
1 
DORLKOUTO MALŪNO APYLINKĖS 


Per didelę lygumą Flosas, praplėtęs žalius savo kran- 
tus, skuba į jūrą, o potvynis tarsi nekantrus įsimylėjėlis 
puola pasitikti upės, veržliiu glėbiu užstodamas jai kelią. 
Šis galingas potvynis neša juodus laivus — pakrautus dar 
kvepiančiomis pušinėmis lentomis, pilnutėliais sėmenų mai- 
šais ar blizgančiomis juodomis anglimis — į Seint Ogą, 
kurio seni, statūs raudoni stogai ir platūs prieplaukos san- 
dėlių frontonai išnyra tarp neaukštos miškuotos kalvos 
bei prieplaukos skardžio ir, švystelėjus vasario saulei, raus- 
vai nuspalvina vandenį. Iš abiejų pusių tolyn nusidriekia 
vešlios ganyklos ir ruožai tamsios žemės, suartos kitų me- 
tų pasėliui ar jau sudaiginusios iš rudens pasėtų žiemken- 
čių švelnius želmenis. Dar kur ne kur už gyvatvorių stūk- 
so praėjusios vasaros derliaus auksinės šiaudų stirtos, o 
tarp gyvatvorių visur it pribesta medžių ir atrodo, tarytum 
čia pat, po išsikerojusiomis uosių šakomis tolimi laivai iš- 
kėlė savo stiebus ir ištiesė rusvas bures. Tuoj už raudon- 
stogio miesto į Flosą įčiurlena jo intakas Riplas. Koks gra- 
žus šis sraunus upelis, raibuliuojantis tamsiomis bangelė- 
mis! Vaikščiojant pakrantėmis ir įsiklausant į jo tykų, ra- 
mų balsą, lyg balsą mielo, bet kurčio draugo, šis upelis, 
sakytum gyvas. Man iš atminties neišblėsta tie dideli 
gluosniai, pamerkę į vandenį šakas. Neišblėsta akmeninis 
tiltas. 


O štai ir Dorlkouto malūnas. Turiu stabtelėti ant, til- 
to ir valandėlę juo pasigrožėti, nors jau renkasi grėsmin- 
gi debesys ir vakarėja. Netgi į vasario pabaigą, kai visi 
medžiai pliki, malonu į jį žiūrėti, — gal šis žvarbus, drėg- 
nas metų laikas suteikia žavesio jaukiam, tvarkingai pri- 
žiūrimam namui, tokio pat senumo kaip guobos ir kaštonai, 
užstojantys jį nuo šiaurinio vėjo. Upė patvinusi iki kraš- 
tų, vanduo taip aukštai pakilęs, kad net užlieti karklynai 
ir paplūdusi pievelė priešais namą. Žvelgdama į sklidiną 
tėkmę, į nuplautą žolę, į ploną ryškiai žalią kerpių sluoks- 
nį, sušvelninantį didelių kamienų siluetus, išsiskiriančius 
pro plikų violetinių šakelių raizgalyną, aš netgi Žaviuosi 
drėgme ir kone pavydžiu baltoms antims, kurios čia, tarp 
karklų, paneria galvas į vandenį, visai nepaisydamos ko- 
kį vaizdą atveria tiems, kas stovi virš jų ant kranto. 

Vandens šniokštimas, malūno ūžesys svajingai apkur- 
tina, pabrėžia čia viešpataujančią ramybę ir tarsi didelė 
garsų užuolaida atitveria nuo toliau esančio pasaulio. Bet 
štai pasigirsta dardesys — tai didelis vežimas su maišais 
grūdų važiuoja namo. Dorasis žmogus, sėdintis vežime, gal- 
voja apie pietus, iki tokio vėlyvo meto užsibuvusius or- 
kaitėje ir baigiančius sudžiūti; bet jis nė neparagaus jų, 
kol nepašers savo arklius — ištvermingus, paklusnius, nuo- 
lankiomis akimis gyvulius, kurie, man rodos, žvelgia į jį 
pro akidangčių kraštą priekaištingai, kam jis taip baisiai 
mosikuoja botagu tarsi jiems tokios paskatos reikėtų! 
Va, kaip jie įkalnėn link tilto įtempia pečius — juo smar- 
kiau, juo arčiau namų. Pažvelkite, kaip didelės šeriuo- 
tos jų kanopos kabinasi į kietą žemę, kaip kantriai nu- 
leisti jų kaklai po sunkiais pavalkais ir kaip išsišauna ga- 
lingi raumenys ant užpakalinių kojų. Mielai pasiklausy- 
čiau, kaip jie sužvengia, gavę sunkiai užsidirbtų avižų, 
mielai pasižiūrėčiau, kaip iškinkyti jie panarina drėgnus 
kaklus ir nekantriai įkiša į vandenį šnerves. Štai jau jie 
ant tilto, į pakalnę pasileidžia greičiau, ir už posūkio tarp 
medžių pradingsta dengto vežimo lankas. 

Dabar vėl galiu nukreipti žvilgsnį į malūną ir žiūrėti, 
kaip nepailstantis ratas skleidžia deimantinius vandens 
purslus. Ana ir maža mergaitė į jį užsispoksojo; ji stovi 
prie pat vandens, nepakrutėdama iš vietos nuo tada, kai 

aš parymau ant tilto. O tas juokingas baltas kiemsargis 
su viena ruda ausimi strykčioja ir loja, tuščiai prieštarau- 
damas malūno ratui; gal jis pavydi, kad jo draugę su beb- 
ro kepuraite užbūrė tas sukimasis. Man rodos, mažajai 
šunelio draugei jau laikas namo, kur dega viliojantis Ži- 
dinys, o raudonų liepsnų atšvaitai atsispindi tamsėjančio- 
je prieblandoje. Metas ir man atitraukti rankas nuo šaltų 
akmeninio tilto turėklų. 

O, mano rankos išties nutirpo. Alkūnėmis remdamasi 
krėslo rankenų, susapnavau, jog stoviu ant tilto priešais 
Dorlkouto malūną ir vieną vasario pavakarę žvelgiu į jį 
kaip prieš daugelį metų. Pirm užsnūsdama ketinau papa- 
sakoti, apie ką šnekėjosi ponas ir ponia Taliveriai, sėdė- 
dami savo svetainėje priešais židinį kaip tik tą popietę, 
kuri Man prisisapnavo. 

DORLKOUTO MALŪNO ŠEIMININKAS PONAS 
TALIVERIS PAREIŠKIA, KĄ NUTARĘS DĖL TOMO 


— Žinai, ko aš norėčiau, — tarė ponas Taliveris,— no- 
rėčiau Tomui duoti gerą išsimokslinimą, tokį išsimokslini- 
mą, iš kurio jis galėtų duoną valgyti. Štai ką turėjau gal- 
voje, per gandrines pranešdamas, jog atsiimu jį iš Džei- 
kobso mokyklos. Nuo joninių žadu jį leisti į gerą, rimtą 
mokyklą. Jei ketinčiau iš jo daryti malūnininką ar ūki- 
ninką, dvejų metų Džeikobso mokyklos būtų per akis; jis 
jau ragavo kur kas daugiau mokslo nei aš: mano tėvui 
mane pramokyti nedaug kainavo — paėmė rykštę į ran- 
kas ir pakišo elementorių po nosimi. Užtat norėčiau, kad 
Tomas būtų mokslo žmogus, kad jo nemulkintų visokie 
gudragalviai, mokantys gražbyliauti ir parašą užriesti. Ir 
man būtų pagalbininkas, tąsantis su teismais, arbitražais 
ir panašiais dalykais. Tikras teisėjas lai nebūna — kam iš 
vaiko sukčių daryti — bet gal koks mechanikas, matinin- 
kas, išvaržytojas, kad ir įkainotojas kaip antai Railis, ar 
šiaip įgytų kokią pelningą specialybę, ir pinigai jam pa- 
tys į kišenę byrėtų, o didelių išlaidų nereikalautų, nebent 
brangiau kainuotų auksinė laikrodžio grandinėlė ir aukš- 

ta kėdė. Mano galva, tie visi amatininkai vienas kitam pri- 
lygsta ir įstatymų nesibaido; kad ir Railis — prieš advo- 
katą Veikemą nenuleidžia akių, žiūri tiesiai kaip vienas 
katinas į kitą. Nė kiek nesigąsdina. 

Šitaip ponas Taliveris kalbėjo savo žmonai, šviesia- 
plaukei, dailiai keturiasdešimties metų moteriškei su ky- 
ku, apsiūtu mezginiais, sulankstytais kaip vėduoklė. (Bai- 
su ir pagalvoti, kaip seniai tokie kykai buvo nešiojami — 
ko gero, greit vėl grįš į madą. Tuo laiku Seint Oge jie bu- 
vo pirmiena ir visi labai jais žavėjosi). 

— Ką gi, pone Taliveri, tu geriau nutuoki, aš neprieš- 
tarauju. Bet ar nevertėtų kitą savaitę papjauti porą vViš- 
tų, pasikviesti pietums tetas bei dėdes ir išgirsti sesers 
Gleg ir sesers Pulet nuomonę. Porą vištų jau verktinai 
reikia pjauti! 

— Jei pageidauji, Besi, gali visas vištas išpjauti, bet 
aš neatsiklausiu nei tetų, nei dėdžių, ką Man su savo vai- 
ku daryti, — atšovė ponas Taliveris. 

— Dieve gink! — tarė ponia Taliver, pasibaisėjusi to- 
kia kraugeriška kalba.— Kas gi šitaip šneka, pone Tali- 
veri? Bet tu apie Mano giminę visad nepagarbiai atsiliepi, 
ir sesuo Gleg dėl to visą kaltę man verčia, nors, dievaži, 
aš nekalta kaip ėriukas. Ar aš nesakau, kad mūsų vai- 
kams laimė turėti pasiturinčius tetas ir dėdes? Bet jei To- 
mas eis į kitą mokyklą, tai bent į netolimą, kad galėčiau 
jį apskalbti ir apadyti, o antraip jam nors kolenkoro bal- 
tinius įtaisyk vietoj drobinių, nes vis vien pageltonuotų 
po kelių skalbimų ne namuose. O jeigu mūsų vežikui būtų 
pakeliui, vis įdėčiau berniukui tai bandelę, tai pyrago su 
mėsos įdaru, tai obuolį, kad turėtų ko susikliudyti; Dieve 
gink, jei ten nevalgydintų sočiai. Mano vaikams, ačiū Die- 
vui, pusalkaniams vaikščioti netenka. 

— Taip, taip, Mes jo nesiųsime kažin kur toliausiai, 
kur mūsų vežikas neužvažiuoja, jei tik visa kita bus pa- 
lanku, — patikino ponas Taliveris.— Bet tu gal nekiši pa- 
galio į ratus dėl to savo skalbimo, jei kur arčiau mokyklos 
nerasime. Vieną kliaudą aš tau galiu prikišti, Besi— jei 
ant kelio pasitaiko akmuo, tu manai, kad jo negalima per- 
žengti. Tu man neleistum samdyti gero vežiko, jeigu jam 
ant veido būtų apgamas. 


8 


— Dieve gink! — tarė ponia Taliver šiek tiek nustebu- 
si.— Ar aš kada sakiau bent žodį prieš žmogų, kuriam 
ant veido buvo apgamas? Man net patinka apgamai, die- 
važi, nes mano broliui, amžiną atilsį, buvo ant kaktos ap- 
gamas. Bet aš neatsimenu, kad tu būtum kada ketinęs 
samdyti vežiką su apgamu ant veido, pone Taliveri. Kad 
ir Džonas Gibsas — tas tiek apgamų turėjo, kiek ir tu, ir 
aš labai buvau už tai, kad tu jį pasamdytum; tu jį ir pa- 
samdei, ir gal jis iki šiolei būtų važinėjęs su mūsų furgo- 
nu, jei nebūtų numiręs nuo karštinės, nors už jo gydymą 
mes sumokėjome daktarui Ternbului. Gal jis kokioje ne- 
matomoje vietoje ir turėjo apgamų, iš kur man žinoti, po- 
ne Taliveri? 

— Ne, ne, Besi, kalba eina ne apie apgamus, aš tik 
šiaip, kaip pavyzdį daviau, bet tiek to, visos tos kalbos — 
tai vienas galvosūkis. Aš vis galvoju, kaip čia Tomui su- 
radus gerą mokyklą, kad vėl neprašovus, kaip prašoviau 
dėl Džeikobso mokyklos. Daugiau apie ją nieko ir žinot 
nenoriu, ir į ją Tomo tikrai nebeleisiu. Rasiu tokią, kur 
berniukai ką kita veikia, o ne valo visai šeimynai batus ir 
kasa bulves. Išrinkti gerą mokyklą — didelis galvosūkis. 

Ponas Taliveris nutilo ir įsikišo abi rankas į kišenes, 
lyg ten tikėdamasis rasti kokį atsakymą. Ir, matyt, ne vel- 
tui tikėjosi, nes, valandėlę patylėjęs, tarė: 

— Žinau, ką aš padarysiu — pasišnekėsiu su Railiu. Jis 
rytoj atvažiuos būti trečiąja šalim dėl užtvankos. 

— Gerai, pone Taliveri, aš jau svečių lovai išėmiau 
paklodes, Kizija pakabino priešais ugnį. Tai ne pačios ge- 
rosios mūsų paklodės, bet ant jų guldyti jokio svečio ne- 
gėda. Mat jeigu geriausios drobės paklodes panaudosime 
kam kitam, o ne pasilaikysime mūsų šarvojimui, tik būtų 
gaila išleistų pinigų. Jeigu tau, pone Taliveri, rytoj iš- 
muštų paskutinioji valanda, jos iškočiotos, paruoštos, pra- 
kvipusios lavanda, kad būtų malonu ištiesti. Jos sudėtos 
didžiosios ąžuolinės patalynės skrynios kairiajame kampe, 
pačiam kampe — kad niekas kitas prie jų nosies nekištų. 

Sulig tais žodžiais ponia Taliver išsitraukė iš kišenės 
blizgančių raktų ryšulėlį ir, vieną atskyrusi, ėmė čiupinėti 
pirštais, giedra šypsena žiūrėdama į liepsnas židinyje. Jei 
ponas Taliveris būtų buvęs įtaresnis sutuoktinis, gal būtų 

pamanęs, kad ji išsitraukė raktą, norėdama geriau įsivaiz- 
duoti tą valandėlę, kai jis suteiks jai progą panaudoti ge- 
rąsias paklodes. Laimė, jis buvo ne toks: įtariai saugojo 
tik savo teisę į Floso vandenis, be to, per vedybinį gyve- 
nimą įprato ne itin atidžiai klausytis savo pačios, tuo la- 
biau, kad užsiminęs apie poną Railį, įniko čiupinėti sa- 
vo vilnones kojines. 

— Man rodos, Besi, pataikiau kaip pirštu į akį, — pra- 
bilo jis po trumpos tylos.— Kas kas, o jau Railis apie mo- 
kyklas nusimano; jis mokslo matęs, visur buvoja ir kaip 
arbitras, ir kaip įkainotojas. Ryt vakare, visus reikalus. 
pabaigę, turėsime laiko apie tai pasišnekėti. Žinai, norė- 
čiau, kad iš Tomo išeitų toks žmogus, kaip Railis — ir pa- 
kalbėti mokėtų kaip iš rašto, ir žinotų, kur kokį žodį įterp- 
ti, kad įstatymas neprikibtų, ir savo darbą išmanytų. 

— Ką gi, aš neprieštaraučiau,— sutiko ponia Taliver,— 
kad vaikis ir pašnekėt mokėtų, ir viską išmanytų, ir vaikš- 
čiotų pakumpęs ar plaukus į viršų šukuotų. Bet tie auk- 
saburniai iš didmiesčių dažniau dėvi prisegamus antkrū- 
tinius, o apsiuvus nunešioja kaip kokius skudurus, ant 
viršaus dar, žiūrėk, skarelę pasiriša. Žinau, kad ir Railis 
taip daro. Antra vertus, jei Tomas išsikels iš mūsų ir ap- 
sigyvens Madporte, turės gyventi name su tokia virtuve, 
kur ir pasisukti nėra kur, o šviežio kiaušinėlio niekad 
nebesuvalgys; miegos kokiame trečiame, o gal net ketviI- 
tame aukšte — kur čia Žmogus žinai, —ir jei kiltų gais- 
ras, gyvas sudegtų, kol iki apačios nusigautų. 

— Ne, ne, ne, — paprieštaravo ponas Taliveris,— aš ir 
tokios Minties neturiu, kad jis keltųsi į Madportą: ko jam 
neįsisteigus kontoros Seint Oge, pašonėje mūsų — galėtų 
namie gyventi. Bet aš tik baiminuosi, — kalbėjo toliau po- 
nas Taliveris kiek patylėjęs,— kad jis nebus labai apsuk- 
rus, ne tokia jo galva. Lėtoko būdo. Atsigimė į tavo gi- 
minę, Besi. 

— Teisybę sakai, — sutiko ponia Taliver,— neįžvelgda- 
ma paskutiniuose jo žodžiuose jokio priekaišto.— Net keis- 
ta, kad jis taip mėgsta sūrias sriubas. Lygiai kaip mano 
brolis ir tėvas. 

— O visgi gaila,— pratarė ponas Taliveris— kad ne 
mergaičiukė atsidavė į motinos giminę, o bernaitis. Čia ir 

yra visas blogumas, kai vienas kraujas su kitu susimaišo, 
kad niekad nenuspėsi, kas iš to išeis. Mažoji atsigimė į 
mano giminę, tos galva už Tomą dvigubai geresnė. Gal 
net kaip moteriai pernelyg gera, — kalbėjo toliau ponas 
Taliveris, ir dvejodamas pakraipė galvą į vieną šoną, pas- 
kui į kitą.— Dabar, kol maža, dar menka bėda, bet per 
daug galvota moteris taip kaip ilgauodegė avelė — už tai 
jai niekas didesnės kainos neduos. 

— Ne menka bėda, kol ir maža, pone Taliveri, nes iš 
to vien ožiai. Kaip ją bent porą valandų su švaria pri- 
juoste išlaikyti, neišmanau. Visai apie ją buvau pamiršu- 
si, gerai, kad priminei,— kalbėjo toliau ponia Taliver, at- 
sistodama ir eidama prie lango.— Žinok, žmogau, kur ji 
dabar, o jau tuoj metas arbatą gerti. A, taip ir maniau, 
va, maklinėja palei krantą kaip laukinė, dar vieną gražią 
dieną į vandenį įkris. 

Ponia Taliver smarkiai pabarbeno į stiklą, pamojo ran- 
ka, palingavo galvą ir šitaip pakartojusi kelis kartus grį- 
Žo į vietą. 

— Sakai, kad ji su galva, pone Taliveri,— sėsdamasi 
pasakė vyrui — o kai kada, ji būna kaip be galvos, die- 
važi: pasiunčiu ją į viršų ko nors atnešti, tai ji pamiršta, 
ko nuėjusi, atsisėda ant grindų saulutėje ir pinasi plaukus 
dainuodama lyg kokia puskvaišė, o aš tuo laiku apačioje 
laukiu. Mūsų giminėje, ačiū Dievui, nebuvo nei puskvai- 
šių, nei juodbruvių,— o juk ji kaip čigonė. Nenoriu bur- 
noti prieš Aukščiausiąjį, bet skaudu, kad turiu tą vieną 
dukterį, o ji kaip ant juoko. 

— Fe, paistalai! — pasipiktino ponas Taliveris.— Ji dai- 
liai sudėta juodaakė mergaičiukė — žvilgsnį glosto. Neži- 
nau, kuo ji prastesnė už kitus vaikus, o skaityti moka kaip 
pats pastorius. 

— Bet jos plaukai niekaip nesigarbanoja, nors ką no- 
ri daryk; jei ant popieriukų susuku, ji niršta, o ramiai 
pastovėti, kad galėčiau su žnyplėmis suraityti, jos nepri- 
VeIsi. 

— Nukirpk, trumpai nukirpk,— patarė tėvas visai ne- 
apgalvotai, 

— Nenusišnekėk, pone Taliveri. Ji jau didelė mergai- 
tė, devintus metus eina, ir pagal savo amžių aukšta, jai 

nedera trumpi plaukai. Va, jos pusseserės Liusi galvutė 
visa garbanota kaip su vainikėliu, nė vienas plaukas ne- 
pasišiaušęs. Net skaudu, kad Drevas seseriai Din davė to- 
kią gražią mergaitę, nors, dievaži, ji labiau į mane panaši 
nei į motiną. Megi, Megi,— ištarė motina niurzeliu ir drau- 
ge meilikaujančiu balsu, šiai gamtos klaidelei įėjus į kam- 
barį, — kiek aš tau kartų sakiau, kad nevaikščiotum palei 
vandenįė Vieną gražią dieną įkrisi ir paskęsi, tada jau bus 
vėlu gailėtis, jog neklausei mamos. 

Megi nusitraukė kepuraitę, ir jos plaukai, deja, bylojo 
apie tai, kad mamos ne veltui skųstasi; ponia Taliver, no- 
rėdama, kad ir jos dukters garbanos būtų „kaip visų mer- 
gaičių“, nukirpo plaukus per trumpai ir jų nebebuvo ga- 
lima užkišti už ausų, o kadangi išsukti iš popieriukų jie 
atsitiesdavo, nė valandai nepraėjus, Megi nuolat muistyda- 
vo galvą, atmesdama sunkias tamsias sruogas nuo žiban- 
čių juodų akių nelyginant mažas škotiškas poni arkliukas. 

— Ak tu Dieve, Megi, ką tu galvoji, čia nusviesdama 
kepuraitę? Būk gera, užnešk į viršų, susišukuok, pasikeisk 
prijuostę ir persiauk batus. Kaip tau ne gėda? Ir atsinešk 
savo siuvinį kaip tikra panelė. 

— Oi, mama,— karštai pasipriešino Megi,— aš nenoriu 
siūti. 

— Ką?! Nenori iš medžiagos skiautelių pasiūti tetai 
Gleg gražų apklotą? 

— Kvailių darbas, — pareiškė Megi, atmesdama kar- 
čius, — sukarpyti medžiagą gabalais, o paskui juos krūvon 
susiūti. O tetai Gleg aš nieko nenoriu daryti — aš jos ne- 
myliu. 

Ir tempdama kepuraitę už raištelio, Megi išėjo, paly- 
dėta garsaus pono Taliverio juoko. 

— Stačiai stebėtina, koks čia juokas, pone Taliveri? — 
paklausė motina kiek suniurzgusi.— Šitaip tik skatini jos 
nepaklusnumą. O tetos sakys, kad aš ją paikinu. 

Ponia Taliver buvo, kaip sakoma, gero būdo — dar vai- 
kystėje verkdavo tik išalkusi ar adata įsidūrusi. Nuo lop- 
šio ji augo sveika, skaistaveidė ne itin didelio protelio 
dručkė; žodžiu, grožiu bei meilumu buvo šeimos papuo- 
šalas. Tačiau romumas kaip ir pienas yra neilgai išsilai- 
kantis produktas, o apgižusį sunkiai virškina jauni skran- 

džiai. Aš dažnai susimąstydavau, ar ankstyvosios Rafaelio 
madonos su pienu plaukusiais veidais ir bukokomis išraiš- 
komis išsaugodavo savo nedrumsčiamą ramybę, kai jų 
tvirtašlauniai, tvirtavaliai berniukai paaugdavo ir jų nuo- 
gumą jau reikėdavo pridengti. Manau, ir jos nesusilaiky- 
davo nepaburbėjusios, ir kuo tas burbėjimas darydavosi 
neveiksmingesnis, tuo jos darydavosi irzlesnės. 


3 
PONAS RAILIS PATARIA, KUR MOKYTI TOMĄ 


Džentelmenas, ant mezginiuotų marškinių ryšintis pla- 
tų baltą kaklasaitį ir su geru savo draugu Taliveriu ma- 
loniai gurkšnojantis brendį, užsigerdamas vandeniu, yra 
ponas Railis, džentelmenas pablyškusiu veidu ir tukliomis 
rankomis. Kaip išvaržytojas ir įkainotojas jis buvo gana 
išprusęs, tačiau toks didžiadvasiškas, kad paprastiems pa- 
žįstamiems, vaišingų įpročių kaimiečiams, rodydavo ne- 
mažai bonhommie '. Tokius pažįstamus ponas Railis atlai- 
džiai vadindavo „seno raugo žmonėmis". 


Pokalbis nutrūko. Ponas Taliveris ne šiaip sau susilai- 
kė septintą kartą nepakartojęs, kaip Railis suraitė Diksą 
ir kaip Veikemas bent kartą gyvenime gavo per nosį, uŽ- 
tvankos klausimą išsprendus arbitražui; ir kad dėl van- 
dens aukščio niekada nebūtų ginčijamasi, jeigu visi žinotų 
savo vietą, o advokatus būtų sutvėręs ne pats kipšas. Ap- 
skritai ponas Taliveris buvo sveikos, senos pakraipos žŽmo- 
gus, bet keliais atvejais jis perdėm pasikliovė savo protu 
ir padarė kelias abejotinas išvadas; viena iš jų — kad žiur- 
kes, straubliukus bei advokatus sutvėręs kipšas. Gaila, kad 
nebuvo kas jam pasako, jog tai yra nežabotas manicheiz- 
mas, nes jis gal ir būtų supratęs savo klaidą. Bet šian- 
dien buvo akivaizdu, jog nugalėjo teisinga nuomonė; tas 
vandens energijos reikalas labai painus, nors, regis, taip 
aiškų, kad vanduo yra vanduo; bet nors tai ir didelė pai- 
niava, Railis mokėjęs ją atpainioti. Ponas Taliveris brendį 
atsiskiedė mažiau nei paprastai, ir kaip žmogus, matyt, 


' geraširdiškumo (pranc.). 

kelis šimtelius pasidėjęs pas bankininką, buvo gana neat- 
sargus, taip atvirai reikšdamas puikią nuomonę apie savo 
bičiulio verslinius talentus. 

Tačiau užtvanka buvo neišsenkanti pokalbio tema; vi- 
sada galėjai prie jos grįžti lygiai nuo tos pačios vietos, 
kur anksčiau baigei. Ir, kaip žinote, dar vienu klausimu 
ponui Taliveriui primygtinai reikėjo pono Railio patari- 
mo. Štai kodėl po paskutinės burnelės jis šiek tiek paty- 
lėjo, susimąstęs trindamas kelius. Jis nemėgo staigių pe- 
rėjimų. Kaip jis sakydavo, šis pasaulis yra tikras gal- 
vosūkis, ir jei savo vežimą per greit varysi, ant staigaus 
kampo gali apvirsti. Be to, ponas Railis nebuvo nekantrus. 
Ko jam nekantrauti? Netgi karštakošis būna kantrus, kai 
sėdi su šlepetėmis prie šilto židinio, uosto nemažą žiupsnį 
tabako, dykai gurkšnoja brendį, užsigerdamas vandeniu. 

— Man rūpi vienas reikalas, — galiausiai prabilo po- 
nas Taliveris tylėliau nei visada, pasukęs galvą į pašne- 
kovą ir įrėmęs tiesų žvilgsnį. 

— (O! — tarė ponas Railis kiek susidomėjęs. 

Šis žmogus su gelsvais sunkiais vokais ir labai išlenk- 
tais antakiais visomis aplinkybėmis atrodydavo vienodai. 
Dėl nesikeičiančios veido išraiškos ir kad prieš duodamas 
atsakymą visada į nosį įsikišdavo žiupsnį tabako, jis po- 
nui Taliveriui atrodė pranašiškas. 

— Ypatingas reikalas,— kalbėjo jis toliau, — liečiantis 
mano vaiką, Tomą. 

Ištarus šį vardą, Megi sėdėjusi prie židinio ant suo- 
liuko su atversta didele knyga ant kelių, mostelėjo atgal 
sunkius plaukus ir smalsiai sužiuro. Kai ji būdavo užsi- 
svajojusi prie knygos, mažai garsų atitraukdavo jos dė- 
mesį, bet Tomo vardas buvo nelyginant šaižiausias švil- 
pukas; ji pastatė ausis, jos akys sublizgo kaip Skaiterje- 
ro, įtariančio ką negera, — šiaip ar taip, ji būdavo pasiry- 
žusi pulti kiekvieną, kas grasintų Tomui. 

— Matot, aš nuo vidurvasario norėčiau perkelti jį į 
naują mMmokyklą,— pasakė ponas Taliveris; — atsiimsiu jį 
iš Leididėjaus mokyklos ir kelis mėnesius leisiu padykinė- 
ti, bet po to norėčiau įtaisyti į tikrai gerą mokyklą, kur 
iš jo padarytų mokslo žmogų. 

— Taip, — pritarė ponas Railis— nieko geresnio vai- 
kui negalima duoti kaip rimtas išsimokslinimas. Žinia, — 
pridūrė jis, mandagiai pabrėždamas, — ir be mokytojų pa- 
galbos žmogus gali būti puikus malūnininkas bei ūkinin- 
kas, be to, nuovokus, sumanus vyras. 

— Teisybę sakote,— tarė ponas Taliveris, sumirksėda- 
mas ir pakreipęs galvą.— Bet tas ir yra, kad aš nežadu 
iš Tomo daryti malūnininko ar ūkininko. Nemanau, kad 
tai didelis smagumas. O ką, jei jį padarysiu malūnininkuų 
ar ūkininku, jis tikėsis iš manęs perimti malūną, žemę ir 
darys užuominas, kad man jau laikas pasitraukti ir pagal- 
voti, jog nebetoli galas. Ne, tokių sūnų aš tiek ir tiek pri- 
sižiūrėjau. Aš be laiko nesudedu ginklų. Duosiu Tomui iš- 
simokslinimą, pastatysiu ant kojų, kad pats sau susisuktų 
lizdelį ir į mManąjį nesitaikytų. Kai numirsiu ir manęs ne- 
bebus, tegul jam tada atitenka. Bet kol dar turiu dantis, 
užpečkyje košės nesrėbsiu. 

Matyt, ponui Taliveriui tai buvo labai opus klausimas, 
nes jis kalbėjo kaip niekada nerišliai ir pabrėžtinai, ir 
kai nutilo, dar ne viską buvo išsakęs, nes dar kelias mi- 
nutes vis papurtydavo galvą ir retkarčiais burbteldavo 
„Ne, ne“, tarsi rimstant riaumojimui. 

Tos piktos gaidos neprasprūdo Megi pro ausis ir užga- 
vo iki geluonies. Vadinasi, manoma, jog Tomas galįs iš- 
varyti tėvą iš namų ir savo nedorumu aptemdyti jų atei- 
tį. Tai buvo neištveriama, Megi pašoko nuo savo kėdutės, 
pamiršusi apie sunkiąją knygą, kuri atsitrenkė į židinio 
groteles, atsistojo tarp tėvo kelių ir pasakė pusiau aša- 
rojančiu, pusiau pasipiktinusiu balsu: 

— Tėte, Tomas tau niekad nebus blogas, tikrai nebus 

Ponios Taliver nebuvo kambaryje, nes ji prižiūrėjo, 
kad vakarienė būtų nekasdienė, o ponas Taliveris susi- 
jaudino iki širdies gelmių, tad Megi už knygą negavo bar- 
ti. Ponas Railis ją pakėlė, pasižiūrėjo, o tėvas nusijuokė 
su kažkokiu švelnumu raukšlėtame veide, patapšnojo mer- 
gytei per nugarą ir suėmęs jos rankas laikė tarp savo ke- 
lių. 

— Ak taip! Apie Tomą negalima pasakyti nė vieno 
blogo žodžio? — paklausė ponas Taliveris, žiūrėdams į 
Megi žibančiomis akimis. Paskui, atsisukęs į Railį, pridū- 
Tė tylesniu balsu, tarsi Megi tai nebūtų girdėti. 

— Ji geriau supranta, apie ką eina kalba, nei kitas 
suaugęs. O kad išgirstumėt, kaip ji skaito — pila, lyg vis- 
ką iš anksto žinodama. Nuo knygų nesitraukia! Nors ne- 
gerai — negerai, — pridėjo liūdnai ponas Taliveris, tvar- 
dydamas savo peiktiną džiūgesį — moteriai nereikia daug 
proto, iš jo, ko gero, bus vienos bėdos. Bet dievaži,— jo 
džiugesys vėl tryško — perskaičiusi knygą, taip perpran- 
ta kaip ne dažnas suaugęs perprastų. 

Megi skruostai ėmė kaisti iš pergalingo susijaudinimo: 
ji pamanė, kad dabar ponas Railis rodys jai pagarbą, nes 
iki tol tarytum jos nė nepaisė. 

Ponas Railis vartė knygos lapus, ir ji negalėjo įskai- 
tyti jo veido su išlenktais antakiais, bet jis, netrukus pa- 
žvelgęs į ją, tarė: 

— Eikš, eikš, papasakok man apie šitą knygą; joje 
yra paveiksliukų, man įdomu, kas čia vaizduojama. 

Megi nuraudusi nesvyruodama priėjo prie pono Rai- 
lio alkūnės, tvirtai sučiupo vieną knygos kampą, atmetė 
juodus savo karčius ir pažvelgusi į knygą, tarė: 

— O, aš jums papasakosiu, kas čia vaizduojama. Šitas 
paveikslas baisus, tiesa? Bet aš negaliu nuo jo akių ati- 
traukti. Va šita senė vandenyje yra ragana; ją tyčiomis 
įgrūdo į vandenį, kad įsitikintų, ar ji ragana, ar ne. Jeigu 
ji išplauks, vadinasi, ragana, o jei nuskes,— ir aiškų, nu- 
mirs — reiškia yra nekalta ir ne ragana, o tik vargšelė 
kvaila senutė. Bet pala, kas jai iš to, kai jau bus nusken- 
dusi? Tik gal, sakau, ji nueis į dangų ir Dievas jai at- 
lygins. O ar nebaisus šitas bjaurus kalvis, kuris juokiasi 
įsisprendęs rankas į šonusė Aš jums pasakysiu, kas jis 
toks. Iš tikrųjų jis yra velnias (čia Megi balsas garsiau ir 
įtaigiau suskambo) ir visai ne kalvis; velnias persikūnija 
į blogą žmogų, visur vaikšto ir kursto blogiems darbams, 
dažniausiai jis ir persikūnija į negerus Žmones, mat jei 
pasirodytų toks, koks iš tiesų esąs ir ant visų aplinkui 
staugtų, visi nuo jo pabėgtų ir nedarytų, ką jis liepia. 

Ponas Taliveris klausėsi Megi aiškinimo su kaustan- 
čia nuostaba. 

— Kokios gi čia knygos mergiotė įsitvėrėė — galiausiai 
jam išsprūdo. 

— Danielo Defo „Velnio istorija“, nelabai tinkama 

knyga mažai mergaitei, — pasakė ponas Railis— Kaip ji 
atsirado tarp jūsų knygų, Taliveri? 

Megi atrodė užgauta ir nusiminusi, kai tėvas atsakė: 

— Nupirkau ją su kitomis per Partridžo atpiginimą. 
Jos visos buvo vienodai įrištos, — matot, koks geras įri- 
šimas, pamaniau, kad čia geros knygos. Tarp jų buvo ir 
Džerimio Teiloro „Šventas gyvenimas ir mirtis“; sekma- 
dieniais aš ją dažnai paskaitinėju. (Šiam garsiam rašyto- 
jui ponas Taliveris jautė kažkokį artumą vien todėl, kad 
jam patiko jo vardas Džerimis)— jų turiu galybę, dau- 
giausia, Man regis, pamokslų, bet jos visos vienodais vir- 
šeliais, tai pamaniau, kaip sakoma, jog yra vieno plauko. 
Bet pasirodo, pagal viršelius negalima spręsti. Šis pa- 
saulis — tai ištisas galvosūkis. 

— Ką gi, — tarė ponas Railis įspėjančiu, globėjišku 
balsu, patapšnodamas Megi galvą, — aš tau patariu padėti 
į šalį „Velnio istoriją“ ir paskaityti ką nors gražesnio. Ar 
gražesnių knygų neturi? 

— Taip, turiu — atgijo šiek tiek Megi, norėdama įro- 
dyti, kad jos skaitymas nevienpusiškas— aš žinau, 
šitoje knygoje nelabai gražiai parašyta, bet Man patinka 
paveiksliukai, o jiems pasakojimus, žinot, aš išgalvoju. 
Dar turiu ,„Ezopo pasakėčias“, knygą apie kengūras, šiaip 
visokius dalykus ir ,,Maldininko kelionę“. 

— A, tai graži knyga, — tarė ponas Railis,— geresnės ir 
nerasi. 

— Taip, bet ir joje daug velnių pavaizduota, — pasakė 
džiūgaudama Megi,— aš jums parodysiu paveiksliuką, 
koks velnias iš tikro buvo, kovodamas su krikščionimis. 

Megi akies mirksniu nukūrė į kambario kampą, užšoko 
ant kėdės ir iš knygų spintelės pasiekė seną aptrintą Ban- 
jano ! egzempliorių, kuris išsyk atsivertė ties tuo paveiks- 
lėliu, kurio jai reikėjo. 

— Va jis — tarė Megi,— vėl pribėgdama prie pono Rai- 
lio — Tomas jį man nuspalvino su savo dažais, kai per anas 
atostogas buvo namie — matot, visas kūnas juodas, o akys 


! Džonas Banjanas (1628—1688), anglų pamokslininkas, parašęs 
„Maldininko kelionę“. 

raudonos kaip ugnis, nes jo viduje ugnis dega, ji ir švie- 
čia pro akis. 

— Eik sau! — griežtai pasakė ponas Taliveris, gan ne- 
smagiai pasijutęs, kad taip nesivaržant aptarinėjama iš- 
vaizda padaro, turinčio galios sutverti advokatus.— Už- 
versk knygą, ir kad aš daugiau tokių kalbų negirdėčiau. 
Taip ir maniau — vaikas iš knygų išmoksta daugiau pikto 
nei gero. Eik, eik pas mamą. 

Megi tuoj pat užvertė knygą ir susigėdo, bet pas ma- 
mą nebuvo nusiteikusi eiti ir išsisuko, užlindusi į kampą 
už tėvo kėdės ir žaisdama su lėle, kuriai, kai Tomo nebu- 
davo, ją pagaudavo švelnumas, ir nors jos suknelėmis ji 
nesirūpindavo, apipildavo tokiais karštais bučiniais, kad 
tos pablyškę skruostai atrodė nesveikai nuniokoti. 

— Ar jums ką panašaus teko girdėti? — paklausė po- 
nas Taliveris, Megi pasitraukus.— Gaila, kad ji negimė 
berniuku, ji bet kokiam advokatui prilygtų, tikrai prilyg- 
tų.— Keistas daiktas, — pritildė jis balsą, — išsirinkau jos 
motiną, nes ji nebuvo itin galvota, tiesa, graži moteris, iš 
geros, tvarkingos šeimos; aš ją pasirinkau iš kitų seserų, 
kadangi paikesnė buvo — aš nepakęsčiau būti stumdomas 
prie savo paties židinio. Bet mat, jei vyras turi galvoje 
košės, niekaip nenuspėsi, kam ji atiteks; Maloni, tyli mo- 
teris gali pagimdyti kvailus berniokus ir galvotas mer- 
giotes, — čiagi galvosūkių galvosūkis. 

Pono Railio orumas šiek tiek subliuško, jis nusipurtė, 
įsikišęs žiupsnį tabako ir tik tada pasakė: 

— Betgi jūsų sūnus nekvailas? Mačiau anąsyk jį tvar- 
kant žvejojimo įrankius, ir, atrodo, gerai susidorojant. 

— Na ne, jis nėra kvailas, nutuokia apie vyriškus dar- 
bus, turi sveikos nuovokos, ne koks kelmas. Bet va nėra 
liežuvingas, silpnokai skaito, prie knygų neužsisėdi ir man 
sakė, kad rašo su klaidomis; nepažįstamų drovisi, žodį iš 
jo reikia su kabliu traukti, tai ne mano mergaičiukė. Tad 
štai, norėčiau jį įstatyti į tokią mokyklą, kur jam pramik- 
lintu liežuvį, išmokytų rasto 1 padarytų šaunų vyruką. 
Noriu, kad mano sūnus būtų ne prastesnis už tuos, kurie 
buvo ragavę mokslo ir mane lenkė. Bet jeigu pasaulis bū- 
tų toks grynas, kokį Dievas sukūrė, aš būčiau savo pasie- 
kęs ir nė vienam iš jų nenusileidęs, bet viskas taip api- 

painiota, apvelta tuščiais žodžiais, kad nebeatpažinsi, ir 
aš kur buvęs, kur nebuves, vis lieku kaltas. Taip viskas 
suraizgyta, kad kuo esi tiesesnis, tuo daugiau tau galvo- 
sūkių. 

Ponas Taliveris gurkštelėjo, pamažu nurijo ir liūdnai 
palingavo galvą, nutuokdamas, jog pateikė puikų pavyz- 
dį, kaip sunku sveikam protui šiame beprotiškame pasau- 
lyje. 

— Jūs labai teisingai darote, pone Taliveri,— pasakė 
ponas Railis.— Geriau išleisti atliekamą šimtinę sūnaus 
mokslui negu užrašyti jam testamentu. Aš irgi, jei turė- 
čiau sūnų, jo mokslui negailėčiau pinigo, bet Dievas ma- 
to, Man grynieji nebarška kišenėje, Taliveri, be to, pilna 
troba dukterų. 

— Sakau, jūs gal išmanote, kokia mokykla būtų pati 
ta Tomui, — toliau kalbėjo ponas Taliveris, ir jokia užuo- 
jauta ponui Railiui, stingančiam grynųjų, jo nenukreipė 
nuo tikslo. 

Ponas Railis pasiėmė žiupsnį tabako ir, tarytum tyčio- 
mis patęsęs laiką, tarė: 

— Žinau labai puikią galimybę tam, kas turi užtek- 
tinai pinigų, o jūs, Taliveri, kaip tik ir turite. Teisybę 
sakant, aš nei vienam savo draugui nepatarčiau siųsti vai- 
ką į paprastą Mokyklą, jeigu jis išgali geriau. Bet kas no- 
ri sūnui duoti aukštesnio mokslo ir išsilavinimo, kad jis 
visą laiką bendrautų su savo mokytoju, o tas mokytojas 
būtų puikus vyras, — aš tokį žmogų žinau. Apie tokį atve- 
ji aš bet kam nesakau, nemanau, kad toks atvejis bet 
kam būtų pasiekiamas, bet jums, Taliveri, pasakysiu — tik 
tarp mūsų kalbant. 

Įdėmus, klausiantis pono Taliverio žvilgsnis, įbestas į 
pranašišką draugo veidą, darėsi nekantrus. 

— Taip, taip, įdomu išgirsti — tarė jis, patogiau atsi- 
sėsdamas kėdėje, patenkintas savimi, kad laikomas vertu 
patikėti svarbius dalykus. 

— Jis mokėsi Oksforde,— tarė reikšmingai ponas Rai- 
lis, užsičiaupė ir pažvelgė į poną Taliverį, kokį įspūdį 
jam padarė ši reikšminga žinia. 

— Ką! Dvasininkas? — paklausė gerokai sudvejojęs po- 
nas Taliveris. 

— Taip, turintis magistro laipsnį. Kaip suprantu, jį 
vyskupas labai aukštai vertina; ką gi, dabartinę parapiją 
jam vyskupas ir parūpino. 

— A? — ištarė ponas Taliveris, kuriam ir viena ir an- 
tra buvo nepažįstami, stebėtini reiškiniai. — Tad ką jis su 
"Tomu veiktų, a? 

— Mat jam patinka mokytojo darbas ir nori savo 
mokslo neužleisti, o parapijinės pareigos dvasininkui ma- 
žai tokių progų suteikia. Jis norėtų priimti mokyti vieną 
ar porą berniukų ir savo laiką naudingai leisti. Berniukai 
būtų kaip šeimos nariai, — geriau jiems nieko ir nesugal- 
vosi — nuolat Stelingui ant akių. 

— O kaip manote, ar vargšui vaikui dvigubą porciją 
jie duotų? — pasidomėjo sugrįžusi ponia Taliver.— Jis dėl 
pudingo leipsta, be to, žinote, augantis berniukas — baisu 
ir pagalvoti, jeigu jie šykštėtų valgio. 

— O kiek pinigų jis užsiprašytųė — pasiteiravo ponas 
Taliveris, kuriam nuojauta pakuždėjo, kad tokio nuosta- 
baus magistro paslaugos bus nepigios. 

— Ką gi, pažįstu vieną dvasininką, kuris už savo jau- 
niausius mokinius ima po šimtą penkiasdešimt, bet jo iš 
tolo negalima lyginti su Stelingų, žmogumi, apie kurį aš 
kalbu. Iš rimtų šaltinių girdėjau, kad vienas didžiausių 
Oksfordo viršininkų pasakė, jog Stelingas panorėjęs gau- 
tų aukščiausius laipsnius. Bet jo universiteto laipsniai ne- 
vilioja. Jis tylus, ramus žmogus. 

— Na, ir gerai. Labai gerai, — tarė ponas Taliveris, bet 
šimtas penkiasdešimt — negirdėta kaina. Aš nemaniau, kad 
reikėtų šitiek mokėti. 

— Žinote, Taliveri, kad geras išsimokslinimas ne pi- 
nigais matuojamas. Tačiau Stelingas kuklus žmogus, ne 
godus. Jūsų sūnų tikriausiai priimtų ir už. šimtą, 0 už 
tiek retas pastorius apsiimtų mokyti. Jei norite, jam para- 
šysiu. 

Ponas Taliveris trynė kelius ir susimąstęs žiūrėjo į ki- 
limą. 

— Bet gal jis viengungis, — įsiterpė ponia Taliver, sto- 
jus tylai, — o apie namų šeimininkes aš esu nekokios nuo- 
monės. Mano brolis — jis jau seniai mirė — kartą turėjo 
šeimininkę, tai ji iš geriausių patalų pusę plunksnų iš- 

traukė ir supakavusi kažkam atidavė. O ką su patalyne 
padarė, nežinia, — ji buvo Stotė vardu. Man širdis neatlai- 
kytų, jei išsiųstume Tomą ten, kur yra tokia šeimininkė. Ir 
jūs turbūt taip Manote, pone Taliveri. 

— Šiuo atžvilgiu galite nusiraminti, ponia Taliver— 
tarė ponas Railis,— nes Stelingas vedęs ir gavo tokią mo- 
terėlę, kokią kiekvienas vyras sau linkėtų gauti į žmonas. 
Kitos tokios geraširdės pasaulyje nerasi; aš puikiai pažįstu 
jos šeimą. Ji labai į jus panaši — šviesiais garbanotais 
plaukais. Ji kilimo iš geros Madporto šeimos — jiems bet 
ko nejįpirši. Ir Stelingas neeilinis žmogus. Gana išrankus, 
ne su kiekvienu prasideda. Bet aš manau, neatsisakys pa- 
imti jūsų sūnų — pagal mano rekomendacijas, manau, ne- 
atsisakys. 

— Nežinau, ką jis turėtų prieš šį vaikį, — tarė ponia 
Taliver su motinišku nepasitenkinimu,—- gražus, skaista- 
veidis vaikis, malonu pasižiūrėti. 

— Bet aš dar štai apie ką galvoju, — pasakė ponas Ta- 
liveris, pakreipęs galvą ir galiausiai pakėlęs akis nuo ki- 
limo į poną Railį — Ar pastorius ne per daug išprusęs, 
kad vaikį verslo žmogumi padarytų? Mano supratimu, pas- 
toriai gauna tokio mokslo, kad kitam neparodysi. Tomui 
kitko reikėtų. Noriu, kad jis išmoktų skaičiuoti, rašyti lyg 
kaligrafas, greitai visur susigaudyti, permatyti žmones, o 
visus reikalus tokiais žodžiais apvilkti, kad niekas nepri- 
kibtų.— Puikus daiktas, iš tiesų puikus, — pabaigė ponas 
Taliveris, palinguodamas galvą, — kai už dyka gali žmo- 
gui duoti suprasti, ką apie jį galvoji. 

— O, mano mielasis Taliveri, — atsakė ponas Railis,— 
dėl dyasininkijos jūs labai klystate; visi geriausi moky- 
tojai yra dvasininkai. Mokytojai ne dvasininkai papras- 
tai būna labai menko lygio... 

— Aha, toks buvo Tomo mokykloje Džeikobsas,— 
nutraukė jį ponas Taliveris. 

— Aišku, į mokytojus dažniausiai eina tie, kurie nie- 
kam kitam netikę. O dvasininkas yra džentelmenas pagal 
profesiją ir pagal išsimokslinimą; be to, apsišvietęs ir pa- 
dės berniukui pamatą, kad kiekviename darbe jaustųsi 
kaip žuvis vandeny. Gal yra dvasininkų ir knygių, bet 
patikėkite mano žodžiu, Stelingas ne toks — jis plataus 

akiračio žmogus, tiesiai sakau. Tave iš pusės žodžio su- 
pranta. Kalbate apie skaičiavimą; tik pasakykite Stelin- 
gui: „Noriu, kad mano sūnus būtų geras matematikas“, ir 
galite būti ramus. 

Ponas Railis valandėlei nutilo, ir ponas Taliveris, šiek 
tiek aprimęs dėl dvasininkų mokytojavimo, mintyse įsi- 
vaizduojamam ponui Stelingui kartojo tokį pareiškimą: 
„Noriu, kad mano sūnus būtų geras matematikas". 

— Taigi, Mano mielasis Taliveri,— toliau kalbėjo po- 
nas Railis,— jei gauni visapusiškai mokytą žmogų kaip 
Stelingą, jis gali, ko pageidauji išmokyti. Išmanantis sa- 
vo darbą stalius tau padarys ir duris, ir langus. 

— Čia teisybė, — sutiko ponas Taliveris, beveik įti- 
kintas, jog geriausi mokytojai yra dvasininkai. 

— Tad štai ką aš dėl jūsų padarysiu,— tarė Railis,— 
ir ko nepadaryčiau niekam kitam. Grįžęs į Madportą, už- 
suksiu pas Stelingo uošvį arba parašysiu laiškelį, kad jūs 
norėtumėte pas jo žentą leisti sūnų mokytis, ir, manau, 
Stelingas jums pats parašys ir išdėstys visas sąlygas. 

— Bet gal dar nėra ko taip skubėti? — paklausė ponia 
Taliver.— Gal dar, pone Taliveri, be Joninių neleisi sū- 
naus į naują mokyklą. Jis pirmoje vasaros pusėje pra- 
dėjo mokytis Leididėjuje, ir matai, nieko gero neišėjo. 

— Ajajai, Besi, niekad neraug salyklos per Mykoli- 
nes', nes gero alaus neturėsi, — tarė ponas Taliveris ir 
mirktelėjęs ponui Railiui, nusišypsojo su pasididžiavimu 
vyro, kurio apkūni žmona yra aiškiai menkesnio už jį 
proto.— Nors teisybė, nėra ko skubėti, tu Besi, čia nepra- 
šovei. 

— Tačiau susitarimą ilgai atidėlioti irgi neverta, — ra- 
miai pasakė ponas Railis,— nes Stelingas gali iš kitur gau- 
ti pasiūlymų, o tikrai žinau, kad priims pas save gyvent 
viso labo tik du ar tris mokinius. Jumis dėtas, aš iškart 
susitarčiau su Stelingu; anksčiau Joninių nebūtina berniu- 
ką pas jį siųsti, bet aš apsidrausčiau, kad niekas už akių 
neužšoktų. 

— Aha, čia esama tiesos, — sutiko ponas Taliveris. 

— Tėte,— įsiterpė Megi, kuri nepastebėta vėl buvo at- 

sėlinusi prie tėvo alkūnės ir klausėsi prasižiojusi, laikyda- 
ma lėlę sukniaužinta nosimi aukštyn kojomis atremtą į 
kėdę, — tėte, ar Tomas toli išvažiuos? Ar mes važiuosime 
jį aplankyti? 

— Nežinau, mano mergaičiuke,— atsakė švelniai tė- 
vas.— Paklausk pono Railio, jis žino. 

Megi apėjo ratu ir atsistojusi priešais poną Railį pa- 
klausė: 

— Prašom pasakyti, ar ten toli, pone? 

— O, labai labai toli. — atsakė šis džentelmenas, įsi- 
tikinęs, kad su vaikais, kada jie nebūna išdykę, reikia 
visada šnekėtis juokaujant.— Tau teks pasiskolinti sep- 
tynmylias pušnis, kad pas jį nusigautum. 

— Niekų šnekos! — tarė Megi, išdidžiai atmetusi gal- 
vą ir nusisukdama su ištryškusiomis akyse ašaromis. Jai 
ėmė nebepatikti ponas Railis; buvo aišku, kad jis laiko 
ją kvaila ir neverta dėmesio. 

— Ša, Megi, kaip tau ne gėda uždavinėti klausimus 
ir tauškėti, — sudraudė motina.— Būk gera, eik atsisėsk 
ant savo kėdutės ir prikąsk liežuvį. Bet,— pridūrė ponia 
Taliver, dabar pati išsigandusi, — gal ne taip toli, kad aš 
jo negalėčiau apskalbti, apadyti? 

— Gal penkiolika mylių, ne daugiau, — atsakė ponas 
Railis.— Per vieną dieną galima kuo ramiausiai nuvažiuo- 
ti ir grįžti. Arba Stelingas mielai apnakvindintų — jis vai- 
šingas, malonus žmogus. 

— Bet per tokį atstumą vargu ar galėčiau jam pata- 
lynę keisti, — liūdnai tarė ponia Taliver. 

Buvo atnešta vakarienė ir labai laiku nutrūko šio keb- 
lumo svarstymas, o ponas Railis buvo išvaduotas nuo triū- 
so ieškoti kokios nors išeities ar sprendimo — šio triūso 
jis, be abejonės, nebūtų purtęsis, nes, kaip matote, yra la- 
bai paslaugus žmogus. Jis išties užsikrovė vargą rekomen- 
duoti poną Stelingą savo draugui Taliveriui, nesitikėda- 
mas sau iš to jokios apčiuopiamesnės, aiškesnės naudos, 
gal greičiau pasidarydamas sau šiokių tokių nepatogumų, 
tikriausiai suklaidinusių pernelyg įžvalgų skaitytoją. Mat 
niekas taip neklaidina, kaip įžvalgumas, užčiuopęs ne tuos 
pėdsakus, ir jei manoma, kad žmonės paprastai veikia 
arba kalba iš tolimų paskatų, numatę kokį tikslą, tik tuš- 

čiai švaistomos jėgos įsivaizduotam žaidimui. Intrigas rez- 
gantis godumas ir apgalvotas išradingumas, siekiant kokio 
savanaudiško tikslo, niekur taip nėra suvešėjęs, kaip dra- 
mMaturgų pasaulyje; juk tai intensyvi protinė veikla, ku- 
rIia nenusideda mūsų broliai parapijonys. Kaimynams ne- 
sunku gyvenimą gadinti ir be šitokio vargo; tam gali pa- 
sitarnauti ir tingus nuolaidumas arba tingus užmMmaršumas, 
banalios nežinia kam skleidžiamos neteisybės, smulkios 
apgaulės, atsveriamos smulkiu dosnumu, neguvus meili- 
kavimas bei negudriai sugalvotas šmeižtas. Mes gyve- 
name sulig ta diena neaukštų polėkių šeimose; mes tik 
tiek ir teveikiame, kad nutveriame kokį kąsnelį išalku- 
siems jaunikliams, retai susimąstydami apie grūdus sėk- 
lai ar kitų metų derlių. 

Ponas Railis buvo verslo žmogus, neabejingas savo pa- 
ties naudai, bet netgi jis labiau vadovavosi smulkiais aks- 
tinais nei toli numatančiais sumanymais. Jis asmeniškai 
nepažinojo dvasiškojo tėvo Volterio Stelingo; be to, ne ką 
teišmanė apie jo išsimokslinimą, juolab apie magistro 
laipsnį — anaiptol ne taip gerai, kad galėtų už jį laiduoti, 
primygtinai įpiršęs savo draugui Taliveriui. Bet jis manė 
poną Stelingą esant puikų klasikinių kalbų žinovą, nes 
taip Gedsbis sakė, o Gedsbio pirmos eilės pusbrolis buvo 
asistentas Oksfordo universitete, ir tai yra rimtesnis pa- 
matas nuomonei susidaryti nei paties Railio tiesioginė pa- 
žintis; mat ponui Railiui nors ir teko ragauti klasikinių 
kalbų didžiojoje nemokamoje Madporto mokykloje, jo 
lotynų kalbos supratimas buvo tik aplamas, o ką nors 
tiksliau lotyniškai perkrimsti jis neįstengė. Be abejonės, 
nuo jaunatviško jo sąlyčio su De Senectute ir ketvirtąja 
Eneidos knyga, kuri jau ne visų laikoma klasikine, liko 
švelnus kvapas, kartais prasigaunantis tik į jo aukštą, įs- 
pūdingą varžytinių stilių. Beje, Stelingas mokėsi Oksfor- 
de, o visi, kas mokėsi Oksforde — ne, ne, tie kas mokėsi 
Keimbridže,— būna geri matematikai. Tačiau žmogus, bai- 
gęs universitetą, gali mokyti bet ko, ypač toks Žmogus, 
kaip Stelingas, per pietus kažkokia politine proga Mad- 
porte pasakęs kalbą ir taip pasižymėjęs, jog visi vienu 
balsu tvirtino Timpsono žentą esant galvotą vyrą. Ir sa- 
vaime aiškų, jog Madporto, šventos Uršulės parapijos, 

atstovas nepraleis progos padaryti paslaugą Timpsono 
žentui, nes Timpsonas buvo vienas naudingiausių ir įta- 
kingiausių Žmonių visoje parapijoje, turintis stambų vers- 
lą, kurį patikėdavo tik į geras rankas. Tokie vyrai ponui 
Railiui patiko ir visai ne dėl pinigų, kuriuos tie dėka sa- 
vo nuovokumo atitraukdavo iš plonesnių kišenių į savą- 
sias; juk bus malonu, grįžus namo, pasakyti Timpsonui: 
„Tavo žentui aš parūpinau gerą mokinį“. Timpsonas tu- 
rėjo skaitlingą dukterų šeimyną, ir ponas Railis jį užjau- 
tė; be to, per penkiolika metų sekmadieniais labai gerai 
įsidėmėjo Luizos Timpson veidelį su šviesiomis garbano- 
mis: tad savaime suprantama, kad jos vyras yra pagirti- 
nas mokytojas. Juolab, kad ponas Railis nepažinojo ki- 
to mokytojo, apie kurį būtų galėjęs geriau atsiliepti, tad 
kodėl nerekomendavus Stelingo? Bičiulis Taliveris paklau- 
sė jo nuomonės, o per draugišką pokalbį visada nesmagu 
prisipažinti neturint jokios nuomonės. Ir jeigu jau pasakai 
savo nuomonę, ją išreikšti be tvirto įsitikinimo, išsamiai 
nepagrindus, būtų tikra kvailystė. Vos ją ištarus, ji tam- 
pa sava ir, aiškų, labai miela. Taigi ponas Railis, nieko 
bloga apie Stelingą nežinodamas ir jam vien gera linkėda- 
mas, jeigu apskritai jam kokių linkėjimų turėjo, vos jį 
rekomendavęs, ėmė žavėtis tokių puikių rekomendacijų 
žmogumi, ir neilgai trukus būtų taip nuoširdžiai susido- 
mėjęs šiuo klausimu, kad būtų palaikęs savo „seno raugo 
draugą“ tikru avigalviu, jei tas galiausiai būtų atsisakęs 
siųsti Tomą pas Stelingą. 

Jeigu jūs griežtai kaltinante poną Railį, davus reko- 
mendacijas tokiu netvirtu pagrindu, turiu pasakyti, jog 
esate jam gana negailestingi. Kodėl reikia norėti, kad tu- 
rintis trisdešimtmetę patirtį išvaržytojas ir įkainotojas, 
seniai pamiršęs nemokamoje mokykloje dėstytą lotynų 
kalbą, turėtų tiek jautraus skrupulingumo, kurio netgi 
mūsų šiuolaikiniame pažengusiame moralės amžiuje ne 
visada parodo moksliškesnių profesijų atstovai? 

Be to, vyras, kuriam žmogiškas gerumas liejasi per 
kraštus, kažin ar nurimtų nepadaręs geraširdžio darbo, o 
negali gi būti visapusiai geraširdis. Pati gamta kartkartė- 
mis įsodina kokį įkyrų parazitą gyvuliui, kuriam šiaip 
ji nejaučia jokio neprielankumo. Kas tada? Mes gėrimės 

jos rūpesčiu parazitais. Jeigu ponas Railis būtų susilai- 
kęs nuo rekomendacijų, nepagrįstų akivaizdžiais įrody- 
mais, jis nebūtų padėjęs ponui Stelingui gauti apsimo- 
kantį mokinį, ir dvasiškam džentelmenui būtų buvę ne 
taip gerai. Beje, imkite dėmesin ir tai, jog tokiu atveju 
būtų neišsipildžiusios visos malonios, glostančios savimei- 
lę ir gal net neįsisąmMonintos mintys, jog sutvirtina san- 
tykius su Timpsonu; paprašytas duoda patarimą ir nusi- 
pelno bičiulio Taliverio papildomos pagarbos, kažką 
pasako ir pasako įspūdingai ir dar kitos brangintinos smulk- 
menos, atsiskleidžiančios prie šilto židinio bei stiklo gro- 
go, šiuo atveju ir nusvėrusios pono Railio apsisprendimą. 


4 
LAUKIANT TOMO 


Megi karčiai nusivylė, kad jai neleido kartu su tė- 
vu važiuoti dviračiu vežimu parsivežti Tomą namo iš mo- 
kyklos; ponia Taliver pasakė, jog tokį drėgną rytą mažai 
mergaitei su gražiausia skrybėlaite negalima iš namų ko- 
jos kelti. Megi manė visiškai kitaip ir tokių skirtingų 
nuomonių pasėka buvo ta, kad motinai šukuojant nepa- 
klusnius juodus jos plaukus, Megi ūmai ištrūko iš moti- 
nos rankų ir įkišo galvą į greta stovėjusį dubenį su van- 
deniu, kerštingai nusiteikusi tądien užkirsti kelią bet ko- 
kioms garbanoms. 

— Megi, Megi,— sušuko ponia Taliver, atsisėsdama ir 
bejėgiškai pasidėdama šepečius ant skraito,— kas iš ta- 
vęs, tokios neklaužados, bus? Aš pasakysiu tetoms Gleg 
ir Pulet, kai kitą savaitę atvažiuos, ir jos tavęs daugiau 
tę — šlapia nuo viršaus iki apačios. Žmonės sakys, kad 
toks vaikas — man Dievo bausmė už kokią nors piktada- 
rystę. 

Dar šiems priekaištams nesibaigus, Megi ir kvapo ne- 
liko, nes, purtydama šlapias juodas garbanas kaip skai- 
terjeras po maudynių, ji nukūrė į didelę palėpę, ėjusią po 
visu aukštakraigiu stogu. Drėgnomis dienomis, kai oras 
atvėsdavo, ta palėpė buvo mėgiamiausias Megi prieglobs- 

tis. Savo blogą nuotaiką ji išliedavo kirvarpų išgraužtoms 
grindims, lentynoms ir patamsėjusioms, išdabintomis vo- 
ratinklių girliandomis gegnėms; čia ji laikė talismaną, ku- 
Iį bausdavo už visas savo skriaudas. Tai buvo didelė me- 
dinė lėlė be rankų ir kojų, kažkada spoksojusi apvaliau- 
siom akim virš raudoniausių skruostų, kuri, ilgai kentėjusi 
už svetimas kaltes, visai išėjo iš veido. Trys vinys, įva- 
ryti jai į galvą, bylojo apie tiek pat širdgėlų, Megi patirtų 
devynerius metus žengiant grumblėtu žemišku keliu, o šią 
keršto prabangą ji nusižiūrėjo iš senosios Biblijos paveiks- 
liuko, kaip Jailė sunaikina Siserą. Paskutinioji vinis buvo 
įkalta smarkesniu smūgiu nei visad, nes tąsyk lėlė įkū- 
nijo tetą Gleg. Tačiau Megi tuoj atsigodėjo, kad lėlei į 
galvą suvarius daug vinių, sunku bus įsivaizduoti tą gal- 
vą skaudant, kai padaužiusi ją į sieną ir ims lėlę guosti 
ir dėti kompresus, įniršiui atslūgus — juk net tetos Gleg 
būtų gaila, jeigu ji būtų labai įskaudinta ir taip pažeminta, 
jog net turėtų prašyti dukterėčios atleidimo. Nuo tada ji 
daugiau vinių į galvą nebekalė, o ieškodavo nusiramini- 
mo, čia brūžuodama, čia daužydama medinę galvą į šiurkš- 
čias plytas didelių kaminų, remiančių stogą it dvi kvadra- 
tinės kolonos. Taip ji ir tą rytą padarė, užlipusi į palėpę 
ir vis pasikūkčiodama su tokiu įkarščiu, kad jai iš galvos 
viskas išgaravo, netgi ir ją pravirkdžiusi skriauda. Kūkčio- 
jimui pamažėle rimstant, ir nebe taip įnirtingai brūžuo- 
jant lėlę į kaminą, pro vietines groteles ant kirvarpų su- 
graužtų lentynų staiga sušvito saulės spindulys, ir Megi, 
metusi savo talismaną, pripuolė prie lango. Pro debesis 
išties prasiskverbė saulė, malūno ūžimas atrodė smages- 
nis, svirno durys buvo praviros, o prie jų turseno keis- 
tas juodmargis terjeras su viena atlėpusia ausimi ir at- 
sainiai visur uostinėjo, lyg ieškodamas draugo. Neatsispi- 
riamas vaizdas. Megi atmetė juodus plaukus ir nukūrė že- 
myn laiptais, pagriebusi skrybėlaitę, bet jos neužsidėdama, 
dirstelėjo į koridorių, movė per jį, kad nesusitiktų ma- 
mos, ir išdūmė į kiemą, sukdamasi it vijurkas ir dainuo- 
dama: „Japai, Japai, Tomas parvažiuoja!“. Japas stryk- 
čiojo aplink ją ir lojo, tarsi sakydamas, kad jeigu kas pa- 
sigenda triukšmo, triukšmingesnio šuns kaip jis niekur 
neras. 

— Ei, ei, panelyte, taip nesisuk — apsvaigs galva ir 
pargriūsi į balą, — pasakė Lukas, vyresnysis malūnininkas, 
aukštas plačiapetis keturiasdešimties metų juodaakis vy- 
ras juodais plaukais, bet taip išsimiltavusiais, kad atrodė 
sartas. 

Megė liovėsi sukusis, bet kiek susvyravusi atsakė: 

— O ne, Lukai, man galva visai nesvaigsta; ar galima 
su tavim nueiti į malūną? 

Megi patikdavo būti didelėse malūno erdvėse, o kai 
išeidavo iš jo, dažnai juodbruvi jos plaukai būdavo visi 
miltuoti, ir tik dar labiau išryškėdavo juodos akys. At- 
kaklus ūžesys, nesustojantis didžiųjų girnų sukimasis kė- 
lė jai džiugią baimę, tarsi nevaldomos gamtos jėgos, ir 
Megi malūne pasijusdavo lyg atskirame pasaulėlyje, nie- 
kuo nesusijusiame su jos kasdieniniu gyvenimu — čia be 
paliovos byrėjo miltai, smulki balta pudra buvo nugu- 
lusi visus paviršius ir juos sušvelninusi, tie patys vora- 
tinkliai atrodė kaip pasakiški nėriniai, o aplink tvyrojo 
salsterėjęs grynas grūdų kvapas. Daugiausia peno apmąs- 
tymams jai teikė vorai. Ji spėliodavo, ar jie turi giminai- 
čių kur kitur, o tokiu atveju jų bendravimas tikriausiai 
yra gerokai apsunkintas ir suvaržytas — riebus, miltuo- 
tas voras, įpratęs valgyti išsikočiojusią miltuose musę, 
turbūt kankinasi, atsisėdęs už pusbrolio stalo, kur musės 
patiekiamos du naturel, o ponias vorienes, vienoms ki- 
tas pamačius, turbūt ištinka priepuolis. Bet jai labiausiai 
patikdavo malūno viršutinis aukštas, grūdų aruodas, kur 
būdavo pripilta kalnai grūdų, ir ant jų atsisėdus slysti že- 
myn jai niekad nepabosdavo. Paprastai ji šitaip pramo- 
gaudavo, kalbėdamasi su Luku, su kuriuo būdavo labai 
šneki, norėdama, kad jis apie jos nuovokumą būtų tokios 
pat geros nuomonės, kaip ir jos tėtis. 

Matyt, ji ir tą rytą, slidinėdama nuo grūdų krūvos, 
netoli kurios Lukas triūsė, panūdo parodyti savo išprusi- 
mą, kai tarė garsiai — taip visi malūne kalba, kad perrėk- 
tų ūžesį: 

— Man rodos, Lukai, tu kitos knygos kaip Biblija nesi 
skaitęs? 

— Tiesa, panelyte, ir tos nelabai skaitau, — nuoširdžiai 
prisipažino Lukas. Iš manęs menkas skaitytojas, 

— Nori, aš tau paskolinsiu kurią nors savo knygą? 
Aš neturiu labai gražių knygų, kurias tau būtų lengva 
skaityti, nebent Pago kelionė po Europą; joje aprašyti 
įvairiausi pasaulio žmonės, ir jeigu ko paskaitęs nesupras- 
tum, paaiškėtų iš paveiksliukų — juose parodyta, kaip tie 
žmonės atrodo, kaip gyvena ir ką veikia. Ten pavaizduo- 
ti storuliai olandai, jie rūko, o vienas sėdi ant statinės. 

— Ne, panelyte, apie olandus aš prastos nuomonės. 
Jei apie juos ką ir daugiau sužinosiu, jokios naudos. 

— Juk jie tokie pat Dievo vaikai, Lukai, kaip ir mes, 
ir mums privalu kits kitą pažinti. 

— Kokie jie vaikai, panelyte, aš tik tiek žinau, kad 
mano senasis šeimininkas, žmogus su galva, sakydavo: 
„Būčiau olandas, jei sėčiau grūdus nepasūdęs“,— vadinasi 
olandai yra kvailiai. O kvailių ir sukčių ir šiaip per akis, 
nėra ko knygose ieškoti. 

— Tiek to,— tarė Megi kiek sutrikdyta netikėto Luko 
nusistatymo prieš olandus, — gal tu verčiau norėtum Gy- 
vąją gamtą, — ji ne apie olandus, bet apie dramblius, ken- 
gūras, Mangustus, civetas, apie didžiąsias medūzas, apie 
paukštį, tupintį sau ant uodegos, pamiršau, kaip jis va- 
dinasi. Matai, yra šalių, kur veisiasi ne arkliai ir karvės, 
o tokie gyvūnai. Ar apie juos nenorėtum sužinoti? 

— Ne, panelyte, man reikia vesti grūdų ir miltų ap- 
skaitą, o kaip aš skaičiuosiu, kaip dirbsiu, jei mano gal- 
va bus kažin ko prikišta. Žmonės, kurie viską išmano, bet 
neišmano, kaip sau duoną užsidirbti, iki kartuvių nusirita. 
Kas knygose parašyta, mano manymu, yra vien melas, 
ypač prispausdintuose lapuose, kur vyrai gatvėse rėkau- 
dami nešioja ir pardavinėja. 

— Ak Lukai, tu kaip mano brolis Tomas, — tarė Megi, 
norėdama maloniau pakreipti pokalbį — Tomas nemėgsta 
skaityti knygų. Lukai, aš labai myliu Tomą — taip nieko 
pasaulyje nemyliu. Kai jis užaugs, aš jam tvarkysiu na- 
mus, būsiu jo šeimininkė, ir mes kartu gyvensime. Ko jis 
nežino, aš jam papasakosiu. Bet man atrodo, kad Tomas 
protingas ir neskaitydamas knygų, jis tokius gražius bo- 
tagus nuveja ir padaro gardus triušiams. 

— A, jis širs, kad visi triušiai padvėsė. 

— Padvėsė! — suriko Megi ir pašoko, nustojusi šliuož- 
ti nuo grūdų.— Ak, mielasis Lukai, nejaugi! Ir nulėpausis, 
ir rainoji patelė, už kurią Tomas visus savo pinigus ati- 
davė? 

— Padvėsė kaip kurmiai,— tarė Lukas; šį svarų paly- 
ginimą jis pavartojo prisiminęs arklidėje prie sienų pri- 
kaltus žvėrelius, nerodančius jokių gyvybės žymių. 

— Mielasis Lukai,— prabilo Megi gailiu balsu, aša- 
roms kaip pupoms ritantis jai per skruostus.— Tomas man 
liepė jais rūpintis, o aš pamiršau. Ką man daryti? 

— Ko norėt, panelyte, jie buvo toliausiai nuo namų, 
padarginėje, ir niekam ne galvoje. Turbūt jaunasis šei- 
mininkas Tomas liepė Hariui juos šerti, bet jam sakyk 
nesakęs, tokio iširėlio dar ūkyje nepasitaikė. Jam dau- 
giau niekas nerūpi, tik kaip prisikimšti pilvą, — kad jį su- 
suktų! 

— Ak Lukai, Tomas man liepė nepamiršti ir kas die- 
ną būtinai pasirūpinti triušiais; kaip aš juos atsiminsiu, 
jeigu jie man visai iš galvos išgaravo. Oi, jis ant manęs 
labai supyks, tikrai supyks, ir man taip gaila jo triušių, 
taip gaila. Oi, ką man daryti? 

— Nesisielokite, panelyte,— ramino ją Lukas.— Tie nu- 
lėpausiai triušiai niekam tikę, jie vis vien būtų pastipę, 
jei ir būtų pašerti. Kas laužo gamtos tvarką, to Dievas 
nelaimina. Jis sutvėrė triušius atverstom ausim, ir juk 
grynas priešginiavimas jas nukarinti žemyn kaip bokse- 
rių. Jaunajam šeimininkui čia bus pamoka, ir kitą kartą 
jis tokių padarų nebepirks. Nesisielokite, panelyte. Gal 
eime pas mus, mano pačią aplankyti? Aš jau tuoj einu. 

Šis kvietimas maloniai prablaškė Megi sielvartą, ir jai 
ašaros pamažėle nudžiūvo, bidzenant šalia Luko į jaukią 
jo trobelę, apsuptą obelų ir kriaušių, stovinčią kitame ga- 
le malūno žemių, ir kuriai orumo teikė prisišliejusi kiau- 
lidė. Ponia Mogs, Luko žmona, buvo išties maloni pažįs- 
tama. Ji svetingai pavaišino duona su sirupu; be to, tu- 
rIėjo visokiausių meno kūrinių. Kad tą rytą buvo nusi- 
minusi dėl labai rimtos priežasties, Megi netgi pamiršo, 
kai užlipo ant kėdės pasižiūrėti puikių paveiksliukų, vaiZ- 

duojančių paklydėlį sūnų sero Čarlzo Grendisono ! kos- 
tiumu, tik kaip ir dera laukti iš nekaip pagarsėjusio vy- 
ro, jam neužteko šio tobulo herojaus skonio bei proto 
atsisakyti peruko. Tačiau pastipę triušiai, neapčiuopiamu 
sunkumu jai slėgė širdelę, ir ji pajuto dar didesnį gai- 
lestį šiam silpnavaliui jaunuoliui, ypač žiūrėdama į pa- 
veikslą, kur jis šliejasi medžio suglebęs, atsagstytomis ties 
keliais kelnėmis, nusisukusiu ant šono peruku, o greta pa- 
vaizduotos kiaulės, — matyt, kokios užsienietiškos veis- 
lės, — tyčiomis su pasismaginimu lapnojo kažkokį jovalą, 
kad tik jį pažemintų. 

— Aš taip džiaugiuosi, kad tėvas jo neatstūmė, o tu 
Lukai? — pasakė ji.— Juk jis taip graužėsi, tikrai daugiau 
nieko bloga nebūtų ištaisęs. 

— Et, panelyte,— atsakė Lukas, — iš tokio jau gero ne- 
lauk, kad ir ką tėvas dėl jo darytų. 

Ši mintis Megi buvo skaudi ir ji labai apgailestavo, 
kad tolesnis to jaunuolio likimas nežinomas. 


5 
TOMAS GRĮŽTA 


Tomas turėjo grįžti po vidurdienio, ir kai jau tuoj ga- 
lėjo atsklisti dviračio vežimo ratų dardesys, ne vienai 
Megi spurdėjo širdis, nes jei ponia Taliver ką labai mylė- 
jo, tai savo sūnų. Pagaliau pasigirdo, kad greitai atrieda 
vežimas, ir nors pūtė stiprus vėjas, varydamas debesis ir 
nė kiek neatsižvelgdamas į ponios Taliver kepuraitės kas- 
pinėlius, ji išėjo laukan ir, pamiršusi visus to ryto siel- 
vartus, net uždėjo ranką ant nepaklusnios Megi galvos. 

“ — Štai mieliausias mano berniukas! Bet Viešpatie pa- 
sigailėk! Kur jo apykaklaitė, turbūt pametė kelyje ir 
sugadino visą komplektą. 

Ponia Taliver stovėjo išskėstu glėbiu, o Megi stryk- 
čiojo nuo vienos kojos ant kitos, kol Tomas išlipo iš ve- 
žimo su vyrišku santūrumu, ir be jokių švelnybių tarė: 

— Labas! Ė, Japai, ir tu čia? 


! Čarlzas Grendisonas — anglų rašytojo S. Richardsono (1689— 
1761) romano herojus. 

Visgi jis gana oriai davėsi pabučiuojamas, nors Megi 
pakibo jam ant kaklo, vos neužsmaugdama, kol pilkšvai 
melsvos jo akys nužvelgė kiemą, avis, upę, kur jis buvo 
tvirtai nusprendęs pažvejoti iš pat ryto. Jis buvo toks 
berniukas, kokių visur rasi Anglijoje: dvylikos-trylikos 
metų jie visi vienodi it žąsiukai: šviesiai rusvais plaukais, 
skruostais lyg pieno ir kraujo, papurusiomis lūpomis, no- 
simi bei antakiai neaiškių apybraižų — tokiame veide dau- 
giau nieko neįžvelgsi tik bendrus paauglystės bruožus, o 
Megi veidelis buvo tikra priešingybė, — jį gamta nulipdė 
ir nuspalvino ypač ryžtingai nusiteikusi. Tačiau tai pačiai 
gamtai būdingas gudrumas, slepiasi po išoriniu atvirumu, 
kad paprasti žmonės manytų galį ją kiaurai permatyti, o 
ji neilgai trukus paneigia tų savimanų pranašystes. Po 
tais dažnai sutinkamais berniukiškais veidais, jos urmu pa- 
leidžiamais į pasaulį, slypi itin tvirtas, nepalenkiamas bū- 
das ir nepalaužiama valia; o tamsiaakė nesuvaldoma, maiš- 
tinga mergaitė galiausiai pasirodo esanti nuolaidesnė nei 
iš pieno plaukęs, neapibrėžtais bruožais vaikis. 

Megi,— vos mamai spėjus išeiti pasižiūrėti, kas yra jo 
skrynelėje, tarė patylomis Tomas, nusivedęs ją į kampą 
ir jaukioje svetainėje atšilęs nuo žvarbios ilgos kelionės, — 
tu nežinai, ką aš turiu kišenėse, — palingavo jis reikšmingai 
galvą, kad dar labiau sužadintų jos smalsumą. 

— Ką? — susidomėjo Megi.— Jos gi pilnos prikimštos, 
Tomai! Stiklinių rutuliukų ar riešutų? — Tomas visada 
tvirtino, jog su ja žaisti tokius žaidimus „jokio įdomumo", 
nes ji nemokanti žaisti, ir Megi šiek tiek krito ūpas. 

— Rutuliukai! Ne, aš seniai visus savo rutuliukus iš- 
mainiau su mažiais, o kam man tie riešutai, kvailiuke, ne- 
bent jie būtų dar neprinokę. Va, pažiūrėk! — Jis kažką 
ėmė traukti iš dešiniosios kišenės. 

— Kas čia? — pašnibždom paklausė Megi.— Nieko ne- 
matau, tik kažkas geltonuoja. 

— Juk tai... naujas... spėk, kas, Megi! 

— O Tomai, kur aš tau atspėsiu,— nekantravo Megi. 

— Nesikarščiuok, arba visai tau nepasakysiu,— tarė 
Tomas, vėl į kišenę giliau įkišdamas ranką ir nutaisęs 
ryžtingą veidą. 

— Ne, Tomai, — maldaujančiu balsu teisinosi Megi, su- 

įimdama kišenėje suspaustą brolio kumštį, — aš visai nesi- 
karščiuoju, tik aš labai nemėgstu spėlioti. Labai prašau, 
būk geras! 

Pamažu Tomo ranka atlyžo ir jis tarė: 

— Na tiek to, čia naujas valas — du nauji valai — 
vienas tau, Megi, o kitas man. Kad sutaupyčiau pinigų, 
aš neprisidėdavau, kai vaikai pirkdavo saldainius ar me- 
duolius, ir Gibsonas su Spaunseriu šokdavo ant manęs 
muštis. O va kabliukai, matai!.. Sakau, ko gi mudviem 
ryt rytą nenuėjus pameškerioti į Apskritąjį tvenkinį? Tu 
sau meškeriosi, Megi, pati uždėsi sliekus, viską pati da- 
rysi — ar nesmagu? 

Megi, užuot atsakiusi, apsivijo rankomis Tomo kaklą, 
prisispaudė ir prisiglaudė savo skruostu prie jo, o jis tuo 
tarpu iš lėto atvyniojo daugiau valo ir po valandėlės tarė: 

— Na kaip, ar aš ne geras brolis? Juk galėjau tau ir 
nepirkti, jei būčiau nepanorėjęs? 

— Taip, tu labai labai geras... Aš tave taip myliu, 
Tomai. 

Tomas susikišo atgal į kišenę valą ir prieš prakalbė- 
damas po vieną apžiūrėjo visus kabliukus. 

— O vaikai mušdavosi su manim, kad aš dėl saldai- 
nių nenusileisdavau. 

— Vaje! Kad jie bent nesimuštų tavo mokykloje. Tau 
skaudėjo, Tomai? 

— Skaudėjo? Ne,— atsakė Tomas, vėl susidėjo kabliu- 
kus, išsitraukė didelį kišeninį peilį, pamažu atlenkė didžią- 
ją geležtę ir mąsliai apžiūrinėjo, pirštu per ją brūkštelda- 
mas. Paskui pridūrė: — Aišku, įstačiau jam mėlynę,— ga- 
vo, tegul prie manęs nelenda; galvoja, aš dėsiuos vien 
todėl, kad jie lenda muštis. 

— Ak, koks tu drąsus, Tomai! Mano manymu, tu tik- 
ras Samsonas. Jeigu mane užpultų riaumojantis liūtas, tu 
tikriausiai su juo susigrumtum, Tomai, tiesa? 

— Iš kur tau čia bus riaumojančių liūtų, kvailiu- 
ke? Pas mus nėra liūtų, tik cirkuose. 

— Ne, bet jei mes būtume tokioje šalyje, kur yra 
liūtų, tarkime, Afrikoje, kur labai karšta, ten liūtai ėda 
žmones. Aš tau galiu parodyti knygoje paveiksliukų. 

— Na tuomet aš pasiimčiau šautuvą ir jį nušaučiau. 

— O jeigu neturėtum šautuvo? Gal mes būtume šiaip 
kur išėję, kaip meškerioti einame, ir tada mus riaumoda- 
mas pultų didelis liūtas, ir neturėtume, kur dingti. Ką tu 
darytum, Tomai? 

Tomas patylėjo ir galiausiai su panieka nusisukęs tarė: 

— Bet juk liūtas neužpuls. Tai tuščia kalba. 

— Man patinka įsivaizduoti, kaip būtų, — atsakė Megi, 
sekdama jam įkandin.— Pagalvok, Tomai, ką darytum. 

— Ak, atstok: Megi! Tu tokia kvailiukė. Einu, pasižiū- 
rėsiu savo triušių. 

Iš baimės Megi širdelė ėmė daužytis. Ji tuokart nedrį- 
so pasakyti Tomui liūdnos teisybės, ir ėjo tylomis paskui 
jį drebėdama ir sukdama galvą, kdip tą žinią pranešti, 
kad sušvelnintų jo skausmą bei pyktį, nes labiausiai Megi 
bijojo Tomo pykčio — jo pyktis visai kitoks nei josios. 

— Tomai,— tarė droviai ji, kai jiedu išėjo iš namų, — 
kiek tu išleidai pinigų triušiams? 

— Dvi puskrones ir šešis pensus,— išsyk atsakė To- 
mas. 

— Man rodos, aš savo geležinėje taupyklėje turiu 
daug daugiau. Paprašysiu mamos, kad tau atiduotų. 

— Kodėl? — nustebo Tomas.— Man (/avo pinigų nerei- 
kia, kvailiuke. Aš turiu kur kas daugiau pinigų negu tu, 
nes aš berniukas. Aš Kalėdoms gaunu pusės sovereno ir 
viso sovereno monetas, nes aš būsiu vyras, o tu gauni 
penkių šilingų monetas, nes tu mergaitė. 

— Taip, Tomai, bet jei mama man leistų iš savo tau- 
pyklės tau atiduoti dvi puskrones ir šešis pensus, kad tu 
pasiimtum sau ir išleistum, nusipirktum už juos dar triu- 
šių? 

— Dar triušių? Man daugiau nereikia. 

— Oi Tomai, bet šitie pastipo. 

Tomas sustojo kaip įbestas ir atsisuko į Megi. 

— Vadinasi, tu pamiršai juos šerti ir Haris pamir- 
šo? — paklausė Tomas ir jį išmušė raudonis, bet greit 
atslūgo.— Aš Hariui nedovanosiu, paprašysiu, kad tėtis jį 
išvytų. O tavęs aš nebemyliu, Megi. Rytoj neisi su ma- 
nim žuvauti. Tau buvau sakęs prižiūrėti triušius kiekvie- 
ną dieną.— Ir jis nuėjo. 

— Taip, bet aš pamiršau, nenorom pamiršau, Tomai. 

Aš labai gailiuosi — atsakė Megi ir ašaros paplūdo jai iš 
akių. 

— Tu negera, neklaužada mergiūkštė,.— rūsčiai tarė 
Tomas, — ir labai gailiuosi, tau valą nupirkęs. Aš tavęs 
nemyliu. 

— O, Tomai, tu negailestingas, — kūkčiojo Megi.— Jei 
tu būtum apie triušius pamiršęs, aš tau atleisčiau; nepai- 
syčiau, kad ir ką padarytum, vis tiek atleisčiau ir tave 
mylėčiau. 

— Todėl, kad tu kvaila, o aš niekada nieko nepa- 
mirštu. 

— Ak, labai prašau, atleisk, Tomai, man širdis neišlai- 
kys, — prašė Megi kūkčiodama, įsikibusi Tomui į ranką 
ir padėjusi šlapią skruostą jam ant peties. 

Tomas ją atstūmė, vėl sustojo ir griežtu balsu pasakė: 

— Pala, Megi, paklausyk. Ar aš tau ne geras brolis? 

— (Ge-e-ras,— susriūbavo Megi, o jos smakras tirtėjo. 

— Ar tuos tris mėnesius negalvojau apie valą, norė- 
damas tau nupirkti, ar netaupiau pinigų ir neatsisakiau 
duoti savo dalį saldainiams pirkti, o už tai Spenseris ar 
nesimušdavo su manim? 

— Ta-a-aip... ir aš tave labai my-y-liu, Tomai. 

— O tu bjauri mergiūkštė. Per anas atostogas nu- 
laižei dažus nuo mano ledinukų dėžutės, o dar anksčiau 
per tave valtis nutempė mano valą, nes aš buvau tave 
pasodinęs stebėti jį; ir dar nei iš šio nei iš to įkišai galvą 
į Mano aitvarą. 

— Aš netyčiomis,— teisinosi Megi,— ne iš blogos va- 
lios. 

— Taigi kad iš blogos valios, — nenusileido Tomas, — 
nes tu negalvoji, ką darai. Vis tiek tu neklaužada mer- 
giūkštė ir rytoj su manim neisi meškerioti. 

Ištaręs šį baisų nuosprendį, Tomas, palikęs Megi, te- 
kinas pasileido link malūno, norėdamas pasisveikinti su 
Luku ir pasiskųsti jam dėl Hario. 

Megi valandėlę pastovėjo kaip apmirusi, tik retkar- 
čiais sukūkčiodama, paskui apsigręžė ir nubėgo namo, į 
palėpę, kur atsisėdo ant grindų ir, sugniuždyta širdgėlos, 
pasidėjo galvą ant kirvarpų sugraužtos lentynos. Lauk- 
dama Tomo, ji manė būsianti labai laiminga, o štai koks 

jis žiaurus. Niekas neįdomu, jei Tomas jos nemyli. Ak, 
jis labai žiaurus! Argi ji nenorėjo jam atiduoti pinigų, ar- 
gi jo neatsiprašė? Ji žinojo, kad ji neklaužada — mamos 
nepaklauso, bet Tomo visada klauso, niekad dar taip ne- 
buvo, kad tyčiomis jo nepaklausytų. 

— O, jis žiaurus! — garsiai sukūkčiojo Megi, ir jai 
buvo skaudžiai malonu, kad jos kūkčiojimas nuaidi per 
ilgą tuščią palėpės erdvę. Jai net neatėjo į galvą mintis 
mušti ar gramdyti savo talismaną, nes buvo tokia nelai- 
minga, jog net pyktis neėmė. 

Ak tos karčios vaikystės širdgėlos, dar jos mums nau- 
jos, nepažintos, o viltis dar neturi sparnų ir negali nu- 
skrieti, aplenkdama daugelį dienų ar savaičių, ir laikas nuo 
vienos vasaros ligi kitos yra tikra begalybė. 

Meęgi netrukus pamanė, kad ji pratūnojo palėpėje iš- 
tisas valandas ir jau metas gerti arbatą, — jie, ko gero, vi- 
si geria, jos nė neprisimindami. Na ir tegul, ji čia pasi- 
liks ir badaus — pasislėps už kubilo ir visą naktį prabus; 
lai jie visi išsigąsta, o Tomas gailisi, kam toks buvo. Me- 
gi taip išdidžiai galvojo, lįsdama už kubilo, bet tuoj ir 
vėl pravirko nuo minties, jog namiškiams nė motais, kad 
ji čia. Jeigu ji dabar nuliptų žemyn, ar Tomas jai atleistų? 
Gal ten yra tėtis, jis užsistotų ją. Antra vertus, ji norėjo, 
kad Tomas jai iš meilės atleistų, o ne todėl, kad tėtis lie- 
pia. Ne, jei Tomas neateis jos nusivesti, ji niekada nenu- 
lips žemyn. Šio ryžto jai užteko penkias niūrias minutes, 
užlindus už kubilo, o po to troškimas būti mylimai, stip- 
riausias vargšės Megi prigimtinis troškimas, susikibo su 
jos išdidumu ir tuoj nugalėjo. Ji išlindo iš už kubilo į 
ilgos palėpės prietemą ir kaip tik tuo metu išgirdo grei- 
tus žingsnius ant laiptų. 

Tomui buvo taip įdomu pasišnekėti su Luku, pavaikšti- 
nėti po kiemą, šen bei ten įkišant galvą į ūkio pastatus 
ir drožinėti lazdas šiaip, be jokio tikslo, nes mokykloje 
neteko lazdų drožinėti, kad jis visai pamiršo apie Megi 
ir apie savo pykčio poveikį jai. Jis norėjo ją nubausti ir, 
šį darbą atlikęs, kaip praktiškas žmogus užsiėmė kitais rei- 
kalais. Bet kai jį pašaukė arbatos, tėtis paklausė ,,„Kur 
mūsų mMažoji?“, o Mama savo ruožtu pasidomėjo ,,„Kur 

tavo sesutė?“ — Mat jiedu abu manė, jog Megi su Tomu 
buvo drauge visą popietę. 

— Nežinau — atsakė Tomas. Nors ir labai pykdamas 
ant Megi, jis nenorėjo jos išduoti, nes Tomas Taliveris bu- 
vo garbingas vaikis. 

— Ką! Ar per tą laiką ji ne su tavim žaidė? — nuste- 
bo tėvas.— Juk ji taip laukė, kada tu parvažiuosi. 

— Jau dvi valandos kaip aš jos nemačiau,— atsakė 
Tomas, kibdamas į slyvų pyragą. 

— Viešpatie švenčiausias! Ji nuskendo! — sušuko po- 
nia Taliver, pašokdama nuo stalo ir puldama prie lan- 
g0.— Kodėl tu jos nesudraudei? — pridėjo ji, kaip ir vi- 
sos baikščios moterys, kaltindama nežinia ką ir nežinia 
už ką. 

— Kur jau ji tau paskendo,— pasakė ponas Talive- 
Iis.— Matyt, jai buvai negeras, Tomai? 

— Tikrai nebuvau, — atsakė pasipiktinęs Tomas.— Ji 
tikriausiai namuose. 

— Gal ant aukšto,— tarė ponia Taliver,— dainuoja ir 
su savim kalbasi, užsimiršusi, jog metas valgyti. 

— Eik ir ją atvesk, Tomai,— paliepė gan atšiauriai 
ponas Taliveris, iš tėviškos meilės Megi įžvalgiai įtarda- 
mas, kad vaikis nuskriaudė „mažąją“, antraip toji būtų 
neatlipusi nuo brolio šono.— Ir būk jai geras, girdi? Nes 
aš tave pamokysiu. 

Tomas niekada neatsikalbinėdavo tėvui, nes tas buvo 
griežtas, ir, anot jo paties, vadelių iš rankų nepaleisdavo; 
tačiau Tomas išėjo pabumbęs, su pyrago gabalu rankoje, 
visai nenusiteikęs suminkštinti seseriai bausmę, kurios ta 
nusipelnė. Tomas dar buvo trylikametis ir jei apie gra- 
matiką bei aritmetiką jo nuomonė dar nebuvo nusistovė- 
jusi, vienas dalykas jam buvo galutinai aiškus — jis baus 
kiekvieną, kas to nusipelno; jis ir pats nepyktų, jei būtų 
užtarnautai nubaustas, tik kad jis niekada bausmės nenu- 
sipelno. 

Kaip tik tuomet, kai Megi meilės potroškis jau buvo 
priveikęs išdidumą, ji ir išgirdo Tomo žingsnius. Ji lipo 
žemyn prašyti atleidimo užtinusiomis akimis, susivėlusi. 
Bent tėtis ją paglostys ir pasakys „,„Neimk į galvą, ma- 
no mergaičiuke“. Tas meilės troškimas yra nuostabus 

tramdytojas — širdies alkis yra toks pat nenumaldomas 
kaip ir kitoks alkis, kuriuo gamta priverčia mus įsikinkyti 
į jungą ir keisti žemės veidą. 

Ji pažino Tomo žingsnius, ir jai širdis ėmė smarkiau 
plakti, staiga sužibus vilčiai. Jis tik sustojo ant laiptų vir- 
šaus ir šūktelėjo: 

— Megi, lipk žemyn. 

Tačiau Megi puolė prie jo ir apsikabino raudodama. 

— O Tomai, labai prašau, atleisk man, aš neištversiu, 
aš tau visados būsiu gera, visados atsiminsiu, ką man 
liepsi, tik mylėk mane, labai prašau, brangusis Tomai. 

Metams bėgant, mes išmokstame tvardytis. Susikivir- 
čiję nutolstame, kalbame mandagiomis frazėmis ir šitaip 
išsaugome orų atšalimą, — viena pusė rodydama tvirtu- 
mą, o kita pusė nurydama daug kartėlio. Mūsų laikysena 
nebeturi nieko bendra su žemesnių gyvūnų impulsyvumu, 
nes visais atžvilgiais elgiamės kaip itin civilizuotos vi- 
suomenės nariai. Megi su Tomu dar buvo labai panašūs į 
mažus žvėriukus, ir ji dar galėjo pasitrinti savo skruostu 
į jo ir kūkčiodama bučiuoti, kur papuola; o vaikio san- 
daroje dar buvo jautrių skaidulų, atsiliepiančių į Megi 
švelnumą, tad jo suminkštėjęs elgesys buvo nenuoseklus 
jo ryžtui nubausti ją taip, kaip nusipelnė; ir Tomas netgi 
pradėjo ją bučiuoti, kartodamas: 

— Gana, Megi, nebeverk, imk atsikąsk pyrago. 

Megi rauda rimo, ir ji atkišusi burną atsikando pyra- 
go; po to Tomas iš draugiškumo atsikando kąsnį ir jiedu 
kartu kramsnojo, pasitrindami čia skruostais, čia kakta, 
čia nosimi, nelyginant du draugiški nuolankūs poniai ark- 
liukai. 

— Eime, išgersi arbatos, — tarė Tomas, pyrago likus 
tik valgomajame. 

Taip baigėsi tos dienos sielvartai, ir kitą rytą Megi 
žengė šalia Tomo, vienoje rankoje laikydama nuosavą 
meškerę, kitoje pintinėlę ir sugebėdama koja statyti į di- 
džiausią balą, o jos akys iš po bebrenų kepuraitės savai- 
me švietė, nes brolis jai buvo geras. Tačiau nors ir pati- 
kėjusi Tomo žodžiu, kad sliekams neskauda, ji paprašė, 
kad jis uždėtų juos ant kabliuko (Tomo manymu, tiek to, 
kad jiems ir skauda). Jis puikiai išmanė apie sliekus, apie 

žuvis ir visokius tokius dalykus: kokie paukščiai išdy- 
kiausi, kaip atrakinamos spynos, kaip atkeliami vartai. 
Megi nuomone, tokios žinios yra nuostabios ir kur kas 
sunkiau įsisavinamos nei tos, kurias gauni iš knygų; ir 
ji garbino Tomo pranašumą, nes jis vienintelis jos žinias 
vadino „šlamštu“ ir nesistebėjo jos protingumu. Teisybę 
sakant, Tomas buvo įsitikinęs, jog Megi yra kvailas daik- 
tas; visos mergaitės kvailos — akmeniu nemoka į nieką 
pataikyti, kišeniniu peiliu nemoka nieko išdrožti ir visos 
bijo varlių. Ir visgi jis labai mylėjo savo seserį, ketino 
visada ja rūpintis, padaryti ją savo namų šeimininke ir 
bausti prasižengusią. 

Jiedu traukė prie Apskritojo tvenkinio, to nuostabaus 
tvenkinio, kadai užpilto potvynių; nežinia kokio jis bu- 
vo gylio, be to, tokio taisyklingo apskritimo, kad net ste- 
bėtina, ir taip apaugęs karklais ir nendrėmis, jog tik pri- 
ėjęs prie pat kranto, pamatydavai vandenį. Šioje įprastoje, 
mėgiamoje vietoje Tomui visada pakildavo nuotaika; ati- 
darydamas brangiąją pintinėlę bei parengdamas visus meš- 
keriojimo reikmenis, jis kalbėjosi su Megi draugiškai, pa- 
šnibždom. Ištiesė jai valą ir padavė į rankas meškerę. 
Megi pamanė, kad jai tikriausiai užkibs mažos žuvelės, 
o Tomui didelės. Tačiau ji pamiršo visas žuvis ir užsisva- 
jojusi spoksojo į spindintį kaip veidrodis vandenį, kai To- 
mas pusbalsiu tarė: 

— Žiūrėk, Megi! —ir pribėgo prie jos, kad jai neiš- 
sprūstų meškerė. 

Megi išsigando, kad ji vėl ką ne taip darė, bet Tomas 
tuoj ištraukė jos meškerę ir numetė spurdantį lyną ant 
žolės. 

Tomas susijaudino. 

— Ak tu Megi! Tu mielas zuikuti! Ištuštink pintinę. 

Megi nesusigaudė, kuo ji čia taip nusipelnė, bet gana 
buvo vien to, kad Tomas pavadino ją Megsi ir yra ja 
patenkintas. Svajingoje tyloje, tik girdint, kaip kapsi lašai 
nuo ištraukiamos žuvies, šnara nendrės, karklai, tyvuliuo- 
ja vanduo ir jiedu pasikužda, niekas nedrumstė Megi 
džiaugsmo. Ir Megi pagalvojo, kad būtų tikras rojus šitaip 
sėdėti prie tvenkinio, niekam tavęs nebarant. Ji nie- 

kaip nesuprasdavo, kada žuvis užkibo, kol Tomas ne- 
pasakydavo, tačiau jai labai patiko meškerioti. 

Tai buvo viena iš laimingiausių judviejų rytų. Juodu 
drauge meškeriojo, kartu sėdėjo, nė neįsivaizduodami, jog 
gyvenimas kada bus kitoks: juodu tik užaugs, nebeeis į 
mokyklą, bet visą laiką bus kaip atostogos; juodu kartu 
gyvens ir mylės vienas kitą. Viskas aplinkui bus taip, 
kaip buvę — malūno ūžesys, didysis kaštonas, po kuriuo 
jie žaisdavo namais, jų pačių upelis Riplas, jo savos lyg 
namai pakrantės, kur Tomas nuolat ieškodavo vandens 
žiurkių, o Megi tuo tarpu rinkdavo tamsias pūkuotas 
nendrių burbuoles, kurias paskui pamiršusi pamesdavo; 
ir visų pirma didysis Flosas, palei kurį pavasariais jie 
traukdavo pasižiūrėti kylančio potvynio, jausdamiesi tik- 
Ii keliautojai, arba baisiojo didžiojo potvynio, šniokščian- 
čio kaip išbadėjusi pabaisa, ir Didžiojo uosio, kažkada ai- 
manavusio bei dejavusio tarsi žmogus. Tomas manė, kad 
žmonės, gyvenantys kitoje žemės vietoje, yra nuskriaus- 
ti, o Megi, skaitydama apie Kristijaną !', žengiantį ,,per 
upę be tilto“, įsivaizdavo Flosą tarp žalių ganyklų prie 
Didžiojo Uosio. 

Gyvenimas Tomui ir Megei, žinoma, pasikeitė, tačiau 
jie neklydo, tikėdami, jog vaikystės metų mintys bei mei- 
lės visad liks jų gyvenimo dalimi. Mes niekad nemokė- 
tume taip mylėti žemės, jeigu nebūtume joje praleidę vai- 
kystės, jei ne šioje žemėje kas pavasaris pražystų tos 
pačios gėlės, kokias mes skindavome mažais piršteliais, 
atsisėdę ant žolės ir kažką sau švepliuodami; jei kas ru- 
denį nebūtume rinkę erškėčių ar gudobelės uogų nuo gy- 
vatvorių, kur atskrenda liepsnelės, vadinamos „Dievo 
paukšteliais“, nes jos nepuola javų varpų. Kokios naujo- 
vės atsvertų tą mielą monotoniją, kur viskas pažįstama, 
ir mylima, todėl, kad pažįstama? 

Ir šią šiltą gegužės dieną aš vaikštau po mišką, kur 
tarp Manęs ir mėlyno dangaus yra tik jauna gelsvai rus- 
va ąžuolų lapija, o man po kojomis baltos mėlynžiedės 
veronikos bei šliaužiantys vijokliai; kokios tropikų pal- 
mių giraitės, kokie neregėti paparčiai ar vešliais žiedla- 


! Benjano knygos „Maldininko kelias“ personažas. 

piais gėlės užgautų manyje jautriausias ir giliausias sty- 
gas labiau nei šis gimtinės vaizdas? Tos pažįstamos gėlės, 
tas nepamirštamas paukščių čiulbesys, tas permainingas 
dangus, tie arimai ir pievos, lyg atskiros asmenybės ap- 
rėminti vis kitokių gyvatvorių — štai kokie dalykai yra 
mūsų vaizduotės gimtoji kalba, kalba, prisodrinta subti- 
liausių nebeatpainiojamų sąsajų, kurias sumezgė eiklios 
vaikystės valandos. Ir šiandien mūsų džiaugsmas, prisė- 
dus prieš saulę aukštoje žolėje, gal tik būtų silpnas nuil- 
susių mūsų sielų jausmas, jei dar gyva mūmyse nutolu- 
sių metų saulė ir žolė nepaverstų to jausmo meile. 

ATVAŽIUOJA TETOS IR DĖDĖS 


Buvo Didžioji savaitė, ir ponios Taliver varškės pyra- 
gaičiai išėjo dar įmantresni bei lengvesni nei paprastai. 

— Vėjo dvelktelėjimas juos nupūstų kaip plunksne- 
les, — pasakė tarnaitė Kizaja, didžiuodamasi, jog tarnau- 
ja pas šeimininkę, mMokančią iškepti tokius tešlainius. 

Tad giminės susibūrimui nebūtų buvę palankesnės pro- 
gos ar aplinkybių, net jei ir nebūtų buvę pravartu dėl 
Tomo mokyklos pasitarti su seserimis Gleg bei Pulet. 

— Šį sykį nenoriai kviečiuosi seserį Din,— tarė ponia 
Taliver,— nes ji reto pavydumo ir šykštumo, o tetoms ir 
dėdėms vargšus mano vaikus vis suniekina. 

— Ne, ne,— paprieštaravo ponas Taliveris,— būtinai ją 
pasikviesk. Jau seniai su Dinu nesišnekėjau — jis pas mus 
lankėsi gal prieš kokį pusmetį. Tegul ji sau šneka, ką tin- 
kama. Mano vaikai niekam nėra skolingi. 

— Tu taip visada sakai, pone Taliveri, bet iš tavo 
pusės nėra nei vieniausios tetos ar dėdės, iš kurių mūsų 
vaikai gautų palikimo bent penkis svarus. O va sesuo Gleg 
ir sesuo Pulet taupo, niekam nesigirdamos — jos savo vaI- 
du gauna palūkanas ir dar joms viskas lieka, sviestą par- 
davus, nes vyrai viską nuperka.— Ponia Taliver buvo 
nuolaidi moteriškė, bet net ir avelė išdrąsėja, kai užkliu- 
domi jos ėriukai. 

— Che! —pratarė ponas Taliveris— Vienu kepalu 

duonos daug burnų nepasotinsi. Iš tavo seserų pinigų liks 
grašiai, kai juos išdalins tarp gero pustuzinio sūnėnų ir 
dukterėčių. O tavo sesuo Din, man regis, nesutiks vie- 
nam kuriam juos visus paskirti, kad paskui mirusios lie- 
žuviais neplaktų. 

— Nežinau, ką ji kam paskirs, — atsakė ponia Tali- 
ver, — nes mano vaikai prie tetų ir dėdžių nei šiokie, nei 
tokie pasidaro. Kai tie atvažiuoja, Megi dešimt kartų įžū- 
lesnė nei kitomis dienomis, o Tomas jų, dievaži, nemyli, 
nors, sakytum, berniukas, o ne mergaitė turėtų suįžūlėti. 
O Dinų Liusė tokia paklusni — pasodink ją ant kėdės, iš- 
tisą valandą išsėdės ir nesiprašys nulipti. Tą vaiką aš my- 
liu kaip savo, bet ji ir atsigimė labiau į mane nei į mo- 
tiną, nes Din vienintelė mūsų šeimoje visada būdavo la- 
bai išblyškusi. 

— Ką gi, jei taip myli tą mergaitę, paprašyk tėvų, 
kad ir ją atsivežtų. O tetos ir dėdės Mosų nepasikviesi? 
Ir bent kelis jų vaikus? 

— Ak mielasis pone Taliveri, juk mes jau ir taip bū- 
sime aštuoniese, neskaitant vaikų: aš turėsiu iš abiejų ga- 
lų praplėsti stalą ir tai vargu ar per pietus už jo tilpsime; 
be to, tu puikiai žinai, kad tavo sesuo prie mano seserų 
nelabai dera. 

— Ką gi, daryk kaip išmanai, Besi,— tarė ponas Tali- 
veris, pasiėmė skrybėlę ir išėjo į malūną. Retai sutiksi 
tokią nuolaidžią žmoną, kaip ponia Taliver, nuolaidžią 
visais atžvilgiais, nesusietais su jos gimine, bet jos mer- 
gautinė pavardė Dodson, o Dodsonai labai gerbiama šei- 
ma — ne tik jų, bet ir kaimyninėje parapijoje kiekvie- 
nas jiems lenkiasi. Panelės Dodson, visų nuomone, vaikš- 
čiojo iškeltom galvom, ir niekas nesistebėjo, kad jos taip 
gerai nutekėjo, tiesa, nebe pirmoje jaunystėje, nes nie- 
kas Dodsonų šeimoje anksti nesituokė. Šioje šeimoje daug 
kas buvo savaip daroma; savaip balinami linai, savaip 
spaudžiamas raktažolių vynas, savaip kumpiai rūkomi ir 
agrastai laikomi buteliuose, tad nė viena duktė iš tų na- 
mų nebuvo abejinga privilegijai, kad gimė Dodson, o ne 
kokia Gibson ar Votson. Laidotuvės Dodsonų giminėje bū- 
davo surengiamos pagal visas taisykles: kaspinai ant skry- 
bėlių niekada nebūdavo kokio mėlyno atspalvio, pirštinių 

nykščiai niekad nepraplyšę, nepasitaikydavo nė vieno at- 
sitiktinio dalyvio, o karsto nešikams visada parūpintos 
kaklajuostės. Jeigu kurį šeimos narį ištikdavo kokia bė- 
da ar liga, visi tuoj aplankydavo nelaimėje — dažniau- 
siai vienu kartu — ir nenutylėdami išklodavo nemaloniau- 
sią teisybę, padiktuotą neklystančio giminės padorumo 
jausmo: jeigu vargšas ligą ar bėdą prisišaukė per savo 
kaltę, tarp Dodsonų nebūdavo mados apie tai nutylėti. 
Žodžiu, ši šeima turėjo savišką nusistatymą, kokia turi 
būti tvarka namuose bei koks elgesys visuomenėje, ir 
iš šio pranašumo išplaukė vienintelė aitri savybė — ap- 
maudus nesugebėjimas pripažinti tvarką ar prieskonius 
šeimose, nevaldomose Dodsonų tradicijų. Dodsonų mote- 
Trys, vaišinamos „„svetimuose namuose“ valgydavo tik sau- 
są duoną su arbata, įtariai žvelgdavo į sviestą ir atsisa- 
kydavo bet kokių uogienių, manydamos, kad gal jau 
tos uogienės pradėjusios rūgti, joms pagailėjus cukraus 
ar per trumpai pavirus. Visi sutiko, jog vieni Dodsonai 
labiau skyrėsi iš visos giminės, kiti mažiau, bet kadangi 
jie buvo „to paties kraujo“, tai savaime viršesni už tuos, 
kurie „ne to kraujo“. Ir įdomu, kad nors vienas Dod- 
sonas buvo nepatenkintas kitu, kiekvienas buvo ne tik 
patenkintas savimi, bet ir visais Dodsonais krūvoje. Blan- 
kiausias narys — silpniausio būdo — dažnai geriausiai įkū- 
nija giminės papročius bei tradicijas, taip ir ponia Taliver 
buvo gryna Dodson, nors ir ne iš stipriųjų, betgi ir gira 
kartais vadinama labai silpnu alumi. Ir nors jaunystėje 
spaudžiama vyresnių seserų ji kartais padejuodavo ir nu- 
braukdavo ašarą dėl tų priekaištų, ponia Taliver anaiptol 
nemanė, kad jų šeimos įsitikinimai keistini. Ji dėkojo 
Dievui, būdama Dodson ir jog vienas jos vaikas atsigimė 
į jos giminę bent bruožais ir veido spalva, o taip pat tuo, 
kad mėgo pupas ir sūriai valgyti, nes niekas iš Taliverių 
nemėgo. 

Kitais atžvilgiais tikrasis Dodsonas vos ruseno Tomo 
sandaroje, nes jis, kaip ir Megė, ne itin vertino „savą 
kraują“ iš motinos pusės ir jeigu tik laiku gaudavo įspė- 
jimą, kad atvažiuoja tetos su dėdėmis, tą dieną paprastai 
pasišalindavo, susikrovęs gausų sauso maisto davinį, o 
teta Gleg iš tokio moralinio simptomo padarė labai niū- 

rias išvadas apie berniuko ateitį. Tomas, žinia, būdavo ne- 
draugiškas seseriai, kad pasprukdavo, nepatikėjęs jai tos 
paslapties, bet juk nuo seno žinoma, jog pabėgimo at- 
vejais silpnoji lytis yra rimta impedimenta '. 

Trečiadienį, dieną prieš atvažiuojant tetoms su dėdė- 
mis, namuose sklido tokie gundantys kvapai, — orkaitėje 
slyvų pyrago, ant stalo auštančios želės — kad sumišę su 
padažo aromatu vijo šalin bet kokį niūrumą: virtuvė ža- 
dino viltį. Tomas su Mege kelis kartus buvo ten įsiveržę 
ir kaip tikri plėšikai buvo papirkti laikytis atokiau, jiems 
leidus išsinešti nemažą grobį. 

— Tomai, ar tu rytoj pabėgsi? — paklausė Megi, kai 
susėdę ant šeivamedžio šakų jie maumojo sluoksniuotus 
pyragaičius su uogiene. 

— Ne,— atsakė palėčiui Tomas, užbaigęs savąjį pyra- 
gaitį ir nužvelgdamas trečiąjį — ne, nebėgsiu. 

— Kodėl, Tomai? Ar todėl, kad Liusi atvažiuoja? 

— Ne, — tarė Tomas, atlenkė kišeninį peiliuką, iškėlė 
virš pyragaičio ir dvejodamas. pakreipė galvą: sunku pa- 
dalinti labai netaisyklingą daugiakampį į dvi lygias da- 
lis.— Kas man rūpi ta Liusė? Juk ji mergaitė, nemoka 
mėtytis kamuoliu. 

— Tai gal dėl pyrago su romu? — spėliojo Megi, pa- 
sitelkdama visas savo vaizduotės galias, pasilenkė prie 
Tomo ir įsmeigė akis į pakibusį virš pyragaičio peilį. 

— Ne, kvailiuke; jis ir kitą dieną būna geras. Dėl vy- 
niotinio. Aš žinau, koks jis bus — su abrikosais. A, kas 
bus, tas! 

Sulig tuo šūksniu peilis perkirto pyragaitį į dvi da- 
lis, bet Tomas, matyt, nebuvo patenkintas rezultatu, nes 
vis dar dvejodamas spoksojo į abi puses. Pagaliau tarė: 

— Megi, užsimerk. 

— Kodėl? 

— Nesvarbu kodėl. Jei sakau, tai ir užsimerk. 

Megi pakluso. 

— Kurią pusę nori, Megi — iš kairės rankos ar deši- 
nės? 


! kliūtis (lot.). 

— Noriu tą, iš kurios uogienė išbėgusi,— atsakė Me- 
gi vis dar užsimerkusi, kad įtiktų Tomui. 

— Juk ji neskanesnė, kvailiuke. Tu ją gausi, jeigu tei- 
singai atspėsi, ne kitaip. Dabar rinkis, iš kairės ar iš de- 
šinės. Aha-a! — pyktelėjo Tomas, Megi atmerkus vieną 
akį. — Būk užsimerkusi arba nieko negausi. 

Megi pasiaukojimas nebuvo toks begalinis; jai, ko ge- 
ro, labiau rūpėjo, kad Tomas būtų ja patenkintas, o ne 
kad jis gautų didesnį kąsnį. Tad ji smarkiai užmerkė 
akis, ir kai Tomas paklausė: „„Dabar sakyk, iš kurios ran- 
kos“. Ji atsakė: 

— Iš kairės. 

— Šitas tavo, — kiek apmaudžiai tarė Tomas. 

— Ką! Tas, iš kurio išbėgusi uogienė? 

— Ne, va, imk,— pasakė tvirtu balsu Tomas, paduo- 
damas Megi didesnį gabalėlį. 

— O Tomai, prašau, jį sau pasiimk. Man vis vie- 
na — Man labiau antrasis patinka: prašau, imk pats šitą. 

— Ne, neimsiu,— jau kone piktai prabilo Tomas, at- 
sikąsdamas mažesniojo. 

Megi, manydama, jog toliau neverta ginčytis, kibo į 
savąjį pyragaitį ir pasiskanaudama kaip mat jį sutaršė. 
Tačiau Tomas pirmas suvalgė ir žiūrėjo, kol Megi baigia 
paskutinius kąsnelius, galvodamas, kad jam dar mažoka, 
Megi nė nepajuto Tomo žvilgsnio — užsimiršusi sūpavosi 
ant šeivamedžio šakos, mėgaudamasi uogiene ir dykinė- 
jimu. 

— Ak tu gobšuole! — pasakė Tomas, Megi nurijus pas- 
kutinius trupinius. Patenkintas savimi, jog pasielgė labai 
sąžiningai, jis manė, kad seseriai derėjo į tai atsižvelgti 
ir jam atsilyginti. Pirma jis būtų atsisakęs, jei ji būtų at- 
laužusi nuo savo gabalo, bet savaime aišku, mūsų požiū- 
ris, sukirtus savąją pyragaičio dalį, pasikeičia. 

Megi net pabalo. 

-— O Tomai, kodėl manęs nepaprašei? 

— Aš neprašinėju, gobšuole. Galėjai ir neprašoma su- 
siprasti, ypač žinodama, kad aš tau atidaviau didesniąją 
pusę. 

— Bet juk aš norėjau, kad ji tau atitektų, — pats Ži- 
nai, — atsakė Megi įsižeidusi. 

— Taip, bet aš negalėjau pasielgti nesąžiningai kaip 
Spaunseris. Tas visuomet pasiima didesniąją dalį, jei ne- 
duodi jam gero niukso, o jeigu tu užsimerkęs pataikai 
geriau išsirinkti, jis sukeičia rankas. Dalybos turi būti są- 
žiningos,— bet aš nebūčiau toks gobšuolis. 

Ištaręs šią kandžią užuominą, Tomas nušoko nuo me- 
džio, draugiškai sušuko „Ei!“ ir metė akmenuką į Japą, 
kuris nenuleido nuo jo akių, kol dingo pyragaičiai, ir su- 
sijaudinęs, ne be apmaudo krutino ausis bei vizgino uo- 
degą.— Tačiau ištikimasis šuo taip meiliai atsišaukė į 
Tomo draugiškumą, lyg būtų dosniai pavaišintas. 

O Megi, apdovanota tuo aukštesniu savigraužos suge- 
bėjimu, skiriančiu žmogiškąjį padarą nuo liūdniausios šim- 
panzės ir iškeliančiu jį į orias aukštumas, apmirė ant ša- 
kos, kankindamasi dėl neužtarnauto priekaišto. Ji kažin 
ką būtų atidavusi, kad tik būtų nesuvalgiusi viso pyra- 
gaičio, o bent kiek palikusi Tomui. Ir ne todėl, kad jai 
pyTagaitis nebūtų buvęs skanus — Megi puikiai išmanė, 
kas skanu, tačiau šimtą kartų būtų buvę geriau jo atsi- 
sakyti, nei būti apšauktai gobšuole ir užsitraukti Tomo 
pyktį. Be to, jis pasakė, kad jo neims, tad ji, nieko ne- 
galvodama, ir suvalgė — kas kita buvo daryti? Ašaros jai 
iš akių pasipylė upeliais ir viską aplink dešimčiai minu- 
čių užtemdė, bet po to nuoskaudą nustelbė troškimas su- 
sitaikyti, ir Megi nušoko nuo šakos ieškoti Tomo. Aptva- 
re už kiemo, kur buvo sukrauti kūgiai šieno, jo nebuvo. 
Kur jis galėjo su Japu nusidanginti? Megi nubėgo ant 
aukšto kranto priešais didelį bugienį — viskas buvo kaip 
ant delno iki pat Floso. Štai kur Tomas, bet jai vėl krito 
nuotaika, nes jis jau buvo labai toli, prie pat upės, ir be 
Japo turėjo dar vieną bičiulį — išdykėlį Bobą Džeikiną, 
kurio pareigos, o gal ir pašaukimas buvo baidyti paukš- 
čius, bet tą valandėlę jis tų pareigų nėjo. Megi pati ne- 
žinojo kodėl, bet buvo įsitikinusi, kad Bobas nenaudėlis,— 
mat Bobo motina buvo baisiai stora moteriškė, ir jie gy- 
veno paupyje keistoje apskritoje troboje; kartą, kai Megi 
su Tomu ten nuklydo, juos užpuolė margas šuo, lodamas 
be perstojo, o kai iš namo išėjo Bobo motina ir sušuko, 
perrėkdama šuns lojimą, kad jie nebijotų, Megi pamanė 
ją barantis ir jai iš siaubo širdis ėmė daužytis. Megi ma- 

nė, jog apskritoje troboje po grindis tikriausiai šliaužioja 
gyvatės, o viršuje, miegamajame veisiasi šikšnosparniai, 
nes vieną sykį ji matė, kaip Bobas nusiėmė kepurę ir pa- 
rodė ten susiraizgiusią gyvačiukę, o kitą sykį saujoje lai- 
kė mažus šikšnosparnius; žodžiu, Bobas buvo ne toks, 
kaip visi, gal net kiek šėtoniškas, nes tamposi su gyvatė- 
mis ir šikšnosparniais; negana to, Tomas, būdamas su Bo- 
bu, Megi tarsi nemato ir niekada drauge nesiima. 

Teisybę sakant, Tomui patiko Bobo bičiulystė. Kaipgi 
kitaip? Vos pamatęs kokio paukščio kiaušinį, Bobas iškart 
atpažindavo, ar tai kregždės, zylės ar geltonosios startos 
kiaušinis; jis surasdavo visus širšynus ir mokėdavo pasta- 
tyti visokiausius spąstus; po medžius karstėsi kaip vove- 
Tė, o ežius ir šermuonėlius stačiai stebuklingu būdu ap- 
tikdavo; be to, jis turėdavo drąsos daryti tai, kas nelei- 
džiama: pralaužti skylę gyvatvorėje, svaidyti akmenis į 
avis, mušti inkognito klajojančią katę. Tokios savybės 
žemesniojo už jį, į kurį galėjo žiūrėti iš aukšto, nors jis ir 
daugiau išmano, Tomui turėjo lemtingo žavesio, ir per 
kiekvienas atostogas Megi būdavo skirta liūdnų dienų, kai 
"Tomas nueidavo su Bobu. 

Ką gi, nebebuvo likę jokios vilties; jis jau nuėjo, ir 
Megi nesugalvojo, kur ieškoti paguodos; nebent atsisėdus 
prie bugienio ar vaikštinėjant palei gyvatvorę įsivaizduo- 
ti, kad viskas yra ne taip, kaip yra, ir mintyse savaip per- 
tvarkyti ją supantį pasaulėlį. 

Megi gyvenimas buvo nelengvas ir nusiraminimo jai 
teikė panašios svajonės. 

Tuo tarpu Tomas, pamiršęs Megi ir kokį dyglį savo 
Bobu į didžiąją Žiurkių gaudymo areną kaimyniniame klo- 
jime. Bobas puikiai nutuokė apic šį ypatingą sportą ir 
kalbėdavo apie jį su tokiu užsidegimu, kuriam tik tas bū- 
tų abejingas, kam svetimi vyriški jausmai ir kas apgailė- 
tinai neišmano apie žiurkių gaudymą. Kaip nenaudėlis, įta- 
riamas antgamtiniais ryšiais, Bobas iš pažiūros neatrodė 
toks nelabas: riestanosis veidas su trumpomis rudomis 
garbanomis buvo netgi kažkuo malonus. Bet jo kelnės vi- 
sada būdavo atraitytos iki kelių, kad nereikėtų apeiti 
menkiausias balas; o jo dorybės, — tarkime, kad jų turė- 

jo — buvo „skarmaluotos dorybės“, o joms lemta likti ne- 
pripažintoms (gal kad retai pasitaiko) netgi tų tulžingų 
filosofų, kurių nuomone, išsipuošę nuopelnai yra pernelyg 
išliaupsinamį. 

— Aš pažįstu vieną vyruką, kuris laiko šeškus,— tarė 
Bobas kimiu berniukišku balsu, šlepsendamas kojomis ir 
įbedęs mėlynas akis į upę nelyginant koks amfibinis gy- 
vūnas, numatęs progą nerti po vandeniu— Jis gyvena 
Kenel Jarde, prie Seint Ogo. Tokio žiurkių gaudytojo nie- 
kur nėra, tikrai. Aš norėčiau būti tik Žiurkių gaudytoju ir 
nieku kitu. Jergutėliau, kas tie kurmiai, palyginus su žiur- 
kėmis. Garbės žodis, jei ką laikyti, tai geriausiai laikyti 
šeškus. Šunys niekam tikę. Va, kad ir šitas, — kalbėjo to- 
liau Bobas su pasibjaurėjimu rodydamas į Japą,— iš jo 
tuščia vieta, pats savo akimis mačiau, kai tavo tėvo klo- 
jime gaudė žiurkes. 

Japas, pajutęs šią žlugdančią panieką, pabruko uode- 
gą ir prisišliejo prie pat Tomo kojos; tas kiek įsižeidė dėl 
savo šuns, bet pritrūko antgamtinės drąsos atsilikti nuo 
Bobo, žeminant apsigėdinusį šunį. 

— Taip, — tarė jis — Japas medžioklėje niekam tikęs. 
Kai baigsiu mokyklą, įsitaisysiu kaip reikiant šunų, kad 
ir žiurkėms gaudyti tiktų, ir viskam. 

— Įsitaisyk kurmių, ponaiti Tomai,— tarė karštai Bo- 
bas; — tokius baltus su rausvom akim. Norėtumėt, galė- 
tumėt savo žiurkes gaudyti, norėtumėt, padėtumėt žiur- 
kę kartu su kurmiu į narvelį ir žiūrėtumėt, kaip jie pe- 
šasi — tai bent! Aš taip padaryčiau, ir būtų daugiau juoko, 
nei per dviejų vyrų muštynes — kaip tie, kur jomarke par- 
davinėja pyragaičius ir apelsinus; kai susiėmė, tai tik vis- 
kas iš jų krepšių skrido aplinkui ir pyragaičiai susiplo- 
jo... Bet vis tiek buvo skanūs, — po valandėlės pridūrė 
tarsi prieraštę Bobas. 

— Bet klausyk, Bobai,— tarė Tomas lyg gerai apgal- 
vodamas,— kurmiai bjaurūs padarai, kandžiojasi, tik ne- 
apsižiūrėsi, tau ir įkąs. 

— Jergutėliau, čia jų visas puikumėlis. Jei koks ber- 
nas pastvers tavo kurmius, tuoj suklyks kaip skerdžia- 
mas, tikrai. 

Tą akimirką berniukai staiga sustojo dėl nepaprasto 

įvykio. Kažkoks mažas padaras iš pakrantės nendrių nė- 
Tė į vandenį; Bobas pareiškė dedąs galvą, kad tai van- 
dens žiurkė. 

— Ei, Japai, ei! Va kur ji! — sušuko Tomas ir suplo- 
jo rankomis, pamatęs, kaip juodas snukutis lyg strėlė du- 
mia į kitą krantą.— Griebk ją, mielasis, griebk! 

Japas pastatė ausis, suraukė kaktą, tačiau į vandenį 
nešoko, bandydamas atsipirkti lojimu. 

— Et kvaily! — teištarė Tomas ir spirdamas apvertė 
šunį, pasijutęs pažemintas, kad turi tokį nedrąsų gyvį. 
Bobas susitvardęs patylėjo ir įvairumo dėlei toliau nubri- 
do vandeniu, užliejusiu pakrantę, kylant upei. 

— Dar Flosas nelabai pakilo, dar neišėjo iš krantų, — 
tarė Bobas, ir su pasimėgavimu kojomis tėškė vandenį, 
lyg įžeisdamas upę.— Pereitais metais visos pievos buvo 
užlietos, tikrai. 

— Taip, bet,— atsakė Tomas, linkęs įžiūrėti priešta- 
ravimus netgi ten, kur kalba buvo visai nuosekli. — bet 
vieną kartą buvo toks potvynis, kokio dar niekas nema- 
tė; po jo Apskritasis tvenkinys susidarė. Tikrai, man tėtis 
sakė. Tada visos avys ir karvės nuskendo, o po pievas kaip 
niekur nieko laivai plaukiojo. 

— Tegul sau būna potvynis, aš nebijau, — gyrėsi Bo- 
bas,— man tas pats ar vanduo, ar žemė, aš sau plaukčiau 
ir tiek. 

— A, o jeigu ilgai neturėtum ką valgyti? — paklausė 
Tomas; toks baisumas jam sužadino vaizduotę.— Kai aš 
užaugsiu, pasidarysiu laivą su mediniu namu ant viršaus, 
panašų į Nojaus arką, ir ten prisikrausiu galybę valgio — 
triušių, visko, kad būtų juodai dienai. O tada, Bobai, man 
potvynis buvęs nebuvęs... Aš tave priimčiau į laivą, jei 
pamatyčiau plaukiantį, — pridėjo geravalio globėjo balsu. 

— O aš nebijau, — atsakė Bobas, kurį alkis ne tiek gąs- 
dino.— Bet įlipęs aš nugalabyčiau triušius, kai tu pano- 
rėtum juos suvalgyti. 2 

— Taip, ir aš turėčiau puspensių, ir mudu galėtume 
žaisti „herbas ar pinigas“, — sutiko Tomas, nepagalvojęs, 
kas tas Žaidimas jam suaugus gal nebeteiks didelio malo- 
numo.— Mudu iš pradžių monetas po lygiai pasidalintume 
ir žiūrėtume, kas laimės. 

— Aš turiu savo puspensį,— išdidžiai pareiškė Bobas, 
išbrisdamas iš vandens ir išmesdamas monetą į viršų — 
Herbas ar pinigas? 

— Pinigas,— tarė Tomas, iškart užsidegęs noru laimėti. 

— Herbas, — burbtelėjo Bobas, griebdamas monetą, vos 
jai nukritus. 

— Ne,— valdingai užriko Tomas,— atiduok man pus- 
pensį — aš jį dorai laimėjau. 

— Neatiduosiu,— atsakė Bobas, suspaudęs kumštyje 
monetą ir įsikišdamas į kišenę. 

— Tada aš tave priversiu atiduoti, pamatysi — nenusi- 
leido Tomas. 

— Tu manęs negali priversti. 

— Galiu. 

— Ne, negali. 

— Aš čia šeimininkas. 

— Na ir kas. 

— Bus tau „na ir kas“, tu apgavike,— atrėžė Tomas, pa- 
griebdamas Bobą už pakarpos ir papurtydamas. 

— Eik šalin, — pasipriešino Bobas, spirdamas Tomui. 

Tomui užvirė kraujas; jis šoko ant Bobo ir jį parvertė, 
bet tas įsikibo į jį kaip katė ir pargriovė. Jiedu valandė- 
lę grūmėsi įtūžę ant žemės, kol Tomas prispaudė Bobą 
ant menčių ir nusprendė, kad jo viršus. 

— Dabar sakyk, atiduosi man puspensį,— prašnopavo 
jis sunkiai, iš visų jėgų laikydamas Bobą už rankų. 

Tačiau tą akimirką tolyn nubėgęs Japas lodamas sugrį- 
žo į kautynių lauką ir išvydo gerą progą įkąsti Bobui į basą 
koją ne tik nebaudžiamas, bet netgi garbingai. Iš skausmo 
nuo Japo nasrų, Bobas ne tik nepaleido priešininko, bet dar 
smarkiau jį sugriebęs bloškė aukštielninką ir ant jo užsi- 
sėdo. Čia Japas, pirma neradęs geros atramos, suleido dan- 
tis kitoje vietoje, ir šitaip puolamas Bobas paleido Tomą 
ir kone prismaugęs Japą tėškė į upę. Tuo metu Tomas at- 
sistojo ir metėsi ant Bobo, dar nespėjusio atgauti pusiau- 
svyros, sviedus Japą, parbloškė jį ir įrėmė kelius jam 
į krūtinę. 

— Dabar atiduok man puspensį — pasakė Tomas. 

— Pats pasiimk,— suniurnėjo rūškanai Bobas. 

— Ne, aš pats neimsiu, tu man paduok. 

Bobas ištraukė iš kišenės pinigą ir metė tolyn ant že- 
mės. 

Tomas paleido Bobą, kad tas galėtų atsistoti. 

— Va ten guli tavo pinigas, man jo nereikia. Bet tu 
norėjai apgauti, o man bjauru apgavystės. Daugiau aš 
su tavim nesusidėsiu,— pridūrė jis ir pasisuko link namų, 
ne be širdies skausmo, kad atsisakydamas draugystės su 
Bobu, turi atsisveikinti su žiurkių gaudymu ir kitais ma- 
lonumais. 

— Ir tegul jis ten guli — sušuko Bobas pavymui To- 
mo.— Jei norėsiu, tai ir apgaudinėsiu, kitaip Žaisti jokio 
įdomumo; o aš žinau, kur yra dagilio lizdas, bet tau ne- 
sakysiu. .. Tu mušeika, pasipūtęs kalakutas, tu... 

Tomas nužingsniavo nė neatsigręždamas, ir Japas pa- 
sekė jo pavyzdžiu, nes šaltas vanduo buvo atvėsinęs jo 
aistras. 

— Ir mauk iš čia su savo skenduoliu šunim; tokio šuns 
aš nė už ką nelaikyčiau, nė už ką,— garsiau sušuko Bo- 
bas, paskutinėmis pastangomis reikšdamas savo panieką. 
Tačiau Tomo jis nesugundė atsisukti, ir Bobas kiek už- 
sikirto toliau kalbėdamas.— Aš tau viską duodavau, vis- 
ką parodydavau ir nieko iš tavęs neprašydavau... Štai 
tavo peiliukas raginėmis kriaunomis, kur tu man davei.— 
Ir Bobas metė peiliuką kiek galėdamas toliau įkandin nu- 
tolstančio Tomo. Tačiau ir tai nepadarė jokio įspūdžio, tik 
pats Bobas pajuto, kad jo gyvenime atsiveria tuštuma, 
praradus peiliuką. 

Jis stovėjo toje pačioje vietoje, kol Tomas įėjo pro 
vartus ir dingo už gyvatvorės. Kas iš to, jei peilis gulės 
ant žemės — Tomui nei šilta, nei šalta, o tokie Bobo jaus- 
mai, kaip išdidumas, įsižeidimas buvo kur kas silpnesni 
nei meilė peiliukui. Jam net pirštai niežėjo, kad tik grei- 
čiau suimti tokias pažįstamas šiurkščias elnio rago kriau- 
nas, kurias dažnai kišenėje čiupinėdavo vien iš prisirišimo 
prie savo peiliuko. O dar ką tik išgaląstos geležtės! Koks 
gyvenimas be sulenkiamo peiliuko tam, kas jau paragavo 
pakilesnės būties skonį? Ne, jeigu išmeti į balą geležtę, 
nukritus rankenai, dar suprantama, bet jei išmeti savo ki- 
šeninį peiliuką, nuo tavęs pasitraukus nepermaldaujamam 
draugui, tai jau visais atžvilgiais perlenkimas arba aiškus 

neturėjimas saiko. Tad Bobas nušlepseno atgal, kur pur- 
vyne gulėjo mylimas peiliukas, ir po laikino išsiskyrimo 
patyrė naują malonumą, jį apgniaužęs, atlenkdamas vie- 
ną po kitos abi geležtes ir perbraukdamas per ašmenis ge- 
rokai surambėjusiu nykščiu. Vargšas Bobas! Jis nebuvo 
skrupulingas garbės dalykuose — ne riteriško būdo. Toks 
subtilus moralinis aromatas nebūtų buvęs įvertintas Kenel 
Jarde — pačiame Bobo pasaulio centre, širdyje, net jeigu 
būtų ten ir padvelkęs; ir visgi Bobas nebuvo toks galuti- 
nis sukčius ir vagišius, kaip greitosiomis nusprendė jo 
draugas Tomas. 

O Tomas, kaip jau supratote, buvo tikras Radamantas !, 
labiau apdovanotas teisingumu nei paprastai tokio am- 
žiaus berniukai — teisingumu, reikalaujančiu nubausti nu- 
sikaltėlį pagal prasižengimus, ir nelabai paisančiu, kokio 
masto tie prasižengimai. Megi pastebėjo, kad jis grįžo 
namo apniūkęs, ir jos džiaugsmas, jam parėjus daug anks- 
čiau Nei ji tikėjosi, aptemo; ji nedrįso jam ir žodžio pra- 
tarti, kai jis stovėjo tylėdamas ir metė žvyrą į malūno 
užtvanką. Nelengva atsisakyti nuo žiurkių gaudymo, kai 
jau buvai to užsimanęs. Tačiau paklaustas, kaip jis dabar 
nusiteikęs, jis būtų atsakęs: ,„Aš ir vėl taip pat pasielg- 
čiau“. Šitaip jis visada vertindavo tai, ką jau padarė, 
tuo tarpų Megi nuolat grauždavosi, kam pasielgė taip, 
o ne kitaip. 


7 
PASIRODO TETOS IR DĖDĖS 


Visi Dodsonai buvo išvaizdūs, o ponia Gleg iš visų 
seserų anaiptol nebuvo prasčiausia. Nė vienas bešališkas 
stebėtojas, žiūrėdamas į ją, sėdinčią ponios Taliver krėsle, 
nebūtų nuneigęs, jog kaip penkiasdešimtmetė moteriškė 
ji dar gan gražaus veido ir dailios figūros, nors Tomo ir 
Megi manymu, jų teta Gleg buvo tikra baidyklė. Tiesa, 
ji buvo ne puošeiva ir nors, kaip pati ne sykį sakė, gra- 
žesnių drabužių nei ji niekas neturėjo, ji nebuvo pratusi 
vilktis naują rūbą, kol nenunešiotas senas. Kitos moterys, 


! Radamantas — graikų dievas, Dzeuso ir Europos sūnus, Hade tei- 
sęs Mirusiųjų sielas. 

jeigu joms patinka, tegul atiduoda skalbti gražiausius sa- 
vo nėrinius su kiekvienu žlugtu, o poniai Gleg numirus, 
visi sužinos, kad ji gražiausius savo nėrinius laikė deši- 
niajame stalčiuje spintos, stovinčios su taškučiais miega- 
majame, ir tokių mezginių net ponia Vul gyvenime nėra 
pirkusi, nors ponia Vul ima dėvėti savo mezginius, net 
nespėjusi už juos sumokėti. Taip ir dirbtinės garbanos: 
savo stalčiuose ponia Gleg neabejotinai turėjo Žžvilgan- 
čių ir standriausių rudų dirbtinių garbanų, o taip pat dau- 
giau ar mažiau pasitaršiusių garbanų; bet šiokią dieną 
žvelgti į pasaulį iš po standrių žvilgančių garbanų būtų 
neregėtas, nedovanotinas supainiojimas šventų ir kasdie- 
niškų dalykų. Teisybė, retkarčiais ponia Gleg ir šiokiadie- 
niais užsidėdavo trečias pagal gražumą garbanas, tik, Ži- 
noma, susiruošusi ne pas seserį į svečius, ypač ne pas 
ponią Taliver, kuri labai užgauna seseriškus jausmus, net 
ir ištekėjusi visad būdama tik su nuosavais plaukais, nors 
kaip poniai Din prasitarė ponia Gleg šeimos motinai, žmo- 
nai vyro, nuolat besitampančio po teismus, derėtų dau- 
giau nuovokos turėti. Tačiau Besi visada buvo tokia silp- 
nabūdė! 

Tad jei ponios Gleg uždėtos iš priekio garbanos buvo 
kiek pasitaršiusios ar išsileidusios, taip ir buvo sumanyta; 
tegul jos pasitarnauja kaip aštri bei kandi užuomina į po- 
nios Taliver nukarusias šviesias garbanas, atskirtas nuo 
skląstymo einančiais lygių plaukų ruožais. Ponia Taliver 
ne vieną ašarą nubraukė dėl sesers Gleg negailestingų 
priekaištų už tas nederančias ištekėjusiai moteriai gar- 
banėles, bet jai teikė stiprybės žinojimas, kad su jomis 
ji gražiau atrodo. Tądien ponia Gleg nenusiėmė skrybė- 
laitės — tik atrišo kaspinėlius ir kiek atsmaukė viršun,— 
taip ji dažnai svečiuose darydavo, ypač jei būdavo blo- 
gai nusiteikusi — ji gi nežino, kokie skersvėjai svetimuo- 
se namuose, dėl tos pačios priežasties ji užsimetė nedidelę 
sabalų peleriną, vos siekiančią pečius ir nesusieinančią 
ties stambia krūtine, o ilgą kaklą apsaugojo chevaux-de- 
frise! iš visokiausių klosčių. Reikėtų gerai išmanyti tų 
laikų fasonus, kad .žinotum, kiek nuo jų atsilikusi buvo 


! dirbtinė kliūtis (pranc.). 

šiierio spalvos ponios Gleg suknelė, bet iš gelsvų dėme- 
lių žvaigždynų, nusėtų čia vienoje, čia kitoje vietoje, bei 
priplėkusio kvapo galėjai numanyti ją ilgai pragulėjus 
drėgnoje komodoje ir priklausančią tam geologiniam ap- 
darų klodui, kuris neseniai vėl grįžo į madą. 

Rankoje turėdama didelį auksinį savo laikrodį, gran- 
dinėlę kelis kartus apvijusi aplink pirštus, ponia Gleg pa- 
reiškė poniai Taliver, ką tik grįžusiai iš virtuvės po dar 
vieno ten apsilankymo, kad ji nežinanti, ką rodo kitų 
žmonių laikrodžiai, bet pagal jos laikrodį jau gerokai po 
pusės pirmos. 

— Nežinau, kas nutiko seseriai Pulet, — kalbėjo ji to- 
liau — Mūsų šeimoje nuo seno buvo priimta negaišinti 
kito, ir mūsų brangaus tėvelio laikais vienai seseriai tik- 
rai nereikėdavo prasėdėti pusę valandos, kol antra atva- 
žiuos. Jeigu mūsų šeimoje papročiai pasikeitė, čia ne ma- 
no kaltė, ir aš niekada neįžengsiu į namus tada, kai visi 
jau pakilę skirstytis. Stebiuosi seserimi Din, ji, rodos, į 
mane panaši. Bet aš tau patarčiau, Besi, neužvilkinti pie- 
tų, o jei kas vėluoja, tesižino. 

— O Viešpatie, dar nėra ko nerimauti, sese, kad jie 
nespės laiku, — atsakė ponia Taliver irzliai nuolaidžiu bal- 
su.— Pietūs anksčiau pusės antros dar nebus gatavi. Bet 
jei tau prailgo laukti, atnešiu varškės pyrago ir stiklą 
vyno. 

— Na jau, Besi! — tarė ponia Gleg su apmaudžia šyp- 
sena ir vos pastebimai krestelėjusi galvą. Maniau, kad tu 
savo seserį geriau pažįsti. Aš papročio neturėjau užkan- 
džiauti iki pietų ir neturėsiu. Tik man labai nepatinka 
tavo kvailystė tiekti pietus į stalą pusę antros, o ne pir- 
mą. Tu, berods, ne taip buvai auklėjama, Besi. 

— Ką gi man daryti, Džeineį Ponas Taliveris nemėgsta 
pietauti prieš antrą, ir aš vien tavo dėlei paankstinau 
pusvalandžiu. 

— Taip, taip, žinau, kokie tie vyrai — jiems kad tik 
viską atidėlioti. Jie pietus nuvilkins iki tol, kol jau ar- 
batą metas gerti, jei tik Žmona yra silpnabūdė ir nuolai- 
džiauja; bet gaila, Besi, kad tu neturi stipresnės valios. 
Dar būtų nieko, jei vaikai nenukentėtų. Ir aš tikiuosi, jog 
tu mums neiškelsi ištaigingų pietų — neišlaidauni dėl se- 

serų, kurios mieliau pasitenkintų sausos duonos plutele, 
kad tik tu vėjais nenueitum. Stebiuosi, kad nepasimokai 
iš sesers Din — ta turi daugiau sveiko proto. Tau gi rei- 
kia du vaikus užauginti, o tavo visą kraitį vyras teis- 
mams iššvaistė, ir čia dar ne galas, netruks ir savo da- 
lį iššvaistyti. Geriausiai derėtų virtos mėsos gabalas, kad 
nuo jo dar sriuba tarnams išeitų ir paprastas pudingas, pa- 
skanintas šaukšteliu cukraus? 

Smagi žadėjo būti diena, kai sesuo Gleg šitaip nusi- 
teikusi. Ponia Taliver niekad su ja į ginčus nesileisdavo — 
juk garnys, iškeldamas vieną koją iš vandens, nesiginči- 
ja su laidančiu į jį akmenis berniuku. Tačiau pietų klau- 
simas buvo opus ir nebe naujas, tad ponia Taliver galėjo 
tik pakartoti ankstesnį atsakymą. 

— Ponas Taliveris sako, kad kol išgali jis savo drau- 
gus vaišins gerais pietumis, — atsakė ji, — ir savo namuo- 
se, sese, jis turi teisę daryti kaip tinkamas. 

— Žinai, Besi, aš iš savo santaupų tavo vaikams ne- 
galiu tiek palikti, kad jie nenusigyventų. O iš pono Gle- 
go pinigų nieko nesitikėk; gerai, jei ne aš pirma atsisvei- 
kinsiu su šiuo pasauliu — jo šeimoje visi ilgaamžiai — o 
jeigu jam bus skirta mirti pirmam, aš būsiu aprūpinta iki 
gyvos galvos, bet po to visi pinigai atiteks jo giminei. 

Poniai Gleg šnekant, pasigirdo ratų dardesys ir po- 
nia Taliver, apsidžiaugusi, kad nutrūko tas pašnekesys, iš- 
skubėjo pasitikti sesers Pulet, nes tikriausiai tai buvo se- 
suo Pulet — ratų dardesys buvo kaip fajetono. 

Pagalvojusi apie fajetoną, ponia Gleg mostelėjo gal- 
vą ir patempė lūpą. Jos nuomonė apie fajetonus buvo la- 
bai aiški. 

Kai vienu arkliu pakinkytas fajetonas sustojo prie po- 
nios Taliver durų, sesuo Pulet sėdėjo apsiašarojusi ir, ma- 
tyt, buvo nusiteikusi prieš išlipdama dar kelias ašaras iš- 
lieti, nes tik liūdnai lingavo galvą, tuščią žvilgsnį įsmei- 
gusi į tolumą, nors jos vyras su ponia Taliver stovėjo, pa- 
siruošę jai padėti išlipti. 

— Kas yra, sese, kas atsitiko? — paklausė ponia Ta- 
liver. Ji nebuvo lakios vaizduotės moteris, bet jai šovė 
mintis, kad tikriausiai kas nors antrą kartą sudaužė se- 
sers Pulet veidrodį geriausiame miegamajame. 

Nieko neatsakydama ir toliau linguodama galvą, po- 
nia Pulet pamažu atsistojo ir išlipo iš fajetono, metusi 
žvilgsnį į poną Pulet, ar tas žiūri, kad nenukentėtų jos 
puošnioji šilko suknelė. Ponas Pulet buvo žemo ūgio, di- 
dele nosimi, mažomis mirksinčiomis akutėmis ir siaura 
burna, apsivilkęs išlygintą juodą eilutę, o baltą kakla- 
Iaištį pasirišęs po pat kaklu tikriausiai ne dėl patogumo, 
o kokiais aukštesniais sumetimais. Greta išnašios, išvaiz- 
džios Žmonos su pūstomis rankovėmis, plačia skraiste ir 
didele, išpuošta kaspinais bei plunksnomis skrybėle, jis 
atrodė kaip mažas meškeriotojo laivelis šalia išskleistomis 
burėmis brigo. 

Gedinti, apsivilkusi pagal paskutinę madą moteris, yra 
gailus vaizdas ir ryškus pavyzdys to, kokie sudėtingi pa- 
sidarė mūsų jausmai per civilizacijos raidą. Kokia ilga 
gradacijos seka nuo hutentotų skausmo iki moters pūsto- 
mis, paklijuotomis rankovėmis, su keliomis apyrankėmis 
ant abiejų rankų ir švelniais kaspinėliais užrišta skrybėle, 
panašia į architektūrinį statinį! Civilizacijos apšviestam 
vaikui skausmas turi išsilieti smulkiai nustatyta tvarka, 
galinčia sudominti analitinį protą. Jei ponia Pulet plyš- 
tančia širdimi ir ašarų užtemdytomis akimis žengtų per 
tarpdurį ne pačiu viduriu, suplotų savo rankoves; ir iš 
gilios pasąmonės nutuokdama apie tokią galimybę, ji su- 
sikaupia ir nutaiko praeiti, nekliudžiusi durų staktos. Jus- 
dama, kad skruostais rieda ašaros, ji atriša skrybėlės kas- 
pinėlius ir lėtai atmeta juos atgal — koks jaudinantis mos- 
tas, netgi juodžiausią valandą bylojantis apie viltį, kad 
ateitis bus sausesnė ir kaspinėliai vėl teiks žavesio. Aša- 
rojimui rimstant, ji atlošia galvą tiek, kad nenukentėtų 
skrybėlaitė, ištveria tą baisią akimirką, kai skausmas, nu- 
slopinęs visa aplinkui, pats nuslopsta, susimąsčiusi nu- 
leidžia akis į savo apyrankes ir pataiso jų sagteles su 
tokiu apgalvotu atsainumuų, kuris būtų paglostęs jai širdį, 
jei širdis būtų buvusi ramesnė ir šaltesnė. 

Ponia Pulet labai dailiai praėjo pro duris, plačiais pe- 
čiais vos brūkštelėjusi staktą (tais laikais moteris įgudu- 
siai akiai būtų atrodžiusi juokinga, jei per pečius nebūtų 
buvusi pusantro metro pločio), ir įėjusi į svetainę, kur sė- 
dėjo ponia Gleg, vėl nutaisė ašaringą veidą. 

— Vėluoji, sese, kas nutiko? — paklausė gan stačiai po- 
nia Gleg, jiedviem sveikinantis. 

Ponia Pulet atsisėdo, rūpestingai pakėlė skraistę užpa- 
kalyje ir tik tada atsakė: „Ji iškeliavo amžinybėn“,— ne- 
sąmoningai pavartojusi retorinę figūrą. 

„Vadinasi, šįsyk ne veidrodis“, — pamanė ponia Taliver. 

— Mirė užvakar,— kalbėjo toliau ponia Pulet,— o jos 
kojos buvo storumo sulig liemeniu, — ir patylėjusi su di- 
džiausiu liūdesiu pridūrė: — Begalę kartų traukė iš jos 
vandenį, o vandens, sako, buvo tiek, kad nors maudykis. 

— Tai reikia dėkoti Dievui, Sofi, kad numirė, kad ir 
kas ji tokia, — pasakė ponia Gleg guviai ir pabrėžtinai, iš 
prigimties apie viską spręsdama blaiviu ir ryžtingu pro- 
tu,— nors aš nežinau, apie ką tu kalbi. 

— Užtat aš žinau, — atsakė ponia Pulet atsidusdama ir 
palinguodama galvą, — visoje parapijoje dar nėra buvę 
tokio vandenligės atvejo. Aš nebent žinau, kad taip buvo 
tik poniai Saton iš Tventilendso. 

— Bet ji tau ne giminė, ir kiek man žinoma, net ne 
artima pažįstama,— pasakė ponia Gleg, kuri paprastai iš- 
liedavo tik tiek ašarų, kiek derėjo, jei kas atsitikdavo jos 
giminėms, bet jokiais kitais atvejais neverkdavo. 

— Tokia artima, kad aš mačiau jos kojas, kai ištino 
kaip kaladės... Sena dama, o savo pinigus vis paleisdavo 
apyvarton ir vis padvigubindavo, iki paskutiniosios viską 
pati tvarkė, raktų ryšulį nuolat laikė po pagalve. Vargu 
ar rastum kitą tokią seną parapijietę, kaip ji. 

— Sako, ji tiek vaistų išgėrė, kad į vežimą netilptų.— 
įsiterpė ponas Puletas. 

— Ak, atsiduso ponia Pulet,— ją ilgus metus kamavo 
kita liga, kol prasidėjo vandenligė, bet daktarai niekaip 
negalėjo nustatyti kokia. Kai per Kalėdas ją aplankiau, ji 
man pasakė: „Ponia Pulet, jeigu jums kada bus vanden- 
ligė, prisiminkite mane“. Taip ir pasakė, — pridūrė ponia 
Pulet, vėl graudžiai pravirkdama,— taip žodis žodin ir pa- 
sakė. Ją laidos šeštadienį. Į laidotuves Puletas pakviestas. 

— Sofi, — tarė ponia Gleg, ilgiau nebesuvaldydama sa- 
vo pagrįsto pasipiktinimo, — Sofi, aš stebiuosi, kad tu taip 
jaudiniesi ir gadini sau sveikatą dėl visiškai svetimų žmo- 
nių. Nei tavo vargšas tėtis, nei teta Frensisa, nei niekas 

kitas iš mūsų giminės taip nesielgė. Tu tikriausiai taip ne- 
pergyventum, net jei išgirstume, kad staiga mirė mūsų pus- 
brolis Ebotas, neparašęs testamento. 

Poniai Pulet teko liautis verkus ir ji nutilo, patenkin- 
ta, o ne pasipiktinusi priekaištais, kam 'per daug verkia. 
Juk retas kas taip įsijautęs verkia dėl nieko jam nepali- 
kusių kaimynų, bet ponia Pulet ištekėjo už džentelmeno 
ūkininko ! ir todėl turėjo laiko bei pinigų, kad galėtų su 
didžiausiu orumu atlikti visa, kas dera kiekvienu, net ir 
liūdniausiu atveju. 

— Bet juk ponia Saton paliko testamentą, — įsikišo po- 
nas Pulet, neaiškiai nujausdamas, kad savo žodžiais patei- 
sina Žmonos ašaras, — Mūsų parapija turtinga, ir Žmonės 
kalba, jog niekas dar tiek tūkstančių nėra palikęs kaip po- 
nia Saton. Tačiau ji tų pinigų niekam nepadalino — kas 
iš tokio smulkinimo — ir visus paskyrė vyro sūnėnui. 

— Kokia tuomet nauda iš jos turto,— pasakė ponia 
Gleg,— jei neturėjo kam kitam jo palikti kaip vyro gimi- 
naičiui. Menkas džiaugsmas dėl to spaustis visą gyveni- 
mą, nors ir aš esu iš tų, kurie norėtų, kad po jų mirties 
paaiškėtų, jog už palūkanas susidarė daugiau pinigų nei 
buvo tikėtasi. Bet menka byla, kai pinigai iš šeimos rankų 
išeina. 

— Sese, ponia Saton,— pasakė ponia Pulet jau taip ap- 
rimusi, kad galėjo nusiimti šydą ir jį tvarkingai sulanks- 
tyti — pinigus paliko tikrai vertam žmogui, nes jį kamuo- 
ja astma ir jis kiekvieną vakarą eina gulti aštuntą valan- 
dą. Jis pats man aną sekmadienį, kai buvo atėjęs į muū- 
sų bažnyčią, labai atvirai pasipasakojo. Jis ant krūtinės 
prie nuogo kūno visą laiką nešioja užsidėjęs zuikio kailiu- 
ką ir kalbėdamas kiek užsikerta — tikras džentelmenas. 
Aš jam irgi pasisakiau retą mėnesį apsieinanti be dakta- 
rų. O jis man ir sako: „Ponia Pulet, aš jus užjaučiu"“. Taip 
žodis žodin ir pasakė. Ak,— atsiduso ponia Pulet ir palin- 
gavo galvą nuo minties, kad retas kas galėtų jai prilygti 
savo išmanymu apie rausvas mMikstūras ir baltas mikstūras, 
stiprius vaistus mažuose buteliukuose ir silpnus vaistus 
dideliuose buteliukuose, piliules po šilingą ir trauklapius 


! stambus žemvaldys, paveldėjęs ūkį ir pats jį tvarkantis. 

po aštuoniolika pensų.— Sese, dabar aš jau galiu eiti ir 
nusiimti skrybėlaitę. Matėte, ar skrybėlės dėžę išėmė iš 
fajetono? — kreipėsi ji į vyrą. 

Ponui Puletui dėžė visai iškrito iš atminties, ir, su- 
graužus sąžinei, jis išskubėjo pataisyti klaidos. 

— Sese, ją užneš į viršų, — pasakė ponia Taliver, pa- 
norusi tuoj išeiti, kol ponia Gleg nepradėjo aiškinti sa- 
vo nuomonės apie Sofi, kuri vienintelė iš Dodsonų ga- 
dina sau sveikatą visokiais daktarų prirašomais vaistais. 


Poniai Taliver buvo vienas malonumas užlipti su se- 
serimi Pulet į miegamąjį ir nuodugniai apžiūrėti jos kyką, 
kol dar ta neužsidėjo ant galvos, na, ir šiaip pasikalbėti 
apie galvos apdangalus. Tai buvo viena iš Besi silpnybių, 
žadinusių poniai Gleg seserišką užuojautą; Besi buvo per 
didelė puošeiva ir tokia išdidi, kad dukters nerengdavo se- 
sers Gleg atiduotais gerais drabužiais iš pirmykščių jos 
spintos sluoksnių; gėda ir nuodėmė tai mergaitei pirkti 
ką nors kita, nebent batus. Tačiau šiuo atveju ponia Gleg 
buvo neteisinga seseriai Besi, nes ponia Taliver tikrai iš 
paskutiniųjų stengėsi įkalbėti Megi dėvėti itališką šiau- 
dinę skrybėlaitę ir perdažytą bei persiūtą tetos Gleg šil- 
kinę suknelę, bet pasekmės buvo tokios, kad poniai Tali- 
ver teko jas užspausti savo motiniškoje krūtinėje; mat 
Megi pareiškė, kad suknelė smirda bjauriais dažais, ir pir- 
mąjį sekmadienį, vos ją apsivilkusi, pasistengė aplais- 
tyti riebalais nuo jautienos kepsnio, o įsitikinusi, jog sa- 
vo tikslą pasiekti galima, neilgai trukus skrybėlaitę su 
žaliais kaspinais apipylė vandeniu iš pompos, ir ji tapo 
panaši į šalavijų sūrį, patiektą su apvytusiomis saloto- 
mis. Užsistojant Megi, dera pasakyti, jog Tomas juokėsi 
iš Megi su ta skrybėle ir vadino ją senąja Džudi !. Teta 
Pulet irgi dovanodavo drabužių, bet visada gražių, patin- 
kančių ir Megi, ir jos motinai. Iš visų seserų poniai Tali- 
ver neabejotinai artimiausia buvo Pulet, ir toks palanku- 
mas buvo abipusis, tik ponia Pulet apgailestavo, kad Be- 
si vaikai labai išdykę ir netašyti; Žinia, ji padės jiems 
kuo galėdama, bet, deja, jie ne tokie geri ir gražūs, kaip 
sesers Din dukrelė. Megi ir Tomas savo ruožtu manė, kad 


1! Komiškas personažas iš anglų liaudies lėlių teatro. 

jų teta Pulet pakenčiama jau vien dėl to, jog nėra teta 
Gleg. Tomas visada atsisakydavo per atostogas pas jas nu- 
važiuoti daugiau kaip vieną kartą; abu dėdės jam duoda- 
vo po pinigą, bet tetos Pulet rūsyje buvo rupūžių, į ku- 
rias buvo galima laidyti akmenis, tad jis mieliau pas ją 
lankydavosi. Megi nuo rupūžių šiurpas krėsdavo, 0 pas- 
kui kamuodavo baisūs sapnai, tačiau jai patiko dėdės Pu- 
let muzikinė skrynelė. Ir visgi už ponios Taliver akių abi 
seserys sutarė, jog Taliverių kraujas nesimaišo gerai su 
Dodsonų krauju, ir jog vargšės Besi vaikai gryni Talive- 
riai, o Tomas, nors ir paveldėjęs Dodsonų veido spalvą, 
yra toks pat atbulvyžis, kaip jo tėvas. O Megi tai iš akies 
lupta jos teta Mos, pono Taliverio sesuo, — stambių kau- 
lų moteris, labai prastai ištekėjusi, net porceliano servizo 
neturinti, o josios vyras vos išgalįs nuomą susimokėti. Ta- 
čiau kai ponia Pulet su ponia Taliver buvo vienos dvi, 
jų šneka, savaime aišku, nebuvo, ponios Gleg naudai, ir 
jiedvi abi slapčiomis sutarė, kad nežinia, kuo sesuo Džeinė 
apsiskurlios kitą sykį. Jų /ėte-d-tėte nutraukė ponia Din, 
pasirodžiusi su savo mažąja Liusi, ir ponia Taliver skau- 
dančia širdimi tylomis žiūrėjo, kaip tvarkomos šviesios 
Liusi garbanos. Tiesiog nepaaiškinama, kodėl ponia Dod- 
son, liesiausia, labiausiai išblyškusi iš visų panelių Dod- 
son, turi dukterį, kur kas panašesnę į ponią Taliver nei 
į Motiną. Megi šalia Liusi atrodydavo dvigubai tamsesnė 
nei paprastai. 

Ir tądien ji tokia pasirodė, kai vaikai grįžo iš sodo su 
savo tėvu ir dėde Glegu. Megi, nuo galvos nusitraukusi 
skrybėlaitę, numetė atbula ranka ir išsitaršiusiais plau- 
kais, išsileidusiomis garbanomis puolė prie Liusi, stovin- 
čios šalia motinos kelių. Skirtumas tarp abiejų pussese- 
rių, be abejonės, krito į akis ir, paviršutinišku žvilgsniu 
žiūrint, tas skirtumas buvo Megi nenaudai, nors išmanan- 
tis būtų įžvelgęs tokių „taškų“, kurie žadėjo kur kas pra- 
našesnę brandą nei Liusi tvarkingas dailumas. Jiedvi taip 
skyrėsi, kaip pasišiaušęs juodas ištįsęs šuniukas ir bal- 
tas katinėlis. Liusi atstatė dailutę raudoną burnytę, kad 
Megi pabučiuotų; jos viskas buvo dailu — apvalus kak- 
liukas su koralų vėriniu, nė kiek neriesta tiesi nosytė, 
kaip nubrėžti antakiukai, gerokai tamsesni už garbanas 

ir labai derantys prie rusvų akių, žvelgiančių su droviu 
pasitenkinimu į Megi, kuri buvo visa galva aukštesnė, 
nors tik metais vyresnė. Megi visada žavėdavosi Liusi. 
Ji mėgdavo įsivaizduoti tokį pasaulį, kur Žmonės ne di- 
desni kaip jos ir Tomo amžiaus vaikai, o karalienė visai 
kaip Liusi su karūnėle ant galvos ir skeptriuku rankose... 
tik karalienė būdavo pati Megi Liusi pavidalu. 

— Ak, Liusi, — prapliupo Megi, ją pabučiavusi,— tu pa- 
siliksi su manim ir Tomu, gerai? O Tomai, pabučiuok ją. 

Tomas priėjo prie Liusi, bučiuoti jos neketindamas, ne; 
jis su Megi priėjo prie jos todėl, kad tai atrodė lengviau 
nei sveikintis su tomis visomis tetomis ir dėdėmis; jis sto- 
vėjo į nieką nenukreipęs žvilgsnio, paraudęs, varžyda- 
masis ir nei šiaip, nei taip šypsodamasis; drovių berniukų 
laikysena suaugusių draugijoje dažnai būna tokia, tarsi 
jie atsitiktinai užsuko į pasaulį ir visus užklupo dar ne- 
apsirengusius. 

— Gražu! — garsiai ir pabrėžtinai ištarė teta Gleg.— 
Kur matyta, kad maži berniukai ir mergaitės, įėję į kam- 
barį, nepasisveikintų su savo tetomis ir dėdėmis? Kai aš 
buvau maža, mes taip nesielgdavome. 

— Eikite, vaikeliai, pasišnekėkite su savo tetomis ir 
dėdėmis, — pasakė susirūpinusi ir nusiminusi ponia Taliver. 
Ji norėjo pašnibždomis liepti Megei, kad užliptų į viršų 
ir susišukuotų plaukus. 

— Na, laba diena. Turbūt esate geri vaikai, tiesai — 
tokiu pat garsiu pabrėžtinu balsu kalbėjo toliau teta Gleg, 
suimdama juos už rankų taip, kad net įskaudino su savo 
dideliausiais žiedais, ir prieš jų norą pabučiavo abu į 
skruostus.— Nenudilbink akių, Tomai, nenudilbink. Ber- 
niukai, gyvenantys mokyklų pensionatuose laiko aukštai 
iškėlę galvas. Na, pažvelk į mane.— Tomas, matyt, šito 
malonumo atsisakė, nes stengėsi ištraukti iš jos gniaužtų 
ranką.— Užsikišk už ausų plaukus, Megi, ir pasitaisyk nuo 
peties nusmukusią suknelę. 

Teta Gleg visuomet su jais šnekėdavo garsiu, pabrėž- 
tinu balsu, lyg būtų juos laikiusi kurčiais ar bepročiais, 
mat ji tarėsi šitaip juos paskatysianti pasijusti atsakingais 
už savo poelgius ir sutramdysianti jų išdykumą. Besi vai- 

kai tokie išlepinti, kad kas nors jiems turi įdiegti parei- 
gos jausmą. 

— Ak, mieli vaikučiai, — prabilo teta Polet užjaučian- 
čiu balsu, — kaip greit jūs augate. Kad tik jie nenusilptų 
nuo per greito augimo, — pridūrė ji, pro vaikų galvas liūd- 
nai pažvelgdama į jų motiną.— Man rodos, mergaitei per 
daug plaukų ant galvos. Tavim dėta, sese, aš juos prare- 
tinčiau ir patrumpinčiau — tokie kenkia sveikatai. Ko ge- 
ro, dėl to jos ir oda tokia ruda. Kaip tu manai, sese Din? 

— Negalėčiau tikrai pasakyti, sese, — atsakė ponia Din, 
vėl kietai sučiaupdama lūpas ir įbedusi į Megi kritišką 
žvilgsnį. 

— Nieko panašaus, — tarė ponas Taliveris, — mMergai- 
tė sveikutėlė — jai niekas neskauda. Net ir kviečiai būna 
įvairių spalvų — vieni rausvi kiti balti, ir kai kam gal la- 
biausiai patinka tamsūs grūdai. Bet būtų ne pro šalį, jei 
Besi apkirptų mergaitei plaukus ir jie lygiau sugultų. 

Megi krūtinėje kaupėsi baisus ryžtas, tik jį pristabdė 
noras sužinoti iš tetos Din, ar ji paliks pas juos Liusi; 
teta Din labai retai kada drauge atsiveža Liusi. 

Savo nesutikimą pagrindusi įvairiausiomis priežastimis, 
ponia Din galiausiai kreipėsi į pačią Liusi: 

— Liusi, ar tu norėtum čia pasilikti viena be manęs? 

— Taip, mama, prašau man leisti pasilikti — tarė kuk- 
liai mergaitė. 

— Šaunuolė, Liusi! Leiskite jai pasilikti, ponia Din, 
leiskite, — tarė ponas Dinas, stambus, bet guvus vyras, to- 
kios išvaizdos, kokią gali išvysti visuose Anglų visuome- 
nės sluoksniuose — kresnas, bet nenutukęs, praplikusiu 
viršugalviu, rausvomis žandenomis ir atlošia kakta. Į poną 
Diną panašus gali būti ir aristokratas, ir krautuvininkas 
ar padienis darbininkas, tačiau tokias skvarbias, rudas akis 
retai kur pamatysi. Jis rankoje tvirtai laikė savo sidab- 
rinę tabokinę ir retkarčiais pasikeisdavo žiupsniu uostomo 
tabako su ponu Taliveriu, kurio tabokinė buvo tik sidab- 
ru dengta, ir todėl jiedu dažnai pajuokaudavo, jog ponas 
Taliveris būtų mielai pasimainęs ne tik tabaku, bet ir ta- 
bokinėmis. Ponui Dinui tabokinę padovanojo firmos aukš- 
tesni partneriai ir tuo pat metu jį padarė verslo dalinin- 
ku, įvertindami jo, kaip valdytojo, nuopelnus. Seint Oge 

apie poną Diną buvo išskirtina nuomonė, o kai kas netgi 
manė, kad panelė Siuzana Dodson ištekėjusi, kaip kaž- 
kada buvo galvojama, iš visų seserų blogiausiai, vieną 
gražią dieną važinės geresne karieta ir gyvens geresniame 
name netgi nei sesuo Pulet. Sunku ir nuspėti, ko gali pa- 
siekti žmogus, tapęs partneriu Gert ir Ko, firmos, savo nuo- 
savybėje turinčios malūnų, išnuomojamų laivų ir netgi 
savo banką. O ponia Din, kaip kalbėjo artimiausios jos 
draugės, buvo garbėtroška ir mažu nesitenkinanti; ji nie- 
ku gyvu savo vyrui neleis aprimti vietoje ir mokės jį 
įkinkyti. 

— Megi,— pašaukė ponia Taliver prie savęs Megi, kai 
jau buvo nutarta, kad Liusi pasiliks pas juos, ir į ausį 
pašnibždėjo: — eik susišukuok, kaip tau ne gėda. Juk aš 
tau liepiau pirma nueiti pas Martą ir susišukuoti, o tik 
tada pasirodyti. 

— Tomai, eime su manim, — sukuždėjo ji, praeidama 
pro Tomą ir patraukė už rankovės. Tomas gan noriai nu- 
sekė iš paskos. 

— Lipam su manim į viršų, — sušnibždėjo ji, kai jie- 
du abu išėjo pro duris.— Iki pietų aš dar noriu vieną da- 
lyką padaryti. 

— Iki pietų mes nespėsime nieko pažaisti, — atsakė 
Tomas, su nekantrumu laukęs pietų ir neįsivaizdavęs, ką 
iki to laiko būtų galima padaryti. 

— O, tai mes spėsime, eime, Tomai. 

Tomas, užlipęs paskui Megi į motinos kambarį, pama- 
tė, kad ji iškart nuėjo prie komodos ir iš stalčiaus išsi- 
ėmė didžiąsias žirkles. 

— Kam tau jos, Megi? — susidomėjo Tomas. 

Užuot atsakiusi, Megi sugriebė sruogą plaukų ir tiesiai 
per vidurį kaktos nukirpo. 

— Vaje, Megi, tai tau klius! — sušuko Tomas.— Bent 
daugiau nesikirpk. 

Džirkšt! Tomui šnekant vėl džirkštelėjo didžiosios žirk- 
lės, ir jam nejučia pasidarė smagu: Megi tokia keista at- 
rodys. 

— Va, Tomai, tu man nukirpk užpakalyje,— tarė Megi, 
svaigdama nuo savo pačios drąsos ir skubėdama baigti šį 
žygdarbį. 

— Bet žinok, kad tau klius,— pasakė Tomas, perspė- 
jamai pakratė galvą ir kiek pasvyravęs paėmė žirkles. 

— Nebijok, greičiau! — ragino Megi ir treptelėjo koja. 
Jos veidai jau buvo įkaitę. 

Juodų plaukų sruogos buvo labai tankios — gyva pa- 
gunda berniukui, pažinusiam uždrausto malonumo skonį, 
kerpant poniui karčius. Aš kreipiuosi į tuos, kurie yra 
patyrę pasitenkinimą kai per nepaklusnių plaukų kupetą 
susitinka abu žirklių galai. Vienas žavingas šmaukšt ir 
dar vienas, ir dar vienas, ir sunkios užpakalinės sruogos 
sukrito ant grindų, o Megi stovėjo nelygiai aprantyta, 
bet apimta laisvės, aiškumo jausmo, tarsi iš tankmės būtų 
išėjusi į plyną lauką. 

— Oi Megi,— šūkavo Tomas, tripinėdamas aplink ją ir 
iš juoko sau pliaukšėdamas per kelius. Vaje, kokia tu juo- 
lis, kurį mes mokykloje riešutų kiautais apmėtydavome. 

Megi netikėtai nudūrė širdį. Pirma ji manė išsivaduo- 
sianti nuo įgrisusių plaukų ir nuo įgrisusių dėl jų pasta- 
bų, ir kad tokiu ryžtingu veiksmu ji nugalės motiną ir te- 
tas: ji nė nenorėjo, kad jos plaukai būtų gražūs — apie 
tai nė kalbos negalėjo būti — ji tik norėjo, kad žmonės 
ją laikytų protinga mergaite ir nepriekabiautų. Tačiau 
dabar, kai Tomas ėmė iš jos juoktis ir pasakė, kad ji esan- 
ti panaši į kvaišelį, viskas kitaip pakrypo. Ji pažvelgė į 
veidrodį, o Tomas vis juokėsi, plekšnojo rankomis, ir Me- 
gi įkaitę skruostai ėmė blykšti, lūpos virpėti. 

— O, Megi, dabar tau iškart reikės eiti pietauti, — pa- 
sakė Tomas.— Oi, kad tave kur. 

— Nesijuok iš manęs, Tomai, — pratrūko ji pykčiu, 
trepteldama koja ir apsipylusi ašaromis stumtelėjo Tomą. 

— Ak tu žiežula, raminkis,— pasakė Tomas.— Tai ko 
tuomet kirpaisi? Aš lipu žemyn, jau užuodžiu, kad pietūs 
ant stalo. 

Jis nuskubėjo žemyn laiptais, palikęs Megi spaudžia- 
mą apmaudo dėl to, ko nebegalima atšaukti, ir kurį ma- 
žai jos širdelei kone kasdien tekdavo patirti. Kai jau šaukš- 
tai buvo po pietų, ji aiškiai suprato kvailai pasielgusi, ir 
kad dabar dėl savo plaukų teks daug daugiau visko pri- 
siklausyti nei anksčiau. Mat Megi visad stačia galva pul- 

davo vykdyti savo sumanymų, o paskui gyvai, su viso- 
mis smulkmenomis įsivaizduodavo ne tik pasekmes, bet 
ir tai, kas būtų buvę, jei ji būtų kitaip pasielgusi. Tomas, 
apdovanotas nuostabia nuovoka, kas yra jo naudai, o kas 
nenaudai, niekad tokių kvailysčių kaip Megi neiškrėsda- 
vo, ir Motina jo niekad neapšaukdavo neklaužada, nors 
jis buvo labiau užsispyręs ir rambus negu sesuo. Bet To- 
mas suklydęs niekada nesigrauždavo ir atgal nesitraukda- 
vo, tarsi jam buvo vis viena. Jeigu jis sulaužydavo tėvo 
botago kotą — kuo jis kaltas, kad botagas užkliuvo už 
vyrių. Plakdamas botagu vartus, Tomas Taliveris buvo įsi- 
tikines ne tuo, kad pateisinama, jei berniukas plaka bo- 
tagu vartus, o tuo, kad pateisinama, jei jis, Tomas Tali- 
veris, plaka savo vartus, ir jam nėra ko atgailauti. Tačiau 
Megi, stovint ir verkiant priešais veidrodį, neužteko jėgų 
nulipti žemyn pietauti ir ištverti rūsčius tetų žvilgsnius 
bei rūsčius žodžius, ir juoką Tomo, Liusi ir Martos, patar- 
naujančios prie stalo, o gal net tėčio su dėdėmis, nes jei 
Tomas iš jos juokėsi, žinoma, juoksis ir visi kiti. Ak jei- 
gu ji nebūtų kišusi pirštų prie savo plaukų, dabar sėdėtų 
su Tomu ir Liusi, valgytų abrikosų pudingą ir kiaušinių 
kremą. Ką jai daugiau daryti — tik verkti. Ji sėdėjo tarp 
juodų plaukų sruogų tokia bejėgė ir tokioj nevilty nely- 
ginant Ajakas !' tarp savo išpjautų avių. Negandų užgrū- 
dintiems mirtingiesiems, galvojantiems apie Kalėdų sąskai- 
tas, praėjusią meilę, iširusią draugystę, gal tokios širdgė- 
los atrodo labai menkos, tačiau Megi jos nebuvo mažiau 
skausmingos, o gal net labiau skausmingos negu tos, ku- 
Iias mes priešpastatome vadindami rimtais brandos rūpes- 
čiais. ,,„Ak vaikeli, palauk, ateityje prisijaudinsi dėl rim- 
tesnių rūpesčių“, — vaikystėje tokios paguodos visi esa- 
me sulaukę, o suaugę taip guodžiame vaikus. Visi esame 
gailiai šniurkščioję vaikystėje, stovėdami plikomis, plo- 
nomis, apmautomis puskojinėmis kojomis, kai kokioje ne- 
pažįstamoje vietoje mums iš akių dingdavo mama ar auk- 
lė; bet mes niekad neprisimename tos širdgėlos ir dėl jos 
neraudame kaip prisiminę kokių penkerių ar dešimties 
metų senumo sielvartus. Tačiau kiekvieno širdyje tos va- 

landėlės paliko pėdsakų ir yra iki.šiol gyvos, tik jas ne- 
prikeliamai užgulė tvirtesnis mūsų jaunystės ir brandos 
pergyvenimų sluoksnis; štai kodėl į savo vaikų negandas 
mes žiūrime su šypsena, nemanydami, kad jų sopulys tik- 
ras. Ar kas nors gali prisiminti ne tik ką darė, būdami 
trumpais sijonėliais ar kelnaitėmis, ką mėgo, ko nemėgo 
ar kas jiems nutiko, bet ir atgaivinti vaikystės jausmus 
bei pergyvenimus, kai viena vasara būdavo taip toii nuo 
kitos? Ar gali prisiminti, ką jautė, kai mokyklos draugai 
išvarydavo iš žaidimo todėl, kad tyčiomis blogai jiems 
numesdavo kamuolį; ar kai per atostogų lietingą dieną, 
nežinodamas, kuo užsiimti, iš dyko buvimo imdavo išdy- 
kauti, po to ožiuotis, suįžūlėdavo ir visai pabumbdavo; ar 
kai mama kategoriškai atsisakydavo siūdinti vyrišką švaI- 
ką, nors tavo visi bendraamžiai berniukai tuo laiku jau 
vilkėdavo tokiais švarkais? Jei mes prisimintume tuos pir- 
muosius apmaudus bei miglotas nuojautas, anų metų be- 
viltiškas gyvenimo sampratas, dar labiau apkartinusius 
tuos apmaudus, mes tikrai nenumotume ranka į savo vai- 
kų širdgėlas. 

— Panele Megi, jums liepta tuoj pat lipti žemyn, — pa- 
sakė Kizaja, skubiai įžengusi į kambarį.— Vaje, ką jūs 
pridirbot? Tokios baidyklės kaip gyva nemačiau. 

— Nekalbėk taip, Kizaja,— piktai burbtelėjo Megi.— 
Eik iš Čia! 

— Bet aš jums sakau, kad tuoj pat liptumėte žemyn, 
panele; mama liepė,— pakartojo Kizaja, priėjo prie Me- 
gi ir suėmusi bandė ją pakelti nuo grindų. 

— Eik šalin, Kizaja, aš nenoriu jokių pietų, — priešino- 
si Megi, atstumdama Kizajos ranką.— Aš nelipsiu žemyn. 

— Ką gi, man nėra kada čia stypsoti, turiu prie pie- 
tų patarnauti, — atkirto išeidama Kizaja. 

— Megi, kvailiuke,— tarė Tomas, įkišdamas nosį pro 
duris po dešimties minučių. — ko tu neini pietauti? Ant 
stalo tiek gardumynų, ir Mama liepė, kad tu eitum. Ko 
žliumbiė Tai verksnė. 

Ak, kaip baisu! Tomas toks beširdis ir nejautrus; jeigu 
jis būtų verkęs ant grindų, Megi būtų drauge ašarojusi. 
Apačioje pietūs tokie skanūs, o ji taip išalko. Koks ap- 
maudas! 

Tačiau Tomas nebuvo toks beširdis. Kartu ašaroti jis 
nebuvo nusiteikęs ir Megi širdgėla jam apetito laukia- 
miems saldumynams nesugadino, bet jis priėjo artyn ir pri- 
glaudęs savo galvą prie jos, ramindamas tyliai tarė: 

— Negi iš tiesų neisi, Megi! Gal tau atnešti gabalėlį 
pudingo, kai savo dalį suvalgysiu? Ir kiaušinių kremo, ir 
dar ko nors? 

— Ta-a-aip,— sutiko Megi, ir pajuto, kad gyvenimas 
darosi šiek tiek pakenčiamesnis. 

— Gerai, — atsakė išeidamas Tomas.— Bet prie durų 
atsisukęs tarė: — Verčiau pati eitum. Desertui bus riešu- 
tų ir raktažolių antpilo. 

Tomui išėjus, Megi ašaros nudžiūvo ir ji susimąstė. 
Jo gera širdis apmalšino jos skausmą, o riešutai su rak- 
tažolių antpilu taip pat turėjo įtakos. 

Ji pamažu atsistojo nuo plaukų sruogomis nuklotų grin- 
dų ir pamažu ėmė lipti žemyn. Paskui prie valgomojo su- 
stojo, pečiu atsirėmusi į durų staktą ir Žvilgtelėjo vidun, 
durims prasivėrus. Ji pamatė sėdinčius Tomą su Liusi, 
tarp jų tuščią kėdę, šalia ant staliuko kiaušinių kremą 
ir nebeištvėrė. Įslinkusi vidun žengė tiesiai prie tuščios 
kėdės. Bet vos spėjusi atsisėsti, pasigailėjo, kad nepasili- 
ko viršuje. 

Pamačiusi ją, ponia Taliver aiktelėjo, ir buvo tokia 
priblokšta, kad paleido iš rankų didijį padažo šaukštą at- 
gal į lėkštę, o nuo to labai nukentėjo staltiesė. Mat Kiza- 
ja, nenorėdama suduoti smūgį šeimininkei, tuo Metu pjaus- 
čiusiai Mėsą, neišdavė dėl ko Megi atsisakė lipti žemyn, 
ir ponia Taliver pamanė, kad duktė šiaip aikštijasi, ir pati 
save nubaus, negaudama pusės patiekalų. 

Poniai Taliver aiktelėjus, visų akys sužiuro ten, kur 
buvo įbestas jos žvilgsnis. Megi skruostai ir ausys užkai- 
to, kai dėdė Glegas, geraširdis, žilas džentelmenas sušuko: 

— O kad tave kur! Kokia čia mergytė — aš jos nebe- 
pažįstu. Kizaja, gal tu ją parsivedei, ant kelio sutikusi? 

— Žiūrėkit, ji pati sau apsikirpo plaukus, — pasakė pus- 
balsiu ponas Taliveris ponui Dinui, su pasitenkinimu nusi- 
juokdamas.— Ar žinot kitą tokią mažą išdaigininkę? 

— Na, panelyte, dabar tavo išvaizda labai keista, — pa- 

sakė dėdė Pulet, ir turbūt dar niekad gyvenime jo žo- 
džiai nebuvo šitaip sužeidę niekam širdies. 

— Fe, gėda, — išsakė savo priekaištus teta Gleg kuo 
garsiau ir griežčiau.— Mergaites, kurios pačios sau ker- 
pasi plaukus, reikėtų išperti ir maitinti vien duona bei 
vandeniu, o ne sodinti už stalo drauge su tetomis ir dė- 
dėmis. 

— Taigi, taigi, — pritarė dėdė Glegas, norėdamas tokį 
nuosprendį žaismingiau pakreipti, — aš manau, kad ją rei- 
kėtų pasodinti į kalėjimą ir visus plaukus nukirpti, kad 
būtų lygu. 

— Dabar ji dar labiau panaši į čigonę,— su gailesčiu 
balse pasakė teta Pulet,— kaip nepasisekė, sese, jog mer- 
gaitė tokia tamsi, o berniukas gana šviesus. Bijau, kad 
tas tamsumas gyvenime nepakenktų. 

— Ji tikra neklaužada ir nori kad mamos širdis per- 
plyštų.— pasakė ponia Taliver su ašaromis akyse. 

Megi atrodė, kad ji klausosi priekaištų ir patyčių cho- 
ro. Pradžioje ji paraudo iš pykčio, laikinai suteikusio jė- 
gų vidiniam pasipriešinimui, ir Tomas pamanė, kad ją 
padrąsino ką tik ant stalo pasirodęs pudingas bei kiau- 
šinių kremas. Tokio įspūdžio pagautas jis sušnibždėjo: 
„Vaje, Megi, juk sakiau, kad tau klius“. Jis buvo drau- 
giškai nusiteikęs, o Megi pasirodė, kad jis džiūgauna dėl 
jos gėdos. Menkos jos priešinimosi pajėgos neatlaikė, jai 
širdelė persipildė, ir pakilusi nuo kėdės, ji puolė prie tė- 
vo, įsikniaubė veidu jam į petį ir pratrūko raudoti. 

— Nieko, nieko tokio, mano mergaičiuke,— ramino ją 
apsikabinęs tėvas,— neimk į galvą; gerai padarei, nusi- 
kirpdama plaukus, tau jie kliudė, liaukis verkusi, tėtis ne- 
leis tavęs skriausti. 

Švelnių žodžių saldybė! Megi nepamiršo nei vienos 
akimirkos, kai tėvas ją užstodavo; ji tas akimirkas sau- 
gojo širdyje ir susimąstydavo apie jas po daugelio metų, 
kada visi teigė jų tėvą deramai neatlikus savo pareigos vai- 
kams. 

— Kaip tavo vyras lepina tą mergaitę, Besi! — pasakė 
garsiai ponia Gleg „vienai“ poniai Taliver.— Ją pražudys, 
jei tu savo žodžio netarsi. Mano tėvas šitaip vaikų neau- 
gino, antraip mūsų šeima nebūtų buvusi tokia, kaip dabar. 

Matyt, poniai Taliver šeimyniniai nemalonumai buvo 
pasiekę tokį tašką, nuo kurio žmogus atbunka. Nepai- 
sydama sesers pastabos, ji atmetė už nugaros kyko kas- 
pinus ir su nebyliu nuolankumu ėmėsi visiems dalinti pu- 
dingą. 

Desertas atnešė Megi visišką išsivadavimą, kai vai- 
kams buvo pasakyta, kad riešutus ir antpilą gali neštis į 
pavėsinę, nes diena buvo labai šilta, ir jie spruko iš na- 
mų mikliai tarsi vabaliukai, iš po nukreipto į juos degi- 
nančio stiklo, ir pasileido tekini tarp sodo bundančių krū- 
mų. 

Ponia Taliver ne šiaip sau vaikus išleido: suvalgius 
pietus visų mintys suksis nebe apie maistą — kaip tik ge- 
ra valandėlė pranešti apie pono Taliverio ketinimą dėl 
Tomo, o patį Tomą verčiau tuo metu nušalinti. Vaikai bu- 
vo įpratę girdėti, kad apie juos taip nesivaržant kalbama, 
lyg jie būtų paukščiai ir nieko nesuprastų, tačiau jie ga- 
li ištiesti kaklus ir pasiklausyti; bet ta proga ponia Tali- 
ver parodė neįprastą apdairumą, nes pastaruoju metu įsi- 
tikino, jog Tomui mokytis pas dvasininką buvo taip pat 
atgrasu, kaip mokytis pas policininką. Ponia Taliver atsi- 
dusdama pagalvojo, kad jos vyras pasielgs kaip tinkamas, 
nors ir ką sakytų sesuo Gleg ar sesuo Pulet, bet jei tas 
sumanymas neišeis į gera, jos bent negalės sakyti, jog 
Besi pataikauja vyro užgaidoms, savo artimiesiems nė 
puse lūpų apie tai neprasitardama. 

— Pone Taliveri,— pertraukė ji vyro šneką su ponu 
Dinu, ar dabar ne metas pranešti vaikų dėdėms ir tetoms, 
ką tu sumanei dėl Tomo? 

— Labai gerai, — pasakė gan aštriai ponas Taliveris.— 
Aš ne prieš bet kam pasakyti, ką ketinu su juo daryti. 
Nutariau, — pridūrė jis žiūrėdamas į poną Glegą ir poną 
Diną, — nutariau nusiųsti jį pas poną Stelingą, Kings Lor- 
tono pastorių, kiek man žinoma, labai išmanantį vyrą, 
kad jam į galvą visko, ko reikia įdėtų. 

Tarp susirinkusiųjų nušuršeno nuostabos šnabždesys, 
kokį gali išgirsti kaimo bažnyčioje, parapijonims iš sa- 
kyklos išgirdus apie jų kasdienius rūpesčius. Tetoms ir 
dėdėms buvo tikra naujiena, kad į pono Taliverio šeimos 
reikalus įterpiamas pastorius. Pavyzdžiui, dėdė Puletas ka- 

žin ar būtų labiau apstulbęs, jei ponas Taliveris būtų pa- 
sakęs, jog Žada siųsti Tomą pas lordą kanclerį, nes dėdė 
Puletas priklausė jau išnykusiam britų jomenų sluoksniui, 
kurie rengiasi gera gelumbe, moka didelius žemės ir pa- 
jamų mokesčius, sekmadieniais eina į bažnyčią, valgo itin 
skanius pietus ir yra tvirtai įsitikinę, jog britų konstituci- 
jos, bažnyčios bei valstybės ryšys yra toks pat pastovus 
kaip saulės sistema ar žvaigždžių išsidėstymas. Mat pono 
Puleto apgailėtinu supratimu, vyskupas yra tam tikras ba- 
ronetas, kuris gali būti dvasininku, bet gali ir nebūti, o 
kadangi jų parapijos pastorius buvo pasiturintis ir turėjo 
didelę šeimą, mintis, kad pastorius bus ir mokytojas, po- 
no Puleto patirčiai buvo tolima ir nelengvai suvokiama. 
Suprantu, jog mūsų apsišvietusiais laikais daug kam sun- 
ku patikėti dėdės Puleto nesusigaudymu, bet tegul jie 
susimąsto, kaip palankiomis aplinkybėmis gal būtų atsi- 
skleidę gamtos duoti jo gabumai. O dėdė Puletas ir buvo 
apdovanotas ypatingais gabumais nesusigaudyti; jis pir- 
masis balsu išreiškė savo nustebimą. 

— O kokio galo žadate jį siųsti pas pastorių? — pa- 
klausė jis ir iš apstulbimo mirksėdamas pažvelgė į poną 
Glegą bei poną Diną, ar tie ką nors susigaudo. 

— Todėl, kad pastoriai, kiek žinau, yra geriausi mo- 
kytojai, — atsakė vargšas ponas Taliveris, kuris šio mįs- 
lingo pasaulio labirintuose tvirtai įsikibdavo į bet kokį pa- 
sitaikiusį kelrodį.— Džeikobsas anoje Tomo mokykloje ne 
pastorius, bet nieko doro berniuko neišmokė; tad nuta- 
riau, jei vėl siųsiu jį pas mokytoją, tai tik ne pas Džei- 
kobsą. O tas ponas Stelingas, kiek žinau, kaip tik toks 
žmogus, kokio man reikia. Žadu jį atiduoti mokytis nuo 
vidurvasario,— užbaigė jis ryžtingai, pabarbeno į savo 
tabokinę ir įsikišo į nosį žiupsnį tabako. 

— Tai jums teks už pusmetį sumokėti didelę sąskai- 
tą, a, Taliveri? Pastoriai apskritai dideli savimanos,— pa- 
sakė ponas Dinas, atkakliai uostydamas tabaką, nes visa- 
da taip darydavo, kai norėdavo likti bešališkas. 

— Negi manote, kaimyne Taliveri, kad pastorius iš- 
mokys jį atskirti, kur geras kviečio grūdas, o kur ne? — 
paklausė ponas Glegas, mėgstantis juokauti; pasitraukęs 

nuo verslo jis manė, kad jam. ne tik galima, bet ir dera 
žaismingiau žiūrėti į reikalus. 

— Mat dėl Tomo turiu tam tikrą sumanymą, — pasakė 
ponas Taliveris ir po tokio pareiškimo patylėjęs pakėlė 
taurę. 

— Na, jeigu man duodamas žodis, o labai retai duo- 
damas, — prabilo ponia Gleg reikšmingu, apmaudžiu bal- 
su,— norėčiau pasidomėti, kas išeis iš vaiko, kuris bus 
mokomas ne pagal kišenę. 

— Taigi. — pasakė ponas Taliveris, žiūrėdamas ne į 
ponią Gleg, o į vyriškuosius savo klausytojus, — taigi, nu- 
tariau į savo verslą Tomo netraukti. Seniai apie tai galvo- 
jau, o kai pamačiau, kas išėjo Garnetui su jo sūnumi, ga- 
lutinai apsisprendžiau. Žadu įtaisyti Tomą į darbą, kur 
jam nereikėtų pradinio kapitalo, noriu duoti jam tokio 
mokslo, kad jis niekuo nenusileistų advokatams ir pana- 
šiems į juos, o reikalui esant dar mane galėtų paprotinti. 

Ponia Gleg sučiauptomis lūpomis, nutaisytomis į gai- 
lesčio ir paniekos vypsnį, pratisai sukrenkštė ir po tokios 
įžangos tarė: 

— Kai kuriems žmonėms būtų tik į naudą, jeigu jie 
advokatų neužkliudytų. 

— Ar tas pastorius vadovauja gimnazijai kaip kad yra 
Market Biulyje? — paklausė ponas Dinas. 

— Ne, nieko panašaus, — atsakė ponas Taliveris.— Jis 
priima nedaugiau kaip du tris mokinius, kad kiekvienam 
galėtų daugiau laiko skirti. 

— A-a, ir greičiau išmokyti; vaikas dideliame būryje 
nedaug ką išmoks, — pasakė dėdė Puletas, pajutęs, kad pra- 
siskverbė į šio sudėtingo klausimo esmę. 

— Bet užtat tikriausiai ir pinigų daugiau užsiprašys? — 
pasidomėjo ponas Glegas. 

— Taip, apskritą šimtinę už metus, ne mažiau,— at- 
sakė ponas Taliveris, didžiuodamasis savo ryžtu.— Bet ką 
nesakyk, tai geras pinigų įdėjimas. Tomui jo išsimokslini- 
mas bus didelis turtas. 

— Taip, čia esama teisybės, — sutiko ponas Glegas.— 
Ko gero, kaimyne Taliveri, jūs teisus, ko gero, teisus. 

Jei nėra pinigų, nei žemės 
Reikia mokslo semtis. 

Pamenu, mačiau šitas dvi eilutes Bakstone lange. Bet 
mums, kaimyne Puletai, neragavusiems mokslo, reikia pi- 
nigą spausti, a? — Ponas Glegas iš didelio pasitenkinimo 
patrynė sau kelius. 

— Pone Glegai, aš jumis stebiuosi, — tarė jo žmona.— 
Taip kalbėti nedera nei jūsų padėties, nei jūsų amžiaus 
žmogui. 

— Kas man nedera, ponia Gleg? — paklausė ponas Gle- 
gas Maloniai išsišiepdamas visai draugijai.— Naujasis mė- 
lynas kostiumas nedera? 

— Apgailestauju dėl jūsų silpnybių, pone Glegai. Sa- 
kau, kad nedera juokauti, matant, kaip tavo giminaičiai 
strimgalviais puola į pražūtį. 

— Jei mane turite galvoje,— pasakė ponas Taliveris, 
gerokai sudirgintas,— tai galite nesirūpinti. Aš savo rIei- 
kalus pats moku tvarkyti, neužkraudamas jų kitiems. 

— Beje, — tarė ponas Dinas, išmintingai pakreipdamas 
kalbą kitur,— dabar prisiminiau girdėjęs, kad Veikemas 
žada savo sūnų — tą kuprių berniuką — siųsti mokytis pas 
pastorių, ar tu negirdėjai, Siuzana? (kreipėsi jis į žmoną.) 

— Nieko apie tai negaliu pasakyti, tikrai nieko, — at- 
sakė ponia Din ir vėl kietai sučiaupė lūpas. Kas kas, o 
ponia Din nesiterpdavo į vaidus, kur buvo svaidomos 
strėlės. 

— Ką gi, — perdėtai linksmai pasakė ponas Taliveris, 
parodydamas poniai Gleg, kad jos nepaiso,— jei Veike- 
mas sumanė atiduoti sūnų mokytis pas pastorių, patikėki- 
te, kad ir aš neprašausiu, išsiuntęs Tomą pas dvasininką. 
Veikemas velnio neštas ir pamestas, bet tą, su kuo rei- 
kalų turi, kiaurai permato. Taigi, taigi, pasakykite, kas 
Veikemo mėsininkas, ir aš jums patarsiu, kur pirkti mėsą. 

— Betgi advokato Veikemo sūnus su kupra,— įsiterpė 
ponia Pulet, pajutusi, jog visa ši kalba atsiduoda laido- 
tuvėmis,— tad nieko stebėtina, kad jis siunčiamas pas dva- 
siškį. 

— Taip, — sutiko ponas Glegas, ne taip supratęs po- 
nios Pulet žodžius, — reikia tai imti domėn, kaimyne Ta- 
liveri; vargu ar Veikemo sūnus užsiims kokiu verslu. Vei- 
kemas iš to vargio vaikio padarys džentelmeną. 

— Pone Glegai,— tarė ponia Gleg balsu, bylojančiu, 

kad jos pasipiktinimas jau prasišnypščia, nors ji buvo pa- 
siryžusi laikyti jį tvirtai užspaustą,— verčiau prikąskite 
liežuvį. Ponui Taliveriui neįdomu nei jūsų, nei mano nuo- 
monė. Yra žmonių, kurie mano geriau viską išmaną nei 
kiti. 

— Iš jūsų žodžių sprendžiant, save turite galvoje,— 
atkirto ponas Taliveris vėl užvirdamas. 

— O, aš juk tyliu, — sarkastiškai atsakė ponia Gleg.— 
Mano patarimo niekas neklausia ir aš jo neperšu. 

— Čia bus pirmas kartas, kai jo neperšate,— nenusi- 
leido Taliveris.— Vienintelis dalykas, kurį jūs dosniai da- 
linate,— tai patarimas. 

— (Gal aš dosniai ir nedalinu, bet užtat dosniai skoli- 
nu,— atrėžė ponia Gleg.— Esu Žmonėms paskolinusi pini- 
gų ir, ko gero, teks gailėtis juos giminėms paskolinus. 

— Na, liaukitės, liaukitės,— ėmė raminti ponas Glegas, 
tačiau ponas Taliveris nesudėjo ginklų. 

— Regis, turite skolos raštą ir gaunate savo penkis 
procentus ar iš giminių, ar ne iš giminių. 

— Sese,— maldaujančiu balsu prabilo ponia Taliver,— 
išgerk antpilo, pasivaišink migdolais ir razinomis. 

— Besi , man tavęs gaila, — atsigręžė į seserį ponia Gleg, 
labai panešėdama į kiemsargį šunį, vengiantį aploti tą, ku- 
ris nešasi rankoje lazdą.— Nėra čia ko ęlaistyti ir kreipti 
kalbą į razinas ir migdolus. 

— Viešpatie, nebūk tokia vaidinga, sese Gleg,— nebe- 
ištvėrė ponia Pulet, jau apsiašarodama.— Dar smūgį gau- 
Si — vos papietavusi taip visa išraudai, o mes ką tik bai- 
gėme nešioti gedulą ir jau gedulo sukneles į skrynias pa- 
sidėjome; tokie dalykai tarp seserų labai negražu. 

— Ir man rodos, labai negražu, — atsakė ponia Gleg.— 
Kur matyta, kad viena sesuo pasikviečia kitą į svečius ir 
ima su ja kivirčytis, užsipuldinėti. 

— Ramiau, Džeine, ramiau, nepamesk proto, nepamesk 
pIroto,— Maldė ją vyras. 

Tačiau kol tas kalbėjo, ponas Taliveris, dar anaiptol 
neišliejęs viso pykčio, vėl pratrūko: 

— Kas su jumis nori kivirčytis? Jūs pati prie visų ka- 
binatės ir amžinai visus ėdate. Aš nė su viena moteriške 
nesileidžiu į kivirčus, bet ji turi žinoti savo vietą. 

— Savo vietą! To betrūko! — ponia Gleg pakėlė bal- 
są.— Pone Taliveri, už jus daug pranašesni žmonės, kurie 
jau seniai kapuose ilsisi su manimi elgėsi daug pagar- 
biau nei jūs; 0 mano vyras sėdi sau lyg niekur nieko ir 
spokso, kaip jo žmoną į šuns dienas deda tas, kas ne- 
būtų drįsęs ir prasižioti, jei viena iš mūsų šeimos nebūtų 
tekėjusi už ko papuola. 

— Jeigu jau užvedėte šitą šneką, tai mano giminė ne 
blogesnė už jūsų, o netgi geresnė, nes tarp mūsų nebuvo 
tokios nelemtos kliautininkės. 

— Gerai! — pasakė ponia Gleg stodamasi.— Nežinau, 
gal jūs, pone Glegai, ir manote, kad dera sėdėti ir klau- 
sytis, kaip plūstama žmona, bet aš šiuose namuose daugiau 
nė valandėlės nebūsiu. Jūs galite pasilikti ir grįžti važiuo- 
tas, O aš pėsčia namo pareisiu. 

— Ak tu Dieve, ak tu Dieve! — tarė liūdnai ponas Gle- 
gas, paskui žmoną išeidamas iš kambario. 

— Pone Taliveri, kaip galima taip kalbėti? — pratarė 
ponia Taliver su ašaromis akyse. 

— Na ir laimingo kelio! — pasakė ponas Taliveris taip 
įsikarščiavęs, kad jokios ašaros nebūtų jo atvėsinusios.— 
Tegul sau drožia, ir kuo greičiau, tuo geriau; kitą kartą 
gal man nenurodinės, ką daryti. 

— Sese Pulet,— pasakė sutrikusi ponia Taliver, kaip 
manai, gal tau vertėtų eiti paskui ją ir bandyti apmalšinti? 

— Verčiau nereikia, verčiau nereikia, — pasakė ponas 
Dinas. Susitaikysite kitą kartą. 

— Tuomet, sesės, gal eime pasižiūrėti, ką vaikai da- 
IO0ė — pasiūlė ponia Taliver, šluostydamasi akis. 

Toks pasiūlymas buvo pats tas. Moterims išėjus iš kam- 
bario, ponas Taliveris taip pasijuto, lyg išskridus įkyrioms 
musėms oras būtų praskaidrėjęs. Maža jam kas patiko 
labiau nei pašnekesys su ponu Dinu, tačiau ponas Dinas 
buvo smarkiai užsiėmęs žmogus ir tokių progų pasitai- 
kydavo retai. Jo galva, ponas Dinas buvo „išmoningiau- 
sias“ iš visų jo pažįstamų, be to, aštraus liežuvio, taip 
vertinamo pono Taliverio, mėgstančio kandesnius posa- 
kius, kurių pats sugalvoti nebuvo įgudęs. Ir dabar, kai 
moterys pasišalino, juodu galės rimtai pasikalbėti, neper- 
traukiami dėl visokių menkniekių. Juodu galės pasikeisti 

nuomonėmis apie Velingtono hercogą, kurio požiūris į ka- 
talikiškąjį klausimą visai kitoje šviesoje jį atskleidė; galės 
išreikšti savo panieką dėl jo elgesio Vaterlo mūšyje, ku- 
rio jokiais būdais nebūtų laimėjęs, jei nebūtų turėjęs to- 
kios didelės anglų armijos, neminint Bliucherio ir prūsų, 
spėjusių pačiu laiku, kaip ponui Taliveriui sakė apie to- 
kius dalykus ypatingai nutuokiantis asmuo; tuo klausimu 
jiedu šiek tiek nesutarė, mat ponas Dinas pareiškė prū- 
sais ne itin pasikliaunąs — dėl jų laivų vaizdo ir dėl nepa- 
tenkinamų sandėrių su Dancigo aludariais pobūdžio jis 
apie prūsų narsą apskritai susidaręs gana nekokią nuo- 
monę. Šiuo atveju gerokai susimoves, ponas Taliveris 
ėmė dėstyti savo būgštavimus, kad jų šalis niekada nebus 
tokia, kaip kažkada buvusi, tačiau ponas Dinas, susijęs 
su firma, kurios pelnas nuolat augo, giedriau žiūrėjo į da- 
bartį ir, pateikęs kelis pavyzdžius apie importo, ypač odų 
ir techninio cinko importo būklę šiek tiek apramino pono 
Taliverio būgštavimus bei atkreipdamas jo dėmesį į to- 
lesnius laikus, kai kraštas galutinai taps popiežiaus šali- 
ninkų bei radikalų auka, ir doras žmogus negalės niekur 
prasimušti. 

Dėdė Puletas sėdėjo ir mirksėdamas klausėsi apie šias 
aukštas materijas. Jis pats apie politiką nieko nenutuokė 
ir manė, kad tam reikalingi įgimti gabumai, tačiau, kiek 
suprato iš tų dviejų pokalbio, nusprendė, jog Velingtono 
hercogas nelabai tiko savo aukštoms pareigoms. 


8 
IŠAIŠKĖJA PONO TALIVERIO SILPNYBĖ 


— O kas bus, jei sesuo Gleg pareikalaus grąžinti jai 
pinigus — tau bus sunku dabar surinkti penkis šimtus sva- 
rų, — pasakė ponia Taliver vyrui, vakare graudžiai apmąs- 
tydama tą dieną. 

Ponia Talįver su vyru išgyveno trylika metų, bet iki 
šiol neapvyto jos sugebėjimas, pasireiškęs pačioje vedy- 
binio gyvenimo pradžioje, vyrui pasakyti tokius dalykus, 
kurie jį paskatintų priešingai pasielgti. Kai kurie protai 
nuostabiai išlaiko pirmykštį savo gaivumą kaip, matyt, 

garbaus amžiaus auksinė žuvelė iki paskutiniosios išsau- 
go jaunatvišką iliuziją, kad gali plaukti tiesiai pro akva- 
riumo stiklą. Ponia Taliver buvo miela tokio pobūdžio 
žuvelė, kuri trylika metų daužiusi galvą į tą pačią nepa- 
judinamą sieną, tądien su neatlėgusiu veržiumu vėl pa- 
bandė ją pramušti. 

Jos pastaba iškart paakino poną Taliverį galvoti, jog 
surinkti penkis šimtus svarų jam visai nebūtų sunku, o 
kai Žmona gana atkakliai ėmė klausinėti, iš kur jis juos 
gaus, neužstatęs nei malūno, nei namų, kuriuos jis yra 
sakęs niekad neužstatysiąs, o šiais laikais niekas nenorįs 
skolinti pinigų be užstato, ponas Taliveris įsismarkavęs 
pareiškė, kad tegu sau ponia Gleg reikalauja grąžinti sko- 
lą ar nereikalauja, bet jis vis vien jai atmokėsiąs. Jis sa- 
vo svainėms nelinkęs būti už ką nors dėkingas. Jei Vyras 
paima žmoną iš tokios šeimos, kur vienas moterynas, jam 
tenka daug su kuo taikstytis. Tačiau ponas Taliveris nesi- 
taikstys. 

Ponia Taliver tylomis kiek pavirkčiojo, dėdamasi nak- 
tinę kepuraitę, bet netrukus užmigo saldžiu miegu, užliū- 
liuota minties, kad rytoj apie viską pasikalbės su sese- 
rimi Pulet Gerum Ferse, kur buvo su vaikais pakviesta 
arbatai. Iš to pokalbio kokių nors apibrėžtų išdavų ji ne- 
sitikėjo, bet juk negali praeities įvykiai būti tokie nepa- 
taisomi ir likti, kokie buvę, kai jais pasiskundi. 

Jos vyras daug ilgiau neužmigo, nes irgi galvojo, kur 
apsilankys rytojaus dieną; ir jo mintys nebuvo tokios mig- 
lotos bei raminančios kaip mielos jo gyvenimo draugės. 

Ponas Taliveris, pagautas įkarščio, padarydavo neato- 
dairiškų žingsnių, kurie gali atrodyti nenuoseklūs skau- 
džiam jo įsitikinimui, kad gyvenimas yra labai sudėtin- 
gas bei mįslingas — taip jis manydavo, kai būdavo šal- 
čiau nusiteikęs; tačiau labai galimas daiktas, jog tarp šių 
iš paviršiaus prieštaringų savybių esama tiesioginio ryšio, 
nes esu pats akivaizdžiai pastebėjęs, kad supainiotą ka- 
muolį geriausia išpainioti, griebiant už vieno siūlo. Vien 
dėl to savo beatodairiškumo ponas Taliveris kitą dieną 
tuoj po pietų (jis virškinimu nesiskundė) pasileido rai- 
tas į Besitą aplankyti sesers ir svainio. Galutinai nuspren- 
dęs grąžinti poniai Gleg pasiskolintą penkių šimtų svarų 

sumą, jis, savaime aišku, pirmiausia pagalvojo apie svai- 
nio Moso skolinį pasižadėjimą dėl trijų šimtų svarų su- 
mos, ir jei minėtasis svainis išgalėtų jam atiduoti pinigus 
sutartu laiku, gerokai prasisklaidytų neteisinga nuomonė, 
kad ponas Taliveris įsivėlė į keblumus, nes šitaip ryžtin- 
gas jo poelgis galėjo pasirodyti akyse silpnadvasių žmo- 
nių, kurie patiki sėkminga reikalų baigtimi tik tada, kai 
tiksliai sužino, kaip jie bus atlikti. 

Pono Taliverio padėtis nebuvo nei kuo nauja, nei iš- 
skirtinė, bet jos,— kaip ir daugelio kasdienių dalykų — 
pasekmės ilgainiui galėjo susiraizgyti; įį visi laikė kur 
kas labiau pasiturinčiu nei jis iš tiesų buvo. O kadangi 
mes visi esame linkę apie save taip manyti, kaip kiti apie 
mus mano, jis apie nesėkmes ar žlugimą paprastai pa- 
galvodavo kaip apie kažką labai tolimą, kaip pagalvoja 
sulysęs išstypėlis, išgirdęs, kad jo pilnakraujį žemaugį 
kaimyną ištiko smūgis. Jis buvo įpratęs prie malonių są- 
mojų apie savo pranašumus — malūno šeimininkas, nema- 
žų žemių savininkas — ir tie sąmojai, žinoma, palaikė jo 
nuomonę, kad yra didokų išteklių žmogus. Jie teikdavo 
malonų skonį vyno taurei, kurią išlenkdavo turgaus die- 
ną, ir jei kas pusmetį nebūtų reikėję sumokėti palūkanų, 
ponas Taliveris būtų tikrai pamiršęs, kad mieliausias jo 
širdžiai žemės rėžis yra užstatytas už du tūkstančius sva- 
rų. Taip atsitiko ne grynai per jo kaltę, nes vienas iš tų 
dviejų tūkstančių buvo sesers kraitis, ir jis turėjo jį iš- 
mokėti per jos vestuves; vargu ar žmogus, kurio kaimy- 
nai nuolat su juo bylinėjasi, pajėgtų išpirkti tą užstatą, 
ypač kai apie jį esantys geros nuomonės pažįstami, mėgs- 
ta iš jo skolintis po šimtą svarų, bet nesiteikia pasirašyti 
jokio dokumento. Mūsų draugas ponas Taliveris turėjo 
geraširdžio gyslelę ir griežtai ko nors atsakyti nemėgdavo 
netgi seseriai, kuri ne tik atėjo į šį pasaulį be jokio rei- 
kalo, kaip būdinga daugeliui seserų, tampančių žemės už- 
statymo priežastimi, bet ir labai prastai ištekėjo, savo 
klaidas apvainikavusi aštuoniais vaikais. Šiuo atžvilgiu 
ponas Taliveris pats pripažino savo silpnybę, bet prieš 
save teisinosi, tardamas, kad vargšė Griti iki vestuvių su 
Mosu buvo graži mergiotė — tai jis kartais ištardavo net- 
gi su virpuliu balse. Tačiau tą rytą jis buvo taip nusitei- 

kęs, kaip dera verslo žmogui, o bejojant Besito keliukais 
su giliomis vėžėmis — šioje parapijoje buvo labai prastos 
žemės ir taip toli nuo miesto, kad nuvežus į turgų maisto 
produktų ar mėšlą, didesnė pusė pajamų išeidavo kelio- 
nės išlaidoms — jis dar labiau įniršo ant Moso, žmogus 
be jokių išteklių, kurio ūkio niekada neaplenkdavo nei 
snukio ir nagų liga, nei amaras, jei tik tos nelaimės pa- 
plisdavo kur apylinkėse; ir kuo labiau stengėsi tą Mosą 
traukti iš purvo, tuo giliau jis purvan smego. Jam tik bus 
į naudą, kai turės iškart atiduoti tris šimtus svarų; gal 
bus apdairesnis ir šiais Metais su vilnomis tokios kvailys- 
tės nepadarys kaip pernai; teisybę sakant, ponas Talive- 
Iis per daug nuolaidžiavo svainiui ir kadangi dvejus me- 
tus iš jo nereikalavo palūkanų, Mosas tikriausiai pama- 
nė, kad dėl pagrindinės sumos nėra ko galvos sukti. Bet 
ponas Taliveris pasiryžo daugiau neremti tokių ištižėlių, 
o jojant Besito keliukais vargu ar jo ryžtas būtų atlėgęs 
ir nuotaika pasitaisiusi. Kartkartėmis, kai arklys jį pakra- 
tydavo, jojant per gilias duobes, įspaustas kanopų pažliu- 
gusiu žiemos laiku, jis gal kiek neapgalvotai keikė visų 
advokatų protėvį, neabejotinai savo kanopa ar gal kuo 
kitu prisidėjusį prie šitokios kelių būklės; o pakeliui krin- 
tantys į akis dideli laukai, dirvonuojančios žemės ir iškry- 
pusios tvoros, kad ir nepriklausančios Moso ūkiui, dar 1a- 
biau kurstė nepasitenkinimą tuo nevykėliu žemdirbiu. Te- 
gul ten ir ne Moso pūdymas, bet galėjo būti ir jo, nes Be- 
site visi vieno galo; pono Taliverio nuomone, tai egzotiška 
parapija, ir jo nuomonė ne be pagrindo. Besite prasta 
žemė, prasti keliai, prastas, kažkur kitur gyvenantis Žžem- 
valdys, prastas, kitur gyvenantis vikaras ir toks pat pras- 
tas jo padėjėjas — vienas dviem bažnyčioms. Jeigu kas, 
tvirtai įsitikinęs, jog Žmogaus proto galios pajėgia pra- 
nokti supančią aplinką, ims tvirtinti, kad Besito parapijo- 
nys vis vien galėjo būti gan iškilūs žmonės, aš nemokė- 
čiau paprieštarauti šiam abstrakčiam teiginiui; tik žinau 
viena, — Besito proto galios grynai atitiko aplinką. Mo- 
lingi, apžėlę ar purvini keliukai, kurie, rodės, niekur neve- 
da, o tik kits į kitą, iš tiesų kantriai tiesėsi į tolimą plentą; 
tačiau Besito gyventojai kur kas dažniau savo žings- 
nius kreipdavo į paslydimų šerdį, oficialiai vadinamą ,„Mar- 

kizu iš Grenbio“, o nuolatinių lankytojų — ,„Pas Dikinso- 
ną“. Didelis žemas kambarys pabarstytomis smėliu grin- 
dimis, šaltas tabako kvapas, atmieštas alaus nuosėdų tvai- 
ko, liūdnu spuoguotu veidu ponas Dikinsonas, atsirėmęs 
durų staktos, taip nederantis prie dienos šviesos kaip iš 
vakaro nuvarvėjusi žvakė — visa tai neatrodė masinanti 
pagunda, bet daugumai Besito vyrų, einančių žiemos pa- 
vakare pro šalį, buvo neatsispiriama vilionė. Ir jei kokia 
Besito žmona norėdavo pasigirti, kad jos vyras nėra ma- 
lonumų ieškotojas, kažin ar būtų radusi įtikinamesnį pa- 
vyzdį, nei pasakydama, jog nuo vienų Sėkminių iki kitų 
jis pas Dikinsoną nė šilingo neišleidžia. Ponia Mos taip 
apie savo vyrą yra sakiusi broliui ne sykį, kai tas būdavo 
nusiteikęs vien juoda apie svainį matyti, kaip kad šian- 
dien. Ir kas kas, bet vartai į Mosų sodybą tokios nuotai- 
kos tikrai negalėjo išsklaidyti, nes kai ponas Taliveris 
pabandė juos atidaryti su botago kotu, jie persikreipė kaip 
paprastai vartai be viršutinių vyrių, vos netrenkdami jam 
ir arkliui per blauzdą. Jis jau norėjo nulipęs pravesti ark- 
1į pro skystą pašlaitėje esančio kiemo purvyną, ant ku- 
Iio nuo nykių pusiau medinių ūkinių pastatų, krito šešė- 
lis, iki ilgo apgriuvusio gyvenamojo namo, stovinčio aukš- 
čiau, prie grįsto keliuko, tačiau laiku pasimaišė piemuo 
ir jam Nereikėjo keisti savo nusistatymo per šį apsilanky- 
mą nenulipti nuo arklio. Jei žmogus ketina būti nepa- 
lenkiamas, tegu verčiau kalba sėdėdamas balne iš tokio 
aukščio, žvilgsnį nukreipęs toli, kad nematytų maldaujan- 
čių akių. Ponia Mos išgirdo arklio kanopų dundesį, ir kai 
brolis prijojo, ji jau buvo išėjusi pro virtuvės duris su 
juodaakiu kūdikiu ant rankų ir šypsena nuvargusiame 
veide. Iš veido ponia Mos buvo panaši į brolį, o prie jos 
skruosto prispausta putni kūdikio rankutė dar labiau pa- 
brėžė, koks tas skruostas apvytęs. 

— Kaip malonu tave matyti, brolau, — širdingai tarė 
ji. — Šiandien tavęs nesitikėjau. Kaip laikaisi? 

— O... neblogai, ponia Mos, gana neblogai,— atsakė 
brolis šaltokai, tarsi ji, užduodama tokį klausimą, būtų iš- 
sišokusi. Ji tuoj suprato, kad brolis nekaip nusiteikęs, nes 
ją vadindavo ponia Mos tiktai ko supykęs ar prie sveti- 
mų. Bet jai atrodė savaime suprantama, kad nepasitu- 

rintys Žmonės yra žeminami. Ponia Mos nė nesilygino su 
kitais: ji buvo kantri, vaisinga, mielaširdinga moteris. 

— Tavo vyras turbūt ne namie? — paklausė ponas Ta- 
liveris niūriai patylėjęs; per tą laiką į kiemą išbėgo ketu- 
Ii Vaikai tarsi viščiukai, staiga perekšlei dingus iš viš- 
tidės. 

— Ne, bet jis antai bulvėse. Džordži, bėk kaip mat į 
Far Klousą ir pasakyk tėčiui, kad dėdė atjojo. Gal nulip- 
tum, brolau, nuo arklio, ko nors užkąstum? 

— Ne, ne, nelipsiu, neturiu kada, turiu tuoj namo par- 
grįžti — atsakė ponas Taliveris, žvelgdamas į tolumas. 

— Kaip ponia Taliver laikosi ir vaikai? — paklausė nuo- 
lankiai ponia Mos, nedrįsdama brolio primygtinai kviesti. 

— A... neblogai. Tomas nuo vidurvasario eis į naują 
mokyklą — man daug kainuos. Menki juokai, kai savo pi- 
nigų negaliu sulaukti. 


— Būk toks geras ir kurią dieną atleisk savo vaikus 
pusbrolių aplankyti. Mano mažieji laukia savo pusseserės 
Megi, nesulaukia. Aš gi jos krikšto močia, taip ją my- 
liu... Vaikai iš kailio nertųsi, viską jai atiduotų. Ir aš nu- 
manau, kad jai pas mus patinka, nes ji geros širdelės, o 
tokia guvi, vikri, kaip reta! 

Net jei ponia Mos būtų buvusi ne atviraširdė, o gudri 
it lapė, geriau nebūtų sugalvojusi, kaip suminkštinti bro- 
lį nei girdama Megi. Retai kada jis išgirsdavo ką sava 
valia giriant jo ,„mergaičiukę“ — paprastai jos dorybes jam 
vienam tekdavo iškelti. Tačiau tetos Mos namuose Megi 
visada pasirodydavo palankiausioje šviesoje; čia buvo jos 
Elseišija !, kur nepasiekdavo joks įstatymas — jei ji ką 
apversdavo, susipurvindavo batus ar įplėšdavo suknelę, 
pas tetą Mos tai būdavo savaime suprantami dalykai. Po- 
no Taliverio žvilgsnis nenoromis pašvelnėjo, ir jis atsakė. 
nebenukreipdamas nuo sesers akių. 

— Taigi, man regis, ir ji tave myli labiau už kitas te- 
tas. Ji atsigimė į mūsų giminę, motinos giminės kraujo 
nė lašo neturi. 

— Mosas sako, ji lygiai tokia, kokia aš buvusi jau- 


* Pavadinimas karmelitų vienuolyno Londone, kur XIV—XVII am- 
žiais civilė valdžia neturėjo teisės areštuoti nusikaltėlių. 

nystėje, bet tokia guvi aš nebuvau ir taip prie knygų ne- 
lipau. Man rodos, mūsų Lizi į ją panaši — ji tai turi gal- 
tavęs nebepažins — taip greitai augi. 

Lizi, juodaakė septynerių metų mergaitė, labai susidro- 
vėjo, kai motina stumtelėjo į priekį; šalia dėdės iš Dorl- 
kouto malūno mažieji Mosai netekdavo amo. Lizi nepri- 
lygo Megi nei gyvumu, nei išraiškingumu, tad panašumas 
tarp jiedviejų ne itin paglostė Taliveriui tėvišką savi- 
meilę. 

— Taigi, gal jos kiek ir panašios, — tarė jis, malo- 
niai žvelgdamas į mažą padarėlį paišina prijuoste.— Jied- 
vi abi nusidavė į mūsų mamą. Tu mergaičių sočiai turi, 
Griti, — pridūrė jis ir užjaučiamai, ir priekaištingai. 

— Ačiū Dievui, keturias, — atsakė ponia Mos atsidu- 
susi ir į abi puses nuo sklastymo paglostė Lizi plaukus; 
kiek berniukų, tiek ir mergaičių. Kiekviena turi po brolį. 

— Aha, bet joms pačioms teks skintis sau kelią — 
pasakė ponas Taliveris blaivią mintį, susigriebęs, kad jo 
griežtumas jau tirpsta,— kad nereikėtų įsikniaubusioms 
brolių laikytis. 

— Taip, bet aš vyliuosi, broliai mylės vargšeles ir ne- 
pamirš, kad jie vieno tėvo ir motinos; vyrukai nuo to ne- 
nuskurs,— greitosiomis pasakė ponia Mos, droviai nu- 
rausdama lyg smilkstanti žarija. 

Ponas Taliveris nesmarkiai sušėrė arkliui per šoną, pas- 
kui timptelėjo vadeles ir piktai tarė: „Stovėk ramiai, ko 
dabar!“ — labai nustebindamas niekuo nedėtą gyvulį. 


— Ir kuo jų daugiau, tuo labiau turi vienas kitą my- 
lėti, — kalbėjo toliau pamokančiu tikslu ponia Mos, žiū- 
rėdama į savo vaikus. Paskui vėl atsisukusi į brolį pri- 
dėjo: — Bet Dievas duos ir tavo berniukas bus visada ge- 
ras seseriai, nors jų tik du, kaip mudu su tavim, brolau. 

Ši strėlė pataikė tiesiai į pono Taliverio širdį. Jis ne- 
buvo lakios vaizduotės, tačiau mintis apie Megi jam bu- 
vo tokia artima, kad jis tuoj pat sugretino save su sese- 
rimi ir Tomą su Megi. O jeigu jo mergaičiukę kada pri- 
spirs Vargas, negi Tomas jos nepagailės? 

— Taigi, taigi, Griti — pasakė malūnininkas kitokiu, 

švelnesniu balsu ir pridūrė tarsi teisindamasis, — ar aš tau 
kiek galėdamas nepadėjau. 

— Aš nieko nesakau, brolau, ir visada tau esu dėkin- 
ga, — atsakė vargšė ponia Mos, taip nualinta vargo ir vai- 
kų, kad net neturėjo jėgų išdidumui.— A va ir tėvas. Kur 
taip ilgai užtrukai, Mosai? 

— Sakai, ilgai? — tarė įsižeidęs Mosas, vos atgauda- 
mas kvapą.— Aš visą kelią tekinas bėgau. Ko nuo ark- 
lio nelipate, pone Taliveri? 

— Ką gi, gal ir nulipsiu. Eime mudu į sodą pasišnekė- 
ti — atsakė ponas Taliveris, pamanęs, kad seseriai neda- 
lyvaujant pokalbyje, jis lengviau nesiduos palenkiamas. 

Jis nulipo ir su Mosu nužingsniavo link senos pavėsinės 
sode po kukmedžiu, o jo sesuo stovėjo kaip stovėjusi, 
paplekšnodama kūdikiui nugarėlę ir ilgesingai žvelgdama 
jiems įkandin. 

Įėję į pavėsinę, jie išgąsdino kelias vištas, ramiai kasu- 
sias gilias duobes dulkinoje žemėje, ir tos nulėkė plasno- 
damos sparnais ir kudakuodamos. Ponas Taliveris atsisėdo 
ant suolo, pabaksnojo į žemę botago lazda lyg tikėda- 
masis, kad ten atsivers kiaurymė, ir niurzgliu balsu pra- 
dėjo pokalbį. 

— Kaip matau, ir vėl artesnįjį lauką užsėjot kvie- 
čiais, nė saujos mėšlo neužmetę. 

Ponas Mosas, kuris iki vedybų su panele Taliver bu- 
vo pirmas Besito dabita, dabar buvo apžėlęs, gal visą 
savaitę nesiskutęs ir atrodė kaip pasidavęs, nieko iš gyve- 
nimo nesitikintis kuinas. Jis atsakė kantriu, nepatenkin- 
tu balsu. 

— Ką gi darysi, mes, vargšai ūkininkai, sukamės kaip 
išmanome, bepigu tiems, kas turi pinigo kaip šieno, tie ga- 
li į žemę pusę to sukišti, kiek tikisi iš jos gauti. 

— Nežinau, kas turėtų pinigo kaip šieno, nebent tie, 
kas pasiėmę skolą, palūkanų nemoka, —atsikirto ponas Ta- 
liveris, traukdamas pašnekovą į kivirčą; padarius tokią 
įžangą, būtų lengviau ir paprasčiau reikalauti pinigų. 

— Žinau, kad vėluoju mokėti palūkanas, — atsakė po- 
nas Mosas,— bet pereitais metais man taip nepasisekė su 
vilna, o dar pati susirgo, sunkiau vertėmės nei visada. 


82 


— Taigi, o kada jūs gerai vertėtės? Tušti maišai stati 
nestovi. 

— Net ir nežinau, ką jūs man galėtumėte prikišti — 
pone Taliveri,— paprieštaravo ponas Mosas,— ir padienis 
darbininkas sunkiau už mane nedirba. 

— Na ir kas iš to išeina, — griežtai atrėžė ponas Tali- 
veris,— jei vyras veda be skatiko kišenėje — vien iš ŽžŽmo- 
nos kraičio ūkio ant kojų nepastatysi. Aš nuo pat pradžių 
buvau prieš, bet judu abu manęs nė klausyti nenorėjote. 
Ilgiau savo pinigų laukti nebegaliu, nes turiu poniai Gleg 
penkis šimtus atmokėti ir dėl Tomo turėsiu daug išlaidų — 
net jei visus savus pinigus susigrąžinsiu, neužteks. Gerai 
pasukite galvą, kaip man galėtumėte atiduoti tuos tris 
šimtus svarų. 

— Jeigu apie tai šneka, — atsakė Mosas, priešais sa- 
ve įbedęs nematantį žvilgsnį, aš verčiau iškart išsiparduo- 
du ir galas; turėsiu atsisveikinti su visais iki vieno gal- 
vijais, kad jums ir žemvaldžiui atsilyginčiau. 

Neturtingi giminaičiai, be abejonės, siutina; jų buvi- 
mas šiame pasaulyje mums nė kiek nepageidautinas, ir 
blogiausia, kad paprastai jie patys yra dėl visko kalti. Po- 
nas Taliveris jau buvo tiek įsisiutinęs ant pono Moso, kiek 
pats iš anksto žadėjo, tad stodamasis nuo suolo piktai 
drėbė: 

— Darykite, kaip išmanote. Iš kur aš kiekvienam su- 
tiktam imsiu pinigų. Aš turiu rūpintis savais reikalais ir 
savo šeima. Ilgiau pinigų nebelauksiu, atiduokite kuo grei- 
čiau — kur norite, ten ir gaukite. 

Taręs šiuos žodžius, ponas Taliveris ūmai išėjo iš pa- 
vėsinės, nė neatsigręždamas į poną Mosą, ir žengė link 
virtuvės durų, kur vyriausiasis berniukas laikė jo arklį, 
o sesuo laukė su nerimu ir baime, šiek tiek praskaidrinta 
ant rankų laikomo kūdikio, kuris maloniai vogravo, pirš- 
teliais vedžiodamas po apvytusį motinos veidą. Ponia Mos 
turėjo aštuonis vaikus, bet iki šiol negalėjo pamiršti ne- 
išgyvenusių dvynukų. Ponas Mosas manė, kad jų netek- 
tis nebuvo nepaguodžiama. 

— Ar ir vidun neužeisi, brolau, — paklausė ji susirūpi- 
nusi žvelgdama į neskubiai pargrįžtantį vyrą, kai ponas 
Taliveris jau buvo įkišęs koją į balno kilpą. 

— Ne, ne, sudie,— atsakė ponas Taliveris, timptelėjo 
vadeles ir nujojo. 

Kol atsidūrė už sodybos vartų ir pajojo keliuku gi- 
liai įsispaudusiomis vėžėmis, jis jautėsi tvirtas kaip uo- 
la, bet prieš posūkį, už kurio nebebūtų buvę matyti aptriu- 
šusių ūkinių pastatų, jį pakirto kažkokia staiga šovusi 
mintis. Jis sustabdė arklį ir valandėlę laikė ramiai vie- 
toje, pats liūdnai kreipdamas galvą čia į vieną, čia į ki- 
tą šoną, tarsi iš visų pusių apsvarstydamas kažkokį skaus- 
mingą klausimą. Matyt, pasikarščiavęs ponas Taliveris vėl 
susimąstė, kad šis pasaulis yra tikras galvosūkis. Jis ap- 
grežė arklį, pamažėle nujojo atgal ir pritvinkusius savo 
jausmus išliejo, kai suduodamas arkliui balsu tarstelėjo: 
„Vargšė mergaičiukė! Kai aš numirsiu, kas kitas ja pa- 
sirūpins, jei ne Tomas“. 

Sugrįžtantį į kiemą poną Taliverį pirmieji pastebėjo 
mažieji Mosai ir puolė vidun pranešti šią jaudinančią Ži- 
nią motinai, tad ponia Mos vėl ant slenksčio pasitiko at- 
jojantį brolį. Ji buvo apsiverkusi, bet kai brolis į ją pa- 
žvelgė, niekuo neišsidavė sielvartaujanti ir sūpuodama ant 
rankų kūdikį pasakė: — Tėvas vėl nuėjo į laukus, tau jo 
turbūt reikia, brolau. 

— Ne, Griti, ne,— atsakė švelniai ponas Taliveris.— 
Nesikrimsk ir tiek, aš kol kas išsiversiu ir be tų pinigų, 
tik jūs tvarkykitės su galva ir spauskitės kaip išmany- 
dami. 

Dėl tokio netikėto gerumo ponia Mos vėl apsipylė aša- 
romis ir jai atėmė žadą. 

— Liaukis, liaukis! Mergaičiukė tave aplankys. Kol 
dar Tomui mokslai neprasidėjo, atvešiu kurią dieną juos 
abudu. Nesikrimsk... Aš tau visada būsiu geras brolis. 

— Ačiū, brolau, už gerą žodį, — padėkojo ponia Mos, 
šluostydamasi ašaras. Paskui atsigręžusi į Lizi tarė: — Bėk 
ir atnešk margutį pusseserei Megi.— Lizi dūmė į trobą 
ir tuoj grįžo su įvyniotu į popierių kiaušiniu. 

— Jis kietai virtas ir nudažytas spalvotais siūlgaliais — 
labai gražus; mes jį dėl Megi nudažėme. Gal neatsisaky- 
tum paimti? 

— Taigi kaipgi.— tarė ponas Taliveris, atsargiai kiš- 
damasis kiaušinį į šoninę kišenę.— Sudie. 

Ir šitaip orusis malūnininkas grįžo Besito keliukais, lau- 
žydamas galvą, kur gauti pinigų, bet drauge su palengvė- 
jimu, tarsi išvengęs kažkokio pavojaus. Nuo jo neatstojo 
mintis, kad jeigu jis bus negailestingas savo seseriai, tai 
kažkaip atsilieps Tomui ir jis tolimoje ateityje gali būti 
negailestingas Megi, kai ji nebeturės tėvo, kuris ją už- 
sistotų. Paprasti žmonės kaip kad mūsų draugas Talive- 
ris yra linkę nepriekaištingus savo jausmus dangstyti klai- 
dingomis paskatomis ir todėl šį naują jautrumą seseriai 
jis pats sau gan painiai pasiaiškino rūpesčiu ir meile ,„ma- 
žajai mergaičiukei". 


9 
Į GERUM FERSĄ 


Kol tėvas suko galvą dėl galimų Megi vargų ateityje, 
ji pati skynė karčias dabarties uogas. Vaikystėje mūsų 
nekamuoja blogos nuojautos, bet ir nenuramina jau pa- 
tirtų sielvartų prisiminimai. 

Ta diena nuo pat pradžių nežadėjo Megi nieko gero. 
Jau apie vienuoliktą valandą ryto malonumą, kad pas 
juos pasiliko Liusi, ir džiaugsmą dėl popietinio apsilanky- 
mo Gerum Ferse, kur ji galės pasiklausyti dėdės Puleto 
muzikinės skrynutės, apkartino iš Seint Ogo atvykęs kir- 
pėjas, kuris apie jos šukuoseną atsiliepė negailestingiau- 
siais žodžiais. Kilsterėdamas vieną aprantytą sruogą, pas- 
kui kitą, jis šnekėjo su pasibaisėjimu ir gailesčiu balse: 
„Va, pasižiūrėkit! A-ja-ja-jai!", o Megi tai skambėjo kaip 
atviriausias viešos nuomonės išreiškimas. Ponas Repitas, 
kirpėjas su vainiku storai suteptų garbanų, sušukuotų į 
viršų nelyginant ant paminklinių urnų pavaizduotos lieps- 
nos, Megi tą akimirką atrodė kaip grėsmingieusias jos 
amžininkas, į kurio gatvę Seint Oge ji visą gyvenimą sau- 
gotųsi koją įkelti. 

Be to, išsiruošimas į svečius Dodsonų šeimoje būdavo 
visada dalykas rimtas, ir Martai buvo liepta sutvarkyti 
ponios Taliver kambarį valanda anksčiau nei paprastai, 
kad šventadienių rūbų išdėliojimas nebūtų atidedamas pas- 
kutinei minutei kaip kad palaidų pažiūrų šeimose, kur 

skrybėlaičių kaspinai niekad nesusukami, beveik niekas 
neįvyniojama į rūkomąjį popierių, kur šventadieniai dra- 
bužiai ištraukiami lyg niekur nieko, be jokio galvosūkio. 
Jau dvyliktą valandą ponia Taliver buvo apsivilkusi savo 
išeiginiu apdaru, apsaugotu nebalintos drobės antvilk- 
čiu — lyg ji būtų atlaso apmušalais baldas, apdengtas nuo 
musių. Megi raukėsi, traukė pečius, kad tik neprisiliestų 
prie standžios duriančios mezginių apykaklės, o motina 
vis įkalbinėjo: „,„Megi, dukrele, nesistaipyk, negražiai at- 
rodysi!“; Tomo skaistūs skruostai ypatingai švietė prie 
geriausios mėlynos eilutės, kurį jis vilkėjo kuo ramiausiai, 
nes šiek tiek pasiginčijęs, laimėjo vienintelį rūpimą jo 
tualeto dalyką — jam buvo leista kasdieninių drabužių ki- 
šenėse esantį turinį perkelti į persivilktą eilutę. 

Liusi buvo gražutė, švarutė kaip ir vakar; jos sukne- 
lėms niekad niekas neatsitikdavo, jos visada jai būdavo 
smagios, tad ji nustebusi su gailesčiu žiūrėjo, kaip Megi 
susiraukusi muistosi dėl tos erzinančios apykaklės. Megi, 
žinoma, ją būtų nuplėšusi, jei nebūtų atminusi patirto pa- 
žeminimo dėl savo plaukų; jai teko apsiriboti irzlumu, 
traukiojimu pečiais ir aikštijimusi, kai jie statė iš kortų 
namelius — mat šis žaidimas iki pietų leistinas pasipuošu- 
siems gražiausiais drabužiais berniukams ir mergaitėms. 
Tomui išeidavo gražiausios piramidės, o Megi niekaip ne- 
mokėdavo uždėti stogo, ir todėl Tomas padarė išvadą, jog 
mergaitės niekad nieko nesugeba. Tačiau pasirodė, jog 
Liusi nuostabiai sumani: ji taip lengvai uždėdavo kortas, 
jos judesiai buvo tokie atsargūs, kad Tomas teikėsi pasi- 
grožėti ir jos nameliais, ne tik savo, juolab, kad ji buvo 
prašiusi ją pamokyti. Ir Megi būtų mielai grožėjusis jos 
namais ir liovusi stačiusi savo nevykėlius statinius, jei 
ta apykaklė nebūtų jos dirginusi ir jei Tomas nebūtų taip 
beatodairiai juokęsis, kai jos namai sugriūdavo, ir nebūtų 
jos vadinęs vėpla. 

— Nesijuok iš manęs, Tomai! — jai užvirė pyktis — 
aš ne vėpla. Aš žinau daug tokių dalykų, kokių tu ne- 
žinai. 

— Na, kurgi ne, panele žiežula! Aš toks pikčiurna ne- 
būčiau — susiraukusi kaip naginė. Man Liusi geriau pa- 
tinka negu tu; gaila, kad ne ji mano sesuo. 


86 


— Tu labai negeras ir žiaurus, jei taip sakai, — atrėžė 
Megi ir stodamasi nuo grindų apvertė nuostabią Tomo pa- 
godą. Apvertė netyčia, bet tas atsitiktinumas bylojo prieš 
ją, ir Tomas pabalo iš įsiūčio, bet nutylėjo. Būtų jai tvo- 
jęs, bet žinojo, kad mergaites muša tik bailiai, o Tomas 
Taliveris buvo nusprendęs niekad bailiai nesielgti. 

Megi stovėjo nuliūdusi ir išsigandusi, kol Tomas bal- 
tas kaip popierius pakilo nuo grindų ir nuėjo šalin nuo 
savo pagodos griuvėsių, o Liusi tylomis žiūrėjo tarytum 
kačiukas, nustojęs lakti pieną. 

— O, Tomai,— pagaliau pratarė Megi, žengdama link 
brolio.— Aš netyčia sugrioviau, tikrai tikrai netyčia. 

Tomas jos lyg negirdėjo, išsitraukė iš kišenės kelis 
sudžiuvusius žirnius ir sprigtu ėmė šaudyti į vieną, paskui 
į kitą langą iš pradžių šiaip sau, kur pakliuvo, bet netru- 
kus pamatė taikinį — iškaršusią mėsinę muse, kuri šildėsi 
pavasario saulėje, aiškiai nusižengdama gamtai, pasiun- 
tusiai Tomą ir žirnius kuo greičiau pribaigti šį padarą. 

Žodžiu, tas rytas prislėgė Megi, o dėl Tomo atkaklaus 
šaltumo visą kelią į Gerum Fersą jai nebeteikė džiaugsmo 
nei grynas oras, nei saulė. Tomas pašaukė Liusi pasižiū- 
rėti nebaigto sukti paukščių lizdelio, nė nemanydamas jį 
parodyti Megi; sau ir Liusi nulupo po karklo vytelę, to- 
kios Megi net nepasiūlęs. Liusi paklausė: „Megi ar tu 
nenorėtum vytelės?“, bet Tomas buvo kurčias. 

Ir visgi reginys povo, išskleidžiančio uodegą prie kluo- 
no sienos pačiu laiku, kai jie jau buvo priėję Gerum Fer- 
są, trumpam atitraukė jos Mintis nuo asmeninių nuoskau- 
dų. O išskleista povo uodega buvo tik pradžia Gerum Fer- 
so grožybių. Visas kiemo gyvenimas buvo nuostabus — 
kanapėtos bentamų veislės vištos su kuodeliais, frizlen- 
dų veislės vištos su pašiauštomis į visas puses plunksno- 
mis; perlinės vištos, skraidančios, klykiančios ir mėtan- 
čios gražias raibas plunksnas; didžiagūžiai karveliai ir pri- 
jaukinta šarka; ten buvo netgi ožka ir nuostabus margis 
šuo, pusiau bokseris, pusiau buldogas, didumo sulig liū- 
tu. Ir dar ten visur aplink buvo balti pinučiai, balti var- 
teliai ir įvairiausių pavidalų vėtrungės, o sodo takeliai iš- 
dėlioti gražiausių raštų akmenukais — Gerum Ferse vis- 
kas buvo kitaip nei pas visus; ir Tomas buvo įsitikinęs, 

jog rupūžės čia nepaprasto dydžio tik dėl bendro visa ko 
ypatingumo — tuo pasižymėjo dėdės Puleto, džentelmeno- 
ūkininko valdos. Rupūžės pas nuomininkus, žinoma, lieses- 
nės. Namas irgi buvo nė kiek ne prastesnis: vidurys kiek 
atitrauktas, du fligeliai su dantytais bokšteliais, 0 pats 
visas švytintis baltutėliu tinklu. | 

Dėdė Puletas pamatė per langą ateinant laukiamus sve- 
čius ir nuskubėjo atšauti paradinių durų sklastis ir atka- 
binti grandines, nes durys visada būdavo laikomos šitaip 
apsaugotos, baiminantis kokių valkatų, nes tie gali suži- 
noti apie stikliniuose stenduose išstatytas paukščių iš- 
kamšas prieangyje ir įsilaužę vidun jas išnešti. Teta Pulet 
irgi pasirodė tarpduryje, ir kai sesuo jau buvo taip arti, 
kad būtų išgirdusi jos balsą, sušuko: 

— Dėl Dievo meilės, Besi, sustabdyk vaikus, dar ne- 
leisk jiems lipti laiptais; Seli tuoj atneš seną kilimėlį ir 
skudurą batams išvalyti. 

Ponios Pulet patiesalai prie paradinių durų anaiptol 
nebuvo skirti kojoms valyti; netgi grandyklė šiam ne- 
švariam darbui turėjo savo pakaitalą. Tomas ypač šiauš- 
davosi prieš tokį batų valymą ir visad laikė tai vyrišku- 
mo pažeminimu. Čia ir prasidėjo nemalonumai, lydintys 
jų svečiavimąsi pas tetą Pulet, kur jis kartą buvo pri- 
verstas sėdėti su rankšluosčiais apvyniotais batais, ir jau 
vien ši aplinkybė gal sulaikys nuo pernelyg skubotos iš- 
vados, kad apsilankymas Gerum Ferse buvo didelis 
džiaugsmas mėgstančiam gyvūnus jaunam džentelmenui — 
kitaip sakant, mėgstančiam į juos akmenimis laidyti. 

Kitą nemalonumą teko patirti vien jo bendrakelei- 
vėms — užlipti išblizgintais ąžuoliniais laiptais, kuriems 
skirti labai gražūs kilimai buvo suvynioti ir laikomi tuš- 
čiame miegamajame, tad barbarų laikais kopimas šiais 
slidžiais laiptais būtų galėjęs pasitarnauti kaip išbandy- 
mas, per kurį sveikomis galūnėmis būtų išlikę tik neprie- 
kaištingi doruoliai. Sofi silpnybė šiems išblizgintiems 
laiptams visad keldavo poniai Gleg kartų apmaudą, ta- 
čiau ponia Taliver nedrįso apie tai nė prasižioti ir tik 
mintyse dėkojo Dievui, kai ji su mergaitėmis sveikos už- 
lipo ant viršaus. 

— Ponia (Grei man atsiuntė naują skrybėlaitę, — tarė 

ponia Pulet graudžiu balsu, poniai Taliver pasitaisius sa- 
vo kyką. 

— Nejaugi, sese? — Labai susidomėjo ponia Taliver.— 
Ir kaip tau patinka? 

— Drabužiai labai apsivelia, juos išimant ir vėl at- 
gal padedant,— tarė ponia Pulet, išsitraukdama iš kiše- 
nės surištus raktus ir susimąsčiusi į juos žiūrėdama, — bet 
būtų gaila, jei tu jos nepamatytum. Maža kas gali at- 
sitikti. 

Taip rimtai samprotaudama ji iš lėto palingavo galvą 
ir iš viso ryšulio išrinko vieną raktą. 

— Bijau, kad tau bus vargo, kol ją išimsi, — pasakė 
ponia Taliver,— bet labai norėčiau pamatyti, kokią ka- 
rūną ji tau ištaisė. 

Ponia Pulet atsistojo melancholiškai nusiteikusi ir at- 
rakino vienas duris net tviskančios spintos, kur tikriau- 
siai pagalvojote ją laikant naująją skrybėlaitę. Nieko pa- 
našaus. Tokia mintis galėjo ateiti tik tam, kas yra labai 
paviršutiniškai susipažinęs su Dodsonų šeimos papročiais. 
Šioje spintoje ponia Pulet ieškojo labai mažo daikčiuko, 
kurį galima paslėpti tarp sudėtų baltinių — durų rakto. 

— Eime su manimi į gražiausią kambarį, — tarė ponia 
Pulet. | 

— Ar mergaitės gali eiti kartu, sese? — atsiklausė po- 
nia Taliver, pamačiusi, kad Megi ir Liusi net akys iš smal- 
sumo žiba. 

— Ką gi,— tarė mąsliai ponia Pulet,— gal verčiau te- 
gul eina, nes paliktos vienos ims viską čiupinėti. 

Ir jos visos vorele patraukė net tviskančiu slidžiu ko- 
ridoriumi, blausiai apšviečiamo tik pro puslankį stiklą 
virš uždaryto langinėmis lango; ten išties atrodė labai 
iškilminga. Teta Pulet stabtelėjo ir atrakino duris į dar 
iškilmingesnę patalpą nei koridorius — į pustamsį kam- 
barį, kur prasikošiančioje pro langines šviesoje išryškėjo 
baldų, apgaubtų baltais apmušalais, kontūrai. Visa, kas 
nebuvo apdangstyta, stovėjo kojomis į viršų. Liusi nusi- 
tvėrė Megi suknelės, o Megi širdis tankiau sustuksėjo. 

Teta Pulet pravėrė langinę ir lėtai atrakino spintą liūd- 
nu veidu, kaip ir derėjo prie čia tvyrojančios iškilmingos 
laidotuvių nuotaikos. Iš spintos pasklido rožės žiedlapių 

kvapas ir dar buvo maloniau stebėti, kaip vienas paskui 
kitą išvyniojami rūkomojo popieriaus lapai, tačiau pati 
kulminacija — galiausiai atskleista skrybėlaitė, apvylė Me- 
gi, kuri tikėjosi išvysti ką nors labiau antgamtiška. Bet 
poniai Taliver vargu ar kas kitas būtų padaręs didesnį 
įspūdį. Ji tylomis iš visų pusių apžiūrėjo skrybėlaitę ir 
jausmingai tarė: 

— Žinai, sese, daugiau aš nė žodžio nesakysiu prieš 
aukštą skrybėlės viršų! 

Tai buvo didelė nuolaida, ir ponia Pulet ją įvertinusi 
pagalvojo, kad reikia tinkamai ir atsakyti. 

— Gal norėtum pasižiūrėti, kaip ji ant galvos atrodo, 
sese? — paklausė ji liūdnai.— Aš plačiau praversiu langi- 
nę. 

— Žinoma, jei tau nesunku nusiimti kyką, sese, — at- 
sakė ponia Taliver. 

Ponia Pulet nusiėmė kyką, atsukdama prieš viešnias ru- 
dą šilkinį pamušalą ir iš priekio prie jo prisiūtas atsiki- 
šusias garbanas, tais laikais dažnai šitaip nešiojamas bran- 
desnių bei galvotesnių moterų, užsidėjo ant galvos skry- 
bėlaitę ir pamažu apsisuko nelyginant manekenas krau- 
tuvėje, kad ponia Taliver įsimintų visas detales. 

— Man kažkodėl atrodo, kad kaspinas kairėje pusėje 
surištas per didele kilpa, o kaip tu manai, sese? — pa- 
klausė ponia Pulet. 

Ponia Taliver įdėmiai pasižiūrėjo, kur jai buvo rodo- 
ma, ir pakreipė galvą ant šono. 

— Man rodos, šitaip gražiausia, kad netektų gailė- 
tis, kai imsi taisytis. 

— Teisybė, — sutiko ponia Pulet, nusiėmė skrybėlai- 
tę ir susimąsčiusi ją apžiūrėjo. 

— Kažin kiek ji iš tavęs užsiprašė už šią skrybėlaitę, 
sese? — pasidomėjo ponia Taliver, sukdama galvą, ar iš 
namie turimos šilko atraižos išeitų bent kukli tokio še- 
devro kopija. 

Ponia Pulet patempė lūpą, palingavo galvą ir sukuž- 
dėjo: 

— Už ją Puletas sumokėjo; jis sako, kad mano skry- 
bėlaitė Gerum Ferso bažnyčioje turi būti gražiausia, o 
antra pagal grožį tebūnie bet kieno. 

Ji neskubėdama ėmė taisyti skrybėlaitės apsiuvus, ruoš- 
damasi ją vėl padėti atgal į spintą, bet matyt, užplūsta 
liūdnų minčių, vėl palingavo galvą. 

— Ak,— pratarė ji pagaliau,— kas žino, sese, gal dau- 
giau man ir neteks jos užsidėti? 

— Nekalbėk šitaip, sese,— sudraudė ponia Taliver,— 
aš vyliuosi, kad šią vasarą tavo sveikata pasitaisys. 

— Ak! Bet greitai mūsų giminėje gali būti laidotuvės, 
kaip jau buvo, vos man įsigijus žalio atlaso skrybėlaitę. 
Savo dienas gali užbaigti pusbrolis Ebotas, ir, savaime aiš- 
ku, kad už jį gedulą nešiotume ne trumpiau kaip pusmetį. 

— Būtų labai ne laiku,— pritarė ponia Taliver, įsi- 
vaizduodama tokią nesavalaikę mirtį — Antrais metais 
skrybėlaitę nešioti nebe tas malonumas, ypač kai nežinai, 
koks viršus ateis į madą — vieną vasarą toks, o kitą — 
žiūrėk, jau kitoks. 

— Ak, taip jau šis pasaulis surėdytas,— tarė ponia Pu- 
let, padėjo skrybėlaitę atgal į spintą ir užrakino. 

Kol jos visos išėjo iš šio gūdaus kambario ir grįžo į 
jos kambarį, ponia Pulet pratylėjo vis palinguodama gal- 
vą. Paskui sušniurkščiojusi prabilo: 

— Sese, jei tu daugiau neišvysi mane dėvint šią skry- 
bėlaitę, bent atminsi, kai manęs nebebus, kad šią dieną 
aš tau ją parodžiau. 

Ponia Taliver pamanė, kad dabar jai derėtų susijau- 
dinti, bet ji buvo neašaringa, apkūni, žydinti moteris ir 
taip lengvai nepravirkdavo kaip jos sesuo Pulet; šį savo 
trūkumą ji ypač pajusdavo per laidotuves. Dedant pas- 
tangas apsiašaroti, tik nei šiaip nei taip išsikreipdavo jos 
veidas. Megi, atidžiai stebėdama, kas čia vyksta, pama- 
nė, jog su tetos skrybėlaite yra susijusi kažkokia nema- 
loni paslaptis, kurią suprasti ji neva esanti per maža, ir ji 
su pasipiktinimu pagalvojo, kad būtų supratusi ją kuo 
puikiausiai kaip ir visa kita, jei tik būtų jai patikėju- 
sios. 

Joms nulipus, dėdė Puletas labai įžvalgiai pasakė, kad 
ponia tikriausiai parodė savo naująją skrybėlaitę — štai 
kodėl jos taip ilgai užtrukusios. Tomui tas laikas dar 
labiau prailgo, nes, joms išėjus, jis prasėdėjo sustingęs 
ant sofos krašto priešais dėdę Puletą, kuris spoksojo į jį 

mirksinčiomis pilkomis akutėmis, retkarčiais kreipdama- 
sis ,„ponaiti“. 

„Na, ponaiti, tai ko jus moko mokykloje?" — 
buvo nuolatinis dėdės Puleto klausimas; O į jį 
Tomas visada atsakydavo „Nežinau“, susidrovėjęs 
rankomis trindamas veidą. Jis taip varžydavosi, sė- 
dėdamas su dėde Puletu /ėte-ū-tėte, kad net nepa- 
keldavo akių nei į graviūras ant sienų, nei į mus- 
gaudžius, nei į nuostabius gėlių vazonus; jis daugiau nie- 
ko nematydavo, tik dėdės antkurpius. Ir ne todėl, kad jį 
būtų kausčiusi pagarba dėdės protiniam pranašumui; tie- 
są sakant, Tomas nutarė, kad nenorėtų būti džentelme- 
nas-ūkininkas, kasgi norėtų būti tokiu plonakoju mul- 
kiu kaip jo dėdė — juk tikras lepūnas. Berniuko drovumas 
jokiu būdu nereiškia kaustančios pagarbos jums, ir kol 
jūs stengiatės jį padrąsinti, manydamas jį varžantis jū- 
sų amžiaus ir išminties, veikiausiai jam atrodote keistuo- 
lis. Ir vienintelė paguoda, kad tikriausiai ir Aristotelis ši- 
taip atrodė graikų berniukams. Ir tik tada šie drovūs jau- 
nikaičiai palaikytų jus žavėtina ir pavydėtina asmenybe, 
jei pažabotumėte nartų eržilą, išplaktumėte rambų kuiną 
ar savo rankose laikytumėte šautuvą. Bent man dėl To- 
mo Taliverio nusiteikimo nekyla jokių abejonių. Dar vi- 
sai pyplys būdamas, kai iš po jo kepuraitės kyšojo mėz- 
ginių kraštas, prikišęs nosį tarp vartelių strypų jis pirš- 
teliu grasindavo avims, kažką vograudavo, matyt, jas 
plūsdamas ir norėdamas jų nustebusiems protams įvaryti 
siaubo. Vadinasi, jau ankstyvoje vaikystėje jis rodė troš- 
kimą viešpatauti tarp žemesnių gyvūnų, tiek laukinių, 
tiek naminių, įskaitant karkvabalius, kaimynų šunis bei 
jaunesnes sesutes, o juk tai visais amžiais buvo žmonių 
giminės pažangos ženklas. O štai dėdė Puletas jodinėdavo 
tik ant nedidelio ponio, buvo labai taikus, įsitikinęs, jog 
visi ginklai pavojingi, kai kada galintys be niekieno no- 
IO, patys savaime iššauti. Tad Tomas ne be pagrindo at- 
virame pokalbyje su draugu pavadino dėdę Puletą skysta- 
blauzdžiu, tuo pačiu metu nepamiršdamas pridurti, kad 
jis pinigų turi daugiau kaip proto. 

Tėte-d-tėte pokalbį su dėde Puletu lengvino tik tai, kad 
jis nuolatos nešiodavosi visokių ledinukų, mėtinių žirne- 

lių, ir nutrūkus šnekai, jis užpildydavo spragas, pasiūly- 
damas abiem malonų nusiraminimą. 

Į klausimą „Ar mėgstate mėtinukus, ponaiti?“, ypač 
kai tau atkišamas minėtasis saldumynas, galima atsakyti 
be žodžių. 

Pasirodžius mergaitėms, dėdei Puletui atėjo Mintis apie 
dar vieną skanėstą — pyragaičius, kuriuos jis laikydavo 
užrakinęs, kad galėtų lietingu oru pasmaguriauti, bet vos 
vaikai paėmė į rankas tą gundantį gardėsį, teta Pulet pa- 
liepė dar jo nevalgyti ir palaukti, kol bus atneštas padėk- 
las bei lėkštutės, nes tie pyragaičiai trapūs ir nuo jų vi- 
sos grindys prisitrupins. Liusi dėl to nelabai nusiminė, 
nes pyragaitis buvo toks gražus, net buvo gaila valgyti, 
bet Tomas, nutvėręs progą, kai suaugusieji užsišnekėjo, 
skubomis dviem kąsniais susikimšo pyragaitį į burną ir 
slapčia sužiaumojo. O Megi, pakerėta, kaip kas sykį, pa- 
mačiusi „(Odisėjo ir Nasikajo“ graviūrą, kurią dėdė Pule- 
tas nusipirko kaip „gražų švento Rašto paveikslėlį“, iš- 
metė iš rankų pyragaitį ir netyčiomis koja sumynė; teta 
Pulet labai susijaudino, ir Megi, suvokusi savo gėdą, ėmė 
nerimauti, ar tądien jai teks išgirsti muzikinę skrynelę, 
bet kiek pagalvojusi nutarė, jog Liusi, pasinaudodama 
visų jai palankumu galėtų paprašyti pagroti bent vieną me- 
lodiją. Ji apie tai pašnibždėjo Liusi, ir ta, Visad daranti, ko 
yra prašoma, tyliai priėjo prie dėdės kelių ir iki ausų 
išraudusi, pirštais sukaliodama savo karolius pasakė: 

— Dėde, prašom pagroti kokią dainelę. 

Liusi manymu, Muzikinė skrynelė grodavo tokias gra- 
žias melodijas tik kažkokio ypatingo dėdės Puleto talen- 
to dėka, ir tiesą sakant, taip galvojo dauguma jo kaimy- 
nų Gerum Ferse: visų pirma dėdė Puletas nusipirko skry- 
nelę, be to, mokėjo ją užvesti ir iš anksto žinojo, kokia 
melodija bus grojama; apskritai turėjimas tokios nepapras- 
tos „muzikos“ liudijo apie tai, jog dėdė Puletas nebuvo 
visiškas menkysta, kaip būtum apie jį pamanęs. Bet dė- 
dė Puletas prašomas parodyti šį savo sugebėjimą niekad 
nesusimenkindavo, iškart sutikdamas. Jis visada atsaky- 
davo „„Pažiūrėsime“ ir stropiai išlaukdavo deramą minučių 
skaičių, niekuo neišsiduodamas, kad išpildys prašymą. Dė- 
dė Puletas buvo apgalvojęs, kaip elgtis svarbiais gyve- 

nimo atvejais, kad prireikus reikšti savo nuomonę, ne- 
tektų nemaloniai sumišti. 

Gal toks laukimas sustiprino Megi džiaugsmą, stebuk- 
lingai melodijai užgrojus; ji pirmą kartą užsimiršo, koks 
sunkumas ją buvo prislėgęs — kad Tomas ant jos pyksta. 
Ir kai pasigirdo dainelė ,„„Pritilk, mielų paukštelių chore“, 
jos veidelis iš laimės švietė, jai sėdint, ramiai, sugniaužus 
rankas, ir jos Mama tokiais kartais pasiguosdavo, kad ir 
jos duktė protarpiais būna graži, tegul ir juodbruva. Kai 
stebuklinga muzika nutilo, Megi pašoko, pribėgo prie 
Tomo, ir apsivijusi rankomis jam kaklą tarė: 

— Oi Tomai, kaip gražu! 

Kad jūs nepagalvotumėte Tomą buvus atgrasiai nejau- 
trų ir todėl iš naujo supykus už tokį išsišokantį bei ne- 
paaiškinamą švelnumą dera priminti, jog rankoje jis lai- 
kė taurę raktažolių antpilo, kurio pusę išliejo, kai Megi 
sujudino jam ranką. Jis būtų buvęs paskutinis liurbis, jei 
nebūtų burbtelėjęs „Kas čia dabar!", juolab kad jo pa- 
sipiktinimas Megi elgesiu sulaukė bendro pritarimo. 

— Megi, ko tu ramiai nenusėdi? — paklausė gaižiai 
motina. 

— Mažos mergaitės, kurios šitaip elgiasi, tegul geriau 
nevaikšto pas mane į svečius, — pasakė teta Pulet. 

— Kad tu, panelyte, labai netašyta,— pasakė dėdė Pu- 
letas. 

Vargšė Megi vėl atsisėdo, bet iš jos širdies muzika bu- 
vo išvaryta ir joje vėl įsikaraliavo septyni kipšiukai. 

Ponia Taliver, numatydama, kad iš vaikų, kol jie bus 
namuose, nieko kito nelauk, tik prasižengimų, pirma pasi- 
taikiusia proga pasiūlė jiems eiti į lauką pažaisti, nes po 
kelionės jau yra pailsėję; teta Pulet davė tokį leidimą, 
tik prisakė vaikščioti vien grįstais takeliais, o jei norėtų 
pamatyti, kaip lesinami paukščiai, lai žiūri iš tolo, pasi- 
lipę ant suolo, nuo kurio užlipama ant arklio — toks ap- 
ribojimas taikomas nuo tada, kai Tomas buvo užkluptas 
gainiojant povą, tuščiai viliantis, kad iš baimės tam iškris 
kelios uodegos plunksnos. 

Skrybėlaitė bei motiniški rūpesčiai trumpam buvo ati- 
traukę ponios Taliver mintis apie kivirčą su ponia Gleg, 

tačiau įdomiajam pokalbiui apie skrybėles išblėsus ir vai- 
kams pasišalinus, vėl prislėgė vakarykštis nerimas. 

— Man širdį lyg akmeniu prispaudė, — užvedė ji apie 
tai šneką,— seseriai Gleg šitaip iš mūsų išėjus. Aš net 
minties neturėjau savo seserų įžeisti. 

— Ak,— tarė teta Pulet,— niekad negali žinoti, ką Džei- 
nė iškrės. Svetimiems aš šito nesakyčiau, nebent daktarui 
Ternbului, bet, mano manymu, Džeinė gyvena skurdžiau 
savo išgalių. Aš apie tai Puletui esu sakiusi ne vieną 
sykį, ir jis visa tai žino. 

— Taigi, jūs taip sakėte aną pirmadienį, prieš savai- 
tę, kai grįžome iš jų gėrę arbatą, — patvirtino dėdė Pule- 
tas, imdamas sau glostyti kelį ir dangstyti nosinaite — ši- 
taip jis visada darydavo, kai pokalbis pasukdavo įdomia 
linkme. 

— (Gali būti, — sutiko ponia Pulet,— nes jūs geriau pri- 
simenate, ką aš pasakau, nei aš pati. Puleto stebėtina at- 
mintis, tiesiog stebėtina,— kalbėjo ji toliau, jausmingai 
pažvelgdama į seserį. — Pražūčiau, jeigu jį priepuolis iš- 
tiktų, nes jis visada prisimena, kada kokius daktaro pri- 
rašytus vaistus man gerti, o šiuo metu aš geriu trijų rū- 
šių. 

— Piliules, kaip ir pirma, kas antrą vakarą, naujuo- 
sius lašelius vienuoliktą valandą ir ketvirtą, o kaitinančią 
mikstūrą ,,pagal poreikį“, — pakartojo ponas Puletas su 
pauzėmis, per kurias pačiulpdavo burnoje esantį ledinu- 
ką. 

— Ak, sesė Gleg, užuot kramčiusi turkiškąjį rabarba- 
rą, verčiau nueitų pas daktarą, jeigu jai yra kas nege- 
rai, — tarė ponia Taliver, savaime suprantama, apriboda- 
ma plačią medicinos temą vien ponios Gleg asmeniu. 

— Baisu ir pagalvoti, — pasakė teta Pulet mostelėjusi 
rankomis, kad žmonės žaidžia su savo sveikata! Kam tuo- 
met daktarai? Tik rūstiname Dievą į juos nesikreipdami. 
Stačiai nepadoru, ypač kai žmogus išgali susimokėti dak- 
tarui, aš Džeinei ne kartą sakiau. Gėda, jei apie tai pa- 
žįstami sužinotų. 

— Na, mums tai nėra ko gėdytis,— tarė ponas Pule- 
tas, — nes daktaras Ternbulas, poniai Saton jau numirus, 
visoje parapijoje neturi kitos tokios pacientės kaip jūs. 

— Ar žinai Besi, kad Puletas saugo visus buteliukus 
nuo mano vaistų? Nė už ką nei vieno neparduoda. Sako, 
tegul geri žmonės pamato, kai jau manęs nebebus. Jau 
jų pilnos dvi ilgosios sandėliuko lentynos, bet,— pridūrė 
ji verkšlendama,— gerai bus, jeigu trečia užsipildys. Aš 
galiu iš šio pasaulio iškeliauti nė tuzino naujausių bute- 
liukų neišbaigusi. Dėžutės nuo piliulių yra spintoje ma- 
no kambaryje — nepamiršk, sese, — o nuo didžiųjų tab- 
lečių neliko nė ką ir parodyti, nebent sąskaitas. 

— Nekalbėk apie mirtį, sese,— sudraudė ponia Tali- 
ver,— kai tavęs nebeliks, nebus kam mane prieš seserį 
Gleg užsistoti. Ir tu vienintelė ją gali sutaikyti su ponu 
Taliveriu, nes sesuo Din niekad mano pusėn nestoja, o 
jei ir stotų, argi mokėtų šitaip pakalbėti kaip tie, kurių 
kišenės pilnos. 

— Kadgi tavo vyras stuobrys, Besi, — pasakė gerašiI- 
diškai graudulingoji ponia Pulet, nusiteikusi paaimanuoti 
ne tik dėl savo, bet ir dėl sesers bėdų.— Su mūsų gimi- 
ne jam derėjo kur kas gražiau sugyventi, o Vaikai į jį at- 
sigimė — berniukas labai išdykęs, nuo savo tetų ir dėdžių 
tik sprunka šalin, o mergiotė atžari ir juodbruva. Nekokia 
tavo dalia, ir man tavęs gaila, Besi, juk tu buvai mano 
mylimiausia sesuo, ir mums abiem visad patikdavo tokių 
pačių raštų medžiagos. 

— Žinau, Taliveris karštakošis, ir lepteri, ko nerei- 
kia, — atsakė ponia Taliver, nusišluostydama akių kampu- 
čiuose šiaip taip ištryškusią ašarėlę, — bet nuo tada, kai 
apsivedėme, jis tikrai nė žodžio nėra pasakęs prieš tai, 
kad aš bičiuliaučiausi su savo gimine ar kviesčiausi juos 
į svečius. 

— Nenoriu tavęs gąsdinti, Besi,— tarė užjaučiančiu 
balsu ponia Pulet,— tau ir taip bėdų gana; ir dar tavo ne- 
turtėlė sesuo su vaikais jam ant sprando sėdi. Bijau, kad 
mirdamas jis tave paliks be skatiko. Žinia, svetimiems 
apie tai aš nė puse lūpų neprasitarčiau. 

Savaime aiškų, kad toks požiūris į jos padėtį poniai 
Taliver buvo anaiptol ne paguodžiantis. Jos vaizduotė ne- 
buvo greit paveikiama, bet jeigu jau iš šalies jos gyve- 
nimas atrodo sunkus, ji ir pati norom nenorom ėmė taip 
galvoti. 


96 


— Bet aš, sese, tikrai niekuo nedėta,— prabilo ji, bi- 
jodama, kad kas nepamanytų ją užsitrauksiant būsimas 
nelaimes už kokias nors praeities nuodėmes.— Vargu ar 
kokia kita moteris taip stengiasi dėl savo vaikų, kaip aš; 
per gandrinių valymąsi visas lovų užuolaidas buvau nu- 
ėmusi, plušau už dvi; pereitais Metais iš šeivamedžių žie- 
dų tokį vyną padariau, kad liežuvį galima praryti, aš jį 
visad pateikiu su cheresu, nors sesuo Gleg nuolat sako, 
jog aš esanti išlaidi; juk mano drabužiai visuomet tvar- 
kingi, aš nemėgstu vaikščioti po namus kaip kūtvėla; nie- 
kas visoje parapijoje apie mane nepasakys blogo žodžio, 
kad aš liežuvautoja ar kurstau nesantaiką, nes bloga nė 
vienam nelinkiu; o jei kas Man atsiunčia pyragą su mė- 
sos įdaru, skolinga nelieku, nes mano pyragai nenusilei- 
džia geriausiems kaimynystėje; o visa patalynė tokia šva- 
ri, kad nors ir rytoj numirčiau, nebūtų gėda. Daugiau nu- 
veikti jokiai moteriai ne pagal jėgas. 

— Bet kas iš to, Besi,— tarė ponia Pulet, pakreipusi 
galvą ir įbesdama graudų žvilgsnį į seserį, — jei tavo vy- 
ras Visus pinigus prašvaisto. Nebent galėsi pasiguosti, kad 
tavo baldai gražiai blizga, kai jie pateks į svetimas ran- 
kas, jūsų gerą išpardavus. O tavo patalynė, ant kurios 
išsiuvinėta mergautinės pavardės inicialai, gali išsibarsty- 
ti po plačią apylinkę. Mūsų šeimai būtų kartaus apmaudo. 

— O ką man daryti, sese? — pasakė ponia Taliver.— 
Ponas Taliveris ne toks Žmogus, kuriam galėtum nurodi- 
nėti — net jei aš nueičiau pas pastorių ir žodis žodin min- 
tinai išmokčiau, ką pasakyti paties Taliverio labui, nieko iš 
to nebūtų. Dangus liudininkas, aš ir neapsimetinėju išma- 
nanti, kur įdėti pinigus, kad būtų geriausios palūkanos ir 
panašiai. Apie vyrų reikalus šitaip nenutuokiu, kaip sesė 
Gleg. 

— Taigi, tu tokia kaip aš, Besi, — sutiko ponia Pulet; — 
ir man regis, sesė Džeinė galėtų dažniau veidrodį tarpu- 
sienyje pavalyti — aną savaitę jis buvo visas dėmėtas — 
užuot mokiusi tuos, kurie turi tiek pinigų, kiek ji dar aky- 
se nėra Iregėjusi, ir nurodinėjusi, ką jiems su savo pini- 
gais daryti. Bet mudvi su Džeine nuo mažens esame prie- 
šingybės; jai patinka dryžuoti drabužiai, o man taškuoti. 

Ir tau patinka taškuoti, Besi. Šiuo atžvilgiu mudvi vieno- 
dos. 

— Taip, Sofi, — tarė ponia Taliver,— atmenu, mudvi 
abi turėjome vienodas sukneles — ant mėlyno dugno balti 
taškeliai; dar nuo jos skiautę įsiuvau į apklotą; ir jei tik 
tu nueitum pas sesę Gleg ir įkalbėtum susitaikyti su po- 
nu Taliveriu, aš tau visą gyvenimą būčiau dėkinga. Tu 
man visada buvai gera sesutė. 

— Labiausiai tiktų pačiam Taliveriui pas ją nueiti ir 
susitaikyti, atsiprašyti už tokius atžarius žodžius. Jeigu 
jis skolingas jai pinigų, tegul nesipučia, atsakė ponia Pu- 
let, kurios principingumo neužtemdindavo jokie jausmai: 
ji nepamiršdavo, kas dera savarankiškų išteklių žmonėms. 

— Apie tai negali būti nė kalbos, — kone dirgliai pa- 
sakė ponia Taliver.— Net jei plikais keliais atsiklaupčiau 
ant Žvyro priešais Taliverį, jis vis vien nenusižemintų ir 
pas ją neitų. 

— Negi tu nori, kad aš įtikinčiau Džeinę prašyti jam 
atleidimo, — užsišoko ponia Pulet.— Ji gi nesukalbama, ge- 
rai dar, kad su protu nesusipyksta, nors iš mūsų giminės 
dar niekas nėra beprotnamyje pabuvojęs. 

— Net tokios minties neturiu, kad ji prašytų jo atlei- 
dimo, — patikino ponia Taliver.— Tegul ji tik numoja į 
tai ranka ir nereikalauja skolos atiduoti — negi čia vie- 
nos sesers didelis prašymas iš kitos, ilgainiui viskas išsi- 
lygintų, Taliveris apie tai pamirštų ir vėl jie būtų drau- 
gai. 

Kaip matote, ponia Taliver nė nenumanė apie vyro ne- 
pakeičiamą pasiryžimą atmokėti tuos penkis šimtus svarų, 
bent jau toks pasiryžimas būtų jai galvoje netilpęs. 

— Gerai, Besi,— tarė liūdnai ponia Pulet,— aš tikrai 
neprisidėsiu, kad tu ubagais nueitum. Kada galėdama iš- 
tiesiu tau pagalbos ranką. Ir nenorėčiau, kad tarp mūsų 
pažįstamų pasklistų paskalos, jog mūsų giminė susivai- 
dijo. Aš visa tai pasakysiu Džeinei, galiu kad ir rytoj 
pas ją nuvažiuoti, jei tik Puletas sutiks. Ką jūs pasakysite, 
pone Puletai? 

— Aš neprieštarauju,— atsakė ponas Puletas; jam bu- 
vo vis viena, kaip tie vaidai baigsis, kad tik ponas Ta- 
liveris į ji pinigų nesikreiptų. Ponas Puletas labai jaudi- 

nosi dėl savo pinigų įdėjimo ir niekaip negalėjo įsivaiz- 
duoti, kaip žmogus gali būti ramus dėl savo pinigų, nein- 
vestavęs jų į žemę. 

Dar šiek tiek pasvarsčius, ar nevertėtų poniai Taliver 
lydėti jų pas seserį Gleg, ponia Pulet tarė, jog metas 
gerti arbatą, iš stalčiaus išsitraukė ploną domasto staltie- 
sėlę ir prisisegė vietoj prijuostės. Netrukus atsidarė du- 
rys, bet Seli įnešė ne padėklą su arbatos rakandais, 0 at- 
vedė tokią baisenybę, jog ponios Pulet ir Taliver sukly- 
kė, o ponas Puletas nurijo nesučiulptą ledinuką —- penktą 
kartą gyvenime, kaip jis vėliau prisipažino. 


10 
MEGI PASIELGIA BLOGIAU NEI PATI TIKĖJOSI 


Toji „baisenybė“, nužymėjusi dėdės Pulet gyvenime 
įsimintiną įvykį, buvo ne kas kitas kaip mažoji Liusi, vie- 
ną šoną išsipurvinusi nuo padurkų iki skrybėlaitės vir- 
šaus, atkišusi du nešvarius delniukus ir nutaisiusi gailų 
veidelį. Norėdami paaiškinti, kaip tetos Pulet svetainėje 
tokia neregėta pamėklė atsirado, turime grįžti į tą aki- 
mirką, Kai vaikai išėjo į kiemą ir kipšiukai, tądien nuo 
ryto užvaldę Megi sielą, po trumpo pasitraukimo grįžo 
su naujomis jėgomis. Visi to ryto nemalonūs prisiminimai 
ją gulte užgulė, kai Tomas, dar ant jos labiau įširdęs, kam 
išliejo jo raktažolių antpilą, tarė: „Nagi, Liusi, eime su 
manim“, — ir patraukė prie rūsio, kur veisėsi rupūžės, lyg 
Megi nė būte čia nebuvo. Megi stovėjo ir iš tolo žiūrėjo 
tarsi mažutė Medūza su nupjautomis gyvetėmis. Liusi, 
žinoma, jautėsi pamaloninta, kad Tomas jai toks geras, 
ir buvo labai juokinga, kaip jis virvės galu kutena storą 
rupūžę, esančią nuo jų per saugų atstumą už geležinių 
rūsio lango pinučių. Liusi vis dėlto rūpėjo, kad ir Megi 
pasigrožėtų šiuo reginiu ir tikriausiai sugalvotų rupūžei 
vardą ar papasakotų apie jos visą gyvenimą, nes Liusi ir 
tikėjo, ir netikėjo Megi prasimanymais apie visus gyvu- 
nus, kuriuos jie netyčiomis užeidavo — kad pono Žnyplio 
namuose skalbimas, ir vienas jo vaikas įkrito į varinį, ver- 
dančių skalbinių katilą; jis todėl taip greit skuodžiąs, kad 

skuba parsivesti gydytoją. Tomas iš esmės niekino tokius 
Megi pramanus ir iškart priplodavo Žnyplį, šitokiu leng- 
vu bet gal ir nelabai įtikinamu būdu įrodydamas, jog 
Megi pasakojimai — tai nebūti dalykai, tačiau Liusi vis 
viena įsivaizdavo, kad Megi pramanuose esama teisybės. 
Todėl ir iš noro išgirsti pasakojimą apie labai išnašią ru- 
pūžę ir iš įprasto prieraišumo pribėgo prie Megi ir pa- 
kvietė: 

— Oi, Megi, ten tokia didelė juokinga rupūžė! Eime, 
pasižiūrėsime. 

Megi nieko neatsakė, tik dar labiau susiraukusi nuo 
jos nusisuko. Jei Tomas renkasi Liusi, ne ją, vadinasi, ir 
Liusi dėta dėl jo negerumo. Dar visai neseniai Megi net 
nebūtų pagalvojusi, kad galima supykti ant mažutės gra- 
žutės Liusi, kaip negalima nuskriausti baltąją pelytę. Bet 
juk ligi šiolei Tomas lyg nematydavo Liusi, ir viena Megi 
ją popino ir aplink ją šokinėjo. O dabar netgi pamanė, 
jog neblogai būtų ją pravirkdyti trenkus ar įžnybus ir 
šitaip suerzinti Tomą, kuriam trenk netrenkusi, jis nė ne- 
pajus. Ir jei su jais nebūtų Liusi, Tomas greičiau būtų su 
ja susitaikęs. 

Kutenti storą, ne itin jautrią rupūžę greit atsibosta ir 
Tomas ėmė dairytis kokios kitokios pramogos. Bet tokia- 
me iščiustytame sode, kur užginta nueiti nuo grįstų take- 
lių, pramogų pasirinkimas nedidelis. Šitoks draudimas ga- 
li suteikti nebent vieną malonumą, malonumą jam prasi- 
žengti, ir Tomui gimė mintis apie maištingą žygį prie 
tvenkinio, esančio lauko gale už sodo. 

— Klausyk, Liusi,— prabilo jis ir, vėl susivyniodamas 
savo virvelę, reikšmingai palingavo galvą, — kaip manai, 
ką aš žadu daryti? 

— Ką, Tomai? — paklausė smalsiai Liusi. 

— Žadu eiti prie tvenkinio pasižiūrėti į lydeką. Jei 
nori, gali eiti drauge, — pasiūlė jaunasis sultonas. 

— Tomai, ar tu nebijai? — paklausė Liusi — Teta mums 
neleido išeiti iš sodo. 

— Aš išeisiu pro kitą sodo pusę ir niekas mūsų nepa- 
matys. O jei ir pamatys, neimu į galvą — aš pabėgsiu na- 
mo,— atkirto Tomas. 

— Bet aš negalėčiau pabėgti, — suabejojo Liusi, kuri 
dar gyvenime nepatyrė tokio stipraus gundymo. 

— Na ir kas — ant /avęs jie nepyks. Sakyk, kad aš ta- 
ve nusivedžiau. 

Tomas nužingsniavo prie tvenkinio, ir Liusi nubidzeno 
greta, droviai džiaugdamasi retu malonumu daryti tai, kas 
draudžiama, be to, susijaudinusi, paminėjus tokią garse- 
nybę kaip lydeka, nors gerai nežinojo, ar tai Žuvis, ar 
paukštis. Megi, matydama, kaip jie išeina iš sodo, neatsi- 
spyrė pagundai sekti paskui juos. Ne tik meilė, bet ir 
pyktis bei pavydas neištveria, iš akių išleidę savo ob- 
jektą, o mintis, kad Tomas su Liusi padarys ar išvys tai, 
apie ką ji nežinos, Megi buvo nepakeliama. Todėl ji nu- 
stypčiojo iš paskos, atsilikusi per kelis žingsnius, kad 
nepastebėtų Tomas, dabar visą dėmesį sutelkęs į lydeką, 
be galo įdomią pabaisą, kuri esanti labai labai sena, labai 
labai didelė ir besotė. Lydeka kaip ir kitos garsenybės ne- 
pasirodo, kai jų lauki, bet Tomas pastebėjo kažką van- 
denyje greitai judant ir nuskubėjo prie pat tvenkinio 
kranto. 

— Eikš, Liusi! — pusbalsiu sušnabždėjo jis.— Eikš čio- 
nai! Atsargiai! Ženk per žolę, nedėk kojos ten, kur kar- 
vių išminta,— pridūrė jis, rodydamas į sausos žolės išky- 
šulį, iš abiejų pusių apsuptą ištryptos pliurzos. Tomas į 
mergaites paniekinamai žiūrėjo dar ir todėl, kad jos ne- 
sutvertos vaikščioti po purvynus. 

Liusi priėjo atsargiai, kaip jai buvo liepta, ir pasilen- 
kė pažiūrėti į kažkokį auksinį strėlės antgalį neriantį 
per vandenį. Tomas jai pasakė, jog tai vandens gyvatė, ir 
Liusi galų gale pamatė, ją suvinguriuojant visu kūnu ir 
labai nustebo, kad gyvatė moka plaukti. Megi slinko ar- 
tyn, artyn — jai irgi būtina pamatyti, nors tas džiaugsmas 
bus apkartintas, nes Tomui nerūpi, kad ji pamatytų. Pa- 
galiau ji visai prislinko prie Liusi, ir Tomas, seniai paju- 
tęs kad ji artinasi, bet iki tol neišsidavė ją pastebėjęs, ap- 
sisuko ir tarė: 

— Marš šalin, Megi. Tau ant žolės neužtenka vietos. 
Niekas tavęs čia nekvietė. 

Tą akimirką Megi širdyje užvirė tokios aistros, kurios 
galėjo prišaukti tragediją, jei tragedijos vien aistrų pri- 
šaukiamos, bet pagrindinis jos jausmų T: peyedoz! buvo 
troškimas veikti, ir ji negalėjo padaryti nieko kito kaip 
savo rusva ranka įnirtingai pastumti į karvių išmintą pur- 
vyną Liusi, apsirengusią rožinėm bei baltom spalvom. 

Tuomet jau Tomas nebesusivaldė ir, bėgdamas pakelti 
gulinčią ir bejėgiškai pravirkusią Liusi, du kartus uždro- 
žė seseriai per ranką. Megi pasitraukė per porą žingsnių 
prie išlindusių medžio šaknų ir žiūrėjo į tuodu nė kiek 
neatgailaudama. Paprastai Megi pasikarščiavusi tuojau 
pat imdavo gailėtis, bet per Tomą su Liusi ji jautėsi tokia 
nelaiminga, kad dabar džiaugėsi, jiems sugadinusi malo- 
numą, džiaugėsi galėdama iškrėsti šunybę. Ko jai gailė- 
tis? Tomas niekad neskuba jai atleisti, kad ir kaip ji gai- 
lėtųsi. 

— Žinok, panele Meg, aš pasakysiu mamai,— garsiai ir 
pabrėžtinai pagrasino Tomas, kai Liusi atsistojo ir jau ga- 
lėjo paeiti. Tomas nebuvo linkęs „pasakyti“, bet šį kartą 
teisingumas reikalavo, kad Megi būtų griežčiausiai nu- 
bausta. Tomas dar nemokėjo reikšti savo nusistatymą 
abstrakčiomis sąvokomis, žodžio „teisingumas“ niekad ne- 
vartojo ir būtų nustebęs, kad jo norą bausti galima taip 
gražiai apibūdinti. Liusi, priblokšta ištikusios ją nelai- 
mės — jos gražiausi drabužėliai suniokoti, ji visa šlapia 
ir purvina, — net nepagalvojo apie šio nesuprantamo įvy- 
kio priežastis. Ji niekaip nesuprato, kuo prasikalto, kad 
užsitraukė tokį Megi pyktį, pamanė, jog Megi netikša, 
pikčiurna, ir net nebandė kilniadvasiškai prašyti Tomo, 
kad nesakytų mamai, tik piceno šalia, gailiai šniurkščio- 
dama, o Megi tuo tarpu atsisėdo ant medžio šaknų ir at- 
gręžusi į juos savo Medūzos veidelį žvelgė jiems įkandin. 

— Seli,— kreipėsi jis į tarnaitę, kai jie pasirodė vir- 
tuvės tarpduryje, ir Seli, pilna burna duonos su sviestu ir 
šakute rankoje, žado neteko, — Seli, pasakyk mamai, kad 
Megi įstūmė Liusi į purvyną. 

— Bet Dieve šventas, kaip jūs atsidūrėte tokiame pur- 

! didmuo (graik.). 

vyne? — paklausė Seli ir su pasibaisėjimu pasilenkė ap- 
žiūrėti corpus delicti ! 

Tomo vaizduotė nebuvo labai plati bei laki, ir šito klau- 
simo jis nebuvo numatęs, bet vos jį išgirdo, tuoj sumetė, 
kur kalba krypsta, ir kad šioje byloje Megi gali būti lai- 
koma ne vieninteliu prasikaltėliu. Tylomis jis nuėjo ša- 
lin nuo virtuvės durų, suteikdamas Seli malonumą ieškoti 
tiesos, nes į šį procesą guvūs protai labiau linkę nei į 
konkrečius atsakymus. 

Seli, kaip jau buvo sakyta, negaišuodama nuvedė Liusi 
prie svetainės durų, nes vienai galvai imtis visos atsako- 
mybės, Gerum Ferso namuose pasirodžius tokiai mMurzai, 
būtų buvę per sunku. 

— Viešpatie Aukščiausias! — sušuko teta Pulet, iš pir- 
mo kažką suspigusi— Laikyk ją prie durų, Seli! Jokiu 
būdu neleisk nužengti nuo klijuotės! 

— Vaje, kur ji taip išsivoliojo? — tarė ponia Taliver, 
eidama pasižiūrėti, ar labai nukentėjo drabužėliai, už ku- 
riuos ji jautėsi atsakinga prieš seserį Din. 

— Teikitės žinoti, ponia, tai panelė Megi ją pastūmė, — 
atsakė Seli, — ponaitis Tomas ją atvedęs taip sakė; jų bū- 
ta prie tvenkinio numaklinus, kitur mergaitė šitaip ne- 
būtų išsiterliojusi. 

— Va, matai, Besi, aš taip ir sakiau, — pareiškė ponia 
Pulet su pranašiško liūdnumo gaida balse.— Štai kokie ta- 
vo vaikai, vienas Dievas žino, kas iš jų išeis. 

Ponia Taliver tylėjo, pasijutusi išties niekam tikusi mo- 
tina. Ir kaip paprastai susikrimto, kad žmonės nepagalvo- 
tų ją ką nedora padarius ir užsitraukus motiniškus var- 
gus, 0 tuo tarpu ponia Pulet davė Seli sudėtingus nuro- 
dymus, kaip nuvalyti purvus, nesuteršus namo. Tuo metu 
virėjai buvo liepta atnešti arbatą, o abu neklaužados vai- 
kai turėjo gėdingai gerti arbatą virtuvėje. Ponia Taliver, 
manydama, kad vaikai kur nors čia pat, išėjo su jais pasi- 
šnekėti, bet tik ilgokai paieškojusi rado Tomą niūrų, at- 
sainiai persisvėrusį per baltas vištidės groteles ir savo 
virvagaliu erzinantį kalakutą. 


! daiktiniai įrodymai (lot.). 

— Tomai, tu neklaužada, kur sesuo? — paklausė po- 
nia Taliver sopulingu balsu. 

— Nežinau, — atsakė Tomas; jo karštas troškimas, kad 
Megi gautų, ko nusipelnė, buvo atvėsęs, nes jis aiškiai 
suprato, kad teisingumas vargu ar bus įvykdytas, neapkal- 
tinus ir jį už blogą poelgį. 

— Kaip tai nežinai, kur tu ją palikai? — kvotė dai- 
rydamasi motina. 

— Sėdi po medžiu prie tvenkinio, — atsakė Tomas abe- 
jingas viskam, išskyrus virvagalį ir kalakutą. 

— Kaip mat eik ir ją atvesk, tu neklaužada! Kaip drįsai 
eiti prie tvenkinio, nusivesdamas drauge ir seserį į tokį 
purvyną? Juk tu žinai, kad ji būtinai iškrės kokia išdai- 
gą, tik duok jai progą. 

Ponia Taliver, kaltindama Tomą, visada jo prasižen- 
gimą vienaip ar kitaip susiedavo su Megi. 

Mintis, jog Megi sėdi viena prie tvenkinio pažadino 
ponios širdyje nuolatinę baimę ir ji pasilypėjo ant suo- 
lelio įsitikinti, kur tas nelemtas vaikas, o Tomas savo ruož- 
tu koja už kojos nužingsniavo ieškoti sesers. 

— Mano vaikus traukte traukia prie vandens, — ištarė 
ji balsiai, visai nepaisydama, kad jos niekas negirdi; — 
vieną gražią dieną jie nuskęs ir bus jiems galas. Nors ta 
upė nebūtų taip arti mūsų. 

Tačiau Megi niekur nebuvo matyti, o netrukus ji iš- 
vydo nuo tvenkinio grįžtantį vieną Tomą, ir nūnai visai 
pakirsta baimės, ji nuskubėjo pasitikti sūnaus. 

— Mama, prie tvenkinio Megi nėra,— pranešė To- 
mas, — ji kažkur nuėjo. 

Galite įsivaizduoti, su kokiu siaubu visi puolė ieškoti 
Megi ir kaip buvo sunku įtikinti motiną, kad ji nenusken- 
do. Ponia Pulet pareiškė, kas žino, gal vaiko laukia dar 
liūdnesnis galas, jei liks gyva. Tokio sąmyšio — arbata 
atidėta, paukščiai puldinėjimo ten ir atgal įgąsdinti — pri- 
slėgtas ir sutrikdytas ponas Puletas pasiėmė kastuvą kaip 
paieškų instrumentą ir išsitraukė raktą, kad atrakintų 
paukštidę — 0 gal ten guli pasislėpusi Megi. 

Praslinkus kuriam laikui, Tomas išreiškė prielaidą, 
kad Megi parėjo namo (neprisipažindamas, jog pats to- 

kiomis aplinkybėmis būtų taip padaręs), ir jo motina ra- 
mindamasi nusitvėrė šitos minties. 

— Sese, dėl Dievo meilės, paprašyk, kad pakinkytų 
arklį ir mane parvežtų namo, gal mes ją pasivysime ke- 
lyje, Liusi gi neis tokiais purvinais drabužiais, — pridė- 
jo ji, žvelgdama į nekaltą auką, suvyniotą skara ir sėdin- 
čią basomis kojomis ant sofos. 

Teta Pulet mielai sutiko, kuo greičiau norėdama atsta- 
tyti namuose tvarką bei ramybę , ir netrukus ponia Ta- 
liver jau važiavo fajetonu ir kiek užmatydama žvelgė į 
priekį. Ją dar kankino klausimas, ką tėvas pasakys, jei 
Megi dingo. 


11 
MEGI BANDO PABĖGTI NUO SAVO ŠEŠĖLIO 


Megi užmačios buvo platesnio masto nei Tomas įsi- 
vaizdavo. Tomui su Liusi nuėjus, jos galvoje subrendo 
ne toks paprastas pasiryžimas, kaip grįžti namo. Ne! Ji 
pabėgs nuo visų ir nueis pas čigonus, ir Tomas daugiau 
jos nepamatys. Tai Megi nebuvo nauja mintis, juk jai 
taip dažnai būdavo sakoma, kad ji tikra čigonė, „laukinu- 
kė“, ir pasijutusi nelaiminga, galvodavo, jog vienintelė 
išeitis išvengti patyčių ir neišsiskirti iš aplinkos būtų ap- 
sigyvenus mažoje rudoje palapinėje, esančioje bendrose 
ganyklose. Jos nuomone, čigonai ją Mielai priimtų ir la- 
bai gerbtų, kad už juos daugiau žino. Ji kartą apie tai 
užsiminė Tomui, pasiūlydama nusiteplioti veidą rudai ir 
kartu pabėgti, bet Tomas su panieka atmetė tokį planą, 
taręs, jog čigonai yra vagys, vaikšto tuščiais pilvais, o 
važinėja asilais. Tačiau šiandien Megi širdgėla pasiekė 
tokį tašką, kai vienintelis priglobstis lieka čigonynas, ir 
ji pakilo nuo savo vietos ant medžio šaknų įsitikinusi, 
kad jos gyvenime vyksta didelis lūžis: ji pasileis tekina 
tiesiai į Danlou ganyklą, kur tikrai bus čigonų, ir nei be- 
širdis Tomas, nei kiti giminės, nuolat prie jos priekabiau- 
jantys, daugiau jos niekad savo akyse neregės. Pasilei- 
dusi tekina, ji pagalvojo apie tėvą, bet nusiramino dėl 
išsiskyrimo su juo, nutarusi jam slapta pasiųsti laiškelį 

per kokį čigoniuką, kuris išsyk pasislėps neišduodamas, 
kur ji yra, tik tėtis sužinos, kad jai viskas gerai sekasi ir 
ji karštai myli jį kaip mylėjusi. 

Bėgdama Megi greit užduso, bet kai Tomas vėl nupė- 
dino prie tvenkinio, ji jau buvo už trijų ilgų laukų, prie 
pat keliuko, einančio į plentą. Ji stabtelėjo atgauti kvapą 
ir pamanė, jog pabėgimas nėra didelis malonumas, kol 
nusigausi iki tos vietos, kur gyvena čigonai, tačiau jos 
ryžtas nė kiek neatlėgo. Netrukus pro vartus ji išėjo į 
keliuką, nežinia kur einantį, nes iš namų į Gerum Fersą 
jie atvyko ne šituo keliu, ir ji pasijuto saugesnė, nes jos 
čia tikrai niekas nepasivys. Bet staiga ji pamatė priešais 
ateinant du nepažįstamus vyrus ir nenoromis ja perbėgo 
drebulys: galvojant, kaip ją vejasi savi, nė mintis neatė- 
jo, kad gali susitikti svetimus. Tie grėsmingi nepažįsta- 
mi — tai buvo du apskurę vyriškiai įraudusiais veidais — 
vienas jų nešėsi ryšulį persimetęs per petį ant pagalio, 
ir Megi, kaip pabėgėlė bijodama jų pasmerkimo, labai nu- 
stebo, kad vyras su ryšuliu prabilo į ją lyg verkšlenan- 
čiu, lyg meilikaujančiu balsu ir paklausė, ar ji neduotų 
vargšui žmogui varioko. Megi kišenėje turėjo šešiapen- 
sį — dėdės Glego dovaną, ir tuoj pat ištraukusi padavė var- 
guoliui, mandagiai nusišypsodama ir vildamasi, kad tas pa- 
sijus jai labai dėkingas už tokį dosnumą. 

— Daugiau neturiu, — tarė ji lyg atsiprašydama. 

— Ačiū, panelyte,— atsakė tas ne taip mandagiai ir 
pagarbiai, kaip ji tikėjosi, ir netgi ji pastebėjo jį išsivie- 
piant ir mirktelint draugui. 

Megi nuskubėjo tolyn, jausdama, kad tuodu dar stovi 
ir tikriausiai spokso jai įkandin, o netrukus juos išgirdo 
garsiai nusikvatojant. Umai jai šovė mintis, kad jie gal 
palaikė ją išprotėjusia. Juk Tomas sakė, jog su šitaip nu- 
dzirintais plaukais ji atrodo kaip beprotė, o tokios skau- 
džios minties taip greit neatsikratysi. Be to, ji buvo be pal- 
to, vien su pelerina ir kepuraite. Šitaip apsirengusi ji pra- 
eiviams tikrai nepadarys palankaus įspūdžio ir todėl nu- 
tarė verčiau grįžti į laukus, bet ne toje pat keliuko pu- 
sėje kaip pirma, kad neatsidurtų dėdės Puleto laukuose. 
Ji pasuko pro pirmus neužrakintus vartus ir po to žemi- 
nančio susitikimo su dviem vyriškiais, sliūkindama palei 

gyvatvores džiūgavo, kad yra viena. Ji buvo pratusi vie- 
na klajoti po laukus ir ten laisviau jautėsi nei ant plento. 
Kartais jai tekdavo perlipti aukštus vartus, bet tai menka 
bėda; ji labai greitai tolo, jau, buvo nepavejama ir tik- 
zTiausiai tuoj prieis Danlou ar bent kokią kitą ganyklą, nes 
girdėjo savo tėtį sakant, kad bet kur eidamas vis į ga- 
nyklas išeisi. Megi tikėjosi, jog taip ir bus, nes jau nuvar- 
go ir gerokai praalko, o kol pasieks čigonus, maža vilties 
gauti nors duonos su sviestu. Dar buvo visai šviesu, teta 
Pulet pagal Dodsonų šeimos paprotį nieko nenuvėlinti ger- 
davo arbatą pusę penkių pagal saulę ir penktą pagal vir- 
tuvės laikrodį, tad jau kone valanda, kaip Megi leidosi į 
kelią, bet ant laukų dar nesirinko sutemos, ir dar niekas 
jai nepriminė, kad ateina naktis. Ir visgi Megi atrodė, kad 
ji jau sukorė ilgą kelią, o ganyklų kaip nėra, taip nėra. 
Ji dar vis buvo turtingos Gerum Ferso parapijos ribose, 
kur vešlios pievos, ir ji buvo mačiusi tik vieną padienį 
darbininką tolumoje. Vienu atžvilgiu gal tai ir gerai, nes 
padieniai darbininkai tokie tamsūs žmonės, kad nebūtų 
supratę, ko jai siektis Danlou ganyklų; bet kitu atžvilgiu 
gal būtų buvę į naudą susitikti kokį žmogų, kuris jai būtų 
parodęs kelią, nekišdamas nosies į jos asmeninius reika- 
lus. Pagaliau žali plotai baigėsi, ir Megi atsidūrė prieš 
vartus iš virbų, pro kuriuos buvo matyti keliukas su pla- 
čia žalia šalikele iš abiejų pusių. Ji dar tokio plataus ke- 
liuko nebuvo mačiusi, ir jai kažkodėl susidarė įspūdis 
ganyklas esant jau čia pat; gal todėl, kad šalikelėje ji 
pamatė ėdantį žolę asilą su prie kojos pririšta medine 
kalade, nes taip negailestingai apsunkintą asilą ji buvo 
mačiusi, pravažiuodama pro Danlou ganyklą tėvo dvi- 
Iatyje vežime. Ji pralindo pro tvoros virbus ir nužings- 
niavo žvalesnė, nors ją persekiojo vaizdai Apoliono !, plė- 
šikų su pistoletais ir geltonais drabužiais, neūžaugų, kurių 
burnos iki ausų, ir kitų baisenybių. Vargšės mažosios Me- 
gi širdelėje beatodairiško polėkio drąsa tilpo drauge su 
lakios vaizduotės baikštumu. Ji stačia galva puolė ieškoti 
nepažįstamų savo dvasios brolių, čigonų, bet žengdama 


! Apolionas — tamsos dvasia, vienas iš Benjanio knygos „Piligrimo 
kelias“ veikėjų. 

nematytu keliu nedrįso net į šoną žvilgtelėti, kad neišvys- 
juoste. Jai širdis iškrito, už kauburio pamačius porą ky- 
šančių basų kojų; jos pasirodė kaip kažkas šiurpiai ant- 
gamtiška, kaip kažkokios šėtoniškos ataugos, nes susijau- 
dinusi iš pradžių nepastebėjo, jog tų kojų tęsinį sudaro 
skarmalai ir tamsi pasišiaušusi galva. Ten miegojo ber- 
niukas, ir Megi sparčiau ir tyliau nutipeno, kad jo nepa- 
žadintų; jai net į galvą neatėjo jį esant vienu iš jos drau- 
gų čigonų, kurie tikriausiai jai bus labai nuoširdūs. Ir iš 
tiesų ten būta čigonų, nes už kito keliuko posūkio Megi 
pamatė melsvą dūmą, rūkstantį priešais pusapvalią juodą 
palapinę, kuri jai bus išsigelbėjimas nuo visų žeminančių 
įžeidinėjimų, persekiojusių ją civilizuotame gyvenime. 
Prie dūmų stulpo ji netgi įžiūrėjo aukštą moters figūrą, 
tikriausiai čigonų motiną, kuri rūpinasi arbata ir kita gas- 
tronomija; ir net pačiai buvo keista, ko ji neapsidžiaugė. 
Mat Megi labai nustebo, kad ji pagaliau juos rado prie 
keliuko, o ne ganykloje ir netgi gerokai nusivylė, nes ji 
čigonus įsivaizdavo gyvenančius paslaptingoje bekraštėje 
ganykloje su smėlio duobėmis, kur galima pasislėpti, ir 
niekas prie tavęs neprisigaus. Tačiau ji ėjo artyn, guos- 
damasi, jog čigonai turbūt nieko nežino apie puspročius 
ir todėl nėra ko gąsdintis, jog iš pirmo žvilgsnio per klai- 
dą palaikys ją pusprote. Buvo aišku, kad ji jau atkreipė 
jų dėmesį, nes ta aukšta figūra, kuri pasirodė esanti jau- 
na moteris su kūdikiu ant rankų, pamažu žengė jos pasi- 
tikti. Megi su baime pažvelgė į artėjantį nepažįstamą vei- 
dą, bet greit nusiramino, pamaniusi, jog teta Pulet bei 
visi kiti teisūs, vadindami ją čigone, nes tas veidas su 
žibančiomis juodomis akimis ir ilgais plaukais iš tikro 
priminė tą, kurį ji išvysdavo, žvilgtelėjusi į veidrodį, kai 
dar buvo nenusikirpusi plaukų. 

— Kur ta mažoji panelė eina? — paklausė čigonė su 
įsiteikiančia pagarba balse. 

Megi tai maloniai nuteikė, ji būtent to ir tikėjosi: či- 
gonai iškart pamatė, kad ji panelė ir yra linkę su ja de- 
Iamai elgtis. 

— Aš toliau niekur neinu, — tarė Megi taip, lyg tuos 

žodžius būtų sapne išmokusi.— Noriu pas jus gyventi, jei 
galima. 

— Puiku! Tai eime. Kokia tu miela maža panelė,— pa- 
sakė čigonė, paimdama ją už rankos. Megi ji labai pati- 
ko, tik gaila, kad tokia nešvari. 

Kai jiedvi priėjo laužą, aplink jį buvo susirinkę visas 
būrys. Sena čigonė, apsiglėbusi kelius, sėdėjo ant žemės, 
ir kartkartėmis su iešmu pamaišydavo apvalų puodą, iš 
kurio gardžiai kvepėjo; du maži pasišiaušę vaikai gulėjo 
kniūbsti, pasirėmę ant alkūnių tarytum du maži sfinksai; 
taikus asilas buvo palenkęs galvą virš didelės mergaitės, 
kuri, gulėdama aukštielninka, kasė jam nosį ir lepino sau- 
jele puikaus vogto šieno. Juos apšvietė įžambūs vakarė- 
jančios saulės spinduliai, ir Megi pamanė, koks čia gra- 
žus ir jaukus vaizdas, tik greičiau jie išdėliotų puodukus 
arbatai. O jei dar ji pripratintų juos praustis ir sudomintų 
knygomis, viskas būtų nuostabu. Tiesa, ji šiek tiek sutri- 
ko, jaunajai čigonei prašnekus nesuprantama kalba, ir 
kai aukštoji mergaitė, šerianti asilą, atsisėdo ir nė nepa- 
sisveikinusi į ją įsispoksojo. Galiausiai senė paklausė: 

— Nejaugi, gražuolėle, tu atėjai pas mus apsigyventi? 
Sėskis ir papasakok, iš kur esi. 

Tai buvo kaip knygoje. Megi patiko, kad ją vadina 
gražuolėle ir kaip su gražuole elgiasi. Atsisėdusi ji pa- 
sakė: 

— Aš pabėgau iš namų, nes man ten labai negera, ir 
noriu būti čigonė. Jei priimsite, aš su jumis gyvensiu ir 
daug ko jus išmokysiu. 

— Vai kokia gudruolė,— tarė moteris su kūdikiu, at- 
sisėsdama šalia Megi ir paleisdama kūdikį paropoti.— O 
koks skrybėlaitės ir suknelės gražumas,— pridūrė ji, nu- 
ėmė Megi nuo galvos skrybėlaitę ir nesuprantama kalba 
kažką pasakė senei. Dičkė mergaitė pasigriebė skrybėlai- 
Megi nusprendė neišsiduoti, kad jai apmaudu. 

— Aš net ir nenoriu dėvėti skrybėlaitės, man geriau 
patiktų ryšėti raudoną skarelę kaip jūsų, — tarė ji, žvilg- 
telėdama į naują greta sėdinčią draugę, — mano plaukai 
buvo gana ilgi, tik vakar nusikirpau, bet jie turbūt greit 
ataugs, — pridėjo ji lyg atsiprašydama, nes manė, jog či- 

gonams labai svarbu ilgi plaukai. Tą akimirką ji taip sten- 
gėsi pelnyti čigonų palankumą, kad net apie alkį pamir- 
šo. 

— O, kokia šauni panelytė! Matyt, ir turtinga, — įsiter- 
pė senoji.— Tu gal gyveni gražiame name? 

— Taip, mūsų gražus namas, ir aš myliu upę, kur mes 
einame mMeškerioti, bet man vistiek dažnai būna labai ne- 
gera. Ketinau pas jus atsinešti ir knygų, bet kad aš labai 
paskubom pabėgau. Tačiau aš galėčiau jums papasakoti 
viską, kas ten parašyta — aš jas daug kartų skaičiau, — ir 
jums būtų įdomu. Galėčiau ir apie geografiją nemažai pa- 
pasakoti, žodžiu, apie pasaulį, kuriame gyvename,— būtų 
labai įdomu ir pravartu.— Ar esate kada apie Kolumbą 
girdėję? 

Megi akys sužibo, skruostai įraudo: ji jau pradėjo iš 
rimtųjų mokyti čigonus ir daryti jiems teigiamą įtaką. 
Čigonai klausėsi ne be smalsumo, tik jų dėmesį blaškė 
tai, kas buvo Megi kišenėje, kurią tuo laiku nejučiom 
ištuštino jai iš dešinės sėdinti draugė. 

— Ar tai vietovė, kur tu gyveni, panelyte? — pasido- 
mėjo senė, paminėjus Kolumbo vardą. 

— O ne! — atsakė apgailestaudama Megi.— Kolumbas 
tai nuostabus žmogus, atradęs pusę pasaulio, tačiau jį su- 
kaustė grandinėmis ir žinokite, kad labai negražiai su juo 
pasielgė. Apie jį viskas yra parašyta mano geografijos 
klausimų ir atsakymų knygoje, bet iki arbatos nespėčiau 
visko papasakoti... aš jau labai noriu arbatos. 

Paskutiniai žodžiai Megi sprūste išsprūdo, ir jos pamo- 
kantis atlaidus balsas iškart pasidarė gaižus. 

— Vaje, vargšė panelytė praalko— pasakė jaunoji 
moteris.— Duokite jai ko nors užkąsti. Tu, žinia, gerą ke- 
lio gabalą nuėjai, brangute. O kur tavo namai? 

— Prie Dorlkouto malūno, toli nuo čia,— atsakė Me- 
gi.— Mano tėtis — ponas Taliveris, bet jam nesakykime, 
kur aš, nes jis parsiveš mane namo. O kur gyvena čigonų 
karalienė? 

— Ką? Ar nori pas ją nukeliauti, panelyteė — paklausė 
jaunesnioji. Dičkė mergaitė nuolat ją varstė akimis ir vai- 
pėsi. Jos elgesys tikrai nebuvo malonus. 

— Ne,— atsakė Megi,— tik šiaip pagalvojau, kad jei- 

gu ji nelabai tikusi karalienė, jūs džiaugsitės, jai numi- 
rus, ir galėsite išsirinkti kitą. Jei aš būčiau karalienė, bū- 
čiau visiems labai gera, nė vieno neskriausčiau. 

— Va štai kąsnelis skanios užkandos,— tarė senė, pa- 
duodama gabalėlį šaltos rūkytos šoninės ir iš skudurų mai- 
šo ištraukusi kriaukšlę sudžiuvusios duonos. 

— Ačiū, — padėkojo Megi, pasižiūrėjusi į maistą, bet 
jo nepaimdama,— bet gal verčiau man duotumėt duonos 
su sviestu ir arbatos? Aš nemėgstu rūkytos mėsos. 

— Neturim mes nei arbatos, nei sviesto,— pasakė se- 
nė lyg ir paniurdama, tarsi jai būtų pabodę meilikauti. 

— O, užtektų ir riekelės duonos su sirupu, — nusileido 
Megi. 

— Neturim jokio sirupo,— piktai atkirto senė, ir abi 
moterys prašneko garsiai savo kalba, o vienas iš mažųjų 
stinksų nustvėrė duoną su rūkyta šonine ir ėmė šveisti, 
Tuo metu grįžo dičkė mergaitė, kuri buvo į šalį nuėjusi, 
ir pasakė kažką tokio, kad visi sukruto. Senė, matyt, pa- 
miršusi apie Megi alkį, įkišo vėl iešmą į puodą ir ėmė 
smarkiai maišyti, o jaunesnioji įlindo į palapinę ir išnešė 
kelias lėkštes bei šaukštus. Megi šiurpas nukratė ir ji išsi- 
gando, kad tik iš akių nepradėtų riedėti ašaros. Tuo kar- 
tu dičkė šaižiai suriko ir tuoj atkūrė berniukas, pro kurį 
miegantį Megi buvo praėjusi — Tomo metų netašytas vai- 
kigalis. Jis dėbtelėjo į Megi, ir visi kažką ėmė tauškėti. 
Megi pasijuto labai vieniša, ir tuoj tuoj būtų paplūdusi 
ašaromis. Ji čigonams buvo nebuvusi ir tarp jų pasijuto 
dar menkesnė. Bet ištryškančios ašaros nudžiuvo nuo naujo 
siaubo, kai prie jų priėjo du vyrai, kurių pasirodymas ir 
buvo sukėlęs tokį sąmyšį. Vyresnysis nešė maišą, kurį jis 
nusviedė ir visa gerkle ėmė plūsti moteris, o tos atsikir- 
tinėjo dar įžūliau. Prie Megi lodamas pripuolė juodas 
kiemsargis šuo, ir ji Visa sudrebėjo, o jaunesniajam vy- 
riškiui su keiksmais ėmus varyti šunį ir jam uždrožus di- 
dele lazda, kurią tas laikė rankoje, drebulys dar labiau 
purtė. 

Megi šmėkštelėjo mintis, kad jokiais būdais negalėtų 
būti nei šių žmonių karalienė, nei šviesti juos įdomiomis 
ir naudingomis žiniomis. 

Dabar vyrai, matyt, klausinėjo apie Megi, nes žiūrėjo 

į ją, o pokalbis pasidarė ramesnis, rodantis, kad viena pu- 
sė smMalsauja, o kita pusė jų smalsumą tenkina. Galiau- 
siai jauna moteris tarė kaip ir pirma pagarbiai meilikau- 
jančiu balsu: 

— Ši šauni panelytė atėjo su mumis gyventi. Argi jūs 
nesidžiaugiate? 

— O, labai džiaugiamės, — atsakė jaunesnis vyras, žvel- 
gdamas į Megi sidabrinį antpirštį ir kitas smulkmenas, iš- 
trauktas iš Megi kišenės. Jis visas jas, išskyrus antpirštį, 
kažką tarstelėjęs, atidavė jaunesniajai moteriai, ir ta tuo- 
jau pat įkišo Megi atgal į kišenę, o vyrai atsisėdo ir ėmė 
kirsti mėsos ir bulvių troškinį, kuris buvo išverstas į gels- 
vą dubenį, nukėlus puodą nuo laužo. 

Megi pagalvojo, kad Tomas, ko gero, apie čigonus sa- 
kė teisybę: jie tikri vagys, nebent tas vyras jai vėliau 
atiduos antpirštį. Ji mielai pati būtų jam atidavusi ant- 
pirštį, kuris jai visai nėra brangus, bet mintis, kad ji yra 
tarp vagių, aptemdė malonumą, kai jie vėl pasidarė jai 
pagarbūs bei atidūs. Visi vagys, išskyrus Robiną Hudą, 
yra begėdžiai. Moterys pamatė ją išsigandus. 

— Mes nieko skanaus panelei neturime, — tarė senė 
meilikaujamu balsu.— O ji, mažutėlė, iš bado miršta. 

— Va, katyte, paragauk, gal bent už lūpos užmesi,— 
tarė jaunesnioji Moteris, paduodama rudą lėkštę troški- 
nio ir geležinį šaukštą. Megi, prisiminusi, kaip senė supy- 
ko ant jos, kam nevalgė duonos su šonine, troškinio ne- 
drįso atsisakyti, nors iš baimės buvo visai praradusi ape- 
titą. O kad tėtis atvažiuotų su savo vežimu ir ją išsivež- 
tų! Arba nors Džekas Milžinmušis ' eitų pro šalį ar ponas 
Kilniaširdis, ar šventasis Jurgis, nuduriantis drakoną, kaip 
pavaizduota ant puspensių monetų. Bet Megi nupuolė dva- 
sia, prisiminusi, jog tų didvyrių Seint Ogo apylinkėse nie- 
kas nėra matęs, čia niekad neįvykdavo kas nors ypatinga. 

Kaip matote, Megi Taliver anaiptol nebuvo tokia iš- 
prususi ir išsimokslinusi kaip šių dienų aštuonmetės-de- 
vynmetės mažosios moteriškaitės; ji tik vienerius me- 
tus lankė mokyklą Seint Oge, o knygų teturėjo taip ma- 

žai, kad kartais skaitydavo netgi žodyną, tad perkratę jos 
protelį būtumėte aptikę netikėčiausio neišmanymo kaip ir 
netikėčiausių žinių. Ji būtų galėjusi jums pasakyti, jog 
yra toks žodis „poligamija“, o žinodama žodį ,,polisemi- 
ja“ ji priėjo išvadą , kad „poli“ reiškia „„daug“; tačiau ji 
net nenumanė čigonus šitaip neturint ką valgyti; ir jos 
mintys dažniausiai būdavo mišinys aiškiaregiško įžvalgu- 
mo ir aklų svajonių. 

Jos požiūris į čigonus per pastarąsias penkias minutes 
iš esmės pakito. Pirma ji manė, kad jie labai pagarbiai 
su ja elgsis, mielai duosis mokomi, o dabar jai atėjo min- 
tis, kad vos sutemus jie užmuš ją, sukapos į gabalus ir 
pasidės, kad ilgam turėtų ką virti. Jai net kilo įtarimas, 
jog tas piktaakis senis iš tiesų yra velnias, bet kada ga- 
lintis nusimesti savo permatomą kaukę ir pavirsti kal- 
viu arba ugninėm akim pabaisa su drakono sparnais. To 
troškinio šiaip ji nebūtų net su pastanga nurijusi nė kąs- 
nelio, bet antra vertus, ji baisiausiai bijojo įžeisti čigonus, 
išsiduodama, kad susidarė apie juos itin nepalankią nuo- 
monę; ir jai taip parūpo sužinoti, kaip gal nė vienam teo- 
logui nerūpi, ar velnias galėtų pramatyti jos mintis, jei 
išties čia būtų. 

— Ką! Tau nepatinka, neskaniai kvepia, katyte, — tarė 
jaunoji moteris, pamačiusi, kad Megi nė negrybštelėjo 
troškinio.— Paragauk bent kiek, nesiragink. 

— Ne, ačiū, — atsakė Megi, iš visų jėgų stengdama- 
si draugiškai nusišypsoti. — Nebėra kada — atrodo, jau 
temsta. Man reikėtų grįžti namo ir ateiti kitą dieną, tada 
aš jums atneščiau krepšį pyragėlių su uogiene ir šiaip ko 
nors. 

Pribloškusi juos tokiu iš piršto laužtu planu, Megi at- 
sistojo, tvirtai tikėdama, jog Apolionui pasiseks apdumti 
akis, bet jos viltis užgeso, senei čigonei tarus: 

— Luktelėk, luktelėk, panelyte, pavakarieniavę mes 
tave pargabensime namo sveiką gyvą; parjosi namo kaip 
ponia. 

Megi vėl atsisėdo, nelabai patikėjusi šiuo pažadu, nors 
netrukus pamatė dičkę mergaitę uždedant asilui kamanas 
ir jam ant nugaros užmetant porą maišų. 

— Na, mažoji panele,— tarė jaunesnis vyras stodama- 

sis ir pavedėdamas į priekį asilą, — pasakyk, kur tu gyve- 
ni, kaip ta vieta vadinasi? 

— Dorlkouto malūnas, — atsakė jaudindamasi Megi.— 
Mano tėtis — ponas Taliveris, jis ten gyvena. 

— Ką! Ar tas didysis malūnas, neprivažiavus Sein Ogo? 

— Taip,— patikino Megi.— Ar toli nuo čia? Aš ver- 
čiau pėsčiomis nueisiu, jei galima. 

— Ne, ne, sutems, reikia paskubėti. Parjosi asilu kaip 
ponia, pamatysi. 

Tai taręs, jis pakėlė Megi ir pasodino ant asilo. Jai 
palengvėjo, kad su ja, matyt, vyks ne senis, bet nedaug 
turėjo vilties, kad iš tikro ją pargabens namo. 

— Štai tavo gražioji skrybėlaitė, — pasakė jaunesnė či- 
gonė, uždėdama Megi ant galvos taip neseniai niekintą, 
o dabar taip geidžiamą apsirengimo elementą,— ir tu na- 
mie papasakosi, kokie mes tau buvome geri, tiesa? Ir va- 
dinome šaunia panelyte? 

— O taip, ačiū, — atsakė Megi.— Aš jums labai dėkin- 
ga. Bet aš labai norėčiau, kad jūs irgi su mumis vyktumė- 
te.— Ji pamanė, vis būtų geriau nei vienai joti su tuo 
bjauriu vyru: o jeigu jau užmuš, smagiau būtų kad dides- 
niame būryje. 

— Ak štai kaip, aš tau labiausiai patikau,— atsakė či- 
gonė.— Bet negaliu drauge eiti — mano žingsnis ne toks 
greitas. 

Pasirodo, kad ir vyras ketino joti ant to paties asilo, 
laikydamas Megi priešais save, ir nors tai jai buvo bai- 
siau už bet kokį košmarą, pasipriešinti tegalėjo tiek, kiek 
ir tas asilas. Kai moteris patapšnojo jai per nugarą ir ta- 
rė „sudie“, asilas, gavęs su lazda aiškią užuominą, nuris- 
nojo keliuku link ten, iš kur prieš valandą buvo atėjusi 
Megi, o dičkė mergaitė ir netašytasis vaikigalis, apsigin- 
klavę lazdomis, paslaugiai juos palydėjo kokį šimtą met- 
rų, šūkaudami ir pliekdami asilą. 

Net ir Leonora, šuoliuodama tą antgamtišką naktį su 
savo šmMėklišku mylimuoju nebuvo taip įsigąsdinusi, kaip 
Megi jodama ant to labai žemiško, kiusnojančio asilo, 
sėdėdama priešais čigoną, kuris manė tokiu būdu užsidir- 
bąs puskronę. Jai atrodė, kad raudona, nusileidžianti sau- 
lė pranašauja nelaimę ir tikrų tikriausiai turi kažką ben- 

dra su šiurpą varančiu bliovimu antrojo asilo, to, kuriam 
prie kojos buvo pririšta kaladė. Dvi žemos šiaudiniais sto- 
gais lūšnelės — vieninteliai namai pakelėje — tarytum dar 
labiau pabrėžė visą nykumą; jų langai buvo kaip ne lan- 
gai, durys užšautos — galimas daiktas, kad juose gyveno 
raganos, ir Megi atsiduso, kai asilas praėjo pro šalį ne- 
sustojęs. 

Galų gale — kokia laimė! — šis keliukas, ilgiausias ke- 
liukas pasaulyje, baigėsi, jis išėjo į platų vieškelį, kuriuo 
tuo metu važiavo karieta! Kryžkelėje buvo kelio ženk- 
las, tas pats kelio ženklas, kurį ji buvo anksčiau mačiu- 
si — „Į Seint Ogą 2 mylios“. Vadinasi, čigonai iš tikrųjų 
ketino ją parvežti namo. Gal tas vyras visgi neblogas Žmo- 
gus, gal net užsigavo, kad ji nenorėjo vykti su juo vie- 
nu. Ši mintis vis tvirtėjo, jai galutinai įsitikinus, jog tai 
gerai paž.stamas kelias, ir Megi ėmė sukti galvą, kaip 
užvesti kalbą su įžeistuoju čigonu ir ne tik apmaldyti jo 
jausmus, bet ir užglaistyti įspūdį, kad ji bailė, bet pasie- 
kus kryžkelę, ji pamatė kažką atjojant baltagalviu arkliu. 

— Oi, sustokite, sustokite! — sušuko ji.— Čia mano tė- 
tis! Oi tėte, tėte! 

Toks netikėtas džiaugsmas pervėrė ją lyg skausmas ir, 
tėvui nespėjus prijoti, ji prapliupo raudoti. Pono Talive- 
rio nustebimui nebuvo galo, nes jis apsuko lanką nuo Ba- 
sito ir dar nebuvo į namus užsukęs. 

— Pala, ką visa tai reiškia? — paklausė jis, sustabdy- 
damas arklį. 

Tuo metu Megi nusliuogė nuo asilo ir pripuolė prie tė- 
vo balno kilpos. 

— Panelytė bus pasiklydusi,— atsakė čigonas.— Ji at- 
ėjo pas Mus į palapinę pačiam gale Danlou keliuko, ir aš 
ją ten jodinau, kur ji sakė esant jos namus. Čia netrum- 
pas kelias Žmogui, visą dieną ant kojų pramaklinėjusiam. 

— Taip, tėti, jis buvo toks geras, kad mane namo ga- 
beno,— patvirtino Megi.— Jis labai geras, puikus žmogus! 

— Tuomet štai tau, mielasis,— tarė ponas Taliveris, iš- 
traukdamas penkis šilingus. Gal čia tavo doriausias uždar- 
bis. Man ši mergaičiukė per daug brangi. Kilstelėk ją į 

balną va, priešais mane.— Megi, kaip čia viskas buvo, kaip 
čia buvo? — paklausė jis, kai juodu abu nujojo, ir Megi 
kūkčiodama priglaudė galvelę prie tėvo.— Kur tu varlinė- 
jai, kad pasiklydai? 

— Oi tėte,— sukūkčiojo Megi,— aš pabėgau, nes aš 
tokia nelaimėlė.— Tomas ant manęs labai pyksta. Aš ir 
neištvėriau. 

— Vaje, vaje,— tarė ramindamas ponas Taliveris— 
Negalima bėgti nuo savo tėtės. Ką tėtis darytų be savo 
mergaičiukės? 

— Oi, aš daugiau niekad nebėgsiu, tėte, tikrai tikrai. 

Ponas Taliveris vakare grįžęs į namus apie tą įvykį 
labai griežtai pasikalbėjo su namiškiais, ir to pokalbio pa- 
sekmės buvo akivaizdžios: Megi dėl savo kvailo pabėgi- 
mo pas čigonus neišgirdo iš motinos nė vieno priekaiš- 
to, o iš Tomo nė vienos pašaipos. Megi buvo taip paveik- 
ta šitokio neįprasto jų elgesio ir kartais net pagalvodavo 
jos poelgį buvus tokį bjaurų, kad apie jį net užsiminti 
nevalia. 


12 
PONAS IR PONIA GLEGAI SAVO NAMUOSE 


Tam, kad pamatytume ponus Glegus namuose, turime 
pabuvoti Seint Oge, garbingame mieste su raudonų čer- 
pių stogais ir plačiais sandėlių frontonais, kur juodi lai- 
vai iškrauna savo krovinius, atvežtus iš tolimos šiaurės ir 
mainais išveža brangius vietinius gaminius — gerai su- 
spaustus sūrius ir švelnią avių vilną, 0 apie juos mano 
išlavėjusiam skaitytojui tikriausiai yra žinoma iš geriau- 
sių klasikinių pastoralių. 

Tai vienas tų senų senų miestų, kurie atrodo tarsi gam- 
tos dalis — it lizdelis ar vingriuotos skruzdėlių galerijos; 
miestas, kuris nužymėtas ilgo savo augimo ir istorijos kaip 
tūkstantmetis medis ir, atsiradęs tarp upės ir žemesnės kal- 
vos, toje pačioje vietoje plėtėsi dar nuo tų laikų, kai romėnų 
legionai skubiai traukėsi iš savo stovyklos jo pašlaitėje, 
o ilgaplaukiai vikingai atplaukdavo upe ir piktais godžiais 
žvilgsniais nužiūrinėdavo lygumą. Tai miestas, menantis 

pamirštus metus. Čia kartkartėmis vis dar šmėkšteli sak- 
sonų karaliaus-didvyrio ! šešėlis, apžvelgdamas savo jau- 
nystės bei Meilės metų vaizdus, bet jį pasitinka niūresnis 
šešėlis baisiojo pagonio dano, nudurto būryje savo karių 
kardu nematomojo keršytojo, ir kuris rudens vakarais pa- 
kyla iš savo milžinkapio ant kalno lyg baltas rūkas ir ple- 
vena senųjų dvaro rūmų kieme paupy — ten, kur jis bu- 
vo taip paslaptingai nužudytas tais laikais, kai dar se- 
nieji dvaro rūmai nebuvo pastatyti. Tai normanai pradė- 
jo statyti tuos puikius rūmus, bylojančius kaip ir miestas 
apie užmojus bei auksines rankas kartų, atskirtų nuo mū- 
sų ilgų amžių; tie rūmai tokie seni, kad mes žvelgiame į 
jų stilistinį nenuoseklumą su atlaidžia meile ir dėkingumu, 
kad tie, kas statė akmeninį erkerį, ir tie, kas statė goti- 
kinį fasadą bei dailių smulkių plytų su trilapiais orna- 
mentais bokštus, langus su akmeniniais apvadais ir akme- 
nines dantytas sienas, šventvagiškai nenugriovė senovinių 
su įmūrytais rąstais sienų ir tarp jų esančios pokylių sa- 
lės su ąžuolinių sijų lubomis. 

Bet, ko gero, netgi senesnė už šiuos rūmus yra ga- 
balas sienos, dabar įmūrytos į parapijos bažnyčios var- 
pinę, kuri, kaip manoma, yra liekana pačios pirmosios kop- 
lyčios, skirtos šventajam Ogui, šio senovinio miesto glo- 
bėjui, kurio istorijos aš turiu kelis rankraščio variantus. 
Aš esu linkusi remtis trumpesniu iš jų, nes jeigu ten ra- 
šoma ir ne tikra tiesa, tai bent talpinama mažiausiai me- 
lo. „„Ogas, Beorlo sūnus, — rašo manasis šventųjų biogra- 
fas,— buvo irklininkas, užsidirbdavęs varganam pragyve- 
nimui, keldamas keleivius per Floso upe. Vieną vakarą 
taip nutiko, kad pūtė stiprus vėjas, o paupy sėdėjo mo- 
teris su vaikeliu glėbyje ir dejavo; ji buvo apsirengusi 
skarmalais, iš veido sunykusi, išvargusi ir maldavo per- 
kelti ją per upe. Ten buvę vyrai klausinėjo ją sakyda- 
mi: ,, Kodėl tu nori persikelti per upę? Palauk ryto, su- 
sirask nakčiai kokį prieglobstį: šitaip būtų išmintingiau“. 
Bet ji vis dejavo ir jų maldavo. Tada Ogas, Beorlo sūnus, 
priėjo prie jos ir tarė: ,,„Aš tave perkelsiu per upę, jei 

taip trokšta tavo širdis“. Ir jis perkėlė ją per upę. Kai 
ji pastatė koją ant kranto, taip nutiko, kad jos skarmalai 
pavirto baltais plevenančiais drabužiais, o jos veidas nu- 
švito neregėtu grožiu, aplink jį suspindo aureolė, ir nuo 
jos ant vandens krito ryški it mėnesiena šviesa. Ir ji ta- 
Iė: „„Ogai, Beorlo sūnau, būk palaimintas, nes tu manęs 
nieko nekvotei, paisei mano širdies troškimo, ir pagautas 
gailesčio palengvinai man širdį. Ir visi, kas įžengs į tavo 
valtį, bus apsaugotas nuo audros pavojų, o kai ji puls į 
pagalbą žūstantiems, išgelbės ir Žmonių, ir gyvulių gy- 
vybes“. Ir potvynių metu daugelis buvo išgelbėtas šito 
duoto valčiai palaiminimo. Tačiau kai Ogas, Beorlo suū- 
nus, mirė, atsiminkite, jo sielai atsiskiriant nuo kūno, val- 
tis pati atsikabino nuo inkaro ir su kylančiu potvyniu 
smarkiu greičiu nuplaukė į vandenyną ir daugiau jos nie- 
kas akyse neregėjo. Tačiau vėlesniais laikais, kai vaka- 
rėjant pakildavo potvynis, plačiai patvinusiuose vande- 
nyse visad galėdavai išvysti Ogą, Beorlo sūnų, su valtimi, 
kurios priekyje sėdėdavo Švenčiausioji Mergelė ir aplink 
skleisdavo ryškią, it mėnesiena, šviesą, kad arklininkai tirš- 
tėjančiose sutemose atgautų drąsą ir nauja jėga trauktų 
irklus“. 

Kaip matote, ši senovės laikų legenda byloja apie Die- 
vo bausmę — potvynius, kurie, net jei ir nenusinešdavo 
žmonių gyvybių, būdavo pražūtingi bejėgiams galvijams 
ir staiga mirtimi nušluodavo nuo žemės visus smulkius tva- 
rinius. Tačiau miestas patyrė didesnes negandas net ir už 
potvynius — pilietinių karų negandas, būdamas nuolati- 
niu kautynių lauku, kur pirmieji puritonai dėkodavo Die- 
vui už rojalistų pralietą kraują, o rojalistai dėkodavo Die- 
vui už puritonų pralietą kraują. Tuo metu ne vienas do- 
ras pilietis, nenorėdamas prasilenkti su savo sąžine, iš- 
ėjo iš savo gimtojo miesto elgetaudamas. Be abejonės, 
dar ir dabar stūkso nemažai tokių namų, kuriuos su šird- 
gėla paliko tie dori piliečiai — namai su keistais fronto- 
nais paupyje, susprausti tarp vėliau pastatytų sandėlių ir 
perkirsti keisčiausių praėjimų, kurie sukiojasi stačiais 
kampais, galiausiai atsiverdami į molinę pakrantę, nuo- 
lat užliejamą potvynio. Plytų namai visur pasodrėjusios 
spalvos, ir ponios Gleg laikais niekur nebuvo matyti ne- 

deramo naujamadiško puikavimosi — vitrinų langai ne- 
buvo iš veidrodinio stiklo, sienos nebuvo aptinkuojamos 
ir nededama jokių pastangų, kad senas raudonplytis Seint 
Ogas atrodytų lyg vakar išdygęs miestas. Vitrinos buvo 
mažos, nerėksmingos, nes ūkininkų žmonas bei dukteris, 
apsiperkančias turgaus dienomis, niekas nebūtų nuvilio- 
jęs nuo įprastų, gerai pažįstamų krautuvių, beje, ir krau- 
tuvininkai neturėjo prekių, skirtų tokiems pirkėjams, ku- 
rie užsuktų vieną kartą, eidami pro šalį, ir kuriuos dau- 
giau tiek ir tematytum. Ak! Netgi ponios Gleg dienos at- 
rodo nuėjusios toli praeitin ir atskirtos nuo mūsų permai- 
nų, platinančių laiko tarpus. Karai ir gandai apie karus 
jau tada buvo išdilę iš Žmonių atminties, ir jeigu prisi- 
kimšusiame turguje koks palaike sermėga ūkininkas pri- 
simindavo apie juos, kratydamas grūdus iš maišų su pa- 
vyzdžiais ir bambėdamas sau po nosimi, tai tik todėl, kad 
tai buvo įvykę praeityje, aukso amžiuje, kai grūdams bu- 
vo aukštos kainos. Žinia, negrįžtamai praėjo tie laikai, 
kai plačiai patvinusia upe atplaukdavo laivai su neprašy- 
tais svečiais; Rusija buvo žinoma tik todėl, kad iš ten at- 
veždavo linų sėklas, — kuo daugiau, tuo geriau — duodan- 
čias darbo dideliems statmeniems girnakmenims, kurie 
riaumodami it dalgėmis sutrindavo grūdus, išspausdavo iš 
jų sielą, o luobas kruopščiai nušluodavo. Žmonija tada 
bijodavo trijų negandų: — katalikų, blogo derliaus ir mįs- 
lingų rinkos svyravimų; pastaraisiais Metais netgi potvy- 
niai nebūdavo dideli. Seint Ogas platesnio žvilgsnio ne- 
užmesdavo nei į priekį, nei atgal. Paveldėjęs seną praei- 
tį, apie ją nesusimąstydavo ir gatvėmis vaikščiojančių dva- 
sių neįžvelgdavo. Nuo tų amžių, kai ištvinusiuose van- 
denyse pasirodydavo Seint Ogas valtyje, kurios priekyje 
sėdėdavo Švenčiausioji Mergelė, tiek daug buvo susikau- 
pę prisiminimų, kad jie pamažėle išblankdavo kaip tols- 
tančios kalnų viršūnės! O dabartis buvo tartum plokščia 
lyguma, kur žmonės nebetiki ugnikalniais ir žemės dre- 
bėjimais, manydami, jog rytojus bus toks pat kaip šian- 
dieną, o galiūnės jėgos, kažkada drebindavusios žemę, 
užmigo amžinu miegu. Prabėgo tos dienos, kai žmones la- 
bai jaudino jų tikėjimas, o juo labiau tos, kai jie keisda- 
vo savo tikėjimą. Katalikai buvo grėsmingi todėl, kad, jei 

tik galėtų, užgriebtų valdžią, nuosavybę ir degintų žmo- 
nes gyvus, o ne todėl, kad bent vieną blaivaus proto, do- 
rą Seint Ogo parapijietį galėtų priversti įtikėti popiežiu- 
mi. Vienas senolis dar atminė, kaip įsilinguodavo šiurkšti 
minia, kai turgaus aikštėje pamokslaudavo Džonas Vez- 
lis', bet jau seniai niekas nė nesitiki, kad pamokslinin- 
kai sukrėstų žmonių sielas. Retkarčiais iš sektantiškų sa- 
kyklų dar užsiliepsnodavo aistros dėl kūdikių krikštijimo, 
tačiau tai būdavo vienintelis perdėto uolumo pasireiški- 
mas, nederantis saikingesniems laikams, kai jau Žmonės 
buvo pasisotinę permainomis. Protestantizmas buvo ra- 
mMiai nusiteikęs, ranka mojo į atskalūnus ir nepaisė nau- 
jatikių; sektantizmas buvo paveldimas kaip ir geresnis 
klauptas bažnyčioje ar verslo ryšiai, o tikrieji protestan- 
tai žiūrėdavo su panieka į sektantiškumą kaip į negerą 
įprotį, labiausiai paplitusį bakalėjininkų ir smulkių krau- 
tuvininkų šeimose, nors pasitaikantį ir tarp klestinčių ur- 
mininkų. Tačiau dėl katalikų klausimo padvelkė šioks toks 
vėjelis, sudrumstęs nusistovėjusią ramybę; pagarbaus am- 
žiaus pastorius kartais leisdavosi į istorinius nukrypimus 
ir tarsi ginčydavosi su menamu priešininku, o ponas Sprė- 
jus, dvasininkas-independentas Ž, ėmė sakyti politinius pa- 
mokslus, kuriuose jis labai subtiliai mokėjo suderinti karš- 
tą savo įsitikinimą, jog katalikams priklauso balsavimo 
teisė, ir karštą savo įsitikinimą, kad jie pasmerkti amži- 
nai pražūčiai. Dauguma pono Sprėjaus klausytojų nemokė- 
jo atskirti jo subtilybių, o daugelį senų pažiūrų sektantų 
labai skaudino jo „„dėjimasis prie katalikų“, o dar kiti ma- 
nė, kad jis verčiau nesiveltų į politiką. Visuomeniškumas 
Seint Oge nebuvo aukštai vertinamas, ir tie, kas domėjo- 
si politiniais klausimais, buvo laikomi arba įtartinais, ar- 
ba pavojingais elementais; tarp jų retai kuris turėjo savą 
verslą, o jei ir turėjo, tai tikriausiai skendėjo neišbren- 
damose skolose. 

Štai koks buvo bendras Seint Ogo gyvenimo vaizdas 
ponios Gleg dienomis ir tuo ypatingu metu jos giminės is- 


" John Wesley (1703—1791) — pamokslininkas, metodistų religinės 
sektos įkūrėjas. 

Ž independentai Anglijoje — radikaliosios religinės politinės purito- 
nų grupuotės nariai. 

torijoje, kai ji susivaidijo su ponu Taliveriu. Tai buvo 
laikai, kai nemokšoms buvo kur kas smagiau gyvuoti, jie 
buvo labai pagarbiai sutinkami aukštuosiuose visuomenės 
sluoksniuose ir jiems nereikėjo dangstytis prašmatniais Ži- 
nių apdarais; iais laikais dar nebuvo pigių žurnalų, o kai- 
mo gydytojui net į galvą nebūtų atėję teirautis savo pa- 
cienčių, ar jos mėgsta skaityti, nes jam ir taip buvo aiš- 
ku, kad jų širdžiai apkalbos mielesnės nei knygos; tais 
laikais puošniose damų šilko suknelėse būdavo įsiūtos di- 
delės kišenės, kur jos nešiodavosi avienos kaulą, kad ap- 
sisaugotų nuo mėšlungio. Ponia Gleg irgi nešiojo tokį 
kaulą, paveldėtą iš senelės drauge su brokato suknele, 
kurią galėdavai pastatyti kaip šarvus stačią, ir su pasi- 
vaikščiojimo lazda auksine rankena — juk Dodsonų šeima 
buvo garbinga per daugelį kartų. 

Ponios Gleg namuose Seint Oge buvo dvi svetainės — 
iš kiemo pusės ir iš gatvės, tad ji turėjo du stebėjimo taš- 
kus, iš kurių galėdavo tyrinėti savo artimųjų silpnybes ir 
stiprinti savo dėkingumą dangui, apdovanojusiam ją ypa- 
tingai sveiku protu. Pro langus į gatvę jai buvo matyti 
visas Tofton Roudas, vedantis iš Seint Ogo, ir ji pastebė- 
jo, kad vyrų, dar neišėjusių į užtarnautą poilsį, žmonos 
vis labiau mėgsta „trainiotis po gatves“, ir kad vis la- 
biau plinta medvilninių nertų kojinių mada, o tai ateities 
kartoms nežadėjo nieko gera; o pro langą į kiemą jai bu- 
vo matyti dailus gėlių darželis bei sodas, nusidriekiantis 
iki pat upės, ir ten pasireikšdavo pono Glego įnoris leisti 
laiką tarp tų gėlių ir daržovių. Mat poną Glegą, kuris pa- 
sitraukė nuo aktyvaus verslininko veiklos kaip vilnos pirk- 
lys tam, kad galėtų pasidžiaugti gyvenimu, šis užsiėmimas 
dar labiau nuvargindavo nei verslas, ir jis įnikoį šį sunkų 
mėgėjišką triūsą kaipį ydą ir ilsėdavosi, dirbdamas už du 
sodininkus. Tai, kad šitaip buvo sutaupoma sodininko at- 
lyginimas lyg ir būtų turėję paskatinti ponią Gleg žiūrėti 
pro pirštus į šią keistenybę, jei blaivaus proto moteris ga- 
lėtų bent apsimesti gerbianti vyro mėgiamą užsiėmimą. 
Bet puikiai žinome, jog tokiu vedybiniu nuolaidumu pasi- 
žymi tik silpnosios moteriškos lyties atstovės, vargu ar 
nutuokiančios, jog žmonos pareiga yra tramdyti vyro ma- 
lonumus, kurie retai kada būna protingi bei pagirtini. 

Ponas Glegas savo ruožtu protinei veiklai turėjo du 
šaltinius, kurie žadėjo būti neišsenkami. Viena vertus, jį 
stebino paties daromi gamtos atradimai: jis įsitikino, jog 
nedideliame jų sodelyje veisiasi nuostabių vikšrų, šliužų, 
vabzdžių, kurie, kiek jam teko girdėti, dar nebuvo pate- 
kę į žmogaus stebėjimų akiratį; ir jis pastebėjo ypatingą 
ryšį tarp šių zoologinių reiškinių ir ryškiausių laikmečio 
įvykių — pavyzdžiui, prieš sudegant Jorko katedrai, ant 
rožių lapų buvo atsiradę paslaptingų vingiuotų žymių 
ir itin užplūdę šliūžai — šių reiškinių prasmės jis niekaip 
negalėjo suvokti, ir suprato tik po to liūdno gaisro. (Po- 
nas Glegas buvo be galo guvaus proto, ir išsilaisvinęs iš 
prekybos vilna, savaime aišku, rado kur jį kitur nukreip- 
ti.) Antroji jo apmąstymų tema buvo moteriško proto 
„priešgynumas“, labai būdingas poniai Gleg. Kad būty- 
bė — genealogine prasme — sutverta iš vyro šonkaulio ir 
bent šiuo konkrečiu atveju be jokių pastangų susilaukusi 
didžiausio pagarbumo, būtų linkusi priešgyniauti manda- 
giausiems pasiūlymams ir netgi paslaugiausioms nuolai- 
doms, jam buvo pasaulio sandaros mįslė, kuriai įminimo jis 
veltui ieškojo pirmuosiuose Pradžios knygos skyriuose. 
Ponas Glegas išsirinko vyriausiąją panelę Dodson kaip 
gražų moteriškos išminties bei taupumo įsikūnijimą, nu- 
matydamas puikų vedybinį sutarimą, nes pats buvo lin- 
kęs pinigą gauti ir užspausti. Bet tas keistas darinys — 
moters būdas — nepaisant jo puikių sudėtinių dalių, daž- 
nai skleidžia nemalonų kvapą, ir netgi sveikas nuolatinis 
šykštumas gali būti užpiltas tokiu užkulu, kuris sugadina 
visą skonį. O štai pono Glego šykštumas pasireikšdavo la- 
bai patraukliu pavidalu: kaimynai jį vadino „neišlaidžiu“, 
o tai reiškia, kad toks asmuo yra mielas nagas. Jei kada 
prie jo prasitardavote mėgstąs sūrio žieveles, ponas Gle- 
gas niekad nepamiršdavo jas surinkti ir padaryti jums ma- 
lonumą, taip pat mėgdavo paglostyti naminius gyvulėlius, 
kurių išlaikymui nereikia didelių išlaidų. Ponas Glegas 
neveidmainiaudavo ir neapsimetinėdavo; jo akys sudrėkda- 
vo iš nuoširdžios užuojautos našlei, kurios baldai būdavo 
išparduodami, nors juos būdavo galima jai išsaugoti su 
penkių svarų banknotu, tačiau penkių svarų paaukojimas 
nusigyvenusiam žmogui jam būtų atrodęs beprotiškas 

švaistymasis, o ne labdara, kurią manė esant dalinimu 
menkos pagalbos, nepanaikinančios pačios nelaimės. Po- 
nas Glegas mėgo taupyti ne tik savo, bet ir svetimus pi- 
nigus. Jis būtų apsukęs didelį lanką, kad tik nereikėtų 
važiuoti pro užkardą ir mokėti kelio mokestį, net jei pi- 
nigai eitų ne iš jo kišenės, ir netgi mažai pažįstamus žmo- 
nes įkalbinėdavo batus blizginti pigiais pakaitalais, 0 ne 
natūraliu tepalu. Šis nepataisomas įprotis taupyti kaip sa- 
vaiminis tikslas buvo taip būdingas visiems ankstesnės 
kartos darbštiems verslininkams, susikrovusiems savo tur- 
tą pamažu, kaip tykojimas lapės yra būdingas skalikui; 
jie sudarė atskirą Žmonių atmainą, kone išnykusią mūsų 
laikais, kai praturtėjama ūmai, kai išlaidumui lipa ant 
pėdų skurdas. Senais laikais kone vienintelė sąlyga pa- 
siekti savarankiškumą buvo šykštumas, ir šis bruožas bu- 
vo išsikėrojęs kiekvienoje provincijoje ir juo pasižymėjo 
labai skirtingo būdo žmonės, kaip rūgštumu pasižymi iš 
skirtingų vaisių išspaudžiamos sultys. Tikri karpagonai ! 
iš visų smarkiai išsiskirdavo ir pasitaikydavo rečiau; kas 
kita padorieji mokesčių mokėtojai, kurie praeityje taupė 
prispausti būtinybės, vėliau, netgi prasigyvenę ir pasitrau- 
kę iš aktyvios verslininkų veiklos, turėdami nuosavą sodą 
bei vyno rūsį, neatsižadėjo įpročio apkarpyti savo pra- 
gyvenimo išlaidas taip, kad nė kiek nenukentėtų jų pag- 
rindinis kapitalas, ir gaudami penkis šimtus svarų grynų 
pajamų per metus, iškart būtų atsisakę bet kokios apmo- 
kestinamos pramogos, kaip ir tada, kai jų visą turtą su- 
darė penki šimtai svarų. Ponas Glegas ir buvo vienas iš 
tokių, kuriuos finansų ministrai laikė kietakakčiais; visa 
tai žinodami, jūs geriau suprasite, kodėl pono Glego įsi- 
tikinimas, kad jis išsirinko gerą žmoną, nė kiek nesusvy- 
ravo, nors gamta ir nepagailėjo vyriausiosios panelės Dod- 
son dorybėms aštrokų prieskonių. Jei neblogo būdo žmo- 
gus mano, kad žmona atitinka pagrindines jo gyvenimo 
nuostatas, jis lengvai save įtikina, kad jokia kita moteris 
jam nebūtų derėjusi, ir nors kasdien su ja barasi ir rieja- 
si, nė kiek nuo jos neatšąla. Ponas Glegas, linkęs į apmąs- 


! šykštuolis; pagal pranc. rašytojo Moljero (1622—73) komedijos 
„Šykštuolis“ herojaus (Harpagon) vardą. 

tymus ir jau neužsiėmęs vilna, neatsistebėdavo ypatinga 
niniame gyvenime, ir vis dėlto jis manė, jog ponios Gleg 
namų tvarka yra pavyzdys jos lyties atstovėms; jam at- 
rodydavo apgailėtinu tvarkos pažeidimu, jei kitos mote- 
rys servetėles suvyniodavo ne taip tampriai ir pabrėžti- 
nai kaip ponia Gleg; jei jų tešlainiai nebūdavo tokie kie- 
ti kaip puspadis ar slyvų marmeladas ne toks baugiai 
stangrus; kur ten, netgi savotiškas produktų bei vaistų 
kvapų mišinys, sklindantis iš ponios Gleg indaujos, jo 
nuomone, buvo vienintelis priderantis indaujai kvapas. 
Kažin ar jis nebūtų pasiilgęs barnių, jei bent savaitė būtų 
praėjusi be jų; ir tikrai aiškų, jog tylesnė, nuolankesnė 
žmona būtų gerokai nuskurdinusi jo apmąstymus ir nesu- 
teikusi jiems paslaptingumo. 

Pono Glego neabejotinas geraširdiškumas pasireikšda- 
vo tuo, kad jis labiau susikrimsdavo, jo žmonai susiki- 
virčijus su kuo kitu — netgi su Doli ar su tarnaite — nei 
prie jo paties prikibus; o vaidai tarp jos ir pono Talive- 
rio jam buvo tokie apmaudūs, kad net nustelbė tą malo- 
numą, kokį jam būtų suteikę sudygę kopūstai, kai kitą 
rytą pamatė juos, prieš pusryčius užsukęs į daržą. Ir vis- 
gi jis nuėjo pusryčiauti su šiokia tokia viltimi, jog per 
naktį ponios Gleg pyktis bent kiek atlėgo ir viršų paėmė 
jos nuolatinis stiprus poreikis išsaugoti gerą giminės var- 
dą. Ji paprastai girdavosi, jog tarp Dodsonų niekad nėra 
buvę tokių mirtinų vaidų, kurie neretai užtraukia gėdą 
kitoms šeimoms; kad nėra tokio Dodsono, kuris nebūtų ga- 
vęs kokio nors palikimo, nei vienas Dodsonų pusbrolis 
nėra atsižadėtas — išties, kodėl būtų reikėję bent vieno 
atsižadėti, jei tarp jų nepasitaikė tokio, kuris būtų ne 
prie pinigo ar neturėtų bent kelių namų. 

Vieno debesėlio, visada temdydavusio ponios Gleg 
kaktą vakarais, paprastai nebūdavo, jai sėdantis prie pus- 
ryčių stalo, — ogi garbanotų kirpčiukų šinjono, nes rytais, 
triūsiant po namus, būtų buvęs grynas švaistymasis užsi- 
dėti tokį nereikalingą daiktą kaip garbanėlių šinjonas 
prie kietų pyragėlių kepimo. Pusę vienuolikos jau geras 
tonas reikalavo šinjono, o iki tol ponia Gleg galėjo jį 
patausoti ir nė vienas šuo dėl to nebūtų sulojęs. Tačiau šito 

debesėlio nebuvimas tik akivaizdžiai bylojo, kad nesan- 
taikos debesis neišsisklaidė; ir ponas Glegas, pastebėjęs 
tai, kai sėdo prie savo avižinės košės, — kuria pagal seną 
įprotį iš taupumo malšino rytinį alkį — išmintingai nutarė 
palaukti, kol pirmoji prabils ponia Gleg, nes tokiai glež- 
nybei kaip moters nuotaika, gali pakenkti menkiausias 
prisilietimas. Žmonės, besimėgaujantys bloga nuotaika, su- 
geba ją palaikyti, save visaip skriausdami. Taip bent po- 
nia Gleg buvo papratusi, ir tą rytą ji sau užsiplikė silp- 
nesnę arbatą nei visada ir atsisakė sviesto. Nelengvas at- 
vejis, kai, ieškant tik dingsties susipjauti ir paprastai ne- 
praleidžiant tokios progos, nesulaukiama iš pono Glego 
nė žodelio, prie kurio būtų galima prikibti. Bet pasirodo, 
tam tikslui galėjo pasitarnauti ir jo tylėjimas, nes galų 
gale jis išgirdo kreipiantis į jį balsu, būdingu tik geriau- 
siai gyvenimo draugei, 

— Ką gi, pone Glegai! Ar man šitaip atsilyginama už 
tai, kad visus tuos metus buvau atsidavusi žmona. Jeigu 
šitaip su manimi bus elgiamasi ir toliau, aš verčiau apie 
tai būčiau sužinojusi dar tada, kai vargšas mano tėvas 
buvo gyvas, — tada, panorėjusi būčiau sau kur kitur susi- 
kūrusi šeimos židinį — turėjau iš ko rinktis. 

Ponas Glegas liovėsi valgęs košę ir pakėlė akis ne iš 
kokio netikėtumo, bet su ta ramia, įprastine nuostaba, ku- 
rią mums kelia gamtos mįslės. 

— Tai kuo, ponia Gleg, aš šį sykį prasikaltau? 

— Šį sykį prasikaltau, pone Glegai? Šį sykį prasikal- 
tau? .. Man jūsų gaila. 

Nerasdamas tinkamo atsakymo, ponas Glegas vėl kibo 
į košę. 

— Pasaulyje yra vyrų, — patylėjusi kalbėjo toliau po- 
nia Gleg,— kurie žino, kaip reikia elgtis ir nestoja pusėn 
tų, kas eina prieš jų žmonas. Gal aš klystu ir jūs mane 
apšviesite? Bet žmonės sako, jog vyro pareiga užsistoti 
žmoną, kai ji įžeidinėjama, o ne džiūgauti kaip nugalė- 
tojui. 

— Iš kur jūs ištraukėte? — paklausė ponas Glegas jau 
karščiuodamasis, nes nebuvo nuolankus avinėlis, nors 
ir geraširdis žŽmogus.— Kada aš džiūgavau kaip nugalė- 
tojas? 

— Dar ne visų blogiausia, jei viską tiesiai išdėstai. 
Kitą kartą daugiau pasakai tylėdamas, nei viską tiesiai 
išklodamas, pone Glegai. Geriau man į akis išrėžkite, kad 
aš nieko verta, negu rytą atėjęs pusryčiauti — kai aš vi- 
są naktį nė bluosto nesudėjau,— pūstumėtės prieš mane, 
lyg būčiau dulkė po jūsų kojomis. 

— Prieš jus pūsčiausi? — pakartojo ponas Glegas pa- 
šaipiai piktu balsu.— Jūs kaip tas girtuoklis, kuriam visi 
atrodo daugiau paėmę negu jis. 

— Nepulkite taip žemai, prieš mane svaidydamasis to- 
kiais nepadoriais žodžiais, pone Glegai! Labai menkas at- 
rodote, nors pačiam to ir nematyti, — atsakė ponia Gleg 
su pabrėžtina užuojauta. Jūsų padėties žmogus turėtų ki- 
tiems pavyzdį rodyti ir protingiau kalbėti. 

— Taigi, o jūs ar klausytumėte protingesnės kalbos? — 
atkirto kandžiai ponas Glegas.— Nieko aš jums protingiau 
negaliu pasakyti, ką dabar pasakiau, negerai darote, kad 
užsidegėte atsiimti pinigus, maniau, per naktį pakeisite 
savo nuomonę. Bet jei dar jums tas karštis nepraėjo ir vis 
vien norite juos atsiimti, neskubėkite ir nekurstykite tarp 
giminių nesantaikos — palūkėkite, kol pasimaišys geresnis 
užstatas nei jų. Nes dabar tektų samdytis advokatą, kad 
tuos pinigus kur gerai investuotų, ir prisidarytumėte be- 
galę išlaidų. 

Ponia Gleg sukluso, kad jo žodžiuose esama tiesos, bet 
mostelėjo galvą ir kažkaip sukrenkštė, rodydama, kad jos 
tylėjimas tai tik paliaubos, o ne taika. Ir išties prapliupo 
šūviai. 

— Būčiau dėkingas, jei gaučiau arbatos, — tarė ponas 
Glegas, pamatęs, kad ji neskuba jam įpilti kaip papras- 
tai, kai jis suvalgydavo košę. Krestelėjusi galvą, ji pa- 
kėlė arbatinuką ir tarė: 

— Malonu girdėti, kad man dėkojate, ponai Glegai.— 
Nedaug šiame pasaulyje susilaukiu dėkingumo už tą ge- 
rą, kurį kitiems darau. Bet jūsų giminėje, pone Glegai, nė- 
ra Moters, kuri man prilygtų, tą galėčiau ir mirties patale 
pasakyti. Ir niekas man negalėtų prikišti, kad su jūsų gi- 
mine nepagarbiai elgiuosi, nors jie man ir nėra lygūs, ir 
šitų Žodžių aš niekada neišsižadėsiu. 

— Nekibkite prie mano giminės, kol nesiliovėte pjo- 

vusis su savaisiais, ponia Gleg,— atrėžė ponas Glegas su 
piktu sarkazmu.— Gal teiktumėtės paduoti pieno ąsotį. 

— Tokios neteisybės dar nesu iš jūsų girdėjusi, pone 
Glegai,— atsakė dama ir itin dosniai įpylė pieno, tarsi 
bylodama, kad jei jis nori pieno, tegul gauna su kaupu.— 
Pats žinote, kad tai neteisybė. Aš ne tokia, kad riečiausi 
su savaisiais; kad jūs toks, man ne naujiena. 

— Ak šitaip, o kaip pavadintumėte savo elgesį, kai 
įsiutusi išlėkėte iš sesers namų? 

— Aš su savo seserimi, pone Glegai, nesusipykau, ir 
šitaip neteisinga sakyti. Su ponu Taliveriu mes ne vieno 
kraujo, ir tai jis ant manęs užsipuolė ir išvijo. O gal jums 
būtų patikę, kad aš būčiau pasilikusi ir toliau klausiusi 
užgauliojimų, gal jūs nepatenkintas, kad negavote dau- 
giau pasiklausyti, kaip visokiais žodžiais plūstama jūsų 
nuosava žmona. Bet atminkite, jums toks elgesys garbės 
nedaro. 2 

— Ar mūsų parapijoje tai girdėta? — pasakė ponas Gle- 
gas nebesitverdamas.— Moteris gyvena kaip inkstas tau- 
kuose, savo nuožiūra leidžia jai paskirtus pinigus, tary- 
tum ji būtų juos kraičio gavusi, važinėja naujai apmuštu 
ir pertrauktu dvikinkiu vežimu, po mano mirties bus taip 
aprūpinta, kad geriau nė svajot negalėtų... o šitaip aI- 
dytusi, lotų ir kandžiotųsi nelyginant pasiutęs šuo! Gal- 
va neišneša, kad Aukščiausiasis būtų šitokias moteris su- 
kūręs. (Pastarieji žodžiai buvo ištarti su graudžiu susijau- 
dinimu. Ponas Glegas pastūmė tolyn nuo savęs arbatą ir 
abiem delnais pliaukštelėjo į stalą.) 

— Ką gi, pone Glegai, jeigu jūs mano atžvilgiu šitaip 
nusiteikęs, gerai, kad aš apie tai sužinojau, — tarė įdirgin- 
ta ponia Gleg, nusiimdama servetėlę ir ją sulankstyda- 
ma.— Bet jei sakote, kad aš apie geresnį aprūpinimą ne- 
galėčiau nė svajoti, drįstu jums pareikšti, kad tikrai turė- 
jau teisę kur kas daugiu tikėtis. O jei dėl to „„pasiutusio 
šuns“ jūsų neužbadys pirštais visa grafystė, aš to negalė- 
siu ištverti ir netversiu. .. 

Čia ponios Gleg balse pasigirdo ašaringos gaidelės ir 
ji, staiga nutraukusi savo kalbą, iš visų jėgų paskambino 
varpeliu. 

— Seli,— pasakė ji lyg dusinama stodamasi nuo kė- 
dės, — užkurk viršuje židinį ir nuleisk užuolaidas. Pone 
Glegai, būkite malonus ir pasakykite, ko pageidautumėte 
pietums. Aš valgysiu avižinę putrą. 

Ponia Gleg nužingsniavo per kambarį, išsiėmė iš kny- 
gų spintos Beksterio ,Amžinąjį šventųjų poilsį“ ir nusine- 
šė į viršų. Šią knygą ji paprastai atsiversdavo ypatingais 
atvejais: lietingais sekmadienio rytais, ar išgirdusi, kad 
kas iš giminės numirė, arba kaip šiuo kartu, kivirčui su 
ponu Glegu pakilus viena oktava aukščiau nei visada. 

Tačiau užlipus į viršų kažkas dar pamažėle aptildė jos 
jausmus, ne tik „Šventųjų poilsis“ bei avižinė putra, ir kai 
atėjo arbatos metas, ji pajėgė taikstytis su gyvenimu jau 
ir pirmame aukšte. Taip ją iš dalies tikriausiai paveikė 
pono Glego patarimas kol kas nekliudyti tų penkių šimtų 
svarų, kol pasimaišys kur juos geriau investuoti, bet gal 
dar labiau nuramino tarp kitko prasitarta užuomina, kad 
jo mirties atveju ji bus dosniai aprūpinta. Ponas Glegas 
kaip visi tokio plauko žmonės apie savo testamentą nesi- 
leisdavo į jokias kalbas, ir ponią Gleg, kai būdavo niū- 
resnės nuotaikos, nusmelkdavo bloga nuojauta, kad jis, 
kaip kiti vyrai, apie kuriuos jai teko girdėti, ko gero, 
turi kėslų sustiprinti jos sielvartą dėl jo mirties, tepalik- 
damas jai skurdų pragyvenimą, bet tokiu atveju ji tvirtai 
nusprendė per laidotuves ant skrybėlaitės gedulo kaspino 
neužsirišti ir verkti ne daugiau nei jis būtų buvęs jos an- 
tras vyras. Bet jeigu jis savo testamente jai maloningas, 
kai jo, vargšelio, nebebus, ji su švelnumu galvos apie jį 
ir net apie jo kvailą terliojimąsi su gėlėmis ir daržovėmis 
ir net tas jo nuolatines kalbas apie sraiges mielai prisi- 
mins, joms galų gale nutilus. Mintis, kad pragyvenusi po- 
ną Glegą ji kalbės apie jį panegiriškai, kaip apie žmo- 
gų, gal ir turėjusį silpnybių, bet jos atžvilgiu, nepaisant 
skaitlingų savo giminaičių, teisingai pasielgusį; kad daž- 
niau gaus procentus nuo viso kapitalo ir slėps juos Visuo- 
se kampuose, suklaidindama sukčiausius vagis (mat po- 
nios Gleg nuomone, laikydamas pinigus bankuose ar sei- 
tuose prarandi visą jų teikiamą malonumą, tai nelyginant 


! Richard Bascher (1615—1691) anglų puritonų pamokslininkas. 

valgytum maistą kapsulėse); galiausiai kad į ją ir gimi- 
nės, ir kaimynai žiūrės su pagarba, kurios negali tikėtis 
nei viena moteris, neįkūnijusi savyje tiek senų, tiek nau- 
jų dorybių, užtikrinančių „gerai aprūpintos našlės“ pa- 
dėtį — tokia mintis glostė širdį ir ramino dėl ateities. Tad 
kai ponas Glegas, gerokai padirbėjęs darže su kauptuku 
ir pasitaisęs sau nuotaiką, pamatė žmonos krėslą tuščią, 
o jos mezginį suvyniotą kampe, susijaudino ir užlipo pas 
ją pasakyti, jog varpai skambina už vargšą poną Morto- 
ną, ponia Gleg atsakė kilniadvasiškai, tarsi ji nebuvo nė 
kiek įsižeidusi: 

— A! Vadinasi, kažkam į rankas pereis geras verslas. 

Iki to laiko Beksteris išbuvo atverstas aštuonias va- 
landas, nes jau artinosi penkios; jei žmonėms tenka daž- 
nai vaidytis, tų vaidų negalima be saiko užtęsti. 

Tą vakarą ponai Glegai gana draugiškai pasišnekėjo 
apie Taliverius. Ponas Glegas netgi teikėsi pripažinti, jog 
Taliveris pats lenda į kilpą ir, ko gero, vėjais paleis savo 
turtą; Oo ponia Gleg, pritardama jo nuomonei, pareiškė, 
kad ji nusižemintų, kreipdama dėmesį į tokio žmogaus el- 
gesį, ir kad sesers labui ji dar kurį laiką neatsiims iš jo 
tų penkių šimtų, nes juos kam kitam davusi už užstatą 
gautų tik keturis nuošimčius. 

PONAS TALIVERIS DAR LABIAU SUPAINIOJA 
GYVENIMO CGIJĄ 


Ponios Gleg mintims pakrypus nauja linkme, kitą die- 
ną poniai Pulet užtarytojos vaidmuo buvo stebėtinai leng- 
vas. Tiesa, ponia Gleg ją gana griežtai sudraudė, kai ta 
sumanė aiškinti vyriausiajai seseriai, kaip dera elgtis, 
sprendžiant šeimyninius klausimus. Ypač įžeidus buvo jos 
argumentas, jog labai negražiai atrodys, jei kaimynai ims 
šnekėti jų giminę -susivaidijus. Jeigu geras giminės var- 
das gali nukentėti tik per ponią Gleg, ponia Pulet tegul 
kuo ramiausiai mieganti. 

— Manau, niekas nesitiki, — kaip peiliu užrėžė ponia 
Gleg, norėdama baigti tą kalbą, — kad aš pirma nuvažiuo- 

čiau į malūną, pas mane neapsilankius Besi, ir ant kelių 
maldaučiau pono Taliverio atleidimo, už jam daromą ma- 
no malonę; bet aš piktumo ant jo nelaikysiu, ir jei ponas 
Taliveris su manimi žmoniškai kalbės, ir aš su juo Žžmo- 
niškai kalbėsiu. Nėra ko mane mokyti, kas dera ir kas 
ne. 

Pamačiusi, kad Taliveriams nebereikia užtarimo, po- 
niai Pulet, savaime aišku, rūpestis dėl jų šiek tiek atslū- 
go ir vėl dingtelėjo į galvą tie nemalonumai, kuriuos va- 
kar patyrė per tos, matyt, nelemtos šeimynos atžalą. Po- 
nia Gleg išklausė išsamų pasakojimą, kurį ponios Pulet 
nuostabi atmintis prisodrino kai kuriomis smulkmenomis; 
ir jei teta Pulet gailėjosi vargšės Besi, kad jai skirta to- 
kie nevykę vaikai ir netgi išreiškė savo dar gan miglo- 
tą ketinimą sumokėti už Megi mokslą kokiame tolima- 
me pensione, kur jos šviesesnės, žinia, nepadarys, bet gal 
kitas ydas aplamdys, tai teta Gleg kaltino Besi už silp- 
nabūdiškumą ir šaukėsi liudininkais visus, kas dar tada 
gyvens, kai Taliverių vaikai nueis blogais keliais, kad ji, 
ponia Gleg, visuomet sakiusi iš jų nieko doro nebūsiant, 
ir dar ji pridūrė, jog pati neatsistebi, kaip visi jos Žo- 
džiai išsipildo. 

— Tai aš galiu užsukti pas Besi ir pasakyti, kad tu 
jiems neturi jokio piktumo ir kad viskas kaip buvę? — pa- 
klausė ponia Pulet prieš pat atsisveikinant. 

— Taip, taip Sofi, — atsakė ponia Gleg,— gali pasaky- 
ti ir ponui Taliveriui, ir Besi, kad aš už pikta neatsilyginu 
piktu; Žinau, kad mano, kaip vyriausios sesers, pareiga 
visais gyvenimo atvejais rodyti pavyzdį ir aš rodau. Nie- 
kas apie mane kitaip nepasakys, jei nenorės apsimeluoti. 

Patys spręskite, kaip paveikė ponią Gleg, neatsigėrin- 
čią savo didingu kilniadvasiškumu, tą patį vakarą, vos po- 
niai Pulet išvykus, gautas iš pono Taliverio laiškelis, pra- 
nešantis, kad ji dėl tų penkių šimtų svarų nesuktų gal- 
vos, nes jie vėliausiai kitą mėnesį bus grąžinti drauge su 
iki to laiko išaugusiais nuošimčiais. Be to, ponas Talive- 
ris nenusiteikęs jai būti atšiaurus, ir ji, kada panorėjusi, 
galinti lankytis pas juos svečiuose, bet jokių malonių iš 
jos nereikią nei jam, nei jo vaikams. 

Šitą katastrofą pagreitino pati vargšė ponia Taliver, 


130 


kupina nenuslopinamų vilčių, kad vienodos priežastys kai 
kada gali iššaukti skirtingas pasekmes. Tiek metų pragy- 
venusi su ponu Taliveriu, ji ne kartą patyrė, kad jei tik 
kas pasakydavo jį nepajėgiant ką nors padaryti ar imda- 
vo gailėtis dėl to tariamo nepajėgumo, ar kaip kitaip už- 
gaudavo jo išdidumą, jis būtinai tai padarydavo; ir visgi 
ji tądien pamanė, jog bus geresnė nuotaika prie stalo, 
pasakius vyrui, kai jis ateis gerti arbatos, jog sesuo Pu- 
let nuvyko įkalbėti seserį Gleg susitaikyti, ir kad jam ne- 
bėra ko laužyti galvos, kaip grąžinti pinigus. Ponui Tali- 
veriui ryžtas surinkti tą sumą iki tol nebuvo susvyravęs, 
bet po žmonos žodžių jis iškart nusprendė parašyti laiš- 
ką poniai Gleg, kad neliktų jokių abejonių. To betrūko, 
kad ponia Pulet eitų jį užtarinėti! Ponui Taliveriui rašyti 
laiškus nebuvo didelis malonumas, o santykis tarp šneka- 
mosios bei rašomosios kalbos, tiesiog vadinamos rašyba, 
jam buvo painiavų painiava šiame painiame pasaulyje. 
Nepaisant to, kaip ir visi darbai, atliekami su įkarščiu, 
laiškas buvo parašytas greičiau nei paprastai, O jei Ia- 
šyba skyrėsi nuo ponios Gleg rašybos, ką gi, jiedu abu 
priklausė tai kartai, kai į rašybą kiekvienas turėjo as- 
meninį požiūrį. 

Dėl to laiško ponia Gleg nepakeitė savo testamento ir 
iš Taliverio vaikų neatėmė jų šeštosios ir septintosios da- 
lies nuo jos tūkstančio svarų, nes ji turėjo savo nusista- 
tymą. Po jos mirties niekas negalėtų prikišti, kad ji tarp 
savo giminaičių nelabai sąžiningai paskirstė pinigus, suda- 
Iant testamentą svarbiausia kraujo ryšys, o ne būdo sa- 
vybės, ir paskirstęs savo turtą pagal užgaidą, jei tavo pa- 
likimas tiesiogiai nepriklausytų nuo giminystės laipsnio, 
ateityje užsitrauktum gėdą, kuri jau dabar būtų apkar- 
tinusi jai gyvenimą. Tokia buvo tvirta Dodsonų šeimos 
nuostata, garbės ir sąžiningumo supratimas, ir panašios į 
juos šeimos didžiavosi šia tradicija — tradicija, kuri mūsų 
provinciniame gyvenime buvo it druska. 

Ir nors tas laiškas neišklibino ponios Gleg nusistatymo, 
bet tarp giminių įvarė dar didesnį pleištą, o ponios Gleg 
nuomonę apie poną Taliverį paveikė taip, kad ji papra- 
šė atminti, jog nuo šiol ji neturėsianti apie jį nieko pasa- 

kyti; jo protas, matyt, toks paklydęs, kad jai neverta 
nė valandėlės gaišti ir apie jį galvoti. 

Ir tik rugpjūčio pradžioje, iš vakaro prieš Tomui išva- 
žiuojant į mokyklą, ponia Gleg aplankė seserį Taliver, 
bet taip ir neišlipo iš savo dviračio vežimo, ir pabrėžtinai 
rodė savo nepasitenkinimą, susilaikydama nuo bet kokių 
patarimų bei kritinių pastabų, nes kaip buvo sakiusi se- 
seriai Din, „„Besi tenka atkentėti, kad turi tokį vyrą, nors 
man jos ir gaila“. Ir ponia Din sutiko, jog Besi verta pa- 
sigailėjimo. 

Tą vakarą Tomas tarė Megi: 

— Vaje, Megi, teta Gleg vėl pas mus pradėjo landžio- 
ti; kaip gerai, kad aš išvažiuoju į mokyklą. Tau dabar bus! 

Megi ir taip liūdėjo, kad tenka skirtis su Tomu, ir jo 
žaismingas džiūgavimas jai pasirodė beširdis, tad ji tą 
vakarą tol verkė, kol užmigo. 

Skubiai veikdamas, ponas Taliveris suskato ieškoti tin- 
kamo žmogaus, kuris sutiktų jam paskolinti penkis šim- 
tus svarų už laidą. „Kas jis būtų, tas, bet tik ne Veike- 
mo klientas“, tarė jis sau, tačiau praėjus dviem savaitėm 
jis pasielgė priešingai savo norui ne todėl, kad ponas Ta- 
liveris būtų silpnavalis, bet kad išorinės aplinkybės pri- 
spaudė. Vienintelis tinkamas žmogus, kurį pasisekė rasti, 
buvo Veikemo klientas. Pono Taliverio lemtis buvo tarsi 
Edipo, ir šiuo atveju jis kaip ir Edipas galėjo pasiteisin- 
ti tuo, kad jo poelgiai buvo likimo skirti, o ne pačio pasi- 
rinkti. 


ANTROJI KNYGA 


MOKYKLINIAI METAI 


1 
TOMO „PIRMASIS SEMESTRAS“ 


Tomui Taliveriui, rūpestingai globojamam dvasiško tė- 
vo pono Volterio Stelingo, pirmasis ketvirtis Kings Lorto- 
ne teikė daug kančių. Pono Džeikobso mokykloje jam gy- 
venimas neatrodė sudėtingas: ten buvo daug draugų, o 
kadangi jam sekėsi visi gyvi žaidimai — ypač muštynės — 
jis tarp jų turėjo pranašumą, kaip jam atrodė, neatskiria- 
mą nuo Tomo Taliverio asmenybės. Ponas Džeikobsas, ber- 
niukų vadinamas Senu Akiniuočiu, nes visada nešiojo aki- 
nius, nekėlė nei stingdančios baimės, nei pagarbos; tegul 
sau tokie išgeltę nuo tabako seni veidmainiai kaligrafiš- 
kai išvedžioja raides, savo parašus įmantriai išraito, nė ne- 
mirkteldami teisingai parašo žodį, ir nė neužsikirsdami iš- 
pyškina ,„Mano pavardė Norvalas“; Tomas netgi džiaugė- 
si, kad jam negrėsė pavojus įvaldyti tokias niekingas 
gudrybes. Jis nežada būti prašvinkusiu mokytoju, o bus 
pasiturintis žmogus kaip jo tėvas, kuris jaunystėje me- 
džiojo ir jodinėjo juoda ristūne kumele — tokia gražuolė 
buvo retenybė. Tomas šimtą kartų girdėjo išskaičiuojant 
jos privalumus. Jis irgi medžios ir bus visų gerbiamas. 
Jo nuomone, iš suaugusiųjų niekas nereikalauja gražios 
rašysenos ir taisyklingos rašybos; kai jis išaugs į vyrus, 
pats bus šeimininkas ir darys, kaip tinkamas. Jam buvo 
labai sunku susitaikyti su mintim, kad jam tenka toliau 

mokytis ir neskirta perimti tėvo verslo, kurį jis laikė ypa- 
tingai Maloniu, nes daugiau nieko neveiki, tik jodinėji 
sau, duodi kitiems nurodymus, važiuoji į turgų. Be to, jis 
manė, kad pastorius tikriausiai jį mokys Švento Rašto, 
o sekmadieniais lieps kalti ne tik poterius, bet ir Evan- 
geliją bei Apaštalų laiškus. Tačiau neturint tikslesnių Ži- 
nių, buvo sunku įsivaizduoti, kiek naujoji mokykla ir nau- 
jasis mokytojas skirsis nuo pono Džeikobso mokyklos. To- 
dėl, kad nepasirodytų menkysta, ten sutikęs tikrų drau- 
gų, jis iš apdairumo pasiėmė dėžutę pistonų; nieko ypatin- 
go jis neketino su jais daryti, bet prieš nepažįstamus ber- 
niukus pasirodytų išmanąs apie šaunamuosius ginklus. 
Vargšas Tomas, pats kiaurai permatydamas Megi iliuzi- 
jas, pats puoselėjo savas iliuzijas, kurios, jam arčiau pa- 
žinus Kings Lortoną, buvo negailestingai išblaškytos. 

Dar neišbuvus ten nė dviejų savaičių, paaiškėjo, kad 
gyvenimas, apsunkintas ne tik lotynų gramatikos, bet ir 
naujų anglų kalbos tarimo normų, yra labai sudėtingas 
reikalas, o apgaubtas tiršto drovumo rūko, atrodė dar ne- 
suprantamesnis. Tomas, kaip jau pastebėjote, iš kitų ber- 
niukų neišsiskyrė dideliu drovumu, bet ištarti netgi vien- 
skiemenį žodį, atsakant ponui ar poniai Stelingams, jam 
būdavo taip sunku, kad jis net bijodavo, kad prie stalo 
jo nepaklaustų, ar jis dar norėtų daugiau pudingo. Ir iš 
tos didelės širdperšos jis netgi buvo nutaręs pistonus iš- 
mesti į kaimyninį tvenkinį: Tomas buvo ne tik vienintelis 
mokinys, bet netgi į ginklus įgavo skeptišką žvilgsnį, ir 
šiaip jo Visa gyvenimo samprata čia buvo paneigta. Ponui 
Stelingui, matyt, ir ginklai, ir arkliai buvę nebuvę, o nie- 
kinti poną Stelingą, kaip niekino Senąjį Akiniuotį, Tomui 
neišėjo. Jei ponas Stelingas ir nebuvo tikras pinigas, 
įžvelgti tai Tomas dar nebuvo pajėgus; tik įvairiapusio 
palyginimo dėka išmintingas brandus vyras atskiria barš- 
kančią tuščią statinę nuo dangiško griaustinio. 

Ponas Stelingas buvo stambus plačiapetis vyras sta- 
čiais, gelsvais kaip linas plaukais, didelėmis, šviesiai pilkš- 
vomis akimis; jo balsas buvo sodrus, žemas, o laikysena 
savim pasitikinti, arogantiška ir kone įžūli. Jis ėmėsi pas- 
toriaus pareigų su didele energija, užsimojęs aplinkiniams 
daryti stiprų įspūdį. Dvasiškas tėvas Volteris Stelingas 

buvo ne toks žmogus, kad visą gyvenimą prasitrintų tarp 
„smulkesnės dvasininkijos“. Jis pasižymėjo tikru britų 
ryžtu prasimušti gyvenime. Visų pirma kaip mokytojas, 
nes klasikinėse mokyklose būdavo puikių vietų, ir ponas 
Stelingas ketino vieną jų užimti. Be to, Kaip pamokslinin- 
kas, nes jis ketino taip įspūdingai sakyti pamokslus, kad 
jo bažnyčia lūžtų nuo sužavėtų klausytojų net iš kaimy- 
ninių parapijų, o pavaduodamas kokį menkiau gamtos ap- 
dovanotą dvasios brolį, visus priblokšti. Per savo pamoks- 
lus jis improvizuodavo, o tai kaimiškoje Kings Lortono 
parapijoje buvo kone stebuklas. Ištraukos iš Masijono ! 
ir Burdalu 2, kurias jis mintinai mokėjo, išties skambėdavo 
labai įspūdingai, griaudėjančios pono Stelingo sodriausio- 
mis natomis, o kadangi jo paties kur kas lėkštesni pa- 
samprotavimai buvo skelbiami taip pat garsiai ir artistiš- 
kai, tarp parapijonių turėdavo ne mažesnį pasisekimą. 
Pono Stelingo doktrina neatstovavo kokiai nors mokyklai, 
o turėjo šiokį tokį evangelizmo atspalvį, tuo metu papli- 
tusį vyskupijoje, kuriai priklausė Kings Lortonas. Žodžiu, 
ponas Stelingas buvo užsibrėžęs pakilti į savo profesijos 
aukštumas, pakilti, matyt, vien dėka savo nuopelnų, nes 
jis neturėjo jokių kitokių privalumų, nebent abejotiną 
giminystę su vienu garsiu teisininkų, kuris dar nebuvo 
tapęs lordu kancleriu. Tokių plačių užmojų pastorius, sa- 
vaime suprantama, karjeros pradžioje įlenda į skolas, ne- 
gi kas mano jį gyvensiant taip skurdžiai, kaip žmogų, ku- 
ris visą gyvenimą ketina pratarnauti vargšu vikaro padė- 
jėju, ir jei tų kelių šimtų, pono Timpsono duotų dukters 
kraičiui, neužteko nusipirkti gražiems baldams, vyno at- 
sargoms, fortepijonui ir neprilygstamo gėlyno užveisimui, 
piršosi labai rūsti išvada — arba tų dalykų įsigijimui rei- 
kia iš kitur gauti pajamų, arba dvasiškas tėvas ponas Ste- 
lingas privalės be jų apsieiti, bet pastaroji išeitis tik 
beprasmiškai uždelstų sėkmės vaisius, o sėkmė juk neabe- 
jotina. Ponas Stelingas buvo toks plačiapetis ir toks ryž- 
tingas, kad jam viskas įveikiama: jis išgarsės, supurty- 
damas savo klausytojų sąžinę, ilgainiui išvers kokią grai- 


1 18 a. prancūzų pamokslininkas. 
2 17 a. prancūzų pamokslininkas. 

kų dramą ir sugalvos naujų Šventojo Rašto aiškinimų. 
Dramos jis dar nebuvo pasirinkęs, nes vedęs vos treji me- 
tai visą laisvą laiką skirdavo poniai Steling; tačiau tai 
puikiajai moteriai jis pasakojo, ką yra numatęs nuveikti, ir 
ji labai pasitikėjo taip viską išmanančiu savo vyru. 
Tačiau pirmasis žingsnis į būsimą sėkmę buvo geras 
Tomo Taliverio mokymas, nes keistas sutapimas, jau su 
juo buvo tariamasi dėl kito mokinio iš tų pačių vietų, ir 
jei pasklidusios kalbos, kad jaunasis Taliveris, kuris, kaip 
ponas Stelingas atvirai pasakė pačiai, buvo gana netašy- 
tas vaikėzas, per pirmą pusmetį padarė milžinišką pažan- 
gą, galimas daiktas, jo naudai būtų nuspręsta ir dėl an- 
trojo mokinio. Štai kodėl jis per pamokas buvo labai griež- 
tas Tomui, nes be griežtumo, vien lotynų gramatikos pa- 
galba, tokio berniuko nepralamdysi. Ir ne todėl, kad po- 
nas Stelingas būtų buvęs rūstus ar kietaširdis, priešingai, 
prie stalo jis su Tomu juokaudavo, žaismingai taisydavo 
jo provincialią kalbą, manieras, bet tokia naujovė varg- 
šą Tomą tik dar labiau gąsdino, nes jis nebuvo pratęs 
prie tokių juokų, kaip pono Stelingo, ir pirmą kartą gy- 
venime ėmė kankintis nuo minties, kad viską daro ne taip. 
Kai kartą per pietus, nuvožus nuo indo su rostbifu dang- 
tį, ponas Stelingas paklausė: „Na, Taliveri, ko tu verčiau 
atsisakytum — rostbifo ar lotyniško jo vertimo?“, Tomas, 
kuriam žodžių žaismas netgi šalčiausia galva būtų kie- 
tas riešutas, taip išsigando ir sumišo, jog viską suvokė 
kaip per miglą ir tik vieną aiškiai nujautė, kad viso, kas 
susiję su lotynų kalba iš tolo nenori. Jis, žinoma, atsakė 
„Tostbifo“, o kai visi prapliupo kvatoti ir juoko dėlei iš 
jo buvo atimta lėkštė, jis suprato, kažkokiu paslaptingu 
būdu nepataikęs atsakyti ir prieš juos apsikvailinęs. Jei- 
gu jis būtų pamatęs kitus mokinius patiriant tokius skaus- 
mingus išbandymus ir juos ištveriant lyg niekur nieko, 
gal tų juokų nebūtų ėmęs į galvą. Tėvas, atidavęs savo 
vaiką mokyti pastoriui, neturinčiam kitų mokinių, patai- 
ko į vieną iš dviejų, abi brangiai kainuojančių mokslo ga- 
limybių: arba berniukas jaučiasi. laimingas, nes jam ne- 
skiriama jokio dėmesio, arba jis kenčia, nes jam skiria- 
mas visas dėmesys. Už pastarąjį privalumą ponas Tali- 

veris per pirmuosius mėnesius, Tomui gyvenant Kings 
Lortone, mokėjo aukštą kainą. 

Tas pagarbus malūno ir salyklinės šeimininkas, palikęs 
Tomą pas naują mokytoją, grįžo namo, jausdamas didelį 
vidinį pasitenkinimą. Jis pagalvojo, kad laimingą valan- 
dėlę jam atėjo mintis pasitarti su Railiu, kur leisti moky- 
tis Tomą. Pono Stelingo akys buvo tokios išplėstos, jis 
šnekėjo taip sklandžiai, dalykiškai, vis atsakydamas į po- 
no Taliverio sunkiai, lėtai sudedamus sakinius, „Aišku, 
mielasis, pone, aišku“, „Be abejo, be abejo“, „Jūs norite, 
kad sūnus užaugęs išeitų į Žmones“, jog ponas Taliveris 
buvo sužavėtas dvasininku, kurio žinios gali būti pritai- 
komos kasdieniniame gyvenime. Išskyrus tarėją Vaildą, 
kurį jam teko išgirsti per paskiausią teismo posėdį, pono 
Taliverio nuomone, dvasiškas tėvas ponas Stelingas buvo 
galvočiausias vyras iš visų, kiek jam teko pažinti; tiesą 
sakant, net nykščius laikė užsikišęs už liemenės pažastų 
panašiai kaip Vaildas. Ponas Taliveris ne vienintelis, be- 
gėdiškumą palaikęs galvotumu; dauguma pasauliečių ma- 
nė, kad Stelingas protingas ir šiaip visokiais talentais ap- 
dovanotas žmogus, tik jo broliai dvasininkai laikė jį ga- 
na lėkšto proto. Jis papasakojo ponui Taliveriui kelias is- 
torijas apie sukčius ir padegėjus, paklausė jo patarimo, 
kaip šerti kiaules su blaivia nuovoka lyg tikras pasaulie- 
tis, o jo liežuvis buvo taip išmiklintas, jog malūnininkas 
pamanė — va štai ko reikia Tomui. Jis nė kiek neabejo- 
jo, kad šis puikus žmogus yra visapusiškai išprusęs ir 
tiksliai žino, ką Tomas turi išmokti, kad galėtų rungtis su 
advokatais, o pats vargšas ponas Taliveris šito neišmanė 
ir todėl padarė tokią neteisingą išvadą. Kažin ar derėtų iš 
jo juoktis, nes aš pažįstu kur kas labiau už jį išsimokslinu- 
sius žmones, kurių išvados lygiai taip toli prasilenkia su 
teisybe ir nė kiek nebūna išmintingesnės. 

Gi ponia Taliver — ne tik įsitikinusi, jog ponios Ste- 
ling nuomonė, kaip džiovinti skalbinius ir kaip greit au- 
gantys berniukai išalksta, visai sutapo su jos pačios, ma- 
ža to, ji lygiai taip pat prisikankino su labai blogo būdo, 
storžieve aukle, kaip ir ji, nors dar tokia jaunutė ir tik 
laukiasi antro vaiko,— grįžtant namo vyrui išreiškė di- 
delį pasitenkinimą, kad Tomas gyvena pas moterį, kuri, 

nepaisant jaunystės, atrodo gana nuovoki, motiniška, ir 
labai droviai klausia patarimų. 

— Matyt, jie pasiturintys Žmonės, — pasakė ponia Ta- 
liver,— pas juos namuose taip gražu, 0 tas muaras, kurį 
ji dėvi, brangiai kainuoja. Sesuo Pulet irgi turi vieną to- 
kią suknelę. į 

— Taip, — pritarė ponas Taliveris,— turbūt gyvena ne 
vien iš pastoriavimo, turi ir kitokių išteklių. Gal dar jos 
tėvas kiek pametėja. Dabar va ir už Tomą be didelio var- 
go prisidės šimtukas, jis pats sakė, kad jam mokymas 
įgimta dovana. Stačiai stebėtina,— pridūrė ponas Talive- 
ris, pakraipė galvą ir susimąstęs pakuteno botagu arkliui 
šoną. 

Galbūt todėl, kad mokymas buvo ponui Stelingui įgim- 
ta gamtos dovana, jis ėmėsi mokyti Tomą, neatsižvelgda- 
mas į jokias aplinkybes ir tokiu nekintamu metodu, ku- 
riuo pasižymi žvėrys, kaip žinia, gaunantys betarpiškas 
pamokas iš gamtos. Mielas pono Broderipo ! bebras, kaip 
pasakoja šis nuostabus gamtininkas, taip uoliai ėmė sta- 
tyti užtvanką kambaryje, esančiame ketvirtame Londono 
namo aukšte, lyg būtų dėjęs pamatus savo būstui prie ko- 
kios upės ar Aukštutinės Kanados ežero. „Bini“ paskir- 
tis buvo statyti, ir kad aplink nėra vandens ir jis neturės 
palikuonių, jis neėmė domėn. Vadovaudamasis tokiu pat 
neklystančiu instinktu, ponas Stelingas stojo prie darbo ir 
pagal savo įgimtą metodą ėmė diegti lotynų kalbos gra- 
matiką ir Euklido geometriją į Tomo Taliverio galvą. Jo 
manymu, tai buvo vienintelis rimto mokslo pagrindas; vi- 
si kiti švietimo būdai buvo grynas šarlatanizmas ir nega- 
lėjo išugdyti nieko kito kaip visažinius diletantus. Atsi- 
stojęs ant tokio tvirto pagrindo, gali su pasigailėjimo šyp- 
sena žvelgti į žmones, gavusius padriką išsilavinimą ir be- 
sipuikuojančius arba įvairiapusėmis, arba labai siauromis 
žiniomis; gal visa tai ir neblogai, bet sveikai mąstyti apie 
gyvenimą žmonėms nepadeda. Laikydamasis tokios pažiū- 
ros, ponas Stelingas nesuko, kaip kiti mokytojai, sau gal- 
vos, ar pakankamai tikslios ir išsamios jo paties žinios, o 


! Anglų mokslininkas, populiarių straipsnių apie gamtos pažinimą 
autorius. 

apie geometriją vargu ar kas turėjo laisvesnę nuomonę. 
Ponas Stelingas nedegė nei dideliu religiniu, nei intelek- 
tualiniu entuziazmu, galinčiu jį išmušti iš vėžių, bet ki- 
ta vertus, jis nemanė, kad visa tai tik akių dūmimas. Jis 
manė, kad religija yra puikus dalykas, Aristotelis didelis 
autoritetas, vyskupijos ir pastoriaus alga — naudingos ins- 
tancijos, Didžioji Britanija Apvaizdos siųsta protestantiz- 
mo tvirtovė, o tikėjimas tuo, ko nematai, didelė parama 
kenčiantiems; jis tikėjo visais tais dalykais kaip viešbučio 
savininkas šveicaras įtiki jį supančio gamtovaizdžio gro- 
žiu, kuris suteikia didelį malonumą meninių polinkių lan- 
kytojams. Lygiai taip ponas Stelingas buvo įtikėjęs savo 
mokymo metodu ir kad pono Taliverio berniuką tik taip 
ir reikia mokyti. Kai malūnininkas iš tolo droviai užsimi- 
nė apie „braižybą“ ir „skaičiavimą“, ponas Stelingas tuoj 
jį nuramino, užtikrinęs, kad supranta, ko pageidaujama, 
nors iš kur tas vyras galėjo turėti bent kokį supratimą apie 
tokius dalykus? Pono Stelingo pareiga mokyti vaikį taip, 
kaip reikia — tiesą sakant, kaip kitaip galima mokyti jis 
nė nežinojo; ponas Stelingas negaišdavo laiko ir visokiais 
niekais nesidomėdavo. 

Gana greit jis nusprendė, kad Tomas yra tikras buka- 
protis, nes jei ir kalte įkaldavo jam į galvą kurią links- 
niuotę, joje jokiu būdu netilpdavo tokia abstrakcija, kaip 
santykis tarp linksnių ir galūnių, ir jis jokiu būdu nemo- 
kėdavo atpažinti ar koks žodis yra galininko ar naudinin- 
ko linksnio. Ponui Stelingui pasirodė, kad čia ne vien įgim- 
tas bukaprotiškumas; jis įtarė čia esant užsispyrimo ar 
bent jau abejingumo ir griežtai išbarė Tomą už stoką uo- 
lumo. „Jūs visai nesidomite tuo, ką darote, pone“, — ne 
kartą sakė jis, ir toks priekaištas buvo nemaloniai teisin- 
gas. Sykį Tomui pasakydavo, kuo skiriasi pointeris nuo 
seterio, ir jis juos visai nesunkiai atskirdavo — buvo geros 
nuovokos. Manau, nė kiek ne blogesnės kaip dvasiškasis 
tėvas ponas Stelingas, nes Tomas neatsigręždamas tiks- 
liai galėdavo pasakyti, kiek arklių risnoja užpakaly jo, su- 
gebėdavo įmesti akmenį tiksliai į vandens raibulio vidu- 
Iį, trupmenos tikslumu nuspėdavo, kiek kartų jo lazda 
tilptų Žaidimų aikštelėje nuo vieno krašto iki kito, ir ant 
savo grifelinės lentelės be liniuotės mokėdavo nupiešti 

lygutėlį kvadratą. Tačiau ponas Stelingas nevertino šių 
sugebėjimų ir tik pastebėdavo, kad Tomo galvelė neaprė- 
pia abstrakcijų, įkūnytų baisios lotynų kalbos gramatikos 
puslapiuose, o kai reikia įrodyti dviejų trikampių lygybę, 
jis apkiausta vos ne kaip paskutinis kvailys, nors iš akies 
teisingai atpažįsta, kad jie yra lygūs. Todėl ponas Stelin- 
gas padarė išvadą, kad jei Tomo smegenys ypatingai ne- 
imlios morfologijai ir geometrijai, jas reikia ypač uoliai 
šiais išbandytais instrumentais arti ir akėti; jis mėgdavo 
kartoti metaforą, jog klasikinės kalbos bei geometrija taip 
išlavina protą, kad paskui į jį kaip į gerai paruoštą dirvą 
galima sėti bet kokį grūdą. Aš nieko nesakau prieš pono 
Stelingo teoriją; jei visiems reikia taikyti tą patį meto- 
dą, nemanau, kad jo metodas blogesnis už kitus. Tik tiek 
žinau, kad Tomui jis taip netiko, tarsi jis būtų penimas 
vien sūriu išgydyti skrandžio negalavimą, dėl kurio jis 
negali sūrio virškinti. Stebėtina, kokia peršasi skirtinga 
išvada, vieną metaforą pakeitus kita! Pavadinus smegenis 
intelektualiu skrandžiu, vaizdingas posakis, jog klasikinės 
kalbos ir geometrija yra plūgas ir akėčios nebetenka pras- 
mės. Bet dar kas nors, sekdamas didžiųjų autoritetų pa- 
vyzdžiu, gali pavadinti protą tuščiu popieriaus lapu ar 
veidrodžiu, ir tuomet mūsų žinios apie virškinimą nebe- 
teks jokios sąsajos. Be abejo, labai išradinga mintis pava- 
dinti kupranugarį dykumos laivu, bet vargu ar ji nors 
kiek padėtų, prajodinant šį naudingą gyvulį. O Aristoteli! 
Jei tu būtum turėjęs laimės tapti „šiuolaikiniu mModernis- 
tu“, o ne senovės išminčiumi, ar tu, aukštindamas kalbos 
metaforas kaip didelio intelekto požymį, neapsiverktum, 
kai intelektas kalboje taip retai išsiverčia be metaforų, 
kad mes nebesugebame pasakyti, kas yra daiktas, nesu- 
gretinę jį su kuo kitu. 

Tomas Taliveris, neapdovanotas gražbylystės talentais, 
reikšdamas savo požiūrį į lotynų kalbą, nevartojo jokios 
metaforos: niekad jos nevadino kankinimo instrumentu, 
ir tik į vidurį kito pusmečio, kai jie jau buvo išėję šiek 
tiek Delectuso !, jis taip pažengė jog ėmė ją vadinti ,„nuo- 
bodybe“ ir „velniava“. O kol kas niekaip negalėjo įsi- 


! Rinktinė (lot.) — lotynų k. chrestomatija. 

vaizduoti, kodėl jis kankinamas ir verčiamas mokytis l0- 
tynų kalbos linksniuočių bei asmenuočių, tarsi būtų bu- 
vęs nekaltas kirstukas, kuris įspraudžiamas į praskilusį 
uosio kamieną, kad galvijų banda daugiau neapšlubtų. Ži- 
nia, šių laikų išlavėjusiems protams atrodo neįtikėtina, kad 
dvylikos metų berniukas, nepriklausantis plačiosioms „„ma- 
sėms“, kurios, kaip dabar manoma, pasisavino tamsumo 
monopolį, niekaip negalėtų suvokti, iš kur šioje žemėje 
atsirado toks daiktas, kaip lotynų kalba; tačiau būtent 
toks buvo Tomo supratimas. Tik po ilgų aiškinimų jis 
šiaip taip gal būtų supratęs kažkada gyvenus tautą, kuri 
šios kalbos pagalba pirko ir pardavinėjo avis bei jaučius 
ir tvarkė kasdienius reikalus; ir dar sunkiau jam būtų su- 
prasti, kodėl jam reikia jos mokytis, jei ja niekas nebe- 
kalba. Apie romėnus jis gavo žinių pono Džeikobso mo- 
kykloje, teisingų žinių, bet nelabai išsamių — tik tiek, 
kiek apie juos užsimenama „Naujajame Testamente“, o 
ponas Stelingas buvo ne toks mokytojas, kuris skurdina 
ir lepina savo mokinio protą aiškinimais ir paprastinimais 
ar menkina gramatikos poveikį, atmiešdamas jį paviršu- 
tiniškomis, diletantiškomis žiniomis, kurios suteikiamos 
mergaitėms. 

Kad ir keista, bet nuo tokio rūstaus mokymo Tomas 
pasidarė panašesnis į mergaitę nei bet kada gyvenime. 
Jis turėjo nemažai išdidumo, kurio iki tol niekas nežeis- 
davo — jis niekino Senąjį Akiniuotį ir naudojosi neabe- 
jotinomis savo teisėmis, bet dabar jo išdidumui kliuvo 
vien mėlynės ir guzai. Tomas buvo gana įžvalgus ir nu- 
tuokė, kad pono Stelingo matai kitokie, — visudmenės aki- 
mis žiūrint, neabejotinai aukštesni nei tų žmonių, tarp ku- 
rių bėgo jo vaikystė, ir kad pagal tuos matus jis, Tomas 
Taliveris, atrodė netašytas ir kvailas; O jis tam anaiptol 
nebuvo abejingas ir jo išdidumas taip kentėjo, kad visai 
subliuško berniokiška savimeilė, užleisdama vietą mer- 
gaitiškam jautrumui. Tomas buvo labai tvirto, kone už- 
sispyrusio būdo, tačiau jo prigimčiai buvo svetimas šiurkš- 
tus mMaištavimas ar beatodaira; viršų ėmė blaivi nuovoka, 
ir jei jam būtų atėjusi mintis, kad per pamokas pasidarytų 
sumanesnis ir šitaip pelnytų pono Stelingo palankumą, il- 
gą laiką prastovėjęs ant vienos kojos, padaužęs — nelabai 

smarkiai — galvą į sieną ar griebęsis kokios kitos pana- 
šios gudrybės, jis tikrai būtų pabandęs. Tačiau Tomas ne- 
buvo girdėjęs, kad tokie būdai praskaidrintų geometrijos 
supratimą ar pagerintų atmintį žodžiams, o į hipotezes 
ir eksperimentus jis nebuvo linkęs. Tiesa, jam buvo at- 
ėję į galvą, kad gal vertėtų dėl to pasimelsti, bet kadangi 
vakarais jo kalbami poteriai buvo seniai išmokti mintinai, 
jis nenorėjo griauti nusistovėjusią tvarką ir savais žodžiais 
pridurti prašymą, kažin ar čia derantį. Bet vieną dieną, 
kai penktą kartą suklydo, sakydamas trečios asmenuotės 
supinus !, ir ponas Stelingas, įsitikinęs, jog Tomas su- 
klydo iš nerūpestingumo, nes jau buvo peržengtos visos 
bukaprotiškumo ribos, labai griežtai jį išbarė, pabrėžda- 
mas, kad jei dabar praleis auksinę progą išmokti supinus, 
užaugęs labai gailėsis, Tomas, labiau nusiminęs nei pa- 
prastai, nutarė išbandyti vienintelį pagalbos šauksmą: tą 
vakarą, kaip visad pasimeldęs už tėvelius ir ,„mažąją se- 
sutę“, (jis pradėjo melstis už Megi, kai ta dar buvo lopšy) 
bei už tai, kad visada pajėgtų laikytis dešimt Dievo įsa- 
kymų, jis taip pat tyliai, pašnibždom pridūrė: „Ir prašau, 
padėk man atsiminti lotynų pamokas“. Jis valandėlę paty- 
lėjo, galvodamas, kaip pasimelsti dėl geometrijos — ar pa- 
simelsti už tai, kad geriau ją suprastų, ar šiam atvejui 
tiktų koks kitas prašymas. Ir galų gale pridėjo: „Ir pada- 
ryk taip, kad ponas Stelingas daugiau man nelieptų mo- 
kytis geometrijos. Amen“. 

Kitą rytą jis be klaidų pasakė visus supinus ir tai: jį 
paskatino prie vakarinės maldelės nuolat pridurti tą prie- 
dą ir užkirto kelią skepticizmui, kuris galėjo atsirasti, po- 
nui Stelingui ir toliau reikalaujant mokytis geometrijos. 
Bet jo tikėjimas susvyravo, pradėjus eiti netaisyklingus 
veiksmažodžius, kai iš niekur nebegalėjo laukti jokios pa- 
galbos „Matyt, Tomo neviltis, į kurią jį įstūmė esamojo lai- 
ko užgaidos, dar nebuvo nodus!, vertas aukštybių įsikiši- 
mo, o kadangi jam tai buvo sunkumų viršūnė, kokia pras- 
mė toliau savo maldose prašyti pagalbos? Tokią išvadą jis 
priėjo vieną iš pilkų, vienišų vakarų, kuriuos jis praleis- 

! siekinys — indoeuropiečių ir kai kurių kitų kalbų neasmeninė 

davo kabinete, mokydamasis rytojaus pamokas. Jam rai- 
dės susiliedavo akyse, nors jis nepakentė ašarų ir jų gė- 
dijosi; jis nejučiom su ilgesiu užsigalvodavo net apie 
Spaunserį, su kuriuo nuolat pešdavosi ir mušdavosi,— su 
Spaunseriu jam būtų buvę smagu, nors ir jautėsi už jį 
viršesnis. Ir malūnas, ir upė, ir Japas, pastatęs ausis, pasi- 
ruošęs paklusti menkiausiam jo ženklui, vos Tomas su- 
šukdavo „Ei!“ — visa tai iškildavo prieš jį kaip sapne, 
kai jis pirštais užsimiršęs čiupinėjo kišenėje savo peiliu- 
ką, susuktą virvele ir kitas praeities relikvijas. Kaip jau 
sakiau, Tomas dar niekad gyvenime nebuvo toks panašus 
į mergaitę, kaip dabar, o netaisyklingų veiksmažodžių lai- 
kotarpiu jį prislėgė naujas protinio lavinimo būdas, su- 
galvotas jam laisvu nuo pamokų metu. Poniai Steling ne- 
seniai buvo gimęs antras vaikas, ir kadangi berniukui nie- 
kas nėra taip išganinga kaip jaustis naudingu, ponia Ste- 
ling nutarė padaryti Tomui tokią paslaugą ir pristatyti jį 
prižiūrėti mažąjį angeliuką Lorą, kol auklė bus užsiėmusi 
gležnuų naujagimiu. Juk Tomui malonu saulėtomis rudens 
dienomis išsivesti Lorą į lauką; šitaip jis labiausia pasijus 
King Lortone kaip namie, kaip tikras šeimos narys. Ange- 
liukas Lora kol kas nebuvo tvirtų kojų ir jai per liemenį už- 
Iišdavo kaspiną, už kurio Tomas ją laikydavo kaip išvestą 
pasivaikščioti šuniuką, kai ji panorėdavo eiti, bet tokios 
akimirkos buvo retos, ir Tomas ją vis nešiodavo ratu ap- 
link sodą, kaip buvo liepta, kad poniai Steling būtų ma- 
tyti pro langą. Jei kam tai pasirodys nesąžininga ar net 
despotiška Tomo atžvilgiu, prašyčiau paimti domėn, kad 
yra moteriškų dorybių, kurias sunku suderinti, nors šiaip 
jos nėra nesugretinamos. Kai neturtingo pastoriaus žmo- 
na, nepaisydama savo sunkokos padėties, sumano puošniai 
rengtis ir daryti tokią šukuoseną, jog net kartais auklei 
tekdavo atstoti kambarinę, be to, jos kviestiniai pietūs ir 
svetainės apstatymas pretendavo į tokias elegancijos aukš- 
tumas, kurioms paprastos moters apskaičiavimu reikia di- 
delių išteklių, būtų neišmintinga tikėtis, kad ji samdytų 
antrą auklę arba pati eitų auklės pareigas. Ponas Stelingas 
tai puikiai suprato: matė, kad žmona stebuklus daro ir ja 
didžiavosi. Žinoma, sunkaus vaiko nešiojimas Tomo eise- 
nai negalėjo išeiti į naudą, bet juk jis gana daug prisi- 

vaikšto vienas, o kitą pusmetį ponas Stelingas ketino sam- 
dyti kūno kultūros mokytoją. Tarp pono Stelingo ketinimų 
daugeliu atžvilgių pranokti savo bičiulius nebuvo numa- 
tyta teisė į lemiamą žodį savo namuose. Na ir kas? Jis 
vedė tokią „švelnią būtybę kaip reta“, anot pono Railio, 
kuris prisiminė šviesias ponios Steling garbanas ir nuo- 
latinę šypseną dar nuo jos mergystės laikų, ir jei tarp Ste- 
lingų būtų iškilę kokių šeimyninių nesutarimų, remdama- 
sis tokia pažintimi, ponas Railis būtų drąsiai tvirtinęs, jog 
tai grynai pono Stelingo kaltė. 

Jei Tomas būtų buvęs blogesnio būdo, tikrai būtų ne- 
apkentęs angeliuko Loros, bet jis buvo geros širdies, ir 
turėjo tokių pradmenų, iš kurių subręsta tikrasis vyrišku- 
mas, — gailestis silpnesniajam ir globa. Jis, ko gero, ne- 
kentė ponios Steling ir visą gyvenimą šviesios garbanė- 
lės ir storos kasos jam siejosi su pasipūtimu ir dažnu pri- 
minimu apie kito žmogaus „pareigą“. Bet jis noriai Žais- 
davo su mažąja Lora ir mėgdavo ją linksminti; jos labui 
netgi paaukojo savo pistonus iš nevilties, kad rimtesniems 
tikslams vis vien jų nebepanaudos, ir tikėdamasis pokš- 
telėjimais ir Žybtelėjimais ją pradžiuginti, bet užtat užsi- 
traukė ponios Steling priekaištų, kam moko jos vaiką 
žaisti su ugnimi. Lora jam buvo savotiškas žaidimų drau- 
gas, o Tomas taip buvo pasiilgęs žaidimų draugų! Širdies 
kamputyje jis svajojo, kad Megi būtų drauge su juo, jis 
gal būtų žavėjęsis nepakenčiamu jos užuomaršumu, nors 
namuose tik iš didelės malonės jai leisdavo bidzenti ša- 
lia jo, kai jis patraukdavo kur paklajoti. 

Dar šiam gūdžiam pusmečiui nepasibaigus, Megi iš 
tiesų atvažiavo pas Tomą. Ponia Steling buvo kvietusi pa- 
viešėti mergaitę, ir kai spalio gale ponas Taliveris važia- 
vo į Kings Lortoną, pasiėmė ir Megi, kuri jautėsi taip, 
lyg būtų leidusis į didelę kelionę ir pradėjusi pažintį su 
pasauliu. Ponas Taliveris tada pirmą kartą aplankė Tomą, 
pradėjusį mokslus Kings Lortone, nes vaikį reikėjo at- 
pratinti nuo saviškių, kad negalvotų vien apie namus. 

— Ką gi, sūnau, — tarė jis Tomui, kai ponas Stelingas 
išėjo iš kambario pranešti žmonai apie jų atvykimą, ir 
Megi nevaržoma puolė bučiuoti Tomą,— atrodai kaip iš 
pieno plaukęs! Mokslas tau į sveikatą. 

Tomas pamanė, jog verčiau būtų liguistai atrodęs. 

— Kad man turbūt sveikata sušlubavo, tėte,— atsakė 
Tomas.— Gal tu paprašytum pono Stelingo, kad jis manęs 
neverstų mokytis geometrijos, tikriausiai man nuo jos 
dantis gelia. 

Dantų skausmas buvo vienintelė Tomo patirta liga. 

— Geometrijos, sūnau, — o kas tai yra? — pasidomėjo 
ponas Taliveris. 

— E, pats nežinau — vieni apibrėžimai, aksiomos, tri- 
kampiai ir panašiai. Tokia knyga, kurią nuolat turiu kal- 
ti — vienos nesąmonės. 

— Na jau, na jau! — priekaištingai tarė ponas Tali- 
veris.— Nekalbėk šitaip. Tu privalai mokytis, ką mokyto- 
jas liepia. Jis geriau žino, ką mokyti. 

— Aš tau padėsiu, Tomai, — šiek tiek globėjiškai nu- 
ramino jį Megi.— Aš ilgai ilgai pabūsiu, jei ponia Steling 
paprašys dar paviešėti. Atsivežiau ir savo skrynelę, ir pri- 
juostes, tiesa, tėte? 

— Ak tu kvailiuke, ji man padės! — sušuko Tomas taip 
pralinksmintas sesers pareiškimo, kad jau mėgavosi min- 
timi, kaip suglumins Megi, parodęs jai geometrijos pus- 
lapį. 

— Įdomu, kaip tu išmoktum bent vieną mano pamo- 
ką! Juk aš dar lotynų mokausi! Tokių dalykų mergaitės 
niekad nesimoko. Jų per minkštos galvos. 

— Aš labai gerai žinau, kas yra lotynų! — Nė kiek ne- 
sutrikdama atsakė Megi.— Yra tokia lotynų kalba. Žody- 
ne pasitaiko ir lotyniškų žodžių. Pavyzdžiui, bonus — tai 
dovana. 

— Tu labai klysti, panele Megi! — pasakė Tomas, ne- 
išsiduodamas, kad labai nustebo.— Manai esanti labai pro- 
tinga! Bonus reiškia „geras“, tarp kitko bonus, bona, bo- 
num. 

— Bet tuo pat metu tai gali reikšti ir ,„dovaną',— ne- 
nusileido Megi.— Beveik visi žodžiai turi kelias reikšmes. 
Pavyzdžiui, akis, reiškia ir žmogaus akį, kuria žiūrim, ir 
liūno akį, į kurią galima įkristi. 

— Šaunuolė, mažoji, — nusijuokė patenkintas ponas Ta- 
liveris, o Tomas net pasibaisėjo Megi išmanymu, nors be 


10—722 145 


galo džiaugėsi, kad ji pasiliks su juo. Kai pavartys jo 
knygas, jos pasipūtimas tuoj išgaruos. 

Ponia Steling, kviesdama Megi paviešėti, užsiminė, kad 
ne ilgiau kaip savaitei, tačiau ponas Stelingas, pasistatęs 
Megi tarp kelių ir paklausęs, iš kur ji pasivogė tokias 
juodas akis, pasakė, kad pas juos pabūtų bent porą sa- 
vaičių. Megi pagalvojo, jog ponas Stelingas nuostabus 
žmogus, 0 ponas Taliveris pasididžiuodamas paliko savo 
mergaičiukę pas svetimus, kur bus progos pasireikšti jos 
išprusimui ir kur ji bus deramai įvertinta. Tad buvo su- 
tarta, kad atvažiuos jos pasiimti už dviejų savaičių. 

— O dabar eime su manim į kabinetą, Megi,— tarė 
Tomas, tėvui išvažiavus.— Ko tu vis dar kratai galvą, 
kvaiša? — kalbėjo jis toliau, nes ji vis dar iš seno įpro- 
čio kresteldavo plaukus, nors dabar jos plaukai jau buvo 
kiek ataugę ir užšukuoti už ausų.— Atrodai kaip pasimai- 
šiusi. 

— A, aš nejučiom,— atsakė nekantriai Megi.— Neer- 
zink manęs, Tomai.— Oi, kiek knygų! — sušuko ji, pama- 
čiusi kabinete knygų spintas.— Tai norėčiau turėti šitiek 
knygų! 

— Che, tu nei vienos jų negalėtum perskaityti, — tarė 
pergalingai Tomas.— Jos visos lotyniškos. 

— Ne, ne visos, — paprieštaravo Megi.— Va kas para- 
šyta ant šitos nugarėlės: Romos imperijos smukimas ir 
žlugimas. 

— Na, o ką tai reiškia? Tu vis vien nežinai, — pasakė 
Tomas, papurtydamas galvą. 

— Bet aš galiu greit sužinoti,— atsikirto su panieka 
Megi. 

— Geriau neliesk, panele Megi,— įspėjo Tomas, pa- 
matęs, kad ji jau tiesia ranką prie knygos.— Ponas Ste- 
lingas niekam neleidžia imti jo knygų neatsiklausus, ir 
jei tu paimsi, man klius. 

— Na ir tiek to! Tada parodyk man savo knygas, — 
paprašė Megi ir atsisukusi apsivijo Tomo kaklą rankomis 
ir pasitrynė jam į skruostą savo maža apvalia nosyte. 

Tomas, neatsidžiaugdamas, kad vėl galės pūstis prieš 
savo mieląją Megi ir su ja ginčytis, nustvėrė ją per lie- 
menį ir ėmė drauge šokinėti aplink didįjį bibliotekos sta- 

lą. Jie vis striksėjo smarkyn, smarkyn, ir Megi plaukai 
išsprūdo iš už ausų ir plaikstėsi kaip arklio karčiai. Tie 
apskritimai, kuriais jie strakaliojo iš įkarščio darėsi vis 
netaisyklingesni ir galiausiai, užkliudę pono Stelingo skai- 
tymo stovą su visais žodynais, jį apvertė sudrebindami 
grindis. Laimė, tai buvo pirmas aukštas — kabinetas bu- 
vo įrengtas vienaaukščiame namo fligelyje, ir to bildesio 
niekas neišgirdo, bet Tomas sustojo svaigstančia galva, 
drebėdamas, ar nepasirodys ponas ar ponia Stelingai. 

— Va Megi, matai kas pasidarė, — galų gale prakalbo 
Tomas, keldamas stovą.— Žinok, kad čia negalima triukš- 
mauti. Jei ką sulaužysim, ponia Steling lieps mums šaukti 
peccavi. 

— Ką tai reiškia? 

— O, lotyniškai tai reiškia gauti pylos, — atsakė Tomas, 
puikuodamasis savo žiniomis. 

— Ar ponia Steling pikta? — pasidomėjo Megi. 

— Dar ir kokia pikta! — atsakė Tomas, smarkiai pa- 
linksėdamas galvą. 

— Man rodos, visos moterys daug piktesnės nei vy- 
Tai, — pareiškė Megi.— Teta Gleg kur kas piktesnė už 
dėdę Glegą, o mama mane bara labiau negu tėtė. 

— Taip, bet ir tu paskui būsi moteris, — atrėžė Tomas, — 
tad verčiau šitaip nekalbėtum. 

— Bet aš būsiu protinga moteris, — atsakė Megi kres- 
telėjusi galvą. 

— O, kur ne, ir baisi pasipūtėlė. Niekas tavęs ne- 
mylės. 

— Bet tu mane turėsi mylėti, Tomai, bus labai negra- 
Zu, jei tu savo sesers nemylėsi. 

— Taip, bet jei būsi bjauri ir nesugyvenama, vis vien 
nemylėsiu. 

— Oi, Tomai, taip negalima! Aš būsiu sugyvenama. 
Tau aš būsiu gera ir visiems gera. Iš tikrųjų tai tu mane 
mylėsi, taip Tomai? 

— A, liaukis. Baisus čia daiktas! Na, man laikas mo- 
kytis pamokas. Pažiūrėk, ką man reikia padaryti, — pasa- 
kė Tomas, prisitraukdamas prie savęs Megi ir rodydamas 

jai teoremą, o ji nubraukė plaukus nuo veido ir užsuko 
už ausų, pasiruošusi broliui įrodyti, jog sugeba jam padėti 
mokytis geometriją. Pasitikėdama savo jėgomis, ji pradė- 
jo skaityti, bet tuoj visai susipainiojo ir suirzusi išrau- 
do. Nieko nepaveiksi, jai teko prisipažinti neįkertant geo- 
metrijos, nors ji labai nemėgo nusižeminti. 

— Čia kažkokios nesąmonės! —tarė ji — Kažkokia 
makliava, kam ją dar aiškintis. 

— A, matai, panele Megi,— pasakė Tomas, traukdamas 
iš jos knygą ir linksėdamas galva.— Pati įsitikinai, kad ne- 
si tokia protinga, kokia dediesi. 

— O,— nesutiko Megi, papūtusi lūpas — aš tikrai vis- 
ką suprasčiau, jei būčiau mokiusis nuo pradžių kaip tu. 

— Nieko panašaus, panele Gudreiva,— atsikirto To- 
mas.— Jei žinai nuo pat pradžių, tai dar sunkiau, nes ta- 
da turi mokėti trečią apibrėžimą ir penktą aksiomą. Bet 
dabar netrukdyk, man reikia toliau mokytis. Štai lotynų 
gramatika. Pabandyk joje susigaudyti. 

Lotynų gramatika visai nuramino Megi po jos mate- 
matinio pralaimėjimo: ji žavėjosi naujais žodžiais ir gana 
greit vadovėlio pabaigoje aptiko visus vertimus, o jų dė- 
ka galės be didelių pastangų rodytis išmananti lotynų kal- 
bą. Sintaksės taisykles ji nutarė praleisti, nes pavyzdžiai 
buvo kur kas patrauklesni. Tie paslaptingi sakiniai, pa- 
imti iš nežinomo konteksto, nelyginant keisti gyvulių ra- 
gai ar nežinomų augalų lapai iš kokio tolimo krašto, at- 
vėrė beribę erdvę jos vaizduotei ir viliojo, juo labiau, kad 
buvo parašyti sava, ypatinga kalba, kurią ji galėjo iš- 
mokti suprasti. Ta lotynų gramatika iš tiesų labai įdomi, ir 
Megi didžiavosi, kad jai įdomu, nors, pasak Tomo, nė 
viena mergaitė negalinti jos išmokti. Jai labiausiai patiko 
paskiri posakiai. Mors amnibus est communis ! būtų jai pa- 
sirodęs nuobodus, bet laimingasis džentelmenas, kurį visi 
sveikino turint „tokio puikaus būdo sūnų“, suteikė jai 
malonią galimybę spėlioti, ir ji buvo įsivariusi į „tankią 
girią, kur neprasiskverbia žvaigždės spindesys“, kai To- 
mas pašaukė: 

— Gana tau, Megi, atiduok gramatiką! 

— Ak Tomai, kokia graži knyga! — tarė ji nušokdama 

nuo didelio krėslo ir atiduodama jam vadovėlį. — Daug 
įdomesnė už žodyną. Aš labai greitai išmokčiau lotynų. 
Man ji neatrodo sunki. 

— A, žinau, ką tu darei, — atsakė Tomas, — skaitei ga- 
le esantį anglišką vertimą. Kiekvienas asilas šitaip suge- 
bėtų. 

Pastvėręs knygą, Tomas ją ryžtingai, dalykiškai atsi- 
vertė, tarsi rodydamas, kad jam reikia išmokti tokią pa- 
moką, kurią ne kiekvienas asilas įveiktų. Megi, gerokai 
užgauta, priėjo prie knygų spintos ir prasiblaškė, -bandy- 
dama įminti, ką reiškia knygų pavadinimai. 

Tuoj ją pašaukė Tomas. 

— Eikš, Megi, pasiklausyk, kaip aš moku. Atsistok 
anam gale stalo, kur, man atsakinėjant, sėdi ponas Stelin- 
gas. 

Megi pakluso ir paėmė atverstą knygą. 

— Nuo kur pradėsi, Tomai? 

— Aš pradėsiu nuo Appelativa arborum? ir pakarto- 
siu viską, ką šią savaitę mokiausi. 

Tomas gana sklandžiai atpylė pirmąsias tris eilutes, ir 
Megi vos nepamiršo pasakinėtojos pareigų, užsigalvojusi, 
ką galėtų reikšti du kartus pasitaikęs žodis mas !, kai To- 
mas visai įstrigo ties „Sunt etiam volucrum" *. 

— Nesakyk, Megi. „Sunt etiam volucrum. .,. sunt etiūm 
volucrum... ut ostrea, cetus3...“ 

— Ne,— jau žiojosi Megi jam pasakyti ir ėmė purtyti 
galvą. 

— „Sunt etiam volucrum“,— labai pamažu ištarė To- 
mas, lyg tikėdamasis, kad sekantiems žodžiams primygti- 
nai priminus, jog yra laukiami, jie greičiau išnirs iš at- 
minties. 

— C, e, uų— pasakė Megi, nebetekdama kantrybės. 

— Et, pats žinau, prikąsk liežuvį — nutraukė ją To- 
mas.— ,„Čeu passer, hirundo; feradrum'... ferarum...— 


2 Medžių pavadinimai (lot.). 

! vyriškos giminės (Iot.). 

2 paukščių gi (pavadinimai) (Iot.). 

3 kaip austrė, banginis (Iot.). 

4 kaip žvirblis, kregždė. .. žvėrių (Iot.). 

Tomas paėmė pieštuką ir įbedė kelis taškus ant knygos 
viršelio. ,,Ferarum,..“ 

— Oi, Tomai, mielas Tomai, na tu ir kapstaisi! „Ut...“ 

— „Ut ostrea...“ 

— Ne ne, — pataisė jį Megi — „Ut, tigris...“ 

— A taip, dabar jau žinau,— pertraukė ją Tomas: — 
ten buvo „tigris, vulpes“, buvau pamiršęs, „ut tigris: vul- 
pes; et Piscium' ? 

Užsikirsdamas ir kelis kartus pakartodamas tą patį žo- 
dį, Tomas prasigavo dar per kelias eilutes. 

— Na va,— tarė jis — o toliau bus tai, ką išmokau ryt- 
dienai. Dabar duokš man knygą. 

Šiek tiek paburbėjęs sau pusbalsiu po nosimi, kumščiu 
belsdamas į stalą, kad geriau eitųsi, Tomas grąžino knygą. 

— „Mascula nomina in a“ '— pradėjo jis. 

— Ne, Tomai,— pertraukė Megi,— toliau ne taip. To- 
liau „Nomen non creskens genittivo ?.. 


— „Creskens genittivo...' — sušuko Tomas, pašaipiai 
nusijuokdamas, nes šį puslapį buvo išmokęs vakardienai, 
o jaunam džentelmenui nėra ko taip kruopščiai ar išsa- 
mMiai mokytis lotynų kalbos, kad galėtų pajusti menką ta- 
rimo klaidą. „„Creskens genittivo!“ Kokia tu kvailiukė, Me- 
gi! 

— Bet nėra ko juoktis, Tomai, nes pats visai neprisi- 
minei. Tikrai šitaip parašyta; iš kur man žinoti? 

— Feee! Sakiau, kad mergaitėms lotynų kalba per sun- 
ki. Va kaip teisingai — ,,„Nomen non crescens genetivo . 

— Na ir kas, — papūtė lūpas Megi.— Ir aš galiu taip 
ištarti, kaip tu. O tu visai niekur nesustoji. O po kablia- 
taškio reikia dvigubai ilgiau sustoti, nei po kablelio, o tu 
ilgiausiai sustoji ten, kur nėra jokio ženklo. 

— Daug nečiauškėk. Netrukdyk toliau mokytis. 


Netrukus juos pakvietė į svetainę ir jie ten praleido 
visą vakarą, o Megi, tikrai pamaniusi poną Stelingą žavin- 
tis jos protingumu, taip prieš jį įsidrąsino, kad Tomas net 

> Kaip tigras, lapė; ir žuvų (Iot.). 

! Vyriškos giminės daiktavardžiai (1ot.). 


2 Daiktavardžiai, kurių skiemenys kilmininko linksnyje nepadaugė- 
ja (Iot.). 

nustebo ir išsigando dėl jos smarkumo. Bet kai ponas Ste- 
lingas užsiminė girdėjęs, kad kažkokia maža mergaitė kar- 
tą pabėgo pas čigonus, ji iškart pritilo. 

— Turbūt ta mergaitė ne tokia kaip visos, — tarė po- 
nia Steling juokaudama, bet jos juokai nebuvo pagal Me- 
gi skonį. Ji suabejojo, ar ponas Stelingas geros apie ją 
nuomonės ir ji nuėjo miegoti puolusiu ūpu. 

Ir visgi tos dvi savaitės pas Tomą Megi buvo labai 
laimingos. Jai leido būti kabinete per jo pamokas, ir ji 
įnikusi skaitė lotynų kalbos gramatikos pavyzdžius. As- 
tronomas, neapkentęs moterų, jai vis nedavė ramybės ir 
ji vieną dieną paklausė pono Stelingo, ar visi astronomai 
nekenčia moterų, ar tik tas vienas. Užbėgdama ponui Ste- 
lingui už akių, ji pati atsakė. 

— Tikriausiai visi astronomai, nes jie juk gyvena auk- 
štuose bokštuose, o jei ten užliptų Moterys ir plepėtų, jiems 
trukdytų į Žvaigždes žiūrėti. 

Ponui Stelingui jos tauškesys labai patiko, ir jiedu pui- 
kiausiai sutarė. Ji pasakė Tomui, kad norėtų mokytis pas 
poną Stelingą kaip ir jis ir tų pačių dalykų. Geometrija 
jos negąsdino, nes dar sykį įsižiūrėjusi ji suprato, ką reiš- 
kia A, Bir C — tai linijų pavadinimai. 

— Tu tikrai nesugebėtum išmokti geometrijos,— pa- 
prieštaravo Tomas, — aš paklausiu pono Stelingo, sugebė- 
tum ar ne. 

— Klausk sau,— atsakė mažoji savimeilė koketė.— Aš 
pati jo paklausiu. 

— Pone Stelingai,— paklausė ji tą patį vakarą, jie- 
dviems įėjus į svetainę, — jeigu jūs ne Tomą, o mane mo- 
kytumėte, ar aš sugebėčiau išmokti geometriją ir visas ki- 
tas jo pamokas? 

— Ne, nesugebėtum,— tarė pasipiktinęs Tomas.— Mer- 
gaitėms geometrija per sunki, tiesa, pone? 

— Sakyčiau, kad jos sugeba prisigraibalioti visko po 
truputį, — atsakė ponas Stelingas.— Jos turi nemažai pa- 
viršutiniškų gabumų, bet į ką nors įsigilinti nesugeba. Jos 
guvios, bet lėkštos. 

Tomas tokiu nuosprendžiu buvo sužavėtas ir savo per- 
galę išreiškė Megi, kinksėdamas galvą už pono Stelingo 

nugaros. O Megi dar niekad taip nebuvo įskaudinta. Visą 
savo trumpą gyvenimą ji didžiavosi vadinama „guvia“, o 
štai dabar paaiškėjo, kad guvumas yra menkavertiškumo 
požymis. Verčiau jau būti tokiu lėtapėdžiu kaip Tomas. 

— Cha, cha, panele Megi! — juokėsi Tomas, juod- 
viems likus vieniems, — dabar matai, kad guvumas dar ne 
kažin kas. Tu gi į nieką nesugebėsi įsigilinti. 

Megi buvo taip prislėgta tokios baisios lemties, kad 
nebeturėjo noro net atsikirsti. 

Bet Lukui dviračiu vežimu išvežus šį mažą lėkšto gu- 
vumo užtaisą, kabinete vėl Tomas pasijuto vienišas ir siel- 
vartingai ėmė jos ilgėtis. Kol ji čia viešėjo, jis išties bu- 
vo sumanesnis ir pamokas geriau išmokdavo; ji taip daug 
klausinėjo poną Stelingą apie Romos imperiją ir ar tikrai 
yra buvęs žmogus, lotyniškai sakydavęs „Tai neverta nė 
supuvusio skatiko“, ar tik paskui šie žodžiai buvo išvers- 
ti į lotynų kalbą, kad Tomas įgavo miglotą supratimą 
šioje žemėje iš tiesų gyvenus žmones, kurie buvo 
tokie dalingi ir mokėjo lotyniškai, nekaldami gramatikos. 
Ši šviesi mintis gerokai papildė per šį pusmetį Tomo įgy- 
tas istorines žinias, kurios iki tol apsiribojo žydų istorijos 
santrauka. 

Tačiau ir šiam nykiam pusmečiui atėjo galas. Kaip To- 
mas džiaugėsi, Matydamas paskutinius pageltusius lapus, 
blaškomus šalto vėjo! Ankstyvos sutemos ir pirmasis gruo- 
džio sniegas jam teikė daugiau laimės nei rugpjūčio sau- 
lė, o kad akivaizdžiau matytų dienų tėkmę, artinančią jį 
prie namų, likus trims savaitėms iki atostogų, sodo gale 
jis įbedė dvidešimt vieną pagalį ir kasdien po vieną iš- 
traukdavo ir mesdavo tolyn su tokia jėga ir įkarščiu, jog 
pagalys būtų lėkęs iki pragaro vartų, jei tik pagaliams 
tokios tolimos kelionės būtų lemtos. 

Bet netgi tokią sunkią kainą kaip lotynų kalbos gra- 
matika verta mokėti už laimę vėl išvysti ryškias šviesas 
savo namų svetainės languose, kai vežimas tylutėliai pra- 
važiavo sniegu užklotu tiltu; už laimę iš šalčio patekti į 
saviškių glėbius, apdalinančius tave bučiniais, į šiltą namų 
židinį, kur kilimo raštas, židinio grotelės ir žarstekliai yra 
mums palikę pačius pirmuosius įspūdžius, tokius pat ne- 
nuginčijamus kaip medžiagos tūris ar svarumas. Niekur 

mums nebūna taip lengva, kaip gimtose vietose, kur vi- 
si daiktai tapo mums brangūs dar nepatyrus sunkios pasi- 
rinkimo užduoties, ir kur išorinis pasaulis atrodė tik mū- 
sų asmenybės tąsa; mes jį pripažįstame ir mylime kaip sa- 
vo būties pojūtį, kaip savo kūną. Mūsų kūdikystės namų 
baldai, išstatyti varžytinėse tikriausiai atrodytų visai pras- 
ti, netgi baisūs — išlavėjęs skonis paniekintų jų senama- 
diškus apmušalus; argi veržimasis į Vis gražesnę ir gražes- 
nę aplinką nėra pagrindinis bruožas, skiriantis Žmogų nuo 
galvijo, — ar tiksliau, skrupulingiau apibrėžiant,— skirian- 
tis britų salų gyventoją nuo svetimšalio galvijo? Ir tik 
dangus žino, kur tas veržimasis mus nuvestų, jei mes ne- 
prisirištume prie senų, menkaverčių daiktų, jei visa, ką 
mes mylime, kas mums šventa, neįleistų gilių, neišrau- 
namų šaknų mūsų atmintyje. Šeivamedis, nusviręs virš 
susiraizgiusios gyvatvorės lapijos yra daug mielesnis mū- 
sų širdžiai nei nuostabios cistos ar fuksijos, išsiskleidusios 
ant švelnios vilnijančios vejos, bet tokiam pasirinkimui 
jokiu būdu nepritartų tikras sodininkas ar griežto, tvarkin- 
go mąstymo žmonės, kurie neturi polinkio į tai, kas nėra 
aukščiausios kokybės. Bet man šeivamedis mielesnis gal 
vien dėl tos priežasties, kad žadina pirmuosius prisimini- 
mus, kad nėra kokia neregėta naujybė, patenkinanti vien 
dabartinius formos ir spalvos pojūčius, 0 yra senas mano 
būties palydovas, įsipynęs tarp mano džiaugsmų, kai tie 
džiaugsmai buvo tyri. 


2 
KALĖDOS 


Tais metais gerasis Kalėdų senis su sniego baltumo 
plaukais ir raudonais skruostais savo pareigą atliko ne- 
priekaištingai ir, paryškindamas savo dosnias šilumos bei 
margaspalves židinio liepsnų dovanas, prižėrė daug snie- 
go ir šalčio. 

Sniegas švelniomis it kūdikio rankutės bangelėmis už- 
klojo visą sodybą ir paupį, uždengė visus nuožulnius sto- 
gus, juos apkraštuodamas tiesutėle linija ir pabrėždamas 
tamsiai raudoną frontonų spalvą; jis sunkiai užgulė lauro 

medžius ir pušis, o nebeišsilaikydamas ant šakų bumptel- 
davo žemėn; balta marška apgaubė nelygų iškapstytą ro- 
pių lauką, kur avys atrodė it tamsios dėmės. Vartai bu- 
turkojis stovėjo lyg suakmenėjęs iš nepriveikiamo liūd- 
numo; niekur nebuvo matyti nei spindulėlio, nei šešėlio, 
nes dangus buvo užtrauktas viena sustingusia pilkuma — 
niekur nė jokio garso, nė jokio krustelėjimo, tik tamsi 
upė plaukė ir dejavo nelyginant nenumaldoma širdgėla. 
Bet tas Kalėdų senis, užburęs visą gamtą tarsi nuožmiais 
kerais, šypsojosi į ūsą, nes jis norėjo nužerti namus nau- 
jais spinduliais, jų viduje pasodrinti spalvas, paskaninti 
nuo šventinių patiekalų kylančius šiltus kvapus; jis ruošė 
žmonėms malonų įkalinimą, stiprinantį artumą tarp saviš- 
kių, kai brangūs veidai suspindi mielesne šviesa nei ta, 
kuria sužiba ryto žvaigždė. Tik vargu ar jo gerumas pa- 
siekė benamius, vargu ar pasiekė tuos namus, kur židinys 
nelabai šildo, o maistas neskleidžia šventinių kvapų, kur 
žmonių veidai nešviečia, o žvilgsniai pritemdyti beviltiško 
skurdo. Bet gerasis senelis buvo kupinas gražiausių keti- 
nimų, 0 jei dar neįminė paslapties, kaip visiems po lygiai 
teikti palaimą, tai tik todėl, kad jo tėvas Laikas nesilps- 
tančia jėga vis dar slepia tą paslaptį savo galingoje, lė- 
tai plakančioje širdyje. 

Ir visgi Kalėdų šventės, nors Tomas ir ypatingai džiau- 
gėsi po tokio ilgo išsiskyrimo sugrįžęs į namus, kažkodėl 
nebuvo tokios džiugios kaip kitais Metais. Ant bugienio 
buvo gausu uogų kaip kasmet ir jiedu su Megi išvakarėse 
taip pat gražiai išpuošė visus langus, židinio atbrailas ir 
paveikslus su jo kekėmis, tirštai apkibusiomis ryškiai rau- 
donomis uogomis ir perpintomis gebenės šakelėmis su juo- 
domis uogomis. Kaip paprastai, apie vidurnaktį po lan- 
gais pasigirdo giesmės — Megės įsitikinimu, nežemiškos 
giesmės, nors Tomas atkakliai iš aukšto įrodinėjo, jog ten 
gieda senasis Petčas, parapijos raštvedys ir kiti bažnyčios 
choristai; pabudinta kalėdinių giesmių, ji visa nustėrda- 
vo, o vaizdą žmonių šiurkščiais multino drabužiais nustelb- 
davo angeliukų veidai, parymę ant prasiskyrusių debesų. 
Nuo tų vidurnakčio giesmių visas rytas atrodydavo pa- 
kylėtas virš kasdienybės, o artėjant pusryčių metui, iš Vir- 

tuvės atsklisdavo skrebučių ir giros kvapas; mėgiama Ka- 
lėdų ryto giesmė, žalios šakelės, trumpas pamokslas suteik- 
davo pamaldoms šventiškumo, o kai grįžus iš bažnyčios 
visi nutrepsėdavo sniegą nuo kojų, tetos ir dėdės Mosų 
bei jų septynių vaikų veidai šviesdavo lyg židinio ugnies 
atšvaitai. Slyvų pudingas išėjo kaip visad viliojantis, pa- 
puoštas simbolinėmis mėlynomis liepsnelėmis, tarsi didvy- 
Iiškai pagrobtomis iš pragaro, kur buvo įmestos paniurė- 
lių puritonų; ir desertas buvo puikus kaip visuomet: auk- 
siniai apelsinai, rudi riešutai, skaidri it krištolas, šviesi bei 
tamsi obuolių želė ir stangrus slyvų marmeladas. Visais 
šiais atžvilgiais Kalėdos buvo tokios, kokias Tomas visad 
atsiminė, skyrėsi gal tik tuo, kad metai buvo geresni čiuo- 
žinėjimui ir mMėtymuisi sniego gniužtėmis. 

Kalėdos buvo linksmos, tik ponas Taliveris nebuvo link- 
smas. Jis buvo irzlus, priekabus, ir nors Tomas per ginčus 
širdyje visada palaikydavo tėvą ir atjausdavo jo skriau- 
das, kai į stalą patiekus desertą ponas Taliveris Vis gar- 
siau ir pikčiau ėmė aiškinti savo teisybę, sunkumas, užgu- 
lęs Megi, neaplenkė ir Tomo. Mintis, kad pasaulis pilnas 
niekšingų priešų, o suaugę savo darbų negali tvarkyti be 
vaidų, trukdė jam gardžiuotis riešutais ir vynu. Pats To- 
mas nemėgo lįsti į vaidus, nebent juos buvo galima užbaig- 
ti sąžiningomis muštynėmis su priešininku, kurį pajėgi 
įveikti; ir jam nuo tėvo irzlios kalbos buvo nesmagu, bet 
jis net nepagalvojo, kad čia kaltė gali būti tėvo. 

Šį kartą įkūnijimas neteisybės, kuriai ponas Taliveris 
nusprendė pasipriešinti, buvo ponas Pivartas, savininkas 
žemių, esančių aukščiau upe Riplu; mat Pivartas sumanė 
įsivesti drėkinimo sistemą, o tai būtų arba bus (juk van- 
duo yra vanduo) pagrįstos pono Taliverio teisės į upės 
vandenį pažeidimas. Diksas, turintis malūną ant Riplo, 
palyginus su Pivartu, buvo tik menkas nelabojo pameis- 
trys. Arbitražas greit jį atvedė į protą, ir Veikemo pata- 
rimai jūm į naudą neišėjo. Ne, svarstė ponas Taliveris, 
Diksas tiek išmano apie įstatymus, kaip kiaulė apie de- 
besį, ir dabar, piktindamasis Pivartu, pralaimėjusiam prie- 
šui Diksui vietoj paniekos pajuto kone draugiškumą. Šian- 
dien ponui Taliveriui vyrišką auditoriją turėjo atstoti po- 
nas Mosas, kuris, anot jo paties, apie malūnus neturėjo jo- 

kio supratimo ir a priori pritarė svainiui vien todėl, kad 
buvo giminaitis ir skolininkas. Tačiau ponas Taliveris kal- 
bėjo ne iš tuščio noro įtikinti auditoriją savo teisumu — 
jis kalbėjo, kad palengvintų sau širdį, o tuo tarpu miela- 
sis ponas Mosas iš paskutiniųjų plėtė akis, kadangi ne- 
įprastai geri pietūs šiam sunkiai dirbančiam vyrui varė 
miegus. Ponia Mos, kurią domino visa, kas lietė jos bro- 
lį, klausėsi įdėmiai, kartkartėmis, jei netrukdydavo mo- 
tiniškos pareigos, įterpdama po žodelį. 

— Juk Pivartas, mūsų krašte nauja pavardė, tiesa, bro- 
lau?ė — paklausė ji. — Nei tėvo laikais, nei vėliau, kai dar 
buvau netekėjusi, jis čia žemės neturėjo? 

— Nauja pavardė! Kur nebus nauja, — tarė ponas Ta- 
liveris, piktai iškošdamas pro dantis kiekvieną Žodį.— Darl- 
kouto malūnas mūsų giminės rankose jau šimtas metų, o 
gal dar ilgiau, ir niekas nė girdėti negirdėjo, kad kokie 
Pivartai Maišytųsi palei upę, 0 staiga išdygsta šitas Žmo- 
gėnas ir niekam net nespėjus mirktelėti nuperka Binkomo 
ūkį. Bet aš tam Pivartui dar parodysiu! — pridėjo ponas 
Taliveris ir pakėlė taurę patenkintas, kad savo nuostatą 
kuo sklandžiausiai išklojo. 

— Bet tau su juo gal nereiks teistis, brolau? — paklau- 
sė šiek tiek susirūpinusi ponia Mos. 

— Nežinau ar man reiks, bet aš taip padarysiu, kad 
jam dėl visų tų užtvankų ir drėkinimų tikrai reiks, jei tik 
yra pasaulyje įstatymas, ginantis teisųjį. Man aišku, kur 
šuo pakastas: jį palaiko ir kursto Veikemas. Aišku, Vei- 
kemas jam prišneka, kad įstatymas prie jo negali prikibti, 
bet ne vienas Veikemas išmano įstatymus. Jį priveiktų 
tik dar didesnis sukčius; bet galima ir tokį rasti, kuris 
geriau už jį žino visus įstatymo užkaborius — juk Veike- 
mas pralaimėjo Bramlio bylą. 

Ponas Taliveris buvo labai doras Žmogus ir didžiavo- 
si savo dorumu, bet manė, jog teisme gali įrodyti teisy- 
bę, tik pasamdęs stipresnį apgaviką, kuris nugalėtų silp- 
nesnįjį. Teismai tai savotiškos gaidžių peštynės, ir nekaltai 
nukentėjęs gali laimėti tik tada, jei pasamdys didžiausią 
peštuką gaidį su stipriausiais pentinais. 

— (Goras ne kvailys, nėra ko ir sakyti, — ūmai užsiplies- 
kė jis, tarsi vargšė Griti būtų ėmusi menkinti to teisininko 

sugebėjimus, — bet, Matai, teismuose jis Veikemui nepri- 
lygsta. O vanduo ypatingas daiktas, jo šakėmis neužkabin- 
si. Todėl jo ir neįkerta nei pats nelabasis, nei teisininkai. 
Paprastai į vandenį žiūrint, aišku, kas teisinga ir kas ne- 
teisinga, bet upė yra upė, ir jei žmogus turi malūną, tau 
reikia vandens, kad jį suktų, ir niekų kalbos, neva Pivar- 
to drėkinimai ir visokios kvailystės mano malūno rato ne- 
sustabdys. Dėsto dar man, ką jų inžinieriai sako! Daug 
mokslo nereikia, kad suprastum, kaip aš nukentėsiu nuo 
Pivarto užtvankų. O jeigu jie man inžinieriais akis bado, 
įstatysiu Tomą inžinieriumi mokytis ir tada pažiūrėsiu, ar 
jis neišmanys daugiau už juos. 

Tomas, išgirdęs apie šią numatomą ateitį, neramiai at- 
sigręžė ir nejučiom ištraukė iš mažiausiosios Mos barš- 
kaliuką, su kuriuo tą linksmino; o ji buvo iš tų vaikų, 
kurie puikiai žino, ko nori, ir tuoj išreiškė savo jausmus 
paleisdama gerklę; ji nenutilo net ir tada, kai buvo grą- 
žintas barškaliukas, turbūt manydama, jog už patirtą 
skriaudą jai dar neatlyginta. Ponia Mos su ja išskubėjo 
į kitą kambarį ir atlydėjusiai ją poniai Taliver pasakė 
esanti įsitikinusi, jog mažoji ne šiaip sau verkė, ir tie, 
kas manė ją tik reikalaujant barškaliuko, smarkiai klydo. 
Kai teisėtas rėkimas buvo numaldytas, ponia Mos, pa- 
žvelgusi į brolienę, tarė: 

— Man gaila, kad brolis toks susierzinęs dėl tų van- 
dens reikalų. 

— Tokio būdo jūsų brolis, ponia Mos; kol buvau ne- 
tekėjusi, nieko panašaus nebuvau mačiusi, — atsakė po- 
nia Taliver lyg ir su priekaištu. Kalbėdama su ponia Mos 
ji savo vyrą vadindavo „jūsų broliu“, kai jo elgesys ne- 
būdavo itin girtinas. Nors mieloji ponia Taliver gyvenime 
ant nieko nebuvo supykusi, bet visgi turėjo šiokių tokių 
bruožų, be kurių nebūtų buvusi nei Dodson, nei moteris. 
Visada puolama savo seserų, savaime suprantama, pasi- 
jusdavo pranašesnė prieš vyro seserį, stambią, nuolankią, 
netvarkingą, gero būdo ir geros širdies daugiavaikę mo- 
terį, kurios meilės užteko ne tik vyrui, skaitlingiems savo 
vaikams, bet ir visiems kitiems giminaičiams. 

— Aš tik meldžiu Dievą, kad jis nepradėtų bylinė- 
tis, — pasakė ponia Mos,— nes žmogus niekad nežinai, kuo 

tai baigsis. Ne visada laimi teisusis. Tas ponas Pivartas, 
matyt, prie pinigo, o dažniausiai būna taip, kaip turtuolis 
nori. 

— Turtuolių,— tarė ponia Taliver, pasiglostydama sau 
suknelę — tai aš savo giminėje prisižiūrėjau, nes mano 
seserų vyrai išgali visa, ko užsimano. Bet kartais net bi- 
jau, kad visos tos kalbos apie teismus ir drėkinimą ma- 
nęs iš proto neišvarytų; seserys visą kaltę verčia man, 
nes jos nežino, ką reiškia turėti tokį vyrą, kaip jūsų bro- 
lis — iš kur joms žinoti. Puletų namuose viskas būna taip, 
kaip mano sesuo geidžia. 

— Taip, bet aš turbūt, — atsakė ponia Mos,— nemylė- 
čiau vyro, kuris savo galvos neturi ir jį reikėtų už pava- 
džio vedžioti. Daug lengviau paklusti vyrui, nei laužyti 
galvą, ką daryti. 

— Jeigu jau pradėjote šneką apie paklusnumą vyrui, — 
prabilo ponia Taliver, šiek tiek primindama seserį Gleg,— 
tai jūsų broliui dar ilgai būtų tekę ieškoti žmonos, kol 
būtų radęs tokią, kuri labiau jam nuolaidžiautų nei aš. 
Dabar aš nuo ankstyvo ryto iki vėlyvo vakaro daugiau 
nieko negirdžiu tik apie teismus ir drėkinimą, ir niekada 
jam nepaprieštarauju, tik vis sakau: „Gerai, pone Talive- 
Ii, darykite kaip tinkamas, tik susimildamas nepradėkite 
bylinėtis". 

Ponia Taliver, kaip jau žinome, vyrui tam tikros įtakos 
turėjo. Visos moterys turi: ji gali palenkti vyrą pasielgti 
pagal jos norą arba priešingai, ir prie daugybės paskatų, 
galėjusių paskubinti pono Taliverio „,bylinėjimąsi“, be 
abejo, prisidėjo ir monotoniškas ponios Taliver maldavi- 
mas; jį netgi būtų galima sulyginti su patarlės paskutiniu 
šiaudų, kuris — teisingai ar neteisingai — kaltinamas ap- 
vertus vežimą, nors bešališkai žiūrint, tas vienas nekal- 
tas šiaudelis nebūtų tokios piktadarystės iškrėtęs, nepri- 
krovus vežimą pilną kitų šiaudų. Žinia, vien ponios Tali- 
ver nedrąsūs prašymai nebūtų atlikę to šiaudo vaidmens, 
tačiau kai ji bent kiek paprieštaraudavo savo vyrui, jis 
jau žiūrėdavo į ją kaip į Dodsonų atstovę, 0 pono Talive- 
rio pagrindinė nuostata — nepraleisti progos parodyti Dod- 
sonams jog jam jie nenurodinės ar, tiksliau sakant, paro- 
dyti, jog Taliverių giminės vyras kur kas pranoksta ke- 

turias Dodsonų moteris krūvon sudėjus, net jei viena jų 
yra ponia Gleg. 

Ir netgi šios tipiškiausios Dodsonų moters tiesus atkal- 
binėjimas nesibylinėti nebūtų jo taip pakurstęs, kaip min- 
tis apie Veikemą, nuolat pakaitrinama to pernelyg išgu- 
drėjusio advokato vaizdo turgaus dienomis. Ponas Tali- 
veris buvo įsitikinęs, jog Veikemas ir buvo tas šuo (me- 
taforiškai kalbant), pakastas po Pivarto drėkinimo siste- 
ma; Veikemas įkalbinėjo Diksą paduoti poną Taliverį į 
teismą dėl užtvankos; neabejotinai per Veikemą ponas Ta- 
liveris pralaimėjo bylą dėl teisės į kelią bei tiltą ir turėjo 
atverti savo žemę visiems valkatoms, kuriems mieliau pa- 
žeisti kito privačią nuosavybę nei vaikščioti plentu kaip 
padoriems žmonėms. Visi teisininkai yra didesni ar ma- 
žesni sukčiai, bet Veikemo suktybė buvo ypač nedovano- 
tina, nes kirtosi su pono Taliverio nuomone bei interesais. 
Užgautam malūnininkui buvo juo apmaudžiau, kad visai 
neseniai, skolindamasis penkis šimtus svarų, pats turėjo 
kreiptis į Veikemo kontorą. O, tas kumpanosis, šaltas kaip 
ledas aštrialiežuvis visada garantuotas savo žaidimu! Gai- 
la, kad advokatas Goras į jį nepanašus, 0 yra plikas, ap- 
skritaveidis, putliomis rankomis ir visiems meilus; staty- 
damas už tokį gaidį prieš Veikemą, turi gerai pasvaIsyti. 
Goras irgi gera lapė, jo silpnybė anaiptol ne sąžiningu- 
mas, bet kiaurai kito permatyti nesugeba, kad ir tankiai 
mirksi ir nors ponas Taliveris buvo tvirtai įsitikinęs, jog 
vanduo yra vanduo ir jog Pivartas drėkinimo klausimu 
neturi kuo remtis, slapčia įtarė Veikemą galintį ištraukti 
daugiau įstatymų prieš šią nenuginčijamą (sveiko proto 
požiūriu) išvadą nei Goras už. Bet kita vertus, jeigu jau 
prieitų iki teismo, ponas Taliveris galėtų į savo pusę pa- 
traukti tarėją Vaildą, užuot tas nenutilstantis ginčininkas 
eitų prieš jį; o galimybė išvysti Veikemo liudininką taip 
prakaituojant ir lemenant, kaip kartą teko pono Talive- 
rio liudininkui, jį viliojo, nes būtų atstatytas teisingumas. 

Apie šiuos painius klausimus ponas Taliveris daug gal- 
vojo, kai jodavo ant savo šėmo arklio — kreipdavo galvą 
čia į vieną, čia į kitą pusę, žiūrint kuri svarstyklių lėkštė 
nusverdavo, tačiau tų apmąstymų išdava dar skendėjo 
miglose ir galėjo išryškėti tik ilgai, karštai pasiginčijus 

tarp namiškių bei artimųjų ir daug sykių pakartojus tą 
patį. Šis pirminis diskusijų etapas, kol ponas Taliveris 
perpasakojo visam artimųjų ratui tą atvejį ir išdėstė savo 
požiūrį, gerokai užsitęsė ir pradžioje vasario, kai Tomui 
vėl reikėjo važiuoti į mokyklą, nieko nauja tėvo paaiš- 
kinimuose prieš Pivartą neatsirado — ir dar nebuvo nuro- 
doma, kokių jis žada imtis priemonių prieš tą beatodairiš- 
ką laužytoją nuostatos, kad vanduo yra vanduo. Iš dažno 
kartojimo — kaip ir iš trinties — tik daugiau karščio, nei 
pažangos, ir pono Taliverio įkarštis darėsi vis akivaizdes- 
nis. Ir jei kitais atžvilgiais daugiau įkalčių prieš Pivartą 
neatsirado, vienas buvo naujas įrodymas — Pivartas taip 
susinešė su Veikemu, kad neatskirsi. 

— Tėte,— tarė vieną vakarą Tomas, baigiantis atosto- 
goms,— dėdė Glegas sako, kad advokatas Veikemas sa- 
vo sūnų žada leisti mokytis pas poną Stelingą. Neteisybė, 
kad jis siųs jį į Prancūziją. Juk tu nenorėtum, kad aš mo- 
kyčiausi kartu su Veikemo sūnumi, tiesa? 

— Nieko čia tokio, sūnau, — atsakė ponas Taliveris,— 
tik tu iš jo nieko bloga nesimokyk ir tiek. Vaikis-nelaimin- 
gas kuprius, iš veido grynai į motiną atsigimęs; man re- 
gis, į tėvą nė kiek nepanašus. Vadinasi, Veikemas aukš- 
tai vertina poną Stelingą, jei pas jį siunčia sūnų, o Veike- 
mas moka atskirti pelus nuo grūdų. 

Ponas Taliveris širdyje netgi didžiavosi, kad jo sūnus 
turės tokius pat privalumus, kaip Veikemo, tačiau Tomas 
dėl to sunerimo; jei advokato sūnus nebūtų buvęs kup- 
rius, būtų buvę daug aiškiau, nes tuomet Tomas būtų ga- 
lėjęs jį kulti nesivaržydamas — aukštos moralės reikalavi- 
mus tai būtų pateisinę. 


3 
NAUJAS MOKSLO DRAUGAS 
Tomas grįžo į mokyklą šaltą drėgną sausio dieną — 
diena visai atitiko atšiaurų jo likimo laikotarpį. To vi- 
suotino niūrumo nebūtų praskaidrinęs joks spindulėlis, jei 


jis nebūtų pasirūpinęs sau šiokių tokių malonumų ir nebū- 
tų pasiėmęs pakelio ledinukų ir vaškinės lėlytės mažajai 

Lorai. Bet jam darėsi smagu, pagalvojus, kaip Lora atsta- 
tys lūputes ir išties rankutes, prašydama ledinukų, ir kad 
tas patrauklus vaizdas būtų gyvesnis, jis išsitraukė pake- 
lį, praplėšė mažą skylutę ir išsiėmė porą ledinukų; po 
pradrėkusia vežimo būda, aplink nieko nematant, ledinu- 
kai buvo tikra paguoda, ir Tomas per visą kelią jais dar 
kelis kartus raminosi. 

— O Taliveri, džiugu vėl tave išvysti, — širdingai pa- 
sisveikino ponas Stelingas.— Nusivilk ir iki pietų eime į 
kabinetą. Ten dega židinys ir tavęs laukia naujas draugas. 

Tomui neramiai suspurdėjo širdis, nusivyniojant vil- 
nonį šaliką ir nusivelkant kitus drabužius. Seint Oge jis 
matydavo Filipą Veikemą, bet kaskart nukreipdavo į šalį 
akis. Jam nebūtų patikę turėti draugą kuprių, net jei jo 
tėvas ir nebūtų buvęs toks blogas žmogus. Be to, Tomas 
netikėjo, kad blogo žmogaus sūnus galėtų būti labai ge- 
ras. Jo paties tėvas tai geras Žmogus, ir jei kas būtų pa- 
sakęs kitaip, tą Tomas būtų prikūlęs. Tad jis nusekė pas- 
kui poną Stelingą į kabinetą ir sumišęs, ir niršdamas. 

— Štai tavo naujasis draugas ponaitis Filipas Veike- 
mas, — tarė tas džentelmenas, atidaręs kabineto duris, — pa- 
sisveikinkit, Taliveri. Palieku judu vienu du susipažinti. 
Tikriausiai vienas apie kitą jau šį tą žinote, nes esate iš 
tų pačių vietų. 

Tomas atrodė suglumęs ir varžėsi, o Filipas atsistojo 
ir droviai į jį pažvelgė. Tomui nesinorėjo taip staiga ženg- 
ti prie jo ir atkišus ranką pasakyti „Labas“. 

Ponas Stelingas supratingai apsisuko ir uždarė duris; 
kai nėra suaugusių, berniukai laisviau jaučiasi. 

Filipas ir iš išdidumo, ir drauge iš drovumo nėjo ar- 
tyn Tomo. Jis pamanė, ar veikiau pajuto Tomą juo bjau- 
rintis — kone visi kreipdavo nuo jo žvilgsnį, o einant jo 
kupra dar labiau krisdavo į akis. Tad jiedu nei padavė 
vienas antram ranką, nei žodį pasakė; Tomas atsistojo prie 
židinio ir šildėsi, vogčiom dirsčiodamas į Filipą, o tas, pa- 
sidėjęs popieriaus lapą, kažką išsiblaškęs piešė. Jis vėl 
atsisėdo ir piešdamas galvojo, ką čia pasakius Tomui ir 
kaip nugalėjus savo nenorą pirmam užmegzti pažintį. 

Tomas ėmė dažniau žvilgčioti ir žvilgsnį ilgiau užlai- 
kyti, nepastebėdamas kupros, nes įsižiūrėjo, kad Filipo 

veidas nėra nemalonus, tik labai suaugus. Ir Tomas ėmė 
spėlioti, kiek Filipas už jį vyresnis. Anatomas — netgi 
šiaip fizionomistas — iškart būtų nustatęs, kad Filipas nėra 
apsigimęs luošys, o liko kuprotas nuo kokios nelaimės 
vaikystėje, bet negi tikėsies, kad Tomas įžvelgtų tokius 
skirtumus. Jam Filipas buvo tiesiog kuprius. Jis turėjo 
neaiškią nuojautą, jog Veikemo sūnaus luošumas kaž- 
kuo susijęs su to advokato suktybėmis, apie kurias daž- 
nai girdėjo tėvą karštai šnekant; be to, pats sau nepri- 
sipažindamas, prisibijojo Filipo, nes jis tikriausiai pagie- 
žingas ir, nevaliodamas tavęs primušti, gali kokią šunybę 
iš pasalų iškrėsti. Netoliese pono Džeikobso mokyklos gy- 
veno vienas kuprotas siuvėjas, visų nuomone, labai ne- 
koks Žmogus ir susipratę Mokiniai jį smarkiai ujo dėl jo 
moralinių neigiamybių, tad Tomo nuostata į Filipą nebuvo 
iš piršto laužta. Ir visgi į to siuvėjo bjaurų snapą šio me- 
lancholiško berniuko veidas nebuvo nė iš tolo panašus: 
rudais, banguotais kaip mergaitės plaukais jis Tomui atro- 
dė pasigailėtinas. Tas Veikemas išblyškęs, nupiepęs vy- 
relis, savaime aišku, nepagalintis žaisti jokių rimtesnių 
žaidimų, bet jis pieštuką rankoje pavydėtinai mikliai ve- 
džiojo ir, matyt, be didelių pastangų piešė vieną daiktą 
paskui kitą. Ką jis ten piešia? Tomas sušilęs panūdo kuo 
nors užsiimti. Visgi maloniau turėti tokį piktavalį ku- 
protą draugą, nei žiūrėti pro langą į lietų ir iš vienatvės 
spardyti grindjuostę; kasdien kas nors nutiks — „kokie 
kivirčai ar kas“; ir Tomas pamanė, jog reiktų parodyti Fi- 
lipui, kad verčiau tegu nebando jam krėsti savo piktų 
pokštų. Staiga nužingsniavęs per kambarį jis pažvelgė 
pro Filipo petį. 

— Vaje, čia gi asilas apkrautas krepšiais, ir šuo spa- 
nielis, ir kurapkos kampe! — sušuko jis, nes iš nuostabos 
bei susižavėjimo jam iškart atsipalaidavo liežuvis.— O 
jergutėliau! Norėčiau šitaip mokėti piešti. Šį pusmetį aš 
mokysiuos paišybos.— Kažin, ar išmoksiu paišyti asilus 
ir šunis? 

— A, juos gali nupiešti ir nesimokęs,— atsakė Filipas.— 
Piešti aš niekad nesimokiau. 

— Niekad nesimokei? — net apstulbo Tomas.— Nejau- 
gi? Kai aš paišau šunis, arklius ir kitus gyvulius, man 

niekaip neišeina nei galva, nei kojos, nors puikiausiai ma- 
tau, kokios jos turėtų būti. Aš moku piešti namus su vi- 
sokiausiais kaminais — kaminais per visą sieną arba su 
stoglangiais ir kitokiais dalykais. Bet man gal išeitų ir šu- 
nys su arkliais, jei labiau pasistengčiau,— pridėjo jis, pa- 
manęs, kad jei bus per daug atviras ir per daug sumen- 
kins savo sugebėjimus, Filipas pamanys jį jau pasiduo- 
dant. 

— Na, žinoma, — sutiko Filipas.— Tai labai lengva. Tik 
reikia gerai įsižiūrėti į daiktą ir jį vis piešti, piešti. Ką vie- 
ną kartą negerai nupaišai, kitą kartą pataisai. 

— Bet nejau tavęs niekas nepamokė? — paklausė To- 
mas, iš tolo įtardamas, kad Filipo nepaprastų sugebėjimų 
šaltinis gali būti kupra.— Maniau, kad tu jau seniai lan- 
kai mokyklą. 

— Taip, — atsakė nusišypsojęs Filipas, — Mane mokė Io- 
tynų kalbos, graikų, matematikos ir panašių dalykų. 

— Na ir kaip tau ta lotynų kalba patiko? — paklausė 
Tomas, pritildęs balsą, lyg patikėdamas paslaptį. 

— Nieko, man ji buvus nebuvus, — atsakė Filipas. 

— A, turbūt dar nebuvot priėję iki Propria guae mari- 
bus '— tarė Tomas, purtydamas galvą tarsi sakydamas.— 
„va ten tai kietas riešutas; lengva šnekėti, kol dar iki ten 
nepriėjęs“. 

Filipą apėmė tulžingas pasitenkinimas, kad šio gerai 
sudėto, iš pažiūros smarkaus berniuko kvailumui nėra ga- 
lo, bet pats būdamas itin jautrus, be to, trokšdamas jį 
į save palenkti, susivaldė nenusijuokęs ir mandagiai at- 
sakė: — Aš jau visą gramatiką išėjau, ir daugiau jos nebe- 
simokau. 

— Vadinasi, tau ir man bus ne tos pačios pamokos? — 
paklausė Tomas šiek tiek nusivylęs. 

— Ne, bet aš tau vis vien galėsiu padėti. Man būtų 
labai smagu, jei tau galėčiau padėti. 

Tomas net nepadėkojo, nes buvo užvaldytas minties, 
kad Veikemo sūnus visai neatrodė toks piktavalis, kaip 
galėjai tikėtis. 


I! būdinga jūrai (lot.). 

— Klausyk,— nei iš to, nei iš šio prabilo jis,— ar tu 
myli savo tėvą? 

— Myliu,— atsakė Filipas, išrausdamas iki pašaknų,— 
o tu ar savo tėvą myli? 

— O, aišku myliu. Tik šiaip norėjau sužinoti, — atsa- 
kė Tomas ir susigėdo dėl savo klausimo, pamatęs kaip iš- 
raudo ir sumišo Filipas. Jam buvo gana sunku nustatyti 
savo požiūrį į tą advokato Veikemo sūnų, ir jam staiga šo- 
vė mintis, kad jei Filipas nemylėtų tėvo, jam būtų ne taip 
sudėtinga. 

— O dabar tu mokysies piešti? — paklausė jis, kitur pa- 
kreipdamas kalbą. 

— Ne,— atsakė Filipas,— tėvas nori, kad aš visą lai- 
ką skirčiau kitiems dalykams. 

— Kokiems? Lotynų kalbai, geometrijai ir visokiems 
tokiems? 

— Taip, — atsakė Filipas, kuris, jau padėjęs pieštuką, 
sėdėjo viena ranka pasirėmęs galvą, o Tomas, abiem al- 
kūnėm remdamasis stalo, vis labiau žavėjosi šuniu ir asilu. 

— Ir tu nieko prieš? — Tomo smalsumas stiprėjo. 

— Ne, man patinka žinoti tai, ką kiti žino. O neilgai 
trukus aš mokysiuos to, ką mėgstu. 

— Niekaip nesuprantu, kam reikia mokytis lotynų, — 
tarė Tomas.— Iš jos jokios naudos. 

— Lotynų kalba įeina į džentelmeno išsilavinimą, — pa- 
aiškino Filipas.— Visi džentelmenai mokosi to paties. 

— Dar ko! Negi manai, kad seras Džonas Kreikas, ka- 
rališkųjų skalikų viršininkas, moka lotyniškai? — paklausė 
Tomas, dažnai pagalvodavęs, kad norėtų būti panašus į 
serą Džoną Kreiką. 

— Mažas būdamas tikrai mokėsi, — atsakė Filipas,— 
bet jau turbūt pamiršo. 

— O, šitaip ir aš galiu, — pasakė Tomas, visai neke- 
tindamas pažerti sąmojį, bet iš rimtųjų patenkintas, kad 
lotynų kalba jam nebus kliūtis būti panašiam į serą Džoną 
Kreiką.— Bet kol esi mokykloje, turi ją atminti, antraip 
ponas Stelingas užduos mintinai išmokti daugybę eilučių 

iš „„Oratoriaus“ '. Ponas Stelingas labai priekabus — neži- 
nojai? Jei pasakysi „nam“ * vietoj „jam“ *, lieps dešimt kar- 
tų teisingai pakartoti... Neleidžia nei vienos raidelės su- 
maišyti, tikrai. 

— Man čia nieko tokio,— atsakė Filipas, nebegalėda- 
mas užgniaužti juoko, — mano atmintis gera. O kai kurios 
pamokos man labai patinka. Man labai įdomi Graikijos is- 
torija ir šiaip viskas apie graikus. Norėčiau būti graikas 
ir kovoti su persais, o paskui, grįžus iš karo, rašyti tra- 
gedijas, arba būti toks išmintingas kaip Sokratas, kad ma- 
nęs visi klausytųsi, ir numirti šlovinga mirtim. (Filipas, 
kaip matote, norėjo tam tvirtai suręstam barbarui pada- 
ryti įspūdį savo protiniu pranašumu). 

— O ką, ar graikai buvo narsūs kariai? — pasidomėjo 
Tomas, pamanęs, kad gal jam čia atsiveria nauji plotai.— 
Ar graikų istorijoje buvo kokių didvyrių, panašių į Do- 
vydą, Galijotą ar Samsoną? Žydų istorijoje man tik jie 
įdomus. 

— O, yra labai puikių legendų apie graikus, apie anks- 
tyvųjų laikų didvyrius, kurie kovėsi su laukiniais žvėrimis 
kaip Samsonas. „Odisėjoje“ — tai labai graži poema — yra 
dar įstabesnis milžinas nei Galijotas, — Polifemas, kuriam 
vidury kaktos buvo tik viena akis, o kai Odisėjas, nedi- 
delio ūgio, bet labai protingas ir gudrus, paėmęs įkaitin- 
tą iki raudonumo pušies rąstą, išdūrė jam tą vieną akį, 
jis suriaumojo kaip tūkstantis jaučių. 

— O, čia tai bent! — sušuko Tomas, atšokęs nuo sta- 
lo ir sutrepsėdamas kojomis.— Klausyk, gal tu man ga- 
lėtum papasakoti visas šias istorijas. Juk aš graikiškai ne- 
simokysiu. .. ar ne? — pridūrė staiga apimtas panikos, kad 
gali būti ir kitaip, ir nustojo trepsėjęs.— Ar visi džentel- 
menai mokosi graikų kalbos? Kaip manai, ar ponas Ste- 
lingas man lieps ją mokytis? 

— Aš taip nemanau, tikriausiai nelieps,— atsakė Fili- 
pas.— Bet tuos pasakojimus gali perskaityti ir nemokė- 
damas graikiškai. Aš juos turiu anglų kalba. 


! kalbų rinkinys lotynų kalba. 
2 būtent (lot.). 
3 jau (lot.). 

— Et, kad aš nemėgstu skaityti, verčiau tu juos man 
papasakok. Tik būtinai apie kautynes. Mano sesuo Megi 
man nuolat peršasi su savo pasakojimais, bet josios pa- 
sakojimai labai paiki. Mergaitėms vien paiki ir patinka. 
O tu daug žinai įdomių pasakojimų apie kautynes? 

— O taip, — atsakė Filipas, — daugybę, ir ne vien apie 
graikus. Aš tau galiu papasakoti apie Ričardą Liūtaširdį 
ir Saladiną, apie Viljamą Volesą !', apie Robertą Briusą *, 
apie Džeimsą Duglą * — aš begalę žinau. 

— Tu gal vyresnis už mane, a2 — parūpo Tomui. 

— O kiek tau metų? Man penkiolika. 

— Man eina keturiolikti, — pasisakė Tomas.— Bet pas 
Džeikobsą visus berniukus priveikdavau — ten anksčiau 
mokiausi. Aš ir kamuolį geriau už visus mėčiau ir į me- 
džius laipiojau. Būtų neblogai, jei ponas Stelingas mums 
leistų meškerioti. Aš tave galėčiau pamokyti meškerioti. 
Tu galėtum meškerioti, tiesa? Čia nieko nėra — tiktai ra- 
mMiai stovi arba sėdi. 


Tomas savo ruožtu norėjo, kad svarstyklės nusvertų jo 
naudai. Šis kuprius lai nemano, kad jei žino pasakojimų 
apie kautynes, jau prilygsta tikram kovotojui ir didvyriui 
kaip kad Tomas Taliveris. Filipas susigūžė nuo užuominos, 
kad jis netikęs judriems žaidimams, ir atsakė kone dygiai: 

— Nepakenčiu meškeriojimo. Mano manymu, tik kvai- 
liai gali kiurksoti valandų valandas ir spoksoti į valą, ar- 
ba užmetinėti ir užmetinėti meškerę nieko nesugaudami. 

— A, bet kvailiais nepavadintum tų, kuriems užkimba 
dideliausia lydeka, — atsakė Tomas, dar gyvenime nieko 
„dideliausio“ nepagavęs, bet stojus ginti šio sporto garbę, 
jo vaizduotė įsidegė. Veikemo sūnus, aišku, turi nemalo- 
nių savybių ir nėra ko jam nuolaidžiauti. Laimė, kad šio 
pirmojo pokalbio darna nespėjo pašlyti, nes juos pakvietė 
pietų, ir Filipui buvo atimta proga toliau dėstyti nesveiką 
nuomonę meškeriojimo tema. Tačiau Tomas pats sau ta- 
rė, kad iš kupriaus nėra ko daug ir tikėtis. 


'! Wallace (1272—1305) — liaudies didvyris, kovojęs prieš anglų ka- 
ralių Eduardą I už škotų nepriklausomybę. 

2 Bruce (1274—1329) — Škotijos karalius, liaudies didvyris. 

3 Douglas — Škotijos liaudies didvyris, Briuso bendražygis. 

Ą 
NAUJAS SUMANYMAS 


Tokia jausmų kaita, pasireiškusi jau per pirmąjį dia- 
logą tarp Tomo ir Filipo, lydėjo jų mokyklinį bendravi- 
mą dar daug savaičių. Tomas taip ir neatsikratė minties, 
kad Filipas, būdamas sukčiaus sūnus, jau savaime yra jo 
priešas, kaip ir neįveikė savo pasibjaurėjimo Filipo luo- 
šumu; Tomas buvo toks berniukas, kuris įsikibęs laikosi 
pirmųjų įspūdžių ir — kaip būdinga tiems, kieno pojūčiai 
yra stipresni nei protas bei jausmai, — išorinį pasaulį ma- 
tydavo tokį, kokį išvydo pirmu žvilgsniu. Antra vertus, 
kai Filipas būdavo gerai nusiteikęs, jo draugijos buvo ne- 
įmanoma nemėgti; jis buvo puikus pagalbininkas, atlie- 
kant lotynų kalbos pratimus, kurie Tomui atrodė lyg koks 
galvosūkis, išsprendžiamas tik per laimingą atsitiktinumą; 
be to, Filipas mokėjo papasakoti tiek daug nuostabių ko- 
vinių legendų, pavyzdžiui, apie Helą iš Vindo ir kitus 
itin Tomo mėgiamus didvyrius, sunkiais smūgiais išgul- 
džiusius aplink visus priešus. Apie Saladiną, savo riestu 
kardu perpus perkertantį pagalves, Tomas buvo menkos 
nuomonės — kam rūpi skaldyti pagalves? Tai kažkokia 
kvailystė, ir dar kartą ją išgirsti buvo neįdomu. Tačiau 
kai Robertas Briusas, per Benokberno mūšį jodamas juo- 
du poni, pasistojo ant balno kilpų ir, pakėlęs savo gerąjį 
kovų kirvį, vienu kirčiu perkirto per daug įsikarščiavusio 
riterio šalmą ir kiaušą, Tomas iš susižavėjimo nesitvėrė 
savyje ir jei būtų turėjęs kokoso riešutą, būtų jį su žars- 
tekliu iškart praskėlęs. Kai Filipas būdavo gero ūpo, kiek- 
vienos kovos įniršio, trenksmų ir poškesių įspūdį sustip- 
rindavo visa artilerija epitetų bei palyginimų, kokius tik 
išmanė. Bet jis ne visuomet būdavo linksmos ir geros 
nuotaikos. Dygus jautrumas, prasiveržęs jau per pirmąjį 
berniukų susitikimą, buvo simptomas nuolat pasikarto- 
jančios prislėgtos būsenos, kuri pasireikšdavo čia irzlu- 
mu, čia nuožmumu, ir kurios priežastis buvo jo luošumas. 
Per tokius nervingumo priepuolius jam atrodydavo, kad 
kiekvienas žvilgsnis byloja apie įžeidų gailestį, sunkiai 
slepiamą pasibjaurėjimą, ar geriausiu atveju apie abejin- 

gumą, o Filipas buvo toks jautrus abejingumui, kaip pie- 
tietis vaikas jautrus vėsiam pavasario orui šiaurėje. Varg- 
šo Tomo nevėkšliškas globėjiškumas, kai jiedu kartais 
drauge išeidavo į lauką, jį taip įsiutindavo, kad jis negai- 
lestingai užsipuldavo niekuo nekaltą berniuką, o jo akys, 
paprastai liūdnos, romios, svaidydavo žaibus. Nieko nuo- 
stabaus, kad Tomo nepasitikėjimas kupriumi neišsisklaidė. 

Bet Filipo savamoksliškas sugebėjimas piešti buvo dar 
viena jų tarpusavio jungtis, nes Tomas pasibaisėjo, kad 
jo naujasis piešimo mokytojas jam liepė piešti ne šunis 
ir asilus, bet upelius, kaimiškus tiltus ir griuvėsius, juos 
minkštai juodai tušuojant, kad gamtai būtų suteiktas at- 
lasinis įspūdis. Tomo tuo metu visai netraukė gam- 
tovaizdžiai ir nėr ko stebėtis, kad pono Gudričo pie- 
šiniai jam atrodė neįdomi meno forma. Ponas Taliveris 
turėjo miglotų ketinimų įtaisyti Tomą į kokį nors verslą, 
kur reikia braižyti planus bei žemėlapius ir, Madporte su- 
sitikęs poną Railį, pasiskundė, jog Tomas nieko panašaus 
nėra mokomas, ir paslaugusis patarėjas pasiūlė Tomui pa- 
samdyti piešimo mokytoją. Tegul ponas Taliveris nesi- 
baido sumokėti už piešimo pamokas, tegul Tomas įgunda 
laikyti pieštuką rankose, kad paskui bet kur savo įgūdžius 
galėtų panaudoti. Todėl buvo liepta mokyti Tomą pieši- 
mo, o kokį kitą mokytoją galėjo išrinkti ponas Stelingas, 
jei ne poną Gudričą, kuris dvylika mylių spinduliu aplink 
King Lortoną buvo laikomas pirmaujančiu savo profesi- 
joje? Jis išmokė Tomą labai smailiai nudrožti pieštuką 
ir bendrais bruožais apmesti peizažą, bet tai, žinoma, ber- 
niukui atrodė itin nuobodu, nes jis į piešinį siauriau Žiū- 
rėjo ir labiausiai vertino detalumą. 

Visa tai, atminkite, vyko dar tamsiais amžiais, kai ne- 
buvo dailės mokyklų, kai dar visi be išimties mokytojai 
nebuvo tapę skrupulingai sąžiningi, o visi dvasininkai pla- 
čių pažiūrų ir įvairiapusio išsilavinimo žmonėmis. Ne pa- 
slaptis, kad anais, mažiau palaimingais laikais ne tik po- 
nas Stelingas, bet ir kiti dvasininkai buvo riboto proto ir 
neribotų poreikių, o jų pajamos — per painią logiką, bū- 
dingą Fortūnai, nes ji yra ne tik moteriškos giminės, bet 
ir akla — atitiko ne jų poreikius, 0 jų protą, su kuriuo 
pajamos turi maža bendro. Tie džentelmenai turėjo išspręs- 

ti vieną galvosūkį — kaip suderinti santykį tarp jų porei- 
kių ir pajamų, bet kadangi poreikiai nėra lengvai numa- 
Iinami, paprastesnis kelias buvo padidinti pajamas. Bet 
kokie žemųjų sluoksnių darbai, kuriuos reikia gerai at- 
likti už menką kainą, dvasininkijai buvo uždrausti, tad 
ne jų kaltė, kad vienintelis jiems likęs išteklių šaltinis 
buvo prastas darbas už aukštą kainą. Be to, net negali- 
ma buvo tikėtis poną Stelingą nutuokiant, kad mokymas 
yra subtilus bei sunkus darbas, kaip nesitikime, kad žvė- 
relis, graužiantis uoloje skylę, nusimanytų apie kalnaka- 
sybą. Ponas Stelingas nuo mažens buvo mokomas kastis 
tiesiu taikymu ir kitaip nesugebėjo. Bet tarp Tomo am- 
žininkų, kurių tėvai atiduodavo savo sūnus mokyti dvasi- 
ninkams, kad po daugelio dienų jie grįžtų namo visiški 
nemokšos, daugeliui kur kas labiau nepasisekė nei To- 
mui Taliveriui. Anais laikais mokslas buvo grynai sėk- 
mės — paprastai nesėkmės — dalykas. Imant į rankas 
biliardo lazdą ar kauliukų dėžutę, didesnė sėkmės tikimy- 
bė, nei tiems senoviškiems tėvams, kaip kad ponas Tali- 
veris, parenkant sūnums mokyklą ar mokytoją. Tie pui- 
kūs Žmonės, visą gyvenimą rašę taip, kaip taria, ir, ne- 
paisant šio trūkumo, sėkmingai vertęsi ir sukaupę tiek 
pinigų, kad savo sūnums išgalėjo padėti tvirtesnį pamatą 
po kojomis, turėjo neišvengiamai pasikliauti vien sąžine 
bei išmanymų mokytojo, kurio reklaminis prospektas pa- 
tekdavo jiems į rankas, žadėdamas daug daugiau nei jie 
drįso tikėtis, — netgi duoti mokiniams patalynę, šakutę ir 
šaukštą. Dar laimė, jei koks aukštų siekių manufaktūros 
pirklys neišleisdavo savo sūnaus į kunigus, ir jei tas jau- 
nas dvidešimt ketverių metų džentelmenas neužbaigdavo 
savo išdykavimų koledže neapgalvotomis vedybomis; ki- 
tu atveju tie naivūs tėvai, iš paskutiniųjų stengdamiesi dėl 
savo atžalų, galėdavo išvengti manufaktūrininko sūnaus 
likimo, tik atsitiktinai atsidūrę tarp klasikinės mokyklos 
(kol kas dar nelankomos jokių komisijų) kūrėjų, ir tuo- 
met kokiems dviem ar trim berniukams atitekdavo erd- 
vus didingas pastatas, kur už bedančio, pusaklio, kurčio 
mokytojo padrikus aiškinimus ir neatidumą reikėdavo mo- 
kėti tris šimtus svarų nuo galvos, be abejonės, tas moky- 
tojas, stodamas į pirmąją tarnybą, buvo brandus mokslo 

vyras, tačiau, kaip žinia, po šia saule brandumas, perėjęs 
į vėlesnę stadiją, turguje turi mažesnę kainą. 

Tad Tomui Taliveriui, palyginus su kitais to meto bri- 
tų jaunuoliais, turinčiais brautis per gyvenimą su daugmaž 
reikalingomis žinių nuotrupomis ir apsčiu itin reikalingu 
nemokšiškumų, dar pasisekė. Ponas Stelingas buvo pla- 
čiapetis, sveikas, neblogos širdies vyras, džentelmeniškos 
laikysenos, įsitikinęs, jog augantis berniukas turi gauti 
sočiai jautienos, ir besidžiaugiantis kad Tomas gražiai at- 
rodo, o kai šveičia pietus, net ausys lapsi. Ponas Stelin- 
gas buvo nelabai jautrios sąžinės vyras, nesuvokiantis, kad 
iš mūsų kiekvienos dienos darbų išplaukia begalė pasek- 
mių; ne visai atitinkantis savo aukštas pareigas, bet juk ir 
neatitinkantiems pareigų džentelmenams reikia gyventi, ir 
sunku įsivaizduoti, kaip jie, neturėdami pinigų, galėtų 
aristokratiškai gyventi, jei nebūtų prie valdžios ar neuž- 
siimtų mokymu. Be to, kuo dėta Tomo protinė sandara, 
kad jo gabumai nevešėjo nuo tų žinių, kurias perteikdavo 
ponas Stelingas. Berniukas, nesugebantis suprasti matemati- 
nių ženklų ir abstrakčių sąvokų, dėl šio įgimto trūkumo turį 
atkentėti taip pat, kaip kentėtų, jei būtų gimęs raišas. 
Mokymo metodai, įteisinti per ilgą gerbiamų mūsų senolių 
praktiką, neleido nuleisti rankų prieš išskirtinį bukumą 
vaiko, per nelaimę gimusio anuo metu. Ir ponas Stelingas 
buvo tos nuomonės, kad jei vaikas negabus matematiniams 
ženklams bei abstrakčioms sąvokoms, jis viskam negabus. 
Mūsų gerbiami senoliai naudojosi tokiu išradingu įrankiu 
kaip žnyplės ir jas vis spausdavo ir spausdavo, kad būtų 
išgauti nesami dalykai; būdami tvirtai įsitikinę, jog tų 
dalykų esama, ką kita jie galėjo daryti, jei ne spausti 
žnyples? Ir ponas Stelingas manė, jog visi berniukai, tu- 
rintys šiokių tokių gabumų, yra pajėgūs išmokti tai, ko 
juos teisingiausia mokyti; jeigu jiems sunkiai einasi, žnyp- 
les dera labiau spausti — griežčiau reikalauti, kad moky- 
tųsi pamokas, 0 jų vangų domėjimąsi lotynų poezija ska- 
tinti, vietoj bausmių užduodant mintinai išmokti po pus- 
lapį iš Virgilijaus kūrybos. 

Tačiau per antrąjį pusmetį žnyplės buvo šiek tiek at- 
leistos. Filipas buvo taip pažengęs moksle ir toks imlus, 
kad ponas Stelingas daug lengviau galėjo išgarsėti kaip 

geras mokytojas, nedaug tepadėdamas šiam gabiam ber- 
niukui, nei su vargu kimšdamas žinias į Tomo buką gal- 
vą. Plačiapečiai, didelių užmojų džentelmenai kartais ap- 
vilia savo draugus ir ypatingų laimėjimų nepasiekia. Gal- 
būt tiems aukštiems siekiams būtinos ir kitokios savybės, 
ne vien garbės troškimas; gal tie sveiki drūti džentelme- 
nai tingoki, o jų divinae particulum aurae ! skrieti į viršų 
trukdo per didelis apetitas. Gal dėl šios, gal dėl kitos prie- 
žasties ponas Stelingas vis atidėliojo savo veržlius suma- 
nymus — laisvalaikiu nei vertė graikišką pjesę, nei ėmėsi 
kokio mokslinio darbo, bet ryžtingai užsirakinęs savo ka- 
binete įnikdavo į kurį nors Teodoro Huko romaną. Pama- 
žėle Tomui buvo leidžiama atsainiau atlikti namų darbus, 
o padedamas Filipo jis sugebėdavo pasirodyti kažką ap- 
graibom mokęsis be baimės, kad paaiškės, jį nieko į gal- 
vą neįsidėjus. Šitaip pasikeitus aplinkybėms, jam mokykla 
atrodė labiau pakenčiama ir jis yrėsi į priekį, gan noriai, 
lasiodamas padrikas žinias, visai nenumatytas jo mokymo 
programoje. Iš esmės jam programa buvo paprasta — iš- 
mokti skaityti ir taisyklingai, gražiai rašyti, bet ji dės- 
toma buvo labai sudėtingai, remiantis nesuprantamomis 
atitrauktomis sąvokomis, o Tomas nepatenkindavo reika- 
lavimo viską mintinai iškalti. 

Tačiau Tomas ir nuo tokio muštro darė akivaizdžią pa- 
žangą, gal todėl, kad jis buvo ne abstraktus berniukas, vi- 
sų pirma turintis atspindėti neteisingo mokymo ydas, bet 
vaikas iš kūno ir kraujo, nepasiduodantis vien aplinkybių 
valiai. 

Pavyzdžiui, labai pasitaisė jo laikysena, ir čia nemažas 
nuopelnas pono Poulterio, kaimo mokytojo, kuris kaip is- 
paniškų kampanijų? veteranas buvo pasamdytas mankš- 
tinti Tomą, o tai juodviem teikė didelį abipusį pasitenki- 
nimą. „Juodosios gulbės“ lankytojų nuomone, ponas Poul- 
teris, kažkada kėlęs siaubą prancūzų širdyse, nebebuvo 
itin grėsmingos išvaizdos. Susiraukšlėjęs, rytais drebančio- 

! dieviško įkvėpimo dalelė (lot.). 

2 Napaleono karų metu anglų ekspedicinis korpusas kariavo su 


prancūzais Ispanijos teritorijoje. 

mis rankomis ne nuo amžiaus, bet nuo nepaprastai išdy- 
kusių King Lortono berniukų, kuriuos ištverti jam niekas 
kitas taip nepadėjo kaip džinas. Ir visgi jo eigastis buvo 
tiesi kaip kariškio, švarkas be dulkelės, kelnės tampriai su- 
juostos, o kai trečiadienį bei šeštadienį po pietų jis atei- 
davo mankštinti Tomo įkvėptas džino ir senų prisiminimų, 
jis būdavo taip karingai nusiteikęs, kaip nukaršęs kovų 
žirgas, išgirdęs mūšio būgną. Fizinės mankštos pamokas 
visuomet užtęsdavo pasakojimai apie karo veiksmus, ku- 
Tie Tomui buvo daug įdomesni nei Filipo istorijos iš „[Iia- 
dos“, nes „Iliadoje“ nebuvo patrankų, be to, Tomas net 
pasipiktino, sužinojęs Hektorą ir Achilą gal net ir negyve- 
nus. Gi hercogas Velingtonas dar buvo gyvas, o Bonapar- 
tas tik neseniai mirė, todėl pono Poulterio prisiminimai 
apie Ispanijos ekspediciją nekėlė jokių abejonių dėl jų 
tikrumo. Pasirodo, ponas Poulteris pasižymėjo mūšyje 
prie Talaveros ir nemažai prisidėjo, kad jų pėstininkų 
pulkas įvarytų priešui baisų siaubą. Tomis popietėmis, kai 
jo atmintis būdavo labiau sužadinta nei paprastai, jis pri- 
simindavo hercogą Velingtoną išreiškus (labai slapta, kad 
nesukeltų pavydo) aukštą šio drąsaus vyro Poulterio įver- 
tinimą. Netgi pats chirurgas, gydęs ligoninėje jo žaizdą 
nuo kulkos, stebėjosi nepaprasta jo sveikata; dar jis gyve- 
nime nebuvo matęs, kad žaizda taip greitai būtų gijusi. Apie 
tos svarbios kampanijos, kurioje jis dalyvavo, įvykius, ne 
susijusius su juo asmeniškai, ponas Poulteris buvo santūres- 
nis, ir saugojosi, kad savo svariu autoritetu netyčiomis 
neparemtų kokių prasigalvojimų apie karinę istoriją. Tas, 
kas dėjosi išmanąs apie Badachos puolimą, ponui Poul- 
teriui kėlė vien tylų gailestį; lai tą pliurpalių kautynių 
pradžioje numuša nuo kojų ir per jį visi perbėga, vos iš 
jo paskutinio kvapo neišspaudę, kaip atsitiko ponui Poul- 
teriui, tada tegul jis kalba apie Badachos puolimą! Ret- 
karčiais Tomas suerzindavo savo mankštos mokytoją, pa- 
smalsaudamas apie karo dalykus ne iš pono Poulterio pa- 
tirties. 

— Ponas Poulteri, o generolas Vulfas ?! Ar jis nebuvo 


! Wolfe — anglų kariuomenės vadas Kanadoje septynmečio karo su 
prancūzais metu; žuvo, paėmus Diukeno fortą 1799 m. 

nuostabus karys? — pasidomėjo Tomas, manydamas, jog 
visi karo didvyriai, įamžinti aludžių iškabose, dalyvavo 
kare su Bonapartu. 

— Anaiptol! — su panieka atsakė ponas Poulteris— 
Nieko panašaus!.. Galvas aukštyn! — pridūrė jis tokiu 
griežtu įsakmiu balsu, kad Tomas sužavėtas pasijuto taip, 
lyg jo asmuo būtų atstojęs ištisą pulką. 

— Ne, ne! —toliau kalbėjo ponas Poulteris, padaręs 
muštrui pertrauką.— Lai man nepasakoja apie generolą 
Vulią. Ką jis ypatinga padarė, mirė nuo žaizdos? Mano 
galva, tai menkas nuopelnas. Nuo tokių kaip mano žaizdų 
kitas jau būtų su šiuo pasauliu atsisveikinęs. Jei genero- 
lą Vulfą būtų taip kardu subadę kaip mane, jis jau būtų 
kojas pakratęs. 

— Pone Poulteri,— kaskart prašydavo Tomas, vos už- 
siminus apie kardą, — ar negalėtumėte kada atsinešti kar- 
do ir mane pamokyti, kaip juo naudotis? 

Ilgą laiką ponas Poulteris tik purtė galvą ir reikšmin- 
gai šypsojosi nelyginant Jupiteris, primygtinai spiriamas 
Semelos. Bet vieną popietę, dėl staigios liūties pasėdėjęs 
„Juodojoje gulbėje“ ilgiau nei visada, ponas Poulteris at- 
nešė kardą.— Tomui tik pasižiūrėti. 

— Nejau čia tas pats kardas, su kuriuo jūs kovėtės vi- 
suose mūšiuose, pone Poulteri? — paklausė Tomas, lies- 
damas rankeną.— Ar juo teko bent vienam prancūzui nu- 
kirsti galvą? 

— Galvą? Che! Jei būtų turėjęs tris galvas, visos būtų 
nulėkę. 

— Bet jūs dar turėjote šautuvą ir kardą? — neatlyžo 
Tomas.— Man šautuvas ir durklas labiausiai patiktų, nes 
priešą pirmiau gali nušauti, o paskui persmeigti. Bum! 
Pšš! — Tomas nutaisė atitinkamą veidą, bylojantį apie dvi- 
gubą malonumą — nuspausti gaiduką ir įbesti durklą! 

— A, bet kardas geriausias ginklas, kai tenka vienas 
prieš vieną kautis, — pasakė ponas Poulteris, nejučia užsi- 
degdamas Tomo susižavėjimu, ir taip ūmai ištraukė iš 
makšties kardą, kad Tomas labai vikriai atšoko. 

— Ak, pone Poulteri, jei ketinate parodyti kovos bū- 
dų,— tarė Tomas, susigriebęs, jog anglui nederėjo iškart 

trauktis, — gal leistumėte man nubėgti ir pakviesti Filipą. 
Juk ir jam būtų įdomu pamatyti. 

— Ar tą kuprelį? — paklausė paniekinamai ponas Poul- 
teris.— Ir kas iš to, kad jis pamatys? 

— O, bet jis labai daug išmano apie kautynes, — atsa- 
kė Tomas, —ir kaip anksčiau buvo kovojama su strėlė- 
mis, lankais ir kovos kirviais. 

— Tuomet lai ateina. Aš jam parodysiu šį tą rimtes- 
nio nei jo lankai ir strėlės, — pasakė ponas Poulteris, 
krenkštelėjęs atsitiesė ir iš anksto pamiklino riešą. 

Tomas nukūrė į svetainę, kur Filipas maloniai leido 
popietę, pianinu iš klausos rinkdamas melodijas ir jas dai- 
nuodamas. Įsitaisęs it beformis ryšulys ant aukštos kėdu- 
tės, atlošęs galvą, akis įbedęs į lubų karnizą, plačiai pra- 
sižiojęs, jis buvo be galo laimingas, visu balsu improvi- 
zuodamas žodžius Arno melodijai, sužadinusiai jo vaiz- 
duotę. 

— Eikš, Filipai, — pašaukė įsiveržęs Tomas, — nesėdėk 
čia bliaudamas „lia lia“, eime pasižiūrėti, kaip senis Poul- 
teris karietinėje rodo kovos su kardu būdus. 

Vien toks šiurkštus įsiveržimas, vien tas disonansas, 
koks buvo tarp Tomo balso ir gaidų, vibruojančių Filipo 
kūnu ir siela, būtų galėjęs išvesti jį iš pusiausvyros, net 
jei Poulteris, fizinės Mankštos mokytojas, čia būtų buvęs 
niekuo dėtas; mat Tomas skubėdamas užglaistyti ponui 
Poulteriui įspūdį, kad jis atšoko išsigandęs kardo, griebėsi 
minties pasikviesti Filipą, puikiai žinodamas, jog Filipas 
nepakenčia net jį užsimenant apie mankštos pamokas. To- 
mas nieku gyvu nebūtų taip beatodairiškai pasielgęs, jei 
nebūtų nukentėjęs jo išdidumas. 

Liovęsis skambinti, Filipas visas sudrebėjo, po to iš- 
raudo ir įsiutęs suriko: 

— Lauk iš čia, kerėpla idiote! Nedrįsk staugti ant ma- 
nęs; tau tik su rambiais arkliais kalbėti! 

Filipas nebe pirmą kartą ant jo supyko, bet anksčiau 
niekad į jį nebuvo atidaręs tokią Tomui gerai supranta- 
mą žodinę ugnį. 

— Aš esu vertas kalbėtis su geresniais nei tu, tu ne- 
lemtas išgverėli! — atrėžė Tomas, kuriam iškart persidavė 
Filipo įkarštis.— Pats žinai, kad tau neužvažiuosiu tik to- 

dėl, kad tu kaip mergiotė. Bet aš esu doro žmogaus sū- 
nus, 0 tavo tėvas sukčius — visi taip sako! 

Tomas išdūmė, iš nebetramdomo pykčio trenkęs duri- 
mis, bet trankyti durimis, kur nors netoliese tikriausiai 
girdint poniai Steling, buvo toks nusižengimas, kurį tik 
galėjai išpirkti dvidešimčia Virgilijaus eilučių. Ir išties 
ta dama nulipo iš savo kambario pasižūrėti, koks čia 
kilo triukšmas ir kodėl po to nutilo Filipo muzika. Ji ra- 
do jį sėdintį ant pagalvėlės klūpojimui ir graudžiai ver- 
kiantį. 

— Kas atsitiko, Veikemai? Koks čia buvo triukšmas? 
Kas tranko durimis? 

Filipas pažvelgė į ją ir greitosiomis nusišluostė ašaras. 

— Čia buvo Taliveris užėjęs. .. ir kvietė mane į lauką. 

— Tai kas tau yra? — pasidomėjo ponia Steling. 

Iš tų dviejų mokinių ne Filipas jai buvo mielesnis: To- 
mas buvo paslaugesnis ir ji daug kur juo pasinaudodavo. 
Tačiau Filipo tėvas mokėjo daugiau nei ponas Taliveris, 
ir ponia Steling stengėsi parodyti, kad yra jam labai gera. 
Bet Filipas jos palankumą sutikdavo taip, kaip moliuskas 
sutiktų meilikaujantį kvietimą išlįsti iš kiaukuto. Ponia 
Steling nebuvo švelnios ar jautrios širdies: ji buvo iš tų 
moterų, kurių sijonai gerai prigulę, ir kurios, paklaustos, 
kaip gyvena, atsainiai apsičiupinėja liemenį ir pasitaiso 
garbanėles. Be abejo, tokie dalykai visuomenėje turi di- 
delės galios, bet ne meilės galios, o Filipo uždarumą buvo 
galima pralaužti tik meile. 

Jis taip atsakė į jos klausimą: 

— Man vėl skauda dantį, ir aš neberadau vietos. 

Kartą jam iš tikro buvo skaudėję dantį, ir Filipas ap- 
sidžiaugė apie tai prisiminęs; jis tarsi įkvėpimo pagautas 
rado kuo pateisinti savo ašaras. Jam teko uždėti ant dan- 
ties odekolono, atsisakius kreozoto, bet tai buvo vieni 
niekai. 

Tuo tarpu Tomas, pirmą sykį paleidęs į Filipo širdį nuo- 
dingą strėlę, grįžo karietinėn, kur ponas Poulteris, įbedęs 
rimtą žvilgsnį į vieną tašką, veltui demonstravo savo išto- 
bulintus pratimus su kardu, nes juos tematė gal ir susido- 
mėjusios, bet nesugebančios karo meno tinkamai įver- 
tinti žiurkės. Tačiau ponas Poulteris pats vienas atstojo 

šimtą — kitaip sakant, jis taip buvo susižavėjęs savimi, 
kaip visas pulkas žiūrovų nebūtų žavėjęsis. Jis taip už- 
simiršęs mosavo kardu, puolė ir smūgiavo — iškilmingas 
kirtis vienas, du, trys, keturi, — kad net nepastebėjo sugrį- 
žus Tomą; o kažkur įbestas Poulterio žvilgsnis ir kraujo 
ištroškęs kardas, kuris, matyt, nekantravo perkirsti ir ką 
nors kitą, ne tik orą, berniukui varė baimę, ir jis gėrėjosi 
šiuo spektakliu iš kuo toliau. Tomas įvertino visą praty- 
bų su kardu žavesį, tik ponui Poulteriui stabtelėjus nusi- 
šluostyti prakaitą, ir apgailestavo, kad jau jos baigėsi. 

— Pone Poulteri,— paprašė Tomas, kai kardas jau buvo 
įkištas į makštį. — Paskolinkite man trumpam paturėti kar- 
dą. 

— Ne, ne, jaunasis džentelmene,— atsakė ponas Poul- 
teris ryžtingai purtydamas galvą, — tu gali su juo kokią 
šunybę iškrėsti. 

— Ne, aš tikrai nieko bloga nepadarysiu, tikrai būsiu 
atsargus ir saugosiuos. Aš jo dažnai iš makšties netrauk- 
siu, tik tada, kai norėsiu parodyti, kad pasiduodu, ir tiek. 

— Ne, ne, negalima, sakau, kad negalima, — kalbėjo 
ponas Poulteris, jau ruošdamasis išeiti. — Ką man ponas 
Stelingas pasakytų. 

— Oi, pone Poulteri, labai prašau! Aš jums atiduočiau 
savo penkis šilingus, jeigu savaitei paliktumėt kardą. 
Štai! — tarė Tomas atkišdamas ant delno gundantį sidab- 
ro apskritimą. Jaunasis lapinas taip gerai numatė pinigo 
poveikį lyg būtų buvęs senas filosofas. 

— Gerai jau,— pasakė dar rimčiau ponas Poulteris,— 
tik saugokis, kad niekas nepamatytų. 

— Būtinai, aš jį pasidėsiu po lova,— karštai pažadėjo 
Tomas, — arba ant savo skrynios dugno. 

— (O dabar aš noriu pasižiūrėti, ar tu moki nesusižeis- 
damas ištraukti jį iš makšties. 

Kelis kartus pabandžius, pono Poulterio sąžinė aprimo 
ir jis tarė: 

— Štai, ponaiti Taliveri, aš todėl pasiimu šitą kroną, 
kad būčiau tikresnis, jog tu su kardu elgsies atsargiai. 

— Na taip, žinoma, pone Poulteri,— sutiko Tomas, su 
didžiausiu džiaugsmu atidavė monetą ir griebė kardą, ku- 
Iį Manė būsiant lengvesnį. 

— O jei tave ponas Stelingas nutvers nešantis kar- 
dą? — paklausė ponas Poulteris ir, iškilus naujai dvejo- 
nei, apdairiai įsikišo pinigą į kišenę. 

— O, šeštadienio pavakarėmis jis visuomet sėdi vir- 
šuje, savo kabinete,— nuramino jį Tomas, nemėgęs slapu- 
kauti, bet dėl rimto reikalo nesikratęs nedidelių manevrų. 
Tad su pergalės džiaugsmu, atmieštu baimės, — baimės su- 
sitikti poną ar ponią Stelingus — jis nusinešė kardą į sa- 
vo miegamąjį, kur šiek tiek pasvarstęs paslėpė jį spinto- 
je už kabančių rūbų. Tą vakarą jis užmigo, įsivaizduoda- 
mas kaip nustebins Megi, jai atvažiavus — raudonu ša- 
liku prisiriš kardą prie juosmens, o ją įtikins, jog kardas 
jo nuosavas ir kad jis tuoj bus kareivis. Niekas kitas ne- 
buvo toks kvailas, kaip Megi, kad juo patikėtų, be to, 
niekam kitam jis nebūtų drįsęs prisipažinti turįs kardą, o 
kitą savaitę Megi iš tikrųjų turėjo apsilankyti, prieš iš- 
važiuodama su Liusi į pensioną. 

Jei manote, kad trylikos metų berniukui toks vaikiš- 
kumas jau nedera, esate ypatingos išminties žmogus, ku- 
ris, nors ir pasišventęs taikiai tarnybai, reikalaujančiai 
veikiau švelnios nei grėsmingos išvaizdos, niekados nuo 
to laiko, kai pradėjo želti barzda, prieš veidrodį nesate 
atsistojęs karinga poza ir nesate surauktais antakiais į 
save žiūrėjęs. Vargu ar būtų išlaikoma mūsų armija, jei 
namuose nebūtų likę taikių piliečių, mėgstančių įsivaiz- 
duoti esą kariais. Jei stokotų „publikos“, karai — kaip ir 
kiti dramatiški reginiai — liautųsi gyvavę. 


5 
ANTROJI MEGI VIEŠNAGĖ 


Šis pastarasis nesutarimas tarp abiejų berniukų nebu- 
vo lengvai užglaistomas ir juodu dar ilgokai burbtelėdavo 
vienas kitam tik tiek žodžių, kiek būdavo neišvengiama. 
Juodu iš prigimties buvo priešingo būdo, tad jų skriauda 
labai greit galėjo virsti neapykanta, ir Filipui turbūt toks 
pokytis jau buvo prasidėjęs: jis nebuvo piktos valios, bet 
iš perdėto jautrumo buvo linkęs daug kuo bjaurėtis. Jau- 
čiui — drįstame tai teigti, remdamiesi didžiojo klasiko au- 

toritetu — nėra būdinga naudotis dantimis kaip puolimo 
įrankiu, ir Tomas buvo šaunus jautukas, sugebantis pul- 
ti įtartinus dalykus su tikru jaučio sumanumu, bet jis ne- 
tyčiomis užkliudė jautriausią Filipo vietą ir taip jį įskau- 
dino, tarsi būtų apgalvotai taikęsis iš prisikaupusio nuo- 
dingiausio pykčio. Tomas niekaip nesuprato, kodėl jiems 
vėl po to kivirčo nesusitaikius ir toliau nedraugavus lyg 
niekur nieko; nors iki tol jis niekad Filipui nebuvo pra- 
sitaręs, kad jo tėvas sukčius, bet ta mintis nuspalvino san- 
tykį su įtartinu jo mokslo draugu, kurio jis nei mėgo, nei 
nemėgo, tad ir to žodžio ištarimas balsu jam nebuvo toks 
reikšmingas įvykis kaip Filipui. Jis turėjo teisę tai pasa- 
kyti, nes Filipas pirmas pradėjo užgaulioti ir prasivar- 
džiuoti. Bet supratęs, kad jo parodyta gera valia taikytis 
atmetama, Tomas nusiteikė Filipo atžvilgiu itin nepalan- 
kiai ir nusistatė daugiau jo neprašyti nei padėti piešti, nei 
atlikti namų darbų. Jiedu vienas kitam buvo tik tiek man- 
dagūs, kiek buvo būtina, kad jų nesantaika neatkreiptų 
dėmesio pono Stelingo, kuris tokioms kvailystėms vie- 
nu užsimojimu būtų padaręs galą. 

Atvažiavusią pas Tomą Megi šis naujasis mokslo drau- 
gas vis labiau domino, nors jis ir buvo sūnus to nedorėlio 
advokato Veikemo, taip siutinusio jų tėvą. Ji atvažiavo 
pamokų metu ir atsisėdo nuošaliai, kol Filipas ponui Ste- 
lingui atsakinėjo. Tomas prieš kelias savaites jai buvo 
parašęs, kad Filipas moka begalę visokių pasakojimų — 
ne tokių kvailų pasakojimų kaip josios, ir dabar jo pasi- 
klausiusi Megi nusprendė, kad jis tikriausiai labai protin- 
gas; jai gimė mintis, jog pakalbėjęs su ja, jis pamanys, 
kad ji-irgi labai protinga. Be to, visokie apsigimėliai jai 
žadindavo švelnumą; ją visad labiau traukė kreivakakliai 
ėriukai, nes jai atrodė, kad sveikiems, stipriems ėriukams 
ne taip reikia jos glostymo, o jai ypač patikdavo glostyti 
tokius gyvūnėlius, kurie tirpdavo nuo jos prisilietimo. Ji 
labai mylėjo Tomą, tačiau dažnai apgailestavo, kad jis 
nelabai džiaugiasi esąs jos mylimas. 

— Man rodos, Tomai, kad Filipas Veikemas puikus 
berniukas, — tarė ji, kai juodu drauge prieš pietus išėjo 
į sodą.— Juk jis sau tėvo negalėjo pasirinkti, o aš skai- 
čiau, jog kartais ir labai blogų žmonių sūnūs būna geri, 

o gerų tėvų gali būti blogi vaikai. O jei Filipas geras, tu- 
rim tik dar labiau jo gailėtis, kad jo tėvas yra blogas 
Zmogus. Ir tau jis patinka, tiesa? 

— A, jis kažkoks keistas, — trumpai drūtai atsakė To- 
mas, — o kai pasakiau jam, kad jo tėvas sukčius, dabar 
širsta ant manęs. O kas man gali uždrausti teisybę sakyti, 
be to, jis pirmas pradėjo ir visaip prasivardžiavo. Bet tu 
čia truputį pabūk viena, Megsi, gerai? Man reikia viršuje 
vieną dalyką padaryti. 

— O man galima kartu eiti? — paklausė Megi, kuri 
pirmą susitikimo dieną net Tomo šešėlį mylėjo. 

— Negalima, bet aš tau greit viską pasakysiu, tik 
dar ne dabar, — atsakė Tomas nudumdamas. 

Po pietų berniukai kabinete vėl prisėdo prie knygų 
mokytis rytdienos pamokų, kad Megi atvažiavimo garbei 
būtų laisvas vakaras. Tomas palinko prie lotynų kalbos 
gramatikos ir tylomis krutino lūpas lyg uolus, bet nekan- 
trus katalikas, kartodamas ir kartodamas „Tėve mūsų“, o 
kitame kambario kampe Filipas su stropiu pasitenkinimu 
skaitinėjo du tomus, kurstydamas Megi smalsumą, nes vi- 
sai neatrodė, kad jis mokytųsi pamokas. Ji sėdėjo ant že- 
mos kėdutės kone stačiu kampu į abu berniukus ir Žvilg- 
čiojo čia į vieną, čia į kitą; Filipas, kartą atitraukęs akis 
nuo knygos ir pažvelgęs link židinio, susitiko su įsmeigtų 
į jį tamsių akių klausiamu žvilgsniu. Jis pamanė, kad ta 
Taliverio sesutė mielas padarėlis, nė kiek nepanaši į bro- 
lį, ir jis panoro turėti sesutę. Jis pats stebėjosi, kodėl tam- 
sios Megi akys jam primena pasakas apie karalaites, pa- 
verstas kokiais nors gyvulėliais. Man rodos, todėl, kad 
iš jos akių žvelgė nepasotintas protas ir nepasotintas mei- 
lės troškimas. 


— Klausyk, Megi,— pagaliau tarė Tomas, užversdamas 
knygas ir atidėdamas jas į šalį taip ryžtingai ir energingai, 
kaip tikras darbų nutraukimo meisteris.— Aš jau paruo- 
šiau pamokas. Eime su manim į viršų. 

— O kas ten bus? — paklausė Megi, kai juodu išėjo 
iš kabineto; prisiminus, kad Tomas iš anksto buvo kažko 
užlipęs į viršų, jai dingtelėjo įtarimas.— Ar tu nesumanei 
man kokią išdaigą iškrėsti? 

— Ne, ne, Megi,— atsakė Tomas meilikaudamas,— tau 
bus labai įdomu. 

Jis apglėbė jai kaklą, o ji uždėjo ranką jam ant lie- 
mens ir taip apsikabinę jiedu užlipo. 

— Tik Megsi, žiūrėk, niekam nesakyk,— įspėjo To- 
mas, — nes tada man užduos penkiasdešimt eilučių. 

— Ar tai kas nors gyva? — paklausė Megi, nes jai 
staiga šovė mintis, kad Tomas slapta laiko šešką. 

— O, tuoj pati pamatysi, — atsakė Tomas.— Dabar eik 
į aną kampą, nusisuk ir būk užsidengusi veidą, kol aš 
išimsiu,— pridūrė jis, užrakindamas duris.— Aš tau pasa- 
kysiu, kada atsisukti. Tik tu, žiūrėk, nesuklyk. 

— Oi, bet jei mane išgąsdinsi, suklyksiu,— atsakė Me- 
gi jau surimtėdama. 

— Niekas tavęs negąsdins, kvailiuke,— ramino ją To- 
mas.— Eik, užsidenk veidą ir kad vogčiom nedirsčiotum. 

— Aišku, nedirsčiosiu,— atsakė Megi paniekinamai ir 
įsikniaubė veidu į pagalvę kaip labai garbingas žmogus. 

Tomas atsargiai gręžiodamasis nuėjo prie sieninės spin- 
tos, įsispraudė vidun ir pridarė duris. Megi ir be garbingų 
pasižadėjimų nebūtų žvilgčiojusi į Tomą, nes įsikniaubusi 
į pagalvę ji užsimiršo, kur esanti ir galvojo apie vargšą 
kupriuką, kai Tomas pašaukė: 

— Jau, Megi! 

Tik gerai apgalvojęs ir iš anksto pasiruošęs Tomas ga- 
lėjo pasirodyti prieš Megi kaip įspūdingas vyras. Nepa- 
tenkintas, kad jo taikus veidas su meiliomis pilkšvai mels- 
vomis akimis, vos išsiskiriančiais linų spalvos antakiais ir 
apvaliais rausvais skruostais niekaip neatrodė grėsmingas, 
nors prieš veidrodį rauk kaktą neraukęs (Filipas jam kar- 
tą pasakojo apie žmogų, kuriam raukšlės kaktoje buvo it 
pasaga, ir Tomas kaip įmanydamas raukėsi, kad ir ant jo 
kaktos įsispaustų pasaga), jis griebėsi patikimos tokiais 
atvejais priemonės — deginto kamščio, su kuriuo sau nu- 
sibrėžė juodus antakius, visai tiksliai susieinančius virš 
nosies ir prie jų priderindamas — tik nebe taip stropiai — 
uždažė smakrą. Ant siūtos kepuraitės raudoną skarą už- 
sirišo kaip turbaną, 0 raudonu šaliku persijuosė krūtinę 
lyg tvarsčiu; raudona spalva drauge su raukšlėmis kak- 

toje ir ryžtingai laikomu kardu — smaigaliu žemyn — tu- 
rIėjo byloti apie jo nuožmų, kraugerišką būdą. 

Valandėlę Megi spoksojo į jį sumišusi, ir ta valandėlė 
suteikė Tomui ypatingo džiaugsmo, bet ji tuoj prapliupo 
juoktis ir plodama rankomis tarė: 

— Tu dabar atrodai kaip Mėlynbarzdis iš vaidinimo. 

Vadinasi, kardas jos nepribloškė todėl, kad buvo ne- 
ištrauktas iš makšties. Tokiai vėjavaikei reikia betarpiš- 
kesnio baisumo pojūčio ir Tomas pasirengė savo meistriš- 
kam mostui. Bent vaizduotėje nutaisęs dvigubai rūstesnį 
veidą jis ištraukė (atsargiai) iš makšties kardą ir atstatė 
į Megi. 

— Oi, Tomai, labai prašau, taip nedaryk,— suriko Me- 
gi, stengdamasi neišsiduoti išsigandusi ir nukiūtino į prie- 
šingą kampą.— Aš suklyksiu, tikrai suklyksiu! Oi, taip 
nedaryk. Kam aš užlipau į viršų! 

Jau Tomas šiepėsi iš pasitenkinimo savimi, bet tuoj 
susigriebė, kad šypsena nedera rūsčiam kariui. Palėčiui, 
kad nesubildėtų, jis nuleido makštį ant žemės ir griežtai 
tarė: 

— Aš esu hercogas Velingtonas! Žengte marš! 

Ir jis trenkė dešine koja, kardą vis laikydamas atstaty- 
tą į Megi, kuri drebėdama, pilnomis akimis ašarų užsiropš- 
tė ant lovos, nes toliau nebebuvo kur nusigauna. 

Tomas, laimingas, kad yra kas mato jo karinius Žy- 
gius, nors tas vienintelis žiūrovas buvo Megi, sukaupęs 
visas jėgas, taip demonstravo mostus ir dūrius su kardu, 
kaip dera hercogui Velingtonui. 

— Tomai, aš nebeištversiu, aš jau klyksiu,— įspėjo Me- 
gi, vos jam užsimojus kardu.— Tu susižeisi, nusikirsi sau 
galvą. 

— Viens... du,— tarė ryžtingai Tomas, nors per „du“ 
jo riešas sudrebėjo. Sulig lėčiau ištartu „trys“, kardas nu- 
sviro, ir Megi garsiai suriko. Kardas nukrito ašmenimis į 
Tomo koją, o tuoj parkrito ir Tomas. Megi vis šaukdama 
nušoko nuo lovos, ir ant laiptelių iškart pasigirdo greiti 
žingsniai. Pirmasis iš savo kabineto viršuje atskubėjo po- 
nas Stelingas. Abu vaikus jis rado ant grindų. Tomas bu- 
vo nualpęs, o Megi paklaikusiomis akimis rėkė ir purtė 
brolį už švarko apykaklės. Vargšelė pamanė, kad jis ne- 

begyvas, bet vis vien jį purtė, tarsi purtymu galima pri- 
kelti iš numirusiųjų. Tačiau Tomas tuoj atmerkė akis, ir ji 
ėmė iš džiaugsmo kūkčioti — dėl jo sužeistos kojos dar 
nesielvartavo, nes apakino laimė, kad Tomas gyvas. 


6 
MEILĖS SCENA 


Vargšas Tomas didvyriškai ištvėrė baisų skausmą, pa- 
siryžęs „,neįskųsti“ pono Poulterio, ir papasakojo apie visa 
tai tik tiek, kiek buvo neišvengiama; paslapties apie penkių 
šilingų monetą neatskleidė net Megi. Bet jį prislėgė baisi 
mintis, tokia baisi, kad jis net nedrįso šį klausimą užduo- 
ti, bijodamas išgirsti lemtingą „taip“ — nedrįso paklausti 
nei daktaro, nei pono Stelingo: ,„Pone, ar aš liksiu raišas?“ 
Jis valdėsi, kad nepravirktų iš skausmo, bet kai koja 
buvo jau sutvarstyta ir prie jo liko viena Megi, abu vai- 
kai, pasidėję galvas ant tos pačios pagalvės, apsipylė aša- 
romis. Tomas įsivaizdavo save vaikštantį ant ramentų kaip 
pažįstamo račiaus sūnus, o Megi, nenumanydama, kas de- 
dasi Tomo širdelėje, raudojo vardan draugystės. Nei dak- 
tarui, nei ponui Stelingui net neatėjo į galvą paguosti To- 
mą viltingais žodžiais ir išsklaidyti jam baimę. Tačiau Fi- 
lipas nutykojo progą, kai jau daktaras buvo išėjęs, užduoti 
ponui Stelingui tą klausimą, kurio Tomas neišdrįso pa- 
klausti. 

— Atsiprašau, pone, bet ar ponas Eskernas sakė, kad 
Taliveris liks raišas? 

— One, 0 ne, — nuramino ponas Stelingas,— jis tik pa- 
šlubuos, kol koja sugis. 

— Kaip manote, pone, ar jis šitaip ir Taliveriui pasa- 
kė? 

— Ne, apie tai nebuvo kalbos. 

— Ar aš galėčiau nueiti ir jam pasakyti, pone? 

— Taip, žinoma; dabar, kai apie tai užsiminei, ir aš 
pagalvojau, gal jis nuogąstauja. Eik į jo miegamąjį, tik 
netriukšmaukite. 

Filipui pirma mintis, išgirdus apie šią nelaime, ir bu- 
vo „Ar Taliveris liks raišas?“ Tada jam būtų labai negera“. 

Ir gailestis Tomui nuplovė iki šiol jam nedovanotas skriau- 
das. Filipas pajuto, kad juodu niekas nebeskiria — ta pati 
kančių ir liūdesio tėkmė abu pasigavo. Jis galvojo ne apie 
išorinę nelaimę ir jos pasekmes Tomo gyvenimui, bet la- 
bai gyvai įsivaizdavo, ką pergyvena Tomas. Filipas buvo 
pragyvenęs tik keturiolika metų, bet didžioji dalis tų me- 
tų buvo aptemdyta sielvarto dėl nepataisomos nelaimės. 

— Taliveri, ponas Eskernas sako, kad tu greit būsi 
sveikas, ar žinai? — tarė jis, droviai prieidamas prie To- 
mo lovos.— Aš ką tik paklausiau pono Stelingo, ir jis sa- 
ko, kad tu neilgai trukus vaikščiosi kaip vaikščiojęs. 

Tomas pakėlė akis ir jam iš netikėto džiaugsmo užėmė 
kvapą; paskui jis išleido ilgą atodūsį ir savo pilkšvai mels- 
vas akis įbedė tiesiai į Filipą — taip į jį nebuvo žiūrėjęs 
geras dvi savaites. Žinia apie grėsusį pavojų, kurio ji ne- 
buvo numačiusi, Megi paveikė it nauja bėda; vien nuo 
minties, kad Tomas galėjo likti raišas, ji vėl apsiverkė, 
glausdamasi prie brolio, visai pamiršusi Filipo žodžius, 
jog tokia nelaimė neužgrius Tomo. 

— Nebūk kvailutė, Megi,— švelniai ramino ją Tomas, 
vėl atgavęs drąsą. — Aš greit pasveiksiu. 

— Lik sveikas, Taliveri,— tarė Filipas paduodamas jam 
nedidelę gležną rankutę, kurią Tomas kaip mat paspaudė 
savo stamboka plaštaka.. 

— Sakau, Veikemai, gal tu paprašyk pono Stelingo, 
kad tau leistų pabūti su manim, kol aš pasveiksiu, tu man 
papasakotum apie Robertą Briusą, ar ką nors tokio. 

Nuo tol visą laisvą nuo pamokų laiką Filipas leido su 
Tomu ir Megi. Tomas klausėsi pasakojimų apie mūšius, 
susidomėjęs kaip pirma, bet atkakliai įrodinėjo, kad tie 
didieji kariai, atlikę tiek nuostabių žygdarbių ir per visas 
kovas nė kiek nenukentėję, nuo kojų iki galvos buvo ap- 
sišarvavę puikiais šarvais ir todėl, jo nuomone, jiems kau- 
tis buvę vienas juokas. Ir jis nebūtų sau susižeidęs kojos, 
jei būtų avėjęs geležinį batą. Jis labai įdėmiai išklausė 
naujos Filipo istorijos apie žmogų, kuriam pėdoje buvusi 
labai didelė žaizda ir kuris iš skausmo taip baisiai šaukęs, 
kad jo draugai nebeištvėrę nuplukdė jį į negyvenamą sa- 
lą ir paliko vieną, davę tik apnuodytų strėlių, kad galėtų 
nusikauti žvėrių maistui. 

— Matai, o aš net necyptelėjau— pasakė Tomas,— 
nors Man koją skaudėjo ne mažiau kaip jam. Tik bailiai 
šaukia. 

Megi buvo tos nuomonės, kad leistina verkti, jei kas 
labai skauda, ir tik beširdžiai žmonės galėję taip pasielg- 
ti. Jai parūpo, ar Filoktetas ! turėjo seserį ir kodėl ji ne- 
plaukė kartu į negyvenamą salą ir jo neslaugė. 

Vieną dieną, netrukus po to, kai Filipas papasakojo 
tą istoriją, jiedu su Megi liko kabinete vieni, kol Tomui 
perrišinėjo koją. Filipas sėdėjo prie knygų, o Megi, pa- 
maklinėjusi po kambarį, nesiimdama jokio darbo, nes 
greit vėl reikėjo eiti pas Tomą, pasilenkė greta Filipo ir 
pasidomėjo, ką jis veikia, nes juodu jau buvo susidrauga- 
vę ir puikiai sutarė. 

— Apie ką tu skaitai graikiškai?— paklausė jo.— Čia 
eilėraščiai, tiesa? Eilutės trumpos. 

— Apie Filoktetą, tą raišį, apie kurį vakar pasako- 
jau — atsakė jis, pasirėmė ranka galvą ir užsižiūrėjo į ją 
lyg visai nesigailėdamas, kad jam sutrukdė skaityti. Megi 
užsisvajojusi vis labiau linko į priekį, remdamasi ant al- 
kūnių ir mindžikuodama, o tamsių akių nematantį žvilgs- 
nį įbedė į vieną tašką, lyg būtų visai pamiršusi apie Fi- 
lipą ir jo knygą. 

— Megi, pasakyk,— patylėjęs prakalbo Filipas, vis dar 
parimęs ant rankos ir neatitraukdamas nuo jos akių, — jei 
turėtum tokį brolį kaip aš, ar taip pat mylėtum kaip Tomą? 

Megi, pažadinta iš savo svajonių, net krūptelėjo ir ta- 
Iė: 

— Ką? 

Filipas pakartojo klausimą. 

— O taip, dar labiau, — išsyk atsakė ji.— Ne, ne la- 
biau, nes aš tikriausiai ką nors labiau už Tomą nemokė- 
čiau mylėti. Bet aš tavęs gailėčiausi, labai gailėčiausi. 

Filipas išraudo; jis turėjo galvoje, ar ji mylėtų jį taip, 
lyg jis nebūtų su kupra, o nuo jos tiesios užuominos, nuo 
jos gailesčio jis susigūžė. Nors Megi dar buvo maža, pa- 
juto suklydusi. Iki tol ji instinktyviai elgėsi taip, lyg ne- 
pastebėtų Filipo luošumo; būdama labai jautri ir patyrusi 


! Filoktetas — senovės graikų epo didvyris, Trojos karų dalyvis. 

daug namiškių kritikos, ji gerai išmanė, kaip elgtis, tarsi 
būtų buvusi tobuliausiai auklėjama. 

— Bet tu toks protingas, Filipai, moki skambinti ir dai- 
nuoti,— pridėjo ji skubiai.— Norėčiau, kad tu būtum mano 
brolis. Tu man labai patinki. Tu liktum su manim namuo- 
se, kai Tomas išeitų, ir visko mane išmokytum, tiesa? Grai- 
kiškai ir visko ten? 

— Tačiau tu greit iš čia išvažiuosi, pradėsi mokytis, — 
atsakė Filipas, — mane pamirši ir aš tau daugiau nerūpėsiu. 
O paskui pamatysiu tave jau suaugusią ir tu į mane net 
akies neužmesi. 

— O ne, aš tavęs tikrai nepamiršiu — atsakė Megi la- 
bai rimtai purtydama galvą.— Aš niekad nieko nepamirš- 
tu, ir galvoju apie tuos, su kuo išsiskiriu. Čia aš galvo- 
ju apie vargšą Japą, jam gerklėje gumbas, ir Lukas sako, 
kad jis padvės. Tik nesakyk Tomui, jis labai nusimins. Tu 
nesi matęs Japo: jis toks savotiškas šunelis, ir jo niekas 
nemyli, tik mudu su Tomu. 

— Ar aš tau patinku bent tiek kiek Japas? — paklau- 
sė Filipas, gana liūdnai šyptelėjęs. 

— O taip, aišku, — nusijuokė Megi. 

— Tu man labai patinki, Megi, aš tavęs niekada ne- 
pamiršiu,— tarė Filipas, — o kai man bus liūdna, visada 
galvosiu apie tave ir svajosiu, kad turėčiau sesutę su to- 
kiom juodom akim kaip tavo. 


— Kodėl tau patinka mano akys? — paklausė labai pa- 
tenkinta Megi. Dar ji nebuvo girdėjusi, kad kas, išskyrus 
tėvą, gražiai atsilieptų apie jos akis. 

— Pats nežinau, — atsakė Filipas.— Jos ne tokios kaip 
visų. Jos tarsi nori kažką pasakyti, kažką gera pasakyti. 
Man nesmagu, kai kiti žmonės žiūri į mane, bet kai tu, 
Megi, žiūri, man smagu. 

— Ko gero, tu mane labiau myli negu Tomas, — pasakė 
Megi kone apgailestaudama. Paskui norėdama įtikinti Fi- 
lipą, kad ir jis labai jai patinka, nors ir yra kuprotas, ta- 
Tė: — Nori, aš tave pabučiuosiu kaip bučiuoju Tomą? Jei 
norėtum, aš tave mielai pabučiuočiau. 

— Taip, labai norėčiau, manęs niekas nebučiuoja. 

Megi apsikabino jam kaklą ir labai rimtai pabučiavo. 

— Va štai, — tarė ji. — Aš tavęs niekada nepamiršiu, 

o kai susitiksiu, vėl tave pabučiuosiu, nors tai būtų dar 
labai negreit. Bet aš jau eisiu, ponas Eskernas tikriausiai 
perrišo Tomui koją. 

Kai tėvas atvažiavo jos pasiimti, Megi jam pasakė: 

— O tėte, Filipas Veikemas labai geras Tomui, jis toks 
protingas berniukas, aš jį tikrai myliu. Ir tu jį myli, To- 
mai, tiesa? Pasakyk, kad tu jį myli, — maldaute maldavo 
ji. 

Kiek paraudęs Tomas pažvelgė į tėvą ir tarė: 

— Baigęs mokyklą aš su juo nebedraugausiu, tėte, bet 
mes susitaikėme, kai aš susižeidžiau koją, o jis mane iš- 
mokė žaisti šaškėmis, ir aš jį dažnai nugaliu. 

— Ką gi,— pasakė ponas Taliveris,— jeigu jis tau ge- 
ras, atsilygink tuo pačiu ir būk jam geras. Jis — Vargšas 
kuprelis, atsigimęs į savo velionę motiną. Bet per daug su 
juo nesusinešk, jis turi ir tėvo kraujo. Taigi, obuolys 
nuo obels netoli terieda. 

Abiejų berniukų būdo priešingybės turėjo tą poveikį, 
kurio vien pono Taliverio perspėjimas nebūtų turėjęs; ne- 
paisant Filipo gerumo per Tomo nelaimę ir Tomo dėkin- 
gumo, juodu niekada netapo gerais draugais. Megi išvykus 
ir Tomo kojai pagijus, ta draugiška šiluma, įpūsta gailes- 
čio bei dėkingumo, pamažu ėmė vėsti ir tarp jų vėl nusi- 
stovėjo ankstesni santykiai. Filipas dažnai pasipūsdavo ir 
žiūrėdavo iš aukšto, o Tomo malonius prisiminimus apie 
draugo nuoširdumą nustelbė senasis įtarumas ir nepalan- 
kumas tam kupriui keistuoliui, sukčiaus sūnui. Berniukus 
ir vyrus tik tuomet suartina žybtelėjusi nuoširdumo ki- 
birkštis, kai jie būna nulieti iš tokių metalų, kurie gerai 
jungiasi, antraip, karščiui atvėsus, jie vienas nuo kito at- 
skyla. 


7 
IŠŽENGIAMA PRO AUKSINIUS VARTUS 


Ir taip Tomas išbuvo King Lortone netgi iki penkto 
pusmečio — jam suėjo šešiolika metų, — o Megi mokėsi 
drauge su pussesere Liusi panelės Fernis pensione seno- 
viniame Leishemo miestelyje prie Floso ir stiepėsi taip 

greit, kad tetos labai priekaištingai žiūrėjo į jos augimą. 
Pirmuose laiškuose Tomui ji vis siųsdavo geradienių Fili- 
pui ir daug apie jį teiraudavosi, bet Tomo atsakymai bū- 
davo trumpi, jis rašė apie savo skaudantį dantį, apie na- 
melį, iš durpių kurį jis pradėjo statyti sode bei panašias 
naujienas. Jai buvo skaudu, kai per atostogas Tomas pa- 
sakė, jog Filipas vėl toks pat keistas ir dažnai būna pik- 
tas; ji numanė juodu nebedraugaujant, o kai priminė To- 
mui, kad jis turėtų Filipą mylėti vien už tą gerumą, kokį 
iš jo patyrė susižeidęs koją, Tomas atkirto: „Juk tai ne 
mano kaltė, aš jam nieko nedariau“. Kol mokėsi pensione, 
ji Filipo beveik niekad nematydavo: vasaros atostogų me- 
tu jis visada važiuodavo į pajūrį, o per Kalėdų atostogas 
ji labai retais kartais susitikdavo jį Seint Oge. Susitikusi 
Filipą, ji prisimindavo savo pažadą jį pabučiuoti, bet kaip 
jauna ledi, pensiono mokinė, suprato, jog apie tokį pasi- 
sveikinimą negali būti nė kalbos, o ir Filipas nebesitiki 
jos bučinio. Tai buvo tuščias pažadas kaip ir daugelis 
kitų neįgyvendinamų mūsų vaikystės pažadų, kaip paža- 
das duotas rojuje, kai dar viešpatavo amžinas pavasaris, 
o spindintys žiedai skleidėsi greta prinokusių persikų — 
tų pažadų, išžengus pro auksinius vartus, neįmanoma te- 
sėti. 

Bet jų tėvui iš rimtųjų įsitraukus į bylinėjimąsi, o Vei- 
kemui tapus Pivarto, o tuo pačiu ir nelabojo atstovu, net 
Megi nusmelkė liūdna nuojauta, kad jiedviem su Filipu 
jau nebebus lemta arčiau susidraugauti, net Veikemo pa- 
vardė siutino tėvą, o sykį ji girdėjo jį sakant, kad jei tas 
kuprius, jo sūnus, paveldės tėvo nedorais keliais užgyven- 
tą turtą, užsitrauks prakeikimą. „Šalinkis jo kaip galėda- 
mas, vaikeli“, — pasakė jis Tomui. Ir to paliepimo nebu- 
vo sunku laikytis, nes tuo metu ponas Stelingas buvo pri- 
ėmęs dar du mokinius; mat nors šis džentelmenas nekilo 
aukštyn meteoro greičiu, kaip buvo tikėjęsi gerbėjai pa- 
storiaus, kurio improvizuotos gražbylystės griaudėjo ga- 
lingu balsu, jis visgi suklestėjo taip, kad išgalėjo padidinti 
savo išlaidas, vis dar pralenkiančias jo pajamas. 

Tomui dienos mokykloje slinko monotoniškai kaip dar- 
bas malūne, o jo protas, maitinamas neįdomių ar neper- 
prantamų sąvokų, merdėjo. Tačiau per kiekvienas atos- 

togas jis grįždavo vis su didesniais ir didesniais peizažų 
piešiniais ir ryškiai žalio kolorito akvarelėmis, taipogi su 
storais sąsiuviniais, prirašytais pratimų ir uždavinių, o jo 
rašysena darėsi vis gražesnė, nes visas pastangas jis buvo 
į ją sutelkęs. Per kiekvienas atostogas jis parsiveždavo 
vieną ar porą knygų, liudijančių apie jo pažangą įvairio- 
se istorijos pakopose, krikščionybės doktrinoje ar loty- 
nų literatūroje. Apie jo pažangą bylojo ne tik parsivežtos 
knygos: Tomo ausys ir liežuvis apsiprato su daugeliu žo- 
džių bei posakių, kurie laikomi išsilavinusio žmogaus 
ženklais, ir nors jis niekad rimtai nebuvo įsisavinęs nė 
vienos pamokos, tos pamokos visgi jam paliko miglotų, 
nenuoseklių ir bevaisių pėdsakų. Ponas Taliveris, matyda- 
mas sūnaus išsimokslinimą pranokstant jo paties išprusi- 
mą, nutarė, jog tikriausiai Tomas gerai mokomas: tiesa, 
jis pastebėjo, kad jis neparsiveža jokių žemėlapių ir ma- 
žokai gauna „skaičiavimo“, bet tiesiai apie tai ponui Ste- 
lingui nepasiskundė. Tie mokslai — sunkus galvosūkis, o 
atsiėmęs Tomą iš pono Stelingo, ar rastų geresnę vietą? 
Atėjus paskutiniam buvimo King Lortone ketvirčiui, 
Tomas buvo neatpažįstamai pasikeitęs nuo tų laikų, kai 
matėme jį sugrįžtant iš pono Džeikobso akademijos. Jis 
dabar buvo aukštas, grakščios laikysenos, kalbėdavo tik 
tiek varžydamasis, kiek derėjo kukliam, bet išdidžiam jau- 
nuoliui, mokėjo dėvėti fraką, aukštas apykakles, nekan- 
traudamas čiupinėdavo virš lūpos prasikalusius pūkelius 
ir kasdien apžiūrėdavo dar nebandytą skustuvą, įsigytą 
per paskutines atostogas. Filipas mokyklą paliko rudenį, 
kad savo sveikatos dėlei Žiemą galėtų praleisti pietuose, 
ir ta permaina Tomui sužadino neramią džiugią nuotaiką, 
kokia paprastai būna paskutiniais mėnesiais mokykloje. 
Tuo metu jau buvo vilties, kad tėvo bylinėjimasis baig- 
sis, ir todėl sugrįžimas į namus atrodė dar malonesnis. 
Tomas savo nuomonę apie tą bylą susidarė iš tėvo pokal- 
bių ir nė kiek neabejojo, kad Pivartas pralaimės. 
Kelias savaites Tomas iš namų nebuvo gavęs jokios 
žinios, bet tuo nė kiek nesistebėjo, nes jo tėvai nebuvo 
linkę reikšti savo jausmų bereikalingais laiškais, ir labai 
nustebo, kai vieną apsiniaukusį šaltą rytą lapkričio pa- 
baigoje vos devintą valandą spėjo įeiti į kabinetą, ponia 

Steling jam pasakė, jog svetainėje jo laukia sesuo ir tuoj 
pasišalino. 

Megi irgi jau buvo išaugusi ilgomis, vainikėliu ant gal- 
vos sudėtomis kasomis; nors ji dar tik trylikos metų, ūgiu 
kone lygi Tomui ir tą akimirką atrodė netgi vyresnė už 
brolį. Ji buvo nusiėmusi skrybėlaitę ir atsmaukusi kasas 
nuo kaktos, tarsi jai būtų buvę per sunku išlaikyti jų 
svorį, O jaunas veidas buvo keistai sukritęs, susirūpinęs 
žvilgsnis įbestas į duris. Tomui pasirodžius, ji nepratarė 
nė žodžio, tik priėjo, apsikabino jam kaklą ir santūriai pa- 
bučiavo. Jis buvo pratęs prie visokių jos nuotaikų ir ne- 
pajuto jokio nerimo dėl tokio neįprastai santūraus pasi- 
sveikinimo. 

— Kas atsitiko, kad tu taip anksti atvykai ir dar tokį 
šaltą rytą? Ar atvažiavai dviračiu vežimu? — paklausė jis, 
kai Megi atsisėdo ant sofos ir patempė jį, kad atsisėstų 
šalia. 

— Ne, atvažiavau su diližanu. Nuo užkardos atėjau 
pėsčia. 

— (O kodėl tu ne mokykloje? Negi jums atostogos pra- 
sidėjo? 

— Tėtis norėjo, kad būčiau namuose,— tarė Megi ir 
jai suvirpėjo lūpa.— Parvažiavau namo prieš tris ar ke- 
turias dienas. 

— Ar tėvui sušlubavo sveikata? — sunerimo Tomas. 

— Šiek tiek,— atsakė Megi.— Jam didelė nelaimė, To- 
mai. Teismas pasibaigė, ir aš atėjau tau pranešti, nes pa- 
maniau, kad geriau bus, jei apie tai iš anksto žinosi, o 
laiško siųsti nenorėjau. 

— Tėvas nepralaimėjo? — paklausė pašokęs nuo sofos 
Tomas, atsistojo priešais Megi ir staiga susikišo rankas į 
kišenes. 

— Pralaimėjo, mielasis Tomai,— atsakė Megi, žiūrėda- 
ma jam tiesiai į akis ir visa virpėdama. 

Tomas valandėlę tylėjo, nudelbęs akis į grindis. Po to 
prabilo: 

— Vadinasi, tėvas turės sumokėti krūvą pinigų. 

— Taip, — vos girdimai pratarė Megi. 

— Ką gi, nieko nebepadarysi,— pasakė narsiai Tomas, 
dar aiškiai nesuvokdamas, kaip jiems atsilieps tokių dide- 

lių pinigų praradimas.— Tėvas turbūt labai susierzinęs, 
taip? — pridūrė jis ir pažvelgęs į Megi pamanė ją esant 
todėl tokią susijaudinusią, kad mergaitės yra linkusios vis- 
ką perdėti. 

— Taip,— tarė Megi vėl vos girdimai. Bet pamačiusi, 
jog Tomas šneka, tarsi nieko bloga nenujausdamas, pra- 
pliupo kalbėti garsiai ir skubomis, lyg žodžiai patys iš jos 
būtų išsiveržę.— Ak Tomai, juk jis neteks ir malūno, ir 
žemės, ir visko: jam nieko nebeliks. 

Tomas metė į ją nustebusį žvilgsnį, po to išblyško ir 
jį nupurtė drebulys. Nieko nesakydamas atsisėdo ant so- 
fos ir nematančiomis akimis užsižiūrėjo pro langą. 

Tomas niekad nesirūpino dėl ateities. Jo tėvas važinė- 
jo gražiais arkliais, turėjo gražius namus, visad buvo gerai 
nusiteikęs, pasitikintis savimi kaip žmogus, galintis rem- 
tis savo nuosavybe. Tomui net į galvą neatėjo mintis, kad 
tėvas „nusigyvens“, apie šitokio pobūdžio nelaimę jis vi- 
sad girdėdavo kalbant kaip apie didelę gėdą, o gėda jam 
atrodė iš tolo nesietina su jų gimine, juo labiau su tėvu. 
Didžiavimasis šeimos garbe net buvo prisotinęs orą, kuriuo 
Tomas nuo gimimo kvėpavo. Jis žinojo, kad Seint Oge 
yra žmonių, kurie dedasi esą turtingi, tokie nebūdami, bet 
apie tokius žmones jo artimieji kalbėdavo smerkiamai ir 
su panieka. Jis iš mažens buvo tvirtai įsitikinęs, — nors ir 
neturėdamas kokių apčiuopiamų įrodymų — kad jo tėvas 
panorėjęs galėtų išleisti daug pinigų; dėka gauto išsilavi- 
nimo pas poną Stelingą jo idealu tapo prašmatnesnis gy- 
venimas, ir jis dažnai pagalvodavo, jog užaugęs ir įsigijęs 
savo arklį, šunų, balną ir kitus būtinus jauno puikaus 
džentelmeno aksesuarus, jis bus visuomenėje ryški asme- 
nybė, prilygstanti Seint Oge bet kuriam jo amžininkui, 
kurie nešasi priklausą aukštesniam sluoksniui vien todėl, 
kad jų tėvai yra gerbtinų profesijų žmonės arba turi stam- 
bias aliejaus spaudyklas. Tetų ir dėdžių pranašystės ir lin- 
gavimas galva jam neturėjo jokio poveikio, nebent padė- 
jo susidaryti nuomonę, kad tetos ir dėdės yra nemaloni 
draugija; kiek jis prisiminė, jie priekabiauja prie visko. 
Jo tėvas geriau išmano. 

Virš Tomo lūpos jau kalėsi pūkeliai, bet jo mintys bei 
lūkesčiai nedaug skyrėsi nuo tų berniukiškų svajonių, ku- 

riomis gyveno prieš trejus metus. Ir dabar iš jų pabudo 
nuo skaudaus smūgio. 

Megi išsigando, kad Tomas tyli ir išbalęs dreba. Juk ji 
dar ne viską jam pasakė — dar buvo baisesnė žinia. Galų 
gale ji apsivijo rankomis jo kaklą ir rydama ašaras tarė: 

— Oi Tomai... mielas mielas Tomai, neimk taip į šir- 
dį. .. stenkis vyriškiau ištverti. 

Tomas abejingai atsuko žandą, kai Megi ėmė maldau- 
dama bučiuoti, o kai jo akys sudrėko, jis tik ranka per 
jas brūkštelėjo. Bet šis mostas tarsi jį pabudino ir jis nu- 
sipurtęs tarė: 

— Aš važiuosiu su tavim namo. Ar tėvas neliepė man 
parvažiuoti? 

— Ne, Tomai, tėvas tau nieko neliepė,— atsakė Megi, 
kuri, sunerimusi dėl susijaudinusio brolio, lengviau įvei- 
kė savo jaudinimąsi. O kas bus Tomui, kai viską pasa- 
kysiu? — Bet mama tave prašo parvažiuoti — vargšė ma- 
ma, ji taip verkia. Oi Tomai, namuose dabar klaiku. 

Megi lūpos pablyško ir ji ėmė drebėti kone kaip To- 
mas. Abu vargšeliai prisiglaudė vienas prie kito ir abu 
krėtė drebulys — vieną iš neaiškios baimės, kitą dėl bai- 
sios tikrovės. Pagaliau Megi prabilo vos girdimu kužde- 
siu: 

— Ir... ir... Vargšas tėtis. .. 

Megi neprisivertė daugiau pasakyti. Bet nežinia buvo 
Tomui nepakeliama. Jau jam smelkėsi mintis, ar už skolas 
nepasodino tėvo į kalėjimą. 

— Kur tėvas? — nekantriai paklausė— Sakyk, Megi. 

— Namuose,—į šį klausimą Megi buvo lengviau at- 
sakyti, — bet, — pridūrė ji patylėjusi,— jis kaip nebe tas... 
Nukrito nuo arklio... Nuo to laiko nieko nepažįsta, tik 
mane... Turbūt jam pasimaišė protas... Ak, tėtė, tėtė... 

Sulig šiais žodžiais Megi pratrūko kūkčioti, ir nuo ilgo 
tramdymo jos rauda tik dar stipriau prasiveržė. O Tomui 
taip užspaudė širdį, kad sustingo visos ašaros; jis dar nesu- 
vokė visų juos užgriuvusių vargų kaip Megi, jau pabuvusi 
namuose; jis pajuto, kad turbūt nebepataisoma nelaimė 
prislėgė jį neatlaikomu svoriu. Jis nejučia apglėbė rau- 
dančią Megi, bet jo veidas atrodė įsitempęs, bebaimis 

žvilgsnis tuščias, tarytum jam kelią būtų pastojęs juodas 
debesis. 

Megi ūmai susivaldė: viena mintis ją paveikė it sig- 
nalas. 

— Mums laikas ruoštis, Tomai, neužsibūkime, tėtis 
manęs pasiges... dešimtą turime būti prie užkardos, kad 
nepavėluotume į diližaną,— greitosiomis tarė ji, ryžtingai 
nušluostė ašaras ir atsistojusi užsidėjo skrybėlaitę. 

Jos ryžtingas nusiteikimas persidavė Tomui, jis atsisto- 
j0 ir tarė: 

— Luktelk, Megi, man dar reikia pasikalbėti su ponu 
Stelingu ir tada eisime. 

Jis jau ėjo į kabinetą, kur buvo visi mokiniai, bet su- 
sitiko poną Stelingą, kuris iš žmonos sužinojęs, kad atvyko 
Megi ir susirūpinusi paprašė pakviesti brolį, pamanė, jog 
sesuo su broliu vieni du jau pakankamai ilgai pabuvo, ir 
norėjo pasiteirauti, kas atsitiko ir ar nereikia jo pagalbos. 

— Atleiskite, pone, aš turiu vykti namo, — tiesiai iš- 
drožė Tomas, susitikęs poną Stelingą koridoriuje.— Tuoj 
pat su seseria turiu grįžti į namus. Tėvas pralaimėjo by- 
lą, jis netenka viso turto ir sunkiai susirgo. 


Ponas Stelingas buvo geros širdies ir nors pamanė, kad 
pats dabar patirs šiokių tokių nuostolių, bet tai visai ne- 
nustelbė jo nuoširdžios užuojautos broliui ir seseriai, ku- 
riems jaunystė skleidėsi lydima skausmo. Sužinojęs, kad 
Megi atvyko diližanu ir skuba grįžti, jis neužgaišino jų, 
tik kažką pašnibždėjo poniai Steling, kuri, atsekusi jam iš 
paskos, tuoj išėjo iš kambario. 

Tomas su Megi jau stovėjo ant slenksčio pasiruošę į 
kelionę, kai išėjo ponia Steling su pintinėle, kurią užkabi- 
no Megi ant rankos ir tarė: 

— Kelionėje, brangute, nepamirškite užkąsti. 

Tie žodžiai iškart palenkė Megi prie šios moters, ku- 
rios pirma nemėgo, ir ji tylomis ją pabučiavo. Vargšę mer- 
gaitę apėmė naujas jausmas, kuriuo Mus apdovanoja siel- 
vartas — tai jautrumas paprastam gerumui, sujungiančiam 
žmones nuoširdžia draugyste; taip atsidūrusiam tarp ais- 
bergų, išsekusiam žmogui jau vien buvimas netoliese ko- 
kio bičiulio pažadina stiprios meilės šaltinį. 

Ponas Stelingas uždėjo ranką Tomui ant peties ir tarė: 

— Telaimina tave Dievas, mielas berniuk; parašyk 
man, kaip tau einasi. 

Po to jis paspaudė Megi ranką, — balsu niekas neprata- 
rė jokių atsisveikinimo žodžių. Tomas dažnai įsivaizduo- 
davo tą dieną, kada išvažiuos iš mokyklos „galutinai“. O 
dabar jam atrodė, kad visi tie metai buvo tarsi atostogos, 
kurios štai pasibaigė. 

Greit dvi liaunas jaunatviškas figūras buvo vos gali- 
ma įžiūrėti tolumoje ir netrukus jos pradingo už gyva- 
tvorės. 

Jiedu drauge išėjo į naują skausmingą gyvenimą, ir 
saulė jiems nuo tol buvo nuolat aptemdyta rūpesčių. Jie 
įžengė į spygliuotus tyrus, o auksiniai vaikystės vartai už 
jų amžinai užsivėrė. 


TREČIA KNYGA 


NUOSMUKIS 


1 
KAS BUVO ATSITIKĘ NAMUOSE 


Kada ponas Taliveris sužinojo teisme pralaimėjęs bylą 
ir Pivartą su Veikemu švenčiant pergalę, visų jį tada ma- 
čiusių nuomone, šį smūgį toks karštas ir savimeilis žŽmo- 
gus atlaikė stebėtinai gerai. Ir jis taip manė, nusistatęs pa- 
rodyti Veikemui ir kitiems, kad jie klydo, tikėdamiesi jį 
pamatyti sužlugdytą. Jis nebuvo aklas ir suprato, jog pa- 
dengti užsitęsusios bylos išlaidas jis neišgalėtų, užtat pri- 
sigalvojo visokių būdų, žinoma, palankių jam, kaip iš- 
vengti liūdnų pasekmių ir nepasirodyti žmonėms esąs pa- 
lūžęs. Visas jo užsispyrimas ir pasipūtimas, išmuštas iš 
senų vėžių, išsiliejo kita vaga — ėmė kurti planus kaip 
kuo greičiau išbristi iš susidariusių sunkumų ir visiems 
ant pykčio likti ponu Taliveriu iš Dorlkouto malūno. Jo 
galvoje virte virė daugybė sumanymų, tad nieko nuosta- 
baus, kad, pasikalbėjęs su advokatu ponu Guru, jis už- 
lipo ant arklio ir jojo namo iš Lindumo visas įraudęs. Štai 
kad ir Ferlis, turintis užstatą už jo žemę, — vyras su galva 
ir, pono Taliverio įsitikinimu, paisydamas savo naudos, su 
malonumu nupirks ne tik visą ūkį, įskaitant malūną ir 
sodybą, bet ir išnuomos ją ponui Taliveriui, ir mielai iš- 
duos jam paskolą, už kurią atsiims dideles palūkanas iš- 
mokamas iš pelno, kurį atneš malūnas, nes ponas Talive- 
ris pasiliks tik kiek, kad pats su šeima prasimaitintų. 

Kas atsisakytų tokio pelningo pasiūlymo? Tik jau ne Fer- 
lis, nes ponas Taliveris iš anksto nusprendė, jog Ferlis 
labai užsidegęs pritars jo sumanymui, juk yra žmonių, 
kurie ir neįkaitusiomis nuo pralaimėtos bylos galvomis 
sau naudinguose noruose įžvelgia akstiną kitų poelgiams. 
Nebuvo abejonės (malūnininko nuomone), kad Ferlis pa- 
sielgs taip, kaip pageidautina, 0 jei taip ir įvyks, padėtis 
dar bus pakenčiama. Ponas Taliveris su šeima gyventų 
skurdžiau ir kukliau, bet tik tol, kol iš malūno gaunamo 
pelno atmokama paskola, o po to ponui Taliveriui prieš 
akis dar daug gerų metų. Akivaizdu, kad teismo išlaidas 
galima sumokėti, neišsikraustant iš senos vietos kaip ga- 
lutinai nusigyvenusiam žmogui. Žinia, jo reikalai dabar 
prastoki. Ir dar tas užstatas už skolą vargšo Railio, kuris 
balandžio mėnesį staiga pasimirė ir senam draugui užkorė 
dviejų šimtų penkiasdešimties svarų skolą; todėl ponui Ta- 
liveriui atsiversti savo banko knygelę prieš Kalėdas nebu- 
vo itin malonu. Tiek to! Jis nėra koks šiaudadvasis bailys, 
kuris savo bičiuliui, žengiančiam greta per šį painų pa- 
saulį, atsisakytų ištiesti pagalbos ranką. Didžiausias keb- 
lumas buvo tas, kad prieš kelis mėnesius kreditorius, pa- 
skolinęs jam penkis šimtus svarų, kad galėtų atiduoti skolą 
poniai Gleg, sunerimo dėl savo pinigų (aišku, užsiundytas 
Veikemo), ir ponas Taliveris, tvirtai tikėdamas, jog laimės 
bylą ir tokiu nepalankių metu, kol dar nepaskelbtas pa- 
geidautinas nuosprendis, sunkiai galėdamas surinkti minė- 
tą pinigų sumą, neapgalvotai sutiko vietoj vekselio kaip 
laidą pasirašyti sutikimą išparduoti jų baldus. Nieko to- 
kio, guodėsi ponas Taliveris pats sau, netrukus jis grą- 
žins tuos pinigus ir visai nesvarbu, kokį dokumentą pasi- 
rašė. Bet dabar tas dokumentas jam dingtelėjo naujoje 
šviesoje, prisiminus, kad visai priartėjo tas laikas, kai jis 
įsigalios, jei pinigai nebus grąžinti. Prieš du mėnesius jis 
būtų tvirtai pareiškęs, kad Žmonos giminėms nenori už 
nieką būti dėkingas, o dabar taip pat tvirtai sau tarė, jog 
būtų labai teisinga ir savaime suprantama, kad Besi nu- 
eitų pas Puletus ir viską paaiškintų; vargu ar jie leis iš- 
parduoti iš varžytinių Besi baldus, ir tai Puletui būtų lai- 
das, jei jis paskolintų pinigų — galų gale čia būtų ne ma- 
lonės ar dovanos prašymas. Ponas Taliveris sau iš tokio 

šiaudadvasio žmogelio jokiais būdais nebūtų nieko pra- 
šęs, tačiau Besi, jei nori, tegul pabando. 

Būtent didžiausi išdidėliai ir užsispyrėliai šitaip neti- 
kėtai kartais pakeičia savo nusistatymą ir ūmai ima prieš- 
tarauti patys sau; jiems nieko nėra sunkiau, kaip suvokti 
paprastą dalyką — kad jie galutinai pralaimėjo ir gyve- 
nimą turi pradėti iš naujo. O ponas Taliveris, tiktai pui- 
kus malūnininkas ir salyklinės šeimininkas, buvo toks iš- 
didus ir užsispyręs tarsi būtų buvęs kilmingasis, kurio 
panašios būdo savybės sukelia ryškias, plačiai garsėjan- 
čias tragedijas, paskui įkūnijamas scenoje karališkais dra- 
bužiais ir išaukštinančias net lėkščiausius metraštininkus. 
Išdidumas bei užsispyrimas malūnininkų ar kitų eilinių 
žmogelių, pro kuriuos kasdien praeiname pro šalį net jų 
nepastebėdami, irgi dažnai baigiasi tragedijomis, bet šios 
tragedijos būna perduodamos iš kartos į kartą neišgar- 
sintos, neapverktos ir metraštininkų neįamžintos. Argi tai 
ne tragedija, kai jauna, draskoma prieštaravimų širdis 
trokšta džiaugsmo, o likimas staiga nuo jos nusisuka; kai 
namuose niūru, ir rytas išaušta nežadėdamas jokių proš- 
vaisčių, kur nusialinusių ir nusivylusių tėvų nepasitenki- 
nimas slegia vaikus tarsi apsunkęs drėgnas oras, kuriame 
visos gyvenimo apraiškos yra apslopusios; ar tai ne trage- 
dija, kai dėl pamintos meilės mirštama lėta arba staigia 
mirtimi, o velionis laidojamas vien už parapijos lėšas? 
Esama žvėrių, kuriems nepaslankumas — gyvenimo dės- 
nis; juos pakrutink ir jiems — galas. Ir esama žmonių, ku- 
rių gyvenimo dėsnis — pirmauti; jie tik tiek ištveria pa- 
žeminimą, kol dar juo netiki ir savo akyse vis vien yra 
aukščiau kitų. 

Kai grįždamas namo ponas Taliveris prijojo Seint Ogą, 
jis Vis dar mManėsi esąs toks pat pranašus. Bet kas pastū- 
mėjo jį, pamačius diližaną iš Leishemo, pasukti jį iki ve- 
žikų kontoros ir paprašyti raštininką parašyti jo vardu 
laišką Megi, kad ji kitą dieną parvažiuotų namo? Ponui 
Taliveriui iš susijaudinimo drebėjo rankos ir pats rašyti 
negalėjo, o norėjo, kad vežikas įteiktų laišką panelės Fer- 
nis mokykloje iš ryto. Jis panūdo — pats nesuprato ko- 
dėl, — kad Megi nedelsiant būtų šalia jo, ir ji privalėjo 
rytoj parvažiuoti su diližanu. 

Grįžęs namo, ponas Taliveris žmonai neprisipažino apie 
visus užgriuvusius sunkumus ir kai ji ėmė dejuoti, išgir- 
dusi apie pralaimėtą bylą, jis piktai subarė, kad nėra čia 
ko dejuoti. Tą vakarą jis neprasitarė apie galimą baldų 
išpardavimą ir kad jai reiks kreiptis į ponią Pulet, nes jis 
aną sandėrį buvo nuo jos nuslėpęs ir dabar pasiaiškino 
neva sudaręs visų daiktų sąrašą, prireiksiantį rašant tes- 
tamentą. Jei tavo žmona protiniais sugebėjimais yra kuI 
kas žemesnė už tave, šis, kaip ir dauguma privalumų, tu- 
ri ir šiokių tokių nepatogumų, o tarp jų — neišvengiamą 
būtinybę kartais griebtis apgaulės. 

Kitą dieną po pietų ponas Taliveris vėl sėdo ant arklio 
ir išjojo į pono Goro biurą Seint Oge. Goras rytą turėjo 
pasimatyti su Ferliu ir iškvosti jį, koks jo požiūris į pono 
Taliverio padėtį. Tačiau nenujojęs ir pusės kelio, susitiko 
pono Goro raštvedį, pasiųstą pas poną Taliverį su laišku. 
Ponas Goras, netikėtai prispirtas reikalų, turėjo išvykti ir 
paskirtu laiku negalėjo laukti pono Taliverio, bet rytojaus 
rytą vienuoliktą valandą bus savo biure, 0 tuo tarpu svar- 
bią žinią pranešąs laišku. 

— Ak šitaip! — tarė ponas Taliveris paimdamas laiš- 
ką, bet jo neatplėšdamas.— Pasakykite Gorui, kad aš ry- 
toj vienuoliktą valandą būsiu pas jį — ir apsuko arklį. 

Raštvedys, atkreipęs dėmesį, kad pono Taliverio akys 
kažko blizga neramios, valandėlę pažiūrėjo jam įkandin, 
o paskui nujojo sau. Laiško skaitymas ponui Taliveriui 
nebuvo greitas darbas, — jis labai iš lėto suvokdavo ranka 
parašytų ar net atspausdintų žodžių prasmę; todėl įsikišo 
laišką į kišenę, ketindamas jį atplėšti namie, atsisėdęs į 
krėslą. Bet paskui jam šovė į galvą mintis, kad gal laiš- 
ke parašyta tai, ko neturėtų žinoti ponia Taliver ir gal 
verčiau jai visai nerodyti laiško. Jis sustabdė arklį ir iš- 
sitraukęs laišką perskaitė. Tai buvo tik trumpas laiškelis 
ir jo pagrindinė mintis buvo ta, jog ponas Goras iš slap- 
tų, bet patikimų šaltinių sužinojęs, kad Ferliui pastaruoju 
metu striuka pinigų ir jam teko atsisveikinti su savo ver- 
tybiniais popieriais, tarp jų ir su įkaitiniu raštu už pono 
Taliverio nuosavybę, kuris perėjo į Veikemo rankas. 

Po pusvalandžio paties pono Taliverio vežikas rado jį 

gulintį šalikelėje be sąmonės ir greta atverstą laišką, o jo 
sartas arklys neramus aplinkui uostinėjo. 

Iki to laiko, kai tėvo paliepimu vakare grįžo Megi, 
jis jau buvo atgavęs sąmonę. Maždaug valandą anksčiau 
jis apsidairė tuščiu beprasmišku žvilgsniu, kažką suniur- 
nėjo apie „laišką“ ir vėl nekantriai tą patį pakartojo. Po- 
nui Ternbului, gydytojui, pareikalavus, laiškas buvo at- 
neštas, padėtas ant lovos, ir jo nekantrumas atslūgo. Li- 
gonis kurį laiką gulėjo, akis įbedęs į laišką, tarsi jo pa- 
galba būtų bandęs sumegzti savo mintis. Bet, matyt, jo 
galvoje plūstelėjo nauja prisiminimų banga, nustelbusi 
aną: jis atitraukė žvilgsnį nuo laiško, įsmeigė į duris, ne- 
ramiai apsidairė, tarsi stengdamasis pamatyti tai, ko jo 

Jis tą žodį nekantriai vis pakartodavo, matyt, nesuvok- 
damas nieko aplink, tik tą savo nenumaldomą norą; netgi 
kažin ar jis pažino žmoną ar ką nors kita; staiga užvirtus 
šitiekai bėdų vargšė ponia Taliver, visai pametusi galvą, 
ėjo ir ėjo prie vartų pasižiūrėti, ar neatvažiavo Leishemo 
diližanas, nors dar nebuvo laikas. 

Galiausiai diližanas pasirodė, ir iš jo išlipo vargšė su- 
sirūpinusi mergina, anaiptol jau ne „mergaičiukė“, nors 
tokia liko mylinčio tėvo širdyje. 

— O mama, kas atsitiko? — paklausė ji išblyškusiomis 
lūpomis, kai motina su ašaromis ją pasitiko. Ji nė nepa- 
galvojo, kad tėvas susirgo, nes tik tą dieną buvo gavusi 
iš Seint Ogo jo padiktuotą laišką. 

Tuoj jos pasitikti išėjo ir ponas Ternbulas; daktaras 
bėdos ištiktuose namuose yra kaip gerasis angelas sar- 
gas, ir Megi klausiančiu susirūpinusiu žvilgsniu pripuolė 
prie mielojo seno draugo, kurį prisiminė nuo tada, kada 
ėmė suvokti pasaulį. 

— Per daug neišsigąsk, širdele,— tarė jis, paimdamas 
ją už rankos.— Tavo tėtį ištiko staigus smūgis, ir dar 
jis ne visiškai atgavo atmintį. Bet jis vis tavęs teiravosi, 
ir tavo buvimas šalia jam bus į sveikatą. Stenkis būti 
kuo ramesnė, nusirenk ir eime viršun su manim. 

Megi taip baisiai ėmė širdis mušti, kad atrodė visas 
gyvenimas sustojo ties tuo skausmingu tuksėjimu. Netgi 
pono Ternbulo ramumas jos lakioje vaizduotėje kėlė vi- 

sokius siaubus. Tėvas vis dar su nerimu spoksojo į duris, 
kai ji įėjusi susitiko su jo keistu, ilgesingu žvilgsniu, ku- 
ris taip ilgai tuščiai jos ieškojo. Staiga nušvitęs jis kilste- 
lėjo iš patalo, o ji pripuolusi apsikabino jį ir apibėrė karš- 
tais bučiniais. 

Vargšė mergaitė! Kaip anksti jai teko patirti tą ypa- 
tingą gyvenimo akimirką, kai viskas, ko tikėjomės, kuo 
džiaugėmės, baisėjomės ar ką ištvėrėme, praranda prasmę 
ir nugrimzta atmintyje kaip banalios smulkmenos, kai 
paprasta, pirmapradė meilė pririša mus prie artimųjų jų 
bejėgiškumo ar skausmo metu. 

Tačiau atminties prašviesėjimas pareikalavo per daug 
tėvo nusilpusių, pakirstų jėgų. Jis vėl sustingo, netekęs 
sąmonės, ir tokioje būsenoje prabuvo ištisas valandas, 
tik retais kartais kiek atsipeikėdavo, be skonio suval- 
gydavo viską, kas jam būdavo paduodama ir, matyt, vai- 
kiškai džiaugėsi Megi artumu — taip džiaugiasi kūdikis, 
vėl sugrąžintas į auklės glėbį. 

Ponia Taliver pasikvietė seseris, ir pirmame aukšte 
buvo daug aimanuojama ir kilsčiojama rankomis; abu dė- 
dės ir abi tetos įsitikino, jog Besi šeima taip nusigyveno, 
kaip jie ir buvo numatę, ir jie visi lyg vienas sutarė, kad 
ponas Taliveris sulaukė sau atpildo, kokio buvo vertas, ir 
kad dabar rodyti per didelį gerumą būtų net bedieviška. 
Megi tų kalbų maža tegirdėjo, nes beveik nesitraukė nuo 
tėvo patalo, sėdėjo priešais jį savo ranką uždėjusi ant jo. 
Ponia Taliver pageidavo, kad ir Tomas būtų namuose, ko 
gero, apie savo berniuką galvodama daugiau nei apie 
vyrą, bet tetos bei dėdės užprieštaravo. Tebūnie Tomas 
mokykloje, nes, pono Ternbulo nuomone, pono Taliverio 
gyvybei grėsmės dar nėra. Bet į antros dienos vakarą, kai 
Megi apsiprato, kad tėvas protarpiais prarasdavo sąmonę, 
ir jau ramiau laukdavo, kol ją atgaus, mintis apie Tomą 
ir jai nėjo iš galvos, o kai motina visą vakarą praverkė, 
kartodama ,„Vargšas mano sūnelis... tokiu metu jam na- 
mie vieta“, Megi pasakė: 

— Leisk man pas jį nuvažiuoti, mama, ir viską papa- 
sakoti. Jei tėtis nepasigęs Manęs ir nekvies, išvažiuosiu 
ryt rytą. Tomui būtų per sunkus smūgis grįžti namo, nie- 
ko iš anksto nežinant. 

Kitą rytą, kaip matėme, Megi išvyko. Grįždami namo 
brolis su seserimi sėdėjo liūdni diližane ir kartkartėmis 
vienas kitam tarstelėdavo žodį: 

— Tomai, žmonės kalba, kad dabar Veikemo rankose 
yra užstatinis raštas už žemę ar kažkoks dokumentas; sa- 
ko, kad gavęs laišku šią žinią tėvas ir susirgo. 

— Man rodos, tas niekšas visą laiką taikėsi sužlugdyti 
tėvą, — pareiškė Tomas, staiga peršokdamas nuo labai mig- 
lotų įspūdžių prie aiškios išvados.— Bet kai užaugsiu, at- 
siims jis nuo manęs. Žiūrėk, daugiau niekados nesikalbėk 
su Filipu. 

— O, Tomai! — ištarė Megi liūdnu priekaištingu balsu, 
bet ji nebuvo nusiteikusi su juo ginčytis, o juo labiau jį 
pykinti savo prieštaravimais. 


2 
PONIOS TALIVER STABUKAI AR NAMŲ DIEVAI 


Kai Tomas su Megi išlipo iš diližano, buvo praėjusios 
penkios valandos nuo tada, kai ji išsiruošė iš namų, ir Me- 
gi neramia širdimi galvojo, ar per tą laiką tėvas jos ne- 
pasigedo, ar tuščiai nešaukė ,,„mergaičiukės“. Kad kas 
kita būtų galėję per tą laiką atsitikti, jai ir į galvą neatėjo. 

Ji tekina pasileido per žvyrkelį ir pirma Tomo įėjo vi- 
dun, bet stabtelėjo, pajutusi stiprų tabako kvapą. Svetainės 
durys buvo atidarytos ir iš ten sklido tabako dūmai. Keista, 
koks svečias galėjo tokiu metu rūkyti? Ar motina ten? Jei 
taip, reikia pasakyti, kad jau Tomas parvažiavo. Megi ati- 
darant duris, pasivijo Tomas, ir abu kartu pažvelgė sve- 
tainėn. Ten tėvo krėsle sėdėjo kažkoks nevalyvas apšepęs 
vyras, kurio veidas Tomui buvo kažkur matytas, ir rūkė, 
pasidėjęs šalia ąsotį bei stiklinę. 


Tomas staiga susivokė. Iš mažens buvo pratęs prie to- 
kių žodžių „namuose antstolis“, ,,parduoti iš varžytynių“, 
jie buvo neatskiriami nuo gėdos bei skurdo „nusigyve- 
nus“, kai žmogus praranda visus pinigus, sužlunga ir nu- 
smunka iki vargšo darbininko padėties. Ir jiems tas pats 
atsitiko, jei tėvas prarado visą turtą, ir Tomas net nepa- 
galvojo, jog šios nelaimės priežastis gali būti kokia kita 

nei bylos pralaimėjimas. Bet toks užsitrauktos gėdos aki- 
vaizdumas Tomą nusmelkė stipriau nei blogiausia nuo- 
jauta, ir jis tą valandėlę pajuto jų vargus tik prasidedant; 
tai buvo tarsi prisilietimas prie gyvo, iki tol tik maudusio 
nervo. 

— Laba diena, pone,— iš burnos išsiėmęs pypkę pasa- 
kė šiurkštokai vyras, bet paisydamas mandagumo. Pama- 
čius du jaunus išsigandusius veidus, jis kiek sutriko. 

Tačiau Tomas greit nusisuko, nieko neatsakęs; jam bu- 
vo nepakenčiamas vien antstolio vaizdas. Megi nesuprato, 
ko šis nepažįstamasis pasirodė jų namuose, ir eidama pas- 
kui Tomą sušnibždėjo: 

— Tomai, kas čia toks? Ką tai galėtų reikšti? 

Umai pagauta baimės, ar to nepažįstamojo atėjimas ne- 
susijęs su tėvo būklės pablogėjimu, bėgte užbėgo laip- 
tais, stabtelėjusi prie miegamojo durų nusiėmė kepuraitę 
ir pirštų galais įtipeno vidun. Čia buvo tylu, tėvas gulėjo 
užsimerkęs, kaip gulėjo, jai išvažiuojant, nieko aplink ne- 
suvokdamas. Prie jo sėdėjo tarnaitė, o motinos nebuvo. 

— Kur mama? — pašnibždom paklausė ji. Tarnaitė ne- 
žinojo. 

Megi tuoj pat išėjo iš kambario ir pasakė Tomui: 

— Tėtis ramiai guli, eime ieškoti mamos. Kažin kur ji 
galėtų būti. : 

Ponios Taliver nebuvo nei apačioje, nei kuriame nors 
miegamajame. Megi nepasižiūrėjo tik viename kambary- 
je po palėpe, sandėlyje, kur motina laikė baltinius ir bran- 
giausius savo „geruosius daiktus“, kurie tik ypatingomis 
progomis buvo išvyniojami ir iš ten paimami. Koridoriu- 
mi eidamas pirmas, Tomas atidarė to kambario duris ir 
pašaukė: 

— Mama! 

Ponia Taliver sėdėjo, aplink išsidėsčiusi visas savo 
brangenybes. Viena baltinių skrynia buvo atidaryta, si- 
dabrinis arbatinukas išvyniotas iš daugybės popieriaus 
sluoksnių, o gražiausias porceliano servizas išdėliotas ant 
kitos skrynios viršaus; šaukštai, strypai, samčiai buvo eilė- 
mis sudėti ant lentynų; vargšė moteris lingavo galvą ir kie- 
tai sučiaupusi lūpas verkė, nuleidusi akis į praskleistas ant 

kelių staltieses, kurių kampe buvo išsiuvinėta „Elizabeta: 
Dodson'". 

Išgirdusi Tomo balsą ji pašoko, numesdama staltieses: 

— Ak mano sūneli, mano sūneli! — ištarė ji apsika- 
bindama Tomą.— Kas būtų pagalvojęs, kad aš sulauksiu 
tokios dienos! Mes žlugę... viskas bus parduota iš var- 
žytynių... tik pagalvok, ar jūsų tėvas tam mane vedė, 
kad tokią gėdą užtrauktų! Mes nieko nebeturime... ei- 
sime elgetauti... turėsime gyventi darbo namuose... 

Ji pabučiavo jį, vėl atsisėdo, ant skraito pasidėjo ki- 
tą staltiesę ir šiek tiek atlankstė, kad raštas matytųsi, O 
abu jos vaikai stovėjo netekę žado, priblokšti žodžių ,„el- 
getauti“, ,„darbo namai". 

— Tik pagalvok, juk šitiems audiniams aš pati siūlus 
suverpiau,— kalbėjo ji, čia pakeldama vieną daiktą ir pa- 
vartydama, čia kitą, ir buvo net keista ir graudu, kad ši 
apkūni, šviesiaplaukė, visada rami moteris dabar tokia su- 
judusi. Jeigu ji anksčiau ko susijaudindavo, tai tik pavir- 
šutiniškai.— Džobas Heksis juos išaudė ir parnešė rietimą 
ant nugaros, lyg šiandien prisimenu — stoviu prie durų 
ir Žiūriu, kaip jis pas mus eina, tada dar minties neturė- 
jau, kad ištekėsiu už jūsų tėvo! Pati raštą parinkau, pui- 
kiausiai išbalintos, pati pavardę taip išsiuvinėjau, kaip 
dar niekas nebuvo matęs; ten toks ypatingas dygsnis, kad 
kas panorės raides panaikinti turės iškirpti su medžiaga. 
Ir jas visas išparduos, išsinešios po svetimus namus, gal 
peiliais ant jų pjaustys ir nudrengs dar man gyvai esant. 
Tau, sūneli, nei vienos neteks, — pasakė ji, pakeldama į 
Tomą pilnas akis ašarų, — 0 aš jas tau saugojau, norėjau, 
kad šito rašto staltiesės tau atitektų. Megi būtų gavusi di- 
desniais langeliais; kai uždedi lėkštes, jie ne taip gražiai 
atrodo. 

Tomas iki širdies buvo sujaudintas, bet tuoj užsitvieskė 
pasipiktinimu ir išraudęs tarė: 

— Negi tetos leis jas parduoti, mama? Ar jos apie tai 
jau žino? Tetos jokiu būdu neleis, kad tavo baltiniai būtų 
išparduoti. Ar joms jau pranešei? 

— Taip, kai tik atėjo antstolis, tuoj pas jas pasiunčiau 
Luką, ir teta Pulet jau buvo atvažiavusi. O Dieve, Dieve, 
kaip ji verkė ir sakė, kad jūsų tėvas užtraukė gėdą ant 

mano giminės, dabar mes visiems nuo liežuvių nenuei- 
sime; taškuotas staltieses ji nusipirks sau, nes jai tokių 
dar maža, ir labai patinka šis raštas, tai šitos svetimiems 
neatiteks, bet languotų pati turinti tiek, kad nebežino, kur 
dėti. (Čia ponia Taliver ėmė krauti staltieses atgal į skry- 
nią, jas sulankstydama ir vis paglostydama.) — Ir dėdė 
Glegas jau buvo, jis sako, jog kai kuriuos daiktus reiktų 
išpirkti, kad bent turėtume, kur galvą priglausti, bet jis 
pirma turi su jūsų teta pasikalbėti; jie visi atvažiuos ir 
tada nuspręs... Bet mano servizo jie tikrai nenupirks,— 
pridūrė ji, atsigręždama į puodukus bei lėkštutes,— nes 
kai jį nusipirkau, jie visi priekabiavo, kam tarp gėlių 
visur auksinių šakelių prikaišiota. Bet nė viena jų neturi 
gražesnių indų kaip mano, net pati teta Pulet, o aš juos 
nusipirkau už savus pinigus, taupiau nuo penkiolikos me- 
tų; ir sidabrinį arbatinuką pati pirkau, jūsų tėvui nė ska- 
tiko nekainavo. Tu pagalvok, ar jis mane tam ėmė, kad 
va kaip nusmukdytų. 

Ir vėl ponia Taliver apsiverkė, užsidengusi akis nosi- 
naite, bet netrukus ją atitraukė ir vis dar su ašaromis 
tarė lyg prieštaraudama, lyg kas būtų ją paprašęs išsisa- 
kyti, jai dar nespėjus susitvardyti. 

— Aš jam šimtą kartų sakiau: „Ką nori daryk, tik ne- 
pradėk bylinėtis“,— ką aš daugiau galėjau veikti? Turėjau 
sėdėti ir laukti, kol iššvaistys visa mano gera, ir visa, kas 
vaikams buvo skirta. Tu sūneli, ir surūdijusio skatiko ne- 
gausi. .. bet ne per motinos kaltę. 

Ji ištiesė ranką į Tomą, gailiai pakėlusi į jį bejėges 
vaikiškas mėlynas akis. Vargšas vaikinas priėjo prie mo- 
tinos, pabučiavo, ir ji prigludo prie jo. Pirmą kartą To- 
mas pagalvojo apie tėvą priekaištingai. Iki tol jo įgimtas 
polinkis ieškoti kaltų darydavo išimtį tėvui, ir jis Visada 
manydavo, tėvą esant teisų jau vien todėl, kad jis Tomo 
Taliverio tėvas, bet dabar, pakursčius motinos dejonėms, 
į jo pasipiktinimą Veikemu įsiterpė dar ir kitoks pasipik- 
tinimas. Gal visgi ir tėvas dėtas dėl jų nuosmukio ir kad 
visi į juos žiūrės su panieka, tačiau į Tomą Taliverį nie- 
kas ilgai su panieka nežiūrės. Ėmė reikštis jo tvirtas bū- 
das ir įgimta stiprybė, pažadinta tūžmaties ant tetų ir nuo- 
vokos, kad jis turi elgtis kaip vyras ir pasirūpinti motina, 

— Nesisielok, mama, — švelniai prabilo jis.— Greit aš 
galėsiu uždirbti pinigų, gausiu kokią nors tarnybą. 

— Kur jau tu, sūneli, —tarė ponia Taliver kiek ra- 
miau. Paskui liūdnai apsidairiusi pridėjo: — Man nebūtų 
taip skaudu, jei bent drobes su išsiuvinėta savo pavarde 
išsaugočiau. 

Žiūrint į juos, Megi kaupėsi pyktis. Nutylėti priekaištai 
tėvui — jos tėvui, mMerdinčiam kaip gyvas lavonas — nu- 
stelbė jos užuojautą motinai dėl tų staltiesių ir indų, o 
apmaudą dėl tėvo dar pakurstė įsižeidimas, kad Tomas, 
tylomis pritardamas motinai, ją lyg atskyrė nuo bendros 
nelaimės. Ji jau kone atbuko nuolatos motinos menkinama, 
bet buvo labai jautri, jei Tomas, kad ir nebylomis stoda- 
vo motinos pusėn. Vargšė Megi nebuvo sutverta vienpu- 
siškam atsidavimui, ir pati stipriai mMylėdama troško, kad 
jai būtų tuo pačiu atsilyginama. Pagaliau ji pratrūko su- 
sijaudinusi, kone bardamasi: 

— Mama, kaip tu gali taip kalbėti lyg tau rūpėtų tik 
tie daiktai, kur yra tavo pavardė, o kur yra tėčio pavardė, 
jau ne? Ir kaip dar tau gali rūpėti kas kita, 0 ne vargšas 
tėtis, kuris guli paslikas ir gal mums daugiau žodžio nebe- 
pratars! Tomai, ko tyli? Kam leidi, kad ant tėvo visus 
ožius kabintų. 

Megi užgniaužė gerklę liūdesys ir pyktis, ji išėjo iš 
kambario ir užėmė savo vietą prie tėvo patalo. Pagalvo- 
jus, kad žmonės visą kaltę vers tėvui, jai širdis palinko 
į jį dar stipresne meile. Megi nepakentė kaltinimų; ji visą 
gyvenimą buvo kaltinama, bet nieko iš to gero nebuvo, jai 
tik piktumą skatino. O tėvas visada ją gindavo ir užsisto- 
davo, ir prisiminimai apie jo meilę bei švelnumą jai įkvė- 
pė jėgų vardan jo viską ištverti ar padaryti. 

Tomas buvo kiek pritrenktas Megi išsišokimo — mat 
moko jį ir motiną, kaip elgtis! Laikas jai liautis kitus už- 
gaulioti ir pūstis. Tačiau jis tuojau nuėjo pas tėvą, ir tas 
vaizdas jį taip sujaudino, kad išdildė visus ką tik patir- 
tus pergyvenimus. Megi, pamačiusi, kaip jis sukrėstas, pri- 
ėjo prie jo, apsikabino, ir jiems viskas nutolo, jie tik jau- 
tė, kad jų vienas tėvas ir vienas skausmas. 

3 
GIMINĖS TARYBA 


Kitą rytą vienuoliktą valandą tetos ir dėdės atvažia- 
vo pasitarti. Didžiojoje svetainėje buvo pakurtas židinys, 
ir vargšė ponia Taliver iš neaiškios nuojautos, kad tai di- 
delė šventė nelyginant šermenys, nuėmė apdangalus nuo 
kutų prie varpelių pynių, atsegė užuolaidas, jas lygiai su- 
klostė ir liūdnai linguodama galvą apžvelgė taip nubliz- 
-gintus stalų viršus ir kojas, kad ir sesuo Pulet negalėtų pri- 
kibti, jog per mažai švyti. 

Ponas Dinas neatvažiavo, nes buvo išvykęs su reika- 
lais, tačiau ponia Din punktualiai pasirodė gražiuoju nau- 
ju vežimu, važničiojamu livrėja apvilkto tarno, ir kaip 
teigė jos draugės Seint Oge, tas vežimas joms atskleidė 
kai kuriuos ponios Din būdo bruožus. Ponas Dinas visuo- 
menėje kilo į viršų tokiu greičiu, kokiu ponas Taliveris 
smuko, ir ponios Din namuose Dodsonų baltiniai bei in- 
dai užėmė tik šalutinę vietą, grynai kaip priedas prie gra- 
žesnių, įsigytų pastaraisiais metais; tokia permaina netgi 
laikinai atšaldė santykius tarp jos ir ponios Gleg, kuri 
pajuto Siuzan darantis „tokia kaip visi“, ir kad tikrąją 
Dodsonų dvasią gyvą išlaikys tiktai ji pati ir nebent to- 
limi sūnėnai, nedarantys gėdos Dodsonų vardui paveldė- 
tose žemėse tolimoje kalnuotoje vietovėje. Žmonėms, gy- 
venantiems toli nuo mūsų, savaime suprantama, randame 
mažiau priekabių nei tiems, kurie nuolat sukasi mums po 
akimis; todėl turint domėje atokią etiopų geografinę pa- 
dėtį ir kaip jie maža bendra turėjo su graikais, nėra ko ir 
klausti, kodėl Homeras juos vadino „bekliaudžiais“. 

Ponia Din atvažiavo pirmoji, ir kai ją nuvedė į didžią- 
ją svetainę, pas ją nulipo ponia Taliver. Jos dailus vei- 
das buvo pabrinkęs, tarsi visą tą laiką būtų verkusi; ji 
kiekviena proga neliedavo ašarų, tik tada, kai pakimba 
akivaizdus pavojus prarasti visus savo baldus, be to, jai 
atrodė, kad tokiomis aplinkybėmis būti ramut ramutėlei 
netgi nedera. 

— O sese, koks baisus šis pasaulis! — sušuko ji įei- 
„dama.— Dieve mano, kokia nelaimė! 

Ponia Din, siauralūpė moteris, kalbėdavo tik ypatingo- 
mis progomis ir geraį apgalvotais posakiais, kuriuos pas- 
kui pakartojusi vyrui, laukdavo jo patvirtinimo, kaip ge- 
Iai ji pasakiusi. 

— Taip, sese, — susimąsčiusi tarė ji, — pasaulis pilnas 
permainų, ir šiandieną nežinome, kas bus rytoj. Bet rei- 
kia būti viskam pasirengusiam ir atminti, kad jei mums 
siunčiama nelaimė, siunčiama nebe priežasties, Man labai 
tavęs gaila, sese, ir jei daktaras prirašys uogų drebučių, ti- 
kiuosi, tu man duosi ženklą, ir aš mielu noru tau atsių- 
siu. Kol jis serga, reikalinga labai gera priežiūra. 

— Ačiū, Siuzan,— padėkojo silpnu balseliu ponia Ta- 
liver, atitraukdama savo putlią ranką nuo sesers liesos.— 
Bet kol kas apie drebučius kalbos dar nebuvo.— Po va- 
landėlės ji pridūrė: — Pas mus viršuje yra dešimtys kriš- 
tolinių stiklinaičių drebučiams... bet daugiau aš į juos 
drebučių nedėsiu. 

Tariant paskutinius žodžius, jai balsas suvirpėjo, bet pa- 
sigirdęs ratų dundesys atitraukė jos mintis. Tai atvažia- 
vo ponas ir ponia Glegai, o tuoj jiems iš paskos ponas ir 
ponia Puletai. 

Ponia Pulet įėjo į kambarį ašarodama, nes jai tai 
buvo glausčiausias būdas išreikšti savo pažiūras ir apskri- 
tai į gyvenimą, ir į šį konkretų atvejį. 

Ponia Gleg buvo apsivilkusi labiausiai sulamdytą suk- 
nelę bei antkrūtinę, Matyt, visai neseniai prikėlusi gyve- 
nimui iš skrynios, kur ilgokai pragulėjo palaidotos: šie- 
drabužiai buvo pasirinkti vardan aukštų moralinių tikslų — 
diegti Besi ir jos vaikams tinkamą nuolankumą. 

— Ponia Gleg, gal norėtumėte atsisėsti arčiau židi- 
nio? — paklausė ponas Glegas, nedrįsdamas sėstis į pato- 
gesnę vietą, pirma jos Žmonai nepasiūlęs. 

— Jūs gi matote, pone Glegai, kad aš jau atsisėdau,— 
atkirto ši nepranokstama moteris, — pats kepkite prieš ug- 
nį, jei patinka. 

— Ką gi,—tarė ponas Glegas, sėsdamasis gera nuo- 
taika, — o kaip laikosi Vargšas Žmogus viršuje? 

— Ponas Ternbulas mano, kad šiandien jam geriau, — 
atsakė ponia Taliver,— jis daugiau ką pastebi ir su ma- 
nim prašneko, bet Tomo nepažino — žiūri į vargšą vaiką 

kaip į svetimą, nors kartą apie jį kažką kalbėjo ir apie 
ponį arklį. Daktaras sako, kad jo atmintis atgamina tik 
tai, kas buvo daug seniau, o Tomo nepažįsta, nes apie jį 
galvoja, kaip apie mažą. Dieve, Dieve! 

— Tikriausiai jam vanduo užėjo ant smegenų, — pasa- 
kė teta Pulet, pasitraukdama nuo veidrodžio, prieš kurį 
liūdnu veidu taisėsi sau skrybėlaitę.— Dar gerai, jei iš 
patalo pasikels, o jei ir pasikels, bus suvaikėjęs kaip po- 
nas Karis, vargšas žmogus! Jį trejus metus šaukštu mai- 
tino lyg kūdikį. Jis nebevaldė nei rankų, nei kojų, bet 
turėjo invalido vežimėlį ir pasamdytą Žmogų, kuris jį ve- 
žiojo, bet tu Besi, manau, viso to neįstengsi turėti. 

— Sese Pulet,— griežtai pasakė ponia Gleg,— jei aš 
teisingai suprantu, mes šį rytą čia susirinkome pasitarti ir 
nuspręsti, ką daryti, šitokiai gėdai užkritus ant mūsų gi- 
minės, o ne apšnekėti mums visai svetimus žmones. Kiek 
žinau, Mus su ponu Kariu neriša nei kraujo giminystė, 
nei kokie kiti saitai. 

— Sese Gleg,— maldaujančiu balsu kreipėsi ponia Pu- 
let, vėl užsimaudama pirštines ir susijaudinusi glostyda- 
ma pirštus, — jei nori pasakyti ką nors nepagarbaus apie 
poną Karį, susimildama prie manęs to nesakyk. Aš Ži- 
nau, koks jis buvo, — pridėjo ji atsidususi,— jis taip sun- 
kiai alsuodavo, kad būdavo girdėti už dviejų kambarių. 

— Sofi! — pasibaisėjusi tarė ponia Gleg,— kalbi ir kal- 
bi apie svetimas ligas, jog net nepadoru. Bet dar sykį 
kartoju, kad aš čia atvažiavau ne apšnekėti mūsų pažįsta- 
mus, — ar jie sunkiai, ar lengvai alsuoja. Jei mes čia susi- 
rinkome ne tam, kad tarpusavyje aptartume, kas kuo ga- 
lime prisidėti ir išgelbėti seserį bei jos vaikus nuo parapi- 
jos prieglaudos, aš važiuoju namo. Man regis, vienas at- 
skirai nuo kito negali veikti; negi kas tikisi, kad viską aš 
padaryčiaų. 

— Taip tai taip, Džeine,— pasakė ponia Pulet,— bet dar 
nematyti, kad tu pultum padėti. Kiek man žinoma, nuo 
to laiko, kai antstolis pasirodė šiuose namuose, tu lankaisi 
pirmą kartą, o aš čia buvau vakar, apžiūrėjau Besi bal- 
tinius, kitus daiktus ir pasakiau jai, kad nupirksiu taškuo- 
tas staltieses. Ar dar iš manęs šito maža? Besi nenorėtų, 
kad arbatinukas atitektų svetimiems, bet man dviejų si- 

dabrinių arbatinukų per daug, be to, jo snapelis tiesus, 
o taškuotas damastas man visuomet patiko. 

— Labai norėčiau, kad arbatinukas, porceliano servi- 
zas ir gražiausios druskinės nebūtų išstatytos per varžy- 
tynes, — prašančiu balsu pasakė vargšė ponia Taliver,— 
ir dar cukraus žnyplės — jos mano pirmasis pirkinys. 

— Čia jau mat nieko nepapeši — pasakė ponas Gle- 
gas.— Jei kas iš giminės panorės juos nusipirkti — jų vVa- 
lia, bet kiekvienam daiktui turi būti nustatyta varžytynių 
kaina. 

— Ir nereikia laukti, — išreiškė dėdė Puletas neįprastai 
savarankišką mintį, — kad giminės mokėtų daugiau nei sve- 
timi. Per varžytynes tie daiktai gal būtų pusvelčiui par- 
duoti. 

— Dieve, Dieve, — tarė ponia Pulet,— tu pagalvok, ma- 
no servizas bus parduotas iš varžytynių, o aš jį nusipirkau 
ką tik ištekėjusi, kaip ir judvi Džeinė su Sofi, žinau, jums 
nepatiko manasis dėl tų auksinių šakelių, bet man jis la- 
bai gražus; ir nei vienas indas neįdaužtas, nes visad pati 
plaudavau, o jau tas rožių ir tulpių gražumas ant puode- 
lių, net akį glosto. Argi tau, Džeine, patiktų, kad tavasis 
servizas būtų pusvelčiui atiduotas ir tuoj sudaužytas, nors 
tavasis visai nespalvotas — visas baltas su grioveliais ir 
tiek nekainavo kiek manasis. O dar druskinės,— sese Din, 
negi nenorėtum įsigyti tų druskinių, pati sakei, kad jos 
tau gražios. 

— Na taip, aš nieko prieš nusipirkti kai ką iš geriau- 
sių daiktų, — atsakė iš aukšto ponia Din, — mes išgalime 
namuose turėti ne tik būtiniausius dalykus. 

— Iš geriausių daiktų! — nebeištvėrė ponia Gleg, per 
tokį ilgą tylėjimą sukaupusi nemažai tūžmasties.— Man 
nebėra kantrybės klausytis jūsų šnekų apie geriausius 
daiktus, kad gal pirksite šį, gal tą, gal sidabrą, gal por- 
celianą. Tu gi atsitokėk, Besi, kokioje esi padėtyje, iš- 
mesk iš galvos sidabrą ir porcelianą, o galvok, ar turėsi 
kur atsigulti ir kuo užsikloti, ar kokią kėdę atsisėsti. At- 
mink, jei tuos daiktus turėsi, tai tik dėka giminių, nuo 
kurių tu dabar visiškai priklausai, nes tavo vyras guli pa- 
slikas ligos patale ir jo kišenėje nėra nė surūdijusio ska- 
tiko. Aš visa tai sakau tavo pačios labui, turi susivokti, 

kokia tavo padėtis ir kokią gėdą tavo vyras užtraukė visai 
mūsų giminei; nėra ko daug svaičioti, o reikia nulenkti 
galvą. 

Ponia Gleg nutilo, nes ilgas ir dar toks karštas kalbėji- 
mas kitų labui, žinia, atima daug jėgų. Ponia Taliver, vi- 
sad šeimoje nustelbta pirmaujančios Džeinės, per kurią 
nuo mažų dienų turėjo vilkti jauniausiosios sesers jungą, 
prabilo teisindamasi: 

— Sese, dėl Dievo meilės, aš gi nieko neprašau, tik, 
sakau, gal kam būtų malonu įsigyti šiuos daiktus, nes 
svetimuose namuose tuoj bus nuniokoti. Aš neprašau juos 
išpirkti vardan manęs ar mano vaikų, nors kai kuriems 
baltiniams pati siūlus suverpiau, ir kai gimė Tomas, ma- 
no pirma mintis buvo prie jo lopšio, kad viskas, ką nu- 
pirkau iš savų pinigų ir ką taip saugojau, atiteks jam. 
Bet aš neprašau, kad seserys dėl manęs išlaidautų. O kiek 
mano vyras savo seseriai gero padarė, vienas Dievas te- 
žino, — Mes šiandien nebūtume atsidūrę skurde, jeigu jis 
nebūtų jai skolinęs pinigų, nereikalaudamas atiduoti. 

— Na jau, na jau,—tarė maloniai ponas Glegas,— 
nėra ko taip viską nujuodinti. Kas padaryta, nebepataisy- 
si. Mes tarpusavyje pasiskirstysime, ką jums nupirkti iš 
būtiniausių dalykų, nors, anot ponios Gleg, tie daiktai 
turi būti paprasti ir naudingi. Kam užsigriozdinti nerei- 
kalingais daiktais? Gal stalas, pora kėdžių, virtuvės ra- 
kandai, gera lova ir panašiai. Man teko ir šilta, ir šalta 
patirti, buvo laikai, kai gulėjau ant plikų grindų, net 
maišo po savimi neturėjau pasitiesti. Kai turime atlieka- 
mą pinigą, tai ir apsikrauname visokiais gremėzdais. 

— Pone Glegai,— įsiterpė ponia Gleg,— gal teiktumė- 
tės neužšokti už akių ir leistumėte man žodį tarti? Sakai, 
Besi, mūsų neprašanti ką nors pirkti dėlei tavęs, 0 aš 
drįstu priminti, kad tau derėtų mūsų prašyti. Susimilda- 
ma, kaip tu gyvensi, jei giminės nepadės? Eisi į prieglau- 
dą. Tau vertėtų tai atminti ir, užuot gyrusis nieko nepra- 
šant, nuolankiai mūsų prašyti, kad kuo galėdami tau pa- 
dėtume. 

— Jūs kalbate apie Mosus ir ką jiems gera yra po- 
nas Taliveris padaręs,— prakalbo ponas Pulet, pasidaręs 
neįprastai sumanus, kai grėsmė pakibo jo pinigams.— Ko- 

dėl jie neapsilankė? Ir jiems derėtų kuo nors prisidėti, ne 
tik kitiems; jei ponas Taliveris paskolino jiems pinigų, te- 
gul dabar grąžina. 

— Taip, žinoma, — sutiko ponia Din,—ir aš apie tai 
galvoju. Kaip čia yra, kad pono ir ponios Mosų nėra tarp 
mūsų? Būtų teisinga, jei ir jie savo dalį įneštų! 

— Ak tu Dieve! — susigriebė ponia Taliver— Aš gi 
jiems nepasiunčiau žinios apie pono Taliverio ligą, o jie 
gyvena pačiame Besito užkampyje ir visas naujienas iš- 
girsta tik tada, kai ponas Mosas važiuoja į turgų. Bet jie 
man visai iš galvos išėjo. Kaip čia Megi pamiršo jiems 
pranešti, juk ji taip myli tetą Mos. 

— (O kodėl tavo vaikai čia nedalyvauja? — pasidomėjo 
teta Pulet, užsiminus apie Megi.— Lai pasiklauso savo 
tetų ir dėdžių nuomonės; ypač Megi, kuriai derėtų labiau 
galvoti apie tetą Pulet nei apie tetą Mos, nes būtent aš 
sumokėjau pusę sumos už jos mokslą. Ką gali žinoti, gal 
aš šiandien, grįžusi namo, užmigsiu amžinu miegu. 

— Jei būtų mano valia, — tarė ponia Gleg,— vaikai bū- 
tų buvę su mumis nuo pat pradžių. Jau jiems metas žino- 
ti, kuo gali remtis; kas nors turi pasikalbėti su jais ir 
išaiškinti, kokia jų padėtis ir kaip jie nusmuko — tegul 
pajunta, kad turės kentėti per savo tėvo kaltę. 

— Taigi, einu, juos pakviesiu, — tarė paklusniai ponia 
Taliver. Ji jau visai buvo palaužta ir apie savo brange- 
nybes sandėlyje galvojo su juoda neviltim. 

Ji užlipo viršun, pakvietė sėdinčius prie tėvo vaikus, 
bet eidama atgal Žžvilgtelėjo į sandėliuko duris, ir jai šo- 
vė į galvą nauja mintis. Ji nuskubėjo į sandėliuką, o vai- 
kai nulipo žemyn vieni. 

Tetos ir dėdės apie kažką karštai ginčijosi, kai įėjo bro- 
lis su seserimi — abu įėjo labai nenoriai; nuo vakardie- 
nos stiprių išgyvenimų Tomo praktinis protas buvo paža- 
dintas veiklai — jam gimė vienas sumanymas, kurį keti- 
no pasiūlyti tetoms ir dėdėms, nors jiems anaiptol nepa- 
juto draugiškumo ir baidėsi susitikimo su jais kaip bū- 
tų baidęsis didelės dozės stiprių vaistų, sunkiai prarijamų 
netgi mažomis dozėmis. Megi tą rytą buvo ypač prislėg- 
ta, nes trečią valandą ryto buvo pažadinta, kad budėtų prie 
tėvo, ir ją kamavo tas mieguistas nuovargis, kuris visad 

apima, prabudėjus prie ligonio žvarbiomis aušros valan- 
domis ir kai net, patekėjus saulei, šviesa nebetenka pras- 
mės, o atrodo tik pritemdyto kambario pakraštys. Vaikų 
pasirodymas nutraukė pokalbį. Pasisveikinimas buvo liūd- 
nas, be žodžių, ir pirmasis nutraukė tylą dėdė Puletas, 
prie jo priėjus Tomui: 

— Mes čia, jaunikaiti, šnekėjomės apie tai, kad da- 
bar prireiks tavo plunksnos ir rašalo: šitiek pasimokęs, 
dabar turbūt rašai kaip iš pypkės. 

— Taigi taigi, — prakalbo ir dėdė Glegas, norėdamas 
maloniai paskatinti jaunuolį, — pasižiūrėsime, kokia nau- 
da iš to viso mokslo, už kurį tėvas tiek pinigų paklojo. 


Jei nėra žemės, nei pinigų, 

Reikia griebtis mokslo žinių. 

Jau laikas, Tomai, parodyti, kokia nauda iš tavo mo- 
kymosi. Pasižiūrėsime, ar tu gyvenime aukščiau prasimuši 
nei aš, savo gera užgyvenęs be mokslo. Bet aš iš pradžių 
tenkindavausi mažu: maitinausi dubenėliu košės ir duonos 
riekute su sūriu. Tačiau tau, vaikine, bus sunkiau, įpra- 
tus prie prašmatnaus gyvenimo ir prašmatnios mokyklos. 

— Bet jis privalės pats muštis per gyvenimą,— įsiterpė 
žvaliai ponia Gleg,— ar bus sunku, ar lengva. Jis neturi 
paisyti sunkumų, o turi atminti, jog nevalia atsisėsti gi- 
minėms ant sprando — dykynėti ir lepintis; jam teks at- 
kentėti už tėvo klaidas ir nesikratyti sunkaus darbo ar 
sunkaus gyvenimo. Ir jam derėtų būti nuolankiam ir dė- 
kingam savo tetoms ir dėdėms už pagalbą, kad jo tėvas 
su motina nebūtų išmesti į gatvę ar apgyvendinti prie- 
glaudoje. O jo sesuo irgi, — kalbėjo toliau ponia Gleg, at- 
kreipusi rūstų žvilgsnį į Megi, atsisėdusią ant sofos šalia 
tetos Din, prie kurios ją labiau traukė vien todėl, kad ji 
Liusi motina, — turi nusiteikti darbui ir nuolankumui, nes 
daugiau nebus tarnų, nebus kas ją aptarnauja — tai ji te- 
gul ant kaktos užsirašo. Ji privalės atlikti visą namų ruo- 
šą ir Mylėti savo tetas, kad šitiek daug dėl jos padarė: 
taupė pinigus, kuriuos paliks savo sūnėnams ir dukterė- 
čioms. 

Tomas vis dar stovėjo prie stalo, pačiame susirinkusių- 
jų viduryje. Jis buvo įraudęs, atrodė anaiptol ne nuolan- 

kus ir jau ketino prabilti apie tai, ką buvo apgalvojęs, bet 
atsivėrė durys ir įėjo jo motina. 

Vargšė ponia Taliver rankoje laikė mažą padėklą, ant 
kurio buvo padėjusi savo sidabrinį arbatinuką, puoduką 
su lėkštute — pavyzdį iš servizo,— druskines ir cukraus 
žnyples. 

— Va štai, sese, žvilgtelk,— tarė ji, statydama padėk- 
lą ant stalo,— sakau, gal dar kartą pasižiūrėjus į arbati- 
nuką,— nes jau seniai nematei, — tau jis labiau patiks, o 
kokia skani arbata jame užsipliko, yra ir stovelis, ir vi- 
sa kita; tu galėtum kiekvieną dieną naudoti ar padėti, kol 
Liusi užaugs ir ims šeimininkauti. Man būtų taip nemalonu, 
jeigu jis papultų į „Auksinį liūtą“, — prisipažino Vargšė 
moterėlė, ir nebeištvėrusi apsiverkė,— tu pagalvok, kad 
tas arbatinukas, kurį nusipirkau vos ištekėjusi, bus aprai- 
žytas ir stovės ant stalo priešais visokius keliauninkus ir 
prasčiokus, 0 Mano monogramą — va, matot E. D. — visi 
apžiūrinės. 

— Ak Dieve, Dieve, — liūdnai palingavo galvą teta Pu- 
let, — baisu, kai šeimos monograma mėtosi visokiose pa- 
kampėse, dar mums taip nėra buvę; tu gimei po nelai- 
minga žvaigžde, Besi. Bet kokia prasmė pirkti arbatinuką, 
kai po žmones pasklis ir tavo drobulės, ir šaukštai, ir vi- 
sa kita su tavo pilna pavarde — dar kad tas snapelis ne- 
būtų toks tiesus. 

— O šeimos garbės, — pareiškė ponia Gleg,— pirkda- 
mas arbatinukus neišgelbėsi. Gėda, kad viena mūsų ište- 
kėjo už tokio žmogaus, kuris ją ubagais paleido. Gėda, 
kad tie daiktai bus parduoti varžytynėse. Bet šitos gėdos 
nuo visos grafystės nepaslėpsime. 

Užkliudžius jos tėvą, Megi atsistojo, bet Tomas tai 
laiku pastebėjo ir sulaikė ją, kad nekalbėtų: 

— Patylėk, Megi,— tarė jis įsakmiai ir stumtelėjo į 
šoną. Penkiolikos metų jaunuolis parodė nepaprastą savi- 
tvardą bei sveiką nuovoką, ir tetai Gleg baigus kalbėti, 
prašneko ramiai, pagarbiai, tik jo balsas drebėjo, nes mo- 
tinos žodžiai įskaudino jį iki gyvuonies. 

— Bet teta, — tarė jis žiūrėdamas tiesiai į ponią Gleg,— 
jei Manote, kad bus gėda visai giminei, mus paleidus iš 
varžytynių, ar ne geriau būtų joms užkirsti kelią? Jeigu 

jūs ir teta Pulet,— kalbėjo jis toliau, žvelgdamas į pas- 
tarąją, — ketinate mudviem su Megi palikti kažkiek pini- 
gų, ar ne geriau būtų juos atiduoti dabar, grąžinti skolą, 
dėl kurios mes būtume išvaržyti, ir mamai nereiktų skir- 
tis su savo daiktais. 

Valandėlę stojo tyla, nes visi, tarp jų ir Megi, buvo 
nustebinti netikėto Tomo vyriškumo. Pirmasis prabilo dė- 
dė Glegas: 

— Ką gi, jaunikaiti, turi blaivios nuovokos. Bet at- 
mink, kad esama palūkanų, ir tavo tetos už savo pinigus 
gauna penkis nuošimčius, o dabar juos atidavusios jums, 
nieko nebegautų — apie tai nepagalvojai. 

— Aš galėčiau dirbti ir joms kasmet išmokėti palū- 
kanas,— iškart sumojo Tomas.— Aš bet ką padarysiu, kad 
tik mamai nereikėtų skirtis su savo daiktais. 


— Šaunuolis! — sušuko susižavėjęs dėdė Glegas. Jis ne 
tiek galvojo, ar Tomo pasiūlymas priimtinas, kiek norėjo 
iškvosti vaikį. Deja, nenoromis suerzino žmoną. 

— Taigi, pone Glegai! — tarė ši dama su pikta pašai- 
pa.— Jums būtų malonu išdalinti mano pinigus, o apsime- 
tėte juos atiduodąs grynai mano nuožiūrai. Vadinasi, ir Vi- 
sus savo pinigus, gautus iš tėvo, o ne iš jūsų, pone Gle- 
gai, ir mano pačios sutaupytus, kasmet išgalint vis daugiau 
atidėti, pragaišinsiu išpirkdama kažkieno daiktus ir juos 
pastūmėdama į išlaidumą ir prabangą, kuriai jie ne- 
turi jokių išteklių; be to, man teks pakeisti testamentą ar- 
ba įrašyti į jį pataisą ir po savo mirties palikti dviem ar 
trim šimtais mažiau — o juk aš vyriausia šeimoje, visada 
buvau taupi, o dabar štai visus mano pinigus iščiulps, kas 
gyvenime turėjo vienodas galimybes su manim, bet nuėjo 
blogais keliais ir paleido savo gera vėjais. Tu, sese Pu- 
let, elkis kaip tinkama, tegul tavo vyras išplėšia pinigus, 
kuriuos tau atidavė, bet aš esu kitokio nusistatymo. 

— Vaje, Džeine, ko taip ardaisi! — pasakė ponia Pu- 
let. — Tau tikrai kraujas muš į galvą ir reiks nuleisti. Man 
labai gaila Besi ir jos vaikų, kiauras naktis apie juos pra- 
galvoju, nes dabar išrašė prastus Vaistus ir aš blogai 
miegu; ir ko man galvą sukti, AB jiems pagelbėjus, jei 
tu nė kiek neprisidėsi. 

— Štai dar apie ką reikia pagalvoti, — tarė ponas Gle- 
gas.— Ar yra prasmės grąžinti šią skolą ir išgelbėti bal- 
dus, kai dar neapmokėtos teismo išlaidos, o kaip sužino- 
jau iš advokato Goro, joms išeis paskutinis šilingas ir dar 
neužteks tų pinigų, kurie bus gauti už žemę ir galvijus. 
Reikia pataupyti savo pinigus, kad galėtume išlaikyti tą 
vargšą ligonį, o ne gelbėti baldus, kuriais alkio nenumal- 
šinsi. Tu visad užsiplieski, Džeine, lyg aš neturėčiau pro- 
to ir nieko nenutuokčiau. 

— Tad ir kalbėkite su protu! — atkirto ponia Gleg, 
kiekvieną žodį ištardama iš lėto, pabrėžtinai ir reikšmingai 
į vyrą palenkdama galvą. 

Per tą pokalbį Tomo veidas ištįso ir drebėjo apatinė 
lūpa, bet jis buvo pasiryžęs nenusileisti ir elgtis kaip Vy- 
ras. O Megi po trumpo susižavėjimo Tomo kalba apėmė 
toks pasipiktinimas, kad ji net drebėjo. Motina stovėjo 
šalia Tomo prigludusi jam prie rankos. Megi staiga pa- 
šoko, žengė priešais juos, o jos akys degė kaip jaunos 
liūtės. 

— Tai ko jūs čia suvažiavote,— pratrūko ji,— kištis 
į mūsų reikalus ir mus plūsti, jei nežadate padėti vargšei 
mano motinai — savo tikrai seseriai, jei nė kiek jos ne- 
užjaučiate nelaimėje ir skatiko šykštite, kad jai nereikėtų 
kentėti, nors jų sočiai turite? Nėra ko tada pas mus ir 
lankytis, ir priekabiauti prie mano tėvo — jis geresnis už 
kiekvieną iš jūsų, — jis buvo geras ir jums nelaimėje bū- 
tų padėjęs. Jei nepadedate mūsų mamai, mums su Tomu 
nereikia jūsų pinigų. Mes iš jūsų neimsime! Išsiversime 
be jūsų! 

Tetoms ir dėdėms išliejusi visą savo apmaudą, Megi 
stovėjo rami, žaibuodama didelėmis, tamsiomis akimis taI- 
si pasirengusi atsakyti už visas pasekmes. 

Ponia Taliver išsigando: toks pašėlęs protrūkis buvo 
grėsmingas ir jai pasirodė, kad gyvenimas apmirė. Ir To- 
mas pyktelėjo; kas iš to, jei šitaip su jais šnekėsi. Iš nu- 
stebimo tetos valandėlę buvo praradusios amą. Kadangi 
tokios beprotystės nevertos jokio atsakymo, buvo pasi- 
tenkinta taiklesniu apibendrinimu. 

— Dar, Besi, čia ne galas tavo bėdų per tą vaiką, — 
pasakė ponia Pulet,— ji peržengė visas įžūlumo ir nedė- 

kingumo ribas. Baisu. Aš veltui daviau pinigų už jos moks- 
lą, nes ji tik dar labiau sugedo. 

— Juk aš jums seniai tai sakiau,— pritarė ponia 
Gleg.— Gal kam ir stebėtina, bet tik ne man. Aš jau daug 
metų nuolatos kartojau: „Įsidėmėkite mano žodį, iš tos 
mergaitės nieko doro neišeis, ji neturi nė lašo mūsų gi- 
minės kraujo“. Iš anksto žinojau, kad šitiek mokslo jai 
nieko gero neduos. Aš ne šiaip sau atsisakiau duoti pi- 
nigų už jos mokslą. 

— Gana jau gana, — neiškentė ponas Glegas,— nebe- 
gaiškime laiko šnekoms, eime prie reikalo. Tomai, atnešk 
rašalo ir plunksnakotį. 

Ponui Glegui šnekant, pro pat langą praskubėjo aukš- 
ta tamsi moteriškė. 

— Vaje, ten gi ponia Mos,— tarė ponia Taliver.— Ma- 
tyt, blogos žinios jau pasiekė ir ją.— Ji išėjo atidaryti du- 
rų, o Megi noriai nusekė jai iš paskos. 

— Pačiu laiku,— tarė ponia Gleg.— Gal ir ji ką nors 
nupirktų iš to daiktų sąrašo. Šitaip būtų sąžininga, juk jis 
tikras jos brolis. 

Susijaudinusi ponia Mos nė nepasipriešino, kai ponia 
Taliver nusitempė ją į svetainę, nepagalvojusi, kad pirmą, 
liūdnąją jų susitikimo akimirką nelabai atžvalgu vestis 
ją į būrį žmonių. Ponia Mos buvo gryna priešingybė Dod- 
son seserims — aukšta, suvargusi, tamsiaplaukė moteris 
nunešiotais drabužiais, paskubom bet kaip užsidėta skry- 
bėlaite ir užsimestu šalikų, nes buvo taip prispausta ne- 
laimės, kad jai niekas daugiau nerūpėjo. Megi buvo šalia 
prisispaudusi. Įėjusi ponia Mos nieko aplink nematė, tik 
pastebėjo Tomą ir, žengusi tiesiai prie jo, paėmė už ran- 
kos. 

— Ak mieli vaikeliai,— prabilo ji, — nėra ko norėti, 
kad jūs apie mane pagalvotumėte; aš jūsų nuskurdėlė te- 
ta, tik pati iš jūsų imu ir nieko neduodu. Kaip jaučiasi 
vargšas mano brolis? 

— Ponas Ternbulas mano, kad jam pagerės, — atsakė 
Megi.— Sėskitės, teta Griti. Nesisielokite. 

— Ak tu mano mieloji, Man širdis pusiau plyšta, — 
atsakė ponia Mos ir davėsi Megi nuvedama prie sofos, 
bet vis dar lyg nieko daugiau nematydama.— Mes pasisko- 

linome iš brolio tris šimtus svarų, o jų dabar jam pa- 
čiam verkiant reikia, ir jums, nelaimėliai! Kad juos grą- 
žintume, turėtume viską išsiparduoti, o vaikų aštuonios 
burnos, mažoji dar net nekalba. Jaučiuosi taip, lyg bū- 
čiau jus apiplėšusi. Bet, dievaži, aš nė nepagalvojau, kad 
brolis. .. 

Sukūkčiojusi Moteris nebeįstengė toliau kalbėti. 

— Tris šimtus svarų! Viešpatie Dieve! — sušuko ponia 
"Taliver: pirma sakydama, kad „vienas Dievas žino“, kiek 
jos vyras davė pinigų seseriai, ji neturėjo galvoje jokios 
konkrečios sumos ir dabar pajuto nuoskaudą, kad vyras 
nuo jos tai nuslėpė. 

— Iš tiesų beprotystė! — pasipiktino ponia Gleg.— Šei- 
mos žmogus! Jis neturėjo teisės skolinti pinigus, ir, atvirai 
kalbant, tikriausiai be jokio užstato. 

Ponios Gleg balsas atkreipė ponios Mos dėmesį ir pa- 
kėlusi galvą ji tarė: 

— Ne, su užstatu, vyras pasirašė skolos raštą. Mes 
ne tokie žmonės, kad apiplėštume brolvaikius, be to, ti- 
kėjomės grąžinti pinigus, kai tik bent kiek atsigausime. 

— Tai negi jūsų vyras, — prabilo atlaidžiau ponas Gle- 
gas,— dabar negalėtų surinkti tiek pinigų? Jiems tai būtų 
šioks toks turtas ir gal ponui Taliveriui pavyktų išveng- 
ti bankroto. Jūsų vyras laiko gyvulius, ir man rodos, būtų 
sąžininga, jei jis surinktų šitą sumą, nors aš jus ir užjau- 
čiu, ponia Mos. 

— Ak pone, jūs nežinote, kaip mano vyrui pastaruoju 
metu nesiseka su banda. Aruodai tušti, ir ūkis skursta; 
pardavėme visus grūdus ir net vėluojame nuomą sumo- 
kėti... mes norime viską daryti pagal sąžinę, aš nakti- 
mis sutikčiau dirbti, jei tik iš to būtų kokios naudos... 
betgi tų vaikelių krūva... o keturi dar visai maži... 

— Neverkite, teta, nesisielokite,— sušnibždėjo Megi, 
laikydama ponios Mos ranką. 

— Ar ponas Taliveris tuos visus pinigus davė iš kar- 
to? — paklausė ponia Taliver, niekaip nesusigaudydama, 
kas buvo daroma už jos nugaros. 

— Ne, per du kartus, — atsakė ponia Mos, šluostyda- 
masi akis ir stengdamasi sutvardyti ašaras.— Paskutinį sy- 
kį, kai prieš ketverius metus sunkiai susirgau ir niekas į 

Ianką nėjo, bet ir tada buvo surašytas skolos raštas. Per 
savo ligas ir nedalią aš tik visiems našta. 

— Taip, ponia Mos,— ryžtingai tarė ponia Gleg,— jū- 
sų šeima labai nedalinga, ir juo labiau man gaila savo 
sesers. 

— Vos išgirdusi, kas atsitiko, aš tuoj pas jus išsiruo- 
šiau,— tarė ponia Mos, žiūrėdama į ponią Taliver.— Se- 
niai būčiau atvažiavusi, jei būtumėt bent kokią žinią da- 
vę. Nemanykite, kad man vien sava šeima rūpi, o brolis 
nerūpi — tik man tie pinigai neduoda ramybės, užtat ir 
užvedžiau apie juos kalbą. Mudu su vyru norime viską 
padaryti sąžiningai —pridūrė ji, žvelgdama į poną Gle- 
gą,— kas bus tas, bet gal kaip nors apsisuksime ir grąžin- 
sime pinigus, jeigu broliui tai vienintelė išeitis. Mes prie 
vargo pratę, nieko šviesesnio ir nesitikime. Tik apie vai- 
kus pagalvojus širdis plyšta. 

— Taip, bet štai dar apie ką reiktų pagalvoti, ponia 
Mos,— būtų nesąžininga apie tai jūsų neįspėti — jei Tali- 
veris bus paskelbtas nemokiu skolininkų, o pas jį yra 
jūsų vyro skolos raštas, jums teks jį apmokėti, nes įga- 
liotiniai vis vien iš jūsų išreikalaus. 

— Ak tu Dieve, Dieve! — dūsavo ponia Taliver, pa- 
galvojusi apie bankrotą, o ne apie jo pasekmes poniai 
Mos. Pati ponia Mos nuolankiai klausėsi jaudindamasi, o 
Megi nusiminusi bei sutrikusi žvelgė į Tomą, ar jis su- 
pranta, kokia ši bėda ir ar gailisi vargšės tetos Mos. To- 
mas buvo susimąstęs, akis įbedęs į staltiesę. 

— O jeigu jam nebus paskelbtas bankrotas,— kalbėjo 
toliau ponas Glegas,— kaip sakiau, trys šimtai svarų varg- 
šui žmogui jau šioks toks turtas. Nežinia, ar jis neliks in- 
validas, jei ir pakils iš ligos patalo. Man labai gaila, kad 
jums bus nelengva, ponia Mos, bet mano nuomonė štai 
kokia: viena vertus, būtų sąžininga, jei jūs atiduotumėte 
pinigus, kita vertus, juos vis vien iš jūsų išreikalaus. Ne- 
užsigaukite, kad pasakiau teisybę. 

— Dėde,— kreipėsi Tomas, staiga atitraukęs susimąs- 
čiusį žvilgsnį nuo staltiesės.— Man rodos, nebūtų sąžinin- 
ga, jei teta Mos grąžintų pinigus prieš tėvo valią, tiesa? 

Ponas Glegas nustebęs valandėlę patylėjo, po to tarė: 

— Gal ir ne, Tomai, bet tokiu atveju jis būtų sunaiki- 

nęs tą dokumentą. Reikia paieškoti skolos raštelio. O ko- 
dėl tu manai, kad tai būtų prieš jo valią? 

— Štai kodėl, — atsakė Tomas ir nuraudo, nors stengė- 
si kalbėti tvirtu balsu, kuris berniokiškai trūkčiojo,— aš 
labai gerai prisimenu, ką man tėvas pasakė vakare prieš 
išvažiuojant į pono Stelingo mokyklą, kai mudu sėdėjome 
prie židinio vieni du.— Tomas šiek tiek sudvejojo, bet 
tuoj kalbėjo toliau: — Jis porą žodžių man pasakė apie 
Megi, 0 po to tarė: ,„Aš savo seseriai visuomet buvau ge- 
ras, nors aš jos vedyboms nepritariau, ir aš esu paskolinęs 
Mosui pinigų, bet man širdis neleistų jį visai pribaigti 
ir reikalauti juos grąžinti; verčiau tuos pinigus prarasiu. 
Mano vaikai nesišiauš, kad šiek tiek mažiau turės“. O 
dabar tėvas serga ir pats negali savo žodžio tarti, ir aš ne- 
norėčiau, kad kas nors būtų daroma ne taip, kaip jis man 
pasakė. 

— Gerai, vaikeli, bet tokiu atveju,— pasakė dėdė Gle- 
gas, kuris, būdamas geravalis, širdy pritarė Tomui, bet iš 
įpročio pasibaisėjo tokiu begalviškumu, kaip vertybinių 
popierių sunaikinimas ar atsisakymas pinigų sumos, kuri 
to žmogaus turtui yra ženkli, — mums reikia suplėšyti sko- 
los raštelį, jei norime apsisaugoti nuo to, kas gali įvykti, 
tavo tėvą paskelbus nemokiu... 

— Pone Glegai,— rūsčiai įsiterpė jo Žmona, — galvoki- 
te, ką kalbate. Už svetimus reikalus imatės per daug di- 
delės atsakomybės. Jei prisivirsite košės, manęs paskui 
nekaltinkite. 

— Šito dar man gyvenime neteko girdėti, — pasakė dė- 
dė Puletas, skubiai nurydamas ledinuką, kad galėtų iš- 
reikšti savo nustebimą,— suplėšyti skolos raštą! Ant jūsų 
bet kas galėtų policininką užsiundyti. 

— Taip, tai taip, — įsiterpė ponia Taliver,— bet jei tas 
raštas vertas šitiekos pinigų, kodėl juo negalėtume išpirk- 
ti dalį skolos ir išgelbėti mano daiktus? Kam mums kiš- 
tis į jūsų tetos ir dėdės reikalus, Tomai, jei tu manai, kad 
tėtis pasveikęs supyktų? 

Ponia Taliver nenutuokė apie skolos raštų iškeitimą, 
ir jau jos mintys sukosi apie tą sugalvotą išeitį. 

— Tai kad pasakė! Jūs, moterys, apie tokius dalykus 
neišmanote,— suniekino ją Glegas.— Nėra kito kelio ap- 
saugoti ponus Mosus, kaip tik sunaikinti tą dokumentą. 

— Tuomet aš tikiuosi, dėde, kad jūs man padėsite tai 
padaryti, — tarė rimtai Tomas.— Jei tėtis nepasveiks, man 
būtų labai negera ant širdies, jei aš nesutrukdyčiau tam, 
kas būtų daroma prieš jo valią. Tą vakarą jis tikrai norė- 
jo, kad aš įsidėmėčiau jo žodžius. Man privalu paklusti 
tėvo valiai dėl jo nuosavybės. 

Net ponia Gleg tylomis pritarė Tomui, pajutusi, kad ja- 
me prabilo Dodsonų kraujas, nors jei jo tėvas būtų turė- 
jęs Dodsonų kraujo, nebūtų tekę šitaip kvailai atsisakyti 
savo pinigų. Megi vos tvardėsi nepuolusi Tomui ant 
kaklo, bet atsistojo teta Mos, paėmė Tomą už rankos ir 
trūkčiojančiu balsu pasakė: 

— Jei Dievas yra danguje, mielas berniuk, jis neleis 
jums per tai nuskursti; bet jeigu tavo tėvui tų pinigų rei- 
kės, mudu su Mosu juos grąžinsime, kad ir nebebus jo- 
kio rašto. Mes kitiems nepadarysime to, ko sau nelinkė- 
tume, ir jei mano vaikai neturi kitokios laimės, bent turi 
dorą tėvą ir motiną. 

— Taigi, — tarė ponas Glegas, susimąstęs apie Tomo 
Žodžius, — manau, mes nenuskriausime kreditorių, jei taI- 
kime, tavo tėvą iš tiesų paskelbs nemokiu. Aš ir apie tai 
pagalvojau, nes pats esu skolinęs pinigus ir apgavystėms 
nebuvo galo. Jeigu jis ketino tavo tetai suvisam atiduoti 
tuos pinigus, kai dar nebuvo įsivėlęs į nelemtą bylinėji- 
mąsi, tai būtų tas pat, lyg jis būtų skolos raštelį sunaiki- 
nęs, nes jau buvo nutaręs tiek save nuskurdinti. Turė- 
damas piniginių reikalų, vaikine,— pridūrė ponas Glegas 
įspėjamai žvelgdamas į Tomą,— reikia viską nuodugniai 
apsvarstyti — mat gali iš vieno atimti pietus, kad kitam 
būtų pusryčiai. Tu dar, ko gero, šito nesupranti. 

— Ne, aš suprantu, — atsakė tvirtai Tomas.— Žinau, 
kad būdamas skolingas pinigų vienam žmogui, neturi tei- 
sės jų atiduoti kitam. Bet jei mano tėvas nutarė tuos pini- 
gus atiduoti tetai tada, kai dar niekam nebuvo skolingas, 
jis turėjo tokią teisę. 

— Šaunu vaikine! Nemaniau, kad tu toks nuovokus, — 

nuoširdžiai prisipažino dėdė Glegas,— gal tavo tėvas vis- 
gi pats sunaikino tą raštelį. Eime, pasižiūrėsime, ar jį ra- 
sime skrynioje. 

— Ji tėvo kambaryje. Eime kartu, teta Griti, — sušnibž- 
dėjo Megi. 


4 
VILTIES KIBIRKŠTĖLĖ 


Netgi tarp spazminių stingulio priepuolių, kurie nuo- 
lat kartojosi ponui Taliveriui nuo tada, kai nukrito nuo 
arklio, jo būsena buvo tokia apatiška, kad jis net ne- 
pastebėdavo, jei kas ateidavo į kambarį ar išeidavo. Tą 
rytą jis pragulėjo užsimerkęs, nė nekrusteldamas, ir Me- 
gi įspėjo tetą Mos, kad vargu ar jis atkreips į jas dėmesį. 

Jiedvi įėjo labai tyliai, ir teta Mos atsisėdo lovos gal- 
vūgalyje, o Megi prisėdo savo įprastinėje vietoje ant 
lovos krašto ir uždėjo ranką ant tėvo rankos, bet jo vei- 
das koks buvo bejausmis, toks ir liko. 

Ponas Glegas su Tomu irgi įtipeno atsargiai, ir tuoj 
iš Tomo atsinešto raktų ryšulio, rasto tėvo sekretere, ėmė 
ieškoti rakto nuo senosios ąžuolinės skrynios. Jiems pa- 
sisekė be jokio brakštelėjimo atidengti skrynią, stovinčią 
priešais lovos kojūgalį, ir su geležiniu ramsčiu paremti 
dangtį. 

— Va štai alavinė dėžutė, — sušnibždėjo ponas Gle- 
gas, — tikriausiai visokius smulkius popierius kaip tas raš- 
telis jis čia laiko. Išimk ją, Tomai, o aš iškelsiu šituos do- 
kumentus — čia turbūt namo ir malūno dokumentai — ir 
pasižiūrėsiu, kas po jais yra. 

Laimė, kad ponas Glegas, pasiėmęs dokumentus, ženg- 
telėjo nuo skrynios, nes geležinis ramstis nusprūdo ir sun- 
kus dangtis užsivožė su didžiausiu trenksmu, nuaidėjusiu 
per visą namą. 

Matyt, tas trenksmas kažkuo kitu, ne vien sudrebinda- 
mas orą, pažadino pasliką ligonį iš sustingimo. Ta skry- 
nia buvo jo tėvo ir jo tėvo tėvo, ir jis visada ją labai iš- 
kilmingai atidarydavo. Nuo mažens pažįstami daiktai, net- 
gi paprastas lango kaištis ar durų skląstis, yra lydimi to- 

kių garsų, kurie mums tarsi artimo balsas — balsas, palie- 
čiantis giliausias mūsų stygas. Tą akimirką, kai visų akys 
kambaryje buvo nukreiptos į jį, ponas Taliveris atsisėdo 
ir visai sąmoningu žvilgsniu apmetė skrynią, poną Glegą su 
dokumentais rankoje bei Tomą, laikantį alavinę dėžutę. 

— Ką jūs darysite su tais dokumentais? — griežtai pa- 
klausė jis irzliu balsu, kaip visad būdamas kuo nepaten- 
kintas. Eikš, Tomai. Ko tu landžioji į mano skrynią? 

Tomas pakluso net suvirpėjęs: pirmą kartą tėvas jį pa- 
žino. Bet užuot jam ką daugiau pasakęs, tėvas vis įtariau 
žiūrėjo į poną Glegą bei dokumentus. 

— Kas čia darosi? — paklausė jis griežtai. — Ko kiša- 
te nosį į Mano dokumentus. Ar jau Veikemas čia viską 
užvaldė? Ko man nesakote, ką veikiate? — pridūrė jis ne- 
kantriai, ponui Glegui žengus artyn lovos kojūgalio. 

— Ne, ne, mielas bičiuli Taliveri, — atsakė ponas Gle- 
gas raminančiu balsu.— Niekas čia nieko neužvaldė. Mu- 
du su Tomu atėjome tik pasižiūrėti, kas yra toje skrynioje. 

Ponas Taliveris susimąstęs apžvelgė visus — Tomą, po- 
ną Glegą, Megi ir paskui, lyg ūmai susivokęs, jog kažkas 
sėdi lovos galvūgalyje, staiga atsigręžė ir pamatė seserį. 

— Ei, Griti! — tarė jis liūdnoku, meiliu balsu, kokiu 
paprastai su ja kalbėdavo.— Ką! Ir tu čia? Kaip vaikus 
vienus palikai? 

— O brolau! — sušuko ponia Mos iš susijaudinimo ne- 
labai atsargiai elgdamasi.— Dėkoju Aukščiausiam, kad at- 
ėjau ir vėl tave pamačiau atsigavusį, maniau, mūsų jau 
niekada nebepažinsi. 

— Ką? Ar mane buvo smūgis ištikęs? — paklausė su- 
sirūpinęs Taliveris, žiūrėdamas į Glegą. 

— Jūs nukritote nuo arklio... šiek tiek susitrenkėte. .. 
man rodos, ir tiek, — atsakė ponas Glegas.— Tačiau turėki- 
me vilties, kad greit pasveiksite. 

Ponas Taliveris įbedė akis į patalynę ir valandėlę 
tylėjo. Jo veidas vėl aptemo. Jis pažvelgė į Megi ir ty- 
liai paklausė: 

— Tai tu gavai laišką, mergaičiuke. 

— Taip, tėveli, — atsakė Megi ir iš visos širdies jį pa- 
bučiavo. Jai atrodė, kad tėvas prisikėlė iš numirusių ir 
dabar išsipildys jos troškimas — ji parodys, kaip jį myli. 

— Kur motina? — paklausė jis paskendęs savo mintyse 
ir davėsi pabučiuojamas taip abejingai lyg koks bučiuo- 
jamas ramus gyvulėlis. 

— Ji apačioje su tetomis, tėte, gal pakviesti? 

— Aja-jai, vargšė Besi! — Megi išėjus, jis nukreipė 
akis į Tomą.— Žinok, Tomai, jei aš mirsiu, tau reiks jo- 
mis abiem rūpintis. Tau bus daug vargo. Bet žiūrėk, vi- 
siems grąžink pinigus. Ir nepamiršk, kad Luko penkiasde- 
šimt svarų yra įdėta į verslą — jis man po truputį duoda- 
vo, o jokio dokumento neturi. Visų pirma jam atiduok. 

Dėdė Glegas nejučiom palingavo galvą, dar labiau su- 
sirūpinęs, bet Tomas tvirtai tarė: 

— Gerai, tėve. O ar nėra dėdės Moso rašto už tris 
šimtus svarų? Mes jo ir atėjome ieškoti. Ką su juo norė- 
tum daryti, tėve? 

— A! Gerai, kad apie tai pagalvojai, sūnau, — pasakė 
ponas Taliveris.— Vardan jūsų tetos į tuos pinigus jau se- 
niai buvau ranka numojęs. Nesigraužk dėl tų pinigų, jei 
Mosai neišgalės grąžinti ir vargu ar jie kada išgalės... 
Atsimink, kad raštelis toje dėžutėje! Aš tau visada sten- 
giausi būti geras brolis, Griti, — tarė ponas Taliveris, pa- 
sisukdamas į seserį, — bet, kaip žinai, buvau ant tavęs įšiI- 
dęs, kam ištekėjai už Moso. 

Tuo kartu grįžo Megi su motina, kuri labai susijau- 
dino, išgirdusi, kad vyras atgavo sąmonę. 

— Ką gi, Besi, — pasakė jis, kai žmona jį pabučiavo, — 
tu man atleisk, kad būsi tokia beturtė, kokia niekad nesi- 
tikėjai būti. Bet tai Vis per teismus, ne per mane,— pri- 
dėjo piktai.— Ir per sukčius! Tomai, štai ką atmink — jei 
pasitaikys proga, atsilygink Veikemui tuo pačiu. Jei ne — 
tu man niekam tikęs sūnus. Galėtum jį botagu išplakti, 
bet jis paduotų tave į teismą — įstatymas gina sukčius, 

Ponas Taliveris įsijaudrino, veidas pavojingai įraudo. 
Ponas Glegas jau žiojosi jį kaip nors apraminti, bet Ta- 
liveris vėl prakalbo žmonai: — Jie išreikalaus už viską su- 
mokėti, Besi, bet tavo baldų nekliudys; gal tavo seserys 
padės... Tomas suaugs... nors kas iš jo išeis, nežinia... 
padariau dėl jo viską, ką galėjau... mokslo daviau... o 
mažoji ištekės. .. iki tol daug vandens nutekės. .. 

Gydomasis užsitrenkusio dangčio poveikis išseko ir su- 

lig paskutiniais žodžiais vargšelis vėl krito be sąmonės. 
Nors šitokioje būsenoje jis jau ir pirma buvo, visiems pa- 
sirodė lyg būtų atėjęs galas ne vien todėl, kad buvo ką 
tik atsigavęs, bet ir dėl to, kad jis kalbėjo taip, tarsi jaus- 
damas artėjant mirtį. Tačiau ponui Taliveriui buvo lemta 
ne staigi mirtis, o ilga kelionė į aną pasaulį. 

Buvo pakviestas ponas Ternbulas, kuris, išgirdęs, kas 
atsitiko, pasakė, jog nors toks atsigavimas buvo laikinas, 
bet rodo nesant nepataisomų pažeidimų ir teikia vilčių 
galimam išgijimui,. 

Ligos palaužtas žmogus iš visų praeities gijų praleido 
vieną — pirkimo-pardavimo sutartį; atminties blyksnis ap- 
švietė tik labiausiai prasikišusius rūpesčius, ir ponas Ta- 
liveris vėl nugrimzdo užmarštin, taip ir nesužinojęs apie 
skaudžiausią pažeminimą. 

Tomas įsidėmėjo du dalykus — kad dėdės Moso sko- 
los raštas būtų sunaikintas ir kad Lukui privalu grąžinti 
pinigus, — jei neturės iš ko, tai iš jo ir Megi nuosavų pi- 
nigų, padėtų banke. Kaip matote, kai ką Tomas suvokda- 
vo daug greičiau nei lotynų kalbos struktūrų subtilybes ar 
matematikos įrodymų nuoseklumą. 


5 
TOMAS PATS BANDO PRADARYTI SRAIGĖS KIAUTĄ 


Kitos dienos dešimtą valandą ryto Tomas išėjo į Seint 
Ogą pas savo dėdę Diną, kuris, kaip sakė teta, iš vakaro 
jau turėjo būti grįžęs; Tomas nusprendė, jog dėdė Dinas 
yra tas žmogus, su kuriuo verta tartis dėl darbo. Jis bu- 
vo stambaus verslo dalininkas, ne žemažiūris kaip dėdė 
Glegas, ir visuomenėje iškilo tokiu greičiu ir mastu, koks 
atitiko Tomo užmojus. 

Rytas buvo apsiniaukęs, žvarbus, ūkanotas, pranašau- 
jantis lietų — tokiais rytais net laimingi žmonės gelbstisi 
savo viltimis. O Tomas jautėsi labai nelaimingas, 0 pa- 
tirtas pažeminimas ir būsimas skurdas dar skaudžiau žei- 
dė, nes iš prigimties buvo išdidus; tvirtą jo pareigingumą 
ir pagarbą tėvui temdė nesutramdomas pasipiktinimas juo, 
ir tą nepelnytą nelaimę buvo tuo sunkiau ištverti. Jeigu 
jie turi atkentėti už bylinėjimosi pasekmes, tėvas iš 

tiesų dėl visko kaltas, kaip nuolat tvirtino jo tetos ir dė- 
dės; tačiau jis negriežė ant jų danties kaip Megi,— ir tai 
svarbus jo būdo bruožas — kam neparodo daugiau atjau- 
timo bei dosnumo, nors ir pamanė, kad tetos dėl jo moti- 
nos galėjo šį tą daugiau padaryti. Tomas niekad nesiti- 
kėdavo iš kitų to, ko manė neturįs teisės reikalauti. Ko- 
dėl žmonės turėtų rieškučiomis dalinti pinigus tiems, kas 
savais pinigais nesugeba pasirūpinti? Tomui jų panieka 
atrodė netgi teisinga, juolab, kad pasitikėdamas savo jė- 
gomis, Manė pats tokios paniekos niekad neužsitarnau- 
siąs. Labai sunku, kad per tėvo neišmintingumą, gyve- 
nimas taip nepalankiai susiklostė, bet jis nesiskųs ir kitų 
nekaltins, kam jam kelio rožėmis nenukloja. Jis daugiau 
nieko neprašys, tik duoti jam darbo ir už jį mokėti. Varg- 
šas Tomas savo viltimis gelbstėsi nuo žvarbaus drėgno 
gruodžio rūko, slegiančio kaip ir nelaimės namuose. Net- 
gi blaiviausiai mąstantis šešiolikmetis pasiduoda iliuzi- 
joms ir savimeilei, o Tomas, įsivaizduodamas ateitį, ne- 
turėjo kuo kitu pasikliauti kaip tik narsiu pasitikėjimu 
savo jėgomis. Jis žinojo, jog kažkada tiek ponas Glegas, 
tiek ponas Dinas gyveno labai skurdžiai, bet Tomas ne- 
buvo nusiteikęs pamažu dėti skatiką prie skatiko, kad pa- 
sitraukdamas iš verslo būtų susikrovęs kuklius išteklius 
kaip dėdė Glegas; jis norėjo sekti dėdės Dino pėdomis — 
gauti vietą stambioje prekybos firmoje ir greitai iškilti. 
Per pastaruosius trejus Metus jis labai retai matydavo dėdę 
Diną — jų šeimos nutolo viena nuo kitos, bet todėl Tomui 
tik labiau knietėjo į jį kreiptis. Dėdė Glegas tikrai nepa- 
remtų jokio drąsesnio sumanymo, o Tomui kažkodėl at- 
rodė, kad dėdės Dino galimybės beribės. Seniai girdėjo tė- 
vą sakant, jog Dinas taip vertinamas Gest ir Ko firmoje, 
kad jie net su džiaugsmu jam pasiūlė būti jų dalininku; 
štai toks ir Tomas bus ateityje. Mintis, kad visą gyveni- 
mą būsi skurdžius ir į tave visi žiūrės iš viršaus, jam bu- 
vo nepakeliama. Jis aprūpins motiną bei seserį ir visi 
kalbės, kad jis vertas pagarbos žmogus. Trokšdamas kuo 
greičiau pasiekti didįjį tikslą, Tomas šitaip peršoko per 
eilę metų, pamiršęs, kad jie susideda iš lėtų dienų, va- 
landų bei minučių. 

O kai jis perėjo akmeninį tiltą per Flosą ir įžengė į 

Seint Ogą, jau sumanė, kad praturtėjęs atpirks tėvo ma- 
lūną bei žemę, pataisys namus ir juose gyvens; jie bus 
jam mielesni už bet kokį naujesnį ir prašmatnesnį pasta- 
tą; be to, Tomas laikys tiek arklių bei šunų, kiek jo šir- 
dis geis. 

Einant gatve tvirtu, greitu žingsniu, šias mintis nu- 
traukė nepastebėtai prie jo priėjęs Žmogus ir taręs šiurkš- 
čiu, pažįstamu balsu: 

— Čia gi ponaitis Tomas! Kaip šįryt tėvas jaučiasi? 

— Tai buvo Seint Ogo smuklininkas, jo tėvo klientas. 
Tomui nepatiko, kad jį užkalbino, bet jis mandagiai at- 
sakė: 

— Ačiū, jis dar sunkus ligonis. 

— Taigi, jums, vaikine, didelė nesėkmė, kai visas by- 
linėjimasis prieš jį pasisuko, — pasakė smuklininkas, įkau- 
šusio Žmogaus supratimu, parodęs Tomui savo gerą širdį. 

Tomas paraudęs nužingsniavo toliau; netgi daug man- 
dagesnė ir švelnesnė užuomina jį būtų užgavusi lyg pri- 
silietimas prie gyvos Žaizdos. 

— Čia gi Taliverio sūnus, — pasakė smuklininkas sto- 
vinčiam prie gretimų durų bakalėjininkui. 

— A! —— tarė bakalėjininkas.— Žiūriu, kur jis man ma- 
tytas. Atsigimęs į motiną, juk ji iš Dodsonų. Jis šaunus, 
tvirtas vyrukas. Ko jis pamokytas? 

— Eė! Riesti nosį prieš tėvo klientus ir dėtis dideliu 
džentelmenu — nemanau, kad ko kito. 

Tomas, pažadintas iš svajonių apie ateitį ir grąžintas 
į spygliuotą dabartį, paspartino žingsnį, kad tik greičiau 
pasiektų Gest ir Ko sandėlių kontorą, kur tikėjosi rasiąs 
dėdę Diną. Tačiau ketvirtadienio rytais ponas Dinas bū- 
davo banke, pasakė jam raštininkas su panieka, kad jis 
šitokio dalyko nežino; Riverio gatvėje tokiais rytais po- 
no Dino nerasi. 

Kai banke Tomas pasisakė, kas esąs, tuoj buvo nuves- 
tas į pono Dino kabinetą. Ponas Dinas tikrino sąskaitas, bet 
Tomui įėjus, atsitraukė nuo darbo ir, paduodamas Tomui 
ranką, paklausė: 

— Na, Tomai, namuose turbūt nieko naujo? Kaip tė- 
vas? 

— Ačiū, dėde, maždaug taip pat, — atsakė Tomas jau- 

dindamasis.— Bet kai turėsite laiko, prašyčiau man skirti 
valandėlę — norėčiau su jumis pasikalbėti. 

— Sėskis, sėskis,— tarė ponas Dinas, vėl imdamasis sa- 
vo sąskaitų, į kurias su vyresniuoju raštvedžiu įniko ko- 
kiai pusei valandos, ir Tomas jau ėmė galvoti, ar neteks 
jam taip prasėdėti, kol uždarys banką — atrodė, kad tie 
skubaus monotoniško tikrinimo. Ar jam dėdė duos tar- 
nybą banke? Būtų labai nuobodus, prozaiškas darbas, pa- 
manė jis, garsiai tiksint laikrodžiui be sustojimo rašyti ir 
rašyti. Jam geriau patiktų koks kitas kelias praturtėti. Bet 
galų gale tiedu baigė darbą, ir dėdė, paėmęs plunksną, 
kažką parašė, užriesdamas gale. 

— (O dabar prašom užeiti į Torio kontorą, pone Spen- 
sai, — pasakė dėdė Dinas, ir laikrodis iškart pritilo ir ne- 
be taip įkyriai tiksėjo Tomui į ausis. 

— Na, Tomai,— tarė ponas Dinas, kai jie liko vieni, 
pasisukdamas stambiu savo kūnu ir išsitraukdamas tabo- 
kinę,— kaip reikalai, vyruti, kaip reikalai? — Ponas Di- 
nas, iš žmonos buvo girdėjęs, kas įvyko dieną prieš tai, 
ir pamanė, jog Tomas atėjo jo prašyti kaip nors užkirsti 
kelią varžytynėms. 

— Prašom man atleisti, kad jus trukdau, dėde, — pasa- 
kė Tomas kiek paraudęs, trūkčiojančiu balsu, tačiau jame 
skambėjo išdidus savarankiškumas, — bet aš pamaniau, kad 
jūs man geriausiai galite patarti, ką daryti. 

— Štai kaip! — tarė ponas Dinas, paėmęs žiupsnį ta- 
bako, bet dar nekišdamas į nosį ir naujai pažvelgęs į To- 
mą.— Paklausykime. 

— Aš norėčiau gauti darbo, dėde, kad galėčiau už- 
dirbti pinigų, — tiesiai pasakė Tomas, nemėgstantis kalbėti 
užuolankom. 

— Darbo? — pakartojo dėdė Dinas, tabako žiupsnį ly- 
giai padalindamas abiem šnervėms. Tomas pamanė, jog 
tabako uostymas labai nemalonus įprotis. 

— Pala, o kiek gi tau metų? — paklausė ponas Dinas 
atsilošdamas. 

— Šešiolika, žodžiu, einu septynioliktus,— atsakė To- 
mas, vildamasis, jog dėdė pastebės jo barzdą jau kalan- 
tis. 

— Pala, tave tėvas, berods, norėjo inžinieriumi išmo- 
kyti? 

— Bet kažin ar iš to būtų galima iškart uždirbti pi- 
nigus. 

— Teisybė, vyruti, kai tau šešiolika, iš niekur daug 
neuždirbsi. Tačiau tu nemažai pamokytas, turbūt apie sąs- 
kaitas gerai nusimanai. Buhalteriją ar esi perkrimtęs? 

— Ne,— užsikirsdamas atsakė Tomas.— Šiek tiek mo- 
kiausi. Tačiau ponas Stelingas sako, kad mano rašysena 
graži, dėde. Štai mano parašyta, — pridūrė jis, padėdamas 
ant stalo iš vakaro jo prirašytą lapą. 

— A! Gražiai parašyta, gražiai, Bet matai, net su gra- 
Žiausia rašysena pasaulyje negausi geresnės tarnybos kaip 
perrašinėtojo, jei nieko nenusimanai apie buhalteriją, nie- 
ko apie sąskaitas. Perrašinėtojai — pigi prekė. Tai ko gi 
jūs Mmokėtės mokykloje? 

Ponas Dinas niekados nesidomėjo mokslo metodais ir 
neturėjo jokio supratimo, kas vyksta brangiose mokyklose. 

— Mokėmės lotynų,— pradėjo išskaičiuoti Tomas, po 
kiekvieno dalyko stabteldamas, tarsi savo mokykliniam 
suole peržvelgdamas knygas, kad geriau atsimintų, — daug 
mokėmės lotynų, o paskutiniais metais aš rašiau rašinė- 
lius — vieną savaitę lotyniškai, o kitą savaitę angliškai; 
mokėmės graikų bei romėnų istoriją ir geometriją; bu- 
vau pradėjęs algebrą, bet mečiau; o kas savaitę vieną die- 
ną budavo aritmetika. Be to, gaudavau piešimo pamokų, 
ir dar iš kelių knygų mes skaitydavome arba mokydavo- 
mės mintinai — iš anglų poezijos, iš Horae Paulinae ! ir 
paskutinį pusmetį iš Blero Ž Retorikos. 

Ponas Dinas vėl pabaksnojo į tabokinę, patempė lū- 
pą ir pasijuto kaip tie gerbiami asmenys, kurie perskaitę 
naujus muito kainoraščius, pamato, jog įvežama daug 
jiems visai nežinomų prekių; būdamas atsargus versli- 
ninkas, jis neketino leistis į neapgalvotus samprotavimus 
apie žaliavą, su kuria dar nėra susidūręs. Bet jis buvo 
įsitikinęs, jog jei tai būtų šio to verta, toks klestintis Vers- 
lininkas kaip jis, būtų apie tai žinojęs. O apie lotynų kal- 


! Laisvalaikio valandos (lot.). 
* Blair (1718— 1860), škotų pamokslininkas. 


227 


bą jis turėjo savo nuomonę: jis manė, jog tokiu atveju, 
jei kiltų naujas karas, kadangi niekas nebenešioja pudruo- 
tų perukų, būtų ne pro šalį uždėti mokestį už lotynų kal- 
bą kaip už prabangos dalyką, labai mėgstamą aukštuo- 
menės, bet neduodantį jokios naudos laivų savininkų de- 
partamentui. Jo supratimu, Horae Paulinde galbūt nekal- 
tesnė. Apskritai nuo to mokslo dalykų sąrašo vargšas To- 
mas jam pasirodė kažkoks atstumiantis. 

— Ką gi,— tarė jis šaltu, pašaipiu balsu,— trejus me- 
tus prasimokęs šiuos dalykus, turbūt gerai įsikalei į gal- 
vą. Bet ar nevertėtų imtis to, kur šis mokslas labiau pri- 
taikomas? 

Tomas paraudo ir dar labiau užsidegęs ėmė kalbėti: 

— Ne, dėde, aš tokio užsiėmimo nenorėčiau. Man ne- 
patinka lotynų kalba ir panašūs dalykai. Nežinau, kam 
man jų, nebent eičiau dirbti jaunesniuoju mokytoju, bet 
tam aš juos nepakankamai gerai moku; jau aš geriau 
krepšius nešiočiau. Aš nenoriu būti tokiu žmogumi. No- 
rėčiau užsiimti kokiu nors verslu, kur galėčiau prasimuš- 
ti — vyrišku darbu, kur aš ką nors prižiūrėčiau ir pelny- 
čiau kitų pripažinimą. Ir aš noriu išlaikyti motiną ir se- 
serį. 

— Mat, vyruti,— tarė ponas Dinas, kuriam kaip dau- 
gumai tvirtų klestinčių penkiasdešimtmečių yra labai pa- 
prasta sugniuždyti jaunatviškas viltis, — lengviau pasakyti 
nei padaryti. 

— Bet ar jūs, dėde, ne taip prasimušėte gyvenime? — 
paklausė Tomas šiek tiek suirzęs, kad ponas Dinas nesku- 
ba paremti jo pažiūrų.— Aš turiu galvoje, ar jūs kilote 
vis į aukštesnę padėtį ne dėka savo gabumų ir gero el- 
gesio? 

— Taip, taip, jaunuoli, — tarė ponas Dinas, patogiau 
atsidrėbdamas kėdėje ir maloniai nusiteikęs apžvelgti sa- 
vo paties karjerą.— Aš tau papasakosiu, kaip aš kopiau. 
Apžergęs lazdą aš negalvojau, kad ji virs arkliu, jei 
ant jos ilgai pasėdėsiu. Aš žiūrėjau išplėtęs akis, klausiau- 
si pastatęs ausis, ir savo nugaros negailėjau, o šeimininko 
rūpesčiai buvo mano rūpesčiai. Va, vien pasižiūrėjęs, 
kaip vyksta darbas malūne, pamačiau, kad ten veltui nu- 
eina penki šimtai svarų. Va, o stodamas į darbą, jau- 

nuoli, aš mokslo buvau ragavęs tiek, kiek vaikai iš prieg- 
laudos, bet netrukus įsitikinau, jog be sąskaitybos toli 
nenueisi, ir ėmiau jos mokytis tarp darbo valandų, kai 
nebūdavau labai apkrautas. Štai pasižiūrėk,— ponas Di- 
nas atvertė knygą ir parodė Tomui vieną puslapį — Ma- 
no braižas geras, o mintinai skaičiuoju taip, kad mane 
mažai kas aplenktų, ir visa tai pasiekiau sunkiu darbu, o 
už mokslą mokėjau iš savo uždarbio, dažnai pietų ar va- 
karienės sąskaita. Aš iki panagių išnagrinėdavau visa, 
kas buvo susiję su mūsų verslu, dirbdamas kaupiau Ži- 
nias ir viską gerai apmąstydavau. Štai aš nesu mechani- 
kas ir juo nesidedu, o sugalvojau porą tokių dalykėlių, 
kurie tikriems mechanikams neatėjo į galvą, ir mums tai 
gerokai padidino pelną. Nėra tokios prekės, pakrauna- 
mos į laivus mūsų prieplaukoje, ar iškraunamos, kad aš 
nežinočiau, kokios ji kokybės. Aš todėl gaudavau vietą, 
jaunuoli, kad į ją tikau. Jei nori įlįsti pro apvalią skylę, 
turi pavirsti kamuoliukų — štai kaip yra. 

Ponas Dinas vėl patapšnojo per savo tabokinę. Jį pa- 
gavo ši tema ir jis įsišneko, visai pamiršęs, kokią reikšmę 
ji turi klausytojui. Apie tai jis rasdavo progos ne kartą 
pakalbėti, bet dabar užsimiršo, kad šnekučiuojasi ne prie 
vyno taurės. 

— Na va, dėde,— tarsi pasiskųsdamas tarė Tomas, — 
kaip tik tai ir aš norėčiau daryti. Ar aš šitokiu keliu nega- 
lėčiau prasimušti? 

— Šitokiu keliu? — pakartojo ponas Dinas ir ramiu 
žvilgsniu numatavo Tomą.— Dar reikėtų porą klausimų 
išsiaiškinti, ponaiti Tomai. Visų pirma, kažin ar tu iš ge- 
ro molio nudrėbtas ir ar perėjai gerą malūną. Štai ką aš 
tau pasakysiu. Tavo tėvas nuėjo neteisingu keliu, duoda- 
mas tau mokslo. Tai ne mano reikalas ir aš nesikišau, bet 
kaip aš galvojau, taip ir atsitiko. Tavęs mokė to, kas gal 
ir ne pro šalį tokiam jaunikaičiui kaip mūsiškis ponas 
Stivenas Gestas, kuris visą gyvenimą daugiau nieko ne- 
veiks tik čekius pasirašinės, ir vis viena, ar jo galva lo- 
tynų kalbos prikimšta, ar kokios kitos košės. 

— Bet dėde,— rimtai pasakė Tomas, — aš nesuprantu, 
kuo man lotynų kalba maišytų užsiimti verslu. Ji man 
tuoj išgaruos iš galvos, būta čia ko. Mokykloje aš ją tu- 

rėjau mokytis, bet visą laiką maniau, kad man paskui 
iš jos bus tiek naudos, kiek iš katino pieno — aš jos 
nesidėjau į galvą. 

— Taigi, taigi, visa tai labai gerai, — atsakė ponas Di- 
nas — bet nuo to, ką aš tau sakiau, niekas nesikeičia. 
Lotynų kalba ir visi tie niekalai gal greitai tau išgaruos 
ir liks galvoje tuščia. Bet tu atpratai nuo juodo darbo ir 
išaugai baltarankiu. O ką tu išmanai? Apie sąskaitybą 
nieko neišmanai, o skaičiuoji taip, kaip paprastas krautu- 
vininkas. Tau teks pradėti nuo žemiausios laiptų pako- 
pos, jei ketini prasimušti gyvenime. Kokio galo išmesti 
iš galvos tą visą mokslą, už kurį tėvas sumokėjo nemažus 
pinigus, jei neišmoksi nieko naujo? 

Tomas vos ne iki kraujo prikando lūpą; jis pajuto, 
kad akys pritvinko ašarų ir jau buvo geriau mirti nei 
apsiverkti. 

— Tu nori, kad aš tave įtaisyčiau į kokį darbą, — kal- 
bėjo toliau ponas Dinas,— ką gi, čia aš nematau nieko 
bloga. Aš mielai tau padėčiau. Bet kad jūs, šių dienų jau- 
nimas, nuo pat pradžių ieškote gero gyvenimo ir lengvo 
darbo; iškart norite užsėsti ant Žirgo, užuot pėsčiomis pa- 
vaikščioję. Štai ką tu atmink —esi šešiolikametis vai- 
kis, nieko doro nepamokytas. Tokių kaip tu, niekam ne- 
tikusių, pilni pakampiai. Ką gi, galėtum kur eiti mokiniu, 
kad ir vaistininko, bent savo lotynų kalbą šiek tiek pri- 
taikytum. 

Tomas jau žiojosi kalbėti, bet ponas Dinas, pakėlęs ran- 
ką pasakė: 

— Patylėk! Klausyk, ką aš tau pasakysiu. Žinia, tu ne- 
nori būti mokiniu, nori greičiau į priekį prasiveržti ir tau 
nepatiktų stovėti už prekystalio. Bet jei būsi perrašinė- 
tojų, stovėsi už pulto ir kiaurą dieną spoksosi į popierių 
bei rašalą, ir niekur nei pakilsi, nei daugiau proto įgysi — 
gale metų liksi toks, koks buvęs. Gyvenimas sudėtas ne iš 
rašalo, popieriaus ir plunksnos, o jei nori prasimušti gy- 
venime, turi žinoti, iš ko jis sudėtas. Tau dabar geriausia 
vieta būtų prieplaukoje ar sandėlyje, kur akis prasikrapš- 
tytum, bet galvą dedu, tau tokia vieta ne prie širdies; ten 
teks ir pašalti, ir pamirkti, ir gal kokie netašyti bernai 
apstumdys. 

Ponas Dinas nutilo ir įdėmiai pasižūrėjo į Tomą, kuris 
atsakė po tam tikros vidinės kovos: 

— Aš geriau imčiausi to, kas man vėliau išeitų į nau- 
dą, pone; aš nepaisyčiau jokių nemalonumų. 

— Neblogai, jei tu tikrai ištvertum, Bet atmink, jog 
negana nusigriebti virvės — ją reikia traukti ir traukti. 
Jūs, vaikinai, kurių tuščios galvos ir tuščios kišenės, klys- 
tate, Manydami, kad geriausia pradžia — tai įsitaisyti į 
tokią vietelę, kur nesusiteptumėte drabužių ir jaunos par- 
davėjos laikytų jus tikrais džentelmenais. Aš ne taip pra- 
dėjau, jaunuoli; kai buvau šešiolikos metų, mano švar- 
kas buvo prasmirdęs degutu ir aš nesibaidžiau kilnoti sū- 
rius. Štai kodėl dabar dėviu gerą gelumbę ir sėdžiu už 
vieno stalo su geriausių Seint Ogo firmų galvomis. 

Dėdė Dinas patapšnojo tabokinę ir kai atitiesė pečius, 
regis, net paplatėjo po liemene su tabaluojančia ant vir- 
šaus auksine grandinėle. 

— Gal žinote kokią laisvą tarnybą, dėde, į kurią aš 
tikčiau? Norėčiau iškart stoti į darbą, — pasakė Tomas 
kiek virpančiu balsu. 

— Palūkėk, palūkėk, nėra ko skubėti. Turėk galvoj, 
kad aš būsiu už tave atsakingas, jei tave įtaisysiu į tarny- 
bą, kuriai tu per jaunas vien todėl, kad netyčiomis esi 
mano sūnėnas. O kol kas tavo vienintelis nuopelnas — kad 
esi mano sūnėnas, nes dar reikia pasižiūrėti, ar tu kam 
tikes. 

— Viliuosi jums gėdos nepadarysiąs, dėde, — atsakė 
Tomas užgautas kaip visad užsigauna berniukai, išgirdę 
tą nemalonią tiesą, kad jais nesą pagrindo pasitikėti — 
Aš pats branginu savo gerą vardą. 

— Čia rimta šneka, Tomai, rimta šneka! Sveikas po- 
žiūris, ir aš niekad neatsisakau pagelbėti tam, kas žino, 
ko vertas. Dabar esu nusižiūrėjęs dvidešimt dvejų metų 
vyruką. Padėsiu jam kuo galėdamas, nes jis gero rau- 
go. Bet matai, jis veltui laiko neleido — yra pirmos rūšies 
skaičiuotojas — nė nemirktelėjęs pasakys, kokio tūrio yra 
viena ar kita prekė, o anądien užvedė ant minties dėl 
naujos rinkos švediškai medžio žievei; tas vyrukas pui- 
kiai apie prekes nutuokia. 

— Gal man verčiau sąskaitybos pasimokyti, kaip ma- 

note, dėde? — paklausė Tomas, stengdamasis parodyti sa- 
vo ryžtą griebtis, ką pajėgia. 

— Taip, taip, nepakenktų. Bet... a, jau grįžote, Spen- 
sai? Ką gi, šiuokart jau viskas apšnekėta, Tomai, ir man 
reikia imtis darbo. Sudie. Perduok geradienių mamai. 

Ponas Dinas padavė jam ranką, draugiškai jį skubin- 
damas pro duris, ir Tomas nedrįso užduoti jam daugiau 
klausimų, ypač prie Spenso. Jis išėjo į šaltą, žvarbų orą. 
Jam dar reikėjo užsukti pas dėdę Glegą pašnekėti dėl 
savo pinigų taupomajam banke, ir kai jis patraukė į ke- 
lią, rūkas buvo dar tirštesnis ir nelabai buvo matyti, kur 
koją dedi, tačiau eidamas Riverio gatve jis net stabtelėjo, 
prieš pat akis pamatęs parduotuvės vitrinoje didelėmis rai- 
dėmis parašytus žodžius „„Dorlkouto malūnas“ tarsi tyčio- 
mis jam akis badyti. Ten buvo įvyksiančių kitą savaitę 
varžytynių katalogas, ir Tomas paspartino žingsnį, kad tik 
greičiau iš miesto paspruktų. 

Vargšas Tomas grįždamas nebekūrė planų ateičiai — 
jį prispaudė visas dabarties sunkumas. Tomas jautė skriau- 
dą, kad dėdė juo nepasitiki, neįžvelgia jį gerai dirbsiant, 
nors Tomas dėl to neturėjo jokių abejonių. Matyt, jis, To- 
mas Taliveris, šiame pasaulyje yra per nieką laikomas, ir 
pirmą kartą įsisąmoninus, jog išties nedaug ką teišmano 
ir sugeba, jam suspaudė širdį. Kas tas pavydėtinas vyru- 
kas, kuris nė nemirktelėjęs apskaičiuoja prekės tūrį ir 
kuris daro pasiūlymus dėl švediškos žievės? Švediška žie- 
vė! Tomas iki šiol buvo toks patenkintas savimi, nepaisant, 
kad neįkirto teoremų įrodymo ir vertė nunc illas promite 
vires' kaip ,„dabar pažadėkite tiems vyrams“, tačiau jis 
umai pasijuto esąs menkesnis, kad žino mažiau už kitus. 
Tikriausiai nuo tos švediškos žievės daug kas priklauso, 
ir jei tik jis apie tai išmanytų, galėtų prasimušti. Su eik- 
liu žirgu ir nauju balnu būtų buvę daug lengviau į žmones 
išeiti. 

Prieš dvi valandas žingsniuojant į Seint Ogą, Tomui 
ateitis Vaidenosi kaip viliojanti smulkaus paplūdimio smė- 
lio juosta, kurią nuo jo skyrė tik žvirgždo ruožas, bet jis 
dar buvo ant žolėtos pakrantės ir manė tuoj tą žvirgždą 

pereisiąs. O dabar jo kojos atsitrenkė į aštrius akmenis, 
žvirgždo ruožas išsiplėtė, o smėlio juosta taip susiaurė- 
jo, kad kone pradingo iš akių. 

— Ką tau pasakė dėdė Dinas, Tomai? — paklausė Me- 
gi, įsikibdama jam į parankę, kai Tomas gana niūrus šil- 
dėsi virtuvėje prieš ugnį — Ar žadėjo duoti tarnybą? 

— Ne, nežadėjo. Visai nieko nežadėjo, jis tikriausiai 
galvoja, kad aš į gerą vietą netinku. Per jaunas. 

— Bet jis maloniai kalbėjo su tavim? 

— Maloniai? Fe! Ar ne vis vien Maloniai ar nemalo- 
niai? Tegul sau kalba kaip tinkamas, kad tik darbo duotų. 
Bet taip apmaudu ir pikta, kad mokykloje prasimokiau 
lotynų kalbą ir visa kita, o iš to man jokios naudos; dėdė 
sako, kad dabar pasimokyčiau sąskaitybos, buhalterijos 
ir panašių dalykų. Jis, ko gero, galvoja, kad esu nieko 
nevertas. 

Tomas, karčiai patempęs lūpą, užsižiūrėjo į ugnį. 

— Ak, kaip gaila, kad čia nėra Domini Semsono | — 
pajuokavo Megi, norėdama prablaškyti jų liūdesį. — Jeigu 
jis mane būtų išmokęs dvigubos ir itališkos buhalterijos 
kaip Liusi Bertram“, aš tave, Tomai, galėčiau pamokyti. 

— Tu pamokytum! Kur ne! Amžinai tavo tos pačios 
šnekos. 


— Mielas Tomai, aš juk pajuokavau,— atsakė Megi, 
prisiglausdama skruostu prie jo rankovės. 

— Bet amžinai vienas ir tas pats, Megi,— burbtelėjo 
Tomas, susiraukdamas kaip visada, kai norėdavo būti rūs- 
čiai teisingas.— Tu prieš mane ir kitus labai nešiesi, se- 
niai tau norėjau pasakyti. Kam tu ragus prieš tetas ir dė- 
des rodei? Verčiau leisk man pasirūpinti motina ir tavi- 
mi, neužšok už akių. Dediesi geriau už visus išmananti, 
bet dažniausiai klysti. Aš už tave geriau susigaudau. 

Vargšas Tomas, ką tik pats išklausė pamokslą ir buvo 
sumenkintas, tai dabar norėjo atsigriebti ir parodyti, kas 
čia viršesnis. Megi skruostai įkaito, lūpos virpėjo, jos 
širdyje grūmėsi apmaudas ir meilė, pagarbi baimė ir susi- 
žavėjimas, kad Tomas yra tvirtesnis ir veiksmingesnio 


! Vienas iš V. Skoto romano „Gajus Meneringas“ veikėjų. 
2 To paties romano veikėja. 

būdo. Ji tylėjo, nes ant liežuvio sukėsi gan pikti žodžiai, 
tačiau ji susivaldė ir galiausiai tarė: 

— Tu dažnai pamanai, kad aš riečiu nosį, kai šiaip ką 
nors nepagalvojusi lepteliu. Aš prieš nieką nesinešu ir 
suprantu, jog tu vakar daug teisingiau nei aš pasielgei. 
Bet tu man toks negailestingas, Tomai. 

Sulig paskutiniais žodžiais jai vėl pakilo apmaudas. 

— Ne, aš tau nesu negailestingas, — atsakė niūriai ir 
ryžtingai Tomas.— Aš tau visada buvau geras ir būsiu. 
Ir visada tavim rūpinsiuos. Bet tu manęs klausyk. 

Įėjo jų motina, ir Megi išpuolė pro duris, kad pritvin- 
kusios ašaros neišsilietų, kol ji pasieks ramų prieglobstį 
užlipusi laiptais. Jos ašaros buvo labai karčios: visi jai 
tokie beširdžiai ir bejausmiai; nėra nei gerumo, nei mei- 
lės, kaip kad jos susikurtame svajonių pasaulyje. Knygo- 
se žmonės visad tokie malonūs, švelnūs, su džiaugsmu ne- 
ša kitiems laimę, ir ne priekaištus išsakydami rodo savo 
gerumą. Megi pajuto, kad neknyginiame pasaulyje nė- 
ra laimės; tame pasaulyje Žmonės geresni svetimiems, o 
ne saviems, kuriuos jie neva myli. O jei gyvenime nėra 
meilės, kas lieka Megi? Niekas, vien skurdas ir nuolat ly- 
dintis motinos smulkmeniškas rūpestis, — nebent širdį ve- 
riantis tėvo vaikiškas bejėgiškumas. Ankstyvoje jaunys- 
tėje liūdesys visų beviltiškiausias, nes širdis kupina troš- 
kimų, o dar nesiremia nei į senus atsiminimus, nei persi- 
ima kitų patirtimi, ir mes pernelyg paviršutiniškai žiūrime 
į tokią nebrandaus amžiaus neviltį, tarytum mūsų sugebė- 
jimas toliau įžvelgti galėtų palengvinti tokiam aklam kan- 
kiniui dabartį. 

Megi, dėvinti ruda suknele, paraudusiomis nuo ašarų 
akimis, atmestais užpakalin sunkiais plaukais, žvelgianti 
virš tėvo lovos į pilkas sienas liūdno kambario, sudaran- 
čio dabar jai visą pasaulį, ir buvo būtybė kupina veržlių, 
aistringų troškimų viso, kas gražu ir džiugu, ištroškusi 
žinių; jos jautri klausa gaudė svajingą muziką, kuri, nu- 
tilusi tolumoje, prie jos nebepriartės; ji aklai, nevalingai 
ilgėjosi to, kas tuos nuostabius šio paslaptingo gyvenimo 
įspūdžius suvienytų ir jos siela nebesijaustų svetima. 

Nieko nuostabaus, kad nuo prieštaravimų tarp išorės 
ir vidinio pasaulio patiriami skausmingi dvasios lūžiai. 

PANEIGIAMAS PAPLITĘS PRIETARAS, KAD 
NEGALIMA DOVANOTI PEILIUKŲ 


Baldų varžytynės tamsiu gruodžio metu užtruko iki ki- 
tos dienos vidudienio. Ponas Taliveris, kuriam, tarpais 
prašviesėjus sąmonei, užeidavo irzlumo priepuoliai, savo 
ruožtu vėl užtemdydavę protą ir nugramzdindavę į nebū- 
tį, per tas lemtingas valandas, kai varžytynių triukšmas 
atsklisdavo iki jo kambario, pragulėjo tarsi gyvas lavonas. 
Ponas Ternbulas nutarė, kad bus mažiau pavojaus jį pa- 
likus senoje vietoje, nei pervežus į Luko namus, kaip siū- 
lė poniai Taliver gerasis Lukas, manydamas, jog bus la- 
bai blogai, jei šeimininkas „,atsitokės“ nuo varžytynių 
triukšmo; tą laiką jo žmona su vaikais prasėdėjo beža- 
džiame kambaryje išsigandę, įsmeige akis į pasliką ligonį 
lovoje, kad tik jo sustingęs veidas staiga neatgytų nuo 
tų trenksmų, kurie jiems nepaliaujamai, skausmingai rėžė 
klausą. 

Galų gale visa tai baigėsi — tos valandos, kai įsiver- 
žė beatodairiška tikrovė ir sunkiai ištveriama įtampa. Nu- 
tilo metalinis balsas, kone toks šaižus kaip po jo sekęs 
plaktuko kaukštelėjimas; žvyrkeliu nutolo sunkūs žings- 
niai. Ponios Taliver skaistus veidas per tas pusantros pa- 
IOs paseno dešimčia metų; vargšė moteris, kraupiam plak- 
tukui kaukštelėjus, kaskart spėliodavo, kam atiteko jos 
mieli daiktai; jai širdis apmirdavo pagalvojus, kad jie at- 
sidurs visiems ant akių tame bjauriame ,„Auksiniame liū- 
te“, kur atpažins buvus josios čia vieną, čia kitą daiktą; 
visą tą laiką ji turėjo sėdėti ir neišsiduoti, kad jaudinasi. 
Tokie dalykai įspaudžia raukšles apskrituose lygiuose vei- 
duose ir praplatina sruogas žilų plaukų, kurie kažkada at- 
rodė lyg saulės spinduliuose išplauti. Jau buvo trečia va- 
landa, kai Kizaja, geros širdies, tik blogo būdo tarnaitė, 
kuri visus, atėjusius į varžytynes žmones laikė savo as- 
meniniais priešais, ir kuriai net purvas ant jų batų atro- 
dė ypatingai šlykštus, ėmėsi šveisti ir plauti grindis su 
įkarščiu, gerokai pakurstomu nuolatinio burbėjimo ant „be- 
gėdžių, kurie ateina prisipirkti svetimo gero“ ir nepasi- 


235 


saugo, kad nesuraižytų raudonmedžio stalų, išblizgintų, 
liejant prakaitą, tų, kas gal vertesnis nei jie. Ji plovė ne 
visur, O tik ten, kur nepritryps atėjusieji išsinešti savo 
pirkinių, ir stengėsi sutvarkyti bent svetainę, kur sėdėjo 
tas „,dūminantis pypkę kiaulė“ antstolis, nes čia skurdaus 
jaukumo galėjo suteikti tik švara ir keli giminių išpirkti 
baldai. Kizaja nutarė, kad jos šeimininkė su vaikais gers 
pavakary arbatą svetainėje kaip visada. 

Tarp penktos ir šeštos valandos vakaro, netoli įpras- 
tinio arbatos meto, ji užlipo į viršų ir pasakė, kad kažkas 
teiraujasi Tomo. Tas žmogus, panoręs su juo susitikti, sto- 
vėjo virtuvėje, ir silpnoje viryklės bei žvakės šviesoje 
Tomas nepažino, kas galėtų būti tas plačiapetis, bet jud- 
rus vaikinas, gal porą metų už jį vyresnis, kuris žvelgė 
mėlynomis akimis strazdanotame apvaliame veide ir reikš- 
damas Tomui pagarbą stengėsi priglostyti rusvas garba- 
nas. Žemu viršum kolenkoro skrybėlė ir kostiumas, nuo 
nešvarumų blizgantis tarsi rašymui išvalyta grifelinė len- 
ta, piršo mintį, kad to vaikino darbas kuo nors susijęs su 
laivais, bet ir tai nepadėjo Tomui prisiminti, kas tas jau- 
nuolis. 

— Pagarba, ponaiti Tomai,— pasisveikino rausvagarba- 
nis ir savaime nusišypsojo, nors buvo nutaisęs liūdną vei- 
dą.— Ko gero, manęs nebepažįstat,— kalbėjo jis toliau, To- 
mui Vis į jį klausiamai spoksant; — norėčiau su jumis 
akis į akį pasišnekėti. 

— Svetainėje užkurtas židinys, ponaiti Tomai,— tarė 
Kizaja, nenorėdama išeiti iš virtuvės, kol pats skrebučių 
kepimas. 

— Tuomet prašom čia, — pakvietė Tomas, pamanęs, ar 
tik tas jaunuolis ne iš Gest ir Ko. prieplaukos; į ten nuo- 
lat krypo jo mintys, o dėdė Dinas bet kada galėjo pasiųsti 
žmogų jam pranešti, kad atsirado laisva vieta. 

Svetainėje degė tik židinys, apšvietęs kelias kėdes, sek- 
reterą, plikas grindis ir vienintelį stalą — ne, ne vienin- 
telį, nes kampe stovėjo kitas, ant kurio buvo padėta stora 
Biblija ir kelios knygos. Tomą taip pribloškė ta neįpras- 
ta tuštuma, kad jis net nesusiprato ryškesnėje šviesoje 
geriau įsižiūrėti į nepažįstamąjį. Jaunuolis drovėdamasis 
dirstelėjo į jį ir visai negirdėtu balsu paklausė: 

— Na va, negi nebepažįstate Bobo, kuriam kažkada 
padovanojote savo kišeninį peiliuką? — jis išsyk iš kiše- 
nės išsitraukė peiliuką kaulinėmis kriaunomis ir atlenkė 
didžiąją geležtę kaip nenuginčijamą įrodymą. 

— Nejau čia Bobas Džeikinas? — tarė Tomas ne itin 
apsidžiaugęs, nes susigėdo jų vaikiškos draugystės, apie 
kurią liudijo tas peiliukas, ir nebuvo visai įsitikinęs, ar 
Bobas jį aplankė iš pagirtinų paskatų. 

— Taip, taip, Bobas Džeikinas, kas gi kitas, jei ne 
Džeikinas, o Bobų tai pilni kampai. Čia tas Bobas, su ku- 
riuo jūs voveres medžiojote, o tądien aš nuo šakos nudri- 
bau ir didžiausią mėlynę įsistačiau blauzdoje, bet voverę 
vis vien sugavau, nors ji draskėsi kaip pasiutusi. Va, ma- 
žoji geležtė sulūžo, bet aš nenorėjau naujos įsistatyti, dar 
man svetimą peilį pakiš vietoj šito, o tokio kito peilio 
mūsų krašte nerasi — jis lyg prie rankos priaugęs. Man 
iki šiol niekas nieko nėra daugiau padovanojęs, tik jūs, 
ponaiti Tomai, šiaip nebent pats ką išzauniju; dar, tiesa, 
Bilas Foksas atidavė savo šuniuką terjerą, nepaskandino, 
o man atidavė, ir tai turėjau porą valandų kaulyti. 

Bobas berte bėrė žodžius ir, stebėtinai greitai išbeldęs 
tą ilgą kalbą, švelniai patrynė peiliuko geležtę į savo ran- 
kovę. 

— Ką gi, Bobai,— tarė Tomas šiek tiek atlaidžiau, nes 
tie prisiminimai nuteikė jį būti kiek dera draugišką, nors 
iš visos pažinties su Bobu jis ryškiausiai prisiminė, tik 
dėl kokios priežasties jiedu išsiskirdami susipešė,— kuo 
tau galėčiau būti naudingas? 

— Niekuo, kur ten, ponaiti Tomai, — atsakė Bobas, už- 
lenkė peilį ir įsikišęs į kišenę dar ten kažko pagraibalio- 
jo.— Dabar, kai jus tokia bėda užgriuvo, aš nebūčiau truk- 
dęs, ypač šeimininkui, kaip žmonės kalba, nuo patalo ne- 
besikeliant, o aš jam paukščius baidydavau, kartą jis man 
kailį išpėrė, nutvėręs jo ropes valgant — aš gi nebūčiau 
Čia atlindęs dar kito peiliuko kaulyti todėl, kad vieną 
jau esate davęs. Jei man koks draugelis įstato paaky mė- 
lynę, aš antros akies neatkišu, o atsilyginu tuo pačiu; o 
už gerą darbą reikia dvigubai atsilyginti nei už blogą. 
Mažas aš jau nebebūsiu, ponaiti Tomai, jūs man buvote 
arčiausiai širdies, kai abu dar buvome vaikai, nors tada 

mane prikūlęs nuėjote nė neatsigręžęs. Va kad ir Dikas 
Brambis, jį galėčiau kulti kiek širdis geidžia, bet, Viešpa- 
tie Dieve, kulk jį nekūlęs, jis vis vien nesusigaudys, ko 
iš jo nori. Pažinojau aš vaikų, kurie valandų valandas 
prastypsodavo prie medžio, kol akys ant kaktos išlipdavo, 
ir niekaip negalėdavo atskirti, kur paukščio uodega, o kur 
lapas. Su tokiais vėplom geriau neprasidėti; bet jūs, ponai- 
ti Tomai, turėjot gerą akį, ir aš galėjau pasitikėti, kad 
visada lazdą taikliai paleisite į sprunkančią žiurkę, šer- 
muonėlį ar dar kokį gyvūną, kai aš juos vaikydavau iš 
po krūmo. 

Bobas išsitraukė iš kišenės nešvarų storos drobės mai- 
šelį ir gal būtų toliau kalbėjęs, bet tuo sykiu įėjo Megi, 
metusi į jį nustebusį bei smalsų žvilgsnį, ir jis tuoj pat 
iš pagarbos ėmė viršun braukti savo rausvas garbanas. 
Tačiau Megi taip pribloškė pasikeitęs kambarys, kad ji 
net pamiršo Bobą čia esant. Jos akys nuo jo nukrypo ten, 
kur pirma stovėjo knygų spinta, dabar ten ant sienos bu- 
vo tik pailgas nenublukęs keturkampis, o žemiau stovė- 
jo stalelis su Biblija ir keliomis knygomis. 

— O Tomai! — sušuko ji sugniauždama rankas.— Kur 
visos knygos? Berods, dėdė Glegas žadėjo jas nupirkti. 
Taip ir nenupirko? Čia visa, kas mums liko? 

— Matyt, nenupirko, — atsakė Tomas su beviltišku abe- 
jingumu.— Kam jiems pirkti daug knygų, jei taip mažai 
baldų pirko? 

— Ak, bet Tomai,— tarė Megi pilnomis akimis ašarų, 
puldama prie staliuko pasižiūrėti, kokios knygos buvo iš- 
saugotos.— Mūsų miela senoji „„Maldininko kelionė“, ku- 
rią tu buvai nuspalvinęs mažas būdamas; ir tas paveiks- 
liukas, kur pavaizduotas panašus į vėžlį maldininkas su 
skraiste, — o Dieve! — Kalbėjo Megi kone pasikūkčioda- 
ma ir pervertė tas kelias knygeles.— Aš maniau, mes kol 
gyvi su jomis nesiskirsime... o štai viskas iš mūsų ati- 
mama... ir senatvėje nieko neturėsime, kas mums primin- 
tų vaikystę. 

Megi nusigręžė nuo staliuko ir plestelėjo į kėdę, nė 
Bobo nematydama pritvinusiomis ašarų akimis, o tas ve- 
džiojo ją protingo, tik nemokančio kalbėti žvėrelio žvilgs- 
niu, jausdamas daug tobuliau nei suprasdamas. 

— Ką Bobai,— tarė Tomas, pagalvojęs, jog knygų te- 
ma įsiterpė į jų kalbą ne laiku, — gal todėl atėjai manęs 
aplankyti, kad mums tokia nelaimė atsitiko? Tu labai ma- 
lonus. 

— Aš jums viską išdėstysiu, ponaiti Tomai,— atsakė 
Bobas, atrišdamas savo drobinį maišelį. — Mat aš tuos dve- 
jus Metus barža plaukiojau — šitaip sau duoną pelniau 
tais tarpais, kai nekūrenau krosnių Torio aliejaus spaudyk- 
loje. Bet prieš porą savaičių man laimė nusišypsojo, aš 
visad maniau, kad esu laimės kūdikis, nes kada tik pas- 
tatydavau spąstus, visuomet kas nors į juos įkliūdavo; 
bet šįsyk buvo ne spąstai, o gaisras Torio spaudykloje, aš 
jį spėjau užgesinti, kol dar visas aliejus neužsiliepsnojo, 
ir šeimininkas man davė dešimt soverenų '— pats savo 
ranka aną savaitę įteikė. Pirma dar pasakė, kad aš ne iš 
kelmo spirtas — šitą ir pats žinau — ir tada paklojo dešimt 
soverenų — va čia tai buvo naujiena. Štai jie — visi ligi 
vieno! — Ir sulig tais žodžiais Bobas iškratė savo drobinį 
maišelį ant stalo.— Kai juos gavau, man galvoj tarsi ka- 
tile užvirė visokios mintys — kokio darbo su tais pinigais 
galėčiau griebtis, nes man ta barža iki gyvo kaulo įgriso, 
dienos ant jos prailgsta, nors stumte stumk. Iš pradžių 
buvau sumanęs prisipirkti šunų, šeškų ir užsiimti žiurkių 
gaudymu; vis sukau galvą, sukau, ko čia imtis ir ant galo 
nutariau pasidaryti keliaujančiu pirkliu — tie keliaujantys 
pirkliai šaunūs vyrai; prisikraučiau kur lengvesnės prekės 
į maišą ant kupros ir pagalandęs liežuvį manyčiausi — 
daugiau laimėčiau nei žiurkes gaudydamas ar plaukioda- 
mas barža. Skersai išilgai visą kraštą išmaišyčiau, su savo 
liežuviu apie moteriškes apsisukčiau ir kirsčiau šiltus pie- 
tus smuklėse — gyvenk sau ir džiaukis! 

Bobas nutilo, o paskuo tarė su pašėlusiu ryžtu, tarsi 
narsiai nusisukdamas nuo tokio rojaus vaizdelio: 

— Bet man visa tai buvę nebuvę — nusispjaut! Tiesa, 
vieną sovereną iškeičiau ir nupirkau motinai žąsį pietums 
ir dar nusipirkau sau mėlyno pliušo liemene ir kolenkoro 
kepurę, nes jei nori būti keliaujančiu pirklių, turi pado- 
Iiai atrodyti. Bet tai Man buvę nebuvę — nusispjaut! Ant 
pečių turiu galvą, ne kopūstą, žiūrėk, gal ir vėl pasitaikys 

kokį gaisrą užgesinti. Aš laimės kūdikis. Tad malonėkite, 
ponaiti Tomai, paimti tuos devynis soverenus ir išleiskite 
juos savo nuožiūra, jei šeimininkui išties nebeliko nė ska- 
tiko. Žinia, ilgam jų neužteks, bet gal vis šiokia tokia 
paspirtis. 

Tomas taip susijaudino, kad pamiršo ir savo išdidumą, 
ir visus įtarimus. 

— Tu labai geras vaikinas, Bobai,— tarė jis nuraudęs, 
o balsas jam iš drovumo suvirpėjo, suteikdamas Tomo iš- 
didumui bei niūrumui tam tikro žavesio,— aš tavęs kol 
gyvas nepamiršiu, nors šį vakarą ir nepažinau.— Bet aš 
negaliu paimti devynių soverenų,— atimčiau iš tavęs vi- 
są tavo turtą, 0 manęs jie neišgelbėtų. 

— Nejaugi, ponaiti Tomai,— paklausė apgailestauda- 
mas Bobas.— Gal tik todėl taip sakote, kad nenorite ma- 
nes nuskriausti. Aš nesu skurdžius. Ir mano motina ne- 
blogai uždirba — net jei ji vien duona ir vandeniu mistų, 
vis vien lašiniais apaugtų. Aš gi laimės kūdikis, o nuo 
jūsų, ponaiti Tomai, ir nuo senojo šeimininko, laimė bus 
nusisukusi, tai kodėl man su jumis savo laime nepasida- 
linus, — nuo to niekam blogiau nebus. Jergutėliau, kartą 
upėje radau kumpį; dievaži, matyt iškrito iš kokio apskri- 
tagalio olandiško laivo. Gal dar apsigalvosite, ponaiti To- 
Mai ir paimsite vardan mūsų senos pažinties — antraip 
manysiu, kad jūs ant manęs dantį galandate. 

Bobas pastūmėjo į priekį soverenus, bet nespėjus To- 
mui nė prasižioti, Megi sugniaužė rankas ir, metusi atgai- 
laujantį žvilgsnį į Bobą, prabilo: 

— O, atleisk man, Bobai, aš niekad nemaniau, kad tu 
toks geras. Tu geriausias žmogus visame pasaulyje! 

Bobas, nežinodamas, jog pirma Megi nuomonė apie jį 
buvo įžeidi ir todėl, dabar ji širdyje atgailavo, patenkin- 
tas jos panegirika nusišypsojo — ypač išgirdęs ją iš jau- 
nos mergaitės su „tokiomis neregėtomis akimis“, kaip jis 
tą vakarą papasakojo motinai, „kad kai jos pasižiūri į ta- 
ve, pasidarai kaip nesavas'. 

— Ne, Bobai, aš tikrai negaliu iš tavęs jų paimti — 
pasakė Tomas,— bet nemanyk, kad jų atsisakydamas ma- 
žiau tavo gerumą vertinu. Aš nenoriu iš niekieno nieko 
imti, ketinu pats savarankiškai užsidirbti. O šie soverenai, 

jei ir paimčiau juos, Man nebūtų didelė paspirtis — tikrai 
nebūtų. Verčiau leisk paspausti tau ranką. 

Tomas atkišo savo rausvutį delną, ir Bobas negaišda- 
mas padėjo ant jo savo nugrubusią nešvarią plaštaką. 

— Leisk, aš tau atgal į maišelį sudėsiu soverenus,— 
pasisiūlė Megi,— ir aplankyk mus, Bobai, kai nusipirksi 
prekių. 

— Išeina, lyg aš tyčiomis būčiau užsukęs pas jūs pasi- 
girti — pasakė nepatenkintas Bobas, imdamas iš Megi 
maišelį — o dabar vėl atsiimu.— Teisybė, aš nemažas šel- 
jėliui Mėgstu akis apdumti, bet šiaip — ne, 

— Liaukis, Bobai, šunybes krėsti, — tarė Tomas, — o tai 
vieną gražią dieną tave į katorgą ištrems. 

— O ne, tik ne mane, ponaiti Tomai,— atkirto Bobas, 
džiugiai pasitikėdamas savimi.— Prieš blusos įkandimą 
nėra įstatymo. Jei aš retkarčiais kvailių neapmaučiau, jie 
niekad proto neįgytų. Vajergau! Bent vieną sovereną pa- 
imkite ir ką nors atminčiai nusipirkite sau ir panelei — juk 
jūs man padovanojote peiliuką. 

Kalbėdamas Bobas padėjo ant stalo sovereną ir ryž- 
tingai užrišo maišelį. Tomas, atstūmęs auksinę monetą, 
tarė: 

— Ne, Bobai, jokiu būdu, dėkoju tau iš širdies, bet ne- 
galiu pinigo pasiimti. 

Megi, suėmusi pinigą pirštais, padavė Bobui ir dar įti- 
kinamiau pasakė: 

— Ne dabar — gal kitą kartą. Jei Tomui ar tėčiui kada 
prireiktų tavo pagalbos, mes tavęs paprašysime, tiesa, To- 
mai? Juk tavo šitoks noras — kad mes tavimi visad ga- 
lėtume pasikliauti kaip draugu, į kurį gali kreiptis pagal- 
bos, ar ne, Bobai? 

— Taip, panele, ir ačiū jums, — atsakė Bobas, neno- 
riai pasiimdamas pinigus,— aš taip linkėčiau, kad jums 
viskas gerai klotųsi. Viso labo, panele, ir sėkmės jums, po- 
naiti Tomai, ačiū, kad paspaudėte man ranką, nors pini- 
gus atsisakėte priimti, 

Įėjusi iš padilbų žvelgianti Kizaja paklausė, ar jau 
tiekti arbatą, ar dar laukti, kol skrebučiai sukietės kaip 
akmenys, ir laiku nutraukė Bobo gražbylystę bei paskubi- 
no jaunuolius atsisveikinti. 


7 
VIŠTA GRIEBIASI GUDRYBĖS 


Diena po dienos vis labiau ryškėjo ženklai, bent jau 
gydytojo akimis, jog ponas Taliveris sveiksta; pamažėle 
kūnas vadavosi iš paralyžiaus gniaužtų, 0 protas veržėsi 
iš jo mėšlungiškomis pastangomis — taip kapanojasi gyva 
būtybė, užgriūta sniego pūsnies, kuri vėl ir vėl užverčia 
prakapstytą angą. 

Budėjusiems prie ligonio patalo laikas būtų vos slin- 
kęs, jei jie būtų matavę jį pagal tolimą abejotiną viltį, 
žyminčią valandas šiame pasaulyje, bet jie skaičiavo die- 
nas pagal artėjantį siaubą, ir jos lėkte lėkė. Kol ponas Ta- 
liveris pamažėle taisėsi, jo likimas skubino ią lemtingos 
permainos akimirką. Valdininkai, nustatantys teismo iš- 
laidas, savo darbą atliko taip sąžiningai, kaip ginklinin- 
kas, paruošiantis muškietą, kuri gerai narsios rankos nu- 
taikyta nusineša ne vieną gyvybę. Teismo išlaidų išreika- 
lavimas, vekselių užprotestavimas, varžytynių įsakai yra 
teisiniai artilerijos sviediniai, sunaikinantys ne tik patį tai- 
kinį, bet sugriaunantys viską aplinkui. Nuo seno taip mū- 
sų gyvenimas surikiuotas, kad tenka kentėti ir už svetimas 
nuodėmes, o žmonių kančios taip persipina, jog būna net 
teisingumo aukų, ir nėra tokios bausmės, kuri neperženg- 
tų savo ribų ir nesuteiktų skausmo niekuo neprasikaltu- 
siems. 


Antros sausio savaitės pradžioje buvo iškabinti skel- 
bimai, jog, lordo kanclerio teismo įsakymu, pono Talive- 
Iio visas namų ūkis bei inventorius, o po to ir malūnas 
bei žemė parduodama iš varžytynių, kurios įvyks tokiems 
atvejams numatomą popietę „Auksiniame liūte“. Pats ma- 
lūnininkas, nesuvokdamas laiko tėkmės, įsivaizdavo esąs 
pradiniame savo nelaimių etape, kai dar galima ieškoti 
išeities; atgavęs sąmonę, jis padrikai kažką lemendavo 

apie savo planus, kuriuos įvykdysiąs pasveikęs. Jo žmo- 
na su vaikais dar vylėsi tokios baigties, kad ponui Tali- 
veriui neteks kraustytis iš savo namų ir pradėti gyvenimą 
iš naujo. Tuo laiku dėdė Dinas susidomėjo malūnu. Jis 
pripažino, jog Gest ir Ko. firmai būtų ne pro šalį nusi- 
pirkti Dorlkouto malūną, ir dabar duodantį pelno, kurį 
būtų galima padidinti, pritaikius garo energiją — tokiu 
atveju ponas Taliveris galėtų malūne likti valdytoju. Ta- 
čiau ponas Dinas galutinio žodžio dėl šio reikalo nepasa- 
kė: mat Veikemui, turinčiam įkaitinį raštą už Žemę, ga- 
lėjo šauti į galvą ją nusipirkti ir, per varžytynes užkėlus 
malūnui kainą, aplenkti atsargią Gest ir Ko. firmą, kuri 
savo reikalus tvarko ne iš sentimentalių paskatų. Ponas 
Dinas, atvažiavęs drauge su ponia Gleg į malūną patikrin- 
ti dokumentų knygų, turėjo ką nors apie tai pasakyti po- 
niai Taliver, nes ji buvo užsiminusi: „(Tegul Gest ir Ko. 
pagalvoja, kad pono Taliverio tėvas ir senelis valdė Dorl- 
kouto malūną jau tada, kai apie tos firmos aliejaus spau- 
dyklą nė minties nebuvo“. Ponas Dinas atsakydamas iš- 
reiškė abejonę, ar verta kapitalą dėti į malūną, o ne į 
spaudyklą vien todėl, kad jis senesnis. Dėdė Glegas apie 
tai neturėjo jokio supratimo; geraširdžiui žmogeliui buvo 
nuoširdžiai gaila Taliverių šeimynos, bet jo pinigai buvo 
saugiai įdėti už geras palūkanas, ir jis negalėjo rizikuo- 
ti — taip būtų nesąžininga jo paties giminių atžvilgiu; už- 
tat jis tvirtai nusprendė atiduoti Taliveriui savo vilnonės 
flanelės liemenes, jų atsisakęs vardan elastingesnės rū- 
šies, ir retkarčiais nupirkti poniai Taliver svarą arbatos; 
jis iš anksto mėgavosi savo dosnumu,— kaip ji apsidžiaugs, 
imdama iš jo arbatą ir sužinojusi, jog tai geriausia juo- 
dos arbatos rūšis. 

Ir visgi buvo aišku, jog ponas Dinas yra geranoriškai 
nusiteikęs Taliveriams. Vieną dieną jis atsivežė Liusi, grį- 
žusią namo Kalėdų atostogų, ir mažasis auksaplaukis 
angelas, prispaudęs savo galvutę prie tamsaus Megi skruos- 
to, apipylė ją bučiniais ir ašaromis. Tos dailios šviesia- 
plaukės dukterys yra silpna vieta širdyse daugelio gar- 
bingų partnerių garbingose firmose ir, ko gero, Liusi ku- 
pini užuojautos klausimai apie jos vargšus pusbrolius pa- 
skatino dėdę Diną greičiau surasti Tomui laikiną darbą 


243 


prekių sandėlyje ir susitarti dėl sąskaitybos bei apskaitos 
pamokų vakarais. 

Gal tai vaikinui ir būtų kiek praskaidrinę nuotaiką ir 
sužadinę viltis, jei šią žinią būtų gavęs ne tuo metu, kai 
ištiko smūgis, kurio buvo seniai baimintasi — galiausiai 
jo tėvui buvo paskelbtas bankrotas; kreditorių bent jau 
buvo galima prašyti, kad jie atsiimtų mažiau, nei jiems 
priklausė, tačiau Tomui, neišmanančiam įstatymo vingrių, 
tai buvo tolygu bankrotui. Apie jo tėvą sakys, kad jis ne 
tik prarado visą savo nuosavybę, bet kad jis pralaimėjo, 
o Tomo supratimu, tai pats nešlovingiausias žodis. O kai 
bus patenkinti atsakovo reikalavimai padengti teismo iš- 
laidas, dar liks pono Goro draugiška sąskaita ir deficitas 
banke, be to, kitos skolos, ir visa ši suma gerokai pra- 
noks tas pajamas, kurios bus gautos, pardavus visą jų 
nuosavybę; kreditoriams teks „ne daugiau kaip dešimt 
ar dvylika šilingų už svarą“ — taip numatydamas autori- 
tetingu balsu, patempęs lūpą pareiškė dėdė Dinas, ir tie 
žodžiai nutvilkė Tomą tarsi verdantis skystis, palikęs ne- 
gijantį skaudulį. 

Naujoje, nemaloniai neįprastoje vietoje Tomui verkti- 
nai stigo kokios dvasinės paramos, staiga pakeitus ramų 
nuobodulį kilimuotame pono Stelingo kabinete bei veiklų 
dykinėjimą, statant oro pilis per „paskutinį pusmetį“, į 
aplinką maišų ir odų bei rėkaujančių vyrų, kone jam po 
pat ranka su trenksmais mėtančių sunkiasvorius krovinius. 
Pirmuosius žingsnius, mušantis į žmones, jam teko eiti 
per šaltį, triukšmą, dulkes, tūnoti Seint Oge be arbatos 
iki vakaro ir mokytis iš vienarankio nusenusio klerko 
kambaryje, prismirdusiame prastu tabaku. Kai jis grįžda- 
vo namo ir nusiėmeęs skrybėle sėsdavo vakarieniauti ne- 
tverdamas alkiu, jo lyg iš pieno plaukęs veidelis būdavo 
papilkėjęs. Nieko stebėtino, kad jis pyktelėdavo, motinai 
ar Megi jį pašnekinus. 

Per visą tą laiką ponia Taliver puoselėjo mintį, jog 
niekas kitas, o jinai padės išvengti tų baisiųjų pasekmių 
ir sutrukdys Veikemo ketinimui nusipirkti malūną. Isivaiz- 
duokite išties gerbtiną ir mielą vištą, kuri per kažkokią 
grėsmingą gamtos išdaigą ima galvoti ir ieško būdų, kaip 
sutrukdyti šeimininkei nusukti jai galvą ar išvežti ją su 

viščiukais į turgų; vargu ar iš to išeitų kas kita nei gar- 
sus kudakavimas ir plasnojimas sparnais. Ponia Taliver, 
pamačiusi, kur jie nusirito, nutarė buvusi pernelyg neryž- 
tinga — jei ji būtų ėmusis spręsti reikalus ir kada ne ka- 
da tarusi savo svarų žodį, visa šeima būtų išlošusi. Pa- 
sirodė, jog dar niekam nebuvo atėję į galvą pasišnekė- 
ti su Veikemu apie malūną, o juk tai, ponios Taliver 
nuomone, buvo trumpiausias kelias trokštamam tikslui 
pasiekti. Žinia, ponui Taliveriui pas jį nevertėtų eiti, net 
jei jis pajėgtų ir turėtų noro — pastaruosius dešimt metų 
jis vis bylinėjosi su Veikemu ir dėjo jį į šuns dienas; 
savaime aiškų, kad Veikemas griežia ant jo dantį. Ir da- 
bar, padariusi išvadą, kad vyras per didelę savo klaidą 
užtraukė jai šitokią nelaimę, ji buvo linkusi manyti, jog 
vyro nuomonė apie Veikemą klaidinga. Žinia, čia Veike- 
mo darbas, kad pas juos atėjo antstoliai ir pardavė viską 
iš varžytynių, bet, jos manymu, jis tai padarė įsiteikdamas 
savo klientui, paskolinusiam ponui Taliveriui pinigus, nes 
juk advokatas gauna daugeliui įtikti ir kodėl jis turėtų 
tampantį jį po teismus poną Taliverį statyti aukščiau ki- 
tųė Gal tas advokatas protingas Žmogus — kodėl gi ne? 
Jis buvo vedęs kažkokią panelę Klint, ir tą vasarą, kai 
išgirdo apie jų vestuves, ji dėvėjo mėlyno atlaso švar- 
kelį, pono Taliverio mintyje neturėjo, o apie poną Vei- 
kemą tuo metu negirdėjo nieko bloga. Ir negalimas daik- 
tas, kad jai, kurią žinojo buvus panele Dodson, jis nepa- 
rodytų geros valios, kai ji pasiaiškins niekada nenorėjusi 
su juo bylinėtis ir dabar palaikanti veikiau pono Veikemo 
nuomonę nei vyro. Išties, kodėl tas advokatas atsisakytų 
jos išklausyti, įsitikinęs, jog tokia garbinga moteris, kaip 
ji, nėra nusiteikusi jam pasakyti nė vieno blogo žodžio? 
Ji visą šį reikalą jam išdėstytų kaip ant delno, o iki šiol 
to dar niekas nepadarė. Juk neims jis kelti malūnui kainos 
vien ant pykčio jai, niekuo dėtai moteriai, su kuria, ko 
gero, netgi yra jaunystėje šokęs pas skvairą Darlį, nes 
per tuos didelius pokylius ją šokdindavo tiek kavalierių, 
kad ji ir pavardes pamiršo. 

Ponia Taliver šitais savo apmąstymais su niekuo nesi- 
dalino, nes kai sykį užsiminė ponui Dinui ir ponui Gle- 
gui, kad ji pati norėtų nueiti pasišnekėti su Veikemu, jie 

atsakė „Ne, ne, ne“, „Jokiu būdu“, „„Nekliudykite Vei- 
kemo“ tokiu balsu, iš kurio buvo galima suprasti juos ne- 
žadant išklausyti smulkesnio jos plano išdėstymo; juo la- 
biau ji nedrįso užsiminti apie savo sumanymą Tomui ar 
Megi, nes „vaikai visuomet prieštarauja, ką motina pa- 
sako“, o Tomas kaip ji pastebėjo, nusistatęs prieš Veike- 
mą nelyginant tėvas. Bet tokia neįprastai kryptinga po- 
niai Taliver mintis suteikė jai neįprasto išradingumo bei 
ryžto ir porą dienų prieš varžytynes ,„Auksiniame liūte“, 
kai jau daugiau gaišti nebuvo galima, ji griebėsi gudry- 
bės savo planui įgyvendinti. Užvedė kalbą apie marina- 
tus, — ji turėjo dideles atsargas marinatų ir pomidorų pa- 
dažo — kuriuos ponas Haindmaršas, bakalėjininkas, ti- 
kriausiai nupirktų, jeigu ji asmeniškai su juo susitartų. 
Tad ji tą rytą kartu su Tomu eisianti į Seint Ogą; o kai 
Tomas ėmė primygtinai įrodinėti, kad ji kol kas nekliudytų 
marinatų (jis nenorėjo, kad šiuo metu ji rodytųsi mieste), 
ji apsimetė taip įžeista sūnaus elgesio, piešginiaujančio 
jai dėl marinatų, kurie buvo sutaisyti pagal šeimos re- 
ceptą, paveldėtą iš jo pačio senelės, pasimirusios jo ma- 
mai dar mažai esant, jog galiausiai jis nusileido, ir jiedu 
abu drauge nuėjo iki Danų gatvės, kur buvo pono Haind- 
maršo bakalėjos parduotuvė netoliese pono Veikemo biu- 
IO. 

Ponas Veikemas dar nebuvo atėjęs; gal ponia Taliver 
pasėdėtų jo kabinete prie židinio ir palauktų? Jai neilgai 
teko laukti, punktualusis advokatas pasirodė laiku ir su- 
raukęs antakius nužvelgė apkūnią šviesiaplaukę moterį, 
kuri, jam įėjus, atsistojo ir pagarbiai pritūpė; jis buvo 
aukštokas vyras kumpa nosimi, vešliais pražilusiais plau- 
kais. Jūs dar nesate regėję pono Veiįkemo ir turbūt spė- 
liojate, ar jis išties toks užkietėjęs bei gudrus nenaudė- 
lis, toks visos dorosios Žmonijos ir asmeniškas pono Ta- 
liverio priešas, kokį jo atvaizdą ar portretą buvo susikū- 
I6s savo galvoje malūnininkas. 

Aišku, jog ūmusis malūnininkas buvo iš tų žmonių, 
kurie kiekvieną atsitiktinai juos kliudžiusį šūvį linkę aiš- 
kinti kaip pasikėsinimą į jų gyvybę ir dažnai sūsipainio- 
ja Mūsų painiame pasaulyje, o manydami, kad patys yra 
neklystantys, visa tai supranta tik kaip šėtono ir jo bend- 

rIų Veiklą. Bet galimas daiktas, jog advokatas jam nė kiek 
ne daugiau nusikalto nei sudėtinga be atvangos veikianti 
mašina nusikalsta neatsargiam žmogui, kuris išdrįsta per 
arti prieiti ir, staiga pagautas kokio smagračio, būna su- 
malamas it mėsmale. 

Šio klausimo išties negalima išspręsti vien pasižiūrėjus 
į tą Žmogų; veido bruožų bei išraiškos ir kitų simbolių, 
neradus jiems rakto, negalima įskaityti. Iš pirmo žvilgs- 
nio Veikemo kumpa nosis, prie kurios taip kibo ponas 
Taliveris, tiek pat bylojo apie jo nenaudėliškumą kiek ir 
fasonas jo standžios marškinių apykaklės, nors, pripažinus 
jį nenaudėliu, ir jai buvo galima priskirti smerktinos pras- 
mės kaip ir nosiai. 

— Berods, ponia Taliver? — prašneko ponas Veikemas, 

— Taip, pone, mano mergautinė pavardė panelė Eli- 
zabeta Dodson. 

— Prašom sėstis. Ar turite į mane kokį reikalą? 

— Na taip, pone,— atsakė ponia Taliver, prieš tokį 
didelį Žmogų pati išsigandusi savo drąsos ir susivokusi, 
kad dar neapgalvojo, kaip pradėti pokalbį. Ponas Veike- 
mas susikišo pirštus į liemenės kišenes ir tylėdamas žvel- 
gė į ją. 

— Tikiuosi, pone,— prabilo ji pagaliau, — tikiuosi, po- 
ne, nemanote, kad aš pyktį ant tamstos turiu, sykį mano 
vyras prieš tamstą pralaimėjo bylą ir mūsų namus užvaldė 
antstoliai ir buvo išparduotos visos drobulės. .. O Dieve!.. 
Aš buvau ne taip išauklėta. Jūs, pone, tikriausiai prisime- 
nate mano tėvą, nes jis buvo artimas skvairo Darlio drau- 
gas ir Mes visada eidavome pas juos į šokius — mes, pa- 
nelės Dodson,— mes traukėme visų žvilgsnius, juk buvo- 
me keturios, tamsta turbūt žinote, jog ponia Gleg ir po- 
nia Din yra mano seserys. O kad kas bylinėtųsi, prarastų 
visus pinigus ir dar gyvas būdamas būtų paleistas iš var- 
žytynių, nieko panašaus regėt nebuvau regėjusi, kol ište- 
kėjau. O ir po to dar ilgokai. Aš gi nekalta, kad atitekė- 
jau į tokią šeimą, kur elgiamasi kitaip nei mūsų šeimoje. 
Ir Dieve gink, kad aš kada būčiau jus plūdusi kaip va 
kiti plūsta, visi tai galėtų paliūdyti. 

Ponia Taliver palingavo galvą ir nudelbė akis į savo 
nosinaitės kraštą. 

— Aš nė kiek neabejoju tuo, ką sakote, — tarė šaltai, 
mandagiai ponas Veikemas.— Bet jūs norėjote manęs kaž- 
ko pasiteirauti? 

— Taigi norėjau, pone. Aš pati sau ir galvojau, — gal- 
vojau, kad jūs žŽmoniškas; aš jokiu būdu neginu savo vy- 
IO — jis jau du mėnesiai guli leisgyvis, — kad jis visą tą 
košę užvirė dėl irigacijos, bet būna ir už jį blogesnių, nes 
jis nieko nė vienu šilingu, nė vienu pensu nėra apsukęs, 
nebent iš netyčių. O kad jis toks karštas ir linkęs bylinė- 
tis, ką aš galėjau padaryti? Kai jis gavo laišką, kad dabar 
visa žemė jums atiteks, priepuolis pertrenkė jį kaip ne- 
gyvą. Bet aš įsitikinusi, kad jūs elgsitės kaip tikras džen- 
telmenas. 

— Ką visa tai reiškia, ponia Taliver? — paklausė po- 
nas Veikemas gana šiurkščiai. 

— Mat pone, jei jūs būtumėte toks geras, — kiek išsi- 
gandusi skubinosi kalbėti ponia Taliver,— jei būtumėte 
toks geras ir nenupirktumėte malūno ir žemės — žemės dar 
bala nematė, tik mano vyras pasiustų, jei ji atitektų jums. 

Pono Veikemo veidu tarsi šmėkštelėjo nauja mintis ir 
jis paklausė: 

— Kas jums sakė, kad aš ją žadu pirkti? 

— Negi, pone, aš pati išsigalvojau, man net tokia min- 
tis nebūtų atėjusi į galvą, juk mano vyras, turbūt daugiau 
apie įstatymus išmanantis, vis mėgdavo sakyti, kad advo- 
katams nėra reikalo ką nors pirktis — žemę ar namus, — 
jie įsigija juos kitais keliais. Aš maniau, kad ir jūsų to- 
kie patys keliai, pone, aš niekad kitaip ir nesakiau. 

— Na taip, bet kas šitaip sakė? — pakartojo Veikemas 
ir atidaręs rašomojo stalo spintelę ėmė vos girdimai švil- 
paudamas vartyti savo popierius. 

— Nagi ponas Glegas ir ponas Dinas, pone, jiedu da- 
bar viską tvarko; ponas Dinas mano, gal Gest ir Ko. nu- 
pirktų malūną ir paliktų poną Taliverį ten jiems dirbti, 
jeigu tamsta pats nepanorėsite malūno nusipirkti ir neuž- 
kelsite kainos. Mano vyrui būtų išsigelbėjimas, jeigu jis 
galėtų likti malūne ir ten pelnytųsi sau duoną; juk ma- 
lūnas anksčiau buvo jo tėvo, o jį pastatė jo senelis, nors 
kai aš čion atitekėjau, aš nemėgau jo ūžimo, nes mūsų, 
Dodsonų, giminėje malūno niekas neturėjo; o jei būčiau 

žinojusi, kad dėl malūno reikia šitiek bylinėtis, aš pirmoji 
iš Dodsonų nebūčiau tekėjusi už malūnininko; bet aš iš- 
ėjau už jo aklomis, ir prasidėjo visos tos irigacijos ir Vi- 
sa kita. 

— Ką! Gest ir Ko. nori į savo rankas paimti malūną ir 
turbūt jūsų vyrui mokėti algą? 

— O Dieve, pone, baisu ir pagalvoti, — atsakė Vargšė 
ponia Taliver ir ašara nusirito jai skruostu — kad mano 
vyrui teks imti algą. Bet šitaip viskas bent atrodytų kaip 
buvę, jei mes liktume senoje vietoje ir negautume nie- 
kur kraustytis; tamsta tik pagalvokite — jei tamsta užkel- 
tumėte kainą ir nusipirktumėte malūną, mano vyrą galėtų 
ištikti dar sunkesnis priepuolis ir jis nuo jo nebeatsi- 
gautų. 

— Taip tai taip, bet jei aš, nusipirkęs malūną, palik- 
čiau jūsų vyrą jo valdytoju, kaip tuomet? — paklausė po- 
nas Veikemas. 

— O pone, jis nieku gyvu nesutiktų, net jei pats ma- 
lūnas atsistotų ir jo maldaute maldautų. Tamstos pavardė 
jam pikčiau nuodų, o ypač dabar; jis įsikalė į galvą per 
tamstą sužlugęs dar nuo tada, kai padavėte jį į teismą dėl 
to kelio per pievą — jau gal bus aštuoneri metai, — nors 
aš jam nuolat sakiau, kad tai jo paklydimas. .. 

— Jis bukagalvis, nepraustaburnis ir kvailys! — išsprū- 
do ponui Veikemui užsimiršus. 

— O Viešpatie, pone! — tarė ponia Taliver, pagauta 
siaubo, kad kalba pakrypo visai kitaip, nei ji numatė.— 
Nenoriu tamstai priešginiauti, bet jam per ligą galėjo 
pasikeisti nuomonė — jis daug ką pamiršo, ką anksčiau 
kalbėdavo. O jei jis numirtų, tamsta gi nenorėtumėte, 
kad jums ant sąžinės gulėtų negyvėlis; žmonės kalba, jog 
gero nelauk, jei Dorlkouto malūnas pereis iš vienų ran- 
kų į kitas: gali vanduo nusekti, o tuomet... Dieve gink, 
aš Tamstai nelinkiu nieko blogo, pone, dar pamiršau pa- 
sakyti, kad jūsų vestuves prisimenu lyg šiandien; juk po- 
nios Veikem mergautinė pavardė buvo panelė Klint, aš 
puikiai atmenu... O mano sūnus — geras, dailus, doras 
berniukas — kartu su jūsų sūnumi mokėsi. .. 

Ponas Veikemas atsistojo, atidarė duris ir pašaukė sa- 
vo raštvedį. 

— Atsiprašau, ponia Taliver, kad jus pertraukiu, bet 
aš turiu neatidėliotinų reikalų, ir, manau, visa, kas svar- 
biausia, jau buvo pasakyta. 

— Bet gal jūs tai turėkite galvoje,— pasakė stodama- 
si ponia Taliver,— ir neikite prieš mane ir mano vaikus, 
aš neginu pono Taliverio, jis buvo neteisus ir už tai yra 
smarkiai nubaustas, bet yra ir blogesnių nei jis, jo kal- 
tė gal tik ta, kad kitiems viską išdalindavo. 

— Taip, taip, turėsiu tai galvoje, — skubiai atsakė po- 
nas Veikemas, pro atviras duris žiūrėdamas tolyn. 

— Ir labai prašyčiau nepasakyti mano sūnui, ką mes 
čia su jumis kalbėjomės, nes jis ant manęs labai supyktų, 
kam aš savo orumą žeminu, tikrai supyktų, o man tik 
to ir trūksta, kad dar vaikai užsipultų. 

Vargšės ponios Taliver balsas suvirpėjo ir ji net ne- 
pajėgė žodžio ištarti, kai advokatas pasakė „viso labo", 
o tik pritūpė ir tylomis išėjo. 

— Kurią dieną bus Dorlkouto malūno varžytynės? Kur 
skelbimas?— paklausė Veikemas savo raštvedžio, jiems li- 
kus vieniems. 

— Kitą penktadienį, šeštą valandą. 

— O! Nubėk pas Vinšipą, antstolį, pasižiūrėk ar jis 
namie. Turiu į jį reikalą, jei rasi namie, paprašyk, kad 
čia ateitų. 

Nors tą rytą žengdamas į savo kontorą Veikemas nė 
neketino pirkti Dorlkouto malūno, dabar jau buvo tvirtai 
nusprendęs pirkti; ponia Taliver išsakė tam rimtas paska- 
tas, o jis buvo labai guvaus proto. Ponas Veikemas buvo 
iš tų žmonių, kurie yra veržlūs, bet ne nutrūktgalviški, ka- 
dangi jų tikslas būna aiškiai apibrėžtas ir jie nesiblaško 
tarp prieštaringų paskatų. 

Manyti, jog Veikemas jautė Taliveriui tokią pat įsi- 
šaknijusią neapykantą, kaip Taliveris jam, vadinasi, ma- 
nyti, jog gali sutapti lydekos ir kuojos požiūris vienos i 
kitą; kuoja, be abejonės, bjaurisi tuo būdu, kaip lydeka 
gauna sau peną, 0 lydeka tikriausiai žiūri net į labiausiai 

pasipiktinusią kuoją vien kaip į gardų kąsnį; lydeka gal 
tik tada pajustų asmeninį priešiškumą kuojai, jeigu ja 
užspringtų. Jei ponas Taliveris būtų iš rimtųjų pakenkęs 
advokatui ar sugriovęs kokius jo planus, Veikemas ne- 
būtų kratęsis prieš jį keršto. Tačiau kai turgaus dieną 
prie pietų stalo ponas Taliveris išvadindavo jį sukčiumi, 
advokato klientai nė nemanydavo atsiimti iš jo savo by- 
lų; ir jei kartais dalyvaujant pačiam Veikemui, koks aš- 
trialiežuvis raguočių augintojas, paveiktas brendžio ir pa- 
sinaudodamas proga, įgeldavo advokatui, užsiminęs apie 
senučių testamentus, tas išlaikydavo sang froi!, puikiai 
nutuokdamas, kad dauguma čia susirinkusiųjų pasiturin- 
čių vyrų puikiausiai patenkinti, jog ,„Veikemas yra Vei- 
kemas“; žodžiu, kad jis toks žmogus, kuris ir gana drums- 
tuose savo praktikos vandenyse rasdavo kur statyti koją. 
Žmogus, susikrovęs didelius turtus, Toftone tarp medžių 
turintis gražų namą ir neabejotinai geriausią vyno rūsį 
visose Seint Ogo apylinkėse, viešosios nuomonės galėjo 
nepaisyti. Ir aš nesu įsitikinęs, ar netgi dorasis ponas Ta- 
liveris, žiūrėjęs į teismą kaip į gaidžių peštynes, kitaip 
susiklosčius aplinkybėms, nebūtų pripažinęs tos tiesos, kad 
„Veikemas yra Veikemas“, nes, anot Žmonių, išmanan- 
čių istoriją, mes nelinkę kabinėtis prie didžiųjų nugalė- 
tojų, jei jų pergalės mums palankios. Tad Veikemui Ta- 
liveris buvo ne kliūtis, priešingai, jis jau buvo nugalėjęs 
tą bėdžių kelis kartus, — tas karštakošis visada jam įduo- 
davo į rankas prieš save ginklą. Kartą kitą apsukęs malū- 
nininką aplink pirštą, Veikemas nejautė sąžinės grauži- 
mo, ko jam neapkęsti pralaimintį ieškovą — tą apgailė- 
tiną pasiutusį jautį, susipainiojusį tarp tinklo akių. 

Vis dėlto išskaičiuodami žmogiškos prigimties kraš- 
tutinumus, moralistai nenurodo, kad žmonės itin mėgtų 
tuos, kurie juos atvirai plūsta. 

Sėkmingas Geltonasis kandidatas nuo Senojo Topingo, 
galbūt ir nejaučia apgalvotos nenumaldomos neapykantos 
Žydrųjų laikraščio redaktoriui, guodžiančio savo prenu- 
meratorius išpūstais keiksmais prieš Geltonuosius, kurie 
parduodą tėvynę ir sėją velnio sėklą asmeniniame gyve- 

nime, ir kažin ar Geltonieji susvyruotų, jei pasitaikius 
palankiai progai ir nepažeidžiant įstatymų, galėtų taip 
įspirti Žydrųjų redaktoriui, kad jis iš Žydro taptų tamsiai 
mėlynu |. Klestintys žmonės retkarčiais nesibodi keršto 
kaip tam tikro pasismaginimo, ypač jei tas kerštas pats 
nukrenta mums į rankas ir nekliudo verslui; toks nedide- 
lio masto, šaltas kerštas gyvenime gali turėti lemiamos 
reikšmės — sau suteikdami šiokio tokio malonumo, gali- 
me vertingam Žmogui sutrukdyti užimti jam deramą vie- 
tą ar lyg tarp kitko apjuodinti gerą jo vardą. Kaip nu- 
ramina ir paglosto savimeilę, pamačius, jog tie, kas mus 
kiek įžeidė, yra be jokių mūsų pastangų prispausti gyve- 
nimo ir pažeminti. Vadinasi, Apvaizda ar koks kitas šio 
pasaulio valdovas už mus atseikėja atpildą pagal nuopel- 
nus, ir pagal kažkokią malonią tvarką mūsų priešų iš tie- 
sų niekad nelydi sėkmė. 

Veikemo širdžiai toks netiesioginis kerštas tam kliau- 
tingam malūnininkui buvo nesvetimas, ir štai dabar po- 
niai Taliver pakišus mintį, jis nutarė neatsisakyti malo- 
numo padaryti tai, kas poną Taliverį mirtinai sužeistų — 
juolab, kad tas kerštas būtų ne primityvus pykčio išlie- 
jimas, o veikiau savo asmens išaukštinimas. Matydami sa- 
vo priešą pažemintą, žinia, patiriame džiaugsmo, bet tai 
menkas pasitenkinimas, palyginus su tuo pasitenkinimu, 
kokį gauname, pažeminę priešą savo kilniaširdiškumu ar 
kokia nuolaida jo labui. Toks kerštas gula į svarstyklių 
dorybės lėkštę, o Veikemas nebuvo abejingas, kad toji 
lėkštė pagarbiai nusvertų antrąją. Kartą jam teko malo- 
numas patalpinti seną savo priešą į Seint Ogo prieglaudą, 
kurios perstatymui buvo skyręs nemažą sumą; O štai da- 
bar pasitaiko proga pasirūpinti kitu priešu, padarius jį 
savo tarnu. Panašūs dalykai turtui teikia pilnatvės ir ža- 
dina tokius saldžius jausmus, kurių net nesapnuoja trum- 
paregiškas, įkaitrintas, kerštingumas, kertantis tiesiai, iš 
peties. Iš dėkingumo Veikemui Taliveris gal prikąs savo 
palaidą liežuvį ir bus geresnis tarnas nei koks atsitikti- 
nis darbininkas, nuolankiai prašantis vietos. Taliveris tu- 


! Užuomina į rinkimus CČ. Dikenso romane „Pikviko klubo užra- 
šai“. Žydrieji — torių partija, Geltonieji — vigų. 

rėjo doro, oraus žmogaus vardą, o Veikemas buvo pakan- 
kamai aštraus proto, ir neteigdavo dorumo visai nesant. 
Jis apie žmones spręsdavo pagal poelgius, o ne pagal 
elgesio taisykles, ir geriau nei kiti žinojo, kad ne visi žmo- 
nės tokie, kaip jis. Be to, jis ir pats ketino gana uoliai 
rūpintis žeme mei malūnu: jam ūkiški, kaimiški rūpes- 
čiai buvo prie širdies. Tačiau Dorlkouto malūną jis norė- 
jo įsigyti ir dėl rimtesnių priežasčių, ne vien iš gera- 
valio keršto malūnininkui. Tai buvo puikus pinigų įdėji- 
mas, be to, jį norėjo įsigyti Gest ir Ko. Ponas Gestas 
ir ponas Veikemas, susitikdavę per kviestinius pietus, vie- 
nas su kitu draugiškai bendraudavo ir advokatui patikda- 
vo pranokti tą laivų bei aliejaus spaudyklos savininką, 
kurio balsas buvo pernelyg garsus tiek miesto reikaluo- 
se, tiek prie pietų stalo. Veikemas buvo ne tik versli- 
ninkas — aukštesniuose Seint Ogo sluoksniuose jis buvo 
pageidautinas žmogus, malonus pašnekovas prie portvei- 
no, ūkininkas mėgėjas ir tikrai nepriekaištingas vyras bei 
tėvas; bažnyčioje, kai ten nueidavo, jis sėdėdavo prie 
gražiausio paminklo, pastatyto sienoje žmonos atmini- 
mui. Daugelis vyrų juo dėti būtų vedę antrą kartą, tačiau, 
kaip žmonės kalbėjo, jis savo luošą sūnų mylėjo labiau 
nei kiti dailiausias savo atžalas. Ir ne todėl, kad ponas Vei- 
kemas be Filipo nebūtų turėjęs kitų sūnų, bet tiems tek- 
davo jo tėvystės ne šviesiausi spinduliai, ir jie buvo ap- 
Iūpinti taip, kad pagal visuomeninę padėtį nepranoktų 
tėvo. Teisybę sakant, gal čia ir buvo lemiamas akstinas 
pirkti Dorlkouto malūną. Poniai Taliver šnekant, guvaus 
proto teisininkas sumojo, jog šalia kitų šio pirkinio pri- 
valumų buvo ir tas, kad malūne po kelerių metų galės 
įdarbinti vieną mielą vaikiną, kurį jis ketino išvesti į 
žmones. 

Štai kokie buvo sumetimai žmogaus, kurį ryžosi per- 
kalbėti ponia Taliver ir patyrė nesėkmę; gal tokį faktą 
geriausiai paaiškintų vieno didelio filosofo posakis, jog 
meškeriotojams, naudojantiems masalui muses, todėl ne- 
pavyksta jomis prisivilioti laimikio, kad jie nepakankamai 
nutuokia apie žuvų skonį. 

8 
DŪŽENOS DIENOS ŠVIESOJE 


Ponas Taliveris pirmą sykį nulipo žemyn šaltą giedrą 
sausio mėnesio dieną; ryškiai saulei apšvietus kaštono ša- 
kas ir stogus priešais jo langą, jis nekantriai pareiškė 
daugiau tame narve uždarytas nesėdėsiąs. Jam atrodė, jog 
tokią skaisčią dieną visur būtų smagiau nei jo miegama- 
jame, nes jis nežinojo, kokia tuštuma apačioje, kur įsru- 
vęs saulės srautas tarsi įžūliai, bejausmiai išryškino tas 
plikas vietas bei žymes, kur anksčiau stovėjo mieli daik- 
tai. Iš pono Taliverio kalbų buvo aišku, kad jis mano, tik 
vakar gavęs pono Goro laišką, ir tuščios buvo visos pas- 
tangos jį įtikinti jau nuo to laiko praėjus daug savaičių 
ir daug visko įvykę, nes jis tuoj pat apie tai pamiršdavo, 
tad netgi ponas Ternbulas nerimavo, jį ruošdamas tikro- 
vės smūgiui. Visiškai suvokti tikrovę jis galėjo tik pama- 
žėle pratindamasis prie naujos patirties, o ne vien iš Žo- 
džių, kurių poveikis kur kas silpnesnis nei įspūdžiai, 
įspausti senos patirties. Išgirdę apie jo pasiryžimą nulipti 
žemyn, žmona su vaikais nustėro. Ponia Taliver paprašė 
Tomo įprastu laiku neiti į Seint Ogą — jis turįs pabūti, 
kol tėvas nulips, ir Tomas sutiko, nors visas susitraukė, 
pagalvojęs apie būsimą skausmingą akimirką. Per pasta- 
rąsias kelias dienas jie visi buvo labai prislėgti. Mat Gest 
ir Ko. nenupirko malūno; ir malūnas, ir žemė atiteko Vei- 
kemui, kuris pas juos jau buvo apsilankęs ir prie ponios 
Taliver ponui Dinui bei ponui Glegui pareiškęs, jog mie- 
lai pasamdysiąs poną Taliverį valdytoju, jei tik jis pa- 
sveiksiąs. Dėl to pasiūlymo kilo daug šeimyninių ginčų. 
Dėdės ir tetos buvo vieningos nuomonės, jog tokio pasiū- 
lymo negalima atmesti, tuo labiau, kad vienintelis kliu- 
vinys būtų tik pono Taliverio nusistatymas, kuriam nepri- 
tarė nei tetos, nei dėdės ir laikė jį visiškai neprotingu ir 
vaikišku — į Veikemą nukreiptą siutą ir neapykantą ver- 
čiau būtų atsukęs prieš savo vaidingumą, ypač pasireiškusį 
per jo bylinėjimąsi. Ir dabar ponui Taliveriui pasitaiko 
gera proga aprūpinti žmoną bei dukterį be giminių pa- 
galbos ir nenusmunkant į akis badantį skurdą, nes gerbia- 

miems žmonėms nemalonu susitikti puolusį šeimos narį, 
nustumtą į gyvenimo kelio pakraštį. Ponia Gleg sampro- 
tavo, jog reikia ponui Taliveriui įdiegti, kai jis atgaus 
pilną sąmonę, kad didesnio pažeminimo jau nebegali bū- 
ti, nes įvyko tai, ką ji seniai numatė įvyksiant per jo at- 
žarumą „tiems, kas buvo jo tikri draugai, kuriais galėjo 
remtis“. Ponas Glegas su ponu Dinu buvo atlaidesni, ta- 
čiau abu buvo tos nuomonės, jog Taliveris jau pridarė 
gana žalos per savo karštakošiškas užgaidas ir, kai jam 
siūlomas pragyvenimo šaltinis, metas išmesti jas iš gal- 
vos; Veikemas parodė geravališkumą ir ant Taliverio dan- 
ties negriežia. Tomas paprieštaravo šiam pasiūlymui — 
jam būtų nemalonu, jei tėvas tarnautų Veikemui, ir gal 
net atrodytų niekinga; o motina labiausiai sielvartavo 
dėl to, kad niekaip negalima pakeisti Taliverio ,„nusistaty- 
mo prieš Veikemą“ ir priversti klausyti proto balso — ne, 
jiems teks išsikraustyti į kiaulidę vien ant pykčio Veike- 
mui, kuris „taip teisingai kalbėjo, kaip niekas kitas“. Po- 
nia Taliver nuo tų nesuvokiamų sielvartų, kuriais ji nuo- 
lat skųsdavosi žodžiais „(O Viešpatie, kuo aš nusidėjau, 
kuo aš blogesnė už kitas moteriškes, kad tu mane taip 
baudi“ iš tiesų visai nebesusigaudė, ir Megi ėmė įtarinė- 
ti, ar jai protas nesimaišo. 

— Tomai,— tarė ji, juodviem drauge išėjus iš tėvo 
kambario,— Mudu privalome pasistengti, kad tėvas prieš 
nulipdamas žemyn bent šį tą suprastų, kas atsitiko. Bet 
reikia iš kambario išvesti motiną, nes ji ką nors leptels 
nei į tvorą, nei į mietą ir tik viską sumaišys. Paprašyk 
Kizajos, kad ji nusiviliotų ją žemyn ir suturėtų virtuvėje. 

Kizajai tokia užduotis buvo pagal jėgas. Pranešusi apie 
savo ketinimą pasilikti pas juos „su alga ar be algos“, kol 
šeimininkas pasitaisys, ji rado šiokį tokį sau atpildą, pa- 
ėmusi šeimininkę į nagą — bardama ją, kad „suskydo“ ir 
kiaurą dieną pravaikšto nepasikeitusi kyko tarsi jai būtų 
„Vienas varžtelis atsisukęs“. Šiaip tas nelaimių metas Ki- 
zajai buvo tikra šventė — ji galėjo į valias plūsti viršes- 
nius už save. Tuo sykiu reikėjo vidun įnešti išdžiuvusius 
skalbinius; jai rūpį žinoti, ar galima viena pora rankų nu- 
dirbti visus darbus ir namuose, ir kieme, ir gal poniai Ta- 
liver būtų ne pro šalį užsidėjus skrybėlaitę kvėptelti gry- 

no oro ir atlikti tą naudingą darbą. Vargšė ponia Taliver 
paklusniai nulipo; tarnaitės nurodymai buvo paskutinis 
jos buvusio šeimininkės orumo ženklas — greit nebeturės 
net tokios tarnaitės, kuri ją pačią siuntinėtų. 

Ponas Taliveris ilsėjosi krėsle, pavargęs, kol apsivilko, 
o Tomas su Megi sėdėjo greta, kai įėjo Lukas ir paklau- 
sė, ar šeimininkui nereikia padėti nulipti. 

— Taigi, taigi, Lukai, pala valandėlę, prisėsk,— pasa- 
kė ponas Taliveris, lazda rodydamas į kėdę ir žiūrėdamas 
į jį akylu žvilgsniu, kokiu sveikstantis ligonis vedžioja jį 
slaugantįjį tarsi kūdikis auklę: Lukas naktimis nuolat bu- 
dėdavo prie šeimininko. 

— Kaip dabar vanduo, a, Lukai? — paklausė ponas Ta- 
liveris.— Ar Diksas vėl nesmaugia, a? 

— Ne, pone, viskas gerai. 

— Taigi, taip ir maniau; jis atvėso, kai Railis jį su- 
tramdė. Aš vakar Railiui taip ir pasakiau... Sakiau... 

Ponas Taliveris pasilenkė į priekį, pasidėjo alkūnes ant 
atramų ir nudelbė akis į grindis lyg kažko ieškodamas — 
stengdamasis įsiminti pranykstančius vaizdinius kaip žmo- 
gus, bandantis įveikti snaudulį. Megi su nebyliu liūdesiu 
pažvelgė į Tomą — tėvo mintys labai toli nuo dabarties, 
kuri tuoj užgrius jo pakrikusią sąmonę! Tomas jau kone 
buvo pasinešęs bėgti iš kambario, nebeištverdamas tos 
skausmingos įtampos — toks nekantrumas ir yra vienas iš 
skirtumų tarp jaunuolio ir merginos, vyro ir moters. 

— Tėve, — tarė Megi, uždėdama savo ranką ant tėvo 
plaštakos, — ar nepameni, kad Railis mirė? 

— Mirė? — dygiai pakartojo tėvas, įbedęs jai į veidą 
keistą veriantį žvilgsnį. 

— Taip, mirė nuo smūgio, greit bus metai; dar prisi- 
menu tave sakant, kad turėsi už jį mokėti pinigus; savo 
dukteris jis paliko skurde — viena jų dabar dirba jaunes- 
niąja mokytoja pas panelę Ferni, kur aš mokiausi, at- 
meni... 

— A? —tarstelėjo tarsi netikėdamas tėvas, vis dar ne- 
nuleisdamas žvilgsnio nuo dukters veido. Bet vos Tomui 
prašnekus, jis atsisuko į jį tokiu pat klausiamu žvilgsniu, 
lyg nustebęs dėl šių dviejų jaunuolių buvimo. Mintimis 
nuklydęs į tolimą praeitį jis neatpažindavo jų dabartinių 

veidų — jie nebuvo panašūs į jo bernaitį ir mergaičiukę 
iš tos praeities. 

— Tėve, jau daug laiko praėjo nuo tavo vaidų su Dik- 
su,— pasakė Tomas.— Pamenu, tu apie tai kalbėjai prieš 
trejus metus, kai dar nesimokiau pas poną Stelingą. O aš 
pas jį prasimokiau trejus metus, ar pamiršai? 

Ponas Taliveris vėl atsilošė, naujos mintys atitraukė 
jį nuo išorinių įspūdžių ir jis nebežiūrėjo vaikišku žvilgs- 
niu. 

— Taigi, taigi, — pratarė jis po valandėlės.— Aš sumo- 
kėjau didelius pinigus... Sakiau trūks plyš, bet mano sū- 
nus bus išmokytas; aš pats bemokslis, ir nuolat jutau šią 
spragą. Jam visas turtas bus mokslas, štai kaip aš sa- 
kau... jei vėl nebus Veikemo viršus. .. 

Mintis apie Veikemą užgavo naują stygą ir pažvelgęs į 
savo švarką jis ėmė grabinėtis po šoninę kišenę. Po to 
pasisuko į Tomą ir vėl taip pat dirgliai paklausė: 

— Kur jie nudėjo Goro laišką? 

Laiškas gulėjo čia pat stalčiuje, nes jis ne kartą buvo 
jo prašęs. 

— Juk tu žinai, kas šiame laiške rašoma, tėve,— pasa- 
kė Tomas, paduodamas jam laišką. 

— Kaip aš nežinosiu? — piktokai atsakė ponas Talive- 
ris.— Na ir kas? Jei Ferlis neperims visos nuosavybės, kas 
nors kitas perims, — be Ferlio yra daug žmonių pasaulyje, 
Visa bėda, kad aš nepagaliu; Lukai, eik pasakyk, kad kin- 
kytų arklį, aš dar pajėgsiu iki Seint Ogo nuvažiuoti — 
Goras Manęs laukia. 

— Ne, mielas tėve! — puolė maldauti Megi.— Nuo ta- 
da daug laiko praėjo; tu prasirgai savaičių savaites — 
daugiau nei du mėnesius, ir viskas pasikeitė. 

Ponas Taliveris išsigandęs nužvelgė visus tris iš ei- 
lės; mintis, jog atsitiko daug kas, apie ką jis nieko neži- 
nojo, probėgšmais jį ir anksčiau nusmelkdavo, bet dabar 
jis tai suvokė naujai. 

— Taip, tėve,— atsakė Tomas į jo žvilgsnį. — Kol visai 
nepasveikai, negalvok apie reikalus: šiuo metu dėl visko 
jau nuspręsta — ir dėl malūno, ir dėl žemės, ir dėl skolų. 

— Kaip nuspręsta? — piktai paklausė tėvas. 

— Labai neimkite į galvą, pone, — pasakė Lukas.— Jūs 

visiems būtumėte sumokėjęs, jei būtumėt išgalėjęs, aš 
taip ir ponaičiui Tomui sakiau... sakiau, kad visiems bū- 
tumėt sumokėjęs, jei tik būtumėt išgalėjęs. 

Gerajam Lukui, kaip daugeliui, visą gyvenimą pratar- 
navusių, bet nesiskundžiančių savo sunkiu darbu, atrodė, 
kad net pagal rangą jam privalu šeimininko nuosmukį lai- 
kyti ir savo tragedija. Jam rūpėjo kaip nors, kad ir gan 
nesklandžiai, išreikšti savo užuojautą dėl šeimos nelaimės, 
ir tie žodžiai, kuriuos jis vis kartojo Tomui, atsisakyda- 
mas pasiimti penkiasdešimties svarų atlyginimą iš vaikio 
pinigų, jam pirmiausia šovė į galvą. O būtent tie žodžiai 
skaudžiausiai palietė sutrikusį šeimininką. 

— Visiems sumokėjęs? — pakartojo jis smarkiai susi- 
jaudinęs, išraudęs, užsitvieskusiomis akimis.— Kaip tai... 
ar Man paskelbtas bankrotas? 

— O tėte, mielas tėte! — pasakė Megi, jau žinodama, 
kokią tikrovę tas baisus žodis atitinka.— Ištverk tai Vyriš- 
kai... nes mes tave mylime, vaikai tave visada mylės. 
Tomas jiems visiems atlygins, jis sakė, kad atlygins su- 
augęs. 

Ji pajuto, kad tėvą ima krėsti drebulys, jo ir balsas 
drebėjo, kai po valandėlės tarė: 

— Taigi, mano mergaičiuke, bet antro gyvenimo man 
nebus duota. 

— Bet gal dar, tėve, sulauksi to laiko, kai aš su visais 
atsiskaitysiu, — pasakė prisivertęs Tomas. 

— Ak sūnau, — tarė ponas Taliveris, pamažėle linguo- 
damas galvą, — sudužusio ąsočio nebesulipdysi: o jei at- 
siskaitysi, tai bus tavo nuopelnas, ne mano.— Pakėlęs į 
Tomą galvą, jis kalbėjo toliau.— Tau tik šešiolika. .. teks 
kryžiaus kelius išeiti... bet nekaltink vien tėvo — tokia 
krūva sukčių pranoko mano jėgas. Bet aš tau daviau moks- 
10 — tau bus gera pradžia. 

Tariant paskutinius žodžius jam užspaudė gerklę, vei- 
de atslūgo raudonis, taip išgąsdinęs vaikus, nes visada iš- 
mušdavęs tėvą prieš pasikartojančius paralyžiaus priepuo- 
lius; jis pablyško ir susidrovėjo, o Tomas nieko neatsakė, 
vis dar tvardydamasis, kad neišbėgtų iš kambario. Tėvas 
valandėlę tylėjo, bet jo mintys, matyt, jau nebeklydo į 
praeitį. 

— Vadinasi, aš išparduotas? — paklausė jis jau ramiau, 
tarsi tik domėdamasis, kas atsitiko. 

— Viskas išparduota, tėve, tik dar neaišku dėl malū- 
no ir žemės, — pasakė Tomas, stengdamasis užbėgti už akių 
klausimui, ar pirkėjas ne Veikemas. 

— Nenustebk, tėve, kad apačioje kambarys labai iš- 
tuštėjęs, — tarė Megi,— bet ten dar yra tavo kėdės ir sta- 
liukas — jie liko. 

— Eime... padėk man, Lukai, nulipti... einu, viską 
pats pažiūrėsiu,— pasakė ponas Taliveris pasiremdamas 
lazda ir ranką tiesdamas į Luką. 

— Taigi, pone,— tarė Lukas, atkišdamas šeimininkui 
parankę,— pats pamatęs, geriau susivoksite ir greičiau ap- 
siprasite. Taip ir mano motina sako apie savo dusulį: ji 
sako su juo susidraugavusi, nors iš pradžių grūmėsi su 
juo kaip įmanydama. 

Megi pirma nubėgo pasižiūrėti, ar sutvarkyta nyki sve- 
tainė, kur židinyje ugnis, tarsi prislopinta šaltos saulės 
šviesos, dar labiau stiprino skurdo įspūdį. Ji atsuko tėvo 
kėdę, pastūmėjo staliuką, kad jo neužkliūtų tėvas, ir tada 
atsistojusi nerimstančia širdimi laukė, kada jis čia įeis ir 
pirmą sykį savo akimis viską išvys. Tomas įžengė pirmas 
nešinas pakoja ir atsistojo greta Megi prie židinio. Iš tų 
dviejų jaunuolių Tomui labiau skaudėjo širdį, nes Megi, 
nors ir būdama labai jautri, mažiau kankinosi — nelaimė 
tarsi plačiau atvėrė vartus jos meilei išsilieti ir atsiskleisti 
jos veržliai prigimčiai. Šitaip nė vienas tikras berniukas 
nebūtų pasijautęs: jis mieliau būtų vykęs užmušti Nemė- 
jaus liūto ' ar atlikęs šiaip kokį žygdarbį, nei kentęs nuo- 
latinius prašymus būti atlaidžiam dėl negerovių, kurių jis 
nevaliojo įveikti. 

Ponas Taliveris tarpduryje sustojo remdamasis į Luką 
ir apžvelgė tuščias vietas, kur jam vaidenosi šešėliai čia 
stovėjusių daiktų — kasdienių jo gyvenimo palydovų. At- 
rodė, kad jo sąmonė atgauna jėgas, remdamasi į apčiuo- 
piamus pojūčius. 

— A! — ištarė jis lėtai žengdamas prie savo kėdės, — 
jie mane išpardavė... išpardavė. 


'! Užuomina į graikų didvyrio Heraklio žygį. 

Atsisėdęs ir ant grindų šalia pasidėjęs lazdą, jis apsi- 
dairė. Lukas išėjo iš kambario. 

— Didžiąją Bibliją paliko,— pasakė.— Ten viskas su- 
rašyta, kada aš gimiau, kada vedžiau, Tomai, paduok ją 
man. 

Didžioji Biblija buvo padėta priešais jį atversta ties 
priešlapiu ir kol jis pamažėle vedžiojo akimis ten parašy- 
tus žodžius, į svetainę įėjo ponia Taliver ir neteko žado, 
pamačiusi, kad vyras jau nulipęs skaito Bibliją. 

— AĄ,— tarė jis, žiūrėdamas ten, kur laikė pirštą — 
mano motina buvo Margareta Biten. .. mirė keturiasdešimt 
septynerių metų: jos giminė nebuvo ilgaamžė, o mudu su 
Griti atsigimę į motiną ir mudu neilgai trukus iškeliausi- 
me į aną pasaulį. 

Matyt, jis buvo priėjęs sesers gimimo ir vedybų įra- 
šus, kurie jam pakišo naują mintį, nes staiga pakėlęs akis 
į Tomą jis neramiai paklausė: 

— Bet jie nepristojo prie Moso, kad grąžintų iš ma- 
nęs pasiskolintus pinigus, tiesa? 

— Ne, tėte,— atsakė Tomas, — skolos raštelis buvo su- 
degintas. 

Ponas Taliveris vėl nuleido akis į puslapį ir netrukus 
vėl prakalbo: 

— A... Elizabeta Dodson. . . jau aštuoniolika metų kaip 
ją vedžiau. 

— Bus per ateinančias gandrines,— patikslino ponia 
Taliver eidama prie jo ir pažvelgdama į puslapį. 

Jos vyras rimtai įsižiūrėjo į jos veidą. 

— Vargšė Besi,— tarė — tada buvai graži mergina... 
visi taip sakydavo... ir aš vis Maniau, kad tu taip gerai 
išsilaikei kaip nei viena kita... Bet jau pasenai... Nemi- 
nėk manęs bloguoju... Aš norėjau tau viso geriausio. 
Mes gi pasižadėjome neapleisti vienas kito nei džiaugs- 
me, nei varge... 

— Bet aš nemaniau, kad šitoks vargas laukia, — pasa- 
kė ponia Taliver tokiu keistu išsigandusiu žvilgsniu, kokiu 
pastaruoju metu žiūrėdavo, — ir mano velionis tėvas mane 
išleido... ir taip viskas nei iš šio, nei iš to užgriuvo... 

— Oi, mama,— įsiterpė Megi,— šitaip nešnekėk. 

— Na taip, jūs vargšei savo motinai ir prasižioti ne- 
leidžiate... Visą gyvenimėlį šitaip... Jūsų tėvui mano 
žodžiai nė motais... Prašyk jo neprašiusi... Viskas vel- 
tui, net jei ant kelių atsiklaupusi būčiau maldavusi. 

— Taip nekalbėk, Besi,— pasakė ponas Taliveris, ku- 
rio išdidumas pirmosiomis pažeminimo valandėlėmis pri- 
geso ir jis pripažino, jog žmonos priekaištuose esama tei- 
sybės.— Jei gyvenime dar ką nors galėčiau padaryti, kad 
išpirkčiau savo klaidą, nieku gyvu neatsisakyčiau. 

— Tuomet mes galėtume čia pasilikti, turėtume iš ko 
duoną valgyti ir aš nuo seserų nenutolčiau... aš gi tau 
buvau gera žmona, negrauždavau kiauras dienas... visi 
taip sako... Visi sako, kad čia būtų geriausia išeitis, jei 
tik tu nesišiauštum prieš Veikemą. 

— Mama,— griežtai pertraukė ją Tomas, — dabar ne 
laikas apie tai kalbėti. 

— Lai kalba, — užsistojo ponas Taliveris.— Išsakyk, Be- 
si, visa, kas tau rūpi. 

— Juk dabar ir malūnas, ir žemė Veikemo, viskas jo 
rankose, tai ko dar priešintis, jei jis tau siūlo čia pasi- 
likti ir žŽmoniškai kalba, sako, kad tu galėtum tvarkyti 
malūno reikalus, gautum trisdešimt šilingų per savaitę 
ir arklį į turgų nujoti. O kur kitur mes savo galvas pri- 
glausime? Turėtume kraustytis į kokią trobelę kaime... 
štai ko aš su savo vaikais sulaukiau... Ir vien todėl, kad 
tu nusistatei prie Žmogų ir nors čia plyšk. 

Ponas Taliveris drebėdamas susmuko kėdėje. 

— Kaip tu man liepsi, Besi, taip ir bus,— pratarė jis 
tyliai, — per mane tu į skurdą papuolei... Mane šis pasau- 
lis pribaigė... esu niekas, žlugęs — ko čia dar priešintis. 

— Tėve,— įsiterpė Tomas, — aš nesutinku nei su mo- 
tina, nei su dėdėmis, ir nemanau, kad tau dera tarnauti 
Veikemui. Dabar aš uždirbu per savaitę svarą, gal tu ko- 
kį darbą susirasi pasveikęs. 

— Nebešnekėk, Tomai, nebešnekėk; man šiai dienai ga- 
na. Pabučiuok mane, Besi, ir neminėkime vienas kito blo- 
guojų; jaunystės nebesugrąžinsi. Mane šis pasaulis pri- 
baigė... 

9 
DAR VIENAS ĮRAŠAS ŠEIMOS METRAŠTYJE 


Po pirmosios savęs atsižadėjimo ir nuolankumo aki- 
mirkos mMalūnininkui sekė įtemptos vidinės kovos dienos: 
pamažėle stiprėdamas kūnu, pajėgdavo protu plačiau ap- 
rėpti, kokioje prieštaringoje padėtyje atsidūrė. Nusilpę 
gyvulėliai nesipriešina pririšami, ir mes ligos prispausti 
nesunkiai duodame pažadus, kuriuos sulaužome atgavę 
senąsias jėgas. Kartais ponas Taliveris pagalvodavo, jog 
ištesėti pažadą Besi būtų virš žmogaus jėgų; jis pažadė- 
jo, nežinodamas, ką ji pasakys — o gal ji būtų paprašiusi 
ant nugaros panešti toną svorio. Bet, kita vertus, jos nau- 
dai bylojo ir kiti sumetimai, ne vien mintis, kad vedęs ją 
įstūmė į tokią duobę. Tas pasiūlymas davė galimybę — 
labai spaudžiantis, taupant iš algos — atmokėti savo sko- 
lininkams, nes susirasti kokią kitą vietą jam nebūtų buvę 
lengva. Daug kitiems nurodinėdamas ir mažai dirbdamas, 
jis nebuvo pratęs prie sunkaus gyvenimo, ir prie kitokios 
veiklos vargu ar būtų prisitaikęs. Ko gero, jam būtų tekę 
imtis padienio darbo, o žmonai laukti pagalbos iš seserų — 
tokia perspektyva jam buvo juo apmaudesnė dabar, kai 
jos leido išparduoti brangiausius Besi daiktus, turbūt no- 
rėdamos nuteikti ją prieš vyrą; tegul pajunta, prie ko jis 
privedė. Jis klausydavosi jų įkalbinėjimų, kai jos atvyk- 
davo jį įtikinti, ką jam dera daryti vardan vargšės Besi, 
nukreipęs į šoną akis, kurios svaidydavo žaibus, kai tik 
svainės nuo jo nusisukdavo. Niekas dabar taip neskatino 
paklausyti jų patarimų kaip baimė neišsiversti be jų pa- 
galbos. 

Bet stipriausias akstinas buvo meilė gimtoms vietoms, 
kur pats bėgiojo mažas, o paskui bėgiojo Tomas. Šičia gy- 
veno Taliverių kartų kartos, ir jis žiemos vakarais sėdė- 
davo ant žemos kėdutės ir klausydavosi tėvo pasakojimų 
apie tai, jog čia anksčiau buvęs pusiau rąstų malūnas, bet 
paskutiniai didieji potvyniai jį taip apgadinę, kad jo se- 
nelis jį nugriovė ir pastatė naująjį. Kai ponas Taliveris 
jau pajėgė vaikščioti, jis apžiūrėjo visą sodybą ir paju- 
to, kaip stipriai yra prisirišęs prie savo namų, kurie yra 

dalis jo gyvenimo, jo paties dalis. Jam net pagalvoti buvo 
baisu, kad tektų kitur gyventi, o ne čia, kur pažįstamas 
kiekvienas vartų ar durų girgžtelėjimas, kur miela visų 
stogų forma ir spalva, net orų paliktos dėmės, nes visu 
tuo kažkada mito bundantys jo jausmai. 

Mes, mokyti klajūnai — išugdyti knygų apie tolimus 
kraštus ir savo vaizduotėje nusikeliantys net į Zambezi- 
ją, kuo greičiau veržiamės į tropikus ir jaučiamės kaip na- 
mie tarp palmių bei figmedžių, o prie savo gyvatvorių ne- 
turime kada stoviniuoti — vargu ar bent iš tolo nujaus- 
tume, ką reiškia tokiems senamadiškiems žmonėms kaip 
Taliveris gimtos vietos, apie kurias sukasi visi jų prisi- 
minimai ir kur gyvenimas yra tarsi įprasta, nugludinta ins- 
trumento rankena, taip ir prilimpanti prie delno. Ir tuo 
metu Taliveris gyveno atgaivintais senų laikų prisimini- 
mais, kurie užplūsta mus neveikliomis valandomis, sveiks- 
tant po ligos. 

— Taigi, Lukai, — tarė jis vieną pavakarę pro vartus 
žvelgdamas į sodą, — dar pamenu tą dieną, kai šios obe- 
lys buvo pasodintos. Mano tėvas mėgo sodininkauti — jam 
būdavo didžiausia šventė, jei gaudavo pilnus karučius jau- 
nų medelių, o aš ir šaltyje visur paskui jį bėgiodavau kaip 
šunelis. 

Po to jis pasisuko ir atsirėmęs varčios apžvelgė prie- 
šais stūksančius pastatus. 

— Senasis malūnas turbūt manęs pasiges, Lukai. Žmo- 
nės sako, kad upė supyksta, kai malūnas pereina iš vienų 
rankų į kitas. Girdėjau tėvą ne kartą šitaip sakant. Kas 
žino, ar čia teisybė, ar ne, nes painus šis pasaulis, o jei 
dar nelabasis prikiša pirštus... taip mane ir pribaigė. 

— Taigi, pone,— pritarė užjausdamas Lukas,— daug 
kas atrodo neįtikėtina — o kaip kartais kviečiai parūdija 
ar kūgiai patys užsidega; va mes neseniai paršą pasker- 
dėm, tai jo taukai susilydo lyg sviestas — nieko keptuvė- 
je nebelieka. 

— Rodos, tai buvo vakar, — kalbėjo toliau ponas Tali- 
veris,— kai mano tėvas ėmė salyklą daryti. Kaip šiandien 
prisimenu tą dieną, kai buvo salyklinės statybos pabaig- 
tuvės, maniau tai didelė šventė, nes tądien valgėme sly- 
vų pudingą, šiek tiek pasivaišinome, tai aš motinos ir klau- 

siau... Mano motina buvo graži tamsiaakė moteris, mano 
mažoji su ja kaip du vandens lašai — Čia ponas Taliveris 
tarp kojų suspaudė lazdą ir išsiėmė tabokinę, kad gautų 
didesnį malonumą iš savo šnekos, kurią dėstė pabirai, tar- 
si pasakojimo gija būtų trūkčiojusi nuo užplūstančių pra- 
eities vaizdų.— Tiek ten dar manęs buvo — gal motinai 
iki kelių... o motina mus vaikus, mane su Griti, be ga- 
lo mylėjo — tai aš jos ir paklausiau: ,,„Mama, ar mes dabar, 
pastačius salyklinę, kiekvieną dieną valgysime slyvų pu- 
dingą?“ Ji man apie tai iki pat mirties pasakodavo. O mirė 
mano motina nesena, nesena. Jau keturiasdešimt metų kaip 
salyklinė pastatyta, ir nebuvo tos dienos, kad rytą atsikė- 
ir koks oras, kad ir koks metų laikas. Naujoje vietoje aš iš 
proto išsikraustyčiau. Jausčiausi kaip pasiklydėlis. Ar šiaip 
žiūrėk, ar taip, vis vien sunku — pavalkai nutrins nuospau- 
das, bet geriau tempti vežimą senu keliu, nei stoti į nau- 
ją kelią. 

— Taigi, pone, — atsakė Lukas,— čia jums būtų daug 
geriau nei kur naujoje vietoje. Aš pats naujoje vietoje 
neapsiprantu, rodos, ten viskas ne taip — ten ir vežimo ra- 
tai per siauri, ir perlipos kitokios ir avižų paplotėliai ki- 
taip iškepti, kaip va Floso aukštupyje. Vargas išsikraus- 
čius iš gimtinės. 

— Bet jie, Lukai, ko gero, atleis Beną ir tau liks pagal- 
bininku tik vienas berniokas... na, ir aš kiek galėdamas 
malūne padėsiu. Tau bus sunkiau dirbti. 

— Nesirūpinkite, pone,— atsakė Lukas.— Dėl to aš ne- 
sigraušiu. Aš pas jus pradirbau dvidešimt metų, o juk pa- 
švilpęs jų neatšauksi kaip ir medžių augimo nepagreitinsi; 
viskas Dievo valioje. Aš nepriprantu nei prie naujo mais- 
to, nei prie naujų veidų, niekad žmogus nežinai, prie ko 
tavo širdis palinks. 

Pasivaikščiojimas baigėsi tylomis, nes Lukas jau buvo 
išsakęs visas susikaupusias mintis, ir jo visos žodinės at- 
sargos buvo išsekusios, o ponas Taliveris nuo prisiminimų 
įsileido į skausmingus apmąstymus apie laukiantį jo sun- 
kų pasirinkimą. Megi pastebėjo, kad geriant arbatą tą va- 
karą jis buvo neįprastai išsiblaškęs, O paskui pasilenkė, 
sėdėdamas savo kėdėje, nuleido į grindis akis, kažką kru- 

tino lūpomis ir kartkartėmis palinguodavo galvą. Po to 
įdėmiai pasižiūrėjo į ponią Taliver, sėdinčią su mezginiu 
priešais, ir į Megi, kuri, palinkusi prie savo siuvinio, jau- 
tė, jog tėvo širdy vyksta kažkokia drama. Ūmai jis pa- 
ėmė žarsteklį ir su įniršiu perdaužė didelį anglies gabalą. 

— Viešpatie Dieve, pone Taliveri, ką tu galvoji? — 
pasakė jo žmona išsigandusi.— Šitaip netaupyti — anglis 
daužyti, kai didelių gabalų visai mažai liko, ir nežinia, iš 
kur daugiau gausime. 

— Tėve, šiandien turbūt nelabai gerai jautiesi? — pa- 
klausė Megi,— kažko susirūpinęs. 

— Dar iki šiol Tomas neparėjo? — nekantraudamas pa- 
klausė Taliveris. 

— Viešpatie Dieve! Ar jau laikas? Einu jam virti va- 
karienės,— susizgribo ponia Taliver, ir padėjusi mezginį 
išėjo iš kambario. 

— Jau tuoj pusė devynių, — atsakė ponas Taliveris.— 
Jis turėtų greit pareiti. Eik, atnešk didžiąją Bibliją ir at- 
versk pirmą lapą, kur viskas surašyta. Ir paduok plunks- 
ną, rašalo... 

Megi pakluso nustebusi, bet tėvas daugiau nieko ne- 
paliepė, tik sėdėjo, klausydamasis, kada išgirs Tomo 
žingsnius Žžvyruotu keliuku ir, matyt, niršo ant pakilusio 
vėjo, kuris ūžaudamas nustelbė visus garsus. Tėvo akys 
keistai žibėjo ir gąsdino Megi; ir ji ėmė nekantrauti, kada 
grįš Tomas. 

— Štai ir jis, — tarė jaudindamasis ponas Taliveris, ga- 
liausiai išgirdęs beldimą į duris. Megi pašoko atidaryti du- 
rų, bet iš virtuvės išskubėjo motina ir ją sulaikė: 

— Pala, Megi, aš atidarysiu. 

Ponia Taliver ėmė prisibijoti sūnaus, bet pavyduliavo, 
jei kas kitas, o ne ji kuo nors jam pasitarnaudavo. 

— Vakarienė padėta virtuvėje prie krosnies, sūnau, — 
tarė ji, Tomui nusiėmus skrybėlę ir nusivilkus švarką.— 
Pavalgyk vienas, kaip tu mėgsti, aš tavęs nešnekinsiu. 

— Man rodos, mama, tėvas laukia Tomo,— pasakė Me- 
gi, — tegul jis pirmiau užsuka į svetainę. 

Tomas įėjo kaip paprastai vakarais nusiminęs, bet jo 
dėmesį iškart patraukė atversta Biblija bei rašalinė, ir jis 
pažvelgė neramiai nustebęs į tėvą, kuris tarė: 

— Eikš, eikš, vėluoji, man tavęs reikia. 

— Ar kas atsitiko, tėve,— paklausė Tomas. 

— Sėskis, visi susėskite,— tarė įsakmiai ponas Talive- 
ris.— Tu čia sėskis, Tomai; noriu, kad tu šį tą į Bibliją 
įrašytum. 

Visi trys susėdo, įbedę į jį akis. Jis prabilo iš reto, 
pirma pažvelgęs į žmoną. 

— Aš apsisprendžiau, Besi,— tau duotą žodį tesėsiu.. 
Mus paguldys į vieną kapą, ir vienas kito neminėkime 
bloguoju. Aš pasiliksiu senoje vietoje ir tarnausiu Veike- 
mui, dorai tarnausiu; tarp Taliverių nebuvo nė vieno ne- 
doro, įsidėmėk, Tomai,—ir čia jis pakėlė balsą, — man 
gali prikišti, kad neišmokėjau dividendų, bet juk aš ne 
per savo kaltę — šioje žemėje per daug sukčių priviso. 
Aš vienas jų visų nepriveikiu, turiu pasiduoti. Įkišiu savo 
galvą į jungą, — tavo teisybė, Besi, kad per mane į skur- 
dą papuolei. Aš jam tarnausiu taip dorai, lyg jis nebūtų 
sukčius; aš doras Žmogus, nors daugiau galvos jau nebe- 
pakelsiu. Aš nulaužtas medis, nulaužtas medis. 

Jis nutilo ir nuleido akis į grindis. Paskui staiga, pa- 
kėlęs galvą prašneko balsiau ir šaižiau: 

— Bet aš jam nedovanosiu! Žinau, ką jie kalba — ne- 
va jis Man nieko pikta nenorėjęs; šitaip nelabasis ir pa- 
laiko sukčius. Visa ko kurstytojas buvo Veikemas, aš Ži- 
nau, bet jis mat orus džentelmenas. Sako, man nereikėję 
į teismą duoti. O kieno tokia tvarka, kad nėra nei arbi- 
tražo, nei teisybės? Jam tai kas, jis gi orus džentelmenas, 
lobstantis iš vargšų Žmogelių, o kai juos elgetomis palei- 
džia, dalina jiems labdarą... Aš jam nedovanosiu! Tegul 
ant jo galvos krinta tokia gėda, kad net sūnus nuo jo 
nusigręžtų! O kad jis ką nors iškrėstų ir už bausmę būtų 
pristatytas sukti kojaminį ratą malūne! Bet kur tau, to- 
kius stambius sukčius įstatymas apeina. Ir įsidėmėk, To- 
mai, tu jam niekad neatleisk,— arba tu man ne sūnus. 
Gal ateis toks laikas, kai tu jam tuo pačiu atsilyginsi, 
aš tokio meto nebesulauksiu — mano galva jau į jungą 
įkišta. Tu rašyk, rašyk į Bibliją. 

— Tėve, na ką tu šneki? — neištvėrė Megi visa išba- 
lusi, virpėdama ir atsisėdo jam prie kojų.— Nuodėmė ki- 
tą prakeikti ir jam pyktį nešioti. 

— O aš tau sakau, kad ne nuodėmė,— atkirto tūžda- 
mas tėvas.— Nuodėmė, kad tokie sukčiai klesti — va kur 
velnio sėkla. Daryk, kas tau sakoma, Tomai. Rašyk. 

— Ką man rašyti, tėve? — niūriai paklausė Tomas. 

— Rašyk, jog aš tavo tėvas, Edvardas Taliveris, stoju 
tarnauti Džonui Veikemui, jį pražudžiusiam žmogui, nes 
aš daviau Žodį žmonai, kad atitaisysiu jai padarytą skriau- 
dą ir todėl, kad noriu mirti senoje vietoje, kur gimiau ir 
kur gimė mano tėvas. Parink žodžius — tu gi moki — ir 
dar parašyk, kad aš vis vien Veikemui neatleidžiu; ir nors 
aš jam dorai tarnausiu, linkiu, kad jo akys gero neregė- 
tų. Užrašyk. 

Tomo plunksna krebždeno popierių mirtinoje tyloje; 
ponia Taliver atrodė išsigandusi, Megi virpėjo kaip dre- 
bulės lapas. 

— Dabar paklausysiu, ką parašei,— tarė ponas Talive- 
IIS. 

Tomas lėtai perskaitė ką parašęs. 

— Ir dar parašyk, parašyk, kad niekad nepamirši, ką 
Veikemas tavo tėvui yra padaręs, ir jei tik išmuš tokia 
valanda, atsilyginsi tuo pačiu. Ir pasirašyk Tomas Tali- 
veris. 

— O ne tėte, mielas tėte! — sušvogždė Megi, iš baimės 
užsmaugta gerkle.— Neversk Tomo šitaip rašyti. 

— Patylėk, Megi! — atsakė Tomas— Aš taip parašy- 
siu. 


KETVIRTA KNYGA 


PAŽEMINIMO SLĖNIS! 


1 


PROTESTANTIZMO ATMAINA, NEŽINOMA 
BOSIUETUI * 


Vasaros dieną keliaudami Rono upe tikriausiai pajuto- 
te, kad net saulėkaita atrodo paniurusi nuo sugriautų kai- 
mų, kuriais vietomis nusagstytos jo pakrantės, bylojančių 
apie tai, jog kažkada srauni upė pakilo kaip rūstus nai- 
kinimo dievas ir nušlavė geibias, nedidelių užmojų kar- 
tas, 0 jų būstus pavertė griuvėsiais. Gal jūs pamanėte, 
jog keistas kontrastas tarp to įspūdžio, kurį daro šios ny- 
kios liekanos prastų namų, net savo geriausiomis dieno- 
mis liudijusių apie varganą gyvenimą, pagal visus požy- 
mius būdingą ir mūsų pačių prasčiokiškam laikmečiui, ir 
įspūdžio, daromo pilių griuvėsių prie Reino, kurie iro su- 
siliedami į tokią darną su žalsvais uolėtais skardžiais, jog 
atrodo čia savaime pritapę lyg kalnų pušis — beje, jau tuo 
metu, kai tos pilys buvo pastatytos, jos tikriausiai atrodė 
čia savaime pritapusios, tarsi išaugintos žemės pagimdy- 
tos rasės, paveldėjusios iš savo didingos motinos dieviš- 
ką darnos instinktą. Štai kada buvo romantiški laikai! Gal 


! Pažeminimo slėnis — pavadinimas slėnio Benjano knygoje ,„Mal- 
dininko kelionė“; tame slėnyje pasakojimo herojus susitinka velnią ir 
jį nugali. 

Ž J. Bossuet (1620—1704) — prancūzų rašytojas, traktato „Protestan- 
tiško tikėjimo atmainos“ autorius. 

tie plėšikai — baronai ir panešėjo į nuožmias girtas žmo- 
gėdras, bet turėjo ir laukinio žvėries didybės; jie buvo 
miškų šernai su iltimis, viską aplink plėšiantys ir nioko- 
jantys, o ne naminiai kriuksiai,— jie įkūnijo demoniškas 
jėgas, amžinai susiremiančias su grožiu, dorybe, kilniais 
gyvenimo pradais, ir buvo ryški priešprieša klajojantiems 
menestreliams, švelnialūpėms princesėms, pamaldiems at- 
siskyrėliams ir droviems izraelitams. Tai buvo spalvingas 
metas, kai saulės spinduliuose žybsėjo plienas ir plevėsa- 
vo vėliavos; nuotykių ir įnirtingų kovų metas — beje, ir 
gyvo, religingo meno, ir religinio entuziazmo metas, juk 
tomis dienomis buvo pastatytos didžiosios katedros, o di- 
dieji imperatoriai, palikę vakarietiškus rūmus, patraukda- 
vo numirti priešais netikėlių tvirtoves šventuosiuose Ry- 
tuose. Štai kodėl tos Reino pilys man žadina poetinius jaus- 
mus — jos priklauso didingam žmonijos gyvenimo istori- 
niam tarpsniui ir atkuria prieš akis visą epochą. Tačiau 
mirties paliesti, tuščiomis akiduobėmis žvelgiantys kam- 
puoti kaimų griaučiai prie Rono kelia slegiančias mintis, 
kad žmogaus gyvenimas — didžioji jo dalis — yra ribota, 
nepatraukli, prispausta būties ir netgi nelaimė jos nepa- 
kylėja nuo žemės, o tik apnuogina jos prasčiokiškumą; 
ir mano negailestingu įsitikinimu, gyvenimas, savo pėd- 
sakus palikęs šiuose griuvėsiuose, buvo dalis niekam neži- 
nomos būties, nuėjusios užmarštin kaip skruzdžių ar beb- 
rų kartos. 

Gal panašios slogios mintys ir jus užplūdo, stebint Flo- 
so pakrantėje šį senamadišką šeimos gyvenimą, kurio net 
kančia nepajėgia pakylėti aukščiau tragikomedijos lygio. 
Pasakytumėte, jog Taliverių bei Dodsonų gyvenimas buvo 
varganas, nenušviestas nei aukštesnių tikslų, nei roman- 
tinių svajonių, nei veiklaus, pasiaukojančio tikėjimo; ne- 
kurstomas pašėlusių, nevaldomų aistrų, nuo kurių krinta 
tamsūs nelaimių ir nusikaltimų šešėliai; be paprastų, 
nenudailintų poreikių, be sunkaus, nuolankaus, pras- 
tai apmokamo darbo, be vaikiško įsiskaitymo į gamtos 
raštus, suteikiančius kaimiečio gyvenimui poezijos. Čia 
sąlyginių visuomenės sampratų bei tradicijų įsikimbama 
be mokslo, be elegancijos — juk tai proziškiausias žmo- 
giškos būties pavidalas: išdidus padorumas nemadingame, 

dvikinkiame vežime, gražios manieros, tiekiant į stalą 
tik vieną patiekalą. Atidžiau stebėdami šiuos žmones, net- 
gi geležinei nelaimės rankai atplėšus juos nuo abejotinos 
sąsajos su pasauliu, menkus teįžvelgsime juose religijos, 
ir dar menkesnius tikros krikščionybės pėdsakus. Jų tikė- 
jimas Nematomu, jei kada ir išpažįstamas, yra veikiau pa- 
goniškas; jų moraliniai įsitikinimai, nors ir gana gajūs, 
yra pagrįsti ne kuo kitu, o paveldėtais įpročiais. Jūs tik- 
riausiai negalėtumėte gyventi tarp tokių Žmonių, uždus- 
tumėte pasigesdami grožio, didingumo bei taurumo, jus 
erzintų šie vyrai bei Moterys — Žmonių atmaina, neturinti 
darnos su žeme, kurioje gyvena, kur per sodrius slėnius. 
vis pirmyn ir pirmyn besiveržianti plati upė sujungia ma- 
žą šio seno Anglijos miestelio pulsą su galingos pasaulio 
širdies tvinksniais. Įnirtingi stabmeldžiai, čaižantys savus 
dievus ar savas nugaras, ko gero, labiau atitinka mįslingą 
žmogaus paskirtį, nei mąstysena šių skruzdžių Dodsonų 
bei Taliverių pavardėmis. 

Mane kaip ir jus liūdina tas slogus siauraprotiškumas, 
bet jį būtina pajusti, norint suprasti, kaip jis veikė Tomo 
ir Megi gyvenimus, kaip per daugelį kartų veikė jaunuo- 
lius, kurie, skatinami nuolatinio Žmonių veržimosi į prie- 
kį, pakildavo savo mąstysena aukščiau tėvų, nors prie jų 
būdavo prisirišę tvirčiausiais širdies saitais. Kiekviename 
mieste, prie daugybės šeimos židinių sielvartauja kanki- 
niai ar aukos, be kurių neįvyksta jokia istorinė žmonijos 
pažanga, ir nesibaidykime palyginti mažus dalykus su di- 
deliais, argi mokslas mums neteigia, jog didžiausias jo sie- 
kis yra nustatyti vienovę, sujungiančią mažuosius daly- 
kus su didžiausiais? Gamtos moksluose, kaip aš suprantu, 
protui, aprėpiančiam sudėtingas sąsajas, nėra nereikšmin- 
gų dalykų ir kiekviena atskirybė byloja apie plačią ją są- 
lygojusią visumą. Tas pat pasakytina ir apie pastebėji- 
mus iš žmonių gyvenimo. 

Dodsonų bei Taliverių religinius bei moralinius įsitiki- 
nimus vargu ar perprastume, dedukciniu būdu išvedžio- 
dami teiginį, kad jie priklausė Didžiosios Britanijos pro- 
testantams,— pernelyg tie įsitikinimai buvo savotiški. Jų 
gyvenimo filosofija turėjo sveiką šerdį, kaip tikriausiai ir 
visos filosofijos, kuriomis remiantis išaugo ir suklestėjo 

padorios, pasiturinčios šeimos, tačiau teologinio atspalvio 
joje būta visai menko. Jei mergautinėmis dienomis Dod- 
son seserims Biblija ties kai kuriomis vietomis greičiau 
atsiversdavo nei ties kitomis, tai tik todėl, kad ten buvo 
džiovinami tulpių žiedlapiai, įkišti kur papuolė, o ne 
dėl pamėgtų tam tikrų maldų ar bažnyčios istorijos bei 
tikėjimo tiesų. Jų religija buvo paprasta, pusiau pago- 
niška, tačiau be erezijų — jei erezija išties reiškia prieš- 
taravimą bažnyčiai, — nes jie net nežinojo, jog esama ir 
kitokios religijos, neskaitant nonkonformizmo !, kuris bu- 
vo paveldimas kaip ir astma. O iš kur jiems žinoti? Jų 
mielos kaimiškos parapijos vikaras gerai lošė vistą, nie- 
kad nepraleisdavo progos pajuokauti su pražydusia para- 
pijiete, o į diskusijas nemėgdavo leistis. Dodsonų religija 
susidėjo iš pagarbos viskam, kas įprasta ir padoru; reikia 
būti pakrikštytam, antraip tave kapinėse nelaidos, o prieš 
mirtį svarbu gauti paskutinį patepimą, apsidraudžiant nuo 
dar migločiau suvokiamų pavojų, bet lygiai taip pat svar- 
bu, kad būtų kas neša aksomo dangalą virš karsto, kad 
šermenims būtų gerai išrūkytų kumpių, o testamentas bū- 
tų surašytas nepriekaištingai. Nė vienas Dodsonas nenorė- 
jo būti apkaltintas nesilaikąs pripažintų normų ar nuo se- 
no nusistovėjusios tvarkos, sektinos jau vien todėl, kad 
jos laikosi turtingiausi parapijiečiai, 0 į ją įėjo paklusnu- 
mas tėvams, ištikimybė giminėms, darbštumas, nepaper- 
kamas sąžiningumas, taupumas, švariai nušveisti mediniai 
bei variniai rakandai, kaupimas monetų, galinčių prading- 
ti iš apyvartos, pirmarūšių prekių į turgų gaminimas ir 
vertinimas viso to, kas namuose padaryta. Dodsonai buvo 
įišdidi giminė, o jų išdidumas rėmėsi tuo, kad jokiais bū- 
dais jų nebūtum galėjęs apkaltinti pažeidus nusistovėju- 
sias pareigas ar padorumą — daugeliu atžvilgių, tai sveikas 
padorumas, garbę tapatinantis su bekliaučiu pareigin- 
gumu, sąžiningu darbu ir ištikimybe pripažintoms taisyk- 
lėms. Ir visuomenė už kai kurias savo narių savybes tu- 
zi būti dėkinga Dodsonų sluoksnio motinoms, kurios pla- 
kė gerą sviestą, virė skanią grūstų kviečių košę, ir būtų 


! Anglų protestantų atskilimas (XVI—XVIII a.) nuo valstybinės ang- 
likonų bažnyčios; anglikonų bažnyčios principų nepripažinamas. 

jautusios didžiausią gėdą, jei visa tai būtų ne taip dariu- 
sios. Dodsonams šūkis „doras, kad ir vargšas“ buvo sve- 
timas, ir juo labiau buvo svetima dėtis turtingų, esant 
vargšų; jų giminės priesakas veikiau buvo „būk doras ir 
turtingas“, ir ne šiaip turtingas, 0 turtingesnis nei kiti ma- 
no. Visą gyvenimą nugyventi gerbiamam ir būti palai- 
dotam kaip pridera, buvo visos būties siekis, ir jis būtų 
niekais nuėjęs, jei tu smuktum savo aplinkinių akyse, kai, 
perskaičius tavo testamentą, paaiškėtų, jog turėjai ma- 
žiau pinigų, nei jie manė, arba savo pinigus paskirstei 
užgaidžiai, nepaisydamas griežtos giminystės eilės. Gimi- 
naičiams reikia padaryti viską, kas pridera. Jei jie gimi- 
nei garbės nebedaro, pridera juos bausti be jokio atlaidu- 
mo, tačiau nenušalinant net nuo mažiausios dalies šeimos 
sidabrinių batų sagių ar kito gero. Ryškus Dodsonų būdo 
bruožas buvo tiesumas; ir ydomis, ir dorybėmis pasireikš- 
davo jų išdidus, doras egoizmas, ir jiems labai nepatikdavo 
tai, kas kenkė jų geram vardui ar interesams, o pažemi- 
nusį juos giminaitį išdėdavo į šuns dienas, tačiau jo neats- 
tumdavo ir nelaimėje neapleisdavo — duonos kąsnį pakiš- 
davo, tik tą kąsnį pasistengdavo apkartinti. 

Tie patys tradiciniai įsitikinimai buvo įaugę ir Talive- 
riams, tik jų gyslomis tekėjo karštesnis kraujas, nulė- 
męs tokius bruožus kaip nepasvertas dosnumas, atlapas 
širdingumas ir ūmus beatodairiškumas. Pono Taliverio se- 
nelis sakydavosi esąs palikuonis kažkokio Ralio Taliverio, 
nepaprastai galvoto vyro, bet galiausiai nusigyvenusio. 
Labai galimas daiktas, jog tas galvotasis Ralias gyveno 
plačiu mostu, važinėjo eikliais žirgais ir kitų nuomonės 
niekad nepaisė. Kita vertus, niekas nėra girdėjęs, kad bū- 
tų nusigyvenęs koks nors Dodsonas; jų giminėj nebuvo 
tokios mados. 

Jei pagirtinais Pito ! ir aukštų kainų laikais Dodsonams 
bei Taliveriams buvo nuo vaikystės diegiamos tokios pa- 
žiūros į gyvenimą, žinant, kokia buvo visuomenė Seint 
Oge, peršasi išvada, jog brandos metais kitokio poveikio 
jie ir negalėjo patirti. Netgi vėlesniuoju antikatalikizmo 
laikotarpiu nemažam skaičiui žmonių, ko gero, dar nebuvo 


! William Pitt (1708—1778) — anglų valstybės veikėjas. 

svetimi pagoniški įsitikinimai, nors jie save laikė gerais 
krikščionimis; tad nesistebėkime, jog ponas Taliveris sa- 
vo kerštą įrašė į Biblijos priešlapį. Žavios, kaimiškos pa- 
rapijos, kur stovėjo Dorlkouto malūnas, vikaro negalima 
dėl to kaltinti; kilęs iš puikios šeimos, jis buvo nepriekaiš- 
tingas elegantiškų pomėgių viengungis, baigęs su pagyri- 
mu universitetą, gavęs koledžo mokslinės tarybos nario 
laipsnį. Ponas Taliveris jam pagarbą reiškė kaip ir visoms 
bažnytinėms apeigoms iš pareigos, bet, jo manymu, baž- 
nyčia yra viena, o sveika nuovoka — kita, o kokia ta svei- 
ka nuovoka, jis pats, be niekieno aiškinimų žinojo. Gamta 
kai kurioms sėkloms, sudygstančioms ir nepalankiomis 
sąlygomis, įtaisė čiauptuvus, kuriais galėtų įsitverti labai 
neimlaus paviršiaus. Dvasinės sėklos, pasėtos pono Tali- 
verio širdyje, matyt, panašių čiauptuvų neturėjo, ir jas 
pasigavo vėjas, 


2 
IŠDRASKYTĄ LIZDĄ PERVERIA DYCGLIAI 


Pirmuosius nelaimės smūgius lydintis susijaudinimas 
mus palaiko — taip ir nutvilkantis aštrus skausmas paža- 
dina trumpalaikių jėgų. Bet kada nusistovi persimainęs 
gyvenimas, kai širdgėla atbunka ir nebetenka jausminės 
įtampos, atsveriančios skausmą, kai diena vienodai slen- 
ka po dienos, nežadėdama nieko nauja, o pergyvenimai 
tampa pilka kasdienybe, štai tada iškyla nevilties grės- 
mė, štai tada pajuntame nenumaldomą sielos alkį, ir iš- 
temptomis ausimis bei akimis ieškome neatskleistos mūsų 
būties paslapties, nuo kurios gal būtų lengviau ištverti 
savo dalią. 

Megi tokį dvasios alkį pajuto, vos peržengusi tryliktų 
savo gyvenimo metų slenkstį. Ji buvo ne tik suaugi kaip 
dauguma mergaičių, bet jau anksti patyrusi tą kovą, tą 
prieštarą tarp vidinių polėkių ir išorinės tikrovės, nes jos 
neišvengia nė viena aistringa, apdovanota vaizduote pri- 
gimtis; Metai nuo to laiko, kai ji ant aukšto tarp kirvar- 
pų išgraužtų lentynų kalė vinis į savo medinį talismaną, 
trejopame tikrovės, knygų ir bundančių svajonių pa- 


18—722 27 3 


saulyje bėgo taip veržliai, kad pagal savo amžių ji visais 
atžvilgiais buvo neįprastai subrendusi, tik jai visai stigo 
išminties ir savitvardos, o kaip tik dėl šių savybių Tomas 
labai suvyriškėjo, nors mąstysenos dar buvo berniokiškos. 
Dabar jos lemtis įgavo tylios, liūdnos monotonijos, dar 
labiau paskatinusios užsisklęsti savyje. Tėvas jau pajėgė 
prižiūrėti malūną, jo reikalai apsitvarkė ir jis dirbo Vei- 
kemui valdytoju senoje vietoje. Tomas rytais išeidavo, o 
vakarais pareidavo, ir tomis trumpomis valandėlėmis na- 
muose darėsi vis nešnekesnis; o apie ką jis būtų kalbė- 
jęs? Viena diena nesiskyrė nuo kitos, ir visiems lūkes- 
čiams bei planams sužlugus, jis visas mintis sutelkė ties 
vienu — kaip oriai atsispirti nelaimei. Jį erzino tėvo bei 
motinos keistenybės, ypač apsinuoginusios, nukritus ma- 
lonių, visko pertekusių namų priedangai; Tomo žvilgsnis 
į gyvenimą buvo labai aiškus ir proziškas, nepritemdytas 
jausmų ar vaizduotės mMiglų. Vargšė ponia Taliver atrodė 
jau nebebūsianti tokia kaip buvusi ir neatgausianti tylaus 
veiklumo namų ūkyje. Kaip jai atsigauti? Staiga iš jos bu- 
vo išplėšta visos viltys, visi sumanymai, visos spėlionės, 
visi malonūs rūpestėliai savo brangenybėmis — prapuolė 
visa, tarp ko ramiai sukosi jos mintys ir kur ketvirtį am- 
žiaus nuo pirmojo jos pirkinio — cukraus žnyplių — gy- 
venimas buvo visai aiškus, ir atsivėrusioje tuštynėje ji 
sutriko. 

Klausimas, kodėl tai ištiko ją, o ne kokią kitą moterį, 
taip ir liko neatsakytas, ir, lygindama praeitį su dabar- 
timi, ji nuolat jį kartodavo. Buvo gailu žiūrėti, kaip daili 
moteris nyksta, nerasdama ramybės nei kūnui, nei sie- 
lai, blaškosi po tuščius namus, kai jau visi darbai būna 
nudirbti, kol sunerimusi Megi ją surasdavo ir nusives- 
davo žemyn ta dingstimi, jog Tomas supyks, kam ji ne- 
saugo savo sveikatos, niekad neprisėda ir nepailsi. Ne- 
paisant vaikiško bejėgiškumo, jos nuolankus, net graudus 
motiniškas atsidavimas žadino Megi švelnumą vargšei mo- 
tinai, nors ir įkyriančiai savo silpnadvasiškumu. Ji neleis- 
davo Megi dirbti jokių sunkesnių darbų, kad ji nesusitep- 
tų rankų, ir netgi papyko, kai duktė, norėdama ją užva- 
duoti, ėmė semti iš židinio pelenus. „Mesk šitą darbą, 
dukrele, mesk, tavo rankos sugrubs,— sakydavo ji,— tai 

motinos pareiga. Va, siūti aš nebegaliu — neprimatau". Ji 
vis dar šukuodavo ir rūpestingai prižiūrėdavo Megi plau- 
kus, susitaikiusi su ta mintimi, kad jų nesugarbiniuosi, bet 
jie buvo tokie ilgi ir vešlūs. Megi nebuvo jos numylėtinė 
ir gaila, kad ji nebuvo kitokia, bet moteriška širdis, ne- 
tekusi visų savo džiaugsmelių, gyveno šios jaunos būtybės 
ateitimi, ir motina negailėdavo savo rankų, kad tik pasau- 
gotų kur kas pajėgesnes rankeles. 

Tačiau nuolatinis motinos verkšlenimas ir nesusigau- 
dymas Megi ne taip skaudino kaip tėvo paniuręs uždaru- 
mas bei prislėgta nuotaika. Kol jis buvo paralyžuotas ir 
atrodė visados kaip vaikas priklausysiąs nuo kitų, kol 
jis dar nelabai suvokė įvykusią nelaimę, Megi užplūdo 
tokia stipri meilė tėvui ir gailestis, jog įkvėpė naujų jė- 
gų ir, rodėsi, vardan jo ji būtų ištvėrusi bet kokius sun- 
kumus. Tačiau tėvo vaikišką nesavarankiškumą nustelbė 
tykus, atšiaurus susitelkimas į vieną tikslą, pradingo se- 
nasis jo kalbumas bei geras ūpas; šitaip tęsėsi diena po 
dienos, savaitė po savaitės — blausių akių nenušviesdavo 
joks džiaugsmas. Apniukęs vienodumas vidutinio ir vy- 
resnio amžiaus žmonių, kurie yra nusivylę ar nepatenkinti 
gyvenimu, jaunuoliams atrodo nesuprantamas ir netgi 
nuožmus, — jų veiduose šypsena tokia reta, kad nuo jos 
neišsilygina raukšlės kaktoje ir apie lūpas, ir nepasitikta 
ji kuo greičiau sprunka šalin. „Kodėl jie retkarčiais ne- 
pragiedrėja ir nepradžiunga',— Mano nepailstanti jaunat- 
vė.— „Juk taip lengva, tik noro reikia“. Ir tie niekad ne- 
raišumą, kuris akivaizdaus skausmo akimirką išsilieja mei- 
le ir gailesčiu. 

Ponas Taliveris niekur neužgaišdamas skubėdavo na- 
mo; turguje jis nebeužtrukdavo, o tuose namuose, kur už- 
sukdavo su reikalais, atsisakydavo kvietimo pasėdėti ir 
pasišnekučiuoti kaip senais laikais. Jis niekaip negalėjo 
susitaikyti su savo likimu, jo išdidumą žeidė bet kokia 
žmonių laikysena, užuominą į jo pasikeitusią padėtį jis 
įžvelgdavo ir šaltame, ir nuoširdžiame elgesyje. Netgi tos 
dienos, kai atvažiavęs Veikemas apsidairydavo po žemes 
ir pasiteiraudavo, kaip einasi malūne, nebūdavo tokios juo- 
dos, kaip tos turgaus dienos, kai jis susitikdavo vieną ki- 

tą savo kreditorių, kurie neprieštaravo, kad jų skolų grą- 
žinta tik dalis. Dabar jo visos mintys, visos pastangos bu- 
vo nukreiptos į vieną tikslą — taupyti, kad tiems kredi- 
toriams atmokėti visus pinigus, ir veikiamas šio nenumal- 
domo poreikio anksčiau buvęs gana dosnus žmogus, savo 
namuose nei sau, nei kitam nieko negailėjęs, pamažėle 
tapo skaičiuojančiu trupinius šykštuoliu. Kad ir kaip po- 
nia Taliver taupydavo maistą ir anglis, jam neįtikdavo; 
pats jis geresnio kąsnelio nesuvalgydavo. Gūdi nuotaika 
namuose ir tėvo niūrumas Tomą slėgė ir liūdino, bet jis 
visiškai pritarė jo norui atsiteisti kreditoriams, ir vargšas 
vaikinas, parnešęs pirmąjį viso ketvirčio savo atlyginimą, 
su dideliu pasitenkinimu atidavė tėvui, kad padėtų į alavi- 
nę santaupų skrynelę. Kuklios soverenų atsargos alavinė- 
je dėžutėje buvo vienintelis reginys, įžiebdavęs malūni- 
ninko akyse džiaugsmo kibirkštėlę,— silpną, trumpalaikę 
kibirkštėlę, kuri tuoj užgesdavo nuo minties, jog šias 
skurdžias santaupas teks ilgai kaupti — net jo gyvenimo 
nebeužteks, kol bus išsklaidytas šis klaikus skolos košma- 
ras. Penki šimtai svarų su priaugančiomis palūkanomis — 
gili duobė, ir ją nelengva užpildyti, taupant nuo trisdešim- 
ties šilingų uždarbio per savaitę, net jei prie jų pridėtum 
Tomo atlyginimą. Šiuo vieninteliu klausimu sutarė visi 
keturi tokie skirtingi tos pačios šeimos nariai, prieš mie- 
gą susėdę prie vos rusenančios malkų ugnies židinyje. 
Ponios Taliver kraujuje buvo išdidus Dodsonų padorumas 
ir jai nuo mažens buvo įskiepyta mintis, jog padarydamas 
piniginę žalą žmogui — o juk tai ir reiškia skolą, — pririši 
save prie gėdos stulpo; ir jos manymu, būtų buvę nesą- 
Žininga prieštarauti vyro norui su visais atsiteisti ir su- 
sigrąžinti gerą vardą. Ji iš tolo miglotai įsivaizdavo, jog 
atlyginus visiems kreditoriams, turėtų jai grįžti visi in- 
dai ir drobulės, tačiau nuo kūdikystės jai buvo įdiegtas 
supratimas, kad žmonės, skendintys skolose ir nepajėgian- 
tys jų grąžinti, nieko savo teisėto neturi. Ji šiek tiek pa- 
niurzgė, ponui Taliveriui griežtai atsisakius išreikalauti 
bent kiek skolos iš pono ir ponios Mosų, tačiau nuolan- 
kiai pakluso reikalavimui taupyti namų ūkyje, atsisakyda- 
ma netgi tokio pigaus malonumo kaip prieskoniai, o jos 

maištavimas pasireiškė tik tuo, kad slapčia kartais paska- 
nindavo vakarienę Tomui. 

Senamadiškų Taliverių siauros pažiūros į skolą gal tik 
kels šypseną daugeliui šiuolaikinių skaitytojų, kurie lai- 
kosi plačių komercinių bei filosofinių pažiūrų, pagal ku- 
rias viskas išsilygina savaime, be mūsų pastangų; nerei- 
kia imti į galvą, jei per mane ištuštėjo mano prekybininko 
kišenės, nes per ką nors kitą ištuštėjo kišenės kitam pre- 
kybininkui, o kadangi blogos skolos šiame pasaulyje ne- 
išvengiamos, būtų grynas egoizmas imti į galvą, kad jų 
pridarėme mes, 0 ne mūsų bendrapiliečiai. Aš pasakoju 
istoriją paprastų žmonių, kurių niekad neapnikdavo nū- 
dienų šviesuoliškos dvejonės apie tai, kas yra sąžinė ir 
garbė. 

Nors pono Taliverio nuotaika buvo prislėgta, O visi 
troškimai gūdžiai nukreipti į vieną tikslą, jo meilė ,„mer- 
gaičiukei“ neatvėso, ir jam buvo tiesiog poreikis, kad ji 
būtų šalia, nors sunkių minčių ir nepalengvindama. Me- 
gi vis dar buvo jo akių šviesa, skaidrus tėviškos meilės 
šaltinis, dabar atmieštas kartėlio kaip ir visa kita. Vaka- 
rais baigdavusi darbą, Megi visada pasiimdavo žemą suo- 
lelį ir atsisėsdavo prie tėvo kojų, priglausdama skruostą 
prie jo kelių. Kaip ji troško, kad jis paglostytų jai gal- 
vą ar šiaip kuo nors parodytų, kad jam dukters meilė 
yra paguoda! Tačiau jos švelnumas nesulaukdavo atsako 
nei iš tėvo, nei iš Tomo — dviejų jos gyvenimo stabų. To- 
mis trumpomis valandėlėmis, kurias praleisdavo namuose, 
Tomas būdavo pavargęs, užsigalvojęs, o tėvą graužė skau- 
di mintis, jog mergaitė auga, moteriškėja, o kas jos lau- 
kia gyvenime? Vargu ar gaus gerą vyrą, jiems šitaip nu- 
smukus. Ir jam buvo baisu pagalvoti, kad ji ištekės už 
kokio beturčio kaip teta Griti; jis kape apsiverstų, jei vai- 
kai ir sunkus darbas mažąją taip nualintų kaip tetą Mos. 
Jei nelaimė ilgam prispaudžia neišsilavinusius Žmones, 
kurių protas yra ribojamas tik jų asmeninės patirties, jų 
vidinis gyvenimas nuolat atsikartoja tomis pačiomis liūd- 
nomis, aitriomis Mintimis; atmintis sukasi ties tais pačiais 
žodžiais, tomis pačiomis scenomis, palydimomis tokių pat 
nuotaikų, ir gale metų jie būna lygiai tokie pat, kaip 

pradžioje tarsi kokios mašinos, atliekančios kelias vie- 
nodas operacijas. 


Retas svečias tepaįvairindavo vienodas dienas. Dėdės ir 
tetos užsukdavo tik trumpam ir, žinoma, niekad nepasi- 
likdavo vaišėm, o tetų balsai, kaustomi slogios pono Ta- 
liverio tylos, gūdžiai aidėjo tuščiame plikomis grindimis 
kambaryje; tad šie giminių apsilankymai, nemalonūs 
abiem pusėm, darėsi vis retesni. O ką būtų galima pasa- 
kyti apie kitus pažįstamus? Nusigyvenusius apsupa vėsa, 
ir pažįstami vengia pas juos kelti koją nelyginant į šal- 
tą kambarį; žmogiškos būtybės, tiesiog vyrai ar moterys, 
praradę savo vietą visuomenėje ir nebeturintys nei kuo 
pavaišinti, nei kur jus pasodinti, mus trikdo ir atsiranda 
daugybė priežasčių, dėl kurių mes negalime su jais su- 
sieiti ar nerandame apie ką su jais kalbėtis. Tais tolimais 
laikais mūsų karalystės civilizuotoje krikščioniškoje vi- 
suomenėje šeimos, smukusios žemiau ankstesnio lygio, 
atsiduria nykioje vienatvėje, nebent jie priklauso kokiai 
sektantiškai bažnyčiai, kur broliška šiluma skleidžiama 
saugant šventąją ugnį. 


3 
BALSAS IŠ PRAFITIES 


Vieną pavakarę, skleidžiantis kaštonų žiedams, Megi 
išsinešė kėdę į lauką prie paradinių durų ir atsisėdo su 
knyga ant kelių. Tamsios jos akys nuklydo nuo knygos, 
tačiau, Matyt, jų nedžiugino saulės šviesa, prasiskverbian- 
ti pro jazminų krūmą šalia išsikišusio priebučio jai iš 
dešinės ir metanti ant apvalaus pablyškusio jos skruos- 
to lapų šešėlius; jos akys tarsi ieškojo to, ko saulės švie- 
sa neatskleidžia. Diena buvo dar liūdnesnė nei visos; tė- 
vą po Veikemo apsilankymo buvo pagavęs toks siuto prie- 
puolis, kad dėl kažkokio menko prasižengimo jis primušė 
berniuką, dirbantį malūne pagalbininku. Kartą prieš ligą 
jam buvo užėjęs panašus priepuolis ir tada jis primušė 
savo arklį, ir tas siaubingas vaizdas iki šiol nebuvo iš- 
dilęs Megi iš atminties. Jai nedavė ramybės mintis, kad 
vieną gražią dieną jis primuš motiną, jei ta ne laiku ims 

verkšlenti. Ji labiausiai baiminosi, kad prie esamos ne- 
laimės neprisidėtų koks tėvo niekingas poelgis, užtrauk- 
siantis nenuplaunamą gėdą. Ant kelių pasidėtas Tomo ap- 
trintas vadovėlis nesuteikė tvirtybės atsilaikyti prieš tą 
baimę, ir jos akys, klajodamos bereikšmiu žvilgsniu, vis 
priplūsdavo ašarų; ji nematė nei kaštonų, nei tolimo hori- 
zonto, nes viską užstojo liūdni ateities vaizdai jų na- 
muose. 

Staiga ji atsitokėjo, girgžtelėjus vartams ir ant Žžvyr- 
kelio pasigirdus žingsniams. Tai buvo ne Tomas, artyn ėjo 
vyras kolenkoro kepure ir mėlyno pliušo liemene, ant nu- 
garos nešantis ryšulį, o jam iš paskos vos ne ant kulnų 
lipo margis bulterjeras gana iššaukiančiu snukiu. 

— O Bobai, čia tu! —tarė stodamasi Megi su malo- 
nia šypsena, nes ji daugiau iš nieko nepatyrė tiek gerumo, 
kad būtų pamirštas Bobo dosnumas.— Džiaugiuosi tave ma- 
tydama. 

— Ačiū, panele, — atsakė švytintis iš pasitenkinimo Bo- 
bas, nukėlė kepurę, tačiau tuoj nuleido akis į šunį, neno- 
rėdamas išsiduoti, kad varžosi, ir tą užsipuolė: — Eik ša- 
lin, tu nelemtas mulki! 

— Brolio dar nėra namie, Bobai,— pasakė Megi,— jis 
visą dieną būna Seint Oge. 

— Na taip, panele, — atsakė Bobas, — būtų malonu pa- 
matyti ponaitį Tomą, bet aš ne dėl jo atėjau... va, pa- 
žiūrėkit! 

Tai taręs Bobas ant slenksčio padėjo savo ryšulį ir 
perrištą virvele knygų krūvelę. Matyt, Megi dėmesį jis 
norėjo atkreipti ne į knygas, o į kažką paspaustą po ran- 
ka ir susuktą raudona skarele! 

— Va, pažiūrėkit! — pakartojo jis, dėdamas raudonąjį 
paketuką ant viršaus kitų ir išvyniodamas,— gal nepagal- 
vosite, panele, kad aš kišuosi kur nereikia, bet man pa- 
kliuvo po ranka šitos knygos ir pamaniau, gal jos bent 
iš dalies atstos prarastąsias; ir anąsyk jūs kalbėjote apie 
paveiksliukus — pasižiūrėkite kokie čia paveiksliukai! 

Ant raudonos skarelės gulėjo senas atminimų albumas 
ir šeši ar septyni egzemplioriai didelio tormato ,„Portretų 
galerijos" aplanko; Bobas primygtinai prašė pažvelgti į 

portretą Džordžo Ketvirtojo, pavaizduoto visoje didybėje 
su priplotu kiaušu ir gausiais raukiniais. 

— Čia kokių tik nori džentelmenų,— kalbėjo toliau Bo- 
bas, susijaudinęs versdamas lapus,— su vienokiom nosim, 
ir su kitokiom, vieni praplikę, kiti su perukais, gal kokie 
parlamento ponai. O štai čia, — pridūrė jis atversdamas 
atminimų albumą,— čia jums orios damos, vienos garba- 
notais plaukais, kitos lygiais, vienos šypsosi, pakreipu- 
sios ant šono galvą, o kitos, atrodo, tuoj pravirks — va, 
pasižiūrėkite, štai šitos susėdusios lauke ant žemės ir pasi- 
puošusios kaip damos, kurias esu matęs išlipant iš karietų, 
kai senajame dvare buvo pokylis. Vajetau, kažin kokiais 
drabužiais vilki vyrukai, eidami joms pasipiršti? Vakar 
vakare iki dvyliktos nemiegojau, vis žiūrėjau žiūrėjau į 
juos, kol ir jie ėmė taip spoksoti lyg būtų mane pažinę, 
jei būčiau pakalbinęs. Vajetau, aš gi su jais ir kalbėti 
nemokėčiau! Jie labiau tinka jums į draugiją, panele; par- 
davėjas sakė, kad šitos knygos dėl paveiksliukų eina kaip 
iš pypkės, jis sakė, kad jos — pirmos rūšies prekė. 

— O tu jas man nupirkai, Bobai? — paklausė Megi, 
paprasto jo gerumo iki širdies sujaudinta.— Koks tu ge- 
ras! Bet tikriausiai už jas didelius pinigus sumokėjai. 

— Iš kurgi! — atsakė Bobas.— Būčiau triskart brangiau 
sumokėjęs, jei bent iš dalies jos atstotų tas jūsų knygas, 
panele, kurios buvo išparduotos. Mirsiu neužmiršiu, kokiu 
susirūpinusiu veideliu sielvartavote, kad nebėra jūsų 
knygų; Man taip ir stovite prieš akis tarsi paveikslas. Ir 
kai aš pamačiau šitą knygą, atverstą ant prekystalio, o iš 
jos žvelgiančią damą panašiomis į jūsų akimis, kai siel- 
vartavote dėl knygų, — atleiskite, panele, gal per daug sta- 
čiokiškai elgiuosi, — pamaniau, trūks plyš, bet aš ją nu- 
pirksiu jums, ir kad būtų į porą nupirkau šitas knygas 
vien džentelmenų. .. ir dar va... — tada Bobas pakėlė ne- 
didelį ryšulėlį knygų, — pamaniau, gal jums patiktų ir pa- 
siskaitymai, ne vien paveikslėliai, ir šitas pusvelčiui ga- 
vau, jose vien žodžiai — kaip primūryta, sakau, gal ir jos 
nepakenks greta anų gražiųjų knygų. Jūs gal neatsisaky- 
site jas paimti, neatstumsite kaip ponaitis Tomas sove- 
renus. 

— Tikrai neatsisakysiu, Bobai,— tarė Megi.— Aš tau la- 

bai dėkinga, kad pagalvojai apie mane ir parodei Inan ir 
Tomui tiek gerumo. Iki šiol aš dar iš nieko nesu tiek ge- 
ro patyrusi, kiek iš tavęs. Aš turiu mažai draugų, kuriems 
rūpėčiau. 

— Įsigykite šunį, panele! Jie geresni draugai nei krik- 
ščionys,— atsakė Bobas ir vėl padėjo ant žemės ryšulį, 
kurį jau buvo pasiėmęs, norėdamas greičiau iš čia sprukti, 
nes jis gerokai drovėjosi pokalbio su tokia jauna mer- 
gaite, kaip Megi, nors, anot jo paties, kai prasižiojo, 
„paskui savo liežuvį nespėja“.— Mampsio jums atiduoti 
negalėčiau, nes jo širdis neatlaikytų išsiskyrimo su ma- 
nim,— e, Mampsi, kaip manai, tu nusmurgėli? (Mampsis 
nebuvo iškalbus ir tik kartą pritardamas krestelėjo uo- 
degą.) Bet aš mielai jums gaučiau mažą šuniuką, panele. 

— Ne, ačiū, Bobai. Mes turime kiemsargį šunį ir aš 
negalėčiau laikyti dar vieną sau pačiai. 

— A, gaila, aš žinau, kur yra vienas šuniukas, jeigu 
jums nesvarbu, kad negrynakraujės veislės; jo motina 
vaidina lėlių vaidinimuose — kaip reta protinga kalė — 
ji lojimu daugiau pasako, nei kitas plepėdamas nuo auš- 
ros iki sutemos. Vienas toks vyrukas prekiauja, nešioda- 
mas puodus — menkas, varganas darbas, kaip ir visų ke- 
liaujančių pirklių — tai jis Man sako: „Kas ta Tobi, gry- 
na mišrūnė. Ir pažiūrėti nėra į ką“. Aš jam ir atkirtau: „(O 
tu ar ne mišrūnas? Į tave pažiūrėjus matyti, kad tau tėvo 
ir Motinos niekas neparinko“. Gerą verslą ir aš vertinu, 
bet neapkenčiu, kai vienas kiemsargis šaiposi iš kito.— 
Geros jums kloties, panele,— pridėjo Bobas ir staiga vėi 
griebė savo ryšulį, susipratęs, kad paleido liežuvį. 

— Gal kada vakare užeitum, Bobai, kai brolis bus 
namie,— tarė Megi. 

— Ačiū, panele, gal kitą sykį. Malonėkite perduoti 
jam mano geradienių. Šaunuolis, ponaitis Tomas, dailiai 
nuaugęs, ilgakojis, aš ne toks. 

Jis vėl nuleido ryšulį, tik šį kartą lazdos kablys už- 
kliuvo. 

— Mampsis tikriausiai ne kiemsargis? — paklausė Me- 
gi, numanydama, jog Mampsio šeimininkui bus malonu, 
kad domimasi jo šunimi. 

— Ne, panele, nė iš tolo, — atsakė Bobas su atlaidžia 

šypsena, — tokio nusisekusio šuns nerasi išilgai visą Flo- 
są praplaukęs, o aš jį su barža daug kartų praplaukiau. Net 
dideli ponai sustoja į Mampsį paspoksoti, o Mampsio į 
juos spoksant niekad nenutvertum — jis į svetimus rei- 
kalus nosies nekaišo, kaip mane gyvą matote. 

Iš Mampsio snukio buvo aišku, kad iki tol jis tik pa- 
kentė, kas vyksta aplinkui, bet tokioms pagyroms labai 
pritarė. 

— Jis turbūt baisiai piktas, — pasakė Megi.— Ar man 
duotųsi glostomas? 

— O, kur tau jis nesiduos, ir labai jums ačiū. Jis drau- 
gą iškart atpažįsta, Mampsis toks. Jo ir su mMeduoliu ne- 
prisiviliotum,. jis vagį greičiau užuostų nei meduolį, taip. 
Vajetau, aš kartais su juo ištisą valandą praplepu, kai 
tenka eiti tuščiu keliu, o jei kokią šelmystę iškrečiu, vis- 
ką jam pasipasakoju. Mampsis žino visas mano paslap- 
tis. Ir apie mano storą nykštį žino, viską jis Žino. 

— Tavo storą nykštį — ką tai reiškia, Bobai,— susi- 
domėjo Megi. 

— Štai ką, panele,— greitosiomis pasakė Bobas, atkiš- 
damas šį neįprastai platų skiriamąjį ženklą tarp žmogaus 
ir beždžionės.— Jis man labai pasitarnauja, matuojant vil- 
nelę. Aš pardavinėju vilnelę — mat ji lengva nešioti ir 
brangi, o storas nykštys man labai į naudą. Aš uždedu 
nykštį ant jardo galo, ir kerpu medžiagą nuo jo vidinės 
pusės, o senukės nieko nesusigaudo. 

— Bet, Bobai,— tarė surimtėjusi Megi,— juk tai suk- 
čiavimas, nenoriu net apie tai nė girdėti. 

— Nejau, panele? — apgailestaudamas pasakė Bobas.— 
Tai gaila, kad jums pasakiau. Bet aš taip įpratęs apie vis- 
ką šnekėtis su Mampsiu, o jis nė kiek neima į galvą, jei 
aš apmaunu kokias šykštuoles; jos gi kai pradeda derėtis, 
kai paleidžia savo kakarynes — dykai norėtų iš manęs 
vilnelę gauti, o iš ko aš duoną valgysiu, joms nerūpi. Aš 
niekad neapgaudinėju tų, kas manęs nesitaiko apgauti, 
panele.— Dievuliau, aš sąžiningas žmogus, kaip mane gy- 
vą matot, tik ir man reikia kokios pramogos, o dabar, kai 
lioviausi su šeškais žiurkes medžioti, kam kitam kokią 
šelmystę iškrėsi, jei ne toms šikšnoms moterėlėms. Viso 
labo, panele. 

— Sudie, Bobai. Labai ačiū už knygas. Vėl kada užeik, 
kai Tomas bus. 

— Gerai, panele,— atsakė Bobas, paėjo kelis žingsnius 
įr apsisukęs pridūrė: — aš mesiu tą triuką su savo storu 
nykščiu, kad jūs apie mane blogai negalvotumėte, pane- 
le, nors ir gaila, labai gaila. Kito tokio gero triuko kaip 
su storu nykščiu nesugalvosi. Ir kas man tada iš storo 
nykščio? Tas pat kas iš plono. 

Megi, išaukštinta Bobo kaip Švenčiausioji Mergelė, ro- 
danti doros kelią, nenoromis nusijuokė, ir mėlynos jos 
garbintojo akys sužibo; pasirodžius tokiems geriems ženk- 
lams, jis dar kartą atsisveikindamas pridėjo pirštus prie 
kepurės ir nuėjo. 

Riterių laikai dar užmarštin nenuėjo, nors Berkas ! už 
juos atgiedojo laidotuvių giesmę; jie gyvi, juk dar dauge- 
lis jaunuolių ir vyrų iš tolo garbina moterį, prie kurios 
mažojo pirštelio ar drabužio krašto net svajonėse nedrįsta 
prisiliesti. Bobas su ryšuliu ant pečių taip pagarbiai die- 
vino šią tamsiaplaukę merginą kaip su šarvais riteris, ku- 
ris pradėdamas turnyrą garsiai sušunka jos vardą. 

Linksma kibirkštėlė greit užgeso Megi akyse ir pilku- 
ma aplinkui atrodė dar niūresnė. Ji buvo tokia nusimi- 
nusi, kad net nenoromis atsakinėjo į klausimus apie Bo- 
bo dovanotas knygas, nusinešė jas į savo miegamąjį, pa- 
sidėjo ir atsisėdusi ant vienintelio likusio suolelio net jų 
neatsivertė. Priglaudusi skruostą prie lango rėmo galvo- 
jo, jog linksmuoliui Bobui skirta laimingesnė dalia nei jai. 

Pavasariui pražystant, Megi tik skaudžiau jautė savo 
vienatvę ir nebuvimą jokio džiaugsmo. Aplink namus vi- 
si jos mėgiami kampeliai, drauge su tėvais ją ugdę ir 
puoselėję, dabar buvo paženklinti liūdesio ir net apšviesti 
saulės nė kiek nepralinksmindavo. Nuo visko, prie ko 
vargšė mergaitė buvo pripratusi, kas pirma jai teikė 
džiaugsmą, dabar tik maudė širdį. Ji nebeišgirsdavo jo- 
kios muzikos — nei pianino, nei darnių balsų, nei nuosta- 
bių styginių instrumentų, kurie tarsi aistringos, įkalintos 
sielos šauksmas suvirpindavo ją visu kūnu. Iš mokyklos 


! Edmund Burke (1730—1797) — anglų valstybės veikėjas ir filoso- 

dienų jai buvo likusi tik maža krūvelė vadovėlių, kuriais 
bodėjosi vartydama, nes viską, kas juose buvo parašyta, 
žinojo ir nesitikėjo juose rasti nusiraminimo. Netgi mo- 
kykloje ji pasigesdavo juose kažko daugiau; visa, ko ji 
mokėsi, buvo tarsi ilgų siūlų tuoj pat nutrūkstantys galai. 
Ir dabar, kai nebebuvo akstino rungtyniauti, kas geriau 
išmoks, Telemachas ! atrodė vieni pelai, kaip, deja, ir sun- 
kūs, sausi krikščioniškos doktrinos klausimai; juose dva- 
siai nebuvo nei peno, nei stiprybės. Kartais Megi pagal- 
vodavo, kad jai būtų patikę atsiduoti vaizduotės polė- 
kiams, jei tik būtų turėjusi visus Skoto romanus ar Bai- 
rono eiles, gal juose būtų radusi džiaugsmo, ir jie būtų 
nustelbę jos jautrumą kasdienybei. Bet kažin ar... jų 
labiausiai pasigesdavo. Ji pati galėjo susikurti svajonių 
pasaulį, bet joks svajonių pasaulis nebūtų jos dabar ten- 
kinęs. Ji pasigedo paaiškinimo šiai negailestingai tikro- 
vei: nelaimingas tėvas prie skurdaus pusryčių stalo, su- 
vaikėjusi, sutrikusi motina; visai neįdomūs atgrasūs dar- 
bai ir dar labiau juos slegiantis tuščias, nuobodus, be jo- 
kių prošvaisčių laisvalaikis; troškimas švelnios, atviros 
meilės ir skaudus įsitikinimas, jog Tomui vis viena, ką 
ji galvoja ar pergyvena, jog juodu jau ne draugai; stoka 
bet kokių malonumų kuriems ji būdavo jautresnė nei ki- 
ti — ji pasigedo kokio nors rakto, padedančio jai visa tai 
perprasti, o perpratus ištverti tą sunkenybę, prispaudusią 
jauną jos širdį. Jei ji būtų gavusi „tikro mokslo bei iš- 
minties, kaip apsišvietę didys vyrai“, — būtų įminusi gy- 
venimo paslaptį, manė ji; o kad būtų turėjusi knygų, iš 
kurių būtų galėjusi pasimokyti to, ką žino proto vyrai! 
Šventieji ir kankiniai Megi nedomino taip, kaip poetai ir 
išminčiai. Apie šventuosius ji nedaug teišmanė, o iš to, 
ko mokė mokykloje, jai susidarė įspūdis, kad jie buvo tik 
laikinos atsargos priemonės prieš katalikybės plitimą, ir 
visi padėjo galvas Šmitfilde. 

Kartą per tokius apmąstymus jai šovė mintis, kad ji 
visai pamiršo Tomo vadovėlius, kurie buvo persiųsti na- 
mo jo lagamine. Bet jų buvo labai sumažėję, like tik se- 


! Prancūzų rašytojo Fenelono (1651—1715) romanas „Telemacho nuo- 

nieji, smarkiai nučiupinėti: Lotynų kalbos žodynas ir gra- 
matika, antikinės literatūros chrestomatija, apiplyšęs Eu- 
tropijus, gerokai nutrintas Virgilijus, Oldričo „Logika“, ir 
vedanti iš kantrybės Euklido ,„(Geometrija“. Ir vis dėl to 
lotynų kalba ir Euklidas būtų nemažas žingsnis link vy- 
riškos išminties ir duotų tų žinių, kurių dėka vyrai yra 
patenkinti ir netgi džiaugiasi gyvenimu. Jos veržimasis į 
tikrą išmintį nebuvo visai tyras; retkartėmis jai prieš akis 
ateities dykumoje iškildavo miražas, kaip ji aukštinama už 
stebėtiną mokytumą. Ir šitaip vargšė mergaitė, genama 
sielos alkio ir savimeiliškų iliuzijų, ėmė ragauti storažie- 
vius pažinimo medžio vaisius, laisvas valandas skirdama 
lotynų kalbai, geometrijai bei silogizmų formoms, protar- 
piais patirdama pergalės skonį, kad ji sugeba savintis gry- 
nai vyriškus mokslus. Porą savaičių ji atkakliai žengė į 
priekį, bet retkarčiais puldavo dvasia tarsi būtų išsiruo- 
šusi viena į Pažadėtąją žemę ir eitų nepramintais keliais, 
kankinama troškulio bei nežinios. Pradžioje, kol dar ryž- 
tas buvo neatlėgęs, ji išeidavo į laukus, pasiėmusi Oldri- 
čą, bet jos akys nuo knygos krypo į dangų, kur čireno 
vieversys, arba į apaugusį nendrėmis ir krūmais paupį, 
iš kur į nerimastingą skrydį sušlamėję pakildavo nevik- 
Tūs vandens paukščiai, ir ji išsigąsdavo, kad Oldričas ir 
šis gyvasis pasaulis yra labai tolimi vienas kitam. Die- 
nos bėgo, o jai nuotaika vis smuko, ir nerami širdis vis 
labiau nusverdavo kantrų protą. Sėdint prie lango su kny- 
ga, akys užsispoksojusios į lauką, kur švietė saulė, pri- 
tvindavo ašarų, ir jei kambary nebūdavo mamos, jos moks- 
lai galiausiai pasibaigdavo raudojimu. Ji maištavo prieš 
savo dalią, silpo nuo vienatvės jos jėgos, o pykčio bei 
neapykantos priepuoliai tėvui ir motinai, kurie toli gražu 
nebuvo tokie, kokių ji sau linkėjo, ir Tomui, užsispyrusiu 
abejingumu visad stingdančiam jos mintis, jausmus, užlie- 
davo jos širdį bei sąžinę kaip lavos srovė, ir ji net išsigąs- 
davo, jog taip nejučiom netaptų demonu. Čia žiūrėk, ją pa- 
gaudavo vaizduotės šėlsmas, kad ji pabėga iš namų, ieškoda- 
ma ne tokio vargano ir gūdaus gyvenimo; ji nuvyktų pas di- 
džiuosius Žmones, — gal pas Valterį Skotą — ir pasipasa- 
kotų, kokia yra nelaiminga ir kokia protinga, o jis tik- 
rai kuo nors padėtų. Bet per patį svajonių įkarštį į kam- 

barį jos nepastebėtas įeidavo tėvas ir priekaištingai taIr- 
davo: „Ką gi, gal man pačiam atsinešti šlepetes?" Tas 
balsas ją perverdavo lyg kardu; juk ne jai vienai liūdna, 
O ji jau buvo sumaniusi nusisukti nuo tėvo. 


Tądien linksmas strazdanotas Bobo veidas nukreipė jos 
nepasitenkinimą nauja vaga. Gal jai taip sunku gyventi 
dar ir todėl, kad teko didesnių troškimų našta nei kitiems, 
kad ją kankina bekraštis, beviltiškas ilgesys to, kas visų 
kilniausia ir gražiausia šioje žemėje. Ji norėjo būti tokia 
kaip Bobas, kuris per savo neišprusimą tenkinasi mažu, 
arba kaip Tomas, visas mintis sutelkęs į vieną tikslą, ku- 
rio siekia be jokios atodairos į kitus. Vargšė mergaitė! 
Atrėmusi galvą į lango rėmą, vis labiau gniauždama ran- 
kas ir tapšnodama koja į grindis, iš sielvarto ji jautėsi 
tokia vieniša tarsi tų laikų civilizuotame pasaulyje būtų 
buvusi vienintelė mergina, kurios širdis, išėjus iš mokyk- 
los, būtų buvusi neparengta neišvengiamoms kovoms; iš 
sunkiai laimimų minties lobių, kuriuos žmonių rasei skaus- 
mingu darbu sukrovė ištisos kartos, ji paveldėjo tik men- 
kas literatūros bei netikros istorijos skiautes bei lopinius; 
daug tuščių žinių apie abejotinos reputacijos saksonus ir 
kitus karalius, ir deja, negavo jokių pagrindų apie nepa- 
lenkiamus vidinio ir išorinio gyvenimo dėsnius, kurie val- 
dydami mūsų įpročius, tampa morale, o ugdydami paklus- 
numą bei nesavarankiškumą, tampa religija, — iš savo siel- 
varto ji jautėsi tokia vieniša tarytum visos kitos mergai- 
tės būtų saugomos ir puoselėjamos brandesnio proto 
globėjų, dar nepamiršusių savo jaunystės, kai troškimai ne- 
numatomi, o polėkiai nepažabojami. 

Galiausiai Megi žvilgsnis užkliuvo už gulinčių ant pa- 
langės knygų ir vis dar užsigalvojusi pradėjo apatiškai 
vartyti ,„Portretų galerijos lapus", tačiau greit juos nustū- 
mė į šalį ir ėmėsi mažos stirtelės knygų, perrištų virvele. 
„Garsių gražuolių biografijos", „Raselas !", „Žmogaus gy- 
venimo ekonomija“, „„Gregorijaus laiškai“ — kas jose vi- 
sose parašyta, ji jau žinojo. ,,Krikščionio metai“ — tikriau- 
siai giesmių rinkinys, ji pastūmė ir tą į šalį, bet Tomas 

Kempis '" vardą ji buvo jau užtikusi kažką skaitydama ir 
pajuto mums visiems pažįstamą pasitenkinimą, tad atmin- 
tyje atskirai klajojantį vardą bus galima susieti su kažko- 
kia prasme. Ji su tam tikru smalsumu paėmė seną, sunkią 
knygą; daugelio jos lapų kampai užlankstyti, o kai kurios 
pastraipos kažkieno jau amžinai nurimusios rankos storai 
pabrauktos raudonu laiko nurudintu rašalu. Megi vertė 
lapą po lapo skaitinėdama tos rankos nurodytas vietas. 
„Atmink, kad niekas kitas pasaulyje tavęs taip neįskau- 
dina, kaip meilė pačiam sau... Jei ieškai čia šio, čia to, 
blaškaisi čia šen, čia ten, vaikydamasis malonumų ir ten- 
kindamas savo norus, ramybės niekados neturėsi ir nuo 
rūpesčių neatsiginsi: visados ko nors stigs, visur kas nors 
atsistos tau skersai kelio... Aukštai ir žemai, kad ir kokiu 
keliu pasukus tave lydės kančia: jei nori rasti dvasios 
ramybę ir džiaugtis amžinuoju vainiku, apsišarvok kan- 
trybe... Jei trokšti užkopti į šią aukštumą, sukaupk drą- 
są ir kirviu iš pašaknų iškapok savyje slypinčią besaikią 
meilę pačiam sau ir visom medžiaginėms, žemiškoms gė- 
rybėms. Nuo šios nuodėmės, nuo besaikės Žmogaus mei- 
lės sau pareina tai, ką reikia nuodugniai įveikti; šį blo- 
gį nugalėjęs ir pajungęs, laimėsi didelę ramybę ir tai- 
ką... Tavo kančios atrodo menkos palyginus su tais, kam 
buvo lemta daug didesnės kančios, stipresnės pagundos, 
baisesni sopuliai, kas buvo visaip bandomas ir skaudi- 
namas. Tad atmink kitų sunkesnes kančias ir tau bus 
lengviau pakelti savas menkesnes nelaimes. O jei tau jos 
neatrodo menkos, saugokis, kad savo nekantrumu jų ne- 
pasunkintum. .. Palaimintos ausys, girdinčios dieviško bal- 
so kuždesį ir nesiklausančios šio pasaulio vapesių. Palai- 
mintos ausys, įsiklausančios ne į išorės garsus, O į savo 
vidinį Tiesos balsą...“ 

Skaitydama Megi nustėro, tarsi vidury nakties būtų 
pažadinta iškilmingos muzikos melodijų, pasakojančių apie 
tas būtybes, kurių sielos jau pabudo, tuo tarpu jos dar 
sustingusi. Ji įniko skaityti tarsi vedama tos nurimusios 
rankos nuo vieno brūkšnio iki kito, nelabai suvokdama, 
ką daro, tarsi ne skaitė 0 girdėjo tylų balsą sakant: „Ko 

dairaisi aplinkui, juk ar čia tavo poilsio vieta? Danguje 
ieškok sau būsto, o žemiškus dalykus vertink tik tiek, 
kiek jie tau padeda tenai nukeliauti. Visa pavirs dulkė- 
mis, ir tu dulke pavirsi. Žiūrėk, neprisirišk prie nieko, 
kad susipainiojęs nepražūtum... Jei žmogus atiduotų vi- 
są savo gerą, tai dar nieko verta. Ir jeigu jis už nuo- 
dėmes save baustų didelėmis bausmėmis, tai būtų ne- 
daug verta. Ir jei jis įgytų visas Žinias, dar nepriartėtų 
prie esmės. Ir jei būtų didžiai dorovingas bei pamaldus, 
dar jam daug ko trūktų, kas yra būtiniausia. Ir kas tai 
yra? Ogi visko atsižadėjimas — atsižadėk savęs, išrauk 
meilę sau... Aš tau dažnai tai sakiau ir vėl sakau tą pa- 
tį: atsižadėk savęs, pamiršk save ir atgausi dvasios ramy- 
bę... Ir nuo tavęs atsimes visos tuščios svajonės, nuodė- 
mingas nerimas ir smulkūs rūpesčiai; atpuls begalinė bai- 
mė ir užges besaikė meilė“. Megi giliai atsiduso ir nu- 
braukė atgal sunkius plaukus tarytum norėdama aiškiau 
pamatyti staiga aplankusią viziją. Štai kokią gyvenimo 
paslaptį atskleidus nereikės aiškintis kitų paslapčių; štai 
ta taurioji aukštuma, kurios gali siekti nesiremdamas išo- 
riniu pasauliu; štai kokią įžvalgą, tvirtybę ir pergalę ji 
gali laimėti vien savo dvasinėmis jėgomis, štai kur lau- 
kia didysis Mokytojas, kad jinai išgirstų jį. Ji tarsi pra- 
regėjo, radusi atsakymą į jai svarbų klausimą, kad savo 
jaunystės kančias ji prisišaukia, trokšdama vien malo- 
numų, lyg jie būtų visatos ašis; pirmą kartą ji pamatė, 
jog galima pakeisti požiūrį į savo troškimų tenkinimą, į 
save pačią, 0 į savo gyvenimą galima žvelgti kaip į nie- 
kingą dalelę vienovės, paklustančios dieviškai tvarkai. Ji 
skaitė ir skaitė senąją knygą, godžiai rydama pokalbius 
su nematomu Mokytoju apie skausmo kelią, apie jėgų 
šaltinį; pašaukta namiškių, ji vėl grįždavo prie knygos 
ir skaitė ją, kol saulė pasislėpė už gluosnių. Tirštėjo sute- 
mos, Oo jos veržli vaizduotė, niekad nesitenkinanti dabar- 
timi, kūrė planus apie nusižeminimą ir besąlygišką atsi- 
davimą Dievo valiai; iš pirmojo atradimo įkarščio jai at- 
rodė, jog atsižadėjimas atvers vartus į tą pasitenkinimą, 
kurio tuščiai ilgėjosi. Megi nesuvokė, — kaip ji galėjo 
suvokti, ilgiau nepagyvenusi? — kokia senojo vienuolio iš- 
siliejusių jausmų giluminė tiesa: atsižadėjimas irgi kan- 

čia, kad ir noriai pakeliama. Megi vis dar geidė laimės 
ir, radusi į ją raktą, buvo pagauta ekstazės. Ji nieko ne- 
išmanė nei apie doktrinas, nei apie sistemas, misticizmą 
ar kvietizmą, bet šis balsas iš tolimų viduramžių, pasako- 
jantis apie žmogaus sielos tikėjimą bei išbandymus, krito 
Megi tiesiai į širdį kaip neabejotina žinia. 

Manau, štai kodėl ta nedidelė senamadiška knygelė, 
už kurią knygyne reikia mokėti tik šešis pensus, iki šiolei 
daro stebuklus, paversdama kartėlį saldybe, tuo tarpu 
brangesni ką tik išleisti pamokslai bei traktatai nė kiek 
pasaulio neatnaujina. Ją parašė ranka, vedžiojama šir- 
dies; tai vienatvės, užslėptos širdgėlos, kovos, tikėjimo ir 
pergalės kronika, parašyta ne tų, kas, sėdėdami ant ak- 
somo pagalvėlių, moko ištvermės žengiančius sukruvinto- 
mis kojomis per akmenis. Todėl joje visiems laikams jam- 
žinti Žmogiški poreikiai ir žmogiška paguoda: tai balsas 
brolio, kuris prieš kelis šimtmečius patyrė tas pačias kan- 
čias ir, išsižadėjęs visų žemiškų gėrybių, gyveno vienuo- 
lyne, vilkėjo ašutine, ant viršugalvio buvo išsiskutęs ton- 
zūrą, giedojo ilgas giesmes, laikėsi ilgo pasninko, ir nors 
jo kalba skyrėsi nuo mūsų, bet virš galvos buvo tas pat 
tylus tolimas dangus, kamavo tokie pat aistringi trOš- 
kimai, tokie pat siekiai, nesėkmės ir toks pat nuovargis. 

Pasakodamas senamadiškos šeimos istoriją, nenorom 
pasiduodi įkarščiui, nieku gyvu neleistinam aukštesniuose 
sluoksniuose, kur visi principai bei įsitikinimai ne tik ypač 
saikingi, bet ir iš anksto įrėminti, kur pageidautinos tik 
tokios temos, kurias galima paliesti su lengva ir šmaikš- 
čia ironija. Taip, bet aukštuomenė turi bordo vyno, ak- 
somo kilimų, operą ir pasakiškas pokylių sales; ji rengia 
kviestinius pietus, apie kuriuos paskelbiama prieš šešias 
savaites, vaiko nuobodulį veisliniais žirgais, dykinėja klu- 
buose, saugosi krinolinų sukeliamų sūkurių, moksle ją 
užvaduoja Faradėjus, o religijoje aukštesnieji dvasininkai, 
sutinkami geriausiuose namuose — nei tikėjimui, nei įsi- 
jautimui ji neturi nei laiko, nei poreikio. Tačiau aukštuo- 
menė, plevenanti ant lengvų lyg besidraikantys ore vo- 
ratinkliai ironijos sparnų yra labai brangus gaminys, Iei- 
kalaujantis, kad visa tauta savo sunkų gyvenimą įspraus- 
tų į anaiptol neiškvėpintus, kurtinančius fabrikus, lenktų 

nugaras anglies kasyklose, lietų prakaitą prie aukštakros- 
nių, maltų, kaltų, austų troškiose, prisotintose angliarūgš- 
tės patalpose arba pasklistų po avių takus, vienišas tro- 
bas ir lūšneles molėtose ar kalkėtose dirvose, kur taip 
nyku lietingomis dienomis. Tik primygtinas nepriteklius 
verčia žmones imtis visų darbų, būtinų, kad būtų išlai- 
kyta aukštuomenė ir lengva ironija — jų sunkūs metai pra- 
bėga ne ant kilimų, o šaltyje, tarp šeimyninių vaidų, ne- 
prislopinamų ilgų koridorių. Tokiomis aplinkybėmis dau- 
gelis sielų yra išalkusios karšto tikėjimo: gyvenimas toks 
nepatrauklus, jog ir ne mąstytojai ima ieškoti kokios nors 
išeities — taip mes puolame ieškoti, kas mums galėtų 
spausti šoną čiužinyje, nes pūkų patalai ir nepriekaištin- 
gos prancūziškos spiralės niekad jokio susirūpinimo 
nekelia. Kai kasįtiki alkoholiu ir ieško ekstazės arba atra- 
mos degtinėje, tačiau kiti pasigenda kitko — to, ką aukš- 
tuomenė vadina „fanatizmu“, — kažkokios paskatos, neža- 
dančios jokio antpildo, bet teikiančios kantrybės ir kurs- 
tančios meilę žmonėms, kai mums kūnas gelia iš nuovar- 
gio, o iš niekur nė gero žvilgsnio nesulaukiame — to, kas 
būtų už mūsų asmeninių troškimų ribos, ir susidėtų iš 
savęs išsižadėjimo bei pasišventimo kitiems. Kada ne ka- 
da tokia išalkusi siela išgirsta iš amžių glūdumos atsklin- 
dantį balsą, perteikiantį patirtį, padiktuotą giliausio po- 
reikio. Išgirdusi štai tokį ataidėjusį iš toli balsą, Megi 
rado jėgų ir vilties ištverti vienatvės metus, kai niekas net 
nepastebėdavo sielvarto jos mergaitiškame veidelyje; ji 
sau susikūrė tikėjimą be pripažintų autoritetų pagalbos, 
be dvasios vadovų, nes tokių greta nebuvo, o jos poreikis 
buvo neatidėliotinas. Jau pažinę Megi, nenustebsite, kad 
net jos savęs atsižadėjimas buvo perdėtas; įnoringas, iš- 
didus ir staigus, — jos pačios gyvenimas jai dar vis buvo 
drama, kurioje savo vaidmenį norėjo atlikti įsijautusi. Ir 
ji dažnai prasižengdavo savo nusižeminimui, pernelyg jį 
reikšdama; ji verždavosi į per aukštus skrydžius ir nupul- 
davo apdrabstydama vos apsiplunksnavusius savo sparne- 
lius purvais. Pavyzdžiui, ji ne tik pasiryžo imtis paprastų 
siuvinių, kad irgi prisidėtų prie santaupų kaupimo ala- 
vinėje dėžutėje, bet ir pirma proga patraukė į Seint Ogą 
ir iš uolaus nusižeminimo paprašė darbo baltinių parduo- 

tuvėje užuot jo ieškojusi tyliau ir ne taip stačiai; o kai 
Tomas jai ėmė priekaištauti už šį bereikalingą žingsnį, jai 
pasirodė, kad Tomas neteisingas, beširdis, maža to, netgi 
ją persekiojantis. ,,Man nepatinka, kad mano sesuo šitaip 
elgiasi, — tarė Tomas; — Aš pasirūpinsiu, kad skolos bū- 
tų išmokėtos be tavo žeminimosi“. Žinia, šiuose žodžiuo- 
se buvo ir švelnumo, ir vyriškumo, ne tik savimylos ir pa- 
sipuikavimo, tačiau Megi pamatė tik žvyrą ir pražiūrėjo 
aukso kruopeles, o Tomo priekaištą priėmė kaip dar vie- 
ną ant jos pečių užkraunamą kryžių. Ilgomis bemiegėmis 
naktimis ji dažnai galvodavo, kad Tomas jai negailestin- 
gas — jai, taip jį Mylėjusiai, — bet ji vėlgi stengėsi taiks- 
tytis su jo negailestingumu ir nebūti reikli. Toks ir yra 
kelias, kuriuo mes norėtume žengti, stengdamiesi įveikti 
savo egoizmą — Mums labiau patiktų kankinio bei ištver- 
mės kelias (apsodintas palmių giraitėmis), o ne status at- 
laidumo, atožvalgos, ir savęs, o ne kitų kaltinimo takas, 
kuriuo eidami niekad nebūsime pagerbti laurų vainikais. 

Senosios Virgilijaus, Euklido ir Oldričo knygos — tie su- 
siraukšlėję pažinimo medžio vaisiai — buvo atidėtos į ša- 
lį, nes Megi atsisakė tuščio siekio semtis protingųjų iš- 
minties. Naujai užsidegusi ji nusviedė šalin tas knygas 
netgi pergalingai džiūgaudama, kad pakilo aukščiau ir ne- 
bejaučia jų poreikio, ir jei tos knygos būtų buvusios jos 
nuosavos, gal net būtų jas sudeginusi, manydama niekad 
dėl to nesigailėsianti. Ji nuolat įnikusi skaitė tris savo 
knygas — Bibliją, ,Thomas a Kempis“ ir ,,Krikščionio me- 
tus“ (jau nebeatmenamą kaip giesmininką) ir jai į galvą 
nesiliovė tekėjusi ritmiškų jų sakinių srovė, ji taip uo- 
liai mokėsi žiūrėti į gamtą ir gyvenimą naujo savo tikėji- 
mo šviesa, jog kito peno jos protas nebepasigedo, kai ji 
su adata rankoje stropiai siūdavo marškinius ar kitus su- 
dėtingus siuvinius, neteisingai vadinamus „paprastu“ dar- 
bu,— Megi jis anaiptol nebuvo paprastas, nes susimąstymo 
valandėlėmis rankovės ar rankogaliai, žiūrėk, prisisiūdavo 
išvirkščia puse. 

Megi, uoliai palinkusi prie siuvinio, buvo žavus Ie- 
ginys. Naujasis jos vidinis gyvenimas, nors kai kada ir 
trikdomas prasiveržiančių įkalintų aistrų, nušvietė jos vei- 
dą švelnia Malonia šviesa, kuri, susiliejusi su pamažėle 


291 


ryškėjančiomis spalvomis bei kontūrais, teikė jos pražys- 
tančiai jaunystei dar daugiau grožio. Motina pajuto duk- 
ters permainą ir negalėjo atsistebėti, jog Megi „išaugo 
tokia gera“; jai galva nenešė, kaip ta „priešgina“ pasida- 
rė paklusni ir nuolaidi. Pakėlusi galvą nuo darbo, Megi 
dažnai susidurdavo su į ją įsmeigtomis motinos akimis, tar- 
si jos būtų žiūrėjusios ir laukusios atviro jaunystės Žvilgs- 
nio, tarsi paskleidžiančio jos senstančiai širdžiai taip rei- 
kalingos šilumos. Motina vis labiau mylėjo savo aukštą, 
juodbruvą mergaitę, vienintelę nuosavybę, kuria galėjo 
didžiuotis ir rūpintis; ir Megi, nepaisydama asketiško nu- 
sistatymo nekreipti dėmesio į savo išvaizdą, nusileido mo- 
tinai dėl plaukų ir leido pagal apgailėtiną tų senų laikų 
madą apsukti storas juodas kasas jai aplink galvą kaip 
vainikėlį. 

— Neatimk savo motinai bent šito malonumo,— kal- 
bėjo ponia Taliver,— gana, privargau su tavo plaukais, 
kol maža buvai. 


Tad Megi, džiaugdamasi, kad bent kuo gali paguosti mo- 
tiną ir prablaškyti jų drauge leidžiamas prailgstančias die- 
nas, sutiko su tokiu tuščiu puošeiviškumu, bet, griežtai 
atsisakiusi Žiūrėti į veidrodį, nematė, kad jos galva atrodė 
karališkai, nors suknelės buvo ir nudėvėtos. Ponia Taliver 
mėgdavo atkreipti tėvo dėmesį į Megi plaukus ar šiaip 
kokią atsiskleidusią dorybę, bet jis kaskart atrėždavo: 

— Man čia ne naujiena, iš anksto žinojau, kokia ji 
išaugs. Tik gaila, kad ji nenudrėbta iš prastesnio molio, 
nes niekas jos neįvertins: sau lygaus vyro vis vien ne- 
gaus. 

Ir nuo Megi vidinio bei išorinio grožio tėvas tik niū- 
resnis darėsi. Jis gana kantriai klausydavosi, kol ji skai- 
tydavo jam Bibliją ar droviai aiškindavo, kai pasilikda- 
vo vieni du, kad ir vargas gali nešti palaimą. Jis tai su- 
prato tik kaip dukters gerumą, ir jo nelaimės dar labiau 
liūdino, nes užkirto jai kelią į laimę. 

Žmogus, apimtas vieno tikslo ir nepatenkinto kerštin- 
gumo, naujų jausmų į save neįsileidžia; ponas Taliveris 
nepasigedo dvasinės paguodos, jis tik geidė atsikratyti ne- 
šlovės, sumokėjus skolas, ir už savo gėdą atkeršyti. 

PENKTA KNYGA 


PELAI IR GRŪDAI 


1 
RAUDONOJE DAUBOJE 


Svetainė, kur susirinkdavo visa šeima, buvo ilgas kam- 
barys su langais abiejuose galuose, kurių vienas išėjo į 
jų ūkį palei Riplą, įtekantį į Floso krantus, o kitas — į ma- 
lūno kiemą. Megi sėdėjo prie pastarojo lango ir siuvo, 
kai pamatė į malūno kiemą įjojant poną Veikemą, kaip 
visad, ant puikaus juodo arklio, bet šį kartą jis buvo ne 
vienas, greta ant gražaus ponio dar jojo kažkas, apsigo- 
bęs apsiaustu. Megi net nespėjo pagalvoti, kad tai gal 
sugrįžęs Filipas, kai tiedu atsidūrė prieš pat jos langą 
ir Filipas nukėlė jai skrybėlę, o tėvas, akies kampu pa- 
stebėjęs tą mostą, nužvelgė juos abudu skvarbiu žvilgs- 
niu. 

Megi nuskubėjo nuo lango ir savo siuvinį nusinešė į 
viršų, nes ponas Veikemas kartais užeidavo pas juos pa- 
tikrinti sąskaitybos knygų, ir Megi nujautė, jog susitiki- 
mas su Filipu prie abiejų tėvų nebūtų malonus. Gal kurią 
dieną šiaip jį susitikusi, paspaustų jam ranką ir pasakytų, 
jog nepamiršo jo gerumo Tomui ir anais laikais pasakytų 
žodžių jai, nors jiems draugauti nevalia. Vėl išvydusi Fi- 
lipą, Megi širdis nesuspurdėjo, ji vis dar jautė jam tą vVai- 
kišką dėkingumą bei gailestį ir nebuvo pamiršusi, koks 
jis protingas, 0 pirmosiomis vienatvės savaitėmis jai nuo- 
lat akyse jis stovėjo greta žmonių, kurie jai buvo geri, 

ir ji dažnai panūsdavo turėti tokį brolį ir mokytoją, kaip 
juodu svajodavo kalbėdamiesi. Bet šį savo norą ji už- 
gniaužė kaip ir kitas svajones išreikšti savo polinkius, be 
to, pamanė, kad gyvendamas užsienyje Filipas išpuiko ir 
dabar jam būtų nebeįdomu su ja šnekėtis. Tačiau jo vei- 
das stebėtinai nepasikeitęs — baltas smulkių bruožų ber- 
niukiškas veidas pilkomis akimis ir banguotais tamsiais 
plaukais sustambėjęs ir suvyriškėjęs; jo kupra ir dabar 
kėlė tą patį gailestį, ir Megi, pasvarsčiusi ir šiaip, ir an- 
traip, nutarė, jog tikrai jam norėtų tarti kelis žodžius. Gal 
jis toks pat liūdnas kaip buvęs ir jam bus malonus jos ge- 
raširdiškas žvilgsnis. Kažin ar jis prisimena, kaip jam pa- 
tiko jos akys? Su ta mintim Megi pažvelgė į keturkampį 
veidrodį, pasmerktą kaboti stiklu į sieną ir jau stojosi jį 
atsukti, bet susitvardė, griebėsi darbo ir stengėsi nustelb- 
ti šį savo norą, įtempusi atmintį, giedodama giesmių iš- 
traukas, o kai pamatė Filipą su tėvu grįžtant keliu, vėl 
nulipo žemyn. 

Jau buvo birželio pabaiga, ir Megi dažnai pailgindavo 
kasdienius pasivaikščiojimus — vienintelį savo malonumą; 
tą dieną ir kitą ji taip skubėjo baigti siuvimą, kad toliau 
vartų nėjo, ir pakvėpuodavo grynu oru atsisėdusi lauke 
prie durų. Jeigu jai nereikėdavo eiti į Seint Ogą, ji pa- 
traukdavo į tą vietą, kuri vadinama „Kalva“ — nedidelę 
aukštumą, apaugusią medžių giraite pakelėje nuo Dorlkou- 
to malūno vartų pusės. Nedidele aš ją vadinu todėl, kad 
ji buvo ne aukštesnė už pylimą, tačiau kartais išmuša 
valanda, kai pasinaudojusi paprastu pylimu, gamta iškre- 
čia lemtingų pokštų, štai kodėl prašau jus įsivaizduoti šį 
aukštą, apvainikuotą medžiais pylimą, nusidriekiantį lyg 
nelygi siena ketvirtį mylios iš kairės Dorlkouto malūno, 
ir gražius laukus, ribojamus čiurlenančio Riplo. Ten, kur py- 
limo kraštas vėl nuožulnėja, ir pasidaro plokščias, atsiša- 
koja keliukas į kitą pusę aukštumos, išraižytos įvairiausių 
daubų bei gauburių, susidariusių, kol čia veikė karjeras, 
bet jis jau seniai apleistas, taip seniai, kad ir daubos, ir 
gauburiai apaugo gervuogėmis, medžiais, o šen bei ten 
lopinėliais žolės, kuri čia besiganančių keleto avių šva- 
riai nuėsta. Vaikystėje ši vieta, vadinama Raudonąja dau- 
ba, Megi labai baugino ir tik besąlygiškai pasikliaudama 

Tomo drąsa ji išdrįsdavo drauge čion ateiti — kiekvienoje 
dauboje jai vaidenosi plėšikai ir laukiniai žvėrys. Tačiau 
dabar ši vieta ją žavėte žavėjo, kaip pripratusią prie ly- 
gumų akį žavi bet kokia raižyta vietovė, bet koks mi- 
niatiūrinis tarpeklis ar uola — ypač vasarą, kai atsisėdu- 
si dauboje ant žolės pavėsyje išsišakojusio uosio, palin- 
kusio virš jos nuo skardžio, ji klausydavosi bičių dūzgesio 
lyg mažyčių susišaukiančių varpelių, aidinčių virš tylos 
tarsi Marškos; arba žiūrėdavo, kaip saulės spinduliai pra- 
skrodžia aukštutines šakas ir tarsi vaiko dangiško mėlynu- 
mo laukinius hiacintus bei varo juos namo. Birželio gale 
būdavo pats žydėjimas erškėtrožių, štai dar kodėl Megi 
pasuko ne į kokią kitą vietą, o į Raudonąją daubą, kai 
užbaigė darbą ir galėjo laisvai paklajoti, o jai tai buvo 
toks malonumas, kad, persiėmusi savęs išsižadėjimu, ji 
sykiais net pagalvodavo, ar dera taip dažnai pasiduoti šiai 
savo silpnybei. 

Pažvelkite, dabar ji savo mėgiamu keliuku pasuka į 
Raudonąją daubą ir siauru takeliu žengia pro baltegles; 
ji aukšta, apsigaubusi paveldėta iš motinos giminės juoda 
šilkine skara, nerta didelėmis akimis, pro kurias matyti 
šviesiai violetinė sena suknelė; žinodama, kad jos niekas 
nemaio, ji nusiima skrybėlaitę ir pasikabina ant rankos. 
Jai tikrai duotum daugiau nei šešiolika metų gal todėl, 
kad iš jos akių žvelgia nuolankus liūdesys, o nerimas, 
veržiumas užgesęs, gal todėl, kad jos figūra anksti sumo- 
teriškėjo ir krūtinė suapvalėjo. Jaunystė ir sveikata 
atlaikė likimo ir pačios sau skirtus išmėginimus, 0 pragu- 
lėtos ant plikų grindų naktys — kaip atgaila už nuodė- 
mes — nepaliko jokių aiškių pėdsakų: jos akys buvo skaid- 
rios, tamsūs lyg saulėje nudegę skruostai tvirti ir apskri- 
ti, putlios lūpos raudonos. Aukšta, juodbruva, su juodos 
it smala kasos karūna ant galvos ji atrodė kažkuo gimi- 
ninga toms vešlioms balteglėms, į kurias užvertusi galvą 
žiūrėjo lyg jas įsimylėjusi. Ir visgi žiūrint į ją, darėsi ne- 
ramu dėl joje slypinčių prieštaringų pradų, kurių įnirtin- 
gas susidūrimas neišvengiamas; nors jos veido išraiška 
po vienuolišku gaubtu nuolanki kaip pagyvenusių vei- 
dų, bet tas nuolankumas nesiderina su mMaištinga jaunys- 
te, kurios taip ir lauki blykstelint ūmiu aistringu žvilgsniu 

ir išsklaidant visą rimtį, tarsi įsiliepsnojant vos rusenan- 
čioms žarijoms, kai ugnis jau atrodė užgesusi. 

Tačiau tą valandėlę niekas nedrumstė Megi ramybės. 
Ji tyliai mėgavosi gaiviu oru ir pakėlusi akis į senas pu- 
šis galvojo, kad šakų galus aplaužė praūžusios audros, 
tarsi padėjusios raudoniems kamienams stiebtis aukštyn. 
Bet vis dar žiūrėdama aukštyn ji pajuto, jog ant apžėlu- 
sio tako vakarinėje saulėje artėja kažkieno šešėlis ir nu- 
leidusi žvilgsnį net krūptelėjo, išvydusi Filipą Veikemą, 
kuris visų pirma nukėlė skrybėlę, o paskui nuraudęs pri- 
ėjo prie jos ir ištiesė ranką. Megi iš nustebimo irgi pa- 
raudo, bet tuoj apsidžiaugė. Ji padavė jam ranką ir žvel- 
gė į luošą vaikiną atviromis akimis, kuriose atgijo ma- 
lonūs vaikystės prisiminimai, — niekad nenublankę prisi- 
minimai. Ji pirma prašneko. 

— Jūs mane išgąsdinote,— tarė ji šyptelėjusi.— Kaip 
jūs čia atklydote? Negi su manim susitikti? 

Iškart krito į akis, jog Megi vėl pasijuto maža mMergai- 
tė kaip kadaise. 

— Taip, su jumis, — atsakė Filipas vis toks pat sumi- 
šęs.— Labai norėjau jus pamatyti. Vakar ilgai nuo pakran- 
tės stebėjau jūsų namus, ar jūs nepasirodysite, bet taip ir 
nepasirodėte. Šiandien vėl žiūrėjau ir kai pamačiau, kur 
jūs pasukote, neišleidau jūsų iš akių ir atlydėjau nuo pa- 
krantės, va nuo ten. Jūs gal ant manęs nesupyksite. 

— Ne,— atsakė paprastai, rimtai Megi ir žengė tolyn, 
tarsi kviesdama Filipą eiti drauge.— Labai džiaugiuosi, 
kad atėjote, nes seniai laukiu progos su jumis pasikalbė- 
ti. Aš nepamiršau, jog kažkada buvote toks geras Tomui 
ir Man taip pat, tik abejojau, ar ir jūs mus prisimenate. 
Nuo tada mudviem su Tomu teko daug nelaimių patiI- 
ti ir, man rodos, žmogus visad galvoja apie tuos laikus, 
kurie buvo prieš tas nelaimes. 

— Netikiu, kad jūs apie mane būtumėt tiek galvojusi, 
kiek aš apie jus,— atsakė droviai Filipas.— Žinote, užsie- 
nyje aš nupiešiau jūsų portretą, nupiešiau jus tokią, ko- 
kia buvote tą rytą kabinete, kai pasakėte, jog niekad ma- 
nęs nepamiršite. 

Filipas iš kišenės išsiėmė didelį mMedalioną ir atidarė. 
Megi pamatė save mažą, už ausų užkištais plaukais, nu- 

stebusiomis, užsižiūrėjusiomis į tolį akimis. Tai buvo ak- 
varelės etiudas, bet gana pasisekęs portretas. 

— O Dieve,— sušuko Megi šypsodamasi ir iš pasiten- 
kinimo nuraudo,— kokia aš buvau keista mergaitė! Pri- 
simenu, kad šitaip plaukus šukuodavausi, ir tą rožinę suk- 
nelę prisimenu. Aš tikrai buvau panaši į čigonę. Ko gero, 
ir dabar panaši, — pridėjo ji po valandėlės.— Ar tikėjotės 
mane tokią pamatyti? 

Tie žodžiai galėjo nuskambėti koketiškai, tačiau į Fi- 
lipą atkreiptas tiesus giedras žvilgsnis nebuvo koketiškas. 
Ji vylėsi, kad jam ir dabar patinka jos veidas, bet vėl pra- 
bilo nevalingas jos įgimtas troškimas būti žaviai ir myli- 
mai. Filipas susitiko su jos akimis, ilgai tylėdamas pa- 
žiūrėjo ir ramiai atsakė: 

— Ne, Megi. 

Megi veidas kiek aptemo ir virptelėjo lūpa. Ji nulei- 
do blakstienas, bet nenusisuko, o Filipas vis į ją žiūrėjo. 
Po to iš lėto tarė: 

— Jūs daug gražesnė nei aš įsivaizdavau. 

— Nejau? — nustebo Megi ir vėl pradžiugusi dar la- 
biau išraudo. Nusigręžusi nuo jo paėjo kelis žingsnius ty- 
lomis, tarsi pratindamasi prie šios naujos minties. Mer- 
ginos paprastai mano, jog labiausiai tuštybę kursto dė- 
mesys apsirengimui, ir Megi manė išvengianti šios ydos, 
nežiūrėdama į veidrodį ir nebūdama išranki drabužiams. 
Lygindama save su elegantiškomis turtingomis panelėmis 
net nepagalvodavo, jog gali pati savimi daryti įspūdį. Ma- 
tyt, ir Filipas džiaugėsi tyla. Jis ėjo šalia, neatitraukdamas 
akių nuo jos veido tarsi daugiau nieko ir nenorėjo — tik 
žiūrėti į ją. Jie išžengė iš eglyno ir atsidūrė žalioje dau- 
boje, apsuptoje balzganų erškėtrožių amfiteatro. Tačiau, 
išeinant į šviesą, Megi veidas temo. Sustojusi dauboje ji 
vėl pažvelgė į Filipą ir rimtu, liūdnu balsu pasakė: 

— Taip norėčiau, kad mes galėtume būti draugais — 
žodžiu, kad mūsų draugystė nebūtų peiktina ir neleistina. 
Bet tai man dar vienas skirtas išbandymas: man nieko ne- 
liko iš to, ką mėgau maža būdama. Senųjų knygų nebėra, 
Tomas pasikeitęs, tėvas irgi. Tai nelyginant mirtis. Turiu 
skirtis su viskuo, kas man buvo brangu vaikystėje. Ir su 
jumis turiu išsiskirti. Štai dėl to ir norėjau su jumis pasi- 

kalbėti. Norėjau, kad jūs žinotumėte: mudu su Tomu ne- 
galim elgtis kaip mums patinka, ir jei aš kada elgsiuosi 
taip, tarsi būčiau jus pamiršusi, tai ne iš pavydo ir ne 
iš puikystės ar šiaip iš kokių negerų jausmų. 

Megi balsas skambėjo vis liūdniau ir švelniau, o akyse 
pasirodė ašaros. Filipo veide vis giliau įsirėžiant skaus- 
mui, jis darėsi dar panašesnis, koks buvo vaikystėje, o jo 
luošumas kėlė jai dar didesnį gailestį. 

— Suprantu, ką turite galvoje, — nuotaikai kritus, pra- 
kalbo jis silpnesniu balsu.— Žinau, kas mums stovi sker- 
sai kelio. Bet juk tai neteisinga, Megi,— nepykite, kad ši- 
taip jus vadinu, nes mintyse visad jus vardu vadinda- 
vau — neteisinga viską aukoti vien tam, kad neužgautum 
kitų. Dėl savo tėvo aš daug ko atsisakyčiau, bet draugys- 
tės, artimo žmogaus neatsisakyčiau iš paklusnumo jam, 
ypač jei manyčiau jį klystant. 

— Nežinau,— atsakė susimąsčiusi Megi.— Kartais supy- 
kusi ar ko nepatenkinta galvodavau, jog man neverta nie- 
ko atsisakyti, bet šitaip galvodama net savo pareigos ne- 
beatmindavau. Iš to nieko gero, tai piktos mintys. Esu 
tvirtai įsitikinusi, jog ir ką daryčiau, veikiau atsisakyčiau 
visų savo troškimų nei dar labiau apsunkinčiau tėvui gy- 
venimą. 

— Bet negi jam gyvenimas pasunkėtų, jei mudu ret- 
karčiais susitiktume? — paklausė Filipas. Jis dar kažką no- 
Iėjo pasakyti, bet nutylėjo. 

— O, jam tikrai nepatiktų. Neklauskite kodėl, nieko 
apie tai neklausinėkite,— atsakė nusiminusi Megi.— Tė- 
vas kai ką labai ima į širdį. Jis labai nelaimingas. 

— Kaip ir aš, — prasiveržė šie žodžiai Filipui.— Aš taip 
pat nelaimingas. 

— Kodėl? — švelniai paklausė Megi.— Bent — man ne- 
dera šito klausti — bet man labai, labai gaila. 

Tarsi nekantraudamas Filipas pasisuko eiti, ir juodu 
iš daubos tylomis nužingsniavo vingiuotu keliuku pro me- 
džius ir krūmus. Po paskutiniųjų Filipo žodžių Megi ne- 
drįso iškart su juo atsisveikinti. 

— Nustojusi galvoti apie tai, kas man būtų lengva, ma- 
lonu,— pasakė ji droviai,— ir nustojusi šiauštis, kad ne- 
galiu reikšti savo valią, aš esu daug laimingesnė. Gyveni- 

mas mums iš aukščiau nulemtas ir kai atsižadame savo no- 
rų ir stengiamės kantriai nešti savo naštą ir daryti tik 
tai, kas mums skirta, ant širdies būna lengva. 

— Bet aš negaliu atsižadėti savo norų,— nekantriai ta- 
rė Filipas.— Man rodos, mes kol gyvi nesiliausime ko nors 
geisti ar ilgėtis. Juk yra tiek daug grožio ir gėrio, ir mes 
privalome jų geisti. Kol dar mūsų jausmai neatvėsę, be 
viso to mes niekada nerasime ramybės. Aš Žaviuosi pui- 
kiais paveikslais — trokštu pats tokius nupiešti. Iš pasku- 
tiniųjų stengiuosi, bet man tokie neišeina. Dėl to kanki- 
nuosi ir tol kankinsiuos, kol atbuks mano pojūčiai, — pa- 
vyzdžiui, nuo senatvės pablogės regėjimas. Aš trokštu ir 
kitokių dalykų,— čia Filipas nutilo ir susvyravęs paskui 
pridūrė,— tokių, kuriais apdovanoti kiti žmonės ir kas 
man niekad nebus duota. Man gyvenimas nežada nieko 
didingo ir nieko gražaus; verčiau būčiau negimęs. 

— O, Filipai, — sušuko Megi,— taip negalvokite.— Ta- 
čiau jos širdis ėmė tankiau plakti, užsikrėtus Filipo nepa- 
sitenkinimu. 

— Gerai,— tarė jis įsmeigdamas į ją maldaujančias pil- 
kas akis, — aš būčiau patenkintas gyvenimu, jai bent ret- 
karčiais jūs su manim susitiktumėte.— Pastebėjęs jos vei- 
de baimę, jis vėl nukreipė į šalį žvilgsnį ir ramiau kal- 
bėjo: — Aš neturiu nė vieno draugo, su kuriuo galėčiau 
nuoširdžiai pasišnekėti, niekam aš nerūpiu; ir jei bent 
kada ne kada galėčiau susitikti su jumis ir pasikalbėti, jei 
tik pajusčiau, kad jums įdomu su manim, kad mudu gali- 
me būti nuoširdūs draugai ir padėti vienas kitam, tuomet 
tikriausiai ir aš džiaugčiausi gyvenimu. 

— Bet kaip gi mudu galėtume susitikti, Filipai? — pa- 
klausė neryžtingai Megi. (Nejau ji suteiktų jam daugiau 
jėgų gyventi? Būtų labai sunku šiandien paskutinį kartą 
jam ištarti sudie ir daugiau niekad nepasikalbėti. Atsirado 
prošvaistė, galinti praskaidrinti pilkas jos dienas; kur kas 
lengviau aklai atsižadėti visų prošvaisčių, kol dar apie jas 
nieko nežinai.) 

— Jeigu leistumėte su jumis čia susitikti retais kartais, 
gal sykį ar porą sykių per mėnesį, aš jau būčiau paten- 
kintas. Nuo /0 niekam laimė nesugriūtų, o man gyveni- 
mas praskaidrėtų. Be to,— kalbėjo toliau Filipas rodyda- 

mas tokį išradingą gudrumą, kokiu pasižymi dvidešimt 
vienerių metų jaunuolio meilė, — jei tarp mums artimų 
žmonių esama priešiškumo, mes juo labiau turime steng- 
tis savo draugyste jį užgniaužti — kitaip sakant, paveik- 
dami savo tėvus, mes galime užgydyti praeityje padarytas 
žaizdas, jei tik aš viską apie jas žinočiau. Bet aš netikiu, 
kad mano tėvas būtų priešiškai nusiteikęs; manau, jis tai 
jau įrodė. 

Megi lėtai palingavo galvą tylėdama, nes jos širdyje 
grūmėsi prieštaringi jausmai. Ji linko manyti, jog, kai 
kada susitikdama su Filipu ir palaikydama su juo draugys- 
tę, ne tik nedarytų nieko bloga, bet gal net padėtų Filipui 
rasti tą dvasios ramybę, kurią pati jau rado. Šis balsas jai 
skambėjo kaip muzika, bet kitas balsas, kuriam ji visą tą 
laiką mokėsi paklusti, ją primygtinai įspėjo, jog susiti- 
kimai su Filipu vyktų slapčia, nuolat baiminantis būti už- 
kluptai, o jei kas išties juos užkluptų, kiltų pykčio bei 
sielvarto, ir kad sutikdama elgtis kone dviveidiškai ji sa- 
ve pasmerktų dvasiniam žlugimui. Tačiau vėl ta muzika 
sugausdavo lyg varpų garsai, atnešami vėjo gūsių, ir ti- 
kino, jog tai svetimos kaltės bei silpnybės prišaukė blogį, 
ir kartais tuščiai aukodamiesi vienam, nuskriaudžiame ki- 
tą. Būtų beširdiška vengti Filipo vien dėl nepateisinamo 
keršto jo tėvui — vargšas Filipas, juk kai kurie žmonės 
jo vengia tik dėl jo kupros. Jai neatėjo į galvą mintis, 
kad jis gali tapti jos mylimuoju ir todėl susitikimai su 
juo gali susilaukti nepritarimo; o Filipas puikiai suvokė, 
kad tokios minties ji neturi, skausmingai suvokė, nors kaip 
tik todėl ji veikiau galėjo nusileisti jo prašymui. Jam 
netgi buvo apmaudu, kad Megi su juo tokia atvira, ir nesi- 
varžanti kaip vaikystėje. 

— Aš negaliu pasakyti nei taip, nei ne,— atsakė ji ir 
pasuko ten, nuo kur buvo atėjusi. — Neturiu skubėti, kad 
nepadaryčiau klaidingo žingsnio. Man reikia išsklaidyti 
dvejones. 

— Tad ar galėčiau ateiti rytoj, poryt, ar kitą savai- 
tę? 

— (Gal aš verčiau jums parašysiu, — atsakė vėl neryž- 
tingai Megi.— Kartais būnu Seint Oge, galiu paštu pasiųs- 
ti laišką. 

— O ne,— karštai paprieštaravo Filipas, — šitaip būtų 
negerai. Laišką gali pamatyti mano tėvas ir nors jis, ma- 
no manymu, nėra priešiškai nusiteikęs, bet mudviejų pa- 
žiūros daug kuo skiriasi — jis labai vertina turtą bei aukš- 
tą padėtį visuomenėje. Prašau jūsų, leiskite man dar kar- 
tą ateiti. Pasakykite, kada man ateiti, o jei negalite pa- 
sakyti, aš dažnai čion ateisiu, kol pagaliau jus susitiksiu. 

— Galbūt, taip ir būtų geriausia,— atsakė Megi,— nes 
aš tikrai nežinau, kurį būtent vakarą galėsiu ateiti. 

Galutinį žodį atidėjus, Megi labai palengvėjo. Ji da- 
bar dar laisvai pasidžiaugs, kelias valandėles pabūdama su 
Filipu, ir net pamanė ar ilgiau nepratęsus tų valandėlių, 
nes kitą sykį teks įskaudinti Filipą ir pasakyti, kaip apsi- 
sprendė. 

— Aš vis galvoju, — tarė ji patylėjusi ir nusišypsojo 
Filipui, — kaip keista, kad mudu štai vėl susitikome ir šne- 
kamės tarsi tik vakar būtume išsiskyrę Lortone. O juk 
mudu tikriausiai per tuos penkerius metus labai pasikei- 
tėme — regis, jau penkeri metai nuo to laiko praėjo. Ko- 
dėl jums atrodė, kad aš būsiu tokia kaip buvusi? Aš ne- 
manjau, kad jūs būsite toks pat: jūs gi toks protingas, 
per tuos metus tiek visur pabuvojote, tiek visko išmokote, 
ir aš nemaniau, kad jums su manimi bus įdomu. 

— Aš net nesuabejojau, jog būtumėte ne tokia pati, 
nors ir kada mudu susitiktumėme,— atsakė Filipas,— Žo- 
džiu, ne tokia, kokia man patikote labiau nei bet kas 
kitas. Nenorėčiau to aiškinti, kažin ar paaiškinama, ko- 
kiems įspūdžiams mūsų prigimtis jautriausia. Mes nepajė- 
gūs atsekti nei tų įspūdžių eigos, nei jų poveikio. Vie- 
nas didžiausių tapytojų tik kartą nutapė paslaptingai die- 
višką kūdikį, bet jis nebūtų paaiškinęs, kaip jį tokį nu- 
tapė, kaip ir mes negalime paaiškinti, kodėl mes junta- 
me jį esant dievišką. Aš manau, žmogiškoje prigimtyje 
yra tokių klodų, kuriuos aprėpti mūsų supratimas bejėgis. 
Mane nuostabiai paveikia tam tikra muzika,— jos klau- 
santis, visiškai pasikeičia mano nuotaika, ir jei toks po- 
veikis ilgiau užsitęstų, aš įstengčiau žygdarbius atlikti. 

— A, žinau, ką turite galvoje — ir mane muzika taip 
veikia, — sušuko Megi su ankstesniu užsidegimu ir sunėrė 
rankas.— Bent jau,— pridūrė liūdnesniu balsu, — veikdavo 

anksčiau, kai galėdavau klausytis muzikos, o dabar tik 
bažnyčioje pasiklausau vargonų. 

— Ar jos pasiilgstate, Megi? — paklausė Filipas, žvelg- 
damas į ją su nuoširdžia užuojauta.— A, dabar jūsų gyve- 
nime maža grožio teliko. Ar turite knygų? Jūs taip mėgda- 
vote skaityti būdama maža mergaitė. 

Jie vėl grįžo prie apaugusios erškėtrožėmis daubos, ir 
abu sustojo, pakerėti pasakiškos vakaro šviesos, atsispin- 
dinčios nuo balzganų žiedų. 

— Ne, beveik neskaitau knygų, — ramiai atsakė Megi,— 
išskyrus vos kelias. 

Filipas jau buvo išsitraukęs iš kišenės nedidelę knygelę 
ir, nuleidęs akis į jos viršelį, pasakė: 

— A, čia, žiūriu, antras tomas, šiaip galėtumėte ją 
pasiimti. Įsikišau į kišenę, nes ieškau paveikslui temos. 

Megi irgi pažvelgė į knygą, perskaitė pavadinimą ir 
vėl nenumaldomai atgijo seni polinkiai, 

— „Piratas“,— tarė ji imdama knygą iš Filipo rankų.— 
O, kažkada buvau ją pradėjusi ir perskaičiau iki tos vie- 
tos, kur Mina vaikšto su Klivlendu, bet taip ir nebuvo 
progos šitą knygą baigti skaityti. Aš iš galvos prikūriau 
pabaigą, netgi kelias pabaigas, bet visas nelaimingas. Man 
prie tos pradžios niekaip netiko laiminga pabaiga. Vargšė 
Mina! Įdomu, kaip knyga iš tiesų baigiasi. Man ilgai iš 
galvos nėjo Šetlendo salos: rodėsi, jaučiu, kaip į mane 
dvelkia vėjas nuo banguojančios jūros. 

Megi kalbėjo greitosiomis, jos akys žibėjo. 

— Neškitės šitą knygą namo, Megi,— tarė Filipas, su- 
sižavėjęs į ją žiūrėdamas.— Man jos nebereikia. Aš ver- 
čiau jus nupiešiu tarp balteglių ir ištįsusių šešėlių. 

Megi nė žodžio neišgirdo, ką jis sakė — jau įnikusį 
skaitė atsiverstą puslapį. Tačiau staiga užvertė knygą, ati- 
davė Filipui ir papurtė galvą tarsi vydama šalin plaukian- 
čius pro akis reginius. 

— Turėkitės ją, Megi,— prašyte prašė Filipas — jums 
suteiks malonumą. 

— Ne, ačiū, — atsakė Megi, ranka atstumdama knygą, 
ir nuėjo.— Per ją aš vėl pamilsiu šį pasaulį kaip mylė- 

jau, imsiu trokšti kuo daugiau pamatyti ir sužinoti, imsiu 
trokšti gyvenimo pilnatvės. 

— Bet jūs ne visada būsite užsklęsta dabartinės lem- 
ties, tad kodėl turėtumėte šitaip marinti savo dvasią? Tai 
ribotas asketizmas, ir man sunku žiūrėti, kad taip jo įsi- 
kibote, Megi. Poezija, menas, žinios yra šventa ir tyra. 

— Bet jie ne man — ne man, —atkirto Megi, paspar- 
tindama žingsnį. — Nes per daug visko įsigeisčiau. Priva- 
lau laukti. Šis gyvenimas ne amžinas. 

— Nepabėkite nuo manęs neatsisveikinusi, Megi,— pa- 
prašė Filipas, kai jiems priėjus eglynėlį ji tylėdama žen- 
gė pirmyn. Man gal nedera toliau eiti, tiesa? 

— O ne, pamiršau. Sudie,— tarė Megi stabtelėjusi ir 
ištiesė jam ranką. Ir vėl į ją plūstelėjo draugiškumas ir 
užuojauta Filipui; valandėlę jiedu pastovėjo, be žodžių 
žiūrėdami vienas į kitą ir laikydami vienas kito ranką, ir 
Megi, ištraukusi ranką, pasakė: 

— Esu jums labai dėkinga, kad visus tuos metus apie 
mane galvojote. Kaip gera, kad esi kažkam brangus. Kaip 
nuostabu, kaip gražu, jog Dievas jums davė tokią širdį, 
kad jums rūpėjo maža keistuolė mergaitė, su kuria buvo- 
te pažįstamas vos kelias savaites! Pamenu, sakiau, kad jūs 
mane mylite labiau negu Tomas. 

— Ak Megi,— prabilo Filipas kone irzliai — jūs ma- 
nęs taip, kaip mylite brolį, niekad nemylėsite. 

— Taip gal ir ne,— atsakė paprastai Megi,— bet žino- 
kite, kad pirmiausias mano prisiminimas gyvenime yra — 
kaip mudu su Tomu stovime Floso pakrantėje, ir jis laiko 
mane už rankos, — o viskas iki tol skendi tamsoje. Tačiau 
jūsų aš niekados nepamiršiu, nors mudu ir turime atokiau 
vienas kito laikytis. 

— Šitaip nekalbėkite, Megi,— pasakė Filipas.— Jei ta 
mergaitė penkerius metus Mano atminty buvo gyva, argi 
aš nenusipelniau ir jos mintyse šiokios tokios vietos? Ne- 
derėtų man galutinai duris užtrenkti. 

— Ne, jei tik būčiau laisva,— bet aš neturiu laisvės ir 
privalau paklusti kitų valiai. — Valandėlę pasvyravusi pri- 

dūrė: — Beje, noriu jus įspėti, kad nešnekintumėte mano 
brolio, linktelėkite pasisveikindamas ir tiek. Jis man kartą 
sakė daugiau su jumis nesikalbėti, jo nusistatymas nepasi- 
keitė... O Dieve, jau saulė leidžiasi. Per ilgai užtrukau. 
Sudie.— Ir ji dar sykį padavė jam ranką. 

— Lankysiuos čia kuo dažniau, kol vėl jus susitiksiu, 
Megi. Galvokite ir apie mane, ne tik apie kitus. 

— Taip, taip, galvosiu,— atsakė Megi nuskubėdama ir 
greitai dingo už paskutiniųjų pušų, nors Filipas dar pasto- 
vėjo žiūrėdamas jai pavymui tarsi vis dar ją matyda- 
mas. 

Megi grįžo namo, jau vidiniams prieštaravimams pra- 
sidėjus, o Filipas grįžo namo, kad gyventų vien prisimi- 
nimais bei puoselėtų viltį. Jūs turbūt norom nenorom jį 
griežtai smerkiate. Jis buvo keturiais ar penkeriais me- 
tais už ją vyresnis ir, puikiai suvokdamas savo jausmus 
jai, galėjo numatyti, kaip iš šalies atrodytų tie jo pagei- 
daujami susitikinėjimai su Megi. Tik nemanykite, kad jis 
buvo pagautas nežaboto egoizmo ir netikėjo praskaidrin- 
siąs Megi gyvenimą laimės spinduliu ir jog tai jam ne- 
buvo svarbiau nei paties asmeniniai tikslai. Jis ją užjaus, 
parems. Jos elgesys su juo neteikė jam nė mažiausios 
vilties į jos meilę, — ji buvo su juo tokia pat mergaitiškai 
švelni ir miela kaip ir tada, kai buvo dvylikos metų; gal 
ji niekada jo nepamils, gal nei viena moteris niekad ne- 
galės jo pamilti, ką gi, jis tai ištvertų, ir bent patirtų lai- 
mę ją Matydamas ar jausdamas jos artumą. Ir visgi jis 
karštligiškai kabinosi minties, kad ji galbūt jį ir pamiltų; 
gal tas jausmas savaime išaugtų, jei budrus jos švelnu- 
mas, kuriuo taip dosniai apdovanota jos prigimtis, taptų 
nebeatsiejamas nuo jo, Filipo. Jei kokia nors moteris ga- 
lėtų jį pamilti, tai tik Megi; joje slypi meilės lobiai ir dar 
niekas į juos nesikėsina. Be to, kaip gaila, kad toks pro- 
tas, kaip josios, vysta pačioje jaunystėje tarsi miško jau- 
nuolynas be oro ir erdvės, o juk yra sutvertas vešėti! 
Gal jis pajėgtų atkalbėti ją nuo savęs marinimo? Jis būtų 
jos angelas sargas, dėl jos viską padarytų, viską ištvertų, 
bet tik ne išsiskyrimą su ja. 

Kol Megi gyvenimo kovos vyko vien jos širdyje, vie- 
nai šmėklų armijai kariaujant su kita, o nukautiems še- 
šėliams vėl keliantis iš numirusiųjų, Tomas dalyvavo dul- 
kinesnėse ir triukšmingesnėse kautynėse, grūmdamasis su 
medžiagiškesnėmis kliūtimis ir patirdamas apčiuopiames- 
nius laimėjimus. Taip yra nuo Hekobės ir Hektoro, ark- 
lių tramdytojo, laikų: šiapus vartų moterys palaidais plau- 
kais, iškėlusios aukštyn rankas, siunčia dievams maldas, iš 
tolo stebėdamos pasaulio kovas ir savo tuščias dienas už- 
pildydamos prisiminimais ir nuogąstavimais, o anapus var- 
tų VyIai įnirtingoje kovoje grūmiasi su žemiškais bei die- 
viškais priešais, atmintį pritemdę ryškia tikslo šviesa, ir 
skubėdami į veiklos įkarštį nebejaučia nei baimės, nei 
žaizdų skausmo. 

Jau tiek pažinę Tomą, turbūt nemanote, kad jam nepa- 
vyks tai, ko rimtai panoro, nors klasikinės kalbos jam ir 
nekaip ėjosi. Bet juk šioje srityje jokių laimėjimų jis ir 
netroško, o kvailumas geriausiai suveši, kai į galvą pri- 
kemšama nemažai tokių dalykų, į kuriuos nėra jokio po- 
linkio. Tačiau dabar stipri Tomo valia suvienijo jo dorw- 
mą, išdidumą, jo šeimyninį apmaudą ir asmeninius siekius 
į vieną jėgą, sutelkiančią visas jo pastangas ir palaikančią 
dvasią. Dėdė Dinas, iš arčiau jį stebėjęs, netrukus ėmė 
dėti į jį viltis ir netgi didžiavosi savo firmoje įdarbinęs 
sūnėną, nukrėstą, kaip paaiškėjo, iš tokio gero komerci- 
nio molio. Tomas netruko įsitikinti, kad dėdė jam gera 
linkėdamas įdarbino prekių sandėlyje, nes po kurio lai- 
ko jis ėmė daryti užuominas, jog galbūt tam tikru metu 
jam bus patikėtos kelionės, užperkant įvairias prastas 
prekes, kurių vardijimas rėžtų švelnesnę skaitytojo ausį. 
Be abejonės, tai turėdamas mintyje jis kai kada, likda- 
vęs vienas išgerti savojo butelio vyno, pasikviesdavo To- 
mą užeiti ir pasėdėti su juo valandėlę ir ištisą valandą 
mokydavo ir tardydavo apie importo bei eksporto prekes, 
tarpais užkliudydamas temas, turinčias daugiau netiesio- 

ginės naudos, apie tai, kokie yra privalumai, atplukdant 
Seint Ogo pirkliams krovinius savais ir užsienietiškais 
laivais, o apie šį reikalą ponas Dinas, laivų savininkas, sa- 
vaime aišku, galėdavo kalbėti įspūdingai, ypač įkaitintas 
vyno ir savos gražbylystės. Jau antrais metais Tomui bu- 
vo padidinta alga, bet visus pinigus, atidėjęs tik kiek pie- 
tums ir drabužiams, jis parnešdavo namo ir padėdavo į 
alavinę dėžutę; jis net draugų lenkėsi, nes su jais ben- 
draujant nenorom gali tekti išleisti vieną kitą skatiką. Ir 
ne todėl, kad Tomas būtų buvęs nulipdytas pagal stropuo- 
lio pameistrio pavyzdį; ne, jį labai traukė malonumai — 
jam būtų labai patikę pasidaryti arklių prajodinėtoju ir 
pasižymėti visoje kaimynystėje, kelti pobūvius, dosniai da- 
linti labdarą ir šiuose kraštuose garsėti kaip vienas šau- 
niausių vaikinų; kur tau, jis buvo nutaręs anksčiau ar 
vėliau visa tai pasiekti, bet iš sveikos nuovokos supra- 
to, kad tikriausias kelias į tokius laimėjimus yra dabar 
atsisakymas nuo visko ir susilaikymas; tas kelias nužymė- 
tas keliomis gairėmis, kurias reikia praeiti, ir pirmoji — 
tėvo skolų išmokėjimas. Tai nutaręs, jis ėjo tiesiai, ne- 
nukrypdamas ir netgi jo būdas įgavo rūstaus tvirtumo 
bruožų, būdingų jaunuoliams, per anksti gavusiems kliau- 
tis tik savimi. Tomas visiškai pritarė tėvo įsitikinimams 
apie šeimos garbę ir stengėsi būti nepriekaištingas sūnus, 
tačiau kaupdamas gyvenimišką patirtį tylomis smerkė tė- 
vo beatodairą ir neapgalvotą elgesį praeityje; jiedu bu- 
vo skirtingo būdo, ir Tomo veidas namie tankiausiai bū- 
davo apniukęs. Brolis Megi kėlė pagarbią baimę, kurią 
ji stengėsi įveikti, kaip neatitinkančią nei jos plačių pa- 
žiūrų, nei gilesnių paskatų, tačiau ta baimė buvo neįvei- 
kiama, Vientisas charakteris — siekiantis ką sumanęs, už- 
gniaužiantis savyje visus blaškančius polinkiui ir matantis 
tik tai, kas išties įmanoma, — stiprybės ir semiasi iš apsiIi- 
bojimo. 

Galite numanyti, jog vis akivaizdesnis Tomo nepanašu- 
mas į tėvą, pelnė jam tetų ir dėdžių iš motinos pusės pa- 
lankumo, ir jie ėmė aptarinėti — vieni šalčiau, kiti karš- 
čiau — jo dalykiškas savybes, apie kurias ponas Dinas tei- 
giamai atsiliepė ponui Glegui. Pasirodo, Tomas giminei 
gali daryti garbę, nekainuodamas nė kiek išlaidų ir vargo. 

Ponia Pulet visada maniusi, kad Tomo skaisti veido spal- 
va, paveldėta grynai iš Dodsonų, nuo mažens rodė jį iš- 
eisiant į žmones, o vaikiškos jo išdaigos gainiojant kala- 
kutą ar šiaip nepakankama pagarba tetoms ir dėdėms ro- 
dė jo gyslose esant ir lašo Taliverių kraujo, kurį, be abe- 
jonės, jis jau išaugęs. Ponas Glegas, pajutęs Tomui atsar- 
gių simpatijų dėl jo vyriško bei protingc elgesio dar ta- 
da, kai jų namuose pasirodė antstolis, netgi taip užsidegė, 
kad pareiškė norįs jį rimčiau paremti — kada nors atei- 
tyje, kai pasitaikys proga, bet, žinoma, neperžengdamas 
sveiko proto ribų ir nepasidarydamas jokių nuostolių. Ta- 
čiau ponia Gleg įsiterpė, kad ji tuščiai liežuviu nemala, o 
kas daug kalba, mažai daro, ir tinkamu metu visi pamatys 
ją veltui žodžių nesvaidant. 

Bet Tomas buvo linkęs pasikliauti tik savimi ir nie- 
kuo kitu, tačiau, iš prigimties būdamas jautrus gerai nuo- 
monei apie jį, džiaugdavosi, kada dėdė Glegas darbo me- 
tu draugiškai užsukdavo pas jį, pakviesdavo ateiti pas juos 
pietų, nors Tomas paprastai jų atsisakydavo ta dingstimi, 
kad negalėsiąs būti punktualus. Tačiau prieš metus dėl 
vieno dalyko Tomas susigundė išbandyti dėdės Glego drau- 
giškumą. 

Bobas Džeikinas retai kada pareidavo namo iš Seint 
Ogo neaplankęs Megi su Tomu, ir tą vakarą lūkuriavo jo 
ant tilto, norėdamas vienu du pasikalbėti. Jis išdrįso pa- 
klausti ponaitį Tomą, ar jam neateina mintis užsidirbti pi- 
nigų ir savarankiškai paprekiauti? Prekiauti, kaip? — To- 
mui rūpėjo žinoti. Kad ir pasiuntus prekių į užsienio uos- 
tus, Mat Bobas turįs vieną gerą draugą, kuris pasiūlė jam 
apsisukti su Leishemo prekėmis ir kuris mielai tomis pa- 
čiomis sąlygomis pasitarnautų ir ponaičiui Tomui. Tomas 
iškart susidomėjo ir paprašė plačiau paaiškinti, stebėda- 
masis, kaip jis pats nesusiprotėjo. Jį taip suviliojo gali- 
mybė lėtą sudėties veiksmą paversti daugybos veiksmų, 
kad jis pasišovė šnektelti su tėvu ir gauti jo sutikimą 
paimti iš alavinės dėžutės dalį santaupų, kad galėtų nu- 
sipirkti nedidelį prekių krovinį. Jis nebuvo linkęs tartis 
su tėvu, bet į alavinę dėžutę buvo ką tik padėjęs savo 
atlyginimą už paskutinį ketvirtį, o kito pajamų šaltinio 
neturėjo. Ten buvo laikomos visos santaupos, nes ponas 

Taliveris, bijodamas prarasti pinigus, nesutiko skolinti jų 
už procentus. Kartą pabandęs užsidirbti perparduodamas 
grūdus, jis patyrė nuostolio, ir neturėdavo ramybės, jei 
pinigai nebūdavo jam ant akių. 

Sėdėdamas su tėvu prie židinio, Tomas užuolankom 
pradėjo tą šneką, ir ponas Taliveris klausėsi krėsle pa- 
linkęs priekin ir įtariai Žvilgčiojo į sūnų. Iš pirmo jis pa- 
nūdo jokiu būdu nenusileisti, tačiau jausdamasis „nevy- 
kėliu“ tėvu, jis ėmė atsižvelgti į Tomo norus, nerodė savo 
valdingumo ir nepabrėždavo esąs čia šeimininkas. Pama- 
žėle, tarsi užvilkindamas skausmingą atsisveikinimo aki- 
mirką, jis išsitraukė iš kišenės raktą nuo sekretero, ten 
susirado didžiosios skrynios raktą ir atsinešė alavinę dė- 
žutę. Tada atsisėdo prie stalo ir rakteliu, kurį užsigal- 
vojęs visad imdavo čiupinėti kišenėje, atrakino spynelę. 
Štai tie apsitrynę banknotai ir žibantys soverenai — viso 
labo šimtas šešiolika svarų, sukauptų per dvejus metus 
visko sau šykštint. 

— Tai kiek tau reikia? — paklausė jis taip, tarsi tie 
žodžiai būtų jam svilinę lūpas. 

— Pirmai pradžiai gal trisdešimt šešių svarų, tėve. 

Ponas Taliveris atskyrė prašomą sumą ir uždėjęs ant 
tų pinigų ranką pasakė: 

— Šitiek aš įstengiu sutaupyti iš vienerių metų už- 
darbio. 

— Taip, tėve, iš tų skatikų, kuriuos mes gauname, ne- 
greit sutaupysi. O va šituo būdu mes galėtume savo san- 
taupas padvigubinti. 

— Teisybė, sūnau,— pasakė tėvas, neatkeldamas ran- 
kos nuo pinigų, — bet juos gali ir prarasti — gali prarasti 
vienerius mano gyvenimo metus, 0 jų man nebedaug liko. 

Tomas tylėjo. 

— Tu gi žinai, kad iš pirmosios šimtinės aš jokios sko- 
los neketinu išmokėti, nes noriu visus pinigus surinkti į 
krūvą — tada būsiu ramus, kai jie man bus prieš akis. 
Jei pasikliausiu vien laime, ji nuo manęs tikrai nusisuks. 
Laimė nelabojo rankose, ir vienus metus praradęs, jų ne- 
besugrąžinsiu — mirtis mane užklups. 

Pono Taliverio balsas sudrebėjo, ir Tomas dar kiek pa- 
tylėjęs tarė: 

— Aš nesiimsiu šito reikalo, tėve, jei tu šitaip nepri- 
tari. 

Tačiau nenorėdamas visiškai atsisakyti šio sumanymo, 
Tomas nutarė paprašyti dėdės Glego, kad tas surizikuotų 
dvidešimčia svarų, iš pelno gaudamas penkis nuošimčius, 
Juk jis prašytų išties menkniekio. Tad kitą dieną Bobui 
užėjus į prieplauką pasiteirauti, ką jis nutarė, Tomas pasiū- 
lė drauge eiti pas dėdę Glegą ir papasakoti apie šį reika- 
lą, nes jį patį kaustė drovus išdidumas ir jis nujautė, kad 
šalia liežuvingo Bobo ne taip varžytųsi. 

Maloniausiu karštos rugpjūčio dienos metu — ketvir- 
tą valandą popiet ponas Glegas, žinoma, skaičiavo sodo 
vaisius, pasitikrindamas, ar nuo vakar bendras jų skaičius 
nepasikeitė. Ten prie jo ir priėjo Tomas, kaip ponui Gle- 
gui pasirodė, itin abejotinoje draugijoje: su kažkokiu vy- 
riškiu, užsikrovusiu ant pečių ryšulį — mat, Bobas jau 
buvo išsirengęs į naują kelionę, — ir dideliausiu margu 
bulterjeru, kuris tapeno, pamažėle linguodamas į abi pu- 
ses ir rūsčiai, abejingai iš po užkritusių vokų dėbčiojo, 
matyt, dangstydamas savo karingas užmačias. Ponui Gle- 
gui pro akinius, kuriuos užsidėjęs skaičiavo vaisius, vVi- 
sos šios įtartinos detalės buvo labai ryškios ir gąsdinan- 
čios. 

— Ei, ei, laikykite šunį! — riktelėjo jis, griebdamas 
lazdą ir atstatęs ją kaip skydą, svečiams prisiartinus per 
porą žingsnių. 

— Nešdinkis šalin, Mampsi,— tarė Bobas, spyrę ko- 
ja.— Pone, jis romus kaip avinėlis, — ir tą pastabą Mamp- 
sis patvirtino dusliu urzgimu, traukdamasis už šeimininko 
kojų. 

— Ką visa tai reiškia, Tomai? — paklausė ponas Gle- 
gas.— Gal kokių žinių atnešei apie nenaudėlius, iškirtu- 
sius mano medžius? — Jei Bobas atstoja tas „žinias“, po- 
nas Glegas linkęs pakęsti nukrypimus nuo tvarkos. 

— Ne, pone,— pasakė Tomas,— aš atėjau dėl vieno 
savo reikaliuko. 

— Ką gi, gerai, bet kuo čia tas šuo dėtas? — paklausė 
senasis džentelmenas šiek tiek atlyžęs. 

— Tai Mano šuo, pone,— tarė guvusis Bobas.— Tai aš 
traukiu Tomą į tą reikaliuką, nes Tomas mano draugas 

nuo tada, kai dar pyplys buvau. Aš senajam šeimininkui 
paukščius baidžiau — tai mano pirmasis darbas. Jei man 
geras sandėris pasitaiko, aš visad galvoju, kaip čia pada- 
rius, kad ir Tomui šis tas nubyrėtų. Būtų pikta ir apmau- 
du, kad pasitaikius progai užsikalti pinigo — išsiunčiant 
į užsienį šiek tiek prekių, liktų dešimt ar dvylika nuo- 
šimčių gryno pelno, sumokėjus už pervežimą ir komisi- 
nius — jis tokią progą praleistų, pinigų nesukrapštęs. Va- 
jergau, prekės gi iš Leishemo! Jos lyg tyčia padarytos 
siųsti nedideliu kroviniu — lengvos, daug vietos neužima, 
galima dvidešimt svarų prikišti ir žymės nebus! O kokia 
kokybė — kiekvienam kvailiui įtiktų, tokias graibstyte iš- 
graibstys. Aš va einu į Leishemą sau prisipirkti, kartu ir 
ponaičiui Tomui nupirkčiau. Vieno laivo kapitono padėjė- 
jas žadėjo jas nuvežti. Jis mano geras pažįstamas, rimtas 
žmogus, čia mieste turi šeimą. Pavarde Soltas, bet vyras 
matęs ir šilto, ir šalto, jei manimi netikite, galėčiau pas jį 
nuvesti. 

Dėdė Glegas stovėjo iš nuostabos prasižiojęs ir klau- 
sėsi šito kaip užsukto tratesio, vos spėdamas mintį sekti. 
Jis pažiūrėjo į Bobą per akinių viršų, paskui pro akinius, 
po to vėl per viršų, ir Tomas, suabejojęs, nežinodamas, 
koks įspūdis susidarė dėdei Glegui, jau ėmė gailėtis atsi- 
vedęs šį ypatingą Araną! ar jų plano skelbėją; dabar, kai 
Bobo šnektos klausėsi dar viena pora ausų, ji nebeatrodė 
prideranti. 

— Matyt, tu vaikinas ne pėsčias, — pagaliau tarė ponas 
Glegas. 

— Taigi, pone, teisybę sakote, — pritarė Bobas, pakrei- 
pęs ant šono galvą.— Mano galvoje ūžia kaip bičių avi- 
lyje, mintis mintį veja, jei neturėčiau Mampsio ir nebū- 
tų kam išsipasakoti, galva turbūt neatlaikytų ir susprog- 
tų. Gal nuo to, kad mažai mokyklą lankiau. Už tai aš ba- 
IU savo senąją motinėlę. Sakau jai: ,„Būtum mane ilgiau 
į mokyklą leidusi, sakau, tai dabar skaityčiau knygas kaip 
iš pypkės ir galva taip neįkaistų“. Vajetau, ji dabar gy- 
vena lyg inkstas taukuose — keptą mėsą su bulvėmis kem- 


! Aukštas hebrajų dvasiškis, garsėjęs iškalba. 

ša iki soties. Aš nebežinau, kur pinigus dėti, reikia susi- 
rasti žmoną, kad ji išleistų. Bet tos žmonos — vienas var- 
gas, be to, ji Mampsiui gali nepatikti. 

Dėdė Glegas, pasitraukęs iš aktyvaus verslo, save lai- 
kė linksmu žmogumi, ir Bobas ėmė jį juokinti, bet, ketin- 
damas išsakyti nepritariančią pastabą, jis buvo nutaisęs 
rimtą veidą. 

— Taigi, — tarė jis — matyt, kad nerandi kur geriau 
leisti pinigus, jei laikai tokį didelį šunį, kuris už du su- 
ėda. Gėda turėtų būti, gėda! — Tačiau jo balse skambėjo 
veikiau liūdesys nei piktumas ir jis tuoj pridūrė: — Bet 
tiek to, pašnekėkime plačiau apie tą reikalą, Tomai. Tur- 
būt norėtum iš manęs pasiskolinti nedidelę sumelę. O kur 
tavo pinigai? Negi visus išleidi? 

— Ne, pone,— atsakė paraudęs Tomas, — bet tėvas ne- 
linkęs jais rizikuoti, o man nesmagu primygtinai reika- 
lauti. Gavęs iš jūsų dvidešimt ar trisdešimt svarų, mokė- 
čiau penkis nuošimčius palūkanų, o pamažėle susikrau- 
čiau šiokį tokį savo kapitalą ir jau išsiversčiau be pa- 
skolos. 

— Taigi... taigi, — tarė pritariamai ponas Glegas,— ne- 
blogai sumanyta ir aš pasirengęs tau padėti. Bet man būtų 
ne pro šalį pamatyti tą Soltą ir pasikalbėti. Štai va... ta- 
vo draugelis siūlosi užpirkti tau prekių. O gal kas nors 
galėtų už tave laiduoti, jei pinigai bus atiduoti tau į ran- 
kas? — pridūrė atsargusis džentelmenas, žvelgdamas pro 
akinių viršų į Bobą. 

— Nemanau, dėde, tai esant reikalinga — pasakė To- 
mas.— Bent jau man tikrai ne, nes aš Bobą puikiai pa- 
žįstu, bet jums gal ir neblogai būtų turėti kokį nors laidą. 

— Tu už prekių užpirkimą tikriausiai imi kokį nuo- 
šimtį? — pasidomėjo ponas Glegas, žvelgdamas į Bobą. 

— Ne, pone,— atsakė Bobas netgi pasipiktinęs, — aš 
ne todėl siūlausi gauti ponaičiui Tomui obuolį, kad galė- 
čiau pats nuo jo kąsnį atsikąsti. Sumanęs ką apvynioti 
aplink pirštą, gudriau sugalvočiau. 

— Bet netgi būtų teisinga, jei ir tau koks nuošimtis 
nukristų, — pasakė ponas Glegas.— Aš apie sandėrius, iš 
kurių laimi tik viena pusė, esu prastos nuomonės. Jie vi- 
sad įtartini atrodo. 

— Na va,— tarė nuovokusis Bobas, iškart sumetęs, kur 
tas lenkia, — aš jums pasakysiu, kas man iš to — pinigai 
kišenėje; užpirkdamas daugiau prekių, solidžiau atrodau. 
Štai apie ką aš pagalvojau. Vajetau! Aš gi ne pėsčias, die- 
važi... 

— Pone Glegai, pone Glegai,— pasigirdo pro svetai- 
nės langą atšiaurus balsas, — ar teiksitės ateiti arbatos gerI- 
ti, ar stovėsite su tuo kromelninku, kol jus užmuš die- 
nos akyje? 

— Užmuš? — pakartojo ponas Glegas.— Ką ta mote- 
Tiškė šneka? Čia gi jūsų sūnėnas Tomas atėjo apie rei- 
kalus pasišnekėti. 

— Taip, taip, Gži neseniai kažkoks keliau- 
jantis prekeivis atokioje vietoje užmušė jauną moterėlę, 
pasivogė jos antpirštį, o lavoną įmetė į griovį. 

— Na ne,—tarė ją ramindamas ponas Glegas,— jūs 
turite galvoje bekojį, kuris važeliu važinėdavo. 

— Čia nėra jokio skirtumo, pone Glegai,— bet jiems 
kad tik priešginiauti, ką aš sakau, 0 jei mano sūnėnas 
atėjo dėl reikalų, kur kas būtų padoriau jį vidun pasi- 
kviesti, o ir jo tetai viską išdėstyti, užuot pakampiais 
šnabždėjus kaip kokiems susimokėliams. 

— Gerai, gerai, — sutiko ponas Glegas,— jau ateiname. 

— O tau nėra ko čia stypsoti, — pasakė dama Bobui 
garsiai, rodydama tarp jų esant didelį moralinį, o ne nuo- 
tolio atstumą.— Mums nieko nereikia. Aš iš keliaujančių 
prekeivių nieko neperku. Išeidamas nepamiršk uždaryti 
vartelių. 

— Pala, neskubėkite,— pasakė ponas Glegas.— Su šitu 
vyruku aš dar nebaigiau kalbos. Eime, Tomai, eime,— 
pridūrė jis, žengdamas pro stiklines duris. 

— Pone Glegai,— pasakė ponia Gleg tragišku balsu,— 
jei žadate tą Žmogų su šunimi įsileisti ant mano kilimo ma- 
no akivaizdoje, būkite toks geras ir man pasakykite. Gal 
žmona bent šito prašyti turi teisę. 

— Nesijaudinkite, ponia,— tarė Bobas, pirštus pridėda- 
mas prie kepurės. Jis iškart sumojo, kad ponia Gleg to- 
kia  paukštelė, kurios verta pasivaikyti, ir nekantravo 
pulti į medžioklę.— Mudu su Mampsiu pasiliksime čia, 
ant žvyrkelio, kaipgi kitaip. Mampsis žino, kas yra kas, 

kur jis nežinos. Galėčiau jį visą valandą siundyti, o jis 
tikros damos kaip jūs vis vien nepultų. Galva neneša, 
kaip jis gražias ponias atpažįsta, o ypač jam patinka ap- 
kūnios. Vajetau! — pridūrė Bobas, dėdamas savo ryšulį 
ant žvyruoto keliuko, — begaliniai gaila, kad tokia dama, 
kaip jūs, nieko nenorite pirkti iš keliaujančio pirklio, o 
vaikštote po tas naujamadiškas parduotuves, kur knopso 
pustuzinis išsičiusčiusių džentelmenų lyg pamautais ant 
iškrakmolytų apykaklių smakrais,— jie gi atrodo nelygi- 
nant buteliai išdabintais kamščiais, o duoną visi iš perke- 
lio valgo; nieko stebėtino, kad parduotuvėje moki trigu- 
bai brangiau nei kromelninkui, nes tas tiesiai prekes įsi- 
gija — jam nereikia nei nuomos mokėti, nei smaugtis apy- 
kaklėm, kad norom nenorom visą kvapą išspaustum. Bet- 
gi, ponia, jūs apie tai geriau nei aš išmanote — tuos par- 
davėjus kiaurai permatote, dievaži. 

— Taip, permatau, ir ne tik juos, bet ir keliaujančius 
pirklius, — pareiškė ponia Gleg, duodama suprasti, kad Bo- 
bo meilikavimas jai nedaro jokio įspūdžio; tuo tarpu už 
jos stovintis vyras, prasižergęs, susikišęs rankas į kiše- 
nes, mirksėjo ir iš pasitenkinimo šypsojosi, kad jo pačią 
kažkas gali apvynioti aplink pirštą. 

— Taigi, kalbos nėra, ponia,— atsakė Bobas.— Mergau- 
jant, kol dar šeimininkui nebuvote kritusi į akį, jums pre- 
kes tikriausiai siūlydavo voros kromelninkų. Žinau, kur 
jūs gyvenote, kur aš nežinosiu, šimtus kartų pro ten esu 
ėjęs, netoli skvairo Darlio, toks akmeninis namas su laip- 
teliais. 

— O taip, su laipteliais, — pasakė ponia Gleg, pilstyda- 
ma arbatą.— Vadinasi, žinai mūsų šeimą... Gal tu gi- 
minė tam žvairam kromelninkui, kur airišką drobelę at- 
nešdavo? 

— Na štai matote! — tarė Bobas, išsisukdamas nuo tie- 
saus atsakymo.— Ar aš nesakiau, kad jums labiausiai ap- 
simokėjo pirkti iš kromelninkų — tik prisiminkite. Taip 
ir yra, kad net Žvairas kromelninkas geriau nei krautuvi- 
ninkas nežvairas. Vajetau! Kad man būtų tokia laimė lan- 
kytis akmeniniuose namuose su savo ryšulių, va su ši- 
tuo,— pasilenkęs jis pabaksnojo kumščiu į savo ryšulį — 
kad jaunos panelės išeitų ant akmeninių laiptelių ir va ta- 

da aš atriščiau savo prekes — tai bent būtų! Dabar kro- 
melninkai jei ir užsuka į tokius namus, tai tik dėl tarnai- 
čių, o šiaip vaikšto tik po varguolių trobeles. Prasti laikai 
atėjo. Va štai, pažvelkite į šitą raštuotą audinį, ponia, ar- 
gi anksčiau tokie buvo — galvą dedu, tokio nė už ką da- 
bar nesivilktumėte. Jūs perkate tik pirmos rūšies prekes, 
tokias, kurios niekad nesusidėvi, nesensta kaip ir jūsų 
veidas. 

— Taip, tokios kokybės prekių tu neturi; iš tiesų, ta- 
vo gal tik įžūlumas pirmos rūšies, daugiau niekas, — pa- 
reiškė ponia Gleg pasididžiuodama savo nepralenkiamu 
nuovokumu.— Pone Glegai, ar kada atsisėsite išgerti ar- 
batos? Tomai, va ir tau puodukas. 

— Teisybę sakote, ponia,— tarė Bobas.— Mano ryšu- 
lys skirtas ne tokioms damoms, kaip jūs. Praėjo tie lai- 
kai. Dabar viską pusvelčiui atiduodi! Čia toks brokas, čia 
anoks, bet jį galima iškirpti ar dėvint net nieks jo nepas- 
tebėtų, tačiau šitokio audinio nepasiūlysi turtingam žmo- 
gui, išgalinčiam net ir permokėti už prekę, kurios vertės 
gal niekas kitas be jo ir neįžvelgs. Aš ne toks žmogus, 
ponia, kad siūlyčiausi savo ryšulį prieš jus atskleisti, ne, 
ne, gal aš vyras ir stačiokas, kaip jūs sakote, dabar tokie 
laikai, kad kitaip prapulsi, bet dar nesu toks suįžūlėjęs. 

— Tai kokias gi prekes tu nešioji? — paklausė ponia 
Gleg.— Turbūt ryškiaspalves — skaras ar panašiai. 

— Visokias, ponia, visokiausias,— atsakė Bobas, pa- 
baksnodamas į ryšulį — bet jau gana apie jas, nebešnekė- 
kime, jeigu jūs nieko prieš. Čia atėjau pono Tomo rei- 
kalais, ir aš ne toks žmogus, kad jus savais reikalais truk- 
dyčiau. 

— Susimildami, kokie tie reikalai, kurie nuo manęs 
slepiami? — paklausė ponia Gleg, nesitverianti dvejopu 
smalsumu ir dabar tegalinti jo pusę patenkinti. 

— Sūnėnas Tomas štai turi vieną nedidelį sumanymą, — 
atsakė geraširdis ponas Glegas,— ir mano galva, gan ne- 
blogą sumanymą, kaip užsikalti pinigo; teisingai galvoja 
jaunimas, kuris pats turi atsistoti ant kojų, a, Džeine? 

— Bet, tikiuosi, kad pagal jo sumanymą artimiesiems 
neteks viską už jį nuveikti; šiuolaikinis jaunimas yra lin- 
kęs šitaip galvoti. Ir susimildamas, ko šis kromelninkas 

terpiasi į mūsų šeimą? Tomai, ar tu pats nemoki kalbėti 
ir negali viską paaiškinti tetai kaip pridera sūnėnui? 

— Čia Bobas Džeikinas, teta,— atsakė Tomas, tvardy- 
damas susierzinimą, kurį jam visad sukeldavo tetos Gleg 
balsas.— Aš jį nuo mažumės pažįstu. Jis labai puikus vai- 
kinas ir visad nusiteikęs man kuo nors pasitarnauti. Be 
to, jau šiek tiek patyręs, kaip užsienin siųsti prekes — 
savo asmenine iniciatyva ir rizika prisidėjus prie dides- 
nio krovinio, jo nuomone, ir aš galėčiau taip pabandyti ir 
užsidirbti vieną kitą centą. Šitokiu būdu lieka dideli nuo- 
šimčiai. 

— Dideli nuošimčiai? — susidomėjo teta Gleg.— O ką 
tu vadini dideliais? 

— Bobas sako, kad apmokėjus visas išlaidas, lieka de- 
šimt ar dvylika nuošimčių. 

— O kodėl man apie tai anksčiau niekas nepasakė? — 
paklausė priekaištingai ponia Gleg dar labiau gergždžian- 
čiu balsu.— Ar jūs man iki šiol netvirtinote, jog didžiau- 
sias nuošimtis — penki procentai? 

— Niekų šnekos, mieloji, — atsakė ponas Glegas.— Jūs 
gi nesiimsite prekybos, tiesa? O skolindamas už laidą dau- 
giau penkių nuošimčių negausi. 

— Bet aš mielu noru, ponia, galiu už jus paleisti pi- 
nigus į apyvartą, — jei nebijote rizikuoti, nors čia nėra jo- 
kios rizikos. O jei malonėsite paskolinti truputį pinigų po- 
naičiui Tomui, jis sumokėtų šešis septynis nuošimčius 
jums, ir dar jam trupinėlis liktų; o tokiai geros širdies po- 
niai, kaip jūs, būtų malonu gauti pinigus, už kuriuos dar 
ir sūnėnas šį tą užsidirbo. 

— Ką jūs pasakytumėte, ponia Gleg? — paklausė ponas 
Glegas.— Aš šiek tiek plačiau pasidomėjęs nutariau, jog 
verta Tomui duoti podėlį kiaušinį pirmai pradžiai, o jis 
man mokės nuošimčius; jei, sakau, ir jūs turite atliekamą 
pinigą kur nors kojinėje užspaustą ar... 

— Pone Glegai, jūs peržengėte visas ribas! To tik trū- 
ko, kad visiems valkatoms apie mano santaupas ištriūbi- 
tumėte, ir jie atėję mane apiplėštų. 

— Na jau, na jau, aš tik sakau, gal ir jūs dvidešimčia 
svarų prisidėtumėte, tai susidarytų penkiasdešimt. Būtų 
nebloga pradžia, a, Tomai? 

— Tikiuosi, Manęs čia neįvelsite, pone Glegai,— tarė 
jo žmona.— Nė kiek neabejoju, kad mano pinigais pui- 
kiai pasinaudotumėte. 

— Tiek to,— tarė gana kandžiai ponas Glegas,— išsi- 
versime be jūsų. Aš eisiu su tavim pasižiūrėti, kas per 
paukštis tas Soltas, — pridėjo jis, atsigręždamas į Bobą. 

— O dabar jūs tikriausiai iš paskutiniųjų stengsitės, 
pone Glegai,— pareiškė ponia Gleg,— kad tik mane nuša- 
lintumėte nuo mano sūnėno reikalų. Aš gi nepasakiau, 
kad jam neskolinsiu pinigų; ir nesakau, kad tai būtų dvi- 
dešimties svarų suma, nors jūs pasišovęs už mane kalbėti, 
bet vieną gražią dieną Tomas pats įsitikins, kad teta ge- 
rai darė nerizikuodama pinigais, sutaupytais jo paties dė- 
lei, kol neįsitikino, kad jų nepraras. 

— Šitokia rizika yra vienas malonumas, — tarė ponas 
Glegas, ir atsargiai mirktelėjo Tomui, kuris savaime nu- 
sišypsojo. Tačiau Bobas užšoko už akių įžeistos damos pro- 
trūkiui: 

— Taigi, ponia, — tarė jis susižavėjusiu balsu, — jūs ne 
pirštu žindyta. Teisingai darote. Pasižiūrėsite, kaip pasiseks 
pirmas kartas, 0 tada ramiausiai galėsite savo pinigus pa- 
naudoti. Geri giminės — Dievo dovana. Aš pirmą podėlį 
kiaušinį, kaip šeimininkas sako, pats užsidirbau, nes ne- 
žiopsojau — gavau dešimt svarų, užgesinęs gaisrą Torio 
aliejaus spaudykloje, ir jie po truputį augo, augo, kol į 
apyvartą valiojau paleisti trisdešimt svarų, be to, ir savo 
motinėlę aprūpinau. Būčiau daugiau sukaupęs, bet kad aš 
prieš moteris suminkštėju ir jos visad iš manęs daug nu- 
sidera. Va štai šis ryšulys, — Bobas smarkiai trenkė į 
jį — kitas už jį gerokai pasipelnytų. O aš! Vajetau, gal 
atsiimsiu, kiek pats sumokėjau. 

— Gal turi gero tiulio? — paklausė globėjiškai ponia 
Gleg eidama nuo stalo ir sulankstydama servetėlę. 

— Turiu atraižą, bet jums ir žiūrėti į ją neverta. Net 
gėdyčiausi jums rodyti. Dar įsižeisite. 

— Visgi parodyk,— taip pat globėjiškai pasakė ponia 
Gleg.— Jeigu tos prekės su broku, tai, ko gero, geresnės 
rūšies. 

— Ne, ponia. Aš savo vietą žinau, — tarė Bobas, pasi- 
keldamas ryšulį ir užsimesdamas ant pečių.— Tokiai da- 

mai, kaip jūs, aš nelinkęs rodyti, kaip žemai nupuolė 
mūsų amatas. Išnešiojamų prekių vertė visame pasaulyje 
smuko; jums net širdį suspaus, pamačius tą skirtumą. Aš 
jūsų paslaugoms, pone, kada panorėsite susitikti su 
Soltu. 

— Viskam savas Metas, — atsakė ponas Glegas, dar ne- 
nusiteikęs nutraukti pokalbį. — Ar tu reikalingas prieplau- 
koje, Tomai? 

— Ne, pone, vietoj savęs palikau Stouvą. 

— Eik šen, nusiimk savo ryšulį ir parodyk man, ką 
turi, — tarė ponia Gleg, prisitraukdama kėdę prie lango ir 
labai oriai atsisėsdama. 

— Ponia, verčiau neprašykite,— maldaujančiu balsu ta- 
rė Bobas. 

— Daug nešnekėk,— tarė griežtai ponia Gleg,— o da- 
ryk, ką sakau. 

— Ak, ponia, man stačiai nemalonu, — pasakė Bobas, 
iš lėto dėdamas savo ryšulį ant laiptelio ir atbulais nagais 
imdamas jį atrišinėti. — Bet padarysiu kaip liepiamas.— 
Tarp žodžių jis jau rausėsi savo ryšulyje.— Jūs gi vis vie- 
na iš Manęs nieko nepirksite... net būtų gaila, jei nu- 
pirktumėte... Pagalvokite apie tas vargšes moterėles kai- 
me, užkampyje, jos gi nuo namų per šimtą žingsnių ne- 
nutolsta... būtų gaila, jei kas joms ranką permuštų. Vaje- 
tau! Joms gi tarsi atlaidai, mane su ryšuliu pamačius... 
o šitokių prekių joms nebegausiu. Juolab, dabar neturiu 
laiko, susiruošiau į Leishemą. Na štai, žvilgtelėkite,— kal- 
bėjo toliau Bobas, jau greitosiomis ištraukęs ir išskleidęs 
raudoną vilnonę skarelę su kampe išsiuvinėtu vainikė- 
liu; — va į tokią pažvelgus merginoms seilė nudrybtų, ir 
tik du šilingai — kodėl taip pigiai? Ogi todėl, kad va ši- 
tam kampe, kur neišsiuvinėta, yra kandies išgraužta sky- 
lutė. Vajetau, man rodos, kandis ir pelėsiai Dievo tam ir 
siųsti, kad nupigtų prekės dailioms moterėlėms, neturin- 
čioms daug pinigų. Jei ne kandys visas tokias skareles iš- 
pirktų gražios turtuolės, kaip kad jūs ponia — mokėtų po 
penkis šilingus, ir nė cento mažiau. Bet ką padaro kandys? 
O ką gi — kaip mat nugnybia tris šilingus nuo kainos 
ir tada toks prekiautojas, kaip aš, nuneša vargšėms mer- 
gelėms, gyvenančioms tamsiose trobose, kad ir joms akys 

nušvistų. Vajetau, į tokią skarelę pasižiūri, tai kaip prieš 
ugnį pasišildai. 

Bobas patraukė skarelę, kad ponia Gleg iš toli galėtų 
pasigrožėti, bet toji atšiauriai jį pertraukė: 

— Taip, bet kam tokiu metų laiku šildytis? — Atidėk 
šitas spalvotas skaras į šalį; parodyk savo tiulį, jei turi. 

— Et, ponia, ar aš nesakiau, kad taip bus,— tarė Bo- 
bas ir lyg apimtas nevilties, sviedė spalvotas skaras ša- 
lin.— Aš gi žinojau, kas į tokias prastas prekes, kokias aš 
išnešioju, jums ir žiūrėti bus bjauru. Va atraiža raštuo- 
to muslino, bet jums neverta jo ir rodyti. Jei jums kas 
parodytų vargšo sodiečio pietus, tai tik apetitą numuštų. 
Čia viduryje per kokį jardą neatsispaudęs raštas, 0 į to- 
kį musliną ir karalienė Viktorija nebūtų spjovusi, bet, — 
pridūrė Bobas, numesdamas audinį užpakalin savęs ant 
žemės, tarsi slėpdamas tokį reginį nuo ponios Gleg akių, — 
jį nupirks perpirklio žmona Fib Ende, štai kam jis ati- 
teks, visas rietimas už dešimt šilingų — dešimt jardų drau- 
ge su brokuotu, o būtų kainavęs dvidešimt penkis šilin- 
gus ir nė penso pigiau. Bet aš tyliu, ponia, toks muslino 
gabalas jums vieni niekai, jūs išgalite triskart brangiau 
mokėti už perpus blogesnę prekę. Jūs klausėte tiulio; tu- 
riu čia tokią atraižą, bet jums tik ant juoko... 

— Atnešk arčiau tą musliną,— paprašė ponia Gleg,— 
jis garstyčių spalvos, garstyčių spalva — mano silpnybė. 

— Et, čia gi brokuotas gabalas, — pasakė Bobas pasibai- 
sėdamas.— Jūs gi iš jo nieko nesisiūsite, atiduosite virė- 
jai, dievaži, atiduosite, o būtų gaila — ji atrodys kaip tik- 
ra ponia; tarnaitei jis nedera. 

— Atnešk, aš pasižiūrėsiu, kaip tu jį matuosi,— pa- 
liepė valdingai ponia Gleg. 

Bobas pakluso neva itin nenoriai. 

— Žiūrėkite, kiek čia viršaus! — tarė jis, rodydamas 
papildomą pusjardį, kol ponia Gleg tyrinėjo sugadintą 
ruožą, atlošdama galvą, kad įsitikintų, ar ta audinio yda 
bus iš tolo pastebima. 

— Duodu už jį šešis šilingus,— tarė ji, mesdama au- 
dinį žemėn taip, lyg būtų pasakiusi galutinį žodį. 

— Argi aš nesakiau, ponia, kad rodydamas savo pre- 
kes tik jus įžeisčiau? Nuo tokio broko jums bloga darosi, 

aišku kaip dieną, — kalbėjo Bobas, greitosiomis susivynio- 
damas musliną ir, matyt, nusiteikęs jau susirišti savo Iy- 
šulį. — Jūsų akis, kai gyvenote akmeniniame name, pri- 
prato prie kitokių prekių, kurias atnešdavo prekeiviai. Iš- 
nešiojamos prekės nebe tos, nusmuko; aš gi sakiau, kad 
mano prekės tik prastiems žmonėms. Ponia Peper už šį 
musliną užsimerkusi man duos dešimt šilingų, ir aš dar 
pasigailėsiu daugiau neužsiprašęs. Šitokia medžiaga ne- 
sunešiojama, spalva neišblunka, kol siūlai nuo skalbimo 
geldoje nusitrina, o iki tol ir mano jaunystė prabėgs. 

— Na gerai, septyni šilingai, — tarė ponia Gleg. 

— Prašom išmesti iš galvos tą musliną, ponia, — pasa- 
kė Bobas.— Štai tas tiulis, pažvelkite, kol dar nesurišau 
rIyšulio; aš tik rodau, kad pamatytumėt, kaip smuko mūsų 
amatas; va matot, taškeliai, šakelės — gražumėlis, bet tiu- 
lis pageltęs. Užsigulėjęs pakeitė spalvą. Jei nebūtų pa- 
geltęs, aš jo nebūčiau įpirkęs. Vajetau, aš gerokai pasi- 
mokiau, kol sužinojau, ko tokios prekės vertos; kai ėmiau- 
si šio amato, buvau kvailas kaip avinas: man buvo vie- 
nas ir tas pats ar tiulis, ar kartūnas. Maniau, kuo audinys 
storesnis, tuo vertingesnis. Oi kaip Mane maustė, nes aš 
tiesus vyras, be jokių gudrybių. Aš visur einu nosies tie- 
sumu, jei tik nukrypstu į šoną, kaip mat pasiklystu. Už 
šitą tiulį aš mokėjau penkis šilingus, aštuonis pensus — 
tegul mane perkūnas trenkia, jei meluoju, ir už jį pra- 
šau penkis šilingus aštuonis pensus ir nė penso brangiau, 
nes čia moteriška prekė, o aš Mėgstu moterims pasitar- 
nauti. Penki šilingai, aštuoni pensai už šešis jardus — pi- 
giau grybo. 

— Tris jardus aš gal ir paimčiau,— tarė ponia Gleg. 

— Betgi čia šešių jardų atraiža,— atsakė Bobas.— Ne, 
ponia, jums neverta nė laiko gaišti — rytoj galite nueiti 
į krautuvę ir gauti tokio pat rašto tiulį baltulėlį. Beje, su- 
mokėsite triskart brangiau, bet didelio čia daikto tokiai 
poniai, kaip jūs! — Ir jis ypač smarkiai suveržė savo 
ryšulį. 

— Tiek to, ištrauk tą musliną,— paliepė ponia Gleg.— 
Štai tau už jį aštuoni šilingai. 

— Gal juokaujate, ponia, — atsakė Bobas ir iki ausų 

šypsodamasis pakėlė galvą.— Vos priėjęs prie lango paste- 
bėjau, kad jūs smagi dama. 

— Sakau, ištrauk musliną,— griežtai pakartojo ponia 
Gleg. 

— Bet jei atiduosiu jums už dešimt šilingų, ponia, bū- 
kite tokia gera ir niekam nesakykite. Sužinoję apie tai 
kiti prekeiviai Mane pirštais užbadytų. Aš ir taip deduosi 
daugiau gaunantis už savo prekes nei iš tiesų gaunu, kad 
jie manęs mulkiu nelaikytų. Džiaugiuosi, kad jūs neužsi- 
geidėte tiulio, nes tuomet būčiau praradęs geriausius pir- 
kinius poniai Peper iš Fib Endo, o ji — reta pirkėja. 

— Na, parodyk man dar sykį tą tiulį — pasakė po- 
nia Gleg, užsimaniusi pigiai įsigyti taškelius bei šakeles, 
ypač jiems jau slystant iš rankų. 

— Ką gi, jums negaliu atsakyti, ponia,— tarė Bobas, 
paduodamas jai tiulį. — Ak, tik pažvelkite, koks raštas! Tik- 
ra Leishemo prekė. Tokios rūšies medžiagas aš patarčiau 
Tomui siųsti užsienin. Vajetau, tam, kas prie pinigo, ver- 
ta imtis Leishemo prekių — jos priveistų pinigų kaip blu- 
sų. O kad aš būčiau, ponia, prie pinigo! Pažįstu vieną po- 
nią, kuri užpirko tokių prekių už trisdešimt svarų — mote- 
Iiškė su dirbtina koja, bet ne iš kelmo spirta, niekur 
stačia galva nepuola, 0 pirma gerai apsiuosto ir tada vei- 
kia. Taigi va, ji vienam vyrukui, dirbančiam pas manu- 
faktūros pirklį, davė trisdešimt svarų, kad užpirktų Leis- 
hemo prekių, ir vienas mano pažįstamas, kapitono padė- 
jėjas,— kitas, ne Soltas, — jas išgabeno užsienin, ir jau po 
pirmo reiso liko aštuoni nuošimčiai. Dabar tu jos nesulai- 
kysi, su kiekvienu laivu siunčia po krovinį, tuoj pratur- 
tės kaip Žydas. Ji pavarde Baks, gyvena kitame mieste. 
Taigi, ponia, būkite maloni, duokite man tą tiulį... 

— Štai tau penkiolika šilingų už abi medžiagas, — ta- 
rė ponia Gleg.— Bet čia baisi kaina. 

— Ne, ponia, po penkerių metų klūpėdama šita mus- 
lino suknele bažnyčioje, jūs šitaip nesakysite. Aš gi jums 
dovanai atiduodu — dovanai. Tie aštuoni pensai nuker- 
pa man visą pelną kaip žirklėmis. Na tai, pone, — kalbė- 
jo toliau Bobas, užsidėdamas ant nugaros ryšulį, — jei pa- 
geidaujate, aš mielai eisiu su jumis ir pasirūpinsiu ponai- 
čio Tomo reikalais. O kad taip man gavus dar dvidešimt 

svarų ir sau užsipirkus prekių; žinočiau, ką su jomis veik- 
ti, katekizme nereiktų pamokymo ieškoti. 

— Palūkėkite, pone Glegai,— tarė ponia, jos vyrui jau 
išeisite, sutvarkysite šitą reikalą, 0 paskui sakysite, kad 
jau po laiko kalbėti... Tarsi aš nebūčiau savo sūnėno 
tikra teta ir šeimos galva iš jo motinos pusės! Tarsi dėl to 
netaupiau ginėjų,— visas tikro svorio,— kad jis žinotų, 
ką turi gerbti, kai aš į aną pasaulį nukeliausiu. 

— Ponia Gleg, sakykite ką turite galvoje,— paragino 
ponas Glegas. 

— Tad štai ką — aš nenoriu, kad kas vyktų už ma- 
no nugaros. Aš nesakau, kad neduosiu savo dvidešimties 
svarų, kai jūs išsiaiškinsite, jog viskas teisinga ir nėra 
jokio pavojaus. Bet jei aš tau juos duosiu, — užbaigė ji, 
įspūdingai atsisukdama į sūnėną, — manau, to niekad ne- 
pamirši ir dėkosi Dievui, kad turi tokią tetą. Savaime aiš- 
ku, tu man mokėsi palūkanas — dalinimui veltui aš nepri- 
tariu, mūsų šeimoje niekas nesitikėjo veltui ką gauti. 

— Ačiū, teta, — gan išdidžiai pasakė Tomas.— Man ge- 
riau skolintis pinigus. 

— Puiku — kalbi Dodsonų dvasia,— tarė ponia Gleg ir 
atsistojo pasiimti mezginio, manydama, jog dar ką sa- 
kyti būtų lėkšta. 

Tą garsųjį „šilto ir šalto mačiusį“ vyrą Soltą jie rado 
tabako dūmų debesyje, smuklėje „Inkaras“, ir ponas Gle- 
gas jį iškvotęs liko bent tiek patenkintas atsakymais, kad 
nepabūgo padaryti Tomui „pirmą pradžią“, prie kurios ir 
teta Gleg pridėjo savo dvidešimt svarų; ir ši kukli pra- 
džia gal vienu jus nustebins, — ogi tuo, kad Tomas be tė- 
vo žinios ėmė kaupti lėšas, kurių dėka atsirado viltis pa- 
greitinti tą lėtą taupymą ir išmokėti visą skolą. Atsklei- 
dęs tokį pajamų šaltinį, Tomas nutarė jį kuo geriau iš- 
naudoti ir nepraleido nė vienos progos visur apsiklausinė- 
ti ir išplėsti apyvartą. Tėvui apie tai jis nieko nepasakė 
skatinamas keistai prieštaringų jausmų, suteikiančių mums 
vienodą teisę ir smerkti Tomą, ir už tą patį poelgį juo 
žavėtis; iš dalies tai buvo nenoras atsiskleisti prieš savo 
artimuosius, kažkoks šeimyninis varžymasis, dažnai ap- 
nuodijantis švenčiausius santykius mūsų gyvenime; iš da- 

lies tai buvo noras nustebinti ir pradžiuginti tėvą. Jis ne- 
suprato, kad būtų buvę geriau palengvinti tą ilgą lauki- 
mą, įžiebus naujos vilties ir nesukrėtus per staigiu džiaugs- 
mu. 

Tuo metu, kai Megi pirmą kartą susitiko su Filipu, 
Tomas jau turėjo beveik šimtą penkiasdešimt svarų sa- 
vų pinigų; ir kol tiedu vakarėje šviesoje vaikštinėjo po 
Raudonąją daubą, jis tą patį vakarą jojo į Leishemą, di- 
džiuodamasis savo pirmąja Gest ir Ko. pavesta kelione, 
ir svarstė visus atvejus, kaip iki metų pabaigos galėtų 
padvigubinti savo pajamas, nutrinti skolos gėdą nuo tė- 
vo vardo ir galbūt — nes tuomet jau jam sueis dvidešimt 
vieneri — gavus geresnę tarnybą, palypėti vienu laipteliu 
aukštyn. Ar jis to neužsitarnavo? Tikrai užsitarnavo. 


3 
SVYRUOJANČIOS SVARSTYKLĖS 


Kaip sakiau, tą vakarą Megi grįžo namo iš Raudono- 
sios daubos vidinei prieštarai jau prasidėjus. Iš jos pokal- 
bio su Filipu jums aišku, kokia tai prieštara. Staiga pra- 
sivėrė plyšys uolėtoje sienoje, užtvėrusioje siaurą paže- 
minimo slėnį, iš kurio buvo matyti tik tolimas bekraštis 
dangus; žemiški džiaugsmai, lankę ją tik prisiminimuose, 
tapo pasiekiami. Jos laukia knygos, pokalbiai, draugystė; 
ji išgirs naujienas iš pasaulio, nuo kurio dar jautėsi nusi- 
šalinusi; be to, ji padarys gera Filipui, kuris žadina gai- 
lestį — matyt, kad yra nelaimingas; o gal jai čia bus pro- 
ga palavinti savo protą, kad būtų vertas aukščiausios tar- 
nystės; gal tauriausias, ištikimiausias tarnavimas Dievui 
neįmanomas be plačių žinių — ar jai privalu įsikalinti, 
atsižadėjus visko gyvenime? Juk nieko bloga, kad ji drau- 
gautų su Filipu, o motyvai, dėl kurių ji turėtų jo vengti, 
tokie nepagrįsti, tokie nekrikščioniški! Bet tas nuožmus 
monotoniškas įspėjimas vėl ir vėl aidėjo jai mintyje, jog, 
sutikusi slapukauti, praras savo gyvenimo paprastumą bei 
tyrumą, ir jog sulaužiusi paprastas atsižadėjimo taisykles, 
ji pateks į nežabotų pomėgių viliones. Tik manydama, 
kad jau sukaupė jėgų paklusti tam įspėjimui, ji vieną ki- 

tos savaitės vakarą pasuko keliuku į Raudonąją daubą. 
Bet nors pasiryžusi tarti Filipui švelnų „sudie“, ji labai 
laukė to vakarinio pasivaikščiojimo po tykias, išmargin- 
tas šešėlių lomas, toli nuo viso šiurkštumo ir bjaurasties; 
laukė ją pasitiksiančio nuoširdaus, susižavėjusio žvilgs- 
nio, laukė tos bičiulystės, kuri, sugrįždama vaikiškais pri- 
siminimais, sušildys jų brandesnį, protingesnį pokalbį; ją 
taip guodė mintis, kad Filipui bus įdomu klausytis jos kal- 
bos, o juk niekas kitas jos neišklauso! Pasibaigus jų su- 
sitikimo pusvalandžiui, bus labai sunku nusisukti ir nuei- 
ti, Žinant, kad daugiau tokių akimirkų nebebus. Tačiau ji 
išsakė visa, ką ketino išsakyti ir atrodė tvirta, bet liūdna. 

— Filipai, aš apsisprendžiau — mMudviem nevalia ma- 
tytis, mudviem lieka vien prisiminimai. Aš su jumis galė- 
čiau susitikinėti tik slapčiomis; pala, žinau, ką pasakysi- 
te: tai per kitų Žmonių neteisingą nusistatymą mes būsi- 
me priversti slapstytis; bet slapstymasis jau savaime yra 
peiktinas, kad ir kokia jo priežastis. Jaučiu, kad ir man, 
ir jums būtų nesmagu. Be to, jei mūsų paslaptį kas at- 
skleistų, būtų daug sielvarto ir baisaus pykčio, o galiau- 
siai mums vis vien tektų išsiskirti, bet skirtis būtų dar 
sunkiau, nes būtume jau pripratę susitikinėti. 

Filipas tik išraudo ir jau vieną akimirką atrodė, kad 
jis iš paskutiniųjų puls ją atkalbinėti. Tačiau jis susitvardė 
ir dėdamasis ramus tarė: 

— Ką gi, Megi, jei mudviem lemta išsiskirti, pasisten- 
kime bent šį pusvalandį apie tai negalvoti ir paskutinį 
kartą pasišnekėkime. 

Jis paėmė ją už rankos, ir Megi neatrodė, kad derėtų 
ją ištraukti; iš jo ramumo Megi suprato labai jį įskaudi- 
nusi ir norėjo pabrėžti, jog ne savo noru taip pasielgė. 
Juodu ėjo tylomis, susiėmę už rankų. 

— Prisėskime štai čia, lomoje,— prakalbo Filipas,— 
kur anąsyk stovėjome. Pažvelkite, erškėtrožės jau peržy- 
dėjo, visa žemė apiberta jų balzganais žiedlapiais. 

Jiedu atsisėdo prie palinkusio uosio šaknų. 

— Aš pradėjau jūsų portretą, Megi, tarp balteglių — 
tarė Filipas, — tad leiskite, kol jūs čia, gerai įsižiūrėti į 
jūsų veidą, nes daugiau jūsų nepamatysiu. Prašom pasuk- 
ti va taip galvą. 

Jis kalbėjo prašančiu balsu, ir būtų buvę beširdiška jo 
nepaklausyti. Į jo pakeltą pablyškusį, smulkių bruožų vei- 
dą ji atgręžė apvaliais skruostais šviečiantį veidą, apvai- 
nikuotą juoda žvilgančia karūna — tarsi dievybė, kuri 
duodasi garbinama. 

— Vadinasi, aš pozuosiu jau antram portretui,— tarė 
ji šypsodamasi.— Ar šis bus didesnis už aną? 

— O taip, daug didesnis. Jį tapysiu aliejumi. Jūs at- 
rodysite kaip aukšta, tamsi, stipri ir tauri nimfa, išžengu- 
si iš vienos balteglės, medžių kamienams ant žolės me- 
tant pavakarės šešėlius. 

— Jūs dabar turbūt labiausiai esate susidomėjęs ta- 
pyba, Filipai? 

— Gal ir taip, — atsakė liūdnokai Filipas,— bet aš per- 
nelyg daug kuo domiuosi — sėju daug sėklų, o derlių pjau- 
nu mažą. Mano prakeikimas, kad man duotas jautrumas 
visokiems menams, o tikro talento neduota nei vienam. 
Aš mėgstu dailę, muziką, mėgstu ir antikos, ir viduramžių, 
ir šiuolaikinę literatūrą, plasnoju sparnais ir šen, ir ten, 
o nepaskrendu. 

— Bet juk kokia laimė turėti tiek daug pomėgių, gė- 
rėtis šitieka grožybių, kurios tau pasiekiamos,— tarė su- 
simąsčiusi Megi.— Man visad atrodė, kad žmogus gabus 
tik vienoje srityje tai lyg pašto karvelis, tai protingas 
kvailumas. 

— (Gal tiek polinkių būtų ir laimė, jei būčiau kaip visi 
žmonės, — atsakė karčiai Filipas.— Grynai per savo vidu- 
tinybę išgarsėčiau, būčiau įtakingas kaip ir jie; bent jau 
tenkinčiausi nedideliais užmojais ir nesiekčiau aukštesnių. 
Tada gal man net Seint Ogo draugija atrodytų maloni. 
Bet niekas kitas neatpirks tos kančios, kurią man teikia 
gyvenimas, tik koks nors talentas, pakylėjantis aukščiau 
apmirusios provincijos būties lygio. Taip, dar vienas da- 
lykas jam prilygtų — karšta meilė. 

Pastarųjų žodžių Megi nebeišgirdo: ji stengėsi nustelb- 
ti tą vidinį nepasitenkinimą, anksčiau dažnai apimdavusį 
ir kurį vėl pažadino Filipo žodžiai. 

— Suprantu, ką turite mintyje,— tarė ji, — nors jūs 
kur kas daugiau už mane žinote. Aš galvodavau, kad ne- 
ištversiu, jei diena iš dienos gyvenimas bus vienodas, vi- 

sad turėsiu daryti menkus darbelius ir nepažinsiu nieko 
didingesnio. Bet mielas Filipai, man rodos, mes tik esa- 
me vaikai, vedami už rankų to, kas išmintingesnis nei 
mes. Argi neteisinga susitaikyti su tuo, kad mums ne vis- 
kas duota? Per pastaruosius dvejus ar trejus metus aš ra- 
dau ramybę ir netgi džiaugsmo, nuslopinusi savo troški- 
mus. 

— Taip, Megi,— atsakė užsidegęs Filipas, — bet jūs ap- 
sigaudinėjate, įspraudusi save į siaurą fanatizmą, kuriuo 
gelbstitės nuo skausmo, prislopindama ir marindama tau- 
riausias savo prigimties pajėgas. Atsižadėjimas — tai ne 
džiaugsmas ir ramybė; mes susitaikome tada, kai gera va- 
lia ištveriame skausmą, kuris nė kiek nemažėja ir mes 
net nesitikime jį mažėsiant. Užgniaužimas savo prigim- 
ties tai nėra susitaikymas; 0 juk lėkšta likti tamsuoliu, 
užtverti visus kelius, per kuriuos galėtume sužinoti apie 
kitų Žmonių gyvenimą. Aš nieko neatsižadu, manau, kad 
šiai pamokai išmokti gyvenimas per trumpas. Jūs nesate 
susitaikiusi, o tik bandote savo prigimtį užgniaužti. 

Megi lūpos virpėjo; ji jautė, kad Filipo žodžiuose 
esama tiesos, tačiau gilesnė nuojauta jai kuždėjo, kad 
jais aiškinti jos elgesį klaidinga. Jos dvejopas įspūdis 
atitiko dvejopas kalbėtojo paskatas. Filipas nuoširdžiai ti- 
kėjo tuo, ką kalbėjo, bet tai išsakė užsidegęs todėl, kad 
stengėsi paneigti jos sprendimą, kuris kirtosi su jo no- 
rais. Tačiau Megi veidas pilnomis akimis ašarų atrodė 
toks vaikiškas, kad jo įkarštis atlėgo ir nustelbė jo egoiz- 
mą. Paėmęs ją už rankos, jis švelniai tarė: 

— Šį trumpą pusvalandį, Megi, negalvokime apie to- 
kius dalykus. Pasidžiaukime būdami kartu... Mudu ir iš- 
siskyrę būsime draugai... Visad galvosime vienas apie 
kitą. Man gyvenimas teiks laimę tol, kol jūs būsite gyva, 
ir aš guosiuosi mintim, jog vis vien ateis toks metas... 
kai jūs leisite man kuo nors jums padėti, 

— Koks jūs būtumėte geras ir mielas brolis, Filipai — 
tarė Megi, nusišypsojusi ašarų užtemdytomis akimis.— Už 
mano meilę jūs tikriausiai būtumėte taip rūpinęsis mani- 
mi ir taip mylėjęs, kad net aš būčiau buvusi patenkin- 
ta. Jei jūs mane mylėtumėte, nepaisytumėte mano trū- 
kumų ir viską atleistumėte. Aš visada svajodavau, kad 

Tomas toks būtų. Aš niekada nesitenkindavau mažų — 
štai kodėl man geriau visai atsižadėti žemiškos laimės. .. 
Aš niekad negalėdavau atsiklausyti muzikos, visad geis- 
davau, kad grotų daugiau instrumentų, kad balsai būtų 
sodresni ir dainingesni. Ar dabar kada jūs dar dainuo- 
jate, Filipai? — ūmai pridūrė ji, tarytum pamiršusi, apie 
ką iki tol buvo kalbėta. 

— Taip, — atsakė jis, — kone kiekvieną dieną. Bet ma- 
no balsas kaip ir visa kita manyje tik vidutiniškas. 

— O, padainuokite man ką nors, bent vieną dainą. 
Dar paklausyčiau prieš nueidama. Kokią nors dainą, ku- 
rią dainuodavote Lortone šeštadienio pavakarėmis, kai 
svetainėje mes likdavome vieni ir aš ant galvos užsidė- 
davau prijuostę, kad niekas netrukdytų klausytis. 

— Žinau, kurią, — tarė Filipas, ir Megi užsidengė vei- 
dą rankomis, kol jis sudainavo sotto voce ,„Jos akyse žai- 
dė meilė“ ir po to paklausė: — Šitą? 

— O ne, aš ilgiau neužsibūsiu,— tarė Megi stodamasi.— 
Paskui ji man tik skambės ausyse ir neduos ramybės. Ei- 
me, Filipai. Man jau metas namo. 

Jai nužingsniavus, jam teko kilti ir sekti iš paskos. 

— Megi,— prabilo jis ją atkalbinėdamas,— liaukitės 
taip beprasmiškai, įnoringai save marinusi. Man skaudu, 
kad jūs varžote ir gesinate savo prigimtį. Vaikystėje bu- 
vote tokia gyvybinga ir maniau, jog išaugsite į šaunią 
moterį — guvaus proto ir lakios vaizduotės. Ir dabar tos 
savybės kartais blyksteli jūsų veide, kai neužsitraukiate 
to lėkšto tykumo šydo. 

— Kodėl taip apmaudžiai šnekate, Filipai? — paklausė 
Megi. 

— Todėl, kad pramatau, jog tai geruoju nesibaigs — 
šitaip nepajėgsite save kankinti be galo. 

— Man užteks jėgų, — atsakė Megi virpančiu balsu. 

— Ne, neužteks, Megi, niekam nėra duota tiek jėgų, 
kad galėtų eiti prieš gamtą. Gelbėtis nuo visko užsisklen- 
džiant yra bailumas. Šitaip stiprybės neįgysi. Vieną gražią 
dieną vis vien būsite išstumta į platųjį pasaulį ir tuomet 
visi jūsų prigimties poreikiai, nė kiek netenkinami da- 
bar, prabils kaip išbadėję žvėrys. 


326 


Megi krūptelėjo ir sustojo, žiūrėdama į Filipą su iš- 
gąsčiu veide. 

— Filipai, kaip jūs drįstate stengtis mane išmušti iš 
vėžių? Jūs gundytojas. 

— Ne, aš nesu gundytojas, bet meilė padeda prare- 
gėti, Megi, o praregėjęs gali nuspėti ateitį. Paklausy kite 
manęs, /eiskite man atnešti jums knygų, leiskite bent ret- 
karčiais su jumis pasimatyti, būti jūsų broliu ir mokytoju, 
kaip sakėte Lortone. Susitikimai su manim mažiau žalos 
padarys nei tokia lėta savižudybė. 

Megi nepajėgė nė žodžio pratarti. Palingavusi galvą 
tylomis žengė tolyn, kol priėjo eglyno galą, o tada ištiesė 
ranką, duodama suprasti, jog metas skirtis. 

— Negi jus mane, Megi, iš šios vietos amžinai ištre- 
miate? Negi aš čia niekad negaliu ateiti pasivaikščioti? 
Jei atsitiktinai jus susitiksiu, tai nebus slapukavimas. 

Tos akimirkos, kai mūsų sprendimas atrodo nebeatšau- 
kiamas, kai lemties geležiniai vartai turi tuoj užsiverti, 
ir išbando mūsų stiprybę. Po ilgų svarstymo valandų ir 
tvirto pasiryžimo būtent tada mes griebiamės bet kokios 
sofistikos, niekais paverčiančios mūsų vidines kovas ir nu- 
lemiančias mūsų pralaimėjimą, kuris mums mielesnis nei 
pergalė. 

Megi pajuto, kaip jai širdis suspurdėjo, Filipui radus 
tokią gudrią išeitį, O veidu šmėkštelėjo vos pastebimas 
palengvėjimo virpesys. Filipas tai įžvelgė, ir jiedu atsi- 
sveikino tylėdami. 

Nuodugniai suprasdamas visą padėtį, jis kartkartėmis 
imdavo būgštauti, ar ne pernelyg tiesmukai brovėsi į Me- 
gi sąžinės reikalus — gal net iš savanaudiškų paskatų. 
Bet ne! Jis save tikino tas paskatas nesant savanaudiškas. 
Jis maža turėjo vilties, kad jo stiprus jausmas Megi kada 
nors sulauks atsako, tačiau Megi ateities labui, to meto, 
kai smulkmeniškos šeimyninės kliūtys nebevaržys jos lais- 
vės, labui ji neprivalo paminti dabarties, o turi naudotis 
progomis šviestis, pasikeisti mintimis ir pažinti protą, pa- 
kilusį aukščiau prasto lygio tų, su kuriais yra pasmerkta 
gyventi. Jei tik mes, užbėgdami į ateitį, numatome savo 
veiksmų pasekmes, visad randame tašką, ties kuriuo mū- 
sų veiksmai gali būti tomis pasekmėmis pateisinami, O 

įsijautus į vaidmenį Apvaizdos, rikiuojančio tas pasek- 
mes ar į filosofo, jas atsekančias, įmanoma rasti pasiten- 
kinimą savimi, pasielgus taip, kaip mums tuo metu buvo 
maloniausia pasielgti. Štai taip Filipas ir pateisino savo 
subtilias pastangas įveikti nuoširdų Megi priešinimąsi sla- 
pukavimui, vedančiam prie jos pačios dvilypumo ir nešan- 
čio naują širdgėlą tiems, kas turi į ją prigimtinių teisių. 
Tačiau Filipas buvo valdžioje tokio aistringo jausmo, kad 
visi savęs teisinimai buvo tik antraeiliai. Jo troškimas ma- 
tyti Megi ir tapti jos gyvenimo dalimi buvo skatinamas 
nežaboto geismo neišleisti iš rankų pasitaikiusią laimę 
gyvenime, nužymėtame vien dvasinių bei fizinių kančių. 
Jis negavo savos dalies gėrybių, skirtų visiems Žmonėms, 
jis netgi negali prasmukti niekieno nepastebėtas, 0 vi- 
sad yra nulydimas gailesčio ir atstumtas nuo to, kas kiek- 
vienam kitam duota. Netgi Megi žiūri į jį kaip į išimtį 
iš visų; akivaizdu, jog mintis jį galint būti jos mylimuoju 
jai niekad nė į galvą neatėjo. 

Nebūkite Filipui pernelyg negailestingi. Apsigimėliai 
ir luošiai reikalingi ypatingų dorybių, nes be jų jiems be 
galo nyku gyventi, tačiau teorija, teigianti, jog ypatin- 
gos dorybės yra tiesiogiai priklausomos nuo fizinių trū- 
kumų — pavyzdžiui, atšiauriame klimate žvėrims auga tan- 
kesnis kailis — gal šiek tiek perdėta. Daug šnekama apie 
pagundas, tenkančias grožiui, bet, mano nuomone, jos tik 
tiek panašios į apsigimimo patiriamas pagundas, kiek pa- 
gunda persivalgyti puotoje, kur visokie skanėstai vilioja 
akį ir glosto skonį, yra panaši į pagundą, užgriūnančią 
nepakeliamai išbadėjusį. Argi sunkiausio žmogiškų jėgų 
išbandymo nesimbolizuoja Bado bokštas !. 

Filipo niekad nebuvo guodusi motinos meilė, kuri tuo 
gausiau į mus liejasi, kuo daugiau mums jos reikia; tuo 
švelniau mus glaudžia, kuo mažiau vilties, kad gyvenimo 
žaidime būsime laimėtojais; o tėvo prieraišumą ir nuolai- 
dumą jam temdė skvarbus tėvo klaidų permatymas. Augu- 
siam atokiai nuo praktinių gyvenimo reikalų ir iš prigim- 
ties kone moteriškai jautriam Filipui žemiškų gėrybių ir 

! Viduramžiais tokiame bokšte buvo įkalinami kaliniai, pasmerkti 
bado mirčiai. 

kūniškų malonumų ieškojimas buvo nepakantus bei at- 
grasus beveik kaip moteriai; tad netgi tas vienintelis stip- 
rus žmogiškas ryšys — sūnaus meilė tėvui — buvo skau- 
dus kaip Žaizda. Gal žmonės, išstumti iš įprastinių sąlygų 
ir kokiu nors būdu atsidūrę nepalankioje padėtyje, išties 
neišvengiamai esti liguisti, kol nugali jų gerieji pradai, 
bet iki dvidešimt dvejų metų amžiaus tie pradai gal dar 
nespėja suvešėti. Filipo tie pradai buvo labai stiprūs, bet 
juk ir saulė ryto miglose atrodo blausi. 


4 
DAR VIENA MEILĖS SCENA 


Balandžio pradžioje, beveik metai po to nelabai tikėtino 
išsiskyrimo, kurio liudininkais ką tik buvote, jei turite 
noro, vėl galite pasižiūrėti, kaip Megi pro eglyną eina į 
Raudonąją daubą. Bet dar ne vakaras, o pusiaudienis, pa- 
vasario oras žvarbiai gaivus, ir ji siaučiasi į didelę skarą, 
spartina žingsnį, tačiau žvalgosi, kaip paprastai, gėrėda- 
masi mMylimais savo medžiais. Jos žvilgsnis veržlesnis, 
smalsesnis nei aną birželį, o lūpose šmėkščiojo šypsena 
tarsi kažkokie žaismingi žodžiai būtų tik laukę tikrojo 
klausytojo. Tas klausytojas netruko pasirodyti. 

— Grąžinu jums „Koriną“ '— tarė Megi, ištraukdama 
knygą iš po skaros.— Buvote teisus, sakydamas, kad man 
ji džiaugsmo nesuteiks, bet klydote, manydamas, jog aš 
norėčiau būti į ją panaši. 

— Nejau iš tiesų nenorėtumėte būti dešimtąja mūza, 
Megi? — paklausė Filipas, pasižiūrėdamas į jos veidą taip, 
kaip mes žiūrime į pirmą prošvaistę debesyse, vėl žadan- 
čią žydrą dangų. 

— Nė kiek nenorėčiau,— atsakė nusijuokdama Megi— 
Man rodos, mūzoms iš visų deivių teko sunkiausia dalia — 
jos visad turėjo nešiotis eilių ritinius ir muzikos instru- 
mentus. Jei aš nešiočiausi arfą, tai mūsų klimate ją tek- 
tų įvilkti į žalią bajaus futliarą, ir aš tikriausiai per išsi- 
blaškymą jį kur nors pamesčiau. 


! Prancūzų rašytojos de Stal (1766— 1817) romanas. 

— Vadinasi, jums Korina nepatiko kaip ir man? 

— Aš nebaigiau skaityti knygos, — atsakė Megi— Vos 
priėjau iki tos vietos, kur šviesiaplaukė jauna ledi skaito 
parke, užverčiau knygą ir nutariau daugiau nebeskaityti. 
Numačiau, kad toji šviesiaplaukė paverš iš Korinos myli- 
mąjį ir padarys ją nelaimingą. Nutariau daugiau neskai- 
tyti knygų, kuriose šviesiaplaukės nurungia iš kitų meilę. 
Aš jau darausi prietaringa šviesiaplaukių atžvilgiu. Jei 
man duotumėte paskaityti tokią knygą, kur laimi tamsia- 
plaukės, būtų atstatyta pusiausvyra. Aš norėčiau atkeršyti 
už Rebeką !, už Florą Makivor ?, už Miną? ir už visas ki- 
tas nelaimingas tamsiaplaukes. Esate mano mokytojas ir 
turėtumėte saugoti mano protą nuo prietarų, jūs gi Visada 
neigiate prietarus. 

— O gal jūs pati atkeršysite už tamsiaplaukes ir pa- 
veršite meilę iš savo pusseserės Liusi. Tikriausiai jau da- 
bar Seint Oge koks gražuolis puola jai po kojomis; pažė- 
rusi į jį savo spindulius, tuoj užtemdysite savo šviesiąją 
nedidukę pusseserę. 

— Filipai, negražu mano tuščias šnekas taikyti tikro- 
vėje,— tarė Megi, matyt, įsižeidusi.— Tarsi aš su senom 
suknelėm, be gražių manierų galėčiau rungtis su mieląja 
Liusi, kuri moka visokių žavingų dalykų ir yra dešimt sy- 
kių gražesnė už mane — net jei būčiau tokia niekšinga ir 
bjauri, kad sumanyčiau būti jos varžove. Be to, aš niekad 
nesilankau pas tetą Din, kai ten būna kas svetimas, ir tik 
todėl, mieloji Liusi mane aplanko ir kai kada būtinai kvie- 
čiasi pas save, kad yra gera ir mane myli. 

— Megi,— pasakė nustebęs Filipas, — jūs gi supranta- 
te juokus. Turbūt šįryt buvote Seint Oge ir užsikrėtėte jo 
lėkštumu. 

— Tiek to,— tarė nusišypsojusi Megi,-- jei tai buvo 
juokai, vadinasi, nelabai vykę, bet manasis priekaištas la- 
bai teisingas. Pamaniau, norite man priminti, kokia esu 
tuščiagarbė ir trokštu, kad visi labiausiai manimi žavėtųsi. 
Tačiau aš ne todėl užsistoju tamsiaplaukes, kad pati esu 
tamsi. Aš visados labiausiai užjaučiu nelaiminguosius: jei 


123 Valterio Skoto romanų personažai. 

būtų atstumta šviesiaplaukė, aš jos gailėčiau. Knygose apie 
meilę visuomet stoju atstumtojo pusėn. 

— Vadinasi, jums širdis neleistų ką nors atstumti, tie- 
sa, Megi? — paklausė Filipas šiek tiek paraudęs. 

— Nežinau, — atsakė dvejodama Megi. Paskui linksmai 
šyptelėjo.— Gal ir leistų, jeigu jis būtų labai pasikėlęs į 
puikybę, bet jei paskui be galo nusižemintų, aš tikriau- 
siai jo pagailėčiau. 

— Aš dažnai svarstydavau,— tarė Filipas lyg prisivers- 
damas, — ar jums ne labiau patiktų vyras, nepatinkantis 
kitoms moterims. 

— Na, žiūrint, kodėl jis kitoms nepatinka, — atsakė nu- 
sijuokdama Megi.— Gal jis būtų itin nemalonus. Gal spok- 
sotų į Mane pro monoklį ir šlykščiausiai vaipytųsi kaip 
jaunasis Toris. Manau, ir kitos moterys jo nemėgsta, bet 
jaunojo Torio niekados nesigailėčiau. Aš niekuomet nesi- 
gailiu išpuikėlių, nes, mano manymu, jie ir taip savimi 
patenkinti. 

— O tarkime, Megi... tarkime, jog tas žmogus neiš- 
puikėlis, gal jis neturi kuo puikuotis, gal nuo vaikystės 
yra pažymėtas skaudžia žyme ir jam būtumėte gyvenimo 
žvaigždė — jis taip atsidavęs jus mylėtų ir garbintų, kad 
jam būtų laimė bent retais sykiais jus pamatyti... 

Filipas nutilo, nudiegtas baimės, kad jo prisipažinimas 
gali pakirsti šią laimę, — vien iš tos baimės jis ilgus mė- 
nesius tylėjo apie savo meilę. Staiga susivokė, jog buvo 
beprotybė šitaip kalbėti. Megi tą rytą elgėsi ramiai, ne- 
sivaržydama kaip visada. 

Tačiau dabar ji nebuvo rami. Paveikta neįprastai jaus- 
mingo Filipo balso ji greit atsisuko pasižiūrėti į jį, ir, jam 
kalbant, jos veidas visas persimainė — paraudo, įsitempė 
kaip žmonėms, išgirdusiems žinią, iš pagrindų pakeičian- 
čią jų supratimą apie praeitį. Netardama nė žodžio, ji pri- 
ėjo prie išvirtusio medžio ir atsisėdo ant jo kamieno, tarsi 
jai būtų pakirtę kojas. Visa virpėjo. 

— Megi,— prabilo Filipas, vis labiau gąsdinamas jos 
tylėjimo.— Aš kvailys, kad apie tai kalbėjau; užmirškite, 
ką pasakiau. Aš džiaugsiuosi, jei viskas bus kaip buvę. 

Jis kalbėjo taip liūdnai, kad Megi prisivertė jam ką 
nors pasakyti: 

— Aš taip nustebinta, apie tai niekad nepagalvojau.— 
Ji kalbėjo su tokia pastanga, kad net akys pritvinko 
ašarų. 

— Ir dabar imsite manęs nekęsti? — paklausė nekan- 
triai Filipas.— Manote, kad aš pasitikintis savimi kvai- 
lys? 

— O Filipai! — sušuko Megi.— Negi nežinote, kad man 
tokie jausmai svetimi, kad aš esu dėkinga net už meilės 
trupinius? Tik man niekad... niekad į galvą neatėjo, kad 
jūs Mane pamilsite. Ta mintis buvo tokia tolima — kaip 
sapnas, kaip susikurta pasaka, kad mane kas pamilsta. 

— Tai jums mintis, kad aš jus myliu nėra baisi? — 
paklausė Filipas, atsisėdo šalia ir, staiga užsižiebus vil- 
čiai, iš džiaugsmo paėmė jos ranką.— Ar jūs mane my- 
lite? 

Megi išbalo; į tokį statų klausimą nebuvo lengva at- 
sakyti. Bet žvilgsniu susitikusi su Filipo akimis, kurios tą 
akimirką buvo skaidrios, gražios ir meldė meilės, ji pra- 
šneko neryžtingai, bet maloniai, paprastai, su mergaitiškų 
švelnumu: 

— Nežinau, ar ką galėčiau mylėti labiau nei jus, ar 
būtų už ką labiau mylėti.— Patylėjusi ji pridūrė: — Tačiau 
mudviejų abiejų labui verčiau apie tai nebekalbėkime, ge- 
rai, mielas Filipai? Jūs gi suprantate, kad mudu nebegalė- 
tumėme net būti draugais, jei kas apie mūsų draugystę 
sužinotų. Niekados nesijaučiau teisi, nusileidusi jums dėl 
šių susitikimų, nors jie man daug kuo brangūs, o dabar 
mane vėl kausto baimė, kad tai geruoju nesibaigs. 

— Bet juk nieko blogo neatsitiko, Megi, o jei būtumė- 
te paklususi tai baimei, būtumėte dar vienus metus save 
slopinusi užuot save atskleidusi. 

Megi palingavo galvą. 

— Taip, visa tai buvo labai miela — ir mudviejų pa- 
šnekesiai, ir knygos, ir laukimas pasivaikščiojimų, kai 
aš galiu pasidalinti mintimis, kurios man atėjo į galvą 
nuo ano karto. Bet aš praradau ramybę, vėl ėmiau daug 
galvoti apie platesnį pasaulį, mane vėl kamuoja nekan- 
trumas. Įgrįsta namai, o paskui širdį gelia, kad man ga- 
lėjo įgrįsti tėvas ir motina, Man rodos, kad tai, ką jūs va- 

dinate savęs slopinimu, buvo geriau, nes tuomet buvo nu- 
slopinti ir mano egoistiški troškimai. 

Filipas vėl atsistojo ir ėmė nekantriai žingsniuoti ten 
ir atgal. 

— Ne, Megi, kaip ne kartą sakiau, savęs nugalėjimą 
jūs neteisingai įsivaizduojate. Jūsų vadinamas savęs nu- 
galėjimas — kai užmerkiate akis, užsikemšate ausis ir pa- 
liekate įspūdžiams tik siaurą angą — tokiai prigimčiai, 
kaip jūsų, yra dirva monomanijai. 

Jis tai pasakė netgi dirgliai, bet tuoj atsisėdo šalia 
Megi ir paėmė jos ranką. 

— Dabar negalvokite apie praeitį, Megi, galvokite tik 
apie mūsų meilę. Jei galite prie manęs glaustis visa šir- 
dimi, bet kokios kliūtys ilgainiui bus nugalėtos. Aš gyvenu 
viltimi. Pažvelkite į mane, Megi, vėl pakartokite, kad ga- 
lėtumėte mane pamilti. Nesukite nuo manęs žvilgsnio į tą 
skilusį medį — tai blogas ženklas. 

Ji atgręžė į jį dideles juodas akis ir liūdnai nusišyp- 
sojo. 

— Na, tarkite bent vieną meilų žodelį; Lortone man 
buvote lipšnesnė. Tada klausėte, ar nenorėčiau, kad jūs 
mane pabučiuotumėte — prisimenate? — ir pažadėjote, kai 
vėl susitiksime, mane pabučiuoti. Savo pažado taip ir ne- 
ištesėjote. 

Prisiminus tuos vaikystės laikus, jai ant širdies pasi- 
darė lengva. Ir dabarties akimirka neatrodė tokia keista. 
Ji pabučiavo jį kone taip paprastai ir ramiai, kaip būda- 
ma dvylikos metų. Filipui akys nušvito, bet jis prakalbo 
su nepasitenkinimu: 

— Neatrodote laiminga, Megi, prisiversdama sakote 
mane mylinti, iš gailesčio. 

— Ne, Filipai, — paprieštaravo Megi purtydama galvą 
kaip vaikystėje.— Aš jums sakau teisybę. Juk visa tai 
man nauja ir keista, bet aš tikrai nemanau galėsianti ką 
nors pamilti labiau nei jus. Norėčiau visuomet gyventi su 
jumis, padaryti jus laimingą. Būdama su jumis aš visad 
jaučiuosi laiminga. Vardan jūsų negalėčiau padaryti tik 
vieno — įskaudinti savo tėvą. Niekados šito neprašykite. 

— Ne, Megi, aš nieko neprašysiu. Viską ištversiu, vie- 

no bučinio lauksiu ištisus metus, jei tik jūsų širdis palinks 
į Mane. 

— Ne,— tarė šypsodamasi Megi,— tiek ilgai aš jūsų ne- 
priversiu laukti.— Bet vėl surimtėjusi ji pridūrė stodama- 
si nuo mMedžio.— O ką jūsų tėvas pasakytų, Filipai? Nėra 
vilties, kad mudu galėtume būti kuo daugiau nei drau- 
gais ar netgi slapčiomis broliu ir seserimi kaip iki šiolei. 
Apie visa kita liaukimės ir galvoję. 

— Ne, Megi, aš apie tai negaliu negalvoti, jei tik ma- 
nęs neapgaudinėjate, jei iš tiesų jums esu šis tas daugiau 
nei brolis. Sakykite teisybę. 

— Tikrai, Filipai. Ar esu patyrusi didesnės laimės kaip 
būdama su jumis? Nebent tada, kai dar buvau maža ir 
Tomas Manęs neatstumdavo. O jūsų protas man — ištisas 
pasaulis; iš jūsų galiu išgirsti visa, kas Man įdomu. Man 
rodos, niekad neatsibostų būti drauge su jumis. 

Jiedu ėjo petys į petį, žvelgdami vienas į kitą; Megi 
išties skubėjo, nes jautė, jog metas pareiti namo. Bet 
artėjant atsisveikinimui, ji sunerimo, ar netyčiomis kuo 
neįskaudino Filipo. Buvo ta pavojinga akimirka, kai Žo- 
džiai tuo pat metu gali nuskambėti ir nuoširdžiai, ir ap- 
gaulingai, kai jausmai pakilę aukščiau įprastinės gelmės 
nelyginant potvynis palieka krante žymes, kurių daugiau 
nebepasiekia. 

Prie balteglių jiedu sustojo atsisveikinti: 

— Vadinasi, mano gyvenimas bus kupinas vilties, Me- 
gi, ir aš, nepaisant nieko, būsiu laimingesnis už visus 
žmones? Mudu tikrai priklausome vienas kitam — amži- 
nai — ar būdami kartu, ar išsiskyrę? 

— Taip, Filipai, aš niekad nenorėčiau skirtis, norėčiau 
jums nešti didelę laimę. 

— Aš vis kažko laukiu ir nežinia, ar sulauksiu. 

Megi nusišypsojo pro žibančias ašaras, paskui palen- 
kė savo išnašią galvą pabučiuoti išbalusio veido, sklidino 
drovios, meldžiančios meilės — kaip moters. 

Tai jai buvo tikros laimės akimirka, akimirka, kai ji 
patikėjo šią meilę būsiant stipresnę ir gražesnę, jei dėl 
jos bus aukojamasi. 

Apsigręžusi ji nuskubėjo namo, jausdama, kad nuo ta- 
da, kai ėjo čion šiuo keliuku prieš valandą, jai prasideda 

nauja era. Miglotas svajonių tinklas vis plonės ir plonės, 
o visos Minčių bei jausmų gijos pamažėle įsipins į tikro, 
kasdienio gyvenimo audinį. 


5 
SKILĘS MEDIS 


Paslaptys retai išeina aikštėn ar būna atskleistos taip, 
kaip mes iš baimės numatome. Baimė paprastai kuria bai- 
sias dramatines scenas, kurios nuolat stojasi mums prieš 
akis, nors ir kaip mes bandome sau įsiteigti, kad jos ne- 
įmanomos. Ištisus tuos Metus slapukavimas slėgė Megi, ir 
ji įsivaizduodavo, kaip Tomas arba tėvas ją užklumpa 
vaikštant su Filipu Raudonoje dauboje. Ji suprato, jog 
vargu ar taip gali atsitikti, bet toks vaizdas geriausiai 
atspindėjo jos vidinį nerimą. O tikrovė mėgsta veikti ne- 
tiesiogiai, per tarp kitko išsakytas mintis, besiremiančias 
grynais atsitiktinumais ir per nenuspėjamas mūsų būsenas, 
tačiau tokiomis medžiagomis vaizduotė nėra linkusi nau- 
dotis. 


Ko ko, bet tetos Pulet Megi, žinoma, nė iš tolo nesi- 
baimino, juolab, kad toji negyveno Seint Oge, nebuvo nei 
skvarbaus žvilgsnio, nei skvarbaus proto, ir būtų buvę 
paika su ja, 0 ne su teta Gleg sieti savo būgštavimus, Ta- 
čiau likimo ranka — žaibo smūgiu — pasitarnavo ne kas ki- 
tas kaip teta Pulet. Seint Oge ji negyveno, bet kelias iš 
Gerum Ferso ėjo pro Raudonąją daubą, tik ne pro tą jos 
pusę, iš kurios ateidavo Megi. 

Kitą dieną po Megi paskutinio pasimatymo su Filipu 
buvo toks sekmadienis, kai ponui Puletui derėjo pasiro- 
dyti bažnyčioje su gedulingu kaspinu ant skrybėlės ir juo- 
du šaliu; ponia Pulet ta proga nutarė papietauti su sese- 
rimi Gleg ir užsukti išgerti arbatos pas vargšelę seserį 
Taliver. Tomas būdavo namuose vienintelę dieną per sa- 
vaitę — sekmadieniais; o tądien jo gera nuotaika, paste- 
bima paskutiniu metu, buvo tokia pakili, kad jis ne tik 
neįprastai smagiai, atvirai pasišnekėjo su tėvu, bet ir pa- 
kvietė seserį: ,„Megsi, eime drauge!“, išeidamas su moti- 
na į sodą pasižiūrėti, kaip žydi vyšnios. Jis buvo labiau 

patenkintas Megi nuo to laiko, kai ji apmažino savo keis- 
tenybes ir asketizmą, ir ėmė netgi ja didžiuotis; keli žmo- 
nės jam girdint sakė, kad jo sesuo labai graži mergina. 
Šiandien jos veidas ypatingai švietė dėl gilaus susijau- 
dinimo, sukelto ne vien džiaugsmo, bet ir dvejonių bei 
skausmo, tačiau galėjo atrodyti, jog tai vien iš laimės. 

— Tu šiandien puikiai atrodai, brangute,— tarė teta 
Pulet ir liūdnai palingavo galvą, visiems susėdus prie ar- 
batai padengto stalo.— Niekuomet nemaniau, Besi, jog 
tavo mergaitė bus tokia graži. Bet tau geriau tiktų rožinė 
spalva, brangute; mėlynu drabužiu, kurį tau teta Gleg 
davė, daraisi panaši į kaliausę. Džeinė niekad neturėjo 
skonio, kodėl nedėvi tos suknelės, kurią aš tau dovano- 
jau? 

— Ji labai graži ir prabangi, teta. Man rodos, ji man 
per puošni bent jau prie tų senų apdarų, kuriuos tenka su 
ja dėvėti. 

— Žinia, tau nederėtų ją vilkėti, jei niekas nežinotų, 
kad gavai ją iš tų, kas išgali tokius rūbus atiduoti, kai 
jie patiems nebereikalingi. Savaime aišku, jog man priva- 
lu kada ne kada atiduoti dukterėčiai savo rūbus, jei aš 
kasmet perku vis naujus ir nieko nesudėviu. O Liusi jokių 
dovanų nereikia, jos visi drabužiai rinktiniai; sesuo Din ga- 
li aukštai iškelti galvą, nors ji, vargšelė, baisiai pageltusi, 
bijau, kad tos kepenys jos nepribaigtų. Taip ir naujasis 
vikaras, tas pastorius Kenas, sakė šiandien per pamokslą 
gedulingų mišių metu. 

— A, žmonės kalba, kad jis nuostabus pamokslininkas, 
ar tiesa, Sofi? — pasidomėjo ponia Taliver. 

— Va, kad ir šią šventą dieną Liusi buvo su tokia apy- 
kakle,— kalbėjo toliau ponia, susimąsčiusį žvilgsnį įsmei- 
gusi į vieną tašką, — kokios negalėčiau pasakyti neturinti, 
bet tektų susirasti geriausią, kad josios apykaklei prilygtų. 

— Sako, kad panelę Liusi vadina Seint Ogo varpe- 
liu — keista pravardė,— įsiterpė ponas Puletas, kurį eti- 
mologijos paslaptys kartais prislėgdavo neatkeliamu ak- 
meniu. 

— Fe! — tarė ponas Taliveris, įtaręs, kad Megi gali 
būti sumenkinta.— Ji tokia smulki, kiek ten jos yra. Bet- 
gi žinai, aprėdyk kelmą ir tas bus gražus. Nematau, kur 

tas mažaūgių moterėlių grožis, šalia vyro jos nei šiaip, 
nei taip atrodo. Kai aš rinkausi pačią, žiūrėjau, kad būtų 
nei per aukšta, nei per žema, pati ta. 

Jau nuvytusio grožio vargšė pati savimyliškai nusišyp- 
sojo. 

— Betgi ne visi vyrai dideli, — tarė dėdė Puletas, tu- 
rėdamas ir save galvoje,— jaunikaitis gali būti gražus ir 
ne šešių pėdų aukščio kaip va ponaitis Tomas. 

— A, tuščios kalbos apie didumą ar mažumą, reikia 
dėkoti Dievui, kad jie ne kokie susisukėliai, — pasakė te- 
ta Pulet.— Štai kad ir tas apsigimęs advokato Veikemo 
sūnus, šiandien mačiau bažnyčioje. Dievuliau, Dievuliau! 
Kai pagalvoji, kokį turtą paveldės; žmonės kalba, kad jis 
kažkoks keistuolis, vis vienas, jokių draugų neturi. Nesi- 
stebėčiau, jei iš proto išsikraustys, nes važiuodami palei 
Raudonąją daubą mes kas sykį matome jį išlendant pro 
medžius ir gervuoges. 

Toks perdėtas ponios Pulet pasakymas, kad ji du kar- 
tus minėtoje vietoje matė Filipą, Megi tiesiog sukrėtė, bet 
ji iš paskutiniųjų stengėsi dėtis abejinga, nes priešais sė- 
dėjo Tomas. Išgirdusi Filipo vardą ji paraudo, ir tas rau- 
donis sulig kiekvienu tetos žodžiu ryškėjo, o kai buvo 
užsiminta apie Raudonąją daubą, ji pasijuto taip, lyg bū- 
tų atidengta jos paslaptis, ir ji nedrįso net šaukštelio pa- 
imti, kad neišsiduotų, kaip dreba. Pakišusi rankas po sta- 
lu sėdėjo bijodama net galvą pasukti. Visa laimė, kad 
tėvas sėdėjo už dėdės Puleto toje pačioje stalo pusėje 
kaip ir ji, ir, norėdamas ją pamatyti, būtų turėjęs smar- 
kiai pasilenkti. Motinai prakalbus jai palengvėjo; mat po- 
nia Taliver visados išsigąsdavo, paminėjus Veikemo pa- 
vardę vyrui girdint, ir ji kitur pakreipė pokalbį. Pamažė- 
le Megi bent tiek susitvardė, kad pakėlė akis, ir žvilgsniu 
susitiko su Tomu, bet tas tuoj nusigręžė, ir tą vakarą ji 
nuėjo miegoti spėliodama, ar jis ką įtaria dėl jos sumiši- 
mo. Galgi ne, gal jis pamanė ją išsigandus, kad teta prie 
tėvo prašneko apie Veikemą, bent taip Motina suprato 
jos laikyseną. Tėvui Veikemas buvo kaip neišgydoma li- 
ga, kurią turėjo kęsti neužsimiršdamas, bet jei kas sveti- 
mas apie jį primindavo, jis neištverdavo, tad Megi ma- 
nė, jog niekas nesistebės ją taip susijaudinus dėl tėvo. 

Tačiau Tomas buvo įžvalgus ir tokiu aiškinimu nepa- 
sitenkino, akivaizdžiai pamatęs, jog dėl kažko kito Megi 
taip sutriko, ne dėl tėvo susirūpinusi. Stengdamasis atsta- 
tyti atmintyje visas smulkmenas, patvirtinančias jo įtari- 
mus, jis prisiminė neseniai motiną barus Megi, kam ta 
vaikštinėja po Raudonąją daubą, kol dar žemė neišdžiu- 
vusi ir pareina namo molinais batais. Iki šiol bjaurėdamasis 
Filipo luošumu, Tomas net minties kratėsi, kad jo sesuo 
galėtų ne tik iš draugiškumo domėtis tokiu nevykusiu nu- 
krypėliu nuo įprastinės žmogaus sandaros. Tomas iš pri- 
gimties prietaringai bjaurėjosi bet kokiais nukrypimais. Bū- 
tų pasibaisėtina, jei ir šiaip kokia moteris pamiltų kuprį, 
O jei sesuo — nepakenčiama. Kad ir kokia bičiulystė rištų 
Megi su Filipu, ji turi būti tuojau pat nutraukta; Megi ne- 
paiso tėvo jausmų ir brolio aiškių priesakų, be to, slapčia 
susitikinėdama užsitraukia sau gėdą. Kitą rytą jis išėjo iš 
namų budriai nusiteikęs, 0 tuomet paprasčiausi įvykiai 
tampa reikšmingais sutapimais. 

Tą popiete apie puse keturių Tomas stovėjo prieplau- 
koje ir šnekėjosi su Bobu Džeikinu, kad jau už dienos ki- 
tos turėtų atplaukti puikusis laivas ,„Adelaida“, ir atvežti 
jiems abiem itin svarbių naujienų. 

— E,— tarė tarp kitko Bobas, žvelgdamas į laukus ki- 
toje pusėje upės, — štai žingsniuoja tas kuprius, Veikemo 
sūnus. Ir iš tolo pažinčiau jo šešėlį, visados su juo susi- 
duriu aname upės krante. 

Staiga Tomui šovė mintis. 

— Aš einu, Bobai,— tarė jis, — dar turiu darbo,— ir jis 
nuskubėjo į sandėlį, kur parašė raštelį, kad jį pavaduotų, 
nes jį būtinu reikalu pašaukė namo. 

Sparčiausiu žingsniu, trumpiausiu keliu jis atsidūrė 
prie vartų ir tyčiomis prie jų uždelsė, kad įeitų lyg niekur 
nieko, bet tuo metu pro duris išėjo Megi su skrybėlaite ir 
užsimetusi skarą. Jo spėliojimai pasitvirtino, ir jis laukė 
sesers prie vartų. Pamačiusi jį Megi net krūptelėjo. 

— Tomai, kodėl tu jau namie? Ar kas atsitiko? — pa- 
klausė ji tyliu, virpančiu balsu. 

— Grįžau palydėti tave į Raudonąją daubą ir susitikti 
su Filipu Veikemu,— atsakė Tomas, ir raukšlė, nuolat jam 
susimetanti tarpuakyje, kalbant dar pagilėjo. 

Megi stovėjo nustėrusi, išblyškusi. Tomas kažkokiu bū- 
du viską sužinojo. Pagaliau tarė: „„Aš ten neisiu“, — ir ap- 
sigręžė. 

— Ne, eisi, tik pirma noriu su tavim pasikalbėti. Kur 
tėvas? 

— Kažkur išjojo. 

— O motina? 

— Turbut kieme vištas lesina. 

— Vadinasi, ji manęs nepastebės. 

Jiedu drauge įėjo vidun ir Tomas žengdamas į svetainę 
pasakė: 

— Eikš čia. 

Ji pakluso ir uždarė duris. 

— (O dabar tuojau pat pasakyk, kas buvo tarp tavęs 
ir Filipo Veikemo? 

— Ar tėvas ką nors žino? — paklausė Megi dar vis 
drebėdama. 

— Ne, — atsakė pasipiktinęs Tomas.— Bet jis tikrai su- 
žinos, jei bandysi mane ir jį apgaudinėti. 

— Aš nežadu nieko apgaudinėti — atsakė Megi ir pa- 
raudo įsižeidusi, kad jai taikomas toks žodis. 

— Tada pasakyk visą teisybę. 

— (Gal tu ir pats žinai. 

— Nesvarbu, ką aš žinau, ko ne. Smulkiai papasakok, 
kas tarp jūsų įvyko, arba viską sužinos tėvas. 

— Aš vien vardan tėvo papasakosiu. 

— Taip, tau tik ir dera kalbėti apie atsidavimą tėvui, 
išniekinus jo švenčiausius jausmus. 

— Tik tu niekad neklysti, — įgėlė Megi. 

— Taip, jei tik suprantu, — atsakė Tomas pasididžiuo- 
damas savo dorumu.— Bet į šitas kalbas aš nesileisiu, pa- 
pasakok, kas buvo tarp tavęs ir Filipo Veikemo. Kada pir- 
mą kartą su juo susitikai Raudonoje dauboje? 

— Prieš metus, — atsakė ramiai Megi. Tomo rūstumas 
žadino jai priešgynumą ir nublankino jos paklydimą.— 
Daugiau nekvosk. Mudu draugavome metus. Dažnai susi- 
tikdavome, pasivaikščiodavome. Jis man skolino knygas. 

— Ir daugiau nieko? — paklausė Tomas suraukęs kak- 
tą, žiūrėdamas tiesiai į seserį. 

Megi patylėjo ir nusprendusi neduoti Tomui teisės ją 
kaltinti apgaule išdidžiai pasakė: 

— Ne, šis tas daugiau. Šeštadienį jis prisipažino, kad 
mane myli. Anksčiau apie tai net nebuvau pagalvojusi, 
laikiau jį tik senu draugu. 

— O tu pakurstei jo viltis? — klausė Tomas net pasi- 
baisėjęs. 

— Atsakiau, kad ir aš jį myliu, 

Nudelbęs akis į žemę, susiraukęs, susikišęs rankas į 
kišenes, Tomas valandėlę tylėjo. Galų gale pakėlęs akis 
šaltai tarė: 

— Tuomet, Megi, tau yra du keliai: arba tu, padėjusi 
ant Biblijos ranką, iškilmingai prisieksi, kad niekados vie- 
nu du su juo nesusitiksi ir nė žodžio niekad jam netarsi, 
arba aš viską papasakosiu tėvui, kai dar šį mėnesį mano 
pastangų dėka jis vėl galėtų pamiršti visas nelaimes, tu 
jam suduosi naują smūgį — jis sužinos, kad jo duktė ne- 
paklusni, apgavikė, ir, pamindama savo gerą vardą, slap- 
čiomis susitikinėja su sūnumi žmogaus, pastūmėjusio tėvą 
į pražūtį. Rinkis! — baigė Tomas šaltai bei ryžtingai, pa- 
ėmė didžiąją Bibliją atvertė ties priešlapiu, kur buvo su- 
rašyta šeimos istorija, ir patraukė arčiau Megi. 

Toks pasiūlytas pasirinkimas pribloškė Megi. 

— Tomai,— prašyte prašė ji, priversta nustelbti savo 
išdidumą, — šito manęs nereikalauk. Aš pažadu nutraukti 
bičiulystę su Filipu, jei leisi man dar kartą jį pamatyti 
arba net parašyti ir viską paaiškinti, ir nebedraugauti to!, 
kol tai būtų skaudu tėvui... Juk aš ir Filipui šį tą jau- 
čiu. Jis irgi nelaimingas. 

— Apie tavo jausmus nenoriu nė girdėti. Tau buvo aiš- 
kiai pasakyta: rinkis ir greičiau, kol mama neparėjo. 

— Jeį tau duosiu žodį, aš taip pat tvirtai įsipareigosiu 
lyg būčiau prisiekusi Biblija. Man kito laido nereikia. 

— Bet man reikia, — atkirto Tomas, — aš negaliu tavimi 
pasitikėti, Megi, Tu esi nepastovi. Dėk ranką ant Biblijos 
ir sakyk: ,,Aš nuo šiol visam laikui atsižadu vienu du kal- 
bėtis ir susitikinėti su Filipu Veikemu“. Antraip tu už- 
trauksi nešlovę mums visiems, o tėvui suteiksi skausmo; 
kokia prasmė man iš paskutiniųjų stengtis, visko atsisa- 
kant, kad tik būtų atmokėtos tėvo skolos, jei tu stumi jį į 

graužatį ir beprotystę kaip tik tuomet, kai jis galėtų iš- 
sivaduoti iš visų nemalonumų ir vėl iškelti galvą. 

— Oi Tomai, nejau skolos bus greit išmokėtos? — pa- 
klausė ji sugniauždama rankas, ir ūmi džiaugsmo prošvais- 
tė pritemdė jos pačios neviltį. 

— Jei reikalai klostysis taip, kaip aš esu numatęs, — 
atsakė Tomas.— Bet, — pridūrė jis drebančiu iš pasipiktini- 
mo balsu,— kol aš suku galvą, triūsiu, kad tėvas bent 
prieš mirtį atgautų dvasios ramybę, darbuojuosi, kad su- 
sigrąžinčiau gerą šeimos vardą, tu viską padarei, kad su- 
žlugdytum ir vieną, ir antrą. 

Megi sugraužė sąžinė, valandėlę jos protas liovėsi prie- 
šinęsis tam, ką manė esant beprasmišku žiaurumu, ir kal- 
tindama save ji pateisino brolį. 

— Tomai,— tarė tyliai — aš negerai elgiausi... bet bu- 
vau tokia vieniša... ir taip gailėjau Filipo. Mano many- 
mu, nesantaika ir neapykanta yra ydinga. 

— Kvailystė! — atrėžė Tomas.— Tavo pareiga buvo 
aiški. — Užteks kalbų, prisiek tais žodžiais, kaip aš sa- 
kiau. 

— Aš būtinai dar kartą turiu pasikalbėti su Filipu. 

— Eisi dabar su manim ir pasikalbėsi. 

— Aš tau duodu žodį daugiau niekad su juo nesu- 
sitikti ir be tavo žinios jam nerašyti. Aš tik tiek pasaky- 
siu ir, jei nori, uždėsiu ranką ant Biblijos. 

— Tai sakyk. 

Megi uždėjo ranką ant atverstos Biblijos ir pakartojo 
pažadą. Tomas užvertė knygą ir tarė: 

— Dabar eime. 

Eidami jiedu nė žodeliu nepersimetė. Megi iš anksto 
pergyveno, ką teks iškentėti Filipui, ir baiminosi tų už- 
gaulių žodžių, kokius jam rėž Tomas, bet būtų buve tuš- 
čios pastangos pasipriešinti, beliko tik paklusti. Tomas 
tarsi gniaužtais laikė suspaudęs jos sąžinę ir begalinę bai- 
mę; ji krimtosi, kad jos elgesys buvo šitaip įvertintas, ir 
tas vertinimas iš paviršiaus buvo teisingas, bet širdies gi- 
lumoje ji maištavo, nes toks vienpusiškas požiūris nesą- 
žiningas. Tuo tarpu Tomas pajuto, kad visas jo pasipik- 
tinimas krypsta į Filipą. Jis dar pats nesuprato, kiek iš- 
siliejo senas berniokiškas pasibjaurėjimas Filipu, priešiš- 

kumas jam ir užgauta savimeilė, parenkant karčius skau- 
džius Žodžius, kuriuos išsakydamas jis ketino atlikti sū- 
naus ir brolio pareigą. Tomui nebuvo duotas sugebėjimas 
nei nuodugniai pasverti savas paskatas, nei išnarplioti 
šiaip kokius painius reikalus, jis buvo įsitikinęs, kad tiek 
jo paskatos, tiek elgesys visuomet teisingi, kaipgi kitaip. 

Megi galėjo viltis tik tuo, kad kas nors Filipui pirmą 
kartą sutrukdys ateiti. Tuomet tas pokalbis nusivilkins ir 
gal ji gaus Tomo sutikimą parašyti Filipui. Praėjus egly- 
ną, jai širdis ėmė smarkiau plakti. Paskutinė nežinomy- 
bės akimirka, pamanė ji, nes Filipas visada ją pasitikdavo 
vos pasirodžiusią pro egles. Bet jie jau praėjo lygią ža- 
lią pievelę ir įžengė į siaurą taką tarp krūmų prie gau- 
burio. Dar vienas posūkis, ir jie kone kaktomušomis su 
juo susitiko; Tomas ir Filipas sustojo kaip įbesti per žings- 
nį. Valandėlę visi tylėjo, tik Filipas metė į Megi klausia- 
mą žvilgsnį, ir atsakymą išskaitė iš jos pabalusių, pražio- 
tų lūpų ir nežmoniškos įtampos didelėse akyse. Savo vaiz- 
duotėje, visuomet aplenkiančioje tikrovės įspūdžius, ji 
jau matė, kaip aukštas, stiprus jos brolis sugriebia gležną 
Filipą, partrenkia žemėn ir mindo kojomis. 

— Ar tokį elgesį pavadintumėte džentelmenišku ir vy- 
rišku, pone? — prabilo Tomas kandžiu, pašaipiu balsu, vos 
Filipas vėl atkreipė į jį žvilgsnį. 

— Ką turite galvoje? — atkirto išdidžiai Filipas. 

— Ką turiu galvoje? Pasitraukite nuo manęs tolyn, kad 
aš prieš jus nepakelčiau rankos, ir pasakysiu, ką turiu gal- 
voje. Ogi tai, kad piktnaudžiaudamas jaunos merginos pai- 
kumu ir neišmanymu, įtraukėte ją į slaptus pasimatymus. 
Drįstate žaisti garbe šeimos, branginančios savo gerą 
vardą. 

— Nieko panašaus,— pertraukė jį užsiplieskęs Fili- 
pas.— Aš niekad nežaidžiu tuo, kas gali pakenkti jūsų se- 
sers laimei. Ji man brangesnė nei jums, ir gerbiu ją la- 
biau negu jūs kada nors gerbsite, už ją savo gyvybę ati- 
duočiau. 

— Nesišvaistykite skambiais žodžiais, pone! Nejau ap- 
simetate nežinojęs, kad savaitė po savaitės susitikinėti su 
jumis jai pražūtinga? Nejau manote turįs teisę jai pri- 
sipažinti mylįs — net jei tiktumėte jai į vyrus, — nors nei 

jūsų, nei josios tėvas niekados tokioms vedyboms neduos 
sutikimo? Ir jūs — jūs bandote prasigauti į širdį gražios 
merginos, kuriai dar nėra aštuoniolikos metų ir kuri tėvo 
nelaimių yra atskirta nuo viso pasaulio! Tai toks jūsų iš- 
kreiptas supratimas apie garbę? Aš tai vadinu niekšinga 
klasta, pasinaudojimu sau palankiomis aplinkybėmis lai- 
mėti tam, kas jums neskirta, ko doru keliu niekad nepa- 
siektumėte. 

— Jūsų šneka su manimi itin vyriška, — apmaudžiai ta- 
rė Filipas taip įaudrintas, kad visas drebėjo.— Nuo neat- 
menamų laikų milžinai turi teisę į kvailumą ir užgaulų 
įžūlumą. Jūs net nepajėgus suprasti, kokie mano jaus- 
mai jūsų seseriai. Jie tokie stiprūs, kad aš net linkęs į 
draugystę su jumis. 

— Jūsų jausmų aš ir suprasti nenoriu, — atkirto Tomas 
su kandžia panieka.— Svarbu, kad mane suprastumėte — 
kad aš pasirūpinsiu savo seserimi, ir jei drįsite dėti bent 
mažiausią pastangą prie jos prisiartinti, ar jai rašyti, ar 
kaip nors kitaip patraukti į save jos mintis, neatlaikys 
menkas, apgailėtinas jūsų kūnas, dėl kurio vertėtų turėti 
bent lašą kuklumo. Aš jus sutalžysiu, išstatysiu viešai 
paniekai. Kiekvieną prajuokintų mintis kad jūs peršatės 
gražiai Merginai į mMylimuosius. 

— Tomai, aš nebeištversiu, daugiau negaliu klausyti, — 
suriko Megi mėšlungišku balsu. 

— Pabūkite, Megi! — pasakė Filipas prisiversdamas 
kalbėti. Paskui pažvelgė į Tomą: — Atsitempėte čia sese- 
rį turbūt tam, kad ji girdėtų kaip man grąsinate ir įžeidi- 
nėjate. Tai jums, žinoma, atrodo tinkamiausias būdas mane 
paveikti. Suklydote. Tegul jūsų sesuo pati kalba. Jei ji pa- 
sakys, jog mane palieka, aš iki smulkmenų paklusiu jos 
norams. 

— Visa tai vardan tėvo, Filipai, — mMaldaujančiu balsu 
pasakė Megi.— Tomas grasino pasakysiąs tėvui, O jis ši- 
to neištvertų; aš daviau Žodį, iškilmingai prisiekiau, jog 
mudu be brolio žinios nepalaikysime jokio ryšio. 

— Gana, Megi. Manyje niekas nepasikeis, bet noriu, 
kad jūs jaustumėtės visiškai laisva. Tačiau manimi tikė- 
kite — atminkite, kad aš visada linkiu tik gero visiems, 
kas jums brangūs. 

— Taip, — tarė Tomas sudirgintas tokio Filipo požiū- 
Ii0,— dabar galite pliaukšti linkįs gero jai ir tiems, kas 
jai brangūs, o pirma irgi gero linkėjote? 

— Linkėjau, gal tik nepaisydamas kliūčių. Norėjau, 
kad ji visą gyvenimą turėtų draugą, kuris ją globotų, ku- 
ris labiau įvertintų nei storžievis, siauraprotis brolis, taip 
nuoširdžiai jos mylimas. 

— Taip, mano globa skiriasi nuo jūsų, ir aš pasaky- 
siu kuo. Aš ją apsaugosiu, kad ji neitų prieš tėvo valią 
ir neužtrauktų jam gėdos; apsaugosiu, kad jūs nepražu- 
dytumėte, kad žmonės pirštais nebadytų, apsaugosiu, kad 
nebūtų paniekinta tokio žmogaus, kaip jūsų tėvas — juk ji 
per prasta jo sūneliui. Puikiai žinote, kaip jis žiūrėtų į 
ją ir kokios globos ji susilauktų. Manęs gražiais žodžiais 
nenupirksi, aš sprendžiu pagal darbus. Eime, Megi. 

Tai sakydamas jis sučiupo Megi už dešiniojo riešo it 
ji ištiesė kairiąją ranką. Filipas ją spūstelėjo, pasižiūrėjo 
į ją degančiomis akimis ir nuskubėjo. 

Tomas su Megi kelis žingsnius paėjo tylėdami. Jis vis 
dar tvirtai laikė ją už riešo, tarsi tempdamas nusikaltėlį 
iš nusikaltimo vietos. Galų gale ji iš visų jėgų ištraukė 
ranką, ir išsiveržė jos susikaupęs tvardomas pyktis. 

— Nemanyk, kad esi teisus, Tomai, arba kad nusilenk- 
siu tavo valiai. Tokią nuostatą, kokią parodei kalbėdamas 
su Filipu, aš niekinu, o įžeidžiančiomis nevyriškomis užuo- 
minomis apie jo luošumą baisiuosi. Visą gyvenimą tu 
kitiems priekaištauji, įsitikinęs, jog visad esi teisus; tavo 
protas neaprėpia esant tauresnių dalykų nei tavo paties 
elgesys ir smulkūs tikslai. 

— Žinoma,— šaltai atsakė Tomas.— Nematau, kuo ta- 
vo elgesys ar tikslai geresni. Jeigu judu su Filipu Veike- 
mu teisingai elgėtės, tai ko gėdijiesi, kad tik niekas apie 
tai nesužinotų? Atsakyk. Aš žinau, ko siekiau savo elge- 
siu ir man pavyko tai pasiekti, o ką gero davė tau ar kam 
kitam tavo elgesys? 

— Nenoriu gintis, — atsakė vis dar karščiuodamasi Me- 
gi, — žinau, dažnai, nuolat klydusi. Tačiau kartais aš ne- 
teisingai pasielgiu skatinama tokių jausmų, kurie ir tau 
būtų ne pro šalį. Jei tu prasižengtum, jei tu labai suklys- 
tum, aš užjausčiau, kad už tai turi atkentėti ir niekados 

tau nelinkėčiau bausmės. O tu visad mėgaudavaisi mane 
bausdamas; visad man buvai žiaurus ir negailestingas, net 
kai buvau maža ir mylėjau tave labiau už visus pasaulyje; 
tu man neatleisdavai net tada, kai aš verkdama nueida- 
vau gulti. Tu jokio gailesčio neturi, nematai nei savo 
trūkumų, nei nuodėmių. Negailestingumas yra nuodėmė, 
nederanti jokiam mirtingajam, jokiam krikščioniui. Tu 
grynas fariziejus. Dėkoji Dievui už savo dorybes, manai 
jomis viską pelnysiąs. Net nenutuoki, jog yra tokių jaus- 
mų, greta kurių tavo skaisčiosios dorybės visai pritemsta. 

— Ką gi, — tarė Tomas šaltai ir paniekinamai, — jei ta- 
vo jausmai daug aukštesni nei mano, juos išreikšk kokiu 
kitu būdu, o ne taip elgdamasi, kad mums visiems gali 
užtraukti gėdą, arba juokingai puldama iš vieno kraštu- 
tinumo į kitą. Susimildama, kaip kitaip tu savo meilę man 
ir tėvui parodei nei kalbomis? Nepaklusnumu ir apgaule? 
Aš savo jausmus kitaip reiškiu. 

— Todėl, kad tu vyras, Tomai, — esi stiprus ir gyveni- 
me gali šį tą nuveikti. 

— Jei tu nieko negali, paklusk tiems, kas gali. 

— Taip, paklusiu tam, ką pati pripažįstu ir laikau tei- 
singa. Paklusiu netgi neprotingai nuostatai, bet tėvo, o 
ne tavo. Giriesi savo dorybėmis, tarsi jos tau laiduotų 
teisę būti žiauriam ir nežmoniškam, koks buvai šiandien. 
Nemanyk, jog paklustu tau, nutraukdama draugystę su 
Filipu Veikemu. Tavo įžeidinėjimai dėl jo luošumo man 
tik skatina stipresnę ištikimybę jam ir gailestį. 

— Puiku, vadinasi, tavo toks požiūris — dar šalčiau 
pasakė Tomas,— gali daugiau nekalbėti —ir taip aišku, 
kokia tarp mudviejų praraja. Ateityje apie tai atminki- 
me ir tylėkime. 

Tomas grįžo į Seint Ogą, kaip buvo sutarta, susitikti 
su dėde Dinu ir gauti nurodymų dėl kelionės, į kurią 
turėjo išvykti kitą rytą. 

Megi užlipo į savo kambarį graudžiomis ašaromis išlie- 
ti savo pasipiktinimą ir maištavimą, kuriam Tomas buvo 
kurčias. Atslūgus pirmam nenumaldomo pykčio pliūps- 
niui, ji prisiminė tuos ramius laikus, kol dar skaidraus 
paprasto jos gyvenimo nebuvo sudrumstę dvasios džiaugs- 

mai, pasibaigę šiandienine širdgėla. Tais laikais ji galvo- 
davo laimėjusi didžiules pergales ir amžinai užsitikrinusi 
nuolatinę vietą tyrose aukštumose virš pasaulio pagundų 
ir prieštarų. Ir štai ji vėl nusileidžia į tankmę įnirtingų 
kovų su savo ir svetimomis aistromis. Vadinasi, gyveni- 
mas ne toks trumpas, o nedrumsčiama ramybė ne taip 
arti, kaip ji svajojo būdama dvejais metais jaunesnė. Jos 
laukia naujos grumtynės ir galbūt nauji nuopoliai. Jei ji 
būtų jautusi, jog yra visapusiškai neteisi, o Tomas visa- 
pusiškai teisus, gal būtų greičiau atgavusi vidinę darną, 
bet dabar jos graužačiai ir nuolankumui nuolat sutrukdy- 
davo apmaudas, jai atrodęs visiškai pagrįstas. Jai skau- 
dėjo širdį dėl Filipo; ji prisiminė, kokie įžeidimai jam 
buvo sviedžiami, ir taip gyvai įsivaizdavo, ką jis tuomet 
pergyveno lyg jos kūną būtų kas peiliu durstęs, ir ji dau- 
žė koja į grindis ir gniaužė kumščius. 

Ir visgi kodėl ją kartkartėmis pagaudavo palengvėjimo 
nuojauta, per prievartą išsiskyrus su Filipu? Ogi tikriau- 
siai todėl, kad išsivadavimas nuo slapukavimo sveikinti- 
nas bet kokia kaina. 


6 
SUNKIAI LAIMĖTA PERGALĖ 


Po trijų savaičių, gražiausiu Dorlkouto malūnui metų 
laiku — žydėjo kaštonai, vešli žolė buvo nusėta saulu- 
čių — Tomas Taliveris vieną vakarą grįžo anksčiau nei 
paprastai ir eidamas per tiltą su giliai įsišaknijusia mei- 
le pažvelgė į garbingą raudonų plytų namą, kuris iš lau- 
ko atrodė smagus bei svetingas, nors jo viduje kambariai 
buvo pustuštys, 0 jo gyventojams širdys nuliūdusios. To- 
mo pilkšvai melsvos akys švietė, jam žvilgčiojant į na- 
mo langus, raukšlė kaktoje kad ir neišsilyginusi, bet tar- 
si labiau derėjo, lyg bylojo apie valios jėgą ir neteikė vei- 
dui rūstumo, kai akys švelniau žvelgė, o lūpos nebuvo 
kietai sučiauptos. Jis paspartino tvirtą žingsnį, ir, nors 
kaip tramdė šypseną, ji išsprūsdavo jam nepaklususi. 

Svetainėje esančių akys tuo metu nebuvo nukreiptos į 
tiltą, visi sėdėjo tylomis, dar nieko nelaukdami: ponas Ta- 

liveris ilsėjosi krėsle, nukamuotas ilgo jojimo, ir kažką 
mąstė, įsmeigęs pavargusį žvilgsnį į Megi, pasilenkusią 
prie siuvinio, kol mama plikė arbatą. 

Išgirdę gerai pažįstamus žingsnius, jie visi iš nustebi- 
mo pakėlė galvas. 

— Kas gi atsitiko, Tomai? — paklausė tėvas.— Tu šian- 
dien pareini anksčiau nei visad. 

— A, nebuvo daugiau darbo, tai ir grįžau namo. Kas 
gero, mama? 

Tomas priėjęs prie motinos ją pabučiavo, o tai buvo 
ženklas, kad jo nuotaika ypatingai gera. Per tas tris sa- 
vaites juodu su Megi turbūt nepersimetė nei žodžiu, 
nei žvilgsniu, bet tėvams tai nekrito į akis, nes Tomas na- 
muose visuomet būdavo uždaras. 

— Tėve, — tarė jis, visiems baigus gerti arbatą, — ar 
žinai, kiek tiksliai pinigų yra alavinėje skrynelėje? 

— Tik šimtas devyniasdešimt trys svarai, — atsakė po- 
nas Taliveris.— Tu pastaruoju metu Mažiau parneši,— ką 
gi, jaunimas mėgsta savaip leisti pinigus. Nors aš, kol 
suaugau, šitaip nedarydavau.— Jo balse buvo drovus ne- 
pasitenkinimas. 

— Ar tikrai žinai, kad būtent tiek pinigų yra, tėve? — 
pasidomėjo Tomas.— Gal tau nebūtų sunku atnešti že- 
myn alavinę skrynelę. Man rodos, tu suklydai. 

— Kaip aš galėjau suklysti? — atkirto dirgliai tėvas.— 
Aš gi juos nuolat perskaičiuoju, bet jei netiki, galiu at- 
nešti. 

Ponui Taliveriui nelinksmame jo gyvenime vienas di- 
džiausių malonumų būdavo atsinešti alavinę skrynelę ir 
suskaičiuoti pinigus. 

— Mama, neišeik iš kambario,— paprašė Tomas, pa- 
matęs, kad motina apsigręžė išeiti, tėvui užlipus į viršų. 

— O Megi galima išeiti? — paklausė ponia Taliver.— 
Juk kažkam reikia išnešti indus. 

— Ji kaip sau nori, — atsakė abejingai Tomas. 

Tie žodžiai Megi skaudžiai įgėlė. Bet jos širdis pašoko 
iš džiaugsmo, staiga dingtelėjus, jog Tomas ketina pasa- 
kyti tėvui jau galįs išmokėti skolas, ir Tomui vienas ir 
tas pats, ar ji išgirs šią žinią, ar ne! Tačiau ji išnešė in- 

dus ir tuoj sugrįžo. Tokią valandėlę jos asmeninė nuoskau- 
da turi būti nustelbta. 


Kai alavinė skrynelė buvo padėta ant stalo ir atidary- 
ta, Tomas pasislinko arčiau tėvo ir rausva vakarinė švie- 
sa paryškino suvargusio, gaižaus tamsiaakio tėvo niūru- 
mą ir skaisčiaveidžio sūnaus tramdomą džiaugsmą. Motina 
su Megi atsisėdo kitame stalo gale, viena kantrioje ne- 
žinioje, antra — virpėdama iš lūkesčio. 

Ponas Taliveris suskaičiavo pinigus, tvarkingai sudė- 
liojo ant stalo ir dėbtelėjęs į Tomą tarė: 

— Va, štai, įsitikinai, kad aš nesuklydau. 

Jis nutilo, su liūdnu apmaudu žvelgdamas į pinigus. 

— Trūksta daugiau kaip trijų šimtų; kol aš juos su- 
taupysiu, daug vandens nutekės. Ir grūdus parduoti taip 
nepasisekė — keturiasdešimt du svarus praradau. Šis pa- 
saulis man ne pagal jėgas. Šitie pinigai sutaupyti per ket- 
verius metus. Vargu, ar aš dar ketverius metus pratemp- 
siu... Galiu tik pasikliauti tavimi, kad išmokėsi skolas, — 
kalbėjo jis drebančiu balsu,— jei dabar, sulaukęs pilna- 
metystės, tu nepakeitei savo nusistatymo. Bet, matyt, iki 
tol jau mane palaidosi. 

Jis pažvelgė į Tomą lyg prašydamas, kad jis paneigtų 
jo žodžius. 

— Ne, tėte,— ryžtingai, tvirtai pasakė Tomas, nors ir 
jo balsas virpčiojo,— tu sulauksi tos dienos, kai visos sko- 
los bus grąžintos. Savo rankomis jas išmokėsi. 

Jo balse skambėjo kažkas reikšmingesnio nei viltis ar 
ryžtas. Ponu Taliveriu tarsi perbėgo silpna elektros sro- 
vė ir jis neatitraukė klausiamo žvilgsnio nuo Tomo, tuo 
tarpų Megi susijaudinusi puolė prie tėvo ir atsiklaupė 
šalia. Patylėjęs Tomas kalbėjo toliau: 

— Gerokai anksčiau dėdė Glegas paskolino man šiek 
tiek pinigų savarankiškai prekybai ir ji pasiteisino. Aš 
turiu banke tris šimtus dvidešimt svarų. 

Sulig tais žodžiais motina apsivijo jo kaklą rankomis 
ir ašarodama tarė: 

— Ak sūneli, aš žinojau, kad užaugęs tu viską ištai- 
sysi. 

Tačiau tėvas tylėjo: užplūdę jausmai jam atėmė amą. 
Tomas su Megi išsigando, kad staigus džiaugsmas nebūtų 
lemtingas. Bet prapliupo palaimingo palengvėjimo ašaros. 
Plati krūtinė kilnojosi, veidas išsikreipė ir žilagalvis Vy- 
ras pratrūko garsiai raudoti. Pamažėle kūkčiojimas apri- 
mo ir jis sėdėjo tylus, kvėpavo vėl lygiai. Galų gale pakė- 
lęs akis į žmoną švelniai tarė: 

— Eikš, Besi, pabučiuok mane. Sūnus ištaisė skriaudą. 
Gal ir vėl gyvenimas palengvės. 

Ji pabučiavo vyrą, ir, palaikius valandėlę jos ranką, 
pono Taliverio mintys vėl nukrypo į pinigus. 

— Geidaučiau, kad tu man atneštum tuos pinigus pa- 
sižiūrėti, Tomai,— tarė jis, vartydamas soverenus ant sta- 
lo. 

— Rytoj juos pamatysi, tėve,— atsakė Tomas.— Dėdė 
Dinas rytojui paskyrė visų kreditorių susitikimą ,„Auksi- 
niame Liūte“ ir antrą valandą jiems užsakė pietus, Ten 
dalyvaus ir jis, ir dėdė Glegas. Šeštadienį apie tai buvo 
paskelbta ,Žiniose“. 

— Vadinasi, ir Veikemas apie tai žino! — sušuko po- 
nas Taliveris ir jo akys pergalingai užsidengė.— Aha! — 
tarė jis pratisai tarsi gomuriu, išsitraukė savo tabokinę, 
vienintelę sau leistą prabangą, ir patapšnojo kone taip pat 
iššaukiamai kaip senais laikais.— Dabar aš ištruksiu iš po 
jo pado, nors privalėsiu išeiti iš malūno. Maniau ištversiu 
ten iki mirties, bet nevalioju... Besi, ar nėra lašelio ko 
stipresnio? 

— Yra,— atsakė ponia Taliver, išsiimdama gerokai su- 
mažėjusį raktų ryšelį — dar yra to brendžio, kur sesuo 
Din atnešė, man pasiligojus. 

— Tai įpilk, įpilk man burnelę, kažko silpna pasidarė. 
Tomai, sūnau, — prabilo jis tvirtesniu balsu, — tu jiems iš- 
rėši kalbą. Aš pasakysiu, jog didesnę dalį pinigų tu su- 
darei. Jie pagaliau pamatys, kad aš sąžiningas žmogus ir 
turiu sąžiningą sūnų. O! Veikemas džiaugtųsi ir didžiuo- 
tųsi turėdamas tokį sūnų kaip mano — vyrukas kaip nu- 
lietas, ne tas Vvargšelis kuprius! Tu dar prasisieksi, sūnau, 
ir išauš tokia diena, kai Veikemas su savo sūnum atsidurs 
keliais laipteliais Žemiau nei tu. Tave, ko gero, priims į 

verslo partnerius kaip kažkada tavo dėdę Diną, tu tuo ke- 
liu eini; O tuomet tau niekas nesutrukdys praturtėti... Ir 
atmink, jei turėsi užtektinai pinigų, pasistenk atpirkti mū- 
sų malūną. 

Ponas Taliveris atsilošė krėsle; jo galva, taip ilgai var- 
ginama vien kartaus apmaudo ir blogų nuojautų, staiga 
užplūdus stebuklingam džiaugsmui, ėmė kurti būsimos ge- 
rovės vaizdinius. Bet kažkodėl save patiriant tą sėkmę jis 
neįsivaizdavo. 

— Paspauskim rankas, sūnau, — tarė jis, ūmai atkišda- 
mas ranką.— Didi laimė, jei žmogus gali didžiuotis geru 
sūnumi. Man lemta tokia dalia. 

Šitokio džiaugsmo Tomas dar nebuvo patyręs, o Megi 
nejučia pamiršo visas savo skriaudas. Tomas tikrai geras, 
ir iš Malonaus nuolankumo, koks mus apima nuoširdaus 
susižavėjimo bei dėkingumo valandėlėmis, Megi pasirodė, 
kad jam atleistinos visos kaltės, tuo tarpu josios kaltės 
neišpirktos. Tą vakarą ji nejautė broliui jokio pavydo, pir- 
mą kartą tėvo širdyje užėmusi ne pagrindinę vietą. 

Prieš einant gulti dar buvo daug kalbos. Ponui Talive- 
riui rūpėjo sužinoti visas smulkmenas apie Tomo preky- 
binius nuotykius. Jam buvo smalsu, kas kiekvienu atve- 
ju buvo pasakyta, ar netgi kas pagalvota; Bobo Džeikino 
vaidmuo šioje veikloje sukėlė ypatingą jo susižavėjimą, 
juo labiau, kad galėjo pasipuikuoti pažįstąs tą puikųjį pre- 
kiją. Tuoj buvo prisiminta visa, ką ponas Taliveris žino- 
dantis berniukas, — tai būdinga visiems prisiminimams apie 
didelius Žmones. 

Gerai, kad pono Taliverio susidomėjimas Tomo pasa- 
kojimu prislopino dar miglotą tūžmingos pergalės prieš 
Veikemą pojūtį, nes tas džiaugsmas būtų pakrypęs pavo- 
jinga linkme. Netgi dabar tas pojūtis, prasiveržiantis stai- 
giais, nenuosekliais šūksmais, grasino viską užgošiąs. 

Tą naktį Taliveris ilgai negalėjo užmigti, o ir užmigęs 
sapnavo itin ryškius sapnus. Pusę šešių ryto, poniai Tali- 
ver jau keliantis, jis išgąsdino ją dusliu riksmu, kai, pa- 
šokęs iš Miegų, sumišusiu žvilgsniu ėmė dairytis po kam- 
barį. 

— Kas yra, pone Taliveri? — paklausė žmona. 

Jis pasižiūrėjo į ją toks pat sutrikęs ir pagaliau tarė: 

— A! Sapnavau... Ar aš rėkiau?.. Sapnavau, kad jį 
nutvėriau... 


7 
ATSISKAITYMO DIENA 


Ponas Taliveris apskritai buvo negeriantis vyras ir nors 
taurelės nesikratydavo, bet niekada nepadaugindavo. Jis 
iš prigimties buvo karšto būdo, kurio ugniniu skysčiu ne- 
reikėdavo pakurstyti; jaudinančiomis progomis jis ir be 
tokio pastiprinimo užsidegdavo; 0 jo prašymas brendžio 
su vandeniu bylojo tik apie tai, jog džiaugsmas užgriuvo 
visai netikėtai, pavojingai sukrėsdamas ketverių niūrių 
metų prislėgtą kūną, nepratusį prie skaidraus peno. Ta- 
čiau šiai pirmai neaiškiai, išmušančiai iš vėžių valandėlei 
praėjus, jam tuo stiprėjo jėgos, kuo stiprėjo jaudinima- 
sis, ir kitą dieną susėdus prie stalo su savo kreditoriais, 
jo akys žibėjo, skruostai degė nuo minties, kad vėl taps 
oriu žmogumi; jis darėsi labiau panašus į tą anų laikų iš- 
didų, pasitikintį savimi, nuoširdų, ūmų Taliverį, nei būtų 
patikėjęs bet kas, sutikęs jį prieš savaitę jojantį nuleista 
galva, nenoromis dėbčiojantį į tuos, kas bandydavo at- 
kreipti jo dėmesį, nes taip įprato per pastaruosius ketve- 
rius Metus, slegiamas savo nelaimės ir neišmokėtų skolų. 
Per pietus jis pasakė kalbą su ankstesniu pasitikinčiu įkarš- 
čiu pareikšdamas apie savo dorus principus, užsimindamas 
apie sukčius ir nusisukusią nuo jo laimę ir apie tai, kad 
jis įveikęs sunkumus tik dėka sunkaus darbo ir gero 
sūnaus; kalbą užbaigė, pabrėždamas, jog Tomas uždirbo 
didesnę dalį reikiamų pinigų. Ir gaidą irzlumo bei ne- 
draugiško triumfo laikinai sutirpdė tėviškas pasididžiavi- 
mas bei pasitenkinimas, kai buvo pasiūlyta pakelti taures 
už Tomo sveikatą ir dėdė Dinas ta proga tarė kelis panegi- 
rikos žodžius apie vaikino būdą bei elgesį. Tomas atsi- 
stojo ir pasakė vienintelę kalbą savo gyvenime. Trumpes- 
nė ta kalba nė būti negalėjo: jis padėkojo čia susirinku- 
siems džentelmenams už jam suteiktą garbę. Pasidžiaugė 

galėjęs padėti tėvui įrodyti savo dorumą ir atgauti gerą 
vardą; savo ruožtu vylėsi niekad to darbo vaisių nesu- 
žlugdysiąs ir to gero vardo nesuteršiąs. Bet jam buvo taip 
smarkiai plota, Tomas atrodė toks džentelmeniškas, liek- 
nas, kad ponas Taliveris savo kaimynams iš kairės ir deši- 
nės paaiškino išleidęs krūvą pinigų sūnaus išsimokslini- 
mui. 


Tomas liko Seint Oge sutvarkyti kai kurių reikalų, o po- 
nas Taliveris nujojo namo papasakoti ,„vargšei Besi ir mer- 
gaičiukei“ apie šį atmintiną įvykį. Jam pakilią nuotaiką 
sužadino ne tiek sveikinimo žodžiai, ar koks kitas jaudik- 
lis, kiek stiprus pergalingo džiaugsmo vynas. Šiandien jis 
nepasuko užkaboriais, bet visą kelią iki tilto jojo pagrin- 


lis. Kodėl Veikemas jam nepasimaišė ant kelio? Jis suir- 
zo, kad tokio atsitiktinio atvejo nepasitaikė, galvoje ėmė 
suktis apmaudžios mintys. Ko gero, tądien Veikemas tyčia 
išvyko iš miesto, kad nieko neišgirstų ir nesužinotų apie 
šį garbingą įvykį, jį gal nemaloniai daigstantį. Sutikęs 
sukčiui gal bent kiek apmažėtų šaltas valdingas įžūlu- 
mas. Neilgai trukus jis sužinos dorą žmogų jam nebetar- 
nausiant ir savo dorumu nepildysiant jo kišenės, ir taip 
prikimštos per nedorus darbus. Gal laimė jau į jį atsigrę- 
Žia, gal nelabasis ne visada laikys susiėmęs geriausias 
kortas. 

Šitaip kunkuliuodamas ponas Taliveris atsidūrė netoli 
Dorlkouto malūno vartų, iš kur buvo matyti, kaip pro 
juos ant juodo žirgo atjoja gerai pažįstama žmogysta. Jie- 
du susitiko per pusšimtį žingsnių nuo vartų, tarp didžiųjų 
kaštonų bei guobų ir upės skardžio. 

— Taliveri,— tarė šiurkščiai Veikemas, labiau pasipū- 
tęs nei visuomet,— ko tokius kietus grumstus palikote 
Far Klouse? Tai kvailio darbas. Aš gi sakiau, kas iš to 
išeis, bet jus mokyk nemokęs, kaip reikia teisingai Že- 
mę dirbti. 

— O! — iškart užvirė ponas Taliveris.— Lai kas nors 
kitas jums žemę dirba — kas prašysis jūsų mokomas. 

— Matyt, būsit išgėręs, — tarė Veikemas, iš tiesų ma- 
nydamas, jog tik todėl Taliveriui dega veidas ir žiba akys. 

— Ne, neišgėręs,— atsakė Taliveris.— Aš ir neišmetęs 
stikliuko galiu nutarti, kad daugiau tokiam niekšui netar- 
nausiu. 

— Labai gerai! Tuomet rytoj galite iš mano valdų iš- 
sinešdinti; o dabar prikąskite liežuvį ir leiskite prajoti. 
(Taliveris buvo užtvėręs Veikemui kelią ir pastatęs arklį 
skersai). 

— Ne, nepraleisiu— atrėžė Taliveris jau tūždamas,— 
pirma išdėsiu į akis, ką apie jus galvoju, Jūs toks niek- 
šas, kad ir pakarti būtų per gerai, jūs... 

— Praleiskite, tamsus storžievi arba per jus josiu. 

Ponas Taliveris, sudavęs pentinais arkliui ir pakėlęs 
botagą, puolė į priekį, ir Veikemo žirgas, atsistojęs pies- 
tu, susvirduliavo, išmetė iš balno raitelį ir tas šonu par- 
griuvo ant žemės. Veikemui dar užteko proto atleisti va- 
deles, ir kadangi žirgas, pasvirduliavęs kelis žingsnius, su- 
stojo, jis dar būtų pasikėlęs ir vėl sėdęs į balną, įsistatęs 
tik kelias mėlynes ir susitrenkęs. Bet jam nespėjus at- 
sistoti, Taliveris nušoko nuo arklio. Pamatęs seniai neap- 
kenčiamą, visad jį aplenkiantį žmogų gulintį ir atsidūrusį 
jo valioje, jis tarsi pašėlo nuo pergalingo keršto, suteiku- 
sio jam antgamtiško vikrumo bei stiprybės. Jis puolė be- 
sistojantį ant kojų Veikemą, sugriebė už kairės rankos ir 
prispaudęs visu svoriu ant dešiniosios rankos ėmė pliekti 
jo nugarą botagu. Veikemas šaukėsi pagalbos, bet jos ne- 
sulaukė, tik vėliau išgirdo moterišką balsą suklykiant ir 
surinkant ,„Tėve, tėve!" 

Staiga Veikemas pajuto kažką sulaikius pono Tali- 
verio ranką, nes čaižymas liovėsi, ir jam ranką paleido. 

— Eik iš čia, eik! — piktai tarė Taliveris, tačiau tie 
žodžiai buvo skirti ne Veikemui. Pamažu advokatas atsi- 
stojo ir pasukęs galvą pamatė, jog Taliverio rankas su- 
laikė mergina, prisiglaudusi prie jo visa jaunatviška jė- 
ga,— 0 gal sulaikė baimė, kad netyčiomis dukters neuž- 
gautų. 

— Ei Lukai... mama... eikšekit, padėkite ponui Vei- 
kemui! — sušuko Megi, išgirdusi taip laukiamus žingsnius. 

— Padėkite man užlipti ant to žemesnio arklio,— pa- 


23—722 353 


sakė Veikemas Lukui,— ant jo gal pajėgsiu užsėsti, nors, 
po velnių, turbūt patempiau sausgyslę. 

Šiaip taip Veikemas buvo užsodintas ant Taliverio ar- 
klio. Tuomet, pasisukęs į malūnininką, jis tarė su bejaus- 
miu įniršiu: 

— Jūs už tai nukentėsite, pone. Jūsų duktė liudinin- 
kė, kad mane užpuolėte. 

— Man nusispjaut, — sušvogždė Taliveris tūžmingu bal- 
su; — eikite, visiems parodykite savo nugarą ir pasakykite, 
kad aš išpėriau. Tegul visi sužino, kad aš bent kiek su 
jumis atsiskaičiau. 

— Jokite ant mano žirgo kartu, — tarė Veikemas Lu- 
kui.— Palei Tofton Ferį, ne per miestą. 

— Tėve, eime namo! — maldavo Megi. Pamačiusi, kad 
Veikemas nujojo ir tėvas daugiau nesiautės, paleido jam 
rankas ir pratrūko isteriškai kūkčioti, o ponia Taliver tuo 
tarpu stovėjo šalia purtoma baimės. Tačiau Megi pajuto, 
kad tėvas nebelaikomas graibstosi jos ir į ją remiasi. Iš 
nustebimo ji net liovėsi kūkčiojusi. 

— Man negera, silpna, — pasakė jis.— Besi, padėk, man 
svaigsta galva ir taip ją skauda. 

Iš lėto, palaikomas žmonos ir dukters, jis parkėžino 
namo ir sudribo krėsle. Tamsiai paraudęs veidas išbalo, 
rankos buvo šaltos. 

— (Gal pasiųsti daktaro? — tarė ponia Taliver. 

Atrodė, kad iš silpnumo bei nuovargio jis nieko ne- 
girdi, bet Žmonai paliepus Megi: „Eik, paprašyk, kad kas 
atvežtų daktarą“, jis pažvelgė į ją puikiausiai susivokda- 
mas ir atsakė: 

— Daktaro? Ne, nereikia daktaro. Man tik tą galvą 
skauda ir tiek. Padėkite atsigauti. 

Liūdnai baigėsi diena, žadėjusi jiems visiems geresnių 
laikų pradžią! Bet negryna sėkla duoda negryną derlių. 

Tėvą paguldžius į patalą, po pusvalandžio parėjo To- 
mas drauge su Bobu Džeikinu, kuris norėjo pasveikinti 
„Senąjį šeimininką“, atleistinai didžiuodamasis, kad prisi- 
dėjo prie ponaičio Tomo sėkmės; Tomas manė, jog tė- 
vui bus maloniausia užbaigti tokią dieną pokalbiu su Bo- 
bu. Bet dabar visą vakarą Tomas turės praleisti galvoda- 
mas, kokios bus liūdnos pasekmės, beprotiškai prasiver- 

žus ilgai gniaužiamai tėvo neapykantai. Išgirdęs tą skau- 
džią žinią, jis sėdėjo tylėdamas: neturėjo nei jėgų, nei 
noro pasakoti motinai ir seseriai, kaip praėjo pietūs, o 
joms neberūpėjo klausinėti. Matyt, jų gyvenimo gijos bu- 
vo taip keistai susipynusios, kad vos nušvitusį džiaugsmą 
turi užtemdyti sėlinanti iš paskos širdgėla. Tomą slėgė 
mintis, kad jo geranoriškas pastangas nuolat niekais pa- 
verčia kitų paklydimai; Megi iš naujo pergyveno tą ne- 
ištveriamą akimirką, kai, puolusi prie tėvo, užspaudė jam 
ranką, ir ją daigstė bloga nuojauta, jog ateityje bus dar 
ne viena tokia baisi scena. Nė vienas iš jų trijų dėl pono 
Taliverio sveikatos labai nesigąsdino: šie simptomai ne- 
priminė ankstesniojo pavojingo priepuolio ir atrodė, kad 
jo prasta savijauta — tai tik neišvengiama pasekmė pra- 
trūkusio įniršio ir įsitempimo, prieš tai šitiek valandų pa- 
tyrus dvasios pakilimą. 

Tomas, nuvargęs po tokios veiklios dienos, greit už- 
migo ir kietai miegojo; jam atrodė, jog ką tik atsigulė, 
kai brėkštant rytui pamatė prie lovos stovint motiną. 

— Sūnau, tuoj kelkis, aš pasiunčiau daktaro, bet tė- 
vas prašo, kad judu su Megi pas jį ateitumėt. 

— Mama, ar jam blogiau? 

— Jam visą naktį skaudėjo galvą, bet jis nesiskundė, 
kad blogiau, tik ūmai pasakė: „„Besi, pakviesk vaikus. Lai 
paskuba'. 

Tomas ir Megi šalto ryto prieblandoje greitomis užsi- 
metė drabužius ir drauge atskubėjo į tėvo kambarį. Jis 
laukė jų, į duris įsmeigęs susirūpinusį, bet sąmoningą 
žvilgsnį, iš skausmo suraukęs kaktą. Ponia Taliver sto- 
vėjo kojūgalyje išsigandusi, drebėdama ir po neramios 
nakties atrodė suvargusi bei pasenusi. Megi pirma pri- 
ėjo prie lovos, bet tėvo akys krypo į Tomą, kuris atsisto- 
jo šalia sesers. 

— Tomai, sūnau, jau man paskutinioji, aš iš patalo ne- 
bepasikelsiu... Šis pasaulis man ne pagal jėgas, sūnau, 
bet tu padarei, ką galėjai, kad su visais būtų atsiteista. 
Paspausk man dar sykį ranką, sūnau, kol aš su jumis. 

Tėvas su sūnumi paspaudė rankas ir valandėlę žiūrėjo 
vienas į kitą. Po to Tomas tarė, stengdamasis, kad jo bal- 
sas tvirtai skambėtų. 

— Gal turi kokį norą, tėve, kurį aš galėčiau įvykdyti, 
kai... 

— Taip, sūnau... pasistenk atgauti mūsų malūną. 

— Gerai, tėve. 

Ir tavo motina... pasistenk atitaisyti jos skriaudą, nes 
aš neturėjau laimės... ir dar va mergaičiukė... 

Tėvas atsuko dar labiau sunerimusį žvilgsnį į Megi, 
ir ji plyštančia širdim priklaupė prie lovos, kad būtų ar- 
čiau brangaus, pasenusio veido, lydėjusio ją ilgus metus 
ir jai reiškusio stipriausią meilę per sunkiausius išban- 
dymus. 

— Pasirūpink ja, Tomai... nesisielok, mano mergai- 
čiuke... tu turėsi, kas tavim rūpinasi ir užsistoja... būk 
jai geras, sūnau. Aš savo seseriai buvau geras. Pabučiuok 
mane, Megi... Eikš, Besi... Gal tu išgalėsi sumokėti už 
plytinį kapą, Tomai, kad mudu su motina galėtume drau- 
ge ilsėtis. .. 

Tai pasakęs, jis nuo jų nugrežė akis ir gulėjo tylėda- 
mas, jiems žiūrint į jį ir nedrįstant nė pakrutėti. Jau bu- 
vo išaušę ir jie matė, kaip sunksta jo veidas, blanksta 
žvilgsnis. Galiausiai jis pažvelgė į Tomą ir pasakė: 

— Aš savo atsiėmiau. Sumušiau jį. Taip buvo teisinga. 
Aš daugiau nieko nenorėjau, tik teisingumo. 

— Bet tėve, mielas tėve,— prabilo Megi, o skausmą 
jos balse buvo prislopinęs neišsakomas nerimas,— atleisk 
jam, dabar visiems atleidi? 

Nežiūrėdamas į ją, jis atsakė: 

— Ne, mano mažoji... Jam neatleidžiu. Kuo čia dėtas 
atlaidumas? Aš negaliu mylėti sukčių. .. 

Jo balsas priduso, jis dar norėjo kažką pasakyti ir vis 
krutino lūpas, veltui bandydamas prašnekti. Pagaliau iš- 
spaudė žodžius: 

— Argi Dievas sukčiams atleidžia? O jei ir atleidžia, 
tai man gal bus mielaširdingas. .. 

Jis dar pamakaravo rankomis, tarsi norėdamas nuvers- 
ti kažkokį jį prislėgusį sunkumą. Porą sykių jam išsprū- 
do keli padriki žodžiai: 

— Šis pasaulis... ne pagal jėgas... doram žmogui... 
per painus... 

Netrukus jis ėmė švogžti, akys pasidarė nematančios 
ir stojo tyla. 

Bet ne mirties tyla. Kokią valandą dar jo krūtinė kil- 
nojosi, alsavimas sunkėjo, pamažėle lėtėjo, ir šalto pra- 
kaito lašai išmušė kaktą. 

Galų gale stojo visiška tyla, ir vargšo Taliverio menkai 
teapšviestą sielą liovėsi kankinęs šis painus pasaulis. 

Netrukus atskubėjo pagalba — Lukas su žmona, atva- 
žiavo ir ponas Ternbelas, deja, per vėlai kuo nors padėti 
ir tik pasakė „mirė“. 

Tomas su Megi kartu nulipo žemyn į kambarį, kur tė- 
vo vieta buvo tuščia. Abiejų akys ten nukrypo, ir Megi 
tarė: 

— Tomai, atleisk man — visada mylėkime vienas an- 
trą— jiedu apsikabino ir kartu pravirko. 


ŠEŠTOJI KNYGA 


DIDŽIOJI PAGUNDA 


1 
DUETAS ROJUJE 


Gražiai apstatyta svetainė, kur stovi atidarytas forte- 
pijonas, o pro langus atsiveria gražus vaizdas į sodą, nu- 
sileidžiantį iki pastogės valtims Floso pakrantėje, yra 
pono Dino. Smulkutė, daili gedulo drabužiais ledi, kurios 
šviesiai rusvos garbanos krinta ant spalvoto, plonais pirš- 
teliais siuvinėjamo rašto, žinoma, yra Liusi Din; išvaiz- 
dus jaunas vaikinas, pasilenkęs, kad galėtų džirkštelėti 
žirklėmis prieš pat labai suplotą snukutį kingčarlzo !', gu- 
linčio prie savo šeimininkės kojų, yra ne kas kitas kaip 
Stivenas Gestas, o jo briliantinis žiedas, skleidžiamas ro- 
žių aromatas bei nerūpestingas nusiteikimas poilsiui dvy- 
liktą valandą dienos byloja apie tai, kad didžiausia alie- 
jaus spaudykla ir stambiausia laivų prieplauka Seint Oge 
klesti ir tarpsta. Gal ta išdaiga su žirklėmis atrodo banali, 
tačiau būdamas įžvalgus jūs iškart perpratote, kad čia 
slypi užmačia, tikrai verta šio ilgakojo, aukštakakčio jau- 
nuolio: mat Liusi reikia žirklių ir ji, kad ir nenorom, at- 
metė garbanas, pakėlė šviesias rusvas akis, žaismingai 
nusišypsojo tam veidui, esančiam kone jos kelių aukšty- 
je, ir atkišusi rausvą tarsi kriauklė delną pasakė: 

— Prašom atiduoti žirkles, jei galite atsisakyti malo- 
numo erzinti mano vargšą Minį. 


! kambarinių šunų veislė. 

Tos nelemtos žirklės turbūt įstrigo ties vaikino krump- 
liais, ir Heraklis beviltiškai atkiša savo patekusius į spąs- 
tus pirštus. 

— Prakeiktos žirklės! Žiedai atvirkščiai sudėti. Malo- 
nėkite man jas nutraukti. 

— Nusitraukite su kita ranka,— šelmiškai atsikerta 
Liusi. 

— Bet ta ranka kairė, aš ne kairiarankis. 

Liusi juokiasi, ir žirklės nutraukiamos, švelniai prisi- 
lietus pirštų galiukais, o tai, savaime suprantama, paska- 
tina Stiveną pakartoti išdaigą da capo '. Ir todėl jis žiūri 
į Žirkles galvodamas, kaip jas vėl nutvėrus. 

— Ne, ne,— sako Liusi, užkišdama žirkles už siuvinio 
rėmelių, — daugiau žirklių negausite; ir taip jas perkrei- 
pėte. Ir nearenkite Minio. Tiesiai atsisėskite, gražiai elki- 
tės, ir aš jums pasakysiu vieną naujieną. 

— Kokią? — pasidomėjo Stivenas atsilošdamas ir nuka- 
rinęs dešinę ranką per kėdės atkaltę. Šitaip jis būtų ga- 
lėjęs pozuoti portretui, kuriame būtų pavaizduotas gana 
įspūdingas dvidešimt penkerių metų vyras aukšta kakta, 
trumpais, tamsiais, tiesiais plaukais, banguojančiais galuo- 
se lyg tankūs išplaukę javai, kaip nubrėžtais antakiais ir 
veržlaus, bet drauge pašaipaus žvilgsnio.— Ar tai labai 
svarbi naujiena? 

— Taip, labai. Atspėkite. 

— Pakeiskite Minio mitybą ir nuo šiol jis kasdien gaus 
po tris migdolinius sausainius, išmMirkytus desertiniame 
šaukšte grietinėlės. 

— Neatspėjote. 

— Tuomet gal pastorius Kenas savo pamoksle išpeikė 
papurusius sijonus ir jūs nusiuntėte jam peticiją su pa- 
rašais, pareikšdamos: „Tai negailestingas požiūris; kas jį 
ištvers?" 

— Kaip jums ne gėda! — tarė Liusi, papūsdama savo 
mažas lūputes.— Koks jūs nenuovokus, kad negalite at- 
spėti paprastos naujienos; juk aš visai neseniai apie ją 
minėjau. 

— Bet jūs neseniai daug apie ką Minėjote. Ar jūsų 


! Iš pradžių (ital.). 

moteriškas despotizmas reikalauja, kad aš iškart supras- 
čiau, apie kurį iš daugelio minėtų dalykų eina kalba. 

— Taip, jūs manote, kad aš kvaila. 

— Aš manau, kad jūs žavumo įsikūnijimas. 

— O mano kvailumas neatskiriamas nuo to žavesio. 

— Šito aš nesakiau. 

— Bet aš žinau, jog mėgstate lėkštas moteris; Filipas 
Veikemas jus išdavė; vieną dieną man pasakė, jums ne- 
sant. 

— O, Filipas šiuo atžvilgiu įnirtingas, tarsi jį asme- 
niškai tai liestų. Jis turbūt miršta iš meilės kokiai nepa- 
žįstamajai, kokiai dangiškai Beatričei, išvystai užsienyje. 

— Tarp kitko,— tarė Liusi, atsitraukdama nuo rank- 
darbio,— man tik dabar atėjo į galvą, kad aš taip ir ne- 
išsiaiškinau, ar Megi prieštarautų susitikimui su Filipu 
kaip ir jos brolis. Tomas net nekeltų kojos į tą kambarį, 
jei žinotų, kad ten yra Filipas; jei ir Megi taip pat nusi- 
teikusi, mes negalėsime sudainuoti tribalsių dainų, tiesa? 

— Ką! Pas jus atvažiuoja pusseserė? — paklausė Sti- 
venas kiek nepatenkintas. 

— Taip; tai ir yra ta naujiena, apie kurią jūs pamir- 
šote. Ji išeina iš tarnybos, kur vargšė pradirbo dvejus 
metus po tėvo mirties, ir mėnesį ar pora mėnesių, 0 gal 
ir ilgiau paviešės pas mane. 

— Ir man derėtų džiūgauti dėl šios naujienos? 

— O ne, visai ne,— atsakė Liusi šiek tiek įsižeidusi.— 
Aš džiūgaunu, bet jums dėl to, žinoma, nėra ko džiūgauti. 
Nei vienos draugės pasaulyje aš taip nemyliu kaip savo 
pusseserės Megi. 

— Jai atvažiavus, judvi tikriausiai būsite neperskiria- 
mos. Man nebebus progos su jumis pabūti tėte-4-tėte, ne- 
bent surastume kokį garbintoją jai į porą. O kuo jiems 
Filipas neįtiko? Jis būtų išeitis. 

— Čia dėti jų šeimos vaidai su Filipo tėvu. Man rc- 
dos, su jais susiję labai skaudžios aplinkybės. Bet aš ge- 
rai ir nesupratau, kokios. Mano dėdę Taliverį ištiko di- 
delė nesėkmė ir jis prarado visa savo nuosavybę ir, kiek 
žinau, už tai kaltino poną Veikemą. Ponas Veikemas nu- 
sipirko Dorlkouto malūną, nuo seno priklausiusį mano 

dėdei, kuris ten visą laiką gyveno. Negi neprisimenate 
mano dėdės Taliverio? 

— Ne, — atsakė abejingai, iš aukšto Stivenas.— Man ta 
pavardė girdėta, ko gero, iš matymo ir tą Žmogų paži- 
nojau, bet nesusiejau su šia pavarde. Aš šitaip atsietai 
pažįstu mūsų apylinkėse pusę veidų ir žinau pusę visų 
pavardžių. 

— Jis buvo labai karšto būdo. Pamenu, kai vaikystėje 
aplankydavau pusseserę, man jo būdavo baugu — jis kal- 
bėdavo lyg pykdamas. Tėtis man sakė, kad dieną prieš 
mirtį jis baisiai susikirto su ponu Veikemu, bet visos kal- 
bos apie tai buvo nutildytos. Tuo metu aš buvau Lon- 
done. Tėtis sako, jog daugeliu atžvilgiu dėdė buvo ne- 
teisus, pritvinkęs pagiežos. Nieko nustabaus, kad Tomą 
su Megi žeidžia, kai apie tai užsimenama. Jie tiek vargo 
matė, tiek daug vargo. Mudvi prieš šešerius metus mokė- 
mės viename pensione ir ją iš ten atsiėmė dėl tėvą išti- 
kusios nelaimės, ir man rodos, nuo tada ji nieko gražaus 
nebematė. Po dėdės mirties stojo į baisią tarnybą mokyk- 
loje, kad tik būtų savarankiška ir nereikėtų apsigyventi 
pas tetą Pulet; tuomet aš pas save negalėjau jos pasikvies- 
ti, nes sirgo Mama ir buvo labai liūdna ant širdies. Užtat 
noriu, kad ji dabar atvažiuotų ir ilgai, ilgai paatostogautų. 

— Jūs esate angeliško gerumo, — pasakė Stivenas ir su- 
sižavėjęs šypsojosi; ir juo labiau, jei ji tokia pat plepi 
kaip motina. 

— Vargšė tetulė! Jūs beširdis, kad iš jos šaipotės. Ji 
man didelis turtas. Puikiai tvarko namus,— jokia svetima 
moteris taip nesugebėtų, ir per mamos ligą man buvo di- 
delė parama. 

— Galbūt, bet su ja verčiau bendrauti už akių, per 
jos pagamintus šeri-brendį ir grietininius pyragaičius su 
kremu. Mane purto nuo minties, kad jos duktė, neturėda- 
ma panašių malonių tarpininkų, pati čia nuolat tūnos — 
apkūni blondinė, apvaliomis mėlynomis akimis — ir ty- 
lomis į mus spoksos. 

— O taip, — sušuko Liusi, valiūkiškai nusijuokdama ir 
suplodama rankomis, — mano pusseserė Megi lygiai tokia. 
Turbūt ją esate mates? 

— Tikrai nesu matęs, tik šiaip spėju, kokia galėtų bū- 

ti ponios Taliver duktė; ir jeigu ji išvystų iš čia Filipą, 
mūsų vienintelį šiokį tokį tenorą, būtų dar nuobodžiau. 

— Viliuosi, jog taip nebus. Gal jūs užsuktumėte pas 
Filipą ir pasakytumėte, kad rytoj Megi atvažiuoja. Jis pui- 
kiai žino, kaip Tomas jo atžvilgiu nusiteikęs ir vengia jį 
susitikti, jis viską supras, jei pasakysite, kad aš paprašiau 
jį įspėti ir nevažiuoti pas mus tol, kol aš jam parašysiu. 

— Manau, jūs geriau jam parašykite malonų laiškelį, 
o aš užvešiu; jūs gi žinote, koks Filipas jautrus, mažiau- 
siu nieku galėtume jį visai atbaidyti, o mes taip sunkiai jį 
įkalbėjome. Aš jo niekaip neprišnekinau atvykti į parką, 
turbūt mano seserys jam ne prie širdies. Tik jūs savo ste- 
buklingu prisilietimu galite sulyginti jo pašiauštas plunks- 
nas. 

Stivenas suėmė mažą rankutę, slenkančią artyn stalo, 
ir vos prisilietė prie jos lūpomis. Mažąją Liusi užliejo lai- 
mės ir pasididžiavimo banga. Jiedu su Stivenu buvo tame 
įsimylėjimo tarpsnyje, kuris yra gražiausias jaunystės me- 
tas — vienas įsitikinęs antrojo meile, bet dar jokių prisi- 
pažinimų nepareikšta,— kai paprasčiausias žodis, mažiau- 
sias judesys abiem turi slėpiningą prasmę, ir vos prabudę 
jausmai subtilūs ir nuostabūs tarsi jazminų kvapo dvelks- 
mas. Paskelbus sužieduotuves, tas stebuklingas subtilumas 
apdyla: tai jau nuskinti jazminai ir sudėti į didelę puokš- 
tę. 

— Išties keista, kad jūs taip tiksliai nuspėjote Megi 
išvaizdą ir elgseną, — tarė klastingoji Liusi, stodamasi ir ei- 
dama prie rašomojo stalo,— juk ji galėjo būti panaši ir 
į brolį, o Tomo akys ne apskritos, ir jis anaiptol nespok- 
so į žmones. 

— A, jis bus į tėvą nusidavęs, pasipūtęs kaip pats šė- 
tonas. Manau, ne itin įdomus pašnekovas. 

— Man Tomas patinka. Kai netekau Lolo, jis man ati- 
davė Minį; ir tėtė jam labai palankus, sako, kad Tomas — 
puikios pakraipos vaikinas. Tik Tomo dėka jų tėvas prieš 
mirtį pajėgė grąžinti visas skolas. 

— A, esu apie tai girdėjęs. Jūsų ir mano tėvas nese- 
niai apie tai kalbėjosi, kaip paprastai po pietų įsileidę į 
ilgas šnekas apie verslą. Jiedu ketina ką nors padaryti 
jaunojo Taliverio labui, nes jis išgelbėjo jiems didelę pi- 

nigų sumą, strimgalviais parjojęs namo kaip koks Terpi- 
nas! ir pranešęs, jog bankas nutraukia savo veiklą ar 
kažką panašaus. Jiems šnekantis, mane snaudulys ėmė. 

Stivenas pakilo iš savo vietos ir nužingsniavo prie for- 
tepijono, falcetu niūniuodamas ,„Vedybinę sutartį" 2, ir ėmė 
vartyti „Pasaulio sukūrimo“ * gaidas, atverstas ant pulto. 

— Eikšekit, va šitą padainuosime,— tarė jis, pamatęs, 
kad ir Liusi stojasi. 

— Ką! Vedybų sutartį? Mano manymu, ji netinka jūsų 
balsui. 

— Nieko tokio, užtat atitinka mano jausmus, o Filipo 
įsitikinimų, geram atlikimui tai svarbiausia. Pastebėjau 
visus vyrus su menkais balsais laikantis tokios nuomonės. 

— Anądien Filipas siuntė prakeiksmus „Pasaulio su- 
tvėrimui“, — pasakė Liusi, sėsdamasi prie fortepijono.— Jis 
sako, kad ji visa persunkta tokio saldaus pasipuikavimo 
ir apsimesto pataikavimo, tarsi būtų parašyta didžiojo vo- 
kiečių hercogo gimtadienio proga. 

— A, niekų šnekos. Filipas pagiežingas kaip išvarytas 
iš rojaus Adomas. O mudu — Adomas ir Ieva, — esame ne- 
išvaryti iš rojaus. Dabar vardan tvarkos pradėkime nuo 
rečitatyvo. Jūs dainuokite soprano partiją: ,,„Man laimę ir 
išdidumą teikia nuolankumas". 

— O ne, kaip aš gerbsiu Adomą, kuris visas gaidas 
šitaip nutęsia,— pasakė Liusi, pradėjusi skambinti duetą. 

Kai įsimylėjėliai dainuoja drauge, meilės netemdo jo- 
kia dvejonė nei baimė. Pajuntama savitarpio darna, kai 
dvi sodrios gaidos įstoja laiku tarp sidabrinių soprano tre- 
lių, kai tercijos tobula harmonija kaitaliojasi su kvinto- 
mis, kai paskirtoje vietoje pasigirsta mMeilingos fugos vy- 
tynės — tuomet bet koks kitas bendravimas atrodo ne- 
jausmingas ir nepatrauklus. Juk kantraltas niekad nepa- 
mokslauja bosui, o tenoras nesibaimina pristigsiąs temų 
vakaro pokalbiui su žaviuoju sopranu. Argi provincijoje, 
kur anais laikais muzika būdavo retenybė, muzikuojantys 
jaunuoliai norom nenorom neįsimylėdavo vienas kitą? 


! Dick Turpin (1706—1739), anglų plėšikas, legendų didvyris. 

2 „Vedybinė sutartis“ — duetas iš oratorijos „Pasaulio sukūrimas“. 

* „Pasaulio sukūrimas“ — Haidno (1732—1809) oratorija pagal Mil- 
tono poemą ,„Prarastasis rojus“. 

Tokiomis aplinkybėmis gal net politiniams principams iš- 
kildavo pavojus suminkštėti, ir senamadiškas smuikas 
gundydavosi stoti į demoralizuojančią bičiulystę su nau- 
jamadiška violončele. Ir skardžiabalsis sopranas, dainuo- 
damas su sodriu bosu: 

Su tavim kerai nesibaigia 

Su tavim gyvenimas palaima 


nuoširdžiai tikėjo tuo, ką dainavo, vien todėl, kad jie tai 
dainavo. 

— O dabar didžiąją Rafaelio ariją — tarė Liusi, jiems 
baigus duetą.— Jūs ,„Prieštvaninius žvėris“ atliekate ne- 
priekaištingai. 

— Man jūsų žodžiai glosto savimeilę,— tarė Stivenas, 
žvilgtelėdamas į laikrodį. — Dievaži, jau pusė dviejų. Na, 
gal dar šitą spėsiu padainuoti. 

Stivenas žemas gaidas, vaizduojančias žvėrių eiseną, iš- 
traukė nuostabiai lengvai, bet kai dainininko klausomasi 
dviese, klausytojų įspūdžiai gali skirtis. Minio šeimininkė 
buvo sužavėta, o Minis, visas drebėdamas buvo įsikasęs 
giliai savo krepšyje ir kai suskambo muzika, jam taip 
nepatiko tas griaudėjimas, kad jis iššoko ir spruko po to- 
limiausia šifonjere kaip į tinkamiausią vietą mažam šu- 
neliui laukti Paskutiniojo teismo. 

— Adieu, ,„Vedybų sutartie“,— tarė Stivenas, baigęs 
dainuoti, segdamasis švarko sagas ir iš savo ūgio aukštu- 
mos gana globėjiškai šypsodamasis smulkiajai ledi, sė- 
dinčiai ant fortepijono kėdutės.— Deja, mano palaima ne 
amžina, nes turiu risčia joti namo. Pažadėjau grįžti prieš- 
piečių. 

— Vadinasi, nespėsite užsukti pas Filipą? Bet tiek to, 
aš viską laiškelyje parašiau. 

— Rytoj visą dieną tikriausiai praleisite su savo pus- 
sesere? 

— Taip. Žadame surengti mažą šeimyninę šventę. Pje- 
tų ateis pusbrolis Tomas, ir vargšė tetulė pirmą kartą po 
ilgo laiko pabus drauge su savo vaikais. Bus labai miela, 
aš vis apie tai galvoju. 

— O poryt ar galėčiau pasilankyti? 

— O taip, būtinai apsilankykite, aš jus supažindinsiu 
su savo pussesere Megi, nors nesiginkite niekad jos ne- 
matęs — taip tiksliai ją apibūdinote. 

— Tad sudie! 


Ir kaip paprastai buvo vos spustelėtos rankos, trumpą 
akimirką susitiko žvilgsniai ir smulkioji ledi išmušė rau- 
donis, jos lūpos nušvito šypsena, neužgesusia ir durims 
užsidarius; Liusi ėmė žingsniuoti po kambarį ten ir atgal, 
užuot sėdusi prie siuvinėjimo ar kito naudingo bei ugdan- 
čio darbo. Bent ji šitaip buvo paveikta, ir, viliuosi, ne- 
pamanysite tuštybę nustelbus jos tauresnius jausmus, kai 
ji metė žvilgsnį į veidrodį virš židinio. Noras įsitikinti, ar 
per tas kelias pokalbio valandas ji neatrodė tikra pabai- 
sa, jokiu būdu neperžengia pagirtino geraširdiško dėme- 
sio kitiems ribų. Liusi prigimtyje buvo tiek geraširdišku- 
mo, kad aš linkęs manyti jį persmelkus smulkų jos egoiz- 
mą, 0 netgi daugelio žinomų jums žmonių smulkus gera- 
širdiškumas gerokai atsiduoda savanaudiškumu. Ir štai 
dabar jai žingsniuojant po kambarį, kai jos mMergaitiška 
širdis pergalingai spurda nuo minties, kad ją myli reikš- 
mingas jos mažame pasaulėlyje asmuo, jos riešutinėse aky- 
se įžvelgtumėte saulėto gerumo, visiškai užtemdančio tuos 
trumpus nekaltus tuštybės blyksnius; ji laiminga, susi- 
mąsčiusi apie savo mylimąjį, dar ir todėl, kad tos mintys 
persipina su jos švelnumu ir geravališkomis pareigomis, 
užpildančiomis taikias jos dienas. Mes dažnai galvojame 
čia apie vieną, čia apie kitą ir atrodo, kad mūsų jaus- 
mai ir vaizduotė tuo pat metu gali plaukti dviem tėkmė- 
mis, ir netgi dabar Liusi mintys krypo nuo Stiveno prie 
nebaigto paruošti Megi kambario. Jų namuose pusseserė 
Megi bus sutikta kaip didžiausia viešnia — kur ten, kur 
kas geriau, nes jos miegamajame bus pakabinti Liusi gra- 
žiausios graviūros bei piešiniai, o ant stalo bus pamerkta 
nuostabi pavasarinių gėlių puokštė. Megi tai bus džiaugs- 
mas — juk ji taip mėgsta grožį! O vargšės tetos Taliver, 
nesulaukiančios iš nieko dėmesio, irgi laukia staigmena — 
puikiausios rūšies kykas, ir į jos sveikatą bus pakeltas 
nuoširdus tostas, kurio turinį šįvakar Liusi slapčia aptars 

su savo tėvu. Aišku, jai nėra kada atsiduoti svajonėms 
apie savo laimingą meilę. Su ta mintim ji žengė prie du- 
rų, bet čia stabtelėjo. 

— Kas yra, Mini? — tarė ji, pasilenkusi prie mažo ke- 
turkojo, inkščiančio ir keliančio galvą prie jos rausvo 
skruosto.— Negi manai, kad be tavęs išeisiu? Na, eime 
pas Sinbadą. 

Sinbadas buvo Liusi bėris, kurį ji visada šerdavo iš 
savo rankų, kai jį uždarydavo į aptvarą. Ji mėgo maitin- 
ti savo globotinius, žinojo kiekvieno naminio gyvūno sko- 
nį, žavėdavosi kanarėlių čirkavimu, kai jos snapais lasio- 
davo pabertus grūdus, stebėdavo skaniai kramsnojančius 
kitus gyvūnus, kuriuos pavadinsiu „žinomais graužikais“, 
kad Liusi jums nepasirodytų prasčiokė. 

Argi neteisingai Stivenas Gestas nutarė, kad vyras, pa- 
ėmęs į žmonas šią laibą aštuoniolikmetę, niekad nesigai- 
lės; argi dąžna moteris myli ir galvoja apie kitą savo ly- 
ties atstovę ne tam, kad jai dovanotų Judo pabučiavimą, 
šnairuodama ar neatskleis kokio jos trūkumo, bet nuošir- 
džiai ja rūpindamasi, atjausdama net slaptas širdgėlas bei 
skriaudas, ir su pasitenkinimu iš anksto jai rengdama bent 
mažus džiaugsmus? Galbūt ir ne šita reta savybė kėlė di- 
džiausią Stiveno susižavėjimą, gal jis kaip tik todėl Liusi 
ir išsirinko, kad ji neatrodė labai kuo nors ypatinga. Vy- 
rui patinka graži žmona, o Liusi graži, nors iš proto ne- 
varo. Vyrui patinka žmona, apdovanota visokiomis do- 
rybėmis, švelni, prieraiši ir nekvaila, o Liusi turėjo visas 
šias savybes. Stivenas nesistebėjo ją įsimylėjęs ir manė 
teisingai pasielgęs, kad neatidavė pirmenybės panelei 
Leibern, grafystės tarybos nario dukteriai, nors Liusi buvo 
tik jo tėvui pavaldaus partnerio duktė; be to, jam teko 
įveikti tėvo bei seserų šiokį tokį nepalankumą bei nusi- 
vylimą, o tai jaunam vyrui maloniai žadina savigarbą. 
Stivenas didžiavosi užtekęs proto ir savarankiškumo rink- 
tis tokią Žmoną, su kuria būtų laimingas, ir atmesti visus 
antraeilius sumetimus. Jo išrinktoji Liusi miela, nors prie 
širdies dėk, ir kaip tik tokia mergina, kokiomis jis visad 
labiausiai žavėjosi. 

2 
PIRMIEJI ĮSPŪDŽIAI 


— Jis labai protingas, Megi,— tarė Liusi, pasodinusi 
šią juodbruvą ledi į rausvai violetinį krėslą, O pati pri- 
klaupusi ant suolelio prie jos kojų.— Tau jis tikrai patiks. 
Bent aš viliuosi, kad patiks. 

— Man sunku įtikti — tarė nusišypsojusi Megi ir pa- 
kėlė vieną ilgą Liusi garbaną prieš saulę.— Džentelmenas, 
manantis, jog yra vertas Liusi, turi atlaikyti visas kritikos 
strėles. 

— Teisybę sakant, aš jo neverta. Kartais, kai jo ne- 
būna, man tiesiog nesitiki, kad jis mane myli. O kai bū- 
name abu kartu, man nelieka jokių abejonių, bet jei kas 
kitas, išskyrus tave, sužinotų apie mano šiuos jausnius, 
aš neištverčiau. 

— Vadinasi, jei Man jis nepatiks, galėsi su juo išsi- 
skirti, kadangi dar nesate susižiedavę, — pasakė neva rim- 
tai Megi. 

— Aš nenorėčiau sužieduotuvių. Žmonės susižiedavę 
galvoja apie tai, kaip greičiau apsivedus,— atsakė Liusi, 
taip įnikusi į savo mintis, kad net nepastebėjo Megi juo- 
kaujant,— o aš norėčiau, kad dar ilgai viskas būtų kaip 
dabar. Kartais net bijau, kad tik Stivenas nepasakytų jau 
pasikalbėjęs su tėte, o aną dieną tėtis prasitarė juodu su 
ponu Gestu jau šito laukiant. Ir Stiveno seserys pasidarė 
man labai malonios. Iš pradžių, man rodos, joms nepa- 
tiko, kad jis man dėmesingas. Ir nieko stebėtino, argi de- 
rėtų tokiai Mažai, nereikšmingai būtybei kaip aš gyventi 
didingame Park Hauze? 

— Juk gyvenami namai nėra derinami pagal žmogaus 
ūgį kaip sraigių, — nusijuokė Megi.— Nejau pono Gesto 
seserys milžinės? 

— One, ir negražios — žodžiu, nelabai gražios, — pasi- 
taisė Liusi, gailėdamasi dėl šios nekilniaširdiškos pasta- 
bos.— Bet jis gražus, visų nuomone, netgi labai gražus, 

— Nolrs tu esi kitokios nuomonės? 

— A, pati nežinau, — atsakė Liusi ir visa išraudonavo.— 
Kai iš anksto jį išgirsiu, paskui tu nusivilsi. Bet aš jam 

paruošiau puikią staigmeną, bus iš jo gardaus juoko. Bet 
dar nesakysiu, kokia tai staigmena. 

Liusi atsistojo ir žengė kelis žingsnius atgal pakreipusi 
ant šono galvą, tarsi būtų sumaniusi nutapyti Megi port- 
retą ir būtų žiūrėjusi, koks bendras įspūdis. 

— Atsistok trumpam, Megi. 

— Ką dabar sumanei? — pasidomėjo ramiai šypsodama- 
si Megi, atsistojo ir pažvelgė į savo smulkutę lyg besvorę 
pusseserę, kurios figūra tarsi išnyko tarp nepriekaištingų 
šilko bei krepo klosčių. 

Liusi dar porą valandėlių tylėdama apžiūrinėjo, o po 
to pasakė: 

— Niekaip nesuprantu, Megi, kokių turi kerų, kad ap- 
skurusiais drabužiais nuostabiai atrodai, nors tau būtinai 
reikia naujos suknelės. Bet žinai, vakar vakare bandžiau 
tave įsivaizduoti gražia madinga suknele, bet prieš akis 
iškildavai tik ta sena merinosų vilnos suknele, lyg tau ji 
vienintelė tiktų. Kažin ar Marija Antuanetė suknele su- 
adytomis alkūnėmis dar didingiau atrodė? Jei aš apsivilk- 
čiau kokį apskurusį rūbą, būčiau nepastebima kaip skiau- 
tė. 

— Na, žinoma, — dėdamasi rimta tarė Megi,— tave iš- 
šluotų iš kambario su voratinkliais bei dulkėmis, ir tu 
kaip Pelenė atsidurtum tarp pelenų po židinio grotelėm. 
Ar jau man leidžiama sėstis? 

— Taip, dabar jau leidžiama, — nusijuokė Liusi.— Pas- 
kui lyg kažką svarbaus galvodama atsegė savo didelę sa- 
gę.— Tik mes būtinai turime pasikeisti sagėmis, Megi, ši- 
tas drugelis ant tavęs kvailai atrodo. 

— Bet ar tavo sagė nesugadins apskurusio vaizdo Ža- 
vesio? — pasakė Megi, paklusniai atsisėsdama, tuo tarpu 
Liusi vėl priklaupė ir atsegė tą niekingą drugelį.— Gaila, 
kad mano mama ne tokios nuomonės, kaip tu, ir vakar 
vakare ji taip graužėsi, kad čia mano geriausia suknelė. 
Aš sutaupiau pinigų, bet juos turėsiu už pamokas sumo- 
kėti; daugiau nepasimokiusi niekad geresnės vietos ne- 
gausiu. 

Megi tyliai atsiduso. 

— Nebūk tokia liūdna, Megi,— tarė Liusi sekdama di- 


368 


delę sagę po dailiu Megi kaklu.— Pamirški, kad tu jau 
metei tą nykią mokyklą ir tau nebereikės taisyti mergai- 
čių drabužėlių. 

— Teisybė, — atsakė Megi,— aš kaip tas vargšas užda- 
rytas baltas lokys, kurį kartą mačiau rodant publikai. Aš 
tada pagalvojau, kad jis tikriausiai taip apkvaišo, žinguo- 
damas ankštame narve ten ir atgal, jog ir išleistas į laisvę 
taip pat tryptų. Mes įjunkame į nelaimę kaip į blogą įpro- 
tį. 

— O aš tave įjunkinsiu į malonumus ir tu atsikratysi 
šito blogo įpročio,— atsakė Liusi, atsainiai segdamasi juo- 
dąjį drugelį į savo baltą apykaklę, ir pakėlusi akis susi- 
tiko su meiliu Megi žvilgsniu. 

— Ak tu miela mažule,— tarė Megi, pagauta susiža- 
vėjimo bei meilės, — tu taip moki džiaugtis kitų meile, kad 
turbūt neliūdėtum pati jos neturėdama. O kad aš būčiau 
tokia, kaip tu. 

— Aš dar tokio išbandymo nepatyriau,— atsakė Liu- 
si. — Mane visada lydėjo laimė. Nežinau, ar ištverčiau di- 
delį vargą; mano vienintelis sielvartas — vargšės mamos 
mirtis. Tau, Megi, teko daug ką iškentėti, ir esu įsiti- 
kinusi, jog kitus atjauti taip, kaip ir aš. 

— Ne, Liusi, — atsakė Megi, pamažu purtydama gal- 
vą.— Jei mokėčiau džiaugtis kitų laime kaip tu, būčiau 
linksmesnė. Aš nuoširdžiai užjaučiu, jei žmogus kenčia 
ir tikriausiai negalėčiau kitą nuskriausti, bet dažnai ne- 
apkenčiu pati savęs, kai matydama laimingus žmones imu 
biurti. Man rodos, metams bėgant, darausi blogesnė, sa- 
vanaudiškesnė, o juk tai baisu. 

— Megi, liaukis! — priekaištingai pasakė Liusi.— Neti- 
kiu nė vienu tavo žodžiu. Tai tik tavo niūrios fantazijos, 
tave prislėgė pilkas, alinantis gyvenimas. 

— Gal ir taip, — atsakė Megi, atsilošė krėsle, smagiai 
nusišypsojo ir visi debesys jos veide išsisklaidė.— Gal tai 
nuo mokyklinio maisto — pavandenijusio ryžių pudingo. 
Turėkime vilties, kad mamos skanėstai ir žavusis Džefris 
Krejonas ! išsklaidys mano niūrumą. 


! Geoffrey Crayon — amerikiečių rašytojo W. Irvingo slapyvardis, 
kuriuo jis 1820 m. išspausdino savo knygą „Apybraižos“. 

Tai tarusi Megi paėmė nuo stalo „,„Apybraižas“. 

— Ar aš galiu su šita sage žmonėms rodytis? — paklau- 
sė Liusi, eidama pasižiūrėti į veidrodį virš židinio. 

— O ne, ponas Gestas, pamatęs tave su ja, spruks iš 
kambario. Susimildama paskubėk ir užsisek kitą. 

Liusi išlėkė iš kambario, bet Megi ta proga neatsivertė 
pasidėtos ant kelių knygos, nes jos akys nukrypo pro lan- 
gą, kur buvo matyti vešlios, apšviestos saulės pavasarinių 
gėlių lysvės ir ilga laurų gyvatvorė, o toliau — sidabrinis 
platus mielasis Flosas, tarsi snaudžiantis rytmečio miegu. 
Pro atvirą langą sklido malonūs gaivūs sodo kvapai, o 
paukščiai kilo, tūpė, čirškavo ir čiulbėjo. Tačiau į Megi 
akis rinkosi ašaros. Toks savas vaizdas pažadino skaudžius 
prisiminimus; ir netgi vakar motinos atgauta ramybe ir 
Tomo brolišku draugiškumu ji džiaugėsi taip, tarsi iš toli 
būtų išgirdusi gerą žinią apie savo bičiulius, tarsi jos ta 
laimė nebūtų palietusi. Atmintyje bei vaizduotėje iškilo 
aštrus skurdo pojūtis ir ji negalėjo mėgautis dabarties siū- 
lomais trumpalaikiais malonumais; ji galvojo, kad jos atei- 
tis bus dar prastesnė nei dabartis, nes po tiekos gerano- 
riško atsižadėjimo metų ją vėl apniko troškimai ir svajo- 
nės, darėsi sunkiau ir sunkiau ištverti tą atgrasų darbą, 
pilkas dienas ir neatstojo vaizdas margaspalvio, pilnakrau- 
jo gyvenimo, kurio ji taip ilgėjosi ir į kurį buvo praran- 
danti viltį. Sugirgždėjus durims, ji atsitokėjo, greit nusi- 
šluostė ašaras ir ėmė vartyti knygos lapus. 

— Aš žinau tokį malonumą, Megi, kuris niekais pavers 
visą tavo niūrumą,— prašneko Liusi vos įžengusi į kam- 
barį— Ogi muzika, ir aš tau Žadu surengti nesibaigian- 
čią muzikos šventę. Noriu, kad tu vėl imtum skambinti 
fortepijonu, juk kai mokėmės Leisheme tu daug gražiau 
skambinai negu aš. 

— Turėtum gardaus juoko, išgirdusi, kaip aš moky- 
dama mergaites skambindavau tas pačias vaikiškas melo- 
dijas, kad pirštais galėčiau liesti mielus klavišus. Bet ka- 
žin, ar sugebėčiau ką sudėtingesnio pagroti nei „Sudie, 
nuobodus rūpestėli!" 

— Prisimenu, tu nesitverdavai džiaugsmu, išgirdusi 
daugiabalses dainas, — tarė Liusi, imdamasi rankdarbio,— 
ir tu vėl galėtum pasiklausyti savo mėgiamų dainų, jei 

būčiau tikra, kad dėl kai ko nesi taip nusiteikusi, kaip 
Tomas“. 

— Man rodos, tuo gali būti tikrų tikriausia,— atsakė 
šypsodamasi Megi. 

— Kitaip sakant dėl vieno dalyko, nes jei tavo toks nu- 
sistatymas, kaip jo, mums trūks vieno balso. Seint Oge 
muzikalių džentelmenų nors su žiburiu ieškok. Iš tiesų 
tik Stivenas ir Filipas Veikemas yra tiek praprusę, kad 
sugeba savo partiją atlikti. 

Tai tarusi Liusi pakėlė galvą nuo rankdarbio ir pama- 
tė, kad Megi iš veido pasikeitė. 

— Ar tau nemalonu šį vardą girdėti, Megi? Jei taip, 
daugiau apie jį nekalbėsiu. Aš žinau, kad Tomas jo ven- 
gia kaip galėdamas. 

— Šiuo atžvilgiu mano nusiteikimas visai kitoks nei 
Tomo, — atsakė Megi atsistojusi ir eidama prie lango tarsi 
pasigrožėti gamta.— Man Filipas patinka nuo tada, kai 
susipažinau su juo Lortone dar nedidelė būdama. Jis bu- 
vo labai geras, Tomui susižeidus koją. 

— (O kaip džiaugiuosi! — sušuko Liusi.— Vadinasi, tu 
neprieštarausi, kad jis pas mus kartais apsilankys, nes 
be jo mūsų muzikavimas būtų daug skurdesnis. Man la- 
bai patinka vargšas Filipas, tik gaila, kad jis yra liguistai 
jautrus dėl savo luošumo. Manau dėl savo luošumo jis 
toks liūdnas, o kartais gaižus. Žinoma, tarp didelių stiprių 
žmonių gailu žiūrėti į jo pablyškusį veidą ir varganą, kup- 
Iotą kūną. 

— Bet Liusi, — tarė Megi, bandydama nutraukti tą 
čiauškėjimą. 

— Ak, skambutis. Jau tikriausiai Stivenas, — tarškėjo 
toliau Liusi, net nepastebėjusi, jog ir Megi norėtų kažką 
pasakyti. — Aš labiausiai žaviuosi Stivenu todėl, kad jis 
artimiausiai draugauja ne su kuo kitu, o su Filipu Vei- 
kemu. 

Megi nebespėjo nieko pasakyti, nes atsidarė svetainės 
durys ir Minis viauksėdamas pasitiko aukštą džentelmeną, 
kuris žengė tiesiai prie Liusi tiek mandagiu, tiek švelniu 
žvilgsniu ir kažko jos paklausė, matyt, nė nepastebėdamas, 
kad čia dar kažkas yra. 

— Malonėkite susipažinti su mano pussesere panele Ta- 

liver,— tarė Liusi ir šelmiškai džiūgaudama atsigręžė į 
Megi, ateinančią nuo lango.— Tai ponas Stivenas Gestas. 

Valandėlę Stivenas nevaliojo nuslėpti savo nustebimo, 
išvydęs šią aukštą tamsiaakę nimfą su juodų it smala ka- 
sų vainiku ant galvos; Megi savo ruožtu pirmą kartą pasi- 
juto pripažįstama, nes žmogus, prieš kurį pati susidrovėjo, 
jai labai žemai nusilenkė ir labai išraudo. Šis naujas pojū- 
tis buvo malonus — toks malonus, kad net užglaistė ne- 
rimą, sukeltą paminėjus Filipą. Kai ji atsisėdo, akys nau- 
jai švietė, o įkaitę skruostai jai labai derėjo. 

— Turbūt įsitikinote, užvakar labai tiksliai apibūdinęs 
mano pusseserę, — tarė Liusi skaniai, pergalingai nusi- 
juokdama. Ją smagino gerbėjo sumišimas; dažniausiai jo 
būdavo viršus. 

— Ta jūsų klastūnė pusseserė mane apgavo, panele, — 
pasakė Stivenas, atsisėdo šalia Liusi ir pasilenkęs ėmė 
žaisti su Miniu, tik vogčiomis dirsčiodamas į Megi.— Anot 
jos, jūsų plaukai šviesūs, akys mėlynos. 

— O ne, tai jūs šitaip sakėte, — paprieštaravo Liusi.— 
Tik aš negrioviau jūsų pasitikėjimo savo aiškiaregyste. 

— Šitaip visad mielai klysčiau.— atsakė Stivenas, — 
jei tikrovė pasirodytų kur kas gražesnė, nei aš spėjau. 

— Dabar jūs šauniai išsisukote,— tarė Megi,— ir pa- 
sakėte tai, ką tokioje padėtyje mandagumas reikalauja sa- 
kyti. 

Ji metė į jį šiek tiek iššaukiantį žvilgsnį, — supratusi, 
kad jis gan pašaipiai ją buvo apibūdinęs. Liusi minėjo, 
kad „jis nemažas pašaipūnas ir savimyla',— pridūrė min- 
tyse Megi. 

„Plikomis rankomis jos nepaimsi“,— buvo pirmoji Sti- 
veno mintis. O jai palinkus prie darbo, jis pagalvojo „Tai 
kad ji į mane vėl pažvelgtų“. Ir galiausiai jis tarė: 

— Manau, kad visuose mandagiuose žodžiuose kai 
kada esama teisybės. Žmogus jums sakydamas „ačiū“, 
kartais iš tiesų jaučiasi dėkingas, ir visa bėda, kad jam 
tenka ištarti tuos pačius žodžius, kuriais dažniausiai ir atsi- 
sakoma nemalonaus kvietimo. Ar jūs ne taip manote, pa- 
nele Taliver? 

— Ne,— atsakė Megi, žiūrėdama jam tiesiai į akis, — 
jei mes vartojame paprastus žodžius reikšmingomis pro- 

gomis, į juos įdedame ypatingą, išjaustą prasmę ir jie 
tampa tik iškalbesni, tarsi senos vėliavos ar kasdieniai 
drabužiai, pakabinti šventoje vietoje. 

— Tuomet mano komplimentas ypač svarus,— pasa- 
kė Stivenas, Megi įsmeigus į jį žvilgsnį, pats nelabai su- 
sigaudydamas, ką kalba,— nes tie žodžiai buvo nepakan- 
kamai iškalbūs. 

— Komplimentais galima išreikšti tik abejingumą,— 
atsakė Megi raustelėjusi. 

Liusi pamanė, kad Stivenas ir Megi nepatiks vienas 
antram ir net išsigando. Ji visą laiką būgštavo, kad Me- 
gi nepasirodytų šiam pašaipiam džentelmenui keistoka ir 
pernelyg protinga. 

— Betgi, mieloji Megi,— įsiterpė ji, — tu visuomet tvir- 
tindavai mėgstanti, kad tavimi žavėtųsi, o dabar, kažkam 
išdrįsus išreikšti susižavėjimą tavimi, pyksti. 

— Nieko panašaus, — atsakė Megi.— Man labai smagu 
įsitikinus, kad manim žavimasi, bet komplimentai tuo nie- 
kad nejtikina. 

— Tad aš jums niekados daugiau nesakysiu kompli- 
mentų, — pasakė Stivenas. 

— Ačiū, tai bus pagarbos ženklas, 

Vargšė Megi! Nepratusi prie elgesio aukštesnėse drau- 
gijose, ji viską priimdavo už gryną pinigą, pati niekad 
tuščių žodžių nebarstė, o menkiausia dingstimi dėdama 
visą širdį, labiau patyrusioms damoms tikriausiai atrodė 
juokinga. Ji netgi pati susivokė šiuo atveju pasirodžiusi 
šiek tiek juokinga. Tiesa, ji buvo nusistačiusi prieš komp- 
limentus ir kartą neištvėrusi pasakė Filipui nesuprantanti, 
jei seniems žmonėms, kad jie gerbtini, nuolat neteigia- 
ma; šiaip ar taip tikrai neprotinga karščiuotis, kad nepa- 
žįstamas žmogus, ponas Gestas, elgėsi pagal nusistovėju- 
sias taisykles, ar imti į galvą jį nepalankiai atsiliepus apie 
ją dar prieš jų pažintį, ir vos nutilusi Megi susigėdo. Ji 
nesusiprotėjo, kad jos nekantrumą skatino iš pradžių ap- 
ėmęs malonesnis jausmas — taip mus nutvilko užkritęs 
šalto vandens lašas, kai būname maloniai įšilę. 

Stivenas buvo gerai išauklėtas ir, pajutęs jų pokalbį 
nesmagiai pakrypus, tuoj užvedė kalbą bendresne tema: 


373 


paklausė Liusi, ar ji žinanti, kada galų gale įvyks labda- 
Ios Mugė ir bus vilties, kad ji savo akių šviesą nukreips 
į tauresnius dalykus nei augančias iš po jos pirštų vilno- 
nes gėles. 

— Berods, kitą mėnesį, — atsakė Liusi. — Jūsų seserys 
jai uoliau dirba nei aš ir jų prekystalis bus didžiausias. 

— O taip! Tačiau ta gamyba vyksta jų svetainėje, 
kur aš kojos nekeliu. Kaip matau, jums ši madinga siu- 
vinėjimo yda svetima, panele Taliver,— pasakė Stivenas 
žvelgdamas, kaip Megi kažką apkraštuoja. 

— Taip, — atsakė Megi,— aš nesugebu nieko sudėtin- 
gesnio kaip siūti marškinius. 

— Bet tavo paprasti siuviniai tokie gražūs, Megi,— 
tarė Liusi, — kad aš paprašysiu kelių darbų mugei. Man 
tikra mįslė, kaip tu taip gražiai siuvi, nes anksčiau tokių 
darbų nepakęsdavai. 

— Ši paslaptis labai paprasta, brangioji, — atsakė Me- 
gi; — norom nenorom turėjau prisiversti ir išmokti gražiai 
siūti, nes tik siuvimu galėjau užsidirbti pinigų. 

Liusi, kad ir kokia gera bei nuoširdi, nejučia paraudo, 
jai buvo nesmagu, kam Megi prie Stiveno apie tai užsimi- 
nė. Gal ji su pasididžiavimu prisipažino — pasididžiuoda- 
ma skurdu, kurio nesigėdi. Bet net jei Megi būtų buvusi 
kokečių karalienė, vargu ar būtų gudriau sugalvojusi, kaip 
Stiveno akyse suteikti savo grožiui pikantiškumo; nesu 
įsitikinęs ar vien prisipažinimas apie savo skurdą ir siu- 
vėjos darbą būtų Stivenui padaręs didelį įspūdį, bet šitaip 
prisipažinusi graži mergina jam pasirodė savitesnė nei ki- 
tos Moterys. 

— Bet aš moku megzti, Liusi, — kalbėjo toliau Megi,— 
gal mugei ir mezginiai tinka. 

— O taip, be galo tinka. Aš tau duosiu raudonų siūlų 
ir rytoj pristatysiu prie darbo. Bet jūsų sesuo, — tęsė ji, 
atsisukdama į Stiveną,— turi pavydėtiną skulptoriaus ta- 
lentą. Grynai iš atminties lipdo nuostabų pono Keno 
biustą. 

— Ką gi, jei tik ji nepamirš akis sustatyti kuo arčiau, 
o lūpų kampučius kuo plačiau, tai Seint Oge jį kiekvie- 
nas atpažins. 

— Koks jūs begėdis! — pasakė Liusi tarsi įsižeidusi.— 

Nemaniau jus kada nepagarbiai prabilsiant apie pastorių 
Keną. 

— Ar aš ką nepagarbaus pasakiau apie pastorių Ke- 
ną? Dieve gink! Bet aš nenusiteikęs gerbti pasityčiojantį 
jo biustą. Mano nuomone, pasaulyje maža tokių puikių 
žmonių kaip Kenas. Tos aukštos žvakidės, kurias jis pasta- 
tė ant altoriaus, man buvę nebuvę, ir aš neketinu gadinti 
sau nuotaikos ir kasryt keltis vos švintant į ankstyvąsias 
mišias, bet jis vienintelis žmogus iš visų mano pažįstamų 
kažkuo panašus įtikrą apaštalą — gauna aštuonis šimtus 
svarų per metus, o tenkinasi pušiniais baldais ir virta jau- 
tiena, nes du trečdalius savo pajamų išdalina kitiems. Kaip 
jis kilniaširdiškai pasielgė, priėmęs pas save gyventi tą 
vargšą bernioką Greteną, netyčiomis nušovusį savo mo- 
tiną. Būdamas labai užsiėmęs žmogus aukoja tiek daug 
laiko vargšui vaikiui, kad tik išgelbėtų jį nuo pamišimo. 
Pats mačiau, kad nuolatos visur su savimi jį imasi, vieno 
nepalieka. 

— Kaip kilniadvasiška! — tarė Megi, kuri įdėmiai klau- 
sėsi, paleidusi iš rankų siuvinį — Man tokių Žmonių nete- 
ko pažinti. 

— Ir Keno elgesys yra juo labiau pasigėrėtinas,— kal- 
bėjo toliau Stivenas, — nes iš paviršiaus jis atrodo šaltas 
bei rūstus. Jis nė kiek neturi saldaus sentimentalumo. 

— O mano nuomone, jis — tobulybė! — sušuko Liusi, 
pagauta mielo susižavėjimo. 

— Ne, čia aš su jumis nesutinku, — paprieštaravo Sti- 
venas su pašaipiu rimtumu purtydamas galvą. 

— O kokį gi jam rastumėte trūkumą? 

— Jis anglikonas. 

— Man rodos, tai teisingiausias kelias, — svariai tarė 
Liusi. 

— Teoriškai galbūt, — pasakė Stivenas,— bet ne par- 
lamentiniu požiūriu. Jis sukiršino sektantus su bažnyčios 
atstovais ir būsimam senatoriui kaip kad aš, kurio paslau- 
gų kraštas labai reikalingas, bus nesklandumų, kai jis 
kandidatuos į garbę atstovauti Seint Ogą parlamente. 

— Nejau iš tiesų jūs apie tai galvojate? — paklausė 
Liusi žibančiomis išdidžiu džiaugsmu akimis, iškart pamir- 
šusi ginčytiną anglikonybės svarbą. 

— Be abejonės, kai tik iš tos vietos vardan visuome- 
nės gerovės ir vardan savo podagros pasitrauks senasis 
Leibernas. Mano tėvas apie tai svajoja, o mano gabu- 
mai,— čia Stivenas atsitiesė ir stambiomis baltomis ran- 
komis perbraukė per plaukus neva pasipuikuodamas,— 
mano gabumai daug kuo įpareigoja. Ar jūs ne taip ma- 
note, panele Taliver? 

— Taip, — atsakė Megi nusišypsojusi, bet nepakelda- 
ma akių.— Būtų gaila, jei tokia iškalba bei savitvarda ne- 
rastų platesnio pritaikymo. 

— A, mat kokia jūs įžvalgi, — pasakė Stivenas.— Jau 
jūs mane permatėte, kad esu plepus ir įžūlus. Paviršuti- 
niški žmonės šito niekad neįžiūri, turbūt aš moku dangsty- 
tis savo gražiomis manieromis. 

„Ji nežiūri į mane, kai aš kalbu“, — pamanė jis, mergi- 
noms nusijuokiant.— „Reikia užvesti kitą kalbą“. Ir jis 
uždavė klausimą Liusi. Ar kitą savaitę ji ketinanti 
dalyvauti Knygų klubo susirinkime? Po to jai pa- 
siūlė aptarimui pasirinkti Saučio! knygą ,„Kauperio gy- 
venimas“, jei ji nenusiteikusi filosofiškai ir nežada pri- 
blokšti Seint Ogo damų vienu iš Bridžvoteriož trak- 
tatu. Liusi, aišku, parūpo sužinoti, kas parašyta to- 
se baugiai mokslingose knygose ir kadangi visuomet 
malonu šviesti damoms protus, iš lengvo pasakojant joms 
apie tokius dalykus, kurių jos visai neišmano, Stivenas 
joms dėstė apie Baklendo * traktatą, kurį tuo metu skaitė, 
liete liedamasis. Jam buvo atlyginta — Megi paleido iš 
rankų darbą ir taip susidomėjo nuostabiu jo pasakojimu 
apie geologiją, kad sukryžiuotomis rankomis palinko į 
priekį ir spoksojo į jį nė kiek nesidrovėdama, tarsi jis 
būtų buvęs senas pageltęs profesorius, o ji — geltonsnapė 
studentė. O jį taip pakerėjo tas giedras, atviras žvilgsnis, 
kad jis net pamiršo retkarčiais žvilgtelėti į Liusi, bet ji, 

! Robert Southey (1774—1843), anglų poetas, priklausęs „Ežero mo- 
kyklai“. 

4 Ž Wiliamas Bucklandas (1784—1856) — anglų mokslininkas, autorius 
vieno iš Bridgewaterio traktarų „Geologija ir minerologija". 

3 Francis Bridgewateris (1756—1829) — anglų dvasininkas, paskyręs 
40000 svarų sterlingų autoriui, kuris parašys geriausią traktatą religi- 
nėmis ir mokslinėmis temomis. 

miela mergaitė, tik džiaugėsi, jog Stivenas įtikins Megi, 
koks protingas esąs ir juodu galų gale tikrai susidrau- 
gaus. 

— Gal jums atvežti šią knygą, panele Taliver? — pa- 
klausė Stivenas, pajutęs savo iškalbą jau senkant.— Ji la- 
bai gausiai iliustruota ir jums būtų įdomu pasižiūrėti. 

— O, ačiū, — atsakė Megi, vėl susidrovėjusi paraudo, 
kad į ją taip tiesiai kreipiamasi, ir ėmėsi siuvimo. 

— Ne, ne,— įsiterpė Liusi. — Draudžiu jai vežti kny- 
gas. Megi kaip įniks į jas, tai aš niekaip neatitrauksiu, o 
aš noriu, kad ji kiauras dienas maloniai pradykinėtų: irs- 
tytųsi valtimi, plepėtų, jodinėtų ir važinėtų — štai kokių 
atostogų jai reikia. 

— Beje! — tarė Stivenas pasižiūrėjęs į laikrodį.— Ar 
dabar eisime pasiirstyti? Potvynis mums bus palankus ir 
galime pasroviui nusiirti iki Toftono, o grįšime pėsčiomis. 

Megi tai buvo nuostabus pasiūlymas, nes ji jau daug 
metų nesiirstė upe. Jai išėjus užsidėti skrybėlaitę, Liusi 
palaukė svetainėje, davė nurodymų tarnaitei ir, pasinau- 
dojusi proga, pasakė Stivenui, kad Megi nenusistačiusi 
prieš Filipą ir ji užvakar veltui siuntusi tą laiškelį. Ta- 
čiau rytoj ji parašys kitą ir jį pakvies. 

— O gal man rytoj tiesiog užgriūti pas jį ir vakare at- 
sivežti? Ir mano seserys panorės jus aplankyti, kai pasa- 
kysiu, kad pas jus svečiuojasi pusseserė. Rytas tegul joms 
lieka. 

— Gerai, būtinai jį atsivežkite,— atsakė Liusi. — Jums 
patiko Megi, tiesa? — pridūrė ji tarsi įkalbinėdama.— Argi 
ji ne nuostabi, taurios išvaizdos mergina? 

Per aukšta,— atsakė Stivenas nusišypsojęs Liusi,— ir 
kiek per ūmi. Žodžiu, ne mano skonio. 

Džentelmenai, kaip žinote, linkę neatsargiai išsakyti da- 
moms savo nepalankią nuomonę apie kitas jų lyties seses. 
Štai kodėl tiek daug moterų sužino, kad vyrai, prisipažįs- 
tantys karštai ir pasiaukojamai jas mylį, slapta jų kra- 
tosi. Ir kad Liusi aklai patikėjo Stiveno žodžiais ir nuspren- 
dė juos nuslėpti nuo Megi, geriausiai atskleidžia jos bū- 
dą. Bet jūs, pasikliaunantys ne žodžiais, o aukštesne ]0- 

gika, jau numanote tos nepalankios Stiveno nuomonės 
tiesioginę pasėkmę, ir kad žingsniuodamas į prieplauką 
gyvoje savo vaizduotėje jis jau apskaičiavo, kad dėka 
šio puikaus sumanymo pasiirstyti Megi jam mažiausiai du 
kartus paduos ranką, o džentelmenas, pageidaujantis, kad 
į jį damos smeigtų savo žvilgsnius, neras geresnės padėties 
kaip už irklų valtyje. O ką tai reiškia? Ar jis iš pirmo 
žvilgsnio įsimylėjo šią stebinančią ponios Taliver dukterį? 
Tikrai ne. Tokios meilės gyvenime nebūna. Be to, jis jau 
įsimylėjęs ir kone pasižadėjes nuostabiausiai būtybei pa- 
saulyje ir anaiptol nelinkęs prieš visus apsijuokti. Bet 
kai tau dvidešimt penkeri metai ir pirštų galai dar nesu- 
rambėję, gražios merginos prisilietimas visai nelauktai 
paveikia. Kas čia tokio, bent jau tokiomis aplinkybėmis, 
gėrėtis grožiu, pasiganyti akis. Ši mergina, prispausta skur- 
do bei vargų, išties labai įdomi, o būti liudininku pusse- 
serių draugystės — vienas malonumas. Šiaip Stivenas ne- 
labai mėgo moteris, pasižyminčias kokiu nors savitumu, 
bet šiuo atveju savitumas buvo tikrai neprilygstamas; juk 
niekas neverčia tokios moters vesti, o diduomenės gyve- 
nimą jos iš tikro labai paįvairina. 

Pirmąjį ketvirtį valandos Megi nepateisino Stiveno vil- 
čių ir į jį nežiūrėjo — jos akys negalėjo atsidžiaugti taip 
seniai nematytais, tokiais savais krantais. Ji pasijuto vie- 
niša, atskirta nuo Filipo, kuris vienintelis ją ištikimai my- 
lėjo, o tokios meilės ji visuomet ilgėjosi. Bet netrukus jos 
dėmesį patraukė ritmiški irklų mostai, ir jai šovė mintis 
išmokti irkluoti. Ji iškart atsipeikėjo nuo savo svajonių 
ir paprašė jai duoti irklą. O paaiškėjus, kad ji nenuval- 
do irklo, užsispyrė būtinai išmokti. Nuo tokios mankštos 
jai įkaito skruostai ir pralinksmėjo nuotaika. 

— Tol nenurimsiuų, kol suvaldysiu abu irklus ir judu su 
Liusi galėsiu pairstyti, — tarė žvaliai Megi, lipdama iš val- 
ties. Kaip patyrėme, Megi užsimiršdavo, ką daranti, ir to- 
kį pasižadėjimą ištarė nelaiku; jai paslydo koja, ir visa 
laimė, jog ponas Stivenas, tvirtai suėmęs jos ranką, ne- 
davė pargriūti. 

— Tikiuosi, neužsigavote? — paklausė jis ir susirūpinęs 

Kaip malonu, kai tavimi šitaip taktiškai rūpinasi kaž- 
kas aukštesnis ir stipresnis už tave. Megi tai patyrė pirmą 
sykį gyvenime. 

Grįžę namo, jie rado dėdę ir tetą Puletus, susėdusius 
su ponia Taliver svetainėje, ir Stivenas išskubėjo, papra- 
šes leidimo apsilankyti vakare. 

— Ir prašom atvežti Perselio gaidas, kurias buvote pa- 
siėmęs, — pasakė Liusi.— Norėčiau, kad Megi išgirstų jus 
dainuojant tas dainas, kurios jums geriausiai sekasi. 

Teta Pulet, įsitikinusi, jog Megi bus visur kviečiama 
drauge su Liusi, gal net į Park Hauzą, pasibaisėjo jos ap- 
skurusiais drabužiais, su kuriais pasirodžiusi Seint Ogo 
aukštuomenėje gali padaryti gėdą visai giminei. Reikėjo 
nedelsiant iš esmės gelbėti padėtį ir buvo tariamasi, kas 
šiam tikslui labiausiai tiktų iš ponios Pulet atliekamo gar- 
derobo. Vienai minčiai karštai pritarė ir Liusi, ir ponia 
Taliver: Megi kuo greičiau būtina vakarinė suknelė, juo 
labiau, kad ji tokio pat ūgio kaip teta Pulet. 

— Bet jos pečiai daug platesni nei mano — va kur vi- 
sas keblumas, — pasakė teta Pulet,— šiaip ji galėtų dėvėti 
mano gražiąją juodo brokato suknelę be jokių pataisymų; 
tik kur tokias rankas dėti, — pridūrė liūdnai teta Pulet, pa- 
keldama Megi didelę apvalią ranką.— Ji mano rankovių 
niekaip neužsitemps. 

— A, tai nėra svarbu, teta; prašom atsiųsti tą sukne- 
1ę,— pasakė Liusi. — Kam tos ilgos rankovės Megi, o aš 
apdailai turiu daugybę juodų nėrinių. Jos rankos nuo- 
stabiai atrodys. 

— Megi rankos gražios, — tarė ponia Taliver.— Jaunys- 
tėje mano lygiai tokios buvo — tik baltos; gaila, kad ji 
nenusidavė į mūsų giminę. 

— Niekų šnekos, tetule! — pasakė Liusi, paglostydama 
poniai Taliver pečius.— Jūs apie tokius dalykus nenutuo- 
kiate.— Dailininkai žavėtųsi Megi odos spalva. 

— Gal ir taip, širdele,— atsakė nuolankiai ponia Ta- 
liver.— Tu geriau išmanai. Bet mano jaunystėje orūs žŽmo- 
nės į juodbruvius iš aukšto žiūrėjo. 

— Ne,— įsiterpė dėdė Puletas, kuris čiulpdamas ledi- 
nukus, labai susidomėjęs klausėsi moterų pokalbio.— Nors 

buvo tokia dainelė ,„Juodbruva mergelė Keitė ėmė lau- 
kais eiti", — kažkaip panašiai, gerai neprisimenu. 

— O ho-ho! — juokėsi Megi, bet jau vedama iš kan- 
trybės.— Jei tiek daug bus šnekų apie mano tamsų gymį, 
vien nuo jų aš pabaltėsiu. 


3 
ATVIRUMO VALANDĖLĖS 


Tą vakarą užlipusi į savo kambarį Megi dar visai nebu- 
vo nusiteikusi nusirengti ir gultis. Pastačiusi žvakę ant 
pirmo pasitaikiusio staliuko, ji ėmė vaikščioti ten ir at- 
gal po didelį kambarį tvirtu, vienodu, gan greitu žings- 
niu, išduodančiu, kad ji labai susijaudinusi. Iš jos kone 
karštligiškai degančių akių ir skruostų, atloštos galvos, 
gniaužomų rankų, sunertų delnais į viršų, buvo matyti ją 
labai užsigalvojus. 

Ar kas ypatinga nutiko? 

Nieko, kas, jūsų nuomone, būtų bent kiek reikšminges- 
nio. Ji klausėsi gražios muzikos, atliekamos gražaus, že- 
mo boso, betgi tas atlikimas buvo provincialus, mėgė- 
jiškas ir nebūtų patenkinęs labiau išlavėjusios klausos. 
Be to, ji pajuto į ją dažnokai vogčiom žvilgčiojant iš po 
ryškių, lygių antakių, o tas žvilgsnis tarsi susiliejęs su 
balsu irgi smigo į širdį. Tokie dalykai gal nebūtų turėję 
pastebimo poveikio jaunai, gerai išauklėtai, ramios pusiau- 
svyros Merginai, turinčiai visus privalumus, kokius su- 
teikia turtai, auklėjimas ir rinktinė draugija. Jei Megi bū- 
tų buvusi tokia mergina, jūs tikriausiai nieko apie ją ne- 
būtumėte sužinoję — jos gyvenimas būtų tekėjęs taip 
sklandžiai, jog nebūtų buvę apie ką rašyti, nes laimingos 
moterys kaip ir laimingos tautos istorijos neturi. 

Tačiau išalkusiai, įtemptai prigimčiai vargšės Megi, ku- 
ri ką tik ištrūko iš užkampio mokyklos, kur visi garsai 
rėžė ausį ir alino smulkmeniškos, kasdienės pareigos, šie 
iš pažiūros paprasti dalykai buvo labai paveikūs ir kurstė 
jos vaizduotę. Ir ne todėl, kad ji būtų galvojusi vien apie 
poną Stiveną Gestą ar bandžiusi įminti, ką reiškia jo su- 
sižavėjęs žvilgsnis; ji veikiau pajuto priartėjus tą tolimą 

grožio, meilės džiaugsmo pasaulį, susidedantį iš miglotų 
persipinusių vaizdinių, randamų jos skaitytoje poezijoje 
ar romantiškuose romanuose, 0 gal ir pačios susikurtų 
savo svajonėse. Mintimis ji porą sykių grįžo į tuos laikus, 
kai buvo susitaikiusi su skurdžia dalia, kai manė numa- 
rinusi visą ilgesį ir visus troškimus, bet tas metas neat- 
šaukiamai praėjo ir ją net nupurtydavo apie jį prisimini- 
mas. Nei maldos, nei vidinės pastangos nebesugrąžins 
anos marinančios ramybės; turbūt jos likimas taip lengvai 
ir paprastai neišsprendžiamas — visišku atsižadėjimu prie 
pat jaunystės slenksčio. Jos sieloje dar aidėjo muzika, 
vejanti šalin visus prisiminimus apie gūdžią vienišą pra- 
eitį. Jai vėl skrajojant gražiame nerealiame pasaulyje, į 
duris tyliai pasibeldė ir įėjo ne kas kitas kaip jos pusse- 
serė plačiu baltu peniuaru. 

— Ak tu išdykėle, Megi, ko dar nenusirengei? — pa- 
klausė nustebusi Liusi.— Maniau, jog tu pavargusi, todėl 
nepažadėjau ateiti ir paplepėti. Bet štai, prašom, — tu at- 
rOodai tarsi išsipuošusi į pokylį. Na, greičiau vilkis chala- 
tą ir išpink kasas. 

— Bet ir tu nedaug mane aplenkei,— atsikirto Megi, 
skubiai imdama savo rožinį kartūno chalatėlį ir žvilgtelė- 
dama į atgal atmestus išsitaršiusius Liusi šviesrusvius plau- 
kus. 

— O, man mažai kas liko padaryti. Pasėdėsiu ir pasi- 
šnekėsiu su tavim tol, kol tu tikrai susiruoši gultis. 

Kol Megi stovėjo išpindama ilgus juodus plaukus, 
krintančius ant rožinio drabužėlio, Liusi atsisėdo prie tua- 
letinio staliuko ir žiūrėjo į ją mMeiliomis akimis, pakreipu- 
si galvą ant šono it spanielis. Jei jums atrodo neįtikėtina, 
kad tokiomis aplinkybėmis jaunos merginos viena kitai at- 
siveria, teikitės prisiminti, jog Žmogaus gyvenime daug 
neįtikėtinų dalykų. 

— Tau šįvakar patiko muzika, tiesa, Megi? 

— O taip, todėl manęs ir neima miegas. Man regis, 
jei nuolat galėčiau klausytis muzikos, atsisakyčiau visų 
žemiškų norų; ji man įkvepia jėgų ir naujų minčių. Kai 
aš būnu sklidina muzikos, gyvenimas toks lengvas, plaukia 
be jokių pastangų. O kitais kartais jaučiuosi lyg vilkdama 
sunkią naštą. 

— Stiveno nuostabus balsas, tiesa? 

— Apie tai mudviem sunku spręsti. — atsakė Megi, nu- 
sijuokusi atsisėsdama ir atmesdama atgal plaukus.— Tu 
negali būti bešališka, o man bet kokia ryla nuostabi. 

— Pasakyk, ką tu dabar apie jį manai? Atvirai pasa- 
kyk — ir gera, ir bloga. 

— Manau, tau jį derėtų bent kiek nusodinti. Įsimylė- 
jusiam nedera toks pasitikėjimas ir nesivaržymas. Jam pri- 
tiktų šiek tiek drovumo. 

— Megi, ką tu šneki? Tarsi kas manęs drovėtųsi! Aiš- 
ku — manai jį esant savimylą. Bet tau jis nėra nemalo- 
nus, tiesa? 

— Nemalonus! Anaiptol. Negi aš dažnai susitinku to- 
kius Žavius žmones, kad būčiau labai išranki? Be to, argi 
man būtų nemalonus žmogus, žadantis tau laimę, mano 
brangute! — Megi suėmė Liusi smakrą su duobute. 

— Ryt vakare dar daugiau padainuosime,— tarė Liusi 
jau visa nušvitusi iš laimės,— nes Stivenas atsiveš Fili- 
pą Veikemą. 

— Oi Liusi, aš negaliu su juo susitikti, — tarė Megi pa- 
blykšdama.— Bent jau negaliu susitikti neatsiklaususi To- 
mo. 

— Nejau Tomas toks despotas? — nustebo Liusi. — Tuo- 
met aš imuosi visos atsakomybės ir pasakysiu jam, kad 
tai grynai per mane. 

— Bet mano miela,— sudvejojo Megi,— aš iškilmin- 
gai Tomui pasižadėjau — dar prieš tėvo mirtį — pasižadė- 
jau be jo žinios ir sutikimo su Filipu nesišnekėti. Ir aš 
labai bijau vėl su Tomu atnaujinti šitą šneką, bijau vėl su 
juo susipykti. 

— Kaip gyva nesu tokių keistenybių girdėjusi. Ką blo- 
ga gali padaryti vargšas Filipas? Leisk man su Tomu pa- 
sikalbėti. 

— O ne, mano miela, jokiu būdu, — tarė Megi.— Ryt 
pati pas jį nueisiu ir pasakysiu, kad tu pasikvietei Filipą. 
Aš jau anksčiau norėjau prašyti Tomą atleisti mane nuo 
to pažado, bet vis drąsos neužteko. 

Valandėlę abi patylėjo, o po to Liusi tarė: 

— Megi, tu nuo manęs slepi kažkokias paslaptis, o 
aš nuo tavęs nieko neslepiu. 

Megi susimąsčiusi nukreipė akis nuo Liusi. Paskui at- 
sisukusi į ją prabilo: 

— Aš tau norėčiau viską papasakoti apie Filipą, bet 
tu niekam neišsiduok apie tai žinanti. Ypač pačiam Fili- 
pui arba ponui Stivenui Gestui. 

Pasakojimas ilgai užsitęsė, nes Megi iki tol dar niekad 
sau nebuvo palengvinusi širdies tokiu atvirumu ir savo 
slapčiausių širdies kertelių dar niekad nebuvo atidengusi 
Liusi; mielas veidelis palinko su pritariamu susidomėjimu, 
ir savo rankute spausdama Megi ranką ji skatino pusse- 
serę kalbėti. Megi nutylėjo tik du atvejus: nepasakė visos, 
iki šiol ją kankinančios tiesos, kaip Tomas užsipuolė Fi- 
lipą užgauliojimais ir įžeidimais. Nors prisiminusi apie tai 
ji užvirė pykčiu, bet jai būtų buvę skaudu tiek dėl Tomo, 
tiek dėl Filipo, kad kas kitas apie tai sužinotų. Ir dar jai 
buvo pernelyg skaudu pasakoti Liusi apie paskutinį su- 
sidūrimą tarp tėvo ir Veikemo, nors nujautė, kad tas su- 
sidūrimas buvo lemiama kliūtis tarp jos ir Filipo. Ji tik 
tiek pasakė, kad dabar suprantanti Tomą buvus teisų, — 
dėl abiejų šeimų santykių apie jos meilę ir vedybas su 
Filipu negalį būti nė kalbos. Be to, Filipo tėvas tikrai ne- 
duotų sutikimo. 

— Na štai, Liusi, išgirdai visą mano įstoriją,— tarė 
Megi šypsodamasi pro ašaras.— Matai, ir aš kaip seras 
Endrius Egjučikas!' kažkada buvau dievinama. 

— A, dabar aš supratau, kodėl tu taip puikiai nutuo- 
ki apie Šekspyrą ir visa kita, ir tiek įgijai žinių palikusį 
pensioną; tavo išmanymas man visada atrodė nelyginant 
kokie burtai, dalis tavo slėpiningų savybių, — pasakė Liu- 
si. Nuleidusi akis valandėlę kažką galvojo, o po to žvelg- 
dama į Megi pridūrė: — Labai puiku, kad tu myli Filipą. 
Niekad nemaniau jį patirsiant tokią laimę. Mano įsitiki- 
nimu, tu nuo jo nesitrauk. Nors dabar ir esama kliūčių, bet 
ilgainiui jos gali atpulti. 

Megi papurtė galvą. 

— Taip, taip, — nenusileido Liusi, — aš neprarandu vil- 
ties. Tai kažkas romantiška, nekasdieniška — tik tau galė- 


! V. Shakespearo komedijos „Dvyliktoji naktis“ veikėjas. 

jo taip atsitikti. Filipas tave dievintų kaip pasakų kara- 
laitis. O, aš suksiu sau galvelę, ką čia padarius, kad visi 
ateitų į protą ir netrukdytų tau ištekėti už Filipo tada, 
kai aš tekėsiu... už ko kito. Argi tai nebūtų graži pa- 
baiga visoms mano vargšės, vargšelės Megi bėdoms? 

Megi pabandė nusišypsoti, bet nusipurtė tarsi staiga 
šalčio persmelkta. 

— Ak brangute, tu jau sušalai,— tarė Liusi. — Eik mie- 
goti, ir aš einu. Baisu net pagalvoti, kiek dabar valandų. 

Jiedvi pasibučiavo, ir Liusi išėjo galvodama apie pri- 
sipažinimą, nuspalvinusį tolesnius jos įspūdžius. Megi bu- 
vo nuoširdžiai atvira — iš prigimties kitokia būti nemokė- 
jo. Bet atvirumas kartais akina, net ir nuoširdus atvi- 
rumas, 


4 
BROLIS IR SESUO 


Megi, norėdama rasti Tomą namuose, išvyko pas jį Vi- 
durdienį, kada jis pareina pietų. Jis gyveno pas ne visai 
svetimus žmones. Prieš kokius aštuonis mėnesius mūsų 
draugas Bobas Džeikinas, tylomis Mampsiui pritarus, ne 
tik vedė žmoną, bet ir paupyje įsigijo vieną tų savotiškų 
senų namų, perkirstų keistais koridoriais, kur jo Žmona ir 
motina, kad neišpaiktų, kaip jis sakė, nuomodavo dvi val- 
tis pasiirstyti, į kurias jis buvo įdėjęs dalį savo santaupų, 
ir svetainę bei atliekamą miegamąjį. Tokiomis aplinkybė- 
mis ar nepalankiausia buvo abiem pusėms, kad tas nuo- 
mininkas būtų ponaitis Tomas? 


Duris Megi atidarė Bobo žmona. Ji buvo smulkutė, pa- 
našiu į olandišką lėlę veideliu ir greta Bobo motinos, už- 
stojančios visą koridorių, atrodė kaip žmogaus figūrėlė, 
skulptoriaus pastatoma greta milžiniškos statulos, kad bū- 
tų akivaizdesnis dydžių santykis. Atidariusi duris smulkio- 
ji mMoterėlė pritūpė ir nuščiuvusi pažvelgė į Miegi, bet 
išgirdusi su šypsena Megi ištartus žodžius: ,Ar mano bro- 
lis namie?" iškart susijaudinusi apsisuko ir pasakė: 

— Ei mama, mama, pasakykite Bobui! Čia panelė Me- 
gi! Prašom vidun, panele, dėl Dievo meilės,— kalbėjo ji 


384 


toliau, atidarydama šonines duris ir prisispaudė prie sie- 
nos, kad viešniai būtų daugiau vietos. 

Megi apniko liūdni prisiminimai, įėjus į nedidelę sve- 
tainę, turinčią vargšui Tomui atstoti ,,„namus“, o juk šis 
žodis kažkada, prieš daugelį metų, abiem reiškė tų pa- 
čių mielų daiktų visumą. Tačiau šiame kambaryje jai ne 
viskas buvo svetima: pirmiausia į akis krito jų senoji di- 
džioji Biblija ir jos vaizdas anaiptol neišblaškė senų kar- 
čių prisiminimų. Ji stovėjo žado netekusi. - 

— (Gal malonėtumėte atsisėsti, panele,— pasakė ponia 
Džeikin, prijuoste pašluostydama ir taip jau be dulkelės 
kėdę, o paskui sumišusi pakėlė šios drapanos kampą prie 
veido ir įsispoksojo į Megi. 

— Vadinasi, Bobas namuose? — paklausė atsigodėju- 
si Megi, šypsodamasi šiai droviai olandiškai lėlei. 

— Taip, panele, bet jis turbūt prausiasi ir puošiasi — 
einu, pasižiūrėsiu,— atsakė ponia Džeikin ir dingo. 

Bet ji tuoj grįžo padrąsėjusi už nugaros vyrui, jau 
nuo slenksčio pagarbiai nusilenkiančiam ir šviečiančiam 
mėlynomis akimis bei lygiais baltais dantimis. 

— Labas, Bobai,— pasakė Megi, žengdama artyn jo ir 
ištiesdama ranką, — seniai ketinau aplankyti tavo žmoną, 
ir jeigu ji neprieštarauja, užsuksiu kitą dieną. O šiandien 
man reikia su broliu pasikalbėti. 

— Jis netrukus pareis, panele. Ponaičiui Tomui einasi 
kaip iš pypkės; jis mūsų krašte bus iškiliausias Žmogus, 
paminėsit mano žodį. 

— Kad ir kuo jis bus, turės būti tau dėkingas daug už 
ką, Bobai; jis pats aną vakarą taip sakė, kalbėdamas apie 
tave. 

— Et, panele, čia tik jo toks požiūris. Bet jis žodžiais 
nesisvaido, jo liežuvis ne toks palaidas kaip mano. Vaje- 
tau! Aš kaip tas palenktas butelis — pradėjęs negaliu su- 
stoti. Bet jūsų, panele, gražumėlis — negaliu atsižiūrėti. 
Ką tu pasakysi, Prisi? — pasisuko Bobas į žŽmoną.— Ar aš 
ne teisybę sakiau? O nedaug rasi prekių, kurias girdamas 
aš neperdedu. 

Bobo žmonos maža nosikė tarsi sekdama akių pavyz- 
džiu irgi pagarbiai pakilo aukštyn į Megi, bet dabar po- 

nia Džeikin jau valiojo šypsotis, pritūpti ir netgi pasa- 
kyti: 

— Man taip knietėjo jus pamatyti, panele, nes vyras 
nuo tos dienos, kai pradėjo mane merginti, kur buvęs, 
kur nebuvęs vis apie jus šneka lyg jam būtų galvoj pa- 
simaišę. 

— Ką jau čia,— tarė Bobas nei šioks, nei toks.— Eik, 
pažiūrėk, ar pietūs išvirė, kad ponaičiui Tomui netektų 
laukti. - 

— Turbūt Mampsis draugiškai nusiteikęs poniai Džei- 
kin,— tarė nusišypsojusi Megi.— Pamenu, kaip tu saky- 
davai, Bobai, kad jis nepritartų tavo vedyboms. 

— Ak panele,— išsišiepė Bobas,— pamatęs, kokia ji 
mažutė, jis pakeitė savo nuomonę. Dažniausiai jis apsime- 
ta jos nematąs arba net nelaiko suaugusia. O va ponaitis 
Tomas, — tarė Bobas, pritildęs balsą ir surimtėjęs, — užda- 
ras tarsi užsklęstas, bet aš gi vyras galvotas ir dabar, kai 
nebesitampau su prekėmis ant kupros, laiko turiu į va- 
lias, ir kad smegenys neapkerpėtų, norom nenorom pasi- 
domiu, kas žmogui širdy dedasi. Ir man neramu, kad po- 
naitis Tomas sėdi vienas apniukęs, suraukęs antakius ir 
vakaras vakaran spokso į židinį. Jam jau metas pažvalė- 
ti — vyras kaip nulietas. Ir žmona sako, kad jis nė matyti 
jos nemato, jei ji kada į tą kambarį užeina: sėdi užsižiūrė- 
jęs į židinį, susiraukęs, lyg stebėdamas dirbančius žmo- 
nes. 

— Jis vien apie reikalus galvoja, — tarė Megi. 

— A,— tarė Bobas dar tyliau,— bet ar nemanote, pa- 
nele, kad čia kas kita galėtų būti? Tiesa, ponaitis Tomas 
uždaras, bet aš gi vyras galvotas ir per anas Kalėdas, 
man rodos, užčiuopiau jo silpną vietą. Taigi tas mažiukas 
juodas spanielis — reta veislė — kaip jis buvo jo užsigei- 
dęs! Bet nuo tada kažkas jam nutiko ir jis dar labiau su- 
kando dantis, nors, regis, gyvenk ir džiaukis — šitokia 
sėkmė jį lydi, todėl ir norėjau su jumis pasikalbėti, pa- 
nele, sakau, gal jūs bent kiek jį išjudinsite. Jis vienas 
ir vienas, niekur pasižmonėti neišeina. 

— Bijau, kad nesu jam paveiki, Bobai,— atsakė Me- 
gi, gerokai sujaudinta Bobo prielaidos. Jai niekad į gal- 

vą nebuvo atėję, kad Tomas kankintųsi dėl meilės. Varg- 
šas vaikinas! Įsimylėjęs Liusi! Bet gal tai tik pernelyg 
uolaus Bobo pramanas. Tas šunelis buvo padovanotas tik 
iš giminystės ir dėkingumo, o ne iš kokių kitų jausmų. 
Bet tuo metu Bobas pasakė: „Štai ir ponaitis Tomas“, — ir 
pasigirdo atsidarant lauko duris. 

— Tau nėra kada gaišti Tomai, — tarė Megi, Bobui 
juos palikus vienus.— Iškart pasakysiu, ko atėjusi, kad tu 
per mane neliktum be pietų. 

Tomas stovėjo atsirėmęs židinio, o Megi sėdėjo prie- 
šais šviesą. Jis pastebėjo, kad ji sutrikusi, ir tuoj numa- 
nė, apie ką bus kalba. Štai kodėl jis šaltokai, rūstokai 
paklausė: 

— Tai kas yra? 

Jo balsas nuteikė Megi priešiškai ir ji savo prašymą 
išdėstė visai kitaip nei buvo sumaniusi. Atsistojusi nuo 
kėdės ir žiūrėdama tiesiai Tomui į akis tarė: 

— Noriu, kad tu mane atleistum nuo pažado dėl Fi- 
lipo Veikemo. Juk aš pasižadėjau nesusitikti su juo, tau 
apie tai nežinant; atėjau pasakyti, kad noriu vėl jį pa- 
matyti. 

— Puiku, — atsakė Tomas dar šalčiau. 

Tačiau vos pakalbėjusi taip atšiauriai ir iššaukiamai, 
Megi ėmė gailėtis ir išsigando, kad vėl brolis nesusveti- 
mėtų. 

— Aš ne dėl savęs, mielas Tomai. Nepyk. Filipas yra 
Liusi draugas ir ji nori, kad jis pas juos lankytųsi ir šiam 
vakarui pakvietė; aš ją įspėjau, kad tau nepranešusį ne- 
galiu su juo susitikti. Aš su juo matysiuos tik prie kitų 
žmonių. Tarp mudviejų daugiau niekad nebus paslapčių. 

Tomas nukreipė akis nuo Megi dar labiau suraukęs 
kaktą. Paskui atsigręžęs į ją prakalbo iš lėto ir pabrėžti- 
nai: 

— Tu žinai, Megi, mano nuomonę. Nėra ko kartoti 
tai, ką tau pasakiau prieš metus. Kol buvo gyvas tėvas, 
mano pareiga buvo viską padaryti, kad tu neužsitrauktum 
gėdos nei sau, nei mums visiems. Bet dabar pati žinokis. 
Po tėvo mirties sakei norinti būti nepriklausoma. Mano 
nuomonė nepasikeitė. Bet jei turi mintį, kad Filipas Veike- 
mas bus tavo išrinktasis, aš tau ne brolis. 

— Aš tokios minties iš tolo neturiu, mielasis Tomai, 
dabar apie tai ir kalbos negali būti, aš gi suprantu, kad 
taip tik nelaimę prisišaukčiau. Juk greit išvyksiu į kitą 
tarnybą, bet kol aš čia, norėčiau su juo draugiškų san- 
tykių. Ir Liusi šito norėtų. 

Griežtas Tomo veidas šiek tiek atsileido. 

— Aš neprieštarauju, kad tu retkarčiais pas dėdę su 
juo susitiktum; nėra ko šitą klausimą išpūsti. Tačiau aš 
tavim nepasitikiu, Megi. Tu į bet ką gali pasinešti. 

Tai buvo žiaurūs žodžiai. Megi sudrebėjo lūpa. 

— Kodėl taip kalbi, Tomai? Esi beširdis. Argi aš nesi- 
elgiau kaip galėdama geriau, ar visko neištvėriau? Ir aš 
ištesėjau tau duotą žodį, kada... kada... Manęs gyveni- 
mas nelepino kaip ir tavęs. 

Ji vėl atrodė vaikiška — ašaros gniaužė gerklę. Kai 
Megi nebūdavo įširdusi, geras ar šaltas žodis ją veikdavo 
taip, kaip šviesa ar šešėlis ramunę; trokšdama būti myli- 
ma ji visada suminkštėdavo, kaip suminkštėdavo anais 
laikais kirvarpų sugraužtoje palėpėje. Jos žodžiai krito 
broliui į širdį, pažadindami jo visą gerumą, bet kurį jis 
parodė saviškai: švelniai uždėjo plaštaką jai ant rankos 
ir tarė neblogo pedagogo balsu: 

— Išklausyk manęs, Megi. Aš tau viską pasakysiu, ką 
galvoju. Tu visuomet puoli į kraštutinumus — neturi nei 
blaivaus proto, nei pusiausvyros, O manai geriau už kitus 
viską žinanti ir nesiduodi kitų vadovaujama. Juk aš ne- 
norėjau, kad tu eitum dirbti. Teta Pulet būtų mielai tave 
priėmusi, ir būtum gyvenusi ten padoriai tarp savų kaip 
namuose, kol aš būčiau išgalėjęs tau ir motinai rasti 
pastogę. Toks mano didžiausias noras. Troškau, kad ma- 
no sesuo būtų ledi, ir, kaip geidavo tėvas, aš visuomet 
tavim rūpinčiausi, kol atsiras tau geras vyras. Bet mu- 
dviejų pažiūros niekad nesutampa, ir tu niekados nenusi- 
leidi. Bent tiek turėtum sveikos nuovokos ir suprastum, 
kad brolis, daugiau už tave matęs gyvenimo ir daugiau 
žmonių pažinęs, geriau išmano, kas seseriai tinka ir gar- 
binga, nei ji pati. Manai, kad aš negeras, bet mano visas 
gerumas nukreiptas į tai, kas, mano įsitikinimu, tau išeitų 
į naudą. 

— Taip... žinau... mielasis Tomai, — tarė Megi vis dar 
pasikūkčiodama, bet stengdamasi suvaldyti ašaras. 

— Žinau, kad tu dėl manęs daug ką padarytum; žinau, 
kiek daug dirbi ir visai savęs netausoji. Aš tau labai dė- 
kinga. Bet tu išties negali visko už mane nuspręsti — mu- 
du labai skirtingi. Nesupranti, kad į daug ką kitaip žiū- 
Iiu, nei tu. 

— Taip, suprantu, puikiai suprantu. Tu kitaip žiūri į vi- 
sus mūsų šeimos reikalus ir į savo, kaip jaunos mergi- 
nos, orumą, jei slapčiomis apie tave sparną rėžia Filipas 
Veikemas. Jei man tai nebūtų atgrasu visais kitais atžvil- 
giais, aš stočiau prieš, kad mano sesers vardas siejamas 
su vardu vaikino, kurio tėvui nepakenčiama net mintis 
apie mus ir kuris tave atstumtų. Kitas savo akimis ma- 
tęs tai, kas įvyko prieš tėvo mirtį, man rodos, net pagal- 
voti apie Filipą Veikemą daugiau negalėtų. Bet tu kas ki- 
ta — dėl tavęs niekad negaliu būti tikras. Čia tu pasimė- 
gaudama metiesi į aklą savęs kankinimą, čia tau pristinga 
ryžto pasipriešinti tam, ką pati žinai esant klaidinga. 

Tomo žodžiuose buvo baisios, žeidžiančios teisybės — 
tą kietą teisybės žievę tik ir įžiūri nejautrūs, be vaizduo- 
tės protai. Nuo tokių Tomo nuosprendžių Megi visuomet 
susigūždavo: ji pasišiaušdavo ir tuo pat metu jausdavosi 
pažeminta; jis tarsi atstatydavo veidrodį, kad ji pamatytų 
savo silpnybes bei kvailystes. Lyg jis kalbėtų pranašo 
balsu, numatančiu jos būsimus nuopolius, tačiau ji savo 
ruožtu teisė Tomą, mintyse sau tardama, kad jis siauražiū- 
ris ir neteisingas, nesugebantis suprasti jos dvasinių porei- 
kių, kurie dažniausiai ir būdavo priežastis jos paklydimų 
ar beprotysčių, bet todėl jos gyvenimas Tomui ir atrodė 
kaip betvarkiška mįslė. 

Ji ne tuoj atsakė, širdis buvo tokia kupina, kad ji at- 
sisėdo ir pasirėmė į stalą. Tuščia stengtis su Tomu suar- 
tėti. Jis visuomet ją atstumia. Jai buvo tuo sunkiau nuo 
jo žodžių, kad jis užsiminė apie paskutinį tėvo susidūrimą 
su Veikemu, ir pamažėle tie skausmingi, gūdūs prisimini- 
mai nustelbė tos dienos skriaudą. Ne! Ji apie tokius da- 
lykus negalvoja su užgaidžiu abejingumu, lai Tomas jos 
tuo nekaltina. Ji pakėlė liūdną, rimtą žvilgsnį ir tarė: 

— Kad ir ką sakyčiau, Tomai, tu apie mane savo nuo- 

monės nepakeisi. Bet man tavo jausmai nėra svetimi, kaip 
tu manai. Mano lygiai toks pat požiūris kaip tavo, kad 
dėl susiklosčiusių mūsų šeimos santykių su Filipo tėvu — 
ir ne dėl kokių kitų — būtų neprotinga, ydinga puoselėti 
viltis apie vedybas; ir aš jau seniai atsisakiau minties, 
kad jis mano išrinktasis... Aš tau atvirai kalbu, ir netu- 
ri teisės manimi netikėti — aš ištesėjau tau duotą žodį ir 
tu Man negali prikišti jokio melo. Aš ne tik neskatinsiu 
Filipo, bet visomis išgalėmis vengsiu kitokių santykių su 
Filipu kaip nekalta draugystė. Galvok sau, kad mano ryž- 
tas neilgai tveria, tačiau bent neniekink manęs už tas kal- 
tes, kurių aš nedariau. 

— Gerai, Megi,— tarė Tomas, suminkštėjęs nuo jos 
nuoširdumo.— Nenoriu šio reikalo išpūsti. Manau, viska 
gerai pasvėrus, tau būtų geriausia nevengti Filipo Veike- 
mo, jei Liusi nori, kad jis lankytųsi jų namuose. Aš ti- 
kiu tuo, ką tu sakai — žodžiu, bent tu pati tuo tiki, o aš 
tik galiu tave įspėti. Juk nuo tavęs priklauso, kokio geru- 
mo brolis aš tau būsiu. 

Tariant pastaruosius Žodžius Tomo balsas virptelėjo, ir 
vėl Megi staiga nusmelkė švelnumas tarsi vaikystėje, kai 
jiedu atsikąsdavo to paties pyragaičio it susitaikymo sa- 
kramentą. Atsistojusi ji uždėjo ranką Tomui ant peties. 

— Mielas Tomai, žinau, tu man nori gero. Žinau, kiek 
ištvėrei ir kiek padarei mūsų labui. Norėčiau tau palen- 
gvinti gyvenimą, o ne apsunkinti. Tu gi nemanai, kad aš 
visai niekam tikusi. 

Tomas nusišypsojo nekantriai į jį žvelgiančiai Megi, 
o jo šypsena būdavo neatsispiriama, nes pilkos akys po 
surauktais antakiais mokėdavo būti švelnios. 

— Ne, Megi. 

— O gal aš būsiu geresnė, nei tu manai. 

— Aš taip viliuosi. 

— Ar būtų galima kurią dieną ateiti, išvirti tau ar- 
batos ir vėl pamatyti tą smulkučiukę Bobo žmoną? 

— Žinoma, bet dabar jau bėk, nes nė kiek nebeturiu 
laiko, — atsakė Tomas, žvelgdamas į laikrodį. 

— Net mane pabučiuoti? 

Tomas pasilenkęs ją pabučiavo ir tarė: 

— Na va, būk gera mergaitė. Man šiandien reikia 

daug ką apgalvoti. Popiet turėsiu rimtą pokalbį su dėde 
Dinu. 

— O rytoj ar užsuksi pas tetą Gleg? Mes žadame pie- 
tauti anksti, kad spėtume pas ją arbatos. Būtinai ateik,— 
Liusi prašė tau pasakyti. 

— Dar ko! Man ir šiaip darbo per akis, — atkirto To- 
mas ir taip smarkiai patraukė varpelį, kad net nutrūko 
virvutė. 

— Tu mane išgąsdinai — greičiau bėgu, — pasakė nu- 
sijuokdama Megi ir išėjo, o Tomas vyriškai išsisuko iš 
padėties — nusviedė varpelio virvutę į tolimesnį kambario 
kampą, bet ne per toliausiai. Ir aš guodžiuosi mintimi, 
jog ši Maža žmogiškos paskirties atkarpa įkris į širdį ne 
vienam solidžiam, pasižymėjusiam vyrui, kuris kažkada, 
vos žengdamas pirmuosius karjeros žingsnius, puoselėjo 
labai dideles viltis labai mažuose kambarėliuose. 

PAAIŠKĖJA, JOG TOMAS ATIDARĖ 
SRAIGĖS KIAUTĄ 


— Dabar, Tomai, kai dėl Niukaslo biznio jau sutarė- 
me,— pasakė ponas Dinas tos pačios dienos popietę, juo- 
dviem drauge susėdus jo asmeniniame kabinete banke,— 
dar norėčiau dėl vieno reikalo su tavimi pasišnekėti. Ka- 
dangi tavęs laukia kelios nemalonios savaitės tame pri- 
tvinkusiame dūmų Niukaslyje, ne pro šalį turėti prieš 
akis kokią malonią prošvaistę dvasiai palaikyti. 

Tomas ramiau laukė nei kažkada šiame pačiame kam- 
paryje, kol dėdė išsitraukęs tabokinę neskubėdamas paten- 
kino abi šnerves geru žiupsniu tabako. 


— Matai, Tomai,— pagaliau prabilo ponas Dinas atsi- 
lošdamas, — gyvenimas žengia į priekį spėresniu žingsniu 
nei mano jaunystėje. Ką gi, pone, prieš keturiasdešimt 
metų, kai aš buvau toks žaliūkas vaikinas kaip tu štai 
dabar, žmogus didesnę dalį savo gyvenimo tempdavo įsi- 
rTęžęs tarp ienų, kol į rankas gaudavo botagą. Staklės au- 
dė iš lėto, o mados taip greit nesikeisdavo; savo šventa- 
dieninę eilutę dėvėjau šešerius metus. Viskas buvo ma- 

žesnių mastų, pone — aš turiu galvoje išlaidas. Mat ga- 
ras Viską apvertė aukštyn kojom: visi ratai ėmė suktis 
dvigubai greičiau, o tarp jų podraug ir laimės ratas, kaip 
anądien per jubiliejinius pietus pasakė ponas Stivenas 
Gestas (jis stebėtinai taikliai apie tokius dalykus išsireiš- 
kė, ypač turint galvoje, kad pats versle nesimala). Aš per- 
mainomis nesiskundžiu kaip kiti. Prekyba, pone, atveria 
žmogui akis, ir jei Žmonių ant žemės ir ateityje tankės, 
teks palaužyti galvas ir šį bei tą naują išrasti. Žinau, kad 
aš, eilinis komersantas, nestovėjau nuošaly. Kažkas yra 
pasakęs, jog pagirtina iš vieno javo išauginti dvi varpas, 
bet ne prasčiau yra, pone, skatinti prekių apykaitą ir nu- 
gabenti grūdus alkstančioms burnoms. O toks mūsų veik- 
los pobūdis, ir, mano galva, žmogus, užsiimantis tokia 
veikla, nusipelno pagarbos. 

Tomas suprato, jog dėdė užsimojo pakalbėti ne apie 
labai skubų reikalą; ponas Dinas buvo pernelyg įžvalgus 
ir praktiškas, kad savo atsiminimais ar uostomuoju ta- 
baku trukdytų prekybos pažangai. Per pastaruosius porą 
mėnesių jis išties darydavo užuominas, iš kurių Tomas nu- 
manė išgirsiąs kokį nors jam naudingą pasiūlymą. Dėdei 
pradėjus kalbą, jis ištiesė kojas, susikišo rankas į kišenes 
ir nusiteikė išklausyti daugiažodę įžangą, jog ponas Dinas 
prasisiekė gyvenime vien per savo paties nuopelnus ir no- 
Iįs įspėti jaunimą, kad jeigu jų nelydi sėkmė, tai tik per 
jų pačių trūkumus. Tomas gerokai nustebo, dėdei tiesiai jo 
paklausus: 

— Pala, Tomai, jau greit sueis septyneri metai, kai 
tu į mane kreipeisi, prašydamas darbo, a? 

— Taip, pone; dabar man dvidešimt treji, — atsakė To- 
mas. 

— A, savo metus galėtum ir nutylėti, nes atrodai daug 
vyresnis, o amžius versle nekenkia. Puikiai prisimenu, kaip 
tu atėjai pas mane; iškart pamačiau, kad tu ne iš kelmo 
spirtas, todėl ir nutariau tau padėti. Ir džiaugiuosi galė- 
damas pareikšti, kad nesuklydau — aš retai apsigaunu. Ži- 
nia, Man buvo šiek tiek nesmagu savo sūnėną stumti į 
priekį, bet džiaugiuosi galėdamas pareikšti, kad tu mano 
pasitikėjimą pateisinai, ir jei turėčiau sūnų, nesigailėčiau, 
jei jis būtų į tave panašus. 

Ponas Dinas patapšnojo per tabokinę, vėl ją atidarė ir 
pakartojo taip pat įsijausminęs: 

— Ne, nesigailėčiau, jei jis būtų į tave panašus. 

— Labai džiaugiuosi, kad esate manimį patenkintas, 
pone; aš stengiausi kaip mokėdamas, — pasakė Tomas išdi- 
dokai bei nepriklausomai. 

— Taip, Tomai, aš tavimi patenkintas. Nekalbu, koks 
tu buvai sūnus, nors nuo to mano akyse labai išaugai. Ta- 
čiau aš tave vertinu kaip mūsų firmos partnerį pagal tas 
savybes, kurios pasireiškė darbe. Mūsų verslas geras — 
nuostabus koncernas, pone — ir nėra jokių kliūčių jam 
augti: auga kapitalas ir auga realizavimo rinkos, bet kiek- 
vienos didesnės ar mažesnės firmos klestėjimui būtina 
viena sąlyga — kad jos reikalus tvarkytų tinkami žmonės, 
kuriais galima pasikliauti, o ne kokie padraikos. Mudviem 
su ponu Gestu tai aišku kaip dieną. Prieš trejus metus 
mes į savo firmą priėmėme Gelą ir skyrėme jam aliejaus 
spaudyklos akciją. Kodėl? Ogi todėl, kad Gelo nuopelnai 
firmai buvo verti apdovanojimo. Taip visuomet bus, po- 
ne. Taip ir man buvo. Ir nors Gelas dešimčia metų už tave 
vyresnis, tu kitų privalumų turi. 

Ponui Dinui šnekant, Tomas ėmė šiek tiek nerimauti: 
jis ketino dėdei pasakyti tai, kas jam gali nelabai patikti 
vien todėl, kad bus nauja mintis, o ne vien pritarimas 
dėdės pasiūlymui, kurį jis nujautė. 

— Savaime suprantama,— kalbėjo toliau ponas Dinas, 
baigęs uostyti naują tabako žiupsnį, — tau privalumas, kad 
esi mano sūnėnas, bet aš pripažįstu — jei ir nebūtum man 
giminė, mudu su ponu Gestu būtume įvertinę tavo paslau- 
gas dėl to, kaip tu elgeisi tos Pelio banko istorijos metu; 
tad turėdami domėje tavo uolumą bei dalykinius sugebėji- 
mus, Mudu nusprendėme tau išskirti mūsų firmos akciją, 
kurią metam bėgant su malonumu didinsime. Mūsų nuo- 
mone, tai visais atžvilgiais naudingiau nei padidinti tavo 
algą. Šitaip tu įgausi daugiau svorio ir pasirengsi ateityje 
perimti dalį rūpesčių nuo mano pečių. Kol kas, ačiū Die- 
vui, dar mano pareigos man pagal jėgas, bet aš neinu 
jaunyn — šito nenuneigsi. Sakiau ponui Gestui apie tai su 
tavim pašnekėsiąs, o kai grįši iš šiaurės viską nuodugniai 

aptarsime. Dvidešimt trejų metų vaikinui tai didelis lai- 
mėjimas, bet turiu pripažinti, kad tu jo nusipelnei. 

— Esu labai dėkingas ponui Gestui ir jums, pone, ir, 
žinoma, suprantu, kiek esu skolingas jums, priėmusiam 
mane į firmą ir atidavusiam man daug jėgų. 

Tomas kalbėjo virpančiu balsu ir tai pasakęs nutilo. 

— Taip, taip, — pritarė ponas Dinas, — aš negailiu jė- 
gų, Matydamas, kad jas ne veltui švaistau. Turėjau vargo 
ir su Gelu — antraip jis nebūtų tapęs tuo, kas dabar yra. 

— Bet aš su jumis norėčiau dar apie vieną dalyką pa- 
sikalbėti. Anksčiau apie tai nesu užsiminęs. Jei pamena- 
te, kai buvo parduodamas mano tėvo turtas, jūsų firmai 
buvo atėjusi mintis nupirkti malūną; žinau, kad, jūsų nuo- 
mone, tai būtų buvęs itin geras pinigų įdėjimas, ypač 
malūne įvedus garą. 

— Taip, tikrai. Bet Veikemas mums permušė ranką — 
užsimanė trūks plyš įsigyti malūną. Jis mėgsta per kitų 
galvas eiti. 

— Gal aš ir be reikalo dabar užvedžiau šitą kalbą, — 
tęsė savo mintį Tomas,— bet jums verčiau žinoti, ką aš 
apie malūną galvoju. Man jis brangus. Tėvas mirdamas 
prašė, kad aš, kada galėsiu, pasistengčiau jį atgauti — pen- 
kios mūsų giminės kartos valdė malūną. Aš tėvui pažadė- 
jau, be to, esu prisirišęs prie tos vietos — įokios kitos 
vietos taip nebepamilsiu. Ir jei jums atrodytų, kad tir- 
mai būtų naudinga įsigyti malūną, man būtų lengviau 
įvykdyti tėvo valią. Nebūčiau apie tai užsiminęs, bet jūs 
buvote toks malonus ir pasakėte, kad mano darbas firmai 
vertingas. Ir aš atsisakyčiau viliojančių galimybių vardan 
to, kad galėčiau susigrąžinti malūną — žodžiu, kad laiky- 
damas jį savo rankose ilgainiui atmokėčiau už jį firmai. 

Ponas Dinas atidžiai klausėsi ir atrodė susimąstęs. 

— Aišku, aišku, — tarė pagaliau, — tai gal būtų ir įma- 
noma, jei būtų bent kokios vilties, kad Veikemas atsi- 
sakys šios nuosavybės. Bet tokios vilties maža. Jis malūno 
valdytoju priėmė jaunąjį Džetsomą; matyt, perkant malū- 
ną jo turėta savų sumetimų. 

— Tas jaunasis Džetsomas tinginys ir palaidūnas, — ta- 
rė Tomas.— Jis įniko gerti ir žmonės kalba, kad malūną 
visai nuleido. Lukas man pasakojo — mūsų senasis malū- 

nininkas. Sakė nepasiliksiąs dirbti, jei niekas nepasikeis. 
Tai aš sau pamaniau, kad šitaip reikalams pakrypus, gal 
Veikemas panorės atsisakyti malūno. Pasak Luko, jis la- 
bai širsta, kad šitaip reikalai klostosi. 

— Ką gi, aš apie tai pagalvosiu, Tomai. Reikia apsi- 
klausinėti ir pasitarti su ponu Gestu. Bet matai, jau čia 
būtų nauja veikla, o mes pageidaujame, kad tu liktum 
senoje vietoje užuot perėjęs kur kitur. 

— Kai viskas atsistos į vėžes, pone, aš sugebėčiau tvar- 
kytis ir čia, ir malūne. Aš darbo nesibaidau — kuo dau- 
giau, tuo geriau. Man niekas kitas nerūpi. 


Netgi dėdės Dino klausa, jautri tik verslo reikalams, 
šiuose dvidešimt trejų metų jaunuolio žodžiuose pagavo 
liūdną gaidą. 

— Na jau! Na jau! Jei šitokia sparta kopsi aukštyn, 
neilgai trukus vesi ir tau rūpės žmona. O dėl malūno — 
kol briedis girioje, nėra ko iš anksto iešmą drožti. Bet pa- 
žadu turėti tai galvoje ir tau sugrįžus viską aptarsime. O 
dabar einu pietauti. Rytoj rytą užsuk pas mus pusryčių ir 
prieš kelionę atsisveikink su motina ir seserimi. 


6 
TRAUKOS DĖSNIŲ ILIUSTRACIJA 


Dabar jums akivaizdu, jog Megi įžengė į tokį savo gy- 
venimo laikotarpį, kuris, anot galvotų žmonių, jaunai mer- 
ginai atveria dideles galimybes. Įspūdingos išvaizdos Me- 
gi, patekusi į Seint Ogo aukštąją visuomenę, tuo labiau 
buvo visų apžiūrima, kad tam ratui dar buvo nematyta, 
ypač pasipuošusi tokiais kukliais pašvitais, kokius girdė- 
jote susirūpinusią Liusi aptariant su teta Pulet; žodžiu, ji 
iš tikrųjų atsidūrė prie naujo posūkio savo gyvenime. Per 
vakarėlį pas Liusi jaunasis Toris tampė veido raumenis la- 
biau nei visada, kad ta „tamsiaakė mergina, ten, kampe“ 
išvystų jį visoje didybėje, kurios suteikė monoklis; o ke- 
lios jaunos ledi parėjo namo užsimaniusios įsitaisyti trum- 
pas rankoves su juodais nėriniais ir supintus į kasą plau- 
kus ant viršugalvio susukti į plačią karūną — „Juk ta pa- 
nelės Din pusseserė žaviai atrodė". Tad vargšė Megi, pri- 

slėgta skaudžios praeities ir nerimaujanti dėl varganos 
ateities, nejučiom tapo kai kokio pavydo objektu bei paš- 
nekesių tema tiek naujai įrengtoje biliardinėje, tiek tar- 
pusavyje artimų draugių, dėl puošimosi neturinčių viena 
nuo kitos jokių paslapčių. Panelės Gest, paprastai tik iš 
malonės bendraujančios su Seint Ogo šeimomis ir čia dik- 
tuojančios madas, santūriai vertino Megi elgesį. Ji ne iš- 
syk sutikdavo su geroje draugijoje paplitusiomis nuomo- 
nėmis, teigdama, jog nežinanti, ar tos nuomonės teisin- 
gos, ar ne, o tai kliudė sklandžiai kalbos tėkmei ir atsi- 
davė gaucherie !; bet, kaip žinia, damos, pastebėjusios ko- 
kius savo naujos pažįstamos trūkumus, nepalankiai jai ne- 
nusiteikia — ir gal tai laikytina jų draugiškumu. Be to, 
Megi ne kiek nesimaivė ir nekoketavo, o juk nuo seno 
manoma, jog šitokiu žavėjimu moterys varo vyrus iš pIro- 
to, ir net kai kurios jos lyties atstovės pajuto jai gailestį 
dėl jos nesugebėjimų netgi savo grožiu kristi į akis. Varg- 
šelė, nedaug jos privalumų! Beje, teko pripažinti, kad ji 
neturi jokio dirbtinumo, o jos status ir nelygus elgesys — 
tai tik atsiskyrusio ir nelengvo gyvenimo pasekmė. Tie- 
siog stebėtina, kad ji nebuvo storžievė kaip kad kiti Liu- 
si giminės, apie kuriuos užsiminus paneles Gest šiek tiek 
nupurtydavo. Nėra malonu susigiminiuoti su tokiais žmo- 
nėmis, kaip Glegai ir Puletai, tačiau tuščia būtų atkalbi- 
nėti Stiveną, kai jis ką užsibrėžia ir, be abejo, prieš 
pačią Liusi net neišėjo prieštarauti — jos negalėjai nepa- 
mėgti. Liusi, žinoma, troško, kad panelės Gest būtų palan- 
kios jos Mylimai pusseserei, o ir Gestas būtų pakėlęs vė- 
ją, jei tos bent kiek būtų jos kratęsi. Šiomis aplinkybėmis 
pakvietimų į Park Hausą nestigo; beje, ir į kitus namus, 
nes panelė Din buvo tokia mėgiama ir iškili Seint Ogo vi- 
suomenės narė, kad jai neparodyti dėmesio būtų net ne- 
pritikę. 

Tad Megi pirmą kartą gavo pažinti jaunos ledi gyve- 
nimo ir patirti, kaip jautiesi atsikėlusi rytą, kai nelaukia 
nei toks darbas, nei anoks. Šis naujas laisvalaikio bei ne- 
sibaigiančių pramogų pojūtis, — lengvas vėjelis dvelkia pa- 
vasariniais sodo kvapais, nuolat skamba muzika, o tu sau 


! Nerangumas (pranc.). 

iš palengvo vaikštinėji šviečiant saulei ar saldžiai užsisva- 
joji, valčiai slystant upe — po daugelio nepriteklių metų 
savaime svaigino; pirmąją savaitę Megi rečiau lankė liūd- 
ni prisiminimai bei nuojautos. Dabar gyvenimas išties bu- 
vo vienas malonumas: kaip smagu vakare pasipuošti ir 
pasijusti viena iš pavasario grožybių. Ją visad lydėjo 
susižavėję žvilgsniai — ji nebebuvo niekieno nepastebima 
ir dažnai barama, turinti tik kitiems rodyti dėmesį ir nie- 
kad sau jo nesulaukti. Stivenui su Liusi išėjus jodinėti, 
jai patikdavo atsisėsti vienai prie fortepijono ir įsitikinus, 
jog sena darna tarp jos pirštų ir klavišų išliko ir atgijo 
tarsi draugiška giminystė, neišardoma išsiskyrimo, rinkti 
iš vakaro girdėtas melodijas ir tol jas kartoti, kol jos įgau- 
davo jai artimą išraišką bei aistringumą. Vien akordų 
skambinimas jai teikė džiaugsmo, ir ji dažnai atsiversdavo 
pratybų knygas, o ne muzikines pjeses, kad užsimiršusi 
pasimėgautų paprastais sąskambiais. Jos meilė muzikai 
anaiptol nebylojo apie kokį ypatingą jos talentą; veikiau 
jos jautrumas muzikinėms emocijoms buvo iam tikra iš- 
Iaiška aistringo veržlumo, būdingo visai jos prigimčiai 
ir sulydančio visas jos ydas bei dorybes tarsi į nekantrų 
reiklumą, dėl kurio jos tuštybė pasireikšdavo ne moteriš- 
ku koketavimu ar gudrybėmis, o aukštais siekiais. Bet jūs 
jau senokai pažįstate Megi ir jums nebe tiek rūpi jos bū- 
das, kiek istorija, kurią vargu ar galima numatyti, netgi 
visapusiškai atskleidus būdo savybes. Mūsų gyvenimo tra- 
gedijas nulemia ne vien mūsų vidinė sandara. ,„Būdas,— 
kaip skelbia vienas iš abejotinų Novalio ' aforizmų, — bū- 
das ir yra likimas“. Bet ne vien būdas. Hamletas, Danijos 
princas, buvo neryžtingas, linkęs į apmąstymus, ir štai 
todėl gimė viena didžiausių tragedijų. Tačiau jeigu jo tė- 
vas būtų sulaukęs senatvės, o dėdė miręs anksti, galime 
įsivaizduoti Hamletą vedus Ofeliją: jis visą amžių būtų 
nugyvenęs turėdamas protingo žmogaus vardą, nepaisant 
jo polinkio į monologus bei piktoko pasišaipymo iš gra- 
žiosios Polonijaus dukters, jau nekalbant apie jo atvirą 
storžieviškumą savo uošviui. 

Žodžiu, Megi lemtis šiuo metu dar yra nežinomybė, ir 


* Novalis (1772—1801) — vokiečių rašytojas romantikas. 

turime palaukti, kol ji atsiskleis kaip nepažymėta žemė- 
lapyje upė; kol kas aišku tik tiek, kad upė pritvinusi iki 
krantų bei veržli ir kad visos upės randa sau galutinę 
priebėgą. Pakerėta naujų džiaugsmų Megi jau nebepasi- 
duodavo lakiai vaizduotei ir liovėsi galvojusi apie savo 
ateitį; nerimas dėl būsimo susitikimo su Filipu nebeuž- 
gožė kitų minčių — gal, Nneprisipažindama net sau, nė 
kiek nesigailėjo, kad tas susitikimas nusivilkino. 

Mat Filipas tą vakarą, kai buvo laukiamas, neatėjo, ir 
ponas Stivenas Gestas atnešė žinią, kad jis išvykęs į pajū- 
rį tikriausiai piešti gamtos eskizų, ir neaišku, kada sugrįš. 
Filipas visad šitoks — dingsta niekam nė žodžio nepasa- 
kęs. Jis grįžo tik po dvylikos dienų ir rado abu Liusi raš- 
telius; jis išvažiavo nieko nežinodamas apie Megi atvy- 
kimą. 

Turbūt nereikia grįžti į devynioliktuosius savo metus, 
norint suprasti, kas dėjosi Megi širdyje per tas dvylika 
dienų, koks ilgas atrodė tas laiko tarpas, nes buvo kupi- 
nas naujų potyrių bei greitos minčių kaitos. Pirmosios pa- 
žinties dienos visuomet reikšmingesnės ir atmintyje užima 
daugiau vietos nei po to einantis ilgesnis laikotarpis, ne 
toks gausus atradimų bei naujų įspūdžių. Per tą dešimtį 
dienų maža tesuskaičiuotum valandų, kai ponas Stivenas 
Gestas nesėdėjo prie Liusi šono, nestovėjo kur šalia prie 
pianino ar nelydėjo jos pasivaikščioti; jis kur kas uoliau 
ėmė asistuoti Liusi, nors šito visi ir tikėjosi. Liusi buvo 
labai laiminga — juo laimingesnė, kad nuo to laiko, kai 
pas ją svečiavosi Megi, Stivenas darėsi vis įdomesnis ir 
smagesnis. Tarp Stiveno ir Megi nuolat vyko žaismingi 
ginčai — kartais ir rimti, — per kuriuos jiedu atsiskleisda- 
vo, sužavėdami romiąją, nuolankiąją Liusi, ir jai netgi ke- 
lis sykius atėjo į galvą mintis, kad Megi ištekėjus už Fi- 
lipo, jie sudarytų nuostabų kvartetą visam gyvenimui. 
Ar7i galimas daiktas, kad mergina su savo mylimuoju jaus- 
tųsi laimingesnė, esant trečiam asmeniui ir jos niekad ne- 
graužtų pavydas, nors pokalbis dažniausiai megztųsi su 
tuo trečiuoju asmeniu? Galimas, jei ta mergina būtų ne- 
drumsčiamos ramybės kaip Liusi, ir įsitikinusi žinanti, kas 
dedasi abiejų jos draugų širdyse ir nelinkusi į niekuo ne- 
paremtas abejones, galinčias tą įsitikinimą pakirsti. Be to, 

juk Stivenas sėsdavosi šalia Liusi, jai paduodavo ranką, 
jos pritarimo visuomet atsiklausdavo, ypač žinodamas jo 
sulauksiąs. Diena dienon jis būdavo jai toks pat švelnus 
ir mandagus, atidus visiems jos norams ir taip pat rūpes- 
tingai juos tenkinantis. Ar iš tiesų taip pat? Liusi atrodė, 
jog netgi labiau, tad nieko nuostabaus, kad tikroji jo pa- 
sikeitimo prasmė prasprūdo jai pro akis. Stiveno elgesį 
diktavo tylus sąžinės balsas, ir jis net pats to nesuvokė. 
Jo dėmesys Megi buvo palyginti santūrus, ir netgi iš pa- 
žiūros tarp jų atsirado kažkoks atstumas, užkertantis ke- 
lią netgi tokiam galantiškumui, kokį jis rodė pirmą jų pa- 
žinties dieną irstantis valtimi. Stivenui įėjus tuo metu, kai 
Liusi nebūdavo, arba jai palikus juos vienu du, jie nė žo- 
deliu nepersimesdavo: paprastai Stivenas įnikdavo į gaidų 
sąsiuvinius, o Megi dar stropiau palenkdavo galvą prie 
siuvinio. Vienas įsitempęs kaip styga jusdavo kito buvimą. 
Ir vis tiek abudu laukdavo, jog taip pasikartotų kitą die- 
ną. Nė vienas iš jų dar apie tai nesusimąstė ir savęs ty- 
lomis nepaklausė „Kur visa tai linksta?“ Megi tik nujau- 
tė, kad jai gyvenimas naujai atsiskleidžia, ir ji buvo taip 
veikiama savo tiesioginių pergyvenimų, kad nebelikdavo 
jėgų juos suvokti ar nagrinėti. Stivenas savaime vengė 
mintyse kelti kokius klausimus ir net sau neprisipažino 
jaučiąs poveikį, turėsiantį jo veiksmams lemiamos reikš- 
mės. Liusi sugrįžus į kambarį, jiedu vėl nesivaržydavo vie- 
nas kito: Megi išdrįsdavo Stivenui paprieštarauti ar iš jo 
pasijuokti, o jis savo ruožtu pasiūlydavo jai pasekti pa- 
vyzdžiu tos žavingos romano veikėjos panelės Sofi Ves- 
tern!, kuri itin „gerbdavo vyrų sampratą“. Megi nebijo- 
davo pažvelgti tiesiai jam į akis — nors kažkodėl veng- 
davo jo žvilgsnio, kai būdavo vieni. — o jis netgi išdrįs- 
davo jos paprašyti jam paakomponuoti, nes Liusi neati- 
traukdavo pirštų nuo rankdarbių mugei, ir netgi pamoks- 
laudavo jai už per greitą tempą, nes tai išties buvo Megi 
silpna vieta. 

Vieną dieną — tądien grįžo Filipas — Liusi netikėtai 
susitarė vakarą praleisti pas ponią Ken, kuriai sveikatą 


' Anelų rašytojo Henrio Fieldingo (1707—1754) romano  ,„Pamesti- 
nuko Tomo Džonso“ veikėja. 

pakirto bronchito priepuolis, grėsęs įsisenėti, ir jai teko 
perduoti visas savo pareigas būsimoje mugėje į rankas 
kitų damų, o tarp jų, jos pageidavimu, turėjo būti ir Liu- 
si. Visa tai buvo aptarta esant Stivenui, ir jis girdėjo Liu- 
si pažadant pietauti anksčiau ir šeštą valandą užvažiuoti 
drauge pasiimti panelę Tori, pranešusią apie ponios Ken 
prašymą. 

— Štai dar vienas pamokantis tų beprotiškų mugių pa- 
vyzdys,— nebeištvėrė Stivenas, vos panelei Tori išėjus iš 
kambario,— atitraukia jaunas merginas nuo namų židinio 
ir įsuka į tvirkantį arbatinių gaubtų ir išsiuvinėtų ridikiu- 
lių verpetą! Man įdomu, ar tikrasis moters pašaukimas 
ne stengtis, kaip vyrus pririšti prie namų, ir dar labiau 
stengtis, kaip viengungius išvilioti iš namų. Jei šitaip il- 
giau užsitęs, sutrūkinės visuomenės saitai. 

— Ne, ne, taip ilgai nesitęs,— nuramino jį juokdama- 
si Liusi, — nes mugė įvyks kitą savaitę. 

— Ačiū Dievui! — tarė Stivenas.— Pats Kenas anądien 
sakė, kad jam nepatinka, kai tuštybei tenkinti imamasi 
labdaros, bet kaip britams stinga sveikos nuovokos pri- 
tarti tiesioginiams mokesčiams, taip Seint Ogui trūksta 
susipratimo pastatyti ir išlaikyti mokyklą, nepasitelkiant 
kvailų užmačių. 

— Negi jis taip ir pasakė? — paklausė sunerimusi ma- 
žoji Liusi, išplėsdama rusvas akis.— Nesu girdėjusi jį pa- 
našiai kalbant, maniau jį pritariant mūsų veiklai. 

— Neabejoju jį pritariant jums, — tarė Stivenas, švel- 
niai jai nusišypsodamas,— nors šįvakar jūsų išėjimas yra 
piktybinis, bet aš žinau jus taip elgiantis iš geros valios. 

— O, jūs per daug geros nuomonės apie mane, — pasa- 
kė Liusi, dailiai nuraudusi palingavo galvą, ir tuo pokalbis 
baigėsi. Savaime buvo aišku, kad Stivenas vakare neapsi- 
lankys, todėl pagal nebylų susitarimą jis užtęsė rytinį 
vizitą ir atsisveikino tik po keturių. 

Tuoj po pietų Megi atsisėdo svetainėje su Miniu ant 
kelių, palikusi dėdę vieną gurkšnoti vyną ir snūduriuoti, 
o Motiną knapsoti prie mezginio, nes paprastai iki arba- 
tos ji šitaip leisdavo laiką valgomajame. Megi pasilenkė 
paglostyti mažą šilkinį padarėlį ir paguosti, šeimininkei 
išėjus, kai išgirdusi žingsnius nuo žvyrkelio, pakėlė galvą 

ir pamatė sodo keliuku žingsniuojant poną Stiveną Ges- 
tą, sakytum, tiesiai nuo upės. Neįprasta jį išvysti tuoj po 
pietų! Juolab, kad jis dažnai skųsdavosi Park Hauze pie- 
taujant vėlai. Ir visgi jis čia, juoda eilute, matyt, parėjęs 
namo ir vėl grįžęs valtimi. Megi skruostai užkaito, šir- 
dis ėmė tankiau plakti — nieko nuostabaus, kad susijaudi- 
no viena nepratusi svečius sutikti. Jis pamatė ją žiūrint 
pro atdaras stiklines duris ir kilstelėjęs skrybėlę nesusto- 
damas žengė prie jų, neidamas aplinkui. Jis irgi paraudo 
ir atrodė nei šioks, nei toks — kaip jaunas, nekvailas, su- 
sitvardantis vyras, laikydamas susuktą gaidų ritinėlį ir ne- 
ryžtingai sakantis, ką sumojęs: 

— Jūs nustebote vėl mane matydama, panele Taliver,— 
man dera atsiprašyti, kad užklupau jus taip netikėtai, bet 
man prireikė vykti į miestą ir mūsų žmogus mane vValti- 
mi atirė: pamaniau, užnešiu jūsų pusseserei ,„Merge- 
lės iš Artua“ gaidas, kurias rytą buvau pamiršęs atnešti. 
Gal malonėtumėte jai perduoti? 

— Gerai,— atsakė sumišusi Megi ir laikydama ant ran- 
kų Minį atsistojo, bet nesusigaudydama, ką toliau daryti, 
vėl atsisėdo. 

Stivenas padėjo skrybėlę bei gaidas, kurios nusirito 
ant grindų, ir atsisėdo į kėdę šalia Megi. Anksčiau jis 
niekad taip arti jos nesisėdo, ir abu susivokė atsidūrę vi- 
sai naujoje padėtyje. 

— Ak tu numylėtas lepūnėli! — tarė Stivenas ir pasi- 
lenkė patempti Miniui už ilgų gaurų, nusvirusių ant Megi 
rankos. 

Nuo šių žodžių kalba neužsimezgė, o kadangi pašne- 
kovas jų neišplėtojo, stojo tyla. Glostančiam Minio gal- 
vą Stivenui atrodė, kad jis kažką daro ir, kaip būna sapne, 
pats save stebi. Tačiau buvo labai malonu, tik jis troško, 
kad išdrįstų pažvelgti į Megi ir ji pažvelgtų į jį — leistų 
jam ilgai pasižiūrėti į tas keistas, gilias jos akis ir tada jis 
nurimtų ir vėl atgautų blaivią nuovoką. Stivenas pama- 
nė, kad jo tas noras darosi tarsi manija, ir jis nuolat lau- 
žo galvą, kaip atkreipti į save ilgą Megi žvilgsnį neišsi- 
šokstant ir nesukeliant sumišimo. Megi galvoje nebuvo 
aiškios minties — tik pojūtis tarsi patamsyje visai Virš 
jų būtų pakilęs ore plačiasparnis paukštis, nes ji neva- 

liojo pakelti akių ir matė vien juodą papurusį Minio 
kailį. 

Bet šitaip negalėjo tęstis be galo, gal ilgai ir neužsi- 
tęsė, o tik pasirodė, kad ilgai — vienos minutės sapnas iI- 
gi atrodo ilgas. Pagaliau Stivenas atsitiesė, nukarinęs vie- 
ną ranką už kėdės atkaltės, ir pažvelgė į Megi. Ką sakyti? 

— Tikriausiai bus nuostabus saulėlydis; ar neisite pa- 
sigrožėti? 

— Nežinau,— atsakė Megi. Po to drąsiai pakėlė akis ir 
pasižiūrėjo pro langą.— Jei nežaisiu su dėde kortomis kri- 
bidžo. 

Vėl tyla, vėl glostomas Minis, kuris buvo įžvalgus ir 
jokio dėkingumo nejautė, o veikiau nusiteikė urgzti. 

— Mėgstate būti viena? 

Megi gan šelmiškai žvilgtelėjo į Stiveną ir paklausė: 

— Ar mandagu, jei atsakysiu „taip'? 

— Tiesą sakant, šitokio pavojingo klausimo neprašy- 
tas svečias neturėtų užduoti, — atsakė Stivenas, sužavėtas 
jos žvilgsnio ir pasiryždamas sulaukti dar vieno tokio.— 
Bet man išėjus, jums dar liks visas pusvalandis pabūti 
vienai, — pridūrė jis išsiimdamas laikrodį.— Žinau, kad 
ponas Dinas anksčiau pusės aštuonių nepasirodo. 

Vėl tyla, per kurią Megi sėdi įbedusi akis pro langą 
ir tik prisiversdama pasuka galvą ir vėl nuleidusi žvilgsnį 
į Minio nugarą taria: 

— Gaila, kad Liusi turėjo išeiti. Muzika šiandien at- 
puola. 

— Ryt vakare prie mūsų prisidės naujas balsas, — pa- 
sakė Stivenas.— Gal pasakytumėte savo pusseserei, kad 
grįžo Filipas Veikemas. Eidamas namo buvau jį sutikęs. 

Megi krūptelėjo, tarsi per ją nuo galvos iki kojų būtų 
perbėgusi kažkokia srovė. Tačiau iškilo susiję su Filipo 
vardu kiti vaizdai ir išblaškė ją kaustančius kerus. ŪUmai 
pražvalėjusi ji atsistojo, paguldė Minį ant pagalvėlės ir 
nuėjo pasiimti kampe padėto didžiojo Liusi rankdarbio 
krepšio. Stivenas prisiminė, ką jam pasakojo Liusi apie tų 
šeimų vaidus, ir nusivylęs sutriko — gal Megi nepatiko 
taip netikėtai paminimas Veikemo vardas? Ilgiau užsibūti 
nebebuvo jokios prasmės. Megi vėl atsisėdo už stalo su 
siuviniu ir atrodė nedraugiška bei išdidi, 0 jis — jis apsi- 

kvailino pas ją įsibrovęs. Svečias, atėjęs be jokios dings- 
ties, be jokio reikalo, yra nemalonus ir net juokingas. Kal- 
bos nėra, Megi susivokė jį ant greitųjų papietavus savo 
kambaryje, kad galėtų sugrįžti ir rasti ją Vieną. 

Kokia berniokiška mąstysena išsilavinusio dvidešimt 
penkerių metų vyro, ragavusio netgi teisinių žinių! Bet 
atsigręžę į istoriją, įsitikinsime, jog tokie atvejai nereti. 

Tuo kartu per grindis nusirito vilnonių siūlų kamuolys, 
ir Megi kilstelėjo jį pasiekti. Stivenas irgi atsistojo, pakė- 
lęs kamuolį, pasižiūrėjo į ją sumišusiomis, gailiomis aki- 
mis ir Megi, susitikusi su jo žvilgsniu, jam paduodant ka- 
muolį, įžvelgė jose visai naują išraišką. 

— Sudie,— tarė Stivenas ir jo balse buvo toks pat 
apmaudus nepasitenkinimas, kaip ir jo akyse. Jis nedrįso 
ištiesti jai rankos ir prabilęs susibruko abi rankas į kiše- 
nes. Megi pamanė šiurkščiai pasielgusi. 

— Nepabūsite? — paklausė ji droviai, nenusukdama 
akių į šalį, kad vėl nepasirodytų šiurkšti. 

— Ne, ačiū, — atsakė Stivenas, neatitraukdamas žvilgs- 
nio nuo tų ir nenuolankių, ir pakerėtų akių — taip ištroš- 
kęs žiūri į tolimą upelio vagą.— Manęs valtis laukia... 
Ar pasakysite pusseserei? 

— Taip. 

— Kad atnešiau gaidas. 

— Taip. 

— Ir kad Filipas sugrįžo. 

— Taip. (Šįkart Filipo vardas Megi neužkliuvo.) 

— Nenorėtumėte šiek tiek pasivaikščioti po sodą? — 
paklausė Stivenas dar švelnesniu balsu, bet tuojau sumi- 
šo, nes ji neatsakė „ne“, o nusisukusi žengė prie atdarų 
stiklinių durų ir jam norom nenorom teko imtis skrybėlę 
ir eiti paskui ją. Tačiau jis tuoj sumetė už tai atsilyginti. 

— Prašom laikytis mano rankos, — pasakė jis tyliai lyg 
paslaptį. 

Keista, bet pasiūlymas remtis į tvirtą ranką paperka 
daugumą moterų; gal tokios paramos tuo metu joms nė 
nereikia, bet pojūtis šalia esant vyrišką jėgą, kuri joms 
siūloma, tenkina jų vaizduotę. Ar dėl tos, ar dėl kitos 
priežasties Megi paėmė jam už parankės ir po žaliais nu- 
svirusiais pupmedžiais jiedu drauge apėjo veją, vėl tarsi 

skendėdami tokiose pačiose svajingose miglose kaip prieš 
ketvirtį valandos, tik Stivenas, sulaukęs to trokštamo 
žvilgsnio, visai nepasijuto atgavęs blaivią nuovoką, o 
Megi tarsi per rūką dingčiojo tokios mintys: kaip ji čia 
atsidūrė, kodėl išėjo pasivaikščioti? Juodu nė žodžiu ne- 
persimetė. Jei būtų kalbėjęsi, nebūtų taip įtemptai jutę 
vienas kitą. 

— Atsargiai, neužkliūkite laiptelio,— tarė pagaliau 
Stivenas. 

— O, aš jau einu vidun,— atsakė Megi, tam laipteliui 
pasimaišius kaip išsigelbėjimui.— Viso labo. 

Ji tuoj ištraukė ranką ir tekinom puolė į namus, nė 
nepagalvojusi, kad dėl tokio staigumo jai bus dar nesma- 
giau prisiminti pastarąjį pusvalandį. Ji apie nieką negal- 
vojo. Klestelėjusi į žemą fotelį prapliupo ašaromis. 

— Ak Filipai, Filipai, kad mudu vėl būtume drauge... 
ir taip ramiai vaikščiotume po Raudonąją daubą. 

Stivenas valandėlę žiūrėjo jai įkandin, po to grįžo į 
valtį ir greit išlipo prieplaukoje. Jis visą vakarą praleido 
biliardinėje, rūkydamas vieną po kito cigarus ir praloši- 
nėdamas. Niekur iš ten nėjo, pasiryžęs apie tai negalvoti, 
negaivinti tų vaizdų — Megi ir taip jam nuolat stovi prieš 
akis: ji laikosi jo rankos, o jis žvelgia į ją. 

Tačiau neišvengiamai atėjo metas šaltoje žvaigždžių 
šviesoje traukti į namus, keikti save už tą užgaidą ir sau 
prisiekinėti, jog daugiau niekad su Megi nepasiliks vie- 
nu du. Juk tai beprotystė: jis įsimylėjęs Liusi, visa širdi- 
mi prie jos prisirišęs ir su ja susižadėjęs — taip, kaip su- 
sižada garbingi vyrai. Kam jis pažino tą Megi Taliver, iš- 
mušusią jį iš pusiausvyros; gal kokiam kitam vyrui ji bū- 
tų miela, neįmenama, garbinama ir neduodanti ramybės 
žmona, bet jis niekada jos nesirinktų. Ar ją užplūdo tokie 
pat jausmai kaip jį? Jis vylėsi, jog ne. Kam ją aplankė! 
Ateityje nepames savitvardos. Jai nebus malonus, gal net 
su ja susipyks. Susipyks su ja? Argi įmanoma pyktis su 
būtybe, kurios šitokios akys — iššaukiančios ir meldžian- 
čios, priešginios ir prieraišios, įsakmios ir nuolankios, ku- 
pinos kerinčių priešingybių? Išvysti tokią būtybę, paverg- 
tą Meilės — geidautina vyrui lemtis... bet kam kitam, ne 
jam. 

Šis vidinis monologas buvo užbaigtas kažkokiu neaiš- 
kiu šūksmu, Stivenas numetė šalin paskutinio cigaro nuo- 
rūką, susikišo rankas į kišenes ir lėtesniu žingsniu patrau- 
kė krūmais apsodinta alėja. Tas šūksmas nebuvo palai- 
mingas. 


7 
VĖL PASIRODO FILIPAS 


Kitas rytas buvo labai lietingas; tokiais rytais Vyrai, 
neturintys neatidėliotino darbo namuose, paprastai lanko 
savo artimiausius draugus ir pas juos užsisėdi. Dulksno- 
jantis lietus, visai pakenčiamas einant pėsčiomis ar jojant 
į vieną pusę; jis gali tuoj pereiti į liūtį arba visai prasi- 
blaivyti, tad panašų vizitą paprastai nutraukia tik įsilieps- 
nojęs ginčas; užslėpto nepakantumo vienas kitam dažniau- 
siai nepakanka. O kas Anglijoje gali būti įsimylėjėliams 
geistiniau, jei ne lietingas rytas? Anglijos saulė dažnai ap- 
vilia — skrybėlaitės ne visada gelbsti, o atsisėdęs ant žo- 
lės gali persišaldyti. Tačiau lietumi galima pasikliauti. Ap- 
sivilkęs lietpaltį, praleki risčia ir netrukus atsisėdi mėgs- 
tamiausioje vietoje, kiek aukščiau arba kiek žemiau savo 
dievaitės kėdės (mMetafiziniam protui tai vienas ir tas pat, 
galbūt kaip tik dėl tos priežasties moterims vienu kartu 
ir lenkiamasi, ir žiūrima į jas iš aukšto) tvirtai įsitikinęs, 
kad jokia viešnia tokiu metu neužsuks. 

— Stivenas tikriausiai šįryt ateis anksčiau,— pasakė 
Liusi. — Lyjant jis visada ankstyvas. 

Megi nieko neatsakė. Pyko ant Stiveno ir jau ėmė gal- 
voti, jog nebepakęs jo, ir jei nebūtų liję, tą rytą būtų iš- 
ėjusi pas tetą Gleg ir išvengusi susitikimo su juo. O, da- 
bar teks ieškoti kokios dingsties pasilikti su motina ir vi- 
sai jam nepasirodyti. 

Tačiau Stivenas anksčiau neatvyko, ir kitas svečias, ar- 
timesnis kaimynas, jį aplenkė. Įėjęs į kambarį Filipas 
norėjo tik nusilenkti, manydamas, kad jų pažintis yra pa- 
slaptis ir negalima išsiduoti; bet Megi žengus prie jo iš- 
tiesta ranka, jis tuoj suprato Liusi viską žinant. Tą akimir- 
ką abu susijaudino, nors Filipas jai daug valandų ruošėsi; 

bet kaip visi žmonės, kurie per gyvenimą eina mažai ti- 
kėdamiesi palankumo, jis retai prarasdavo savitvardą ir 
iš opaus išdidumo jokių savo jausmų neparodydavo. Visos 
Filipo vidinės dramos, kad ir labai įsisiautėjusios, papras- 
tai pasireikšdavo tik tuo, kad jis labiau pablykšdavo, vos 
įtempdavo šnerves ir kalbėdavo aukštesniu balsu, o paša- 
linių akimis tai buvo tik šalto abejingumo ženklai. O Me- 
gi, tiek tesugebanti nuslėpti savo sielos virpesius lyg bū- 
tų sudėta iš muzikinių stygų, pajuto, kad jai akys pri- 
tvinko ašarų, kai juodu tylėdami spaudė vienas kitam ran- 
ką. Bet tai nebuvo sielvarto ašaros, o kažkuo priminė tas 
ašaras, kuriomis apsipila moterys bei vaikai, radę prie ko 
prisiglausti ir dirsčiodami atgal į grėsusį pavojų. Mat Fi- 
lipas, dar neseniai jos sąmonėje neatsiejamas nuo minties, 
kad užtrauks teisėtus Tomo priekaištus, per tokį trumpą 
laiką tapo tarsi už jos esančia sąžine, suteikiančia jai iš- 
sigelbėjimą ir stiprybės. Jos ramus, švelnus prieraišumas 
Filipui, išleidęs šaknis dar vaikystėje, ir prisiminimai apie 
ilgus nedrumsčiamus pašnekesius, ryškiai atskleidusius ins- 
tinktyvius jos prigimties polinkius, — ir jau vien tai, kad 
jis kur kas labiau žadino jos gailestį bei atsidavimą, o ne 
tuštybę, ar kitas egoistines jos savybes — dabar jai buvo 
tarsi šventovė, tarsi neliečiamybė, kur ji gali rasti priebėgą 
nuo vilionių, kurioms turi priešintis gerieji jos pradai Ir 
kurios tik sukeltų vidinę sumaištį ir pastūmėtų į nelaimes. 
Toks naujas nusiteikimas į Filipą nuslopino neramumą, 
kurį būtų jautusi, bijodama peržengti Tomo nustatytas jų 
bendravimo ribas; ištiesdama jam ranką ji nė nebandė 
tvardyti pritvinkstančių ašarų. Liusi taip ir įsivaizdavo jų 
susitikimą ir širdyje džiūgavo vėl suartinusi Filipą su Me- 
gi, nors, nepaisant viso jos geranoriškumo Filipui, norom 
nenorom pateisino savo pusbrolį Tomą, kad jį baido šios 
poros fizinis neatitikimas, — pusbrolį Tomą, tokį prozišką 
žmogų, nemėgstantį nei poezijos, nei pasakų. Bet ji tuoj 
prapliupo čiauškėti, kad kuo greičiau Filipas su Megi nu- 
stotų varžesi. 

— Koks jūs geras, koks šaunus, — pračiulbo ji savo 
gražiu aukštu balseliu kaip ulbantis paukštis — kad vos at- 
važiavęs apsilankote pas mus. Gal todėl aš jums ir at- 
leisiu, kad taip nedovanotinai pabėgote, nė žodelio savo 

draugams nepranešęs. Prašom va čia sėstis, — tauškėjo ji 
toliau, pastatydama jam patogiausią kėdę,— ir iš mūsų 
sulauksite atlaidumo. 

— Jūsų valdžia visi piktnaudžiautų, panele Din,— ta- 
rė Filipas atsisėdęs, — nes niekas nepatikėtų jūsų griežtu- 
mu. Jūsų nuolaidumas tik skatintų žmones blogiems po- 
elgiams. 

Liusi kažką žaismingai atsikirto, bet Filipas nebeišgir- 
do, nes, savaime aiškų, jau buvo atsisukęs į Megi, kuri 
žiūrėjo į jį atviromis meiliomis akimis kaip žiūrime į se- 
niai nematytą draugą. O koks buvo jų išsiskyrimas! Jis 
taip aštriai, taip ryškiai prisiminė, taip karštai atgamino 
visa, kas buvo pasakyta per jų paskutinį pokalbį tarsi jis 
būtų įvykęs vakar, o kadangi greit pažeidžiamų žmonių 
stiprūs jausmai neišvengiamai lydimi pavydo bei nepa- 
sitikėjimo, jis pamanė įžvelgiąs Megi žvilgsnį, laikyseną 
pasikeitus. Tokio pasikeitimo ir baiminęsis, ir tikėjęsis, jis 
iškart nusigriebė šios minties, juolab kad priešingų įro- 
dymų neturėjo. 

— Ar man ne puikios atostogos? — pasakė Megi.— 
Liusi kaip geroji pasakų krikštamotė akies mirksniu mane 
iš vargdienės pavertė karalaite. Aš nieko neveikiu, kiauras 
dienas dykinėju, o ji atspėja kiekvieną mano užgaidą. 

— Vadinasi, jai labai smagu su jumis. Atstojate jai 
visą žvėryną mažų gyvūnėlių. Labai gražiai atrodote, Me- 
gi, permaina jums į naudą. 

Toks dirbtinas pokalbis tęsėsi tol, kol Liusi, nutarusi 
padaryti jam galą, labai įtikinamai suriko kažką pamir- 
šusi ir išėjo iš kambario. 

Megi su Filipu tuoj pasilenkė į priekį, susiėmė ran- 
komis, žvelgdami vienas į kitą patenkinti, bet liūdni kaip 
draugai, susitikę prisiminti neseniai išgyvento bendro siel- 
varto. 

— Aš pasakiau broliui, kad noriu su jumis susitikti, Fi- 
lipai, paprašiau atleisti mane nuo duoto žodžio ir jis ne- 
prieštaravo. 

Impulsyvioji Megi norėjo iš pat pradžių pasakyti Fili- 
pui, kokie tarp jų galimi santykiai, bet susilaikė. Po to, 
kai jis prisipažino ją mylįs, įvyko tokie skaudūs dalykai, 
kad ji neprisivertė pirmoji apie juos prabilti. Tarsi būtų 

užgaulė Filipui net užsiminti apie brolį — taip jį įžeidusį 
brolį. Bet Filipas, sutelkęs visas mintis į Megi, tuo metu 
daugiau nieko nejuto. 

— Vadinasi, Megi, mudu galime būti bent draugai? 
Mums niekas nekliudys? 

— Ar jūsų tėvas neprieštaraus? — paklausė Megi, ati- 
traukdama ranką. 

— Aš jūsų nė už ką neatsisakyčiau, nebent pati to gei- 
dautumėte, Megi,— atsakė Filipas nurausdamas.— Kai ku- 
Tiais atvejais, kaip jums sakiau, aš nepaklūstu tėvui. Tai 
vienas iš jų. 

— Tad iš tiesų niekas nekliudo mudviejų draugystei, 
Filipai, — kol aš čia, galėsime abudu susitikti, pasikalbėti, 
bet greit išvyksiu. Ketinu gan greit važiuoti į naują tar- 
nybą. 

— Ar tai neišvengiama Megi? 

— Taip, man nedera čia ilgai užsisvečiuoti. Paskui bus 
sunku prisitaikyti prie kitokio gyvenimo, į kurį pagaliau 
metas grįžti. Neprivalu iš kitų gyventi, neprivalu iš bro- 
lio gyventi, nors jis man labai geras. Jis mane mielai iš- 
laikytų, bet man tai būtų nepakenčiama. 

Filipas, valandėlę patylėjęs, prabilo aukštu, silpnu bal- 
su, rodančiu, kad jis iš paskutiniųjų tvardosi. 

— Ar kitos išeities nėra, Megi? Negi jūs sau numatote 
tik tokį gyvenimą, kur arti nebus tų, kas jus myli? 

— Taip, Filipai, — atsakė ji ir pažvelgė atsiprašančio- 
mis akimis tarsi maldaudama patikėti, kad jai kito kelio 
nėra.— Bent jau dabar taip susiklostė aplinkybės. Neži- 
nau, kas bus toliau. Bet aš imu galvoti, kad man meilė 
niekad neatneš didelės laimės — man ji visados atmiešta 
skausmu. O kad mokėčiau kaip vyras susikurti pasaulį 
greta Meilės. 

— Jūs vėl grįžtate prie savo ankstesnės minties, Me- 
gi, tik ji įgavo naują pavidalą — prie tos minties, kurią 
aš stengiausi išrauti, — tarė Filipas su kartėlio gaida bal- 
se.— Ieškote naujos atsižadėjimo atmainos, kad tik išveng- 
tumėte kančios. Dar kartą jums sakau, jog tai neįmanoma 
išvengti, nebent iškreipiant ar suluošinant savo prigimtį. 
Kuo aš būčiau pavirtęs, jei būčiau bandęs išvengti kan- 
čios. Man vienintelis opiumas būtų panieka ir cinizmas, 

o gal net būčiau susirgęs savimyliška didybės manija ir 
įsivaizdavęs esąs dangaus numylėtinis todėl, kad nesu 
žmonių mylimas. 

Filipui kalbant tas kartėlis jo balse stiprėjo; matyt, tie 
žodžiai buvo ne tik atsakymas Megi, bet jais išsiliejo ir jo 
paliesti jausmai. Tą akimirką jį prislėgė skausmas. Sub- 
tilus išdidumas neleido jam nė iš tolo užsiminti apie mei- 
lės žodžius — apie vienas kitam prisiektą meilę. O šitaip 
tarsi primindamas Megi apie jos pažadą, jo akimis žiū- 
rint, jis jau griebtųsi niekingo spaudimo. Aiškinti, kad 
pats nepasikeitė, irgi negalėjo, nes tai būtų nuskambėję 
kaip prašymas. Jo meilė Megi labiau nei kita jo patirtis 
buvo pažymėta perdėtos pajautos, kad yra kitoks nei vi- 
si — kad ji, kad visi aplinkui ir žiūri į jį kaip į kitokį. 

Tačiau Megi sugraužė sąžinė. 

— Taip, Filipai, — tarė ji vaikiškai atgailaudama kaip 
ir anksčiau, jam priekaištaujant,— tikrai esate teisus. Aš 
visuomet per daug mąstau apie savo pergyvenimus ir per 
mažai apie kitų — apie jūsų. Kaip man jūsų reikia, kad 
paakintumėte ir pabartumėte; daug kas atsitiko taip, kaip 
jūs iš anksto buvote sakęs. 

Tai tardama Megi padėjo alkūnę ant stalo ir parėmusi 
galvą žiūrėjo į jį lyg atgailaujančiomis, lyg paklusniomis 
akimis, o jis jai atsakė žvilgsniu, kurio prasmę ji pama- 
žėle įminė — ta prasmė buvo labai apčiuopiama. Negi jis 
dabar pagalvojo apie tą patį, ką ir ji? Kažką apie Liusi 
mylimąjį? Ta mintis ją nupurtė, nes suteikė apibrėžtumo 
dabartinei jos padėčiai ir paryškino tai, kas atsitiko iš 
vakaro. Staiga pervėrus dvasiniam skausmui, jai užspaudė 
krūtinę, ir ji atitraukė ranką nuo stalo, kad pakeistų pozą. 

— Kas yra, Megi? Ar kas atsitiko? — paklausė Filipas, 
apimtas nepaaiškinamo nerimo, nes vaizduotėje nusigrieb- 
davo bet ko, kas jiems abiem galėjo būti lemtinga. 

— Ne, nieko, — atsakė Megi sukaupdama visas valios 
pajėgas. Neleistina, kad Filipui ateitų į galvą ta pasibai- 
sėtina mintis, kurią ji išmes iš savo galvos.— Nieko, — 
pakartojo Megi,— šiaip susimąsčiau. Jūs sakydavot, kad 
aš turėsiu kada nors atmokėti už tą savo badmiriavimą, 
kaip jūs vadinote, taip ir yra. Muzika ir kiti malonumai 
vos tik tapo prieinami, mane įtraukė lyg sūkurys. 

Ji pasiėmė siuvinį ir ryžtingai kibo į darbą, o Filipas 
žiūrėjo į ją ir dvejojo, ar už jos žodžių daugiau niekas 
neslypi. Megi būdinga jaudintis dėl miglotų priekaištų 
sau. Tačiau netrukus garsiai suskambo durų skambutis, 
nuaidėjęs po visą namą. 

— O, tokiu garsumu iš numirusių prikeltum! — tarė 
Megi puikiai valdydamasi, nors širdis suspurdėjo.— Kažin, 
kur yra Liusi. 

Liusi nebuvo kurčia tokiam skambučio šauksmui ir po 
trumpos valandėlės, per kurią buvo galima spėti nesku- 
bant pasikeisti keliais pasisveikinimo žodžiais, pati įvedė 
Stiveną svetainėn. 

— Sveikas, seni, — tarė jis, žengdamas tiesiai prie Fi- 
lipo ir draugiškai paspausdamas jam ranką; o Megi jis 
nusilenkė iš tolo.— Puiku, kad sugrįžote, bet įsitaisęs sa- 
vo buveinę po pat stogu, nesielkite kaip žvirblis:— čia iš- 
skrendate, čia parskrendate, nė tarnams nieko nepraneš- 
damas. Dabar buvo gal dvidešimtas kartas, kai aš veltui 
turėjau užsikarti tais begaliniais laiptais į jūsų studiją, 
nes tarnai manė, kad esate namuose. Tokie dalykai ap- 
kartina draugystę. 

— Pas mane taip mažai kas lankosi, jog nė neverta 
kas sykį apie savo atvykimą ar išvykimą pranešinėti tar- 
nams,— atsakė Filipas, pasijutęs nustelbtas žvalaus, stip- 
raus Stiveno, kalbančio stipriu balsu. 

— Kaip šįsyk laikotės, panele Taliverė — pasakė Sti- 
venas perdėtai mandagiai ir ištiesė ranką lyg atlikdamas 
džentelmeno pareigą. 

Megi atkišo galus pirštų ir atsakė su išdidžiu abejin- 
gumu: 

— Ačiu, gerai. 

Filipas akylai juodu stebėjo, tačiau Liusi, įpratusi prie 
jų nelygaus elgesio vienas su kitu apgailestaudama pa- 
manė, kad jų abipusis geranoriškumas kartais nepajėgia 
užgniaužti instinktyvios, abipusės antipatijos. ,,Stivenui 
tokios moterys, kaip Megi nepatinka, o ją erzina Stive- 
nas todėl, kad laiko jį savimyla“,— mintyse nutarė atvi- 
raširdė Liusi. Vos šitaip itin mandagiai pasisveikinę, Sti- 
venas su Megi abu pasijuto užgauti kits kito šaltumo. Ir 
Stivenas, berdamas klausimus Filipui, kaip jam pasisekė 

išvyka piešti iš natūros, vis galvojo apie Megi, nes šį 
sykį neįtraukė jos į pokalbį kaip visad... „Megi ir Fili- 
pas neatrodo džiugūs,— pamanė Liusi, — pirmasis susitiki- 
mas kažko juos nuliūdino". 

— Man rodos, tie iš mūsų, kas dar šiandien nejojo 
šuoliais, — tarė Stivenas, — visai sužvarbo nuo lietaus. Gal 
imkimės muzikos? Nepraleiskime progos, kol Filipas ir 
jūs čia. Duokite duetą iš „,„Mazanielo“ !;: dar jo Megi ne- 
girdėjo ir neabejoju, kad jai patiks. 

— Tad eime,— tarė Stivenas, žengdamas prie pianino, 
ir pabandė dainuoti tą melodiją „lia-lia-lia“ žemu, labai 
maloniu bosu. 

— Filipai, būkit geras, jūs akompanuokite,— paprašė 
Liusi, — o aš galėsiu tęsti savo darbą. Jūs neprieštarauja- 
te, tiesa? — pridūrė ji, Metusi žavų, klausiamą žvilgsnį, 
kaip paprastai, susirūpinusi, ar jos pasiūlymas nebus ne- 
malonus, bet drauge nekantraudama baigti siuvinėjimą. 

Filipas nuo tokio pasiūlymo pragiedrėjo, nes turbūt 
nėra jausmų, išskyrus gal tik ypatingą baimę ir ypatingą 
sielvartą, kuriems muzika nesuteiktų palengvėjimo, o tą 
akimirką Filipą užplūdo gausybė tokių sudėtingų jausmų, 
kaip trio ar kvartetai, kurie yra skirti vienu metu išreikš- 
ti meilei ir pavydui, nuolankumui ir tūžtančiam įtarumui. 

— O ne, pasakė jis sėsdamas prie pianino, — tai labai 
geras būdas praplėsti mūsų netobulo gyvenimo ribas ir 
vienu kartu pabūti trijuose asmenyse — dainininko, muzi- 
kanto ir klausytojo — arba dailininko ir dainininko. 

— O, jums yra ko pavydėti, mano rankos atbulais 
pirštais, — tarė Stivenas.— Berods, seniai pastebėta, jog 
žmonės, turintys didelių organizacinių gabumų, visi tokie. 
Manyje protiniai gabumai nustelbia visa kita. Ar jūs šito 
nepastebėjote, panele Taliver? 

Stivenas netyčiomis iš įpročio vėl žaismingai kreipėsi į 
Megi, o ta nuraudo ir nesusilaikė nepašmaikštavusi. 

— Polinkį kitus nustelbti pastebėjau, — atsakė ji nu- 
sišypsojusi, ir Filipas tą valandėlę iš visos širdies vylėsi, 
kad jai toks polinkis nemalonus. 


'! Lyrinė italų kompozitoriaus Karafo daina. 

— Liaukitės, liaukitės,— įsiterpė Liusi, — muzikos, mu- 
zikos! Kitą kartą aptarsime vienas kito savybes. 

Muzikai suskambus Megi pastangos tęsti darbą visad 
būdavo tuščios. O šiandien ji itin stengėsi, nes mintis Sti- 
veną numanant, kaip jai patinka jo dainavimas, skatino 
ne vien žaismingą pasipriešinimą — ji savo ruožtu numanė 
jį atsistojant taip, kad galėtų į ją žiūrėti. Bet visos pastan- 
gos buvo veltui: netrukus ji paleido iš rankų siuvinį ir 
visi jos ketinimai išsisklaidė, kai ją užvaldė kerintis du- 
etas, jos jausmus tuo pat metu ir sustiprinęs, ir susilpni- 
nęs —-sustiprinęs jos ilgesį džiaugsmų ir susilpninęs jiems 
pasipriešinimą. Melodijai perėjus į minorą, ji net kilste- 
lėjo — taip buvo paveikta šio staigaus pasikeitimo. Varg- 
šė Megi! Ji buvo labai graži įsijautusi į muziką ir atvė- 
Iusi sielą neišsemiamai garsų galybei. Galėjai pastebėti 
ją visu kūnu atsiliepiant į kiekvieną gaidą, kai ji truputį 
pasilenkusi į priekį sugniaužė rankas tartum į jas remda- 
masi, 0 jos akys išsiplėtė ir švietė atvira, vaikiška džiu- 
gia nuostaba, — tokią išraišką jos visad įgaudavo laimin- 
giausiomis valandėlėmis. Liusi, kitais kartais sėdėdavusi 
prie pianino ir niekad tokios Megi nemačiusi, neatsispyrė 
pagundai prisėlinti prie jos ir pabučiuoti. Filipas, kartkar- 
tėmis dirsteldavęs į ją pro atverstų gaidų sąsiuvinį, irgi 
pamanė, jog tokios įjausmintos Megi dar nebuvo regėjęs. 

— Dar, dar ką nors! — sušuko Liusi, kai duetas buvo 
pakartotas antrą sykį — Ką nors audringo, Megi visad 
sako mėgstanti veržlius garsus. 

— Tuomet „Leiskimės į kelią“, — pasakė Stivenas, — la- 
bai tiks lietingą rytą. Bet ar jūs linkusi atsitraukti nuo 
šventų savo pareigų ir drauge su mumis padainuoti? 

— O taip, — atsakė juokdamasi Liusi. — Tik malonėki- 
te surasti ant didžiosios etažerės ,„Elgetos ariją“ !. Ji paiši- 
nais viršeliais. 

— Labai pravarti pastaba, kai ten dvi dešimtys vienas 
už kitą paišinesnių viršelių — tarė Stivenas, eidamas prie 
etažerės. 

— Tuo tarpu ką nors paskambinkite, Filipai, — tarė Liu- 
si, pamačiusi, kad jo pirštai bėgioja po klavišus.— Ką jūs 

! Anglų kompozitoriaus Johno Gay (1685—1732) muzikinė satyrinė 
komedija. 

dabar skambinate? Koks gražus motyvas, man visai ne- 


girdėtas. 
— Nejau? — paklausė Filipas, garsiau paskambinda- 
mas melodija.— Iš ,,Somnambulo“ ! — „Ah! perchė non po- 


sso odiarti' *. Aš nežinau visos operos, bet turbūt tenoras 
sako herojei visados ją mylėsiąs, nors ji ir pamestų jį. 
Esate girdėjusi mane tuos žodžius angliškai dainuojant 
„Aš vis dar tave myliu". 

Filipas ne visai atsitiktinai pasirinko tokią dainą. kuri 
netiesiogiai išreikštų tai, ką pats neprisiverčia jai tiesiai 
pasakyti. Pro jos ausis neprasprūdo nė vienas jo žodis, ir 
kai jis uždainavo, ji suprato aistringą muzikos skundą. Tas 
maldaujantis tenoro balsas nebuvo ypatingo grožio, bet 
Megi nė kiek nenustebo, nes buvo girdėjusi jį nuotrupo- 
mis dainuojant pritildytu balsu, kai jiedu vaikščiodavo 
užžėlusiais keliukais po išsikerojusiais Raudonosios dau- 
bos uosiais. Tuose žodžiuose tarsi skambėjo priekaištas — 
ar tai buvo Filipo mintyse? Megi gailavo per pokalbį įti- 
kinamiau jam nepasakiusi, jog nenorinti atgaivinti jokių 
vilčių apie jų meilę tiktai todėl, kad jos atsimuša į neįvei- 
kiamas aplinkybes. Daina užuot jaudrinusi Megi, graudino, 
žadino tolimus prisiminimus, mintis ir skatino ne pakilu- 
mą, O tylią graužatį. 

— Jūs visi tenorai kaip vienas, — tarė Stivenas su gai- 
domis rankoje laukdamas, kol Filipas baigs dainą.— Veda- 
te iš kelio gražiąją lytį tirliuodami apie meilę ir pastovu- 
mą, o patys velnią galvojate. Matyt, yra tik vienas ke- 
lias nutraukti visus jūsų verkšlenimus — nukirsti galvą ir 
atnešti ant lėkštės, kaip darydavo viduramžių tenorams 
ar trubadūrams. Kol panelė Din atsiplėš nuo savo šeivų, 
būtinai turiu patiekti priešnuodžių. 

Ir Stivenas įžūliai sugriaudėjo: 

Ar turiu iš meilės vysti 
Dėl gražios moters po žemėm lįsti? 


Rodės, net visas kambarys atgijo, užplūstas naujų gar- 
sų. Liusi, visuomet Stivenu didžiuodamasi, nusijuokė ir 
žengė prie pianino, įsmeigusi į jį sužavėtas akis, o Megi, 

! Italų kompozitoriaus V. Bellinio (1801—1835) opera. 

2 „Ak! kodėl nepajėgiu jūsų neapkęsti“ (ital.). 

nors ir bandančią priešintis ir tokiai dainai, ir dainininkui, 
užvaldė kažkokia nematoma jėga, pasigavo kažkokia ban- 
ga, kuriai ji nevaliojo atsispirti. 

Megi, netgi piktokai pasiryžusi neišsiduoti, griebėsi 
darbo ir įnirtingai siūdama kreivus dygsnius ir badydama 
sau pirštus nepakėlė akių ir nekreipė dėmesio, kas deda- 
si kambaryje, kol trys balsai darniai užtraukė „„Leiskimės 
į kelią. 

Manau, kad Megi būtų pajutusi slaptą, nenusakomą 
pasitenkinimą, jei būtų žinojusi, kad tam įžūliam savymei- 
lai Stivenui dabar niekas nerūpi, tik ji; kaip greit jo pasi- 
ryžimą elgtis su ja pabrėžtinai abejingai keičia nekantrus 
troškimas sulaukti iš jos kokį nors palankumo ženklą, per- 
simesti su ja pritildytu žodžiu ar žvilgsniu. Tokia proga 
netrukus pasitaikė, jiems perėjus prie ,„Audros“' muzi- 
kos. Kai Megi atsistojo ir žengė per kambarį pasiimti jai 
prireikusio suolelio, Stivenas, tuo metu nedainavęs ir ju- 
tęs kiekvieną jos judesį, atspėjo jos norą, puolė pirmas 
ir padavė jai suolelį tokiomis meldžiančiomis akimis, kad 
būtų buvę negailestinga nepasižiūrėti į jį dėkingu žvilgs- 
niu. O kai tau prie kojų atidžiai padeda suolelį itin sa- 
vimi pasitikintis vyriškis — ne šiaip koks vyriškis, 0 iš- 
skirtinis, kuris staiga atrodo toks nuolankus, susirūpinęs 
ir delsia vis dar pasilenkęs, kad galėtų paklausti, ar čia, 
tarp lango bei židinio, nebus skersvėjo ir ar jam nevertė- 
tų perkelti jos darbo staliuką į kitą vietą, — tokie dalykai 
moters akyse savaime pažadina išdavikišką švelnumą, juo- 
lab kad Megi savo mergystės metais gyvenimiškas pamo- 
kas gaudavo labai buitiška kalba. Jai šitoks atidumas ne- 
buvo kasdienis įvykis, 0 naujiena, ir jos pagarbos alkis 
dar nė kiek nebuvo patenkintas. Stiveno balse buvo toks 
švelnus rūpestis, kad ji pažvelgė tiesiai į prie jos pasilen- 
kusį veidą ir tarė: 

— Ne, ačiū. 

Ir jų žvilgsniai paglostė vienas kitam širdį kaip ir va- 
kar. 

Tai buvo Stiveno paprastas mandagumo poelgis, trukęs 


! Ištrauka iš italų kompozitoriaus Gioacchino Rossinio (1792— 1868) 
operos „Vilhelmas Telis“. 


414 


vos porą minučių, ir Liusi dainuodama gal net jo nepaste- 
bėjo. Tačiau Filipui, kurio širdyje jau buvo įsimetęs kaž- 
koks miglotas nerimas, ieškantis menkiausios smulkme- 
nos, kad save pateisintų, toks Stiveno staigus paslaugu- 
mas ir pasikeitęs Megi veidas, matyt, atspindintis ano švy- 
tėjimą, krito į akis kaip ryškus kontrastas ankstesniam 
perdėtam abejingumui, ir jis čia įžvelgė jam skaudžią 
prasmę. Vėl suskambeęs Stiveno balsas žeidė įtemptus jo 
nervus kaip krintančio geležinio lakšto džerškesys, ir jis 
net panūdo imti brazginti pianiną. Jis dar tikrai neturėjo 
jokio apčiuopiamo pagrindo įtarti tarp Stiveno ir Megi 
esant kokių nepaprastų jausmų, proto balsas jam taip ir 
sakė, ir jis panoro tuojau pat eiti namo, kad galėtų šal- 
takraujiškai apsvarstyti šiuos klaidingus įspūdžius ir įsiti- 
kinti jų nepagrįstumu. Kita vertus, jis norėjo čia pasilik- 
ti tol, kol ir Stivenas — visuomet būti šalia Megi, kai ša- 
lia jos bus Stivenas. Vargšui Filipui atrodė savaime su- 
prantama, netgi neišvengiama, kad kiekvienas vyriškis, 
pamatęs Megi, ją įsimylėtų! Ji neregės laimės, jei duo- 
sis viliojama Stiveno Gesto; ši mintis padrąsino Filipą ir 
tokioje šviesoje jo meilė pasirodė vertesnė. Apkurtintas 
vidinio sąmyšio jis ėmė painioti gaidas ir, Liusi nustebu- 
si žvilgčiojo į jį, kai atėjo ponia Taliver kviesti priešpie- 
čių, o ir Filipui atsirado gera dingstis iškart nustoti skam- 
binus. 

— A, ponas Filipas, — tarė ponas Dinas jiems įėjus į 
valgomąjį.— Seniai jūsų nemačiau. Jūsų tėvas turbūt iš- 
vykęs? Anądien užėjau pas jį į biurą, ir man pasakė, kad 
jo Mieste nėra. 

— Buvo su reikalais keliom dienom išvykęs į Mard- 
portą,— atsakė Filipas, — bet jau grįžo. 

— Vis dar mėgsta ūkininkauti, a2 

— Tikriausiai, — tarė Filipas, gana nustebęs dėl tokio 
susidomėjimo jo tėvo užsiėmimais. 

— Aha! — tarstelėjo ponas Dinas.— Berods, jam pri- 
klauso žemė ir šioje upės pusėje, ir anoje? 

— Taip. 

— Aha! — tęsė ponas Dinas, pjaustydamas balandėlių 
pyragą.— Ko gero, jis įsitikino, jog žemė kietas riešutas, 
nepigus pomėgis. Aš jokių pomėgių neturėjau, ir niekad 

jais neužsikrėsčiau. Ir nėr blogiau, jei Žmonės įsikala sau 
į galvą, kad jų pomėgis atneš pinigų. Tuomet žarsto pini- 
gus kaip grūdus iš maišo. 

Liusi pasidarė nesmagu, tėvui nei iš šio nei iš to ėmus 
kibti prie Veikemo išlaidumo. Bet ponas Dinas tuo ir 
baigė šneką ir per visus priešpiečius buvo neįprastai ty- 
lus bei susimąstęs. Liusi, jau išmokusi permatyti tėvo nuo- 
taikas, ir pastaruoju metu itin susidomėjusi visu tuo, kas 
susiję su Veikemais, nesitvėrė smalsumu sužinoti, kas pa- 
skatino tėvą užvesti šią kalbą. Juo labiau įtarė tėvą ne 
šiaip sau klausinėjus, nes po to jis ilgam nutilo. 

Panorusi su tėvu apie ką nors ypatinga pasišnekėti ar 
ko paklausti, ji griebdavosi seno išmėginto būdo: ir šį- 
kart, kažkokia dingstimi po pietų išprašiusi ponią Taliver 
iš valgomojo, atsisėdo ant mažo suolelio prie tėvo kelių. 
Tos akimirkos ponui Dinui būdavo didžiausias gyvenimo 
malonumas, kurį, kaip jis manė, užsitarnavo savo nuopel- 
nais; jis net nesipriešindavo Liusi, kai ta, nemėgdama, kad 
jai į plaukus pribyrėtų tabako, tokiais atvejais visų pirma į 
savo rankas pasiimdavo tabokinę. 

— Tu dar nenori miego, tėte, tiesa? — paklausė ji at- 
sinešusi suoliuką ir atlenkdama stambius pirštus, sugniau- 
žusius tabokinę. 

— Dar ne,— atsakė ponas žvilgčiodamas į grafiną, ku- 
riuo galėjo išlyginti ką tik patirtą skriaudą.— O tu ko no- 
Ii? — pridėjo jis, mMeiliai suėmęs jos smakrą su duobute.— 
Savo mugei išvilioti iš manęs kelis soverenus? A? 

— Ne, dabar neturiu jokių savanaudiškų užmačių. 
Šiaip noriu pasišnekėti, o ne ko nors prašyti. Man įdomu, 
tėte, kodėl tu šiandien klausinėjai Filipą Veikemą apie jo 
tėvo žemes? Labai keista, nes tu niekad su Filipu apie jo 
tėvą nesišneki; ir kas tau darbo, jei Veikemas savo po- 
mėgiui švaisto pinigus? 

— Tai dalykiški interesai, — atsakė ponas Dinas, mos- 
telėjęs ranka lyg atstumdamas bet kokį skverbimąsi į šią 
paslaptį. 

— Betgi, tėte, tu visuomet sakydavai, kad Veikemai 
užaugino Filipą kaip mergaitę, ir kas tau šovė į galvą, ką 
nors iš jo sužinoti apie tėvo reikalus? Tavo tokie tiesūs 
klausimai buvo išsišokstantys. Ir Filipas labai nustebo. 

— Niekai, vaikeli! — atsakė ponas Dinas, teisindamas 
savo elgseną gražioje draugijoje, nes jos, kildamas aukš- 
tyn, mokėsi nemažom pastangom.— Sklinda kalbos, kad 
Veikemo malūnas ir žemės anoje upės pusėje — Dorlkou- 
to malūnas, kaip žinai, priklausęs tavo dėdei Taliveriui,— 
nepateisina įdėtų lūkesčių. Man parūpo, ar tavo draugas 
neprasitars, kad tėvui tos žemės jau įsiėdė. 

— Kodėl? O ar tu pirktum malūną, tėte, jei Veike- 
mas norėtų jo atsikratyti? — nekantriai paklausė Liusi — 
A, man viską pasakyk — atiduosiu tabokinę, jei viską 
pasakysi. Megi sako, didžiausia jų visų svajonė, kad To- 
mas kada nors atgautų malūną. Toks buvo paskutinis jų 
tėvo žodis. Tomui, kad jis būtinai atgautų malūną. 

— Šš, katyte, — tarė ponas Dinas, pasinaudodamas at- 
siimta tabokine.— Apie tai niekam nė žodžio, girdi? La- 
bai maža vilties, kad jie atgautų malūną, ar kas kitas iš- 
plėštų jį iš Veikemo rankų. O jei jis užuostų, jog mes per- 
kame malūną, ketindami perleisti jį Taliveriams, juo pik- 
čiau jo įsitvertų. Ir nėra ko stebėtis. Iš pirmo jis gana 
žmoniškai pasielgė su Taliveriais, bet negi dabar širdį ro- 
dys, kad jį botagu išplakė. 

— Sakyk, tėte,— tarė kiek iškilmingai Liusi — ar tu 
manim pasitiki? Neklausinėk, iš kokių paskatų apie tai su 
tavim šneku,— jos labai labai rimtos. Atmink, jog aš šį 
tą nutuokiu — tikrai nutuokiu. 

— Na gerai, paklausysime. 


— Jei tu leistum man šią paslaptį atskleisti Filipui Vei- 
kemui ir pasakyti, jog tu norėtum nupirkti malūną ir ko- 
kiu tikslu — jog mano pusbroliai svajoja jį vėl įsigyti ir 
kodėl įsigyti, — esu įsitikinusi Filipą padėsiant tai padaryti. 
Nė kiek neabejoju jo geranoriškumu. 

— Kas gi tau šovė į galvą, dukrele? — paklausė po- 
nas Dinas nesusigaudydamas.— Argi jam tai rūpi? — Po 
to metęs į dukterį skvarbų žvilgsnį pridūrė: -—— Ar tik ne- 
manai, kad kritai vargšui vyrukui į akį ir dabar gali sukti 
ji aplink pirštą? (Ponas Dinas buvo visai ramus, kur duk- 
ters širdis linksta). 

— Ne, tėte, aš jam nerūpiu kaip ir jis man. Bet aš ne 
tuščiai kalbu. Bet manęs nieko apie tai neklausk. O jei 

pats susivoksi, man nieko nesakyk. Tik duok man laisvas 
rankas veikti kaip tinkamai. 

Liusi atsistojo nuo suoliuko ir atsisėdo ant tėvo kelių 
šį prašymą palydėdama bučiniu. 

— Ar tikrai neprikrėsi šunybių? — paklausė jis, neat- 
sigėrėdamas dukterimi. 

— Taip, tėte, tikrų tikriausia. Aš turiu galvą — iš ta- 
vęs paveldėjau biznieriaus gyslelę. Kai tau parodžiau sa- 
vo išlaidų knygelę, argi nebuvai sužavėtas? 

— Gerai jau gerai; jei tas jaunikaitis laikys liežuvį už 
dantų, bėdos nebus. Teisybę sakant, kitu keliu ką nors 
laimėti beveik nėra galimybių. Na, o dabar einu miegoti. 


8 
VEIKEMAS NAUJOJE ŠVIESOJE 


Nepraėjus nė trims dienoms po jūsų nugirsto Liusi po- 
kalbio su tėvu, ji rado progos pasišnekėti su Filipu vienu 
du, Megi išvykus aplankyti tetą Gleg. Visą dieną ir visą 
naktį Filipas nerimdamas svarstė, ką jam pasakė Liusi, 
kol nuodugniai apgalvojo, kaip jam veikti. Jis manė da- 
bar atsiradus galimybei pakeisti jo santykių su Megi plot- 
mę ir pašalinti bent vieną tarp jų esančią kliūtį. Pagautas 
įkarščio, žvitriai bei apdairiai tarsi šachmatininkas numa- 
tė ir apskaičiavo kiekvieną ėjimą ir net pats nustebo stai- 
ga aptikęs savyje taktiko talentą. Jo veikimo planas buvo 
tiek drąsus, tiek nuosekliai apgalvotas. Nutvėręs valan- 
dėlę, kai tėvas nebeturėdamas neatidėliotinų skubių dar- 
bų pasiėmė į rankas laikraštį, Filipas priėjo iš už nugaros 
ir padėjęs ranką jam ant peties tarė: 

— Tėve, gal norėtum užeiti į mano būstą ir pasižiūrėti 
naujų piešinių. Aš juos jau pakabinau. 

— Mano kojos nebelanksčios, Filai, — pasakė Veikemas 
padėjęs į šalį laikraštį ir meiliai žvelgdamas į sūnų, — sun- 
ku kapanotis tais tavo laiptais.— Bet tiek to, eime. 

— Tau čia gera vieta, Filai, argi ne? Pro stiklinį stogą 
puiki šviesa, a? 

Įžengęs į studiją jis visuomet pirmiausia apie tai pra- 
šnekdavo. Jam būdavo malonu priminti ir sau, ir sūnui, 

kad tik dėka atsidavusio tėvo jis turi tokią patogią patal- 
pą. Jis buvo geras tėvas ir Emili jei atsikeltų iš kapo, ne- 
turėtų jam ko prikišti. 

— Na, rodyk, rodyk,— tarė jis užsidėdamas akinius ir 
atsisėdęs pailsėti ten, iš kur būtų matyti bendras vaiz- 
das.— Čia gi tavo ištisa paroda. Garbės žodis, tavo pie- 
šiniai, nė kiek neprastesni už Londono dailininko — pa- 
miršau pavardę — paveiksliuką, už kurį Leibernas paklo- 
jo tokius pinigus. 

Filipas palingavo galvą ir nusišypsojo. Atsisėdęs ant 
aukštos kėdutės ir pasiėmęs į ranką grafito pieštuką brėžė 
ryškias linijas, išliedamas savo vidinį virpulį. Jis sekiojo 
akimis tėvą, kai tas atsistojęs ėjo palėčiui ratu, geraširdiš- 
kai skirdamas paveikslams daugiau dėmesio nei iš gryno 
pomėgio peizažams, kol Veikemas sustojo priešais mol- 
bertą, ant kurio buvo pradėti du portretai — vienas di- 
desnis, kitas mažesnis, mažesnysis odos rėmeliais. 

— Vardan Dievo! Kas čia pas tave? — sušuko Veike- 
mas, nustebintas tokio ūmaus perėjimo nuo peizažų prie 
portretų. — Maniau, seniai lioveisi piešęs Žmones. Kas jos? 

— Čia tas pat asmuo, — atsakė paslaugiai ramiu balsu 
Filipas, — tik skirtingo amžiaus. 

— Koks būtent asmuo? — Veikemas įbedė akis į dides- 
nįjį portretą ir jo įtarumas stiprėjo. 

— Panelė Taliver. Mažesniajame, geriau pavykusiame, 
ji dar tais laikais, kai aš mokiausi su jos broliu King Lor- 
tone, didesnįjį nupiešiau grįžęs iš užsienio, bet ji čia ne- 
labai panaši. 

Veikemas atsigręžė lyg įgeltas visas paraudęs, nusi- 
ėmęs akinius ir valandėlę žvelgė į sūnų įsiutęs, tartum už- 
simojęs nutrenkti nuo kėdės tą įžūlų menkystą. Nenuleis- 
damas nuo sūnaus pikto žvilgsnio jis susibruko rankas į 
kišenes ir klestelėjo į krėslą. Filipas neatsakė žvilgsniu, 
ir sėdėjo, ramiai apžiūrinėdamas galą pieštuko. 

— Vadinasi, nori pasakyti, kad nuo tada, kai parva- 
žiavai iš užsienio, palaikai su ja pažintį? — pagaliau pra- 
bilo Veikemas, tuščiai bandydamas visą įtūžį išreikšti Žo- 
džiais, balsu, nes paleisti į darbą rankų buvo nevalia. 

— Taip, iki jos tėvo mirties mudu dažnokai matyda- 
vomės. Susitikdavome Raudonosios daubos tankmėje, ne- 

toli Dorlkouto malūno. Aš ją labai myliu — taip nemylė- 
siu jokios kitos moters. Apie ją svajoju dar nuo tada, kai 
ji buvo maža. 

— Kalbėk toliau, pone! O visą šitą laiką su ja susi- 
rašinėjai? 

— Ne. Jai prisipažinau mylįs prieš pat mudviem išsi- 
skiriant, ir ji davė broliui žodį, kad nei susitikinės su ma- 
nimi, nei susirašinės. Netgi nesu įsitikinęs, ar ji mane my- 
li ir ar sutiktų už manęs tekėti. Bet jei sutiktų, — jei iš 
tikro mane mylėtų — aš ją vesčiau. 

— Ak šitaip atsilygini už visą mano nuolaidžiavimą 
tau ir atsidavimą? — tarė Veikemas išblyškęs ir jau dre- 
bėdamas iš įtūžio, kad yra bejėgis prieš Filipo iššaukiantį 
ramumą bei atkaklumą. 

— Ne, tėve,— atsakė Filipas, pirmą kartą pakėlęs 
akis.— Aš apie jokį atsilyginimą negalvojau. Taip, tu man 
buvai atsidavęs tėvas, bet maniau, jog tu iš meilės nori 
man suteikti tiek džiaugsmo, kiek nuskriaustas likimo ga- 
liu patirti, ir niekad nemaniau, jog tai skola, ir tu tikie- 
si, mane ją atmokėsiant ir paaukosiant visas viltis į lai- 
mę vien tam, kad patenkinčiau tavo jausmus, kuriems 
nepritariu. 

— O aš manau, kad šiuo atveju daugelis sūnų pritar- 
tų savo tėvo jausmams, — atsakė apmaudžiai Veikemas.— 
Tos merginos tėvas buvo tamsus, nežabotas galvijas, vos 
per plauką Manęs neužmušęs. Visas miestas apie tai žino. 
O brolis ne geresnis — toks pat akiplėša, tik šaltakraujiš- 
kesnis. Sakai, jis uždraudė jai su tavim matytis; jei ne- 
pasisaugosi, vardan tavo didžiosios laimės jis tau visus 
kaulus išnarstys. Bet tu, atrodo, jau apsisprendei ir tur- 
būt numatei galimas pasekmes. Žinoma, esi savarankiš- 
kas ir gali vesti tą merginą kada tinkamas -— nors rytoj; 
esi dvidešimt penkerių metų vyras ir eik savais keliais, 
o aš eisiu savais. Nuo šiol mes vienas kitam svetimi. 

Veikemas atsistojo, žengė prie durų, bet kažkas jį su- 
laikė ir užuot išėjęs iš kambario ėmė po jį žingsniuoti. Fi- 
lipas delsė tylėdamas, o kai prašneko, jo balse buvo ait- 
resnė ramybė bei aiškumas. 

— Ne, turėdamas tik savo išteklius, aš negaliu vesti 
panelės Taliver, net jei ji eitų už Manęs. Buvau taip auklė- 

jamas, kad negavau jokios profesijos. Negi aš jai pasiū- 
lysiu ne tik kuprą, bet ir skurdą. 

— Ak va kodėl tu kabiniesi į mane, viskas aišku, — 
pasakė Veikemas vis dar apmaudžiai, bet paskutiniai Fi- 
lipo žodžiai jam perėjo per širdį — pabudo jausmas, val- 
dantis jį jau ketvirtį amžiaus. Vėl jis krito į krėslą. 

— Aš viso šito tikėjausi, — tarė Filipas.-—- Žinau, kad 
tokie vaidai nereti tarp tėvo ir sūnaus. Jei būčiau kaip 
visi mano amžiaus vyrai, į tavo piktus žodžius galėčiau 
atsikirsti dar piktesniais — gal mudu išsiskirtume,— aš ves- 
čiau mylimą merginą ir turėčiau į laimę tiek vilties, kiek ir 
kiti. Bet jei gautum pasitenkinimo, sunaikindamas visa, ką 
dėl manęs esi padaręs, prieš daugumą tėvų turi pranašu- 
mo: iš manęs gali atimti tai, kas mano gyvenimui suteiktų 
šiokios tokios vertės. 

Filipas nutilo, bet tėvas nepravėrė burnos. 

— Tu geriau žinai, kokį dar gautum pasitenkinimą 
be to, kad išlietum savo tuščią pagiežą, pritinkančią lau- 
kiniams klajokliams. 

— Tuščią pagiežą,— pratrūko Veikemas.— Ką tu kal- 
bi? Po velnių! Ar žmogus užsiliepsnoja Meile neprausta- 
burniui, išplakusiam jį botagu? Beje, dar yra ir jo šalta- 
kraujis, pasipūtęs sūnus — tikras velnias, kuris mane, kol 
ten kūrėmės, taip yra įžeidęs, kad kol gyvas nepamiršiu. 
Tokiam tik į kaktą paleidai kulką, bet jis net kulkos ne- 
vertas. 

— Aš kalbu ne apie tavo priešiškumą Taliveriams,— 
pasakė Filipas, širdy dėl savų priežasčių iš dalies pritar- 
damas tėvo žodžiams apie Tomą,— nors tu save žemini, 
jiems puoselėdamas kerštą. Bet aš kalbu apie tai, kad tą 
priešiškumą nukreipi ir į bejėgę merginą, kuri yra išmin- 
tinga, tauraširdė ir nesilaiko savo šeimos siaurapročių prie- 
tarų. 

— Na ir kas? Kam rūpi, ką merginos galvoja, svarbu iš 
kokios ji šeimos. Tau net nedovanotina mintis apie vedy- 
bas su senio Taliverio dukterimi. 

Pirmą kartą per jų pašnekesį Filipas prarado savitvar- 
dą ir iš pykčio nuraudo. 

— Panelės Taliver,— pasakė jis aitriai ir kandžiai, — 
savybės yra tokios, kokios vienintelės duoda teisę į aukš- 

tuomenę, ir tik lėkšti kvailiai nepripažįsta, kad vidurinio- 
ji klasė taip pat gali jomis pasižymėti; ji yra taurios pri- 
gimties, 0 jos draugai, kad ir kas jie, gerbiami už jų do- 
rumą ir nepriekaištingą vardą. Manau, Seint Oge visi 
pripažintų, kad ne ji manęs, o aš jos nevertas. 

Veikemas metė į sūnų piktą klausiantį žvilgsnį, bet 
Filipas buvo kitur akis nusukęs ir po valandėlės su kaž- 
kokiu įsisąmonintu apgailestavimu kalbėjo toliau tarsi pla- 
čiau aiškindamas savo žodžius. 

— Visame Seint Oge rask bent vieną žmogų, kuris 
nepasakytų, kad gražuolė mergina kaip ji, susirišdama su 
apgailėtina būtybe kaip aš, save pražudytų. 

— To betrūko! — sušuko Veikemas vėl stodamasis pa- 
sipiktinęs, nes buvo įžeistas tiek jo tėviškas, tiek Žmogiš- 
kas išdidumas.— Jai tai būtų perkūniškai puikios vedy- 
bos. Jei mergina iš tikrųjų prisirišusi prie vyro, atsitikti- 
nis luošumas buvęs nebuvęs. 

— Tačiau tokiais atvejais mergina prie Vyro papras- 
tai neprisiriša, — pasakė Filipas. 

— Ką gi, — gana atžariai pasakė Veikemas, stengda- 
masis atgauti ankstesnę laikyseną, — jeigu ji tau abejinga, 
tuščiai užvedei su manim kalbą apie ją, 0 aš tuščiai ne- 
daviau sutikimo tam, kas veikiausiai niekada neįvyktų. 

Veikemas žengė prie durų ir net neatsigręžęs išeida- 
mas jas trenkė iš visų jėgų. 

Filipas buvo įsitikinęs, kad šis pokalbis galiausiai pa- 
veiks tėvą taip, kaip jis buvo numatęs, tačiau susivaidiji- 
mas su tėvu išdirgino jam nervus, kurie buvo jautrūs kaip 
moters. Jis nutarė nenulipti žemyn pietų, nes tą dieną ne- 
bepajėgė vėl susitikti tėvą. Veikemas turėjo paprotį va- 
karais, dažniausiai apie pusę aštuonių, jei nebūdavo sve- 
čių, kur nors išeiti; kadangi jau buvo vėlyva popietė, Fi- 
lipas užsirakino savo kambaryje, o po to išėjo paklajoti, 
nutaręs pareiti tik tada, kai jau tėvo nebus namuose. Sė- 
dęs į valtį jis nuplaukė žemyn upe iki savo mėgiamo kai- 
melio, kur papietavęs tyčia užgaišo, kol jau galėjo grįžti. 
Jis dar niekad su tėvu nebuvo vaidijęsis ir ėmė būgš- 
tauti, jog šį nesantaika gali savaitėmis užsitęsti — o per 
tą laiką maža kas gali atsitikti? Šio, savaime šovusio į 
galvą, klausimo prasmę jis net pats sau nedrįso atskleisti. 

Jei visi būtų jį pripažinę, susitaikę, kad jis Megi myli, tai 
neapčiuopiamai baimei būtų buvę mažiau pagrindo. 

Jis vėl užlipo į savo studiją ir krito į krėslą pailsėti, 
atsainiai žiūrinėdamas aplink iškabintus vandens bei uolų 
vaizdus, ir užsnūdo, susapnavęs, kaip jis bejėgis stebi 
Megi slystant žemyn žalsvu blizgančiu dumblinu kriok- 
liu, bet jį staiga pažadino baisus, kaip jam pasirodė, bil- 
desys. 

Ogi tai atsidarė durys — jis snaudė vos trumpą valan- 
dėlę, nes prieblanda dar nė kiek nebuvo patamsėjusi. 
Tai tėvas atėjo ir Filipas kilstelėjo užleisti jam krėslą, 
bet tas pasakė: 

— Sėdėk, aš verčiau pavaikščiosiu. 

Du kartus jis perėjo iš vieno kambario galo į kitą, at- 
sistojo priešais Filipą susikišęs rankas į kišenes ir tarė 
lyg pratęsdamas aną pokalbį. 

— Bet tu, matyt, patinki tai merginai, Filipai, antraip 
ko gi ji būtų slapčiom su tavim susitikinėjusi? 

Filipui ėmė daužytis širdis, veidu tarsi spindulys šmės- 
telėjo raudonis. Jam iškart nebuvo lengva prabilti. 

— King Lortone, kai dar buvo maža, aš jai patikau, 
nes ilgai sėdėdavau prie jos brolio, tam smarkiai susižei- 
dus koją. Tai įstrigo jai atmintyje ir ji mane laikė senu 
draugu. Vėl mudviem susitikus, ji net minties apie mei- 
lę neturėjo. 

— Betgi tu jai galų gale prisipažinai mylįs. Ką ji ta- 
da sakė? — paklausė Veikemas ir vėl ėmė žingsniuoti. 

— Tada sakė mane irgi mylinti. 

— Kelmai rautų, ko tu dar nori? Ar ji ne vėjavaikė? 

— Tada ji buvo labai jauna, — atsakė neryžtingai Fi- 
lipas.— Vargu ar suvokė savo jausmus. Bijau, kad daug 
kas pasikeitė per mūsų ilgą išsiskyrimą ir dėl įsitikinimo, 
jog tarp mudviejų įsiterpusios kliūtys yra neįveikiamos. 

— Bet ji dabar mieste. Mačiau bažnyčioje. Ar parva- 
žiavęs dar su ja nesišnekėjai? 

— Šnekėjausi, buvau ją susitikęs pas poną Diną. Bet 
vėl iš naujo jai pirštis negalėjau dėl kelių priežasčių. Vie- 
na kliūtis atpultų, jei tu duotum savo sutikimą ir pripa- 
žintum ją kaip savo būsimą marčią. 

Veikemas nutilo, stabtelėjęs prie Megi paveikslo. 

— Bet ji ne iš tų moterų, kokia buvo tavo motina, Fi- 
lipai, — pagaliau pasakė jis.— Mačiau ją bažnyčioje — ji 
gražesnė nei šiame portrete — perkūniškai gražios akys, 
ir visa kaip nulieta, bet ji gan pavojinga ir sunkiai su- 
tramdoma, a? 

— Ji labai švelni ir širdinga, ir labai paprasta: be jo- 
kios puikybės ir smulkių moteriškų gudrybių. 

— Ak taip? — burbtelėjo Veikemas ir atsigręžęs į sū- 

nų pasakė.— Bet tavo motinos veidas buvo švelnesnis, plau- 
kai tamsūs, banguoti, o akys pilkos kaip tavo. Tu jos ge- 
rai neprisimeni. Kaip gaila, kad nėra jos portreto. 

— Negi, tėve, nelinkėtum man tokios laimės, kokią 
pats patyrei, negi nenorėtum pradžiuginti mano gyveni- 
mą? Nėra tvirtesnių saitų nei tie, kurie prasidėjo prieš 
dvidešimt aštuonerius metus, kai tu vedei mano motiną, 
O nuo tol tu juos vis stiprinai. 

— Ak, Filai, tu vienintelis pažinai mano geruosius 
bruožus, — tarė Veikemas duodamas sūnui ranką.— Kaip 
galėdami laikykimės vienas antro. Tai kas man dabar da- 
rytina? Lipam žemyn ir tu man viską išdėstyk. Gal man 
nuvažiuoti aplankyti tą tamsiaplaukę panelę? 

Įveikus juos skyrusią kliūtį, Filipas galėjo nesivaržy- 
damas papasakoti tėvui apie savo santykius su Talive- 
Tiais, apie jų troškimą atgauti į šeimos rankas malūną 
bei žeme ir kad kaip tarpinis žingsnis visa tai pirmiau- 
sia atitektų Gest ir Ko. Dabar jis išdrįso ir įkalbinėti tė- 
vą, ir spausti, o tas mieliau nusileido, nei jis tikėjosi. 

— Man tas malūnas kaip šuniui penkta koja, — galų 
gale tarė Veikemas su irzliu nuolaidumu.— Pastaruoju me- 
tu man dėl to malūno rūpesčių iki kaklo. Tegul jie man 
sumoka už jo patobulinimus, ir tiek. Bet vieno manęs ne- 
prašyk — aš akyse nenoriu matyti jaunojo Taliverio ir jo- 
kių reikalų su juo netvarkysiu. Jei tu jį pakenti vardan se- 
sers — tavo valia. Man jis stringa gerklėje. 

Patys įsivaizduokite, kas dėjosi Filo krūtinėje, kai kitą 
dieną išsiruošė pranešti ponui Dinui, jog ponas Veikemas 
nusiteikęs pradėti derybas; ir kaip pergalingai džiūgavo 
Liusi pasiteiraudama tėvo, ar ji dar neįrodė turinti biznie- 
riaus gyslelę. Ponas Dinas gerokai sumišo ir įtarė, jog tarp 
jaunimo „kažkas darosi“, ko jis nežino. Tačiau pono Di- 

no kirpimo vyrams visa, kas vyksta tarp jaunimo, yra taip 
toli nuo tikro gyvenimo kaip ir tai, kas vyksta tarp paukš- 
čių ar drugelių, žinoma, šiukštu, kad tik nuo to nenuken- 


lošia. 
9 
LABDARA VISAME PUOŠNUME 


Megi žavėtinos karjeros Seint Ogo aukštuomenėje vir- 
šūnė, be abejonės, buvo mugės diena, kai pasirodžiusi tarp 
puošnesnių, bet pilkesnių moterų, balta lengvo plevenan- 
čio muslino suknele, manau, ištraukta iš tetos Pulet pri- 
kimštos spintos, išsiskyrė savo paprastu, tauriu grožiu. 
Mes gal tik tuomet susivokiame, kokia dirbtina yra mūsų 
elgsena visuomenėje, kai pamatome žmogų, apdovanotą 
ir grožiu, ir paprastumu; negražaus Žmogaus paprastumą 
mes esame linkę vadinti prastumu. Panelės Gest buvo per 
daug gerai išauklėtos, kad imtų maivytis ar pūstis kaip 
kokios pretenzingos prasčiokės, bet jų prekybinei palapi- 
nei atsidūrus greta tos, kur sėdėjo Megi, tądien visiems 
krito į akis, jog vyresnioji panelė Gest per daug užkėlė 
smakrą, o panelė Lora kalbėjo ir sukinėjosi nuolat norė- 
dama atkreipti kitų dėmesį. 

Visas pasidabinęs Seint Ogas ir apylinkės čion su- 
plaukė; iš tiesų buvo verta net iš toliau atvažiuoti pasi- 
žiūrėti gražios senos salės su aukšto kraigo stogu, raižy- 
tomis ąžuolinėmis sijomis, didelėmis ąžuolinėmis dvivė- 
rėmis durimis ir iš viršaus ant mugės margumynų krintan- 
Čia šviesa; tai labai neįprastas statinys — ant sienų nu- 
dažyti platūs, jau išblukę dryžiai, o šen bei ten dar puikuo- 
jasi heraldiški gyvūnai šeriuotais ilgais snukiais — herbai, 
puoselėti kilmingų giminių, kažkada valdžiusių šią salę, 
dabar tarnaujančią miestiečių reikmėms. Didelis skliau- 
tas, atskirtas viename gale viršutinės sienos, vainikavo 
ąžuolinę galeriją, ir už jos atsiveriančioje patalpoje buvo 
sustatyti oranžeriniai augalai ir prekystaliai su gaivinan- 
čiais gėrimais — tai labai patraukli priebėga mugėje slam- 
pinėjantiems vyrams, kurie pasistumdę apačioje, pasi- 

rinkdavo šią patogesnę apžvalgos vietą. Tiesą sakant, šis 
senovinis pastatas taip tobulai atitiko pagirtinus šiuolai- 
kinius tikslus — suteikė labdarai elegancijos ir tenkinda- 
mas tuštybę padėjo papildyti lėšų stygių — ir buvo toks 
įspūdingas, jog retas kuris čion įėjęs neišreikšdavo savo 
susižavėjimo. Netoli didžiojo skliauto virš galerijos buvo 
akmeninė niša su vitražais, gal vienintelė šios salės sti- 
listinė svetimybė, jau vien dėl senumo nusipelniusi pa- 
garbos; netoli nišos Liusi ir pasirinko savo palapinei vie- 
tą, nes čia buvo patogiau išdėstyti kai kuriuos didelius 
paprastus siuvinius, kuriuos ji pasiėmė savo globon, už- 
vaduodama ponią Ken. Megi atsisėdo prie įėjimo į pala- 
pinę, mieliau panorusi pardavinėti šiuos gaminius nei siu- 
vinėtus karoliukais paklotėlius ar kitas įmantrias prekes, 
apie kurias menkai tenutuokė. Tačiau netrukus paaiškė- 
jo, jog vyriški chalatai, esantys tarp jos prekių, kelia to- 
kį didelį susidomėjimą ir smalsumą, atsiranda tiek daug 
klausimų, koks jų pamušalas ir kiti privalumai, taip rūpi 
juos pasimatuoti, jog Megi vieta tapo dėmesio centru. Da- 
mos, parduodančios tik savo pačių gaminius ir atsisakiu- 
sios chalatų, tuoj įžvelgė vyrų užgaidumą bei blogą sko- 
nį, stveriant prekes, kurias gali pasiūti prasčiausias siu- 
vėjas. Galimas daiktas, kad pabrėžtinas visokeriopas dė- 
mesys, rodomas šia labdaringa proga panelei Taliver, daug 
kam įstrigo atmintin ir turėjo neabejotinai didžios įtakos 
vertinant jos tolesnį elgesį. Ir ne todėl, kad į dangiškas 
labdaringų damų krūtines būtų įsimetęs pyktis, kam jų 
grožis buvo atstumtas, bet veikiausiai paklydimai žmo- 
nių, anksčiau kėlusių visuotiną pasigėrėjimą, priešpasta- 
tomi neišvengiamai atrodo juodesni; ir Megi ypatinga pa- 
dėtis tą dieną pirmą kartą išryškino tokius bruožus, kurie 
paaiškina vėlesnius įvykius. Panelės Taliver žvilgsnis per- 
nelyg tiesus, iššaukiantis, jos grožis kažkoks nenusakomai 
prastas — ir visų moteriškųjų teisėjų nuomone, ji toli gra- 
žu neprilygo savo pusseserei panelei Din; mat šįsyk Seint 
Ogo damos Liusi naudai visiškai atsisakė savo teorinių 
pretenzijų į pono Stiveno Gesto palankumą. 

O pati mieloji mažutė Liusi, neseniai laimėjusi pergalę 
dėl malūno ir kurianti geranoriškus planus apie Megi su 
Filipu, buvo tądien puikiausios nuotaikos ir tik džiaugėsi 

tokiu akivaizdžiu Megi patrauklumo paliudijimu. Tiesa, 
ji ir pati žavingai atrodė, ir Stivenas šia vieša proga buvo 
jai nepaprastai dėmesingas (pavyzdžiui, supirkdamas vi- 
sus daiktelius, kurie jo akyse buvo gimę iš po jos piršte- 
lių) ir linksmai padėjo jai įkalbinėti vyrus pirkti kuo mo- 
teriškiausius menkniekius. Nusiėmęs skrybėlę, jis pasi- 
puošė jos siuvinėta feska, tačiau paviršutiniškų žiūrovų 
stebėtojų nuomone, tai anaiptol nėra komplimentas Liu- 
si, o tik byloja, koks jis puošeiva. 

— Gestas didelis dabišius,— tarė jaunasis Toris; — bet 
jis Seint Oge privilegijuotas ir todėl visiems šluosto nosį; 
jei kitas vyras ką nors panašaus iškrėstų, visi jį pirštais 
užbadytų. 

Iš Megi Stivenas ničnieko nepirko, kol Liusi nebeiš- 
kentusi jam gan irzliai burbtelėjo: 

— Žiūrėkite, tuoj bus išpirkti visi Megi mezginiai, o 
jūs dar nė vieno nejįsigijote. Ten yra nuostabių, švelnių, 
šiltų antriešių — būtinai nusipirkite. 

— O ne, — atkirto Stivenas.— Jie skirti žmonėms su 
ypatinga vaizduote, kurie tokią šiltą dieną gali sužvarbti 
vien nuo minties apie ledinuotą Kaukazą. Kaip žinote, aš 
pasižymiu šaltu protu. Prišnekinkite Filipą pirkti antrie- 
šius. Beje, kodėl jo nėra? 

— Jis nemėgsta būti dideliuose žmonių susibūrimuo- 
se, nors aš jam liepiau ateiti. Jis sakė nupirksiąs visas 
mano nuo kitų likusias prekes. Bet nedelsdamas eikite ir 
ką nors nupirkite iš Megi. 

— Ne, ne, jau ji turi pirkėją — va prie jos jau stovi 
pats senasis Veikemas. 

Susirūpinusi Liusi nukreipė smalsias akis į Megi pasi- 
žiūrėti, kaip jai einasi pirmasis nuo ano liūdno karto po- 
kalbis su žmogumi, kuris jai tikriausiai žadina priešta- 
ringus jausmus; Liusi apsidžiaugė, jog Veikemas buvo 
toks supratingas ir iškart pradėjo kalbą apie mugės pre- 
kes, ketindamas ką nors nupirkti, ir retkarčiais gerašiI- 
diškai nusišypsodavo Megi, o pastebėjęs, kad ji išbalo ir 
virpa, pats daugiau kalbėjo. 

— Ką gi, Veikemas itin malonus jūsų pusseserei,— 
tarė Stivenas pusbalsiu Liusi, — ar tai vien didžiadvasiš- 

kumas? Jūs man pasakojote apie kažkokius šeimyninius 
vaidus. 

— O viliuosi, jog visa tai bus netrukus užglaistyta,— 
pasakė Liusi reikšmingai, gal netgi iš to didelio pasiten- 
kinimo kiek nekukliai. Tačiau Stivenas šito nepastebėjo 
ir priėjus kelioms pirkėjoms, nuslinko į tą puse, kur sėdė- 
jo Megi, ir kiek atokiai atsistojęs vartaliojo rankose įvai- 
rius niekučius, kol Veikemas išsitraukė piniginę ir baigė 
savo sandėrius. 

— Sūnus drauge atėjo,— nugirdo jis Veikemą sa- 
kant, — bet kažkur aname gale prapuolė, ir aš vienas tu- 
riu nuveikti šiuos labdaros darbus. Tikiuosi, prigriebsite 
jį už tokį negarbingą elgesį. 

Ji irgi jam nusišypsojo, tylėdama nusilenkė ir Veike- 
mas nusigręžė, tik tada pastebėjęs Stiveną, ir jam linkte- 
lėjo. Megi, jausdama, jog Stivenas vis dar čia pat, ėmė 
skaičiuoti pinigus ir vengė pakelti akis. Ji buvo patenkin- 
ta, kad tą dieną jis nesitraukė nuo Liusi ir prie jos ne- 
priėjo. Jiedu rytą vienas su kitu abejingai pasisveikino 
ir abu džiaugėsi atokiau vienas kito laikydamiesi, kaip 
džiaugiasi ligonis po kelių nesėkmingų bandymų pagaliau 
susilaikęs nuo opiumo. Per pastarąsias kelias dienas jie 
netgi apsiprato su ankstesnėmis nesėkmėmis ir ramino- 
si, kad greitu laiku išorinės aplinkybės juos vis vien iš- 
skirs ir nebe taip save tvardė. 

Stivenas žingsnis po žingsnio tarytum nenoromis nu- 
stimpino aplink palapinę iki jos įėjimo ir sustojo slepia- 
mas drapiruočių pertvaros. Megi toliau skaičiavo pinigus, 
kai staiga išgirdo Žemą švelnų balsą sakant: 

— Ar labai pavargote? Ar galima jums atnešti kokių 
nors vaisių ar želės, gerai? 

Nuo nelauktai malonaus tono per ją perbėgo virpesys, 
tarsi nuo netyčiomis užkliudytos arfos gaudesio. 

— O ne, ačiū, — vos girdimai atsakė ji ir vos kilste- 
lėjo akis. 

— Jūs tokia pabalusi, — atkakliai įkalbinėjo Stivenas.— 
Tikriausiai visai nusikamavote. Privalau neklausyti jūsų 
ir ką Nors atnešti atsigaivinti. 

— Ne, tikrai ne, aš kąsnio nenuryčiau. 

— Ar pykstate ant manęs? Kuo aš prasikaltau? Pra- 
šau, pažvelkite į mane. 

— Susimildamas, eikite tolyn, — tarė Megi, pakėlusi 
bejėges akis ir tuoj jas įsmeigdama į priešingą galerijos 
kampą, pridengtą senos, žalios išblukusios užuolaidos klos- 
čių. Vos ištarusi šiuos žodžius Megi išsigando, nes susi- 
vokė nejučia išsidavusi, tačiau Stivenas tuojau nusigręžė 
ir, pasekęs jos į viršų nukreiptą žvilgsnį, išvydo Filipą 
Veikemą, sėdintį užstotame kampe, iš kur buvo matyti 
tik ta salės pusė, kur buvo Megi. Stivenui šovė į galvą 
visai nauja mintis, sietina ir su Veikemo elgesiu, ir su Liu- 
si atsakymu į jo pastabą — jis praregėjo tarp Filipo ir Me- 
gi buvus kitokių santykių nei ta vaikiška draugystė, apie 
kurią jis buvo girdėjęs. Pagautas ne vieno impulso jis tuoj 
pat paliko salę ir užlipęs į galeriją priėjo prie Filipo, at- 
sisėdo užpakaly jo ir uždėjo ranką jam ant peties. 

— Ką čia studijuojate, Filipai? — paklausė jis, — ar ke- 
tinate portretą tapyti ar šį nišos vitražą! Kelmai rautų! Iš 
šio tamsaus kampo klasiškas vaizdas, įrėmintas užuolaidos. 

— Aš studijuoju veido išraišką,— trumpai atkirto Fi- 
lipas. 

— Ak štai kaip! Panelės Taliver veido išraišką? Šian- 
dien, man rodos, jos veidas apniukęs, gižus kaip išvary- 
tos princesės, kurią pristatė dirbti už prekystalio. Jos pus- 
seserė pasiuntė mane pas ją mandagiai pasiūlyti ko nors 
atsigaivinti, bet kaip paprastai buvau suniekintas. Matyt, 
tarp mūsų abipusė antipatija; retai turiu garbės pelnyti 
jos palankumą. 

— Koks jūs veidmainis! — tarė Filipas iš pykčio užkai- 
tęs. 

— Ak štai kaip! Manote, remdamasis savo patirtimi, 
turėčiau neabejoti visuotinu palankumu. Dėsnis teisingai 
nustatytas, bet kartais jis negailestingai sulaužomas. 

— Aš išeinu, — tarė Filipas ūmai pakilęs. 

— Ir aš eisiu įkvėpti gryno oro; čia darosi tvanku. Ma- 
nau, pagarbą atidaviau ir visuomenei atitarnavau. 

Abu draugai nulipo žemyn daugiau nė žodžiu neper- 
simetę. Filipas pro lauko duris išėjo į kiemą, o Stivenas, 
taręs „O, beje, turiu dar čia užsukti“, nužingsniavo ilgu 
koridoriumi į kitą galą pastato, kur keliuose kambariuo- 

se buvo įsikūrusi miesto biblioteka. Viename kambaryje 
nebuvo nė gyvos dvasios, o žmogui tik to ir reikia, kai 
jam rūpi kuo greičiau sviesti savo skrybėlę ant stalo, ap- 
žergus kėdę kristi į ją ir įsispoksoti į aukštą plytų sieną 
taip susiraukus, tarsi būtų grūmęsis su milžinišku smaug- 
liu. Iš vidinės maišaties mes kartais panašiai pasielgiame 
kaip skatinami ydų, ir pašalinė akis, tik palygindama pa- 
čius poelgius, to skirtumo neįžvelgia. Jums, tikiuosi, aiš- 
ku, jog Stivenas nebuvo veidmainis, vardan egoistinių 
tikslų sugebantis Žaisti dvigubą žaidimą; tačiau jo blašky- 
masis pasiduodant savo jausmui, kurį uoliai slėpė, Filipą 
ir paakino mesti šitokį kaltinimą. 

Tuo tarpu Megi sėdėjo savo palapinėje pašiurpusi, dre- 
bėdama, jai akis graužė sunkiai tramdomos ašaros. Negi 
jos gyvenimas nuolatos bus šitoks? Nuolat atvers naujus 
prieštaros šaltinius? Aplink sklido žvalių, paviršutiniškų 
balsų lalesys, ir ji taip gailėjosi, kad širdimi negali įsi- 
lieti į tą lengvą čiurlenančią srovę. Ir kaip tik tuo kartu 
Megi pervedė žvilgsniu pastorius Kenas, kuris ką tik buvo 
atėjęs ir sudėjęs rankas už nugaros žingsniavo viduriu sa- 
lės, norėdamas susidaryti bendrą mugės vaizdą, ir jį nu- 
stebino skausmas gražiame jos veide. Vėlyvą popietę piI- 
kėjų srautas sumažėjo, nes džentelmenai savo laiką mu- 
gei skyrė apie vidurdienį, ir Megi palapinė atrodė ištuš- 
tėjusi, o ji pati sėdėjo pritykusi. Jos kažkur nutolęs, skaus- 
mingas veidas pabrėžė skirtumą tarp jos ir kitų merginų, 
kurios buvo linksmos, smagios ir veiklios. Pastorius Ke- 
nas nustebęs stabtelėjo. Tas nematytas, įspūdingas veidas 
atkreipė jo dėmesį jau bažnyčioje, o kai trumpam buvo už- 
ėjęs pas poną Diną su reikalais, jį supažindino su Megi, 
bet dar neturėjo progos su ja pasikalbėti. Jis pasuko 
link jos, ir Megi, pajutusi kažką artinantis, prisivertė pa- 
kelti akis ir nusiteikti šnekai. Pamačius, jog tai pastorius 
žiūri į ją, jai savaime kaip vaikui palengvėjo nuo varžiu- 
sios ją įtampos: jo veidas buvo nebejaunas, negražus, bet 
kupinas rimto, užkrečiančio gerumo, tarsi bylojantis apie 
žmogų, pasiekusį tvirtą, saugią žemę po kojomis, bet ku- 
ris žvelgia į dar blaškomus bangų ir iš jų neišsivaduojan- 
čius su gailesčiu, pasiryžęs jiems padėti; ir šis veidas tą 
akimirką taip ją paveikė, kad atmintyje išliko nelyginant 

koks pažadas. Nebe pirmos jaunystės žmonės, jau pažinę 
didžiausias savo aistras ir dar jas prisimenantys širdimi, 
o ne šaltu protu, turėtų sudaryti tam tikrą gamtos atrink- 
tą dvasininkiją, kuri sudrausminta bei palaiminta gyveni- 
mo būtų jaunų paklydėlių ir nevilties aukų globėjais bei 
gelbėtojais. Daugelis mūsų viename ar kitame savo jau- 
nystės tarpsnyje būtume atvira širdimi kreipęsi į tokį pa- 
čios gamtos pašauktą dvasininką, — ar dėvintį bažnytinius 
rūbus, ar ne,— tačiau turėjome be niekieno pagalbos ka- 
panotis iš visų devyniolikmečio sunkumų kaip dabar štai 
Megi. 

— Šios pareigos bus jus nukamavusios, panele Tali- 
ver? — pasidomėjo pastorius Kenas. 

— Taip, šiek tiek, — atsakė Megi, nepratusi vien iš lipš- 
numo neigti akivaizdžių dalykų. 

— Aš pasakysiu poniai Ken, kad jūs labai greitai iš- 
pardavėte jos prekes,— pridūrė jis,— ji bus labai jums 
dėkinga. 

— O, mano nuopelnai menki: džentelmenai iškart puo- 
lė pirkti chalatų ir siuvinėtų liemenių, bet tikriausiai ko- 
kia kita dama būtų dar daugiau pardavusi; aš nieko ne- 
mokėjau apie juos paaiškinti. 

Ponas Kenas nusišypsojo. 

— Tikiuosi, dabar jau tapsite mano parapijiete, pane- 
le Taliver, tiesa? Iki šiol kažkur atokiai nuo mūsų gyve- 
note. 

— Dirbau mokykloje mokytoja ir vėl gan greitai iš- 
važiuosiu į kitą panašią vietą. 

— Ak šitaip? Turėjau vilties, kad pasiliksite tarp sa- 
vo draugų; juk jie visi, berods, mūsų apylinkėse gyvena. 

— O, aš privalau važiuoti, — atsakė rimtai Megi žvelg- 
dama į pastorių Keną su tokiu pasitikėjimu tarsi ji šiais 
trimis žodžiais būtų jam papasakojusi visą savo biograliją. 
Tai buvo tokia nuoširdaus atvirumo valandėlė, kurios kar- 
tais pasitaiko taip visiškai atsitiktinai susitikusių  Žžmo- 
nių — gal trumpoje kelionėje, gal sustojus prie kelikraš- 
čio atsipūsti. Juk visad būna galimybė persimesti su pra- 
šalaičiu žvilgsniu ar žodžiu ir palaikyti gyvą žmogiškos 
brolybės ryšį. 

Akylas ir ausylas pastorius Kenas iš kažkokių neap- 
čiuopiamų ženklų permanė, jog šis trumpas prisipažinimas 
yra prisodrintas gilesnės prasmės. 

— Suprantu,— tarė jis, — jums širdis liepia važiuoti. Bet 
tikiuosi, tai nesutrukdys mums vėl susitikti, nesutrukdys 
geriau jus pažinti ir gal kada prireikus jums pasitarnauti. 

Jis nuoširdžiai paspaudė jai ranką ir apsigręžęs nuėjo. 

„Jai kažkas slegia širdį, — pamanė jis.— Vargšė mer- 
gaitė, ko gero, yra viena iš tų, kurių 


Sielas, gamtos aukštai pakylėtas, 
kančia žemai nugramzdina. 


Tose gražiose akyse nuostabus tyrumas“. 

Gal ir keista, bet Megi, apdovanota tą dieną šitiek pa- 
kerėtų žvilgsnių ir šypsenų, nė kiek nedžiūgavo ir netgi 
vakare Liusi veidrodžio atspindėtas jos atvaizdas — graži 
aukšta figūra, apvainikuota vešliais plaukais — tąsyk ne- 
paglostė jai savimeilės, nors, patyrusi kitų susižavėjimą 
ar jos pranašumo pripažinimą ji ir dabar taip nesitverdavo 
savyje, kaip ir tada, kai svajojo, mokydama čigonus, tapti 
jų karaliene, — tai buvo viena iš daugelio jos silpnybių. 
Megi tik šyptelėjo savo atvaizdui, pamiršusi viską aplin- 
kui ir matydama tik savo grožį. Jei tokia jos būsena būtų 
užsitęsusi, ji būtų neatsispyrusi pagundai prie savo kojų 
turėti Stiveną Gestą, Žžadantį jai meilės ir garbinimo smil- 
kalų užtvindytą gyvenimą, prabangą, visokeriopas dvasiš- 
kas bei žemiškas gėrybes. Tačiau Megi prigimtyje kitkas 
buvo stipriau už tuštybę — aistringas atsidavimas ir prie- 
raišumas tam, kas iš vaikystės pareiškė teisę į jos meilę 
bei gailestį; prisiminimai apie ankstesnius dvasios polė- 
kius ir atsižadėjimą; ir šis platesnis srautas, įsiūbuotas 
anos savaitės įvykių bei vidinių skatulių, tą dieną galin- 
giausiai išsiveržė ir greit užliejo tuštybės versmę. 

Filipas pats jai neišdrįso pasakyti, kad tėvas nugriovė 
tarp jų buvusias kliūtis, bet jis viską papasakojo Liusi, 
vildamasis, jog Megi, apie tai sužinojusi iš pusseserės, 
duos jam kokį paskatinantį ženklą esanti laiminga, jie- 
dviem galėsiant labiau suartėti. Kai Liusi šviesdama žais- 
mingu džiaugsmu it Koredžo cherubinas išklojo jai šią 
pergalingą naujieną, Megi, tuo metu užplūsta tiekos prieš- 

taringų jausmų, nebuvo kalbi; Liusi vargu ar nustebo, 
kad ji tik ašaromis išreiškė savo džiaugsmą išgirdusi, jog 
tėvo noras bus įgyvendintas, o Tomui už jo sunkias pas- 
tangas bus atlyginta ir jis atgaus malūną. Kelias kitas 
dienas Liusi visas dėmesys buvo sutelktas į pasirengimą 
mugei, ir pusseserės nieko nekalbėjo apie svarbiausius 
dalykus. Filipas buvo porą sykių apsilankęs, bet Megi 
nebuvo progos atviresniam pašnekesiui su juo, tad į jos 
vidinę kovą niekas neįsiterpė. 

Mugei sėkmingai pasibaigus, kai pusseserės vėl vienos 
11sėjosi namuose, Liusi tarė: 

— Megi, poryt jokiu būdu nevažiuok pas savo tetą 
Mos; parašyk laiškelį, kad mano prašymu apsilankysi ki- 
tą sykį, o laiškelį nuneš mano pasiųstas Žmogus. Ji nesu- 
pyks, vėliau galėsi pas ją paviešėti, o dabar tavo pasiša- 
linimas būtų labai ne laiku. 

— Bet aš tikrai dabar turiu važiuoti ją aplankyti ir 
negaliu atidėlioti, būtinai privalau aplankyti tetą Griti. 
Labai mažai laiko liko, nes dvidešimt penktą birželio iš- 
važiuoju į savo naują tarnybą. 

— Megi! — sušuko Liusi kone išblykšdama. 

— Aš tau nieko nesakiau todėl, mieloji, — tarė Megi 
iš paskutiniųjų stengdamasi valdytis, — kad tu buvai labai 
užsiėmusi. Bet aš anksčiau parašiau mūsų senajai mokyto- 
jai panelei Fernis ir paprašiau jos pranešti, ar nėra kokios 
man tinkamos vietos, ir anądien gavau atsakymą, kad ga- 
lėčiau jos tris našlaites mokines per atostogas nusivežti 
į pajūrį, o po to ji sutinkanti mane priimti į mokytojos 
vietą bandomajam laikotarpiui. 

Liusi pasijuto taip įžeista, kad valandėlę neturėjo jėgų 
kalbėti. 

— Megi,— pagaliau prabilo ji — kaip tu galėjai būti 
tokia negera... ir nepasakyti man... jog darai šitokį 
žingsnį. .. ypač dabar! — Padelsusi ji pridūrė: — O Filipas? 
Maniau, viskas taip sėkmingai klostosi. Ak, Megi, kokia 
gi priežastis? Atsisakyk, leisk man parašyti. Juk dabar ta- 
vęs su Filipu niekas nebeskiria? 

— Skiria, — vos girdimai ištarė Megi.— Tomo nuostata. 
Jis sakė, kad man bus ne brolis, jei ištekėsiu už Filipo. 

O aš žinau, kad jis savo žodžio nepakeis, nebent kas nors 
jį suminkštintų. 

— Aš su juo pasišnekėsiu. Jis grįžta šią savaitę. O ge- 
Ia Žinia apie malūną jį suminkštins. Aš su juo pasišnekė- 
siu apie Filipą. Tomas man visuomet nusileidžia, nemanau, 
kad jis toks užsispyręs. 

— Bet aš privalau važiuoti, — pasakė Megi sielvartin- 
gu balsu. Tegul praeina šiek tiek laiko. Neįkalbinėk ma- 
nęs pasilikti, mieloji Liusi. 

Liusi, nusukusi akis į šalį, kelias minutes susimąsčiusi 
tylėjo. Paskui priklaupusi prie pusseserės ir susirūpinusi, 
rimtai žvelgdama jai į veidą paklausė: 

— Megi, gal tu nelabai myli Filipą ir nenori už jo 
tekėti? Atvirai pasakyk, pasitikėk manim. 

Stipriai suspaudusi Liusi rankas Megi valandėlę tylėjo. 
Jos pačios rankos buvo šaltutėlės. Bet ji prakalbo aiškiu, 
raiškiu balsu: 

— Ne, Liusi, aš už jo tekėčiau. Juk padaryti jį laimin- 
gą būtų geriausia ir tauriausia Mano dalia. Jis pats pir- 
masis mane pamilo. Niekas jo man neatstotų. Bet aš ne- 
galiu visam gyvenimui nutolti nuo brolio. Todėl turiu iš- 
važiuoti ir palaukti. Būk gera, daugiau manęs apie tai 
nebešnekink. 

Liusi pakluso užgauta ir nustebinta. Tepasakė: 

— Ką gi, mieloji Megi, bent rytoj dar pabūsi vaka- 
rėlyje Park Hauze, pasiklausysi muzikos, prasiblaškysi. O 
paskui atliksi tą nuobodžią pareigą ir aplankysi savo tetą 
Mos. Štai jau tetulė atėjo kviesti arbatos. 


10 
KERAI TARYTUM IŠSKLAIDYTI 


Vienas į kitą atsidarančių kambarių anfilada Park Hau- 
ze tviskėjo nuo šviesų, gėlių ir pašvaitų šešiolikos porų, 
atlydėtų tėvų bei globėjų. To tviskesio ašis buvo pailgas 
salonas, kur įkvepiantys fortepijono garsai kvietė jau- 
nimą šokiams; vienoje pusėje esanti biblioteka saikingiau 
švietė nuo čia susirinkusios brandaus amžiaus publikos 
su nepamainomais kykais ir kortomis; O kitoje pusėje 

dailioje, vėsioje svetainėje ir už jos atsiveriančioje oran- 
žerijoje buvo galima pailsėti ir atsigaivinti. Liusi, pirmą 
kartą nusiėmusi gedulą, vilkėjo pūsta balto krepo suk- 
nele, paryškinančia jos lieknumą, ir vienu balsu buvo pri- 
pažinta pokylio karaliene, nes tai buvo vienas iš panelės 
Gest maloningųjų pobūvių, į kuriuos ji nekviesdavo kil- 
mingesnės aukštuomenės kaip Seint Ogo, plačiai atverda- 
ma duris ir komercinei bei profesinei diduomenei. 

Megi iš pradžių atsisakė šokti, aiškindamasi, jog pa- 
miršo visas figūras, tiek metų praėjus nuo tada kai ji šo- 
ko pensione, ji net džiaugėsi, turėdama šį pasiteisinimą, 
nes koks čia šokimas užgulta širdimi. Bet pamažėle mu- 
zika ją įlingavo ir ji vos nusėdėjo, nors tas baisusis jau- 
nasis Toris antrą sykį prie jos priėjo primygtinai kviesti 
šokiui. Megi įspėjo daugiau nieko nemokanti tik kon- 
tradansą, bet jis, žinoma, mielai palauksiąs tos didžiosios 
smagybės, ir tik stengdamasis jai įsiteikti kartkartėmis 
tardavo „pasiutimas“, kad ji nemoka valso,—jis taip no- 
rTėtų su ja pasisukti valso sūkury. Tačiau galų gale atėjo 
eilė puikiam senamadiškam šokiui, kuriame maža tušty- 
bės, bet daug linksmumo, ir Megi, pamiršusią visus neri- 
mus, kaip vaiką pagavo šis kaimiškas ritmas, tarsi atsi- 
ribojantis nuo pretenzingo etiketo. Ji buvo visai maloniai 
nusiteikusi jaunajam Toriui, kai ranka prilaikydamas ją 
šokdino; jos akys ir veidai degė tuo jaunatvišku džiaugs- 
mu, kuris įsiliepsnoja nuo lengviausio dvelktelėjimo, o jos 
paprasta juoda suknelė, kukliai papuošta juodais nėriniais, 
atrodė it brangakmenio aptaisas. 

Stivenas šokiui jos dar nebuvo pakvietęs ir tik pro- 
bėgšmiais teskyrė jai dėmesio. Nuolat matomą vidine re- 
ga Megi nuo vakarykščios dienos tarsi kokia dėmė ėmė 
jam užstoti Filipo Veikemo atvaizdas — tarp jos ir Filipo 
esama kažkokio prieraišumo, bent jau jis prisirišęs prie 
jos, O tai ir ją susaisto. Štai, tarė Stivenas sau, garbė Iei- 
kalauja dar dėl vienos priežasties nepasiduoti aistrai, gra- 
sinančiai jį užvaldyti. Jis taip save tikino, tačiau porą kar- 
tų jį buvo pagavęs kažkoks pašėlęs priešiškumas, o kitu 
sykiu netgi nupurtantis pasibjaurėjimas tuo Filipo įsibro- 
vimu ir kone labiau kurstė pulti prie Megi ir pareikšti 
į ją savo teises. Ir vis dėlto tą vakarą jis elgėsi taip, kaip 

buvo nusistatęs: laikėsi nuo jos atokiai, beveik į ją ne- 
žvilgčiojo ir linksmai asistavo Liusi. Bet dabar jis aki- 
mis ryte rijo Megi ir jam knietėjo už pakarpos nustumti 
Torį ir stoti į jo vietą. Jis laukė nesulaukė, kada baigsis 
šokis, ir jis galės atsikratyti savo poros. Noras pačiam 
šokti su Megi ir ilgai laikyti jos ranką savojoje jam už- 
ėjo tarsi troškulys. Bet netgi dabar Stivenui atrodė, kad 
jų rankos susitinka šokyje — susitinka per visą šokį, nors 
jie ir toli vienas nuo kito. 

Stivenas nelabai suvokė, kas darosi ir kaip jis pertrau- 
kos tarp šokių metu atliko visas mandagumo pareigas, 
kol galiausiai išsivadavo ir pamatė pačiame salono gale 
sėdinčią Megi. Jis prasiskynė sau kelią tarp jau sustoju- 
sių valsui porų, ir kai Megi pajuto, kad būtent jos Sti- 
venas ieško, širdis jai iš džiaugsmo apsalo nepaisant vi- 
sų pirma apnikusių minčių. Megi veidai ir akys vis dar 
degė iš vaikiško įsijautimo į šokį; Visa savo esybe ji lin- 
ko į džiaugsmą, švelnumą, ir net būsimas sielvartas ne- 
gąsdino — ji sutiks jį kaip sudedamąją gyvenimo dalį, nes 
tą akimirką gyvenimas atrodė tarsi stipri, plastanti pajau- 
ta, pakylėta aukščiau malonumų, aukščiau sielvartų. Tik 
Šį, šį paskutinį vakarą ji dabarties spinduliuose linksminsis 
nevaržoma, negraužiama šaldančių minčių apie praeitį bei 
ateitį. 

— Vėl bus valsas, — pasakė pasilenkęs prie jos Stive- 
nas, 0 jo žvilgsnyje ir balse buvo toks prislopintas švel- 
numas, apie kokį svajoja jaunystė, klaidžiodama vasarą 
po mišką, paukščių čiulbesiui užtvindžius orą. Kambary- 
je, kur trošku nuo akinančių dujų šviesų ir atkaklių flir- 
tų, toks balsas ir žvilgsnis padvelkia poezija. 

— Vėl šoks valsą; nuo to sukimosi svaigsta galva, be 
to, čia karšta. Gal išeikime prasivėdinti? 

Stivenas, paėmęs jos ranką uždėjo sau ant parankės, ir 
jiedu nuėjo į svetainę, kur stalai buvo nudėlioti graviūro- 
mis svečiams pasidomėti, bet į kurias tie nė nežvilgtels. 
Čia buvo tuščia ir jiedu nuėjo į oranžeriją. 

— Kokie keisti ir nerealūs atrodo šitaip apšviesti me- 
džiai ir gėlės, — tarė tyliai Megi,— tarsi būtų nevystantys 
iš kokios užburtos šalies; gali įsivaizduoti, kad jie visi iš 
brangakmenių. 


436 


Kalbėdama ji žiūrėjo į eilę pelargonijų, o Stivenas ty- 
lėjo ir žiūrėjo į ją. Ar didysis poetas nesuliejo šviesos 
ir garsų į vieną pavadindamas tamsą nebylia, o šviesą iš- 
kalbia? Ilgas šviečiantis Stiveno Žvilgsnis buvo toks stip- 
rus, kad Megi atsigręžė ir pakėlė į jį akis — taip pamažu 
gėlė gręžiasi į patekančią saulę. Ir jiedu lyg dvejodami 
nuėjo toliau, nejausdami, kad eina, nieko nejausdami tik 
tą ilgą, susikaupusį, nukreiptą kits į kitą žvilgsnį, kuria- 
me buvo rimtis, pažyminti visas stiprias žŽmogiškas ais- 
tras. Abiem tvaskėjo mintis, kad juodu turės, privalės iš- 
siskirti, ir suteikė šiai nebylaus prisipažinimo akimirkai 
ypatingų kerų. 

Priėję oranžerijos galą jiedu stabtelėjo ir apsisuko. Ir 
nuo šio stabtelėjimo Megi šiek tiek atsitokėjo: nuraudo 
iki pašaknų, nusigręžė, ištraukė iš Stiveno parankės ran- 
ką ir žengė pauostyti gėlių. Stivenas stovėjo sustingęs ir 
vis dar išblyškęs. 

— O, ar galėčiau nusiskinti šią rožę? — paklausė Me- 
gi su didele pastanga prisiversdama prakalbėti ir išblaš- 
kyti tą deginančią nuojautą apie neatšaukiamą prisipaži- 
nimą.— Aš negailestinga rožėms — mėgstu jas skinti ir 
tol gerti jų kvapą, kol jos visai išsikvepia. 

Stivenas tylėjo, nepajėgdamas sakinio suregzti. Megi 
kilstelėjo ranką prie didelio, vos prasiskleidusio rožės žie- 
do, patraukusio jos dėmesį. Kas nebuvo nusmelktas mo- 
ters rankos grožio? Kiek neišsakomo švelnumo alkūnėje 
su duobele ir visuose grakščiuose išlinkimuose tolygiai 
siaurėjančiuose iki plono riešo, kurio smulkutėliai glot- 
nūs išlinkiai vos pastebimi. Prieš du tūkstančius metų mo- 
ters ranka taip palietė didelio skulptoriaus širdį, kad jis 
įamžino ją Partenone ir ji, apkabinusi marmurinį, laiko 
nugairintą begalvį liemenį, mus jaudina iki šiolei. Megi 
ranka ir buvo tokia, tik pulsuojanti gyvybe. 

Stiveną pagavo beprotiškas geismas; jis puolė prie tos 
rankos ir suėmeęs už riešo apipylė bučiniais. 

Megi tuoj ištraukė ranką drebėdama iš pykčio bei pa- 
žeminimo ir dėbtelėjo į jį tarsi sužeista karo deivė. 

— Kaip jūs drįsote? — ištarė slopinomu, susijaudinusiu 
balsu.— Kokią teisę turite mane įžeidinėti? 

Ji šovė nuo jo į kitą kambarį ir visa virpėdama ir tan- 
kiai alsuodama krito ant sofos. 

Ji užsitraukė baisią bausmę už tą nuodėmę, kad pasi- 
davė laimės akimirkai, išduodama Liusi, Filipą ir savo pa- 
čios sielos tauriausius polėkius. Ši laimės akimirka buvo 
suniokota, suteršta nusivylimo tarsi raupsų: Stivenas į ją 
daug lengvabūdiškiau žiūri nei į Liusi. 

O Stivenas atsirėmė oranžerijos rėmo, apsvaigęs nuo 
prieštaringų jausmų: meilės, įtūžio, painios nevilties — ne- 
vilties, jog pritrūko savitvardos, nevilties, jog įžeidė Megi. 

Pastarasis jausmas užgožė visus kitus; vienintelis noras 
būti šalia jos, prašyti atleidimo suteikė jam jėgų, ir vos 
Megi spėjo atsisėsti, Stivenas atskubėjęs iš paskos nuo- 
lankiai atsistojo priešais ją. 

— Prašau nuo manęs pasitraukti, — tarė ji nekantriai 
iš aukšto, — ir ateityje prie manęs nesiartinkite. 

Stivenas apsisukęs ėmė žingsniuoti po kambarį. Jau ver- 
kiant reikėjo grįžti į saloną, ir jis tai pradėjo suvokti. O 
iš tiesų juodu buvo pasišalinę labai trumpai, ir kai jis 
pasirodė salone, valsas dar nebuvo pasibaigęs. 

Megi irgi netrukus grįžo. Visas jos įgimtas išdidumas 
buvo sukurstytas veikti; ta nelemta jos silpnybė, pastū- 
mėjusi ją peržengti ribas, už kurių pažeidžiama jos savi- 
garba, bent turėjo ir gydomosios galios. Visos pastarojo 
mėnesio mintys bei pagundos bus užsklęstos tamsiausio- 
je jos atminties kertėje; niekas daugiau jos nesuvilios, 
lengva bus vykdyti savo pareigas, vėl taikiai užviešpa- 
taus ankstesni ramūs troškimai. Ji įžengė į saloną dar de- 
gančiu iš įsijaudrinimo veidu, bet išdidžiai tvardydamasi 
ir įsitikinusi, kad niekas daugiau negalės jos sudrumsti. 
Šokti ji vėl atsisakė, bet mielai, ramiai kalbėjosi su vi- 
sais, kas ją pašnekindavo. O kai vakare jiedvi parva- 
žiavo namo, Megi pabučiavo Liusi lengva širdimi, kone 
džiūgaudama, kad ta nusvilinusi akimirka apsaugos ją nuo 
bet kokių žodžių ar žvilgsnių, pažymėtų išdavyste šios ty- 
ros, neįtarios sesės atžvilgiu. 

Kitą rytą Megi neišvyko į Besitą taip anksti, kaip ke- 
tino. Jos mama turėjo ją palydėti karieta, o ponia Tali- 
ver nemokėjo skubomis ruoštis apie namus. Tad greit su- 
sirengusi kelionei Megi atsisėdo sode palaukti. Liusi buvo 

užsiėmusi viduje — dėjo Besito mažiesiems mugės dova- 
nas, ir kai nuaidėjo durų skambutis, Megi išsigando, kad 
tik Liusi neatvestų prie jos Stiveno; kas gi kitas čia, jei 
ne Stivenas. 

Netrukus svečias išėjo į sodą vienas ir atsisėdo greta 
jos ant kėdės. Tai buvo ne Stivenas. 

— Pažvelkite, Megi, iš čia matyti balteglių viršū- 
nės, — prašneko Filipas. 

Jiedu tylomis susiėmė už rankų, bet šįsyk Megi Žvel- 
gė į jį atvirai, prieraišiai šypsodamasi kaip kažkada vai- 
kystėje, ir tai padrąsino Filipą. 
kyla noras vėl pamatyti jų kamienus, apšviestus vakari- 
nės saulės. Bet atvažiavus, dar nebuvau tam krašte; tie- 
sa, vieną sykį, kai su motina ėjau į kapines. 

— O aš ten dažnai būnu — nuolatos, — pasakė Fili- 
pas.— Aš gyvenu vien praeitimi. 

Ryškūs prisiminimai užplūdo Megi ir jai taip pagailo 
Filipo, kad uždėjo savo ranką ant jojo. Juodu juk taip 
dažnai vaikščiodavo susiėmę rankomis. 

— Atmenu visas vietas, — tarė ji, — kur jūs man ką 
reikšminga sakėte; visus nuostabius iki tol negirdėtus pa- 
sakojimus. 

— Greit jūs ten persikelsite, tiesa, Megi? — paklausė 
itin susidrovėjęs Filipas.— Jūsų brolis greit vėl įsikurs 
malūne. 

— Taip, bet aš ten nebūsiu, — atsakė Megi.— Tik iš 
toli išgirsiu apie šią laimę. Aš vėl išvažiuoju. Ar Liusi 
jums nesakė? 

Vadinasi ateitis niekad nesusijungs su praeitimi? 
Ar ši knyga galutinai užversta? 

Pilkos akys, taip dažnai Žvelgusios į ją maldaudamos 
ir garbindamos, šįkart pažvelgė su paskutiniu vilties spin- 
dulėliu, ir ji atsakė tiesiu, nuoširdžiu žvilgsniu. 

— Ši knyga niekad nebus užversta, Filipai, — pasakė ji 
liūdnų, rimtu balsu,— aš negaliu trokšti ateities, nutrau- 
kysiančios visus ryšius su praeitimi. O ryšys su broliu 
man yra vienas stipriausių. Gera valia aš negaliu da- 
ryti tokio žingsnio, kuris mane visam gyvenimui nutolin- 
tų nuo jo. 

— Ar tai vienintelė amžinai mus atskirsianti priežas- 
tis? — paklausė Filipas, žūt būt norėdamas gauti aiškų at- 
sakymą. 

— Vienintelė, — ramiai, tvirtai atsakė Megi. Ji tikėjo 
tuo, ką sako. Tą valandėlę tikėjo kerų taurę sudaužius į 
šukes. Vakarykštis įsiaudrinimas, suteikęs jai jėgų išdi- 
džiai susivaldyti, dar nebuvo atslūgęs ir ji žvelgė į atei- 
tį ramiai pasitikėdama savimi. 

Juodu sėdėjo susikibę rankomis tylėdami, nežiūrėda- 
mi vienas į kitą; Megi akyse pirmieji meilės ir atsiskyri- 
mo vaizdai buvo ryškesni nei dabartis, ji matė Filipą to- 
kį, koks jis buvo Raudonojoje dauboje. 

Filipas suprato, kad nuo tokio atsakymo jis turėjo iš 
laimės pasijusti kaip su sparnais — Megi tyra, skaidri kaip 
kalnų šaltinis. Kodėl jis nesijaučia laimingas? Todėl, kad 
pavydą gali numalšinti tik tas, kas yra visažinis ir moka 
susekti mažiausius širdies vingius. 


11 
ANT KELIUKO 


Megi jau keturias dienas buvo paviešėjusi pas tetą 
Mos, ir tai širdingai moteriškei nuo rūpesčių pritemusio- 
se akyse skaisčiau suspindo birželio pradžios saulė, o pus- 
broliams, dideliems ir mažiems, jos viešnagė buvo nauja 
epocha, ir jie dėjosi į galvą kiekvieną Megi žodį, kiek- 
vieną poelgį tarsi ji būtų laikinas tobulo grožio bei iš- 
minties apsireiškimas. 

Jiedvi su teta būryje pusbrolių stovėjo ant grįsto ke- 
liuko tą valandėlę, kai ūkio gyvenimas aprimsta prieš va- 
karinį melžimą, ir lesino viščiukus. Dideli susimetę ūki- 
niai pastatai aplink tuščią kiemą atrodė niūrūs kaip vi- 
sada, bet sodo tvorą padrikai apaugę rožių krūmai jau 
skleidė visą vasaros grožybę, o ant kalnelio stovintis ply- 
tų bei medžio namas tarsi prisnūdo kaip senis popiečio 
saulėkaitoje, taikydamasis prie visuotinos ramybės. Megi, 
skrybėlaitę užsinėrusi ant rankos, šypsojosi žiūrėdama į 
mažų pūkuotų viščiukų vadą, kai teta sušuko: 

— Viešpatie; Koks gi čia ponas joja prie vartų? 

Tas ponas jojo aukštu bėru žirgu, kurio šonai ir spran- 
das buvo juodai išruožuoti prakaitu nuo greito jojimo. 
Megi ėmė tvinksėti galvoje, daužytis širdis, pagavo siau- 
bas, lyg staiga būtų atgijęs nuožmus priešas, kuris buvo 
apsimetęs negyvu. 

— Kas čia, vaikeli? — paklausė ponia Mos, iš Megi 
veido supratusi, kad ji pažįsta šį Žmogų. 

— Tai ponas Stivenas Gestas,— atsakė Megi vos gir- 
dimai.— Mano pusseserės Liusi... Šis džentelmenas mano 
pusseserės Liusi labai artimas draugas. 

Stivenas jau buvo visai čia pat ir nušokęs nuo arklio, 
eidamas prie jų, nukėlė skrybėlę. 

— Palaikyk arklį, Vili. — paliepė ponia Mos dvylika- 
mečiui berniukui. 

— Ne, ačiū, nereikia, — tarė Stivenas timptelėdamas 
nekantriai muistantį galvą arklį — Tuoj atgal josiu. Aš 
jums turiu pranešti vieną dalyką, panele Taliver, asme- 
niškai. Ar galėčiau jus paprašyti paėjėti su manim kelis 
žingsnius? 

Stivenas atrodė nusivaręs, suirzęs, koks būna persekio- 
jamas rūpesčių ar nemalonumų žmogus, kurio nebetrau- 
kia nei valgis, nei miegas. Jis kalbėjo gan stačiai, tarsi 
reikalas būtų toks primygtinas, kad jam vis viena, ką 
apie jo apsilankymą ar prašymą pagalvos ponia Mos. Ge- 
roji ponia Mos, gan drovėdamasi šio, matyt, išpuikusio 
džentelmeno, svyravo, ar jai dera, ar ne, dar sykį pasiū- 
lyti palikti arklį ir pakviesti vidun, kai Megi, supratusi 
kaip visiems nesmagu ir nepajėgdama nė žodžio ištarti, 
užsidėjo skrybėlaitę ir pasuko link vartų. 

Stivenas apsigrežęs nuėjo šalia jos, vesdamasis arklį. 

Juodu tylėjo, kol išėjo į žvyrkelį. Megi, iki tol žiūrė- 
jusi tiesiai prieš save, apsisuko eiti atgal ir tarė su išdi- 
džiu pasipiktinimu: 

— Man nėra ko toliau eiti. Nežinau, ar jūsų nuomo- 
ne, elgiatės džentelmeniškai ir korektiškai, priversdamas 
mane išeiti su jumis, ar norite mane dar labiau įžeisti, 
man šitaip primesdamas pokalbį. 

— Taip, jūs pykstate ant manęs kam apsilankiau, — 
tarė apmaudžiai Stivenas.— Taip, jei žmogus kankinasi, 

tegul kankinasi, kad tik jūsų moteriškas orumas nebūtų 
užgautas. 

Megi krūptelėjo lyg perbėgus silpnai elektros srovei. 

— Tarytum negana to, kad aš visas susipainiojau, kad 
įsimylėjęs jus einu iš proto, kad vardan pareigos stengiuo- 
si atsispirti didžiausiai aistrai, kokia tik duota Žmogui pa- 
tirti, jūs vis viena su manim elgiatės kaip su neraliuotu 
galvijų, įžeidinėjančiu jus savo valia. Gal, jei būčiau vi- 
sai laisvas, aš prašyčiau jūsų rankos, atiduočiau jums sa- 
vo turtą, savo gyvenimą, darykite su juo ką tinkama! 
Taip, aš buvau užsimiršęs. Taip, daviau sau nedovanotiną 
laisvę. Bet aš iškart susigraužiau šitaip pasielgęs, visą 
tą laiką graužiausi. Nemanykite, jog tai neatleistina; vy- 
ras, Mylintis visa širdimi kaip aš, kai kada nesuvaldo sa- 
vo jausmų, bet žinokite — patikėkite,— jog man didžiau- 
sia kančia jus įskaudinus, kad nieko nepagailėčiau, jei 
galėčiau tą klaidą atitaisyti. 

Megi nedrįso prakalbėti, nedrįso galvos pasukti. Jos pa- 
sipiktinimas atslūgo, ir visos jėgos išseko, o lūpos paste- 
bimai drebėjo. Ji nesiryžo ištarti atleidimo žodžių, kurie 
savaime prašėsi po tokio prisipažinimo. 

Juodu vėl priėjo vartus, ir ji sustojo krečiama virpu- 
lio. 

— Nekalbėkite man tokių dalykų, man nevalia tai gir- 
dėti, — tarė ji ir nudelbė akis žemyn, kai Stivenas atsisto- 
jo priešais užtverdamas kelią.— Labai gaila, kad per ma- 
ne kankinatės, bet toliau kalbėtis beprasmiška. 

— Ne, ne beprasmiška, — atkirto užsidegęs Stivenas.— 
Argi beprasmiška parodyti man bent kiek gailesčio ir at- 
laidumo, užuot neteisingai kaltinus? Žinodamas, kad jūs 
manęs neniekinate kaip kokio įžūlaus tuščiagalvio, aš ra- 
miau visa tai ištverčiau. Pakelkite į mane akis, pasižiūrė- 
kite, koks aš pribaigtas; kasdien nujodavau po trisdešimt 
mylių, kad tik pabėgčiau nuo minčių apie jus. 

Megi nepajėgė, nedrįso pakelti akis. Ji jau pastebėjo, 
koks jo sukritęs veidas ir švelniai pasakė: 

— Aš nieko bloga apie jus negalvoju. 

— Tad, brangiausia, pažvelkite į mane,— paprašė Sti- 
venas, o jo balse buvo begalinis švelnumas.— Dar nenu- 

eikite nuo manęs. Bent trumpą akimirką suteikite laimės, 
leiskite įsitikinti, jog man atleidote. 

— Taip, aš jums tikrai atleidžiu,— pasakė Megi, su- 
krėsta jo balso ir dar labiau pati savęs išsigandusi.— Bet 
prašom man leisti eiti. Prašom išjoti. 

Iš po jos nuleistų vokų nusirito didelė ašara. 

— Aš negaliu nuo jūsų atsitraukti, negaliu jus palik- 
ti, — kalbėjo Stivenas vis karščiau melsdamas.— Vėl sugrį- 
šiu, jei šitaip šaltai mane nuvarysite. Aš neatsakau už sa- 
ve. Bet jei tolėliau su manim paėjėsite, aš turėsiu kuo būti 
gyvas. Pati aiškiai matote, kad dėl jūsų pykčio aš tik dar 
labiau pametu protą. 

Megi atgal pasuko, tačiau Tankredas, bėris, taip smar- 
kiai pasipriešino tokiam dažnam gręžiojimui čia į vieną, 
čia į kitą pusę, kad Stivenas, pamatęs Vilį Mosą, iškišusį 
nosį pro tvorą, pašaukė: 

— Eikš! Palaikyk man arklį penketą minučių. 

— O ne,— skubiai įsiterpė Megi,— teta kažin ką pa- 
manys. 

— Neimkite į galvą, — pasakė nekantriai Stivenas, — jie 
Seint Oge nieko nepažįsta. Pavedžiok jį ten ir atgal pen- 
ketą minučių, — pridėjo jis Viliui, jau atbėgusiam prie 
jų. Po to pasisuko į Megi ir juodu nuėjo tolyn. Dabar ji 
tikrai turėjo su juo eiti. 

— Kibkite man į parankę,— prašyte prašė Stivenas, ir 
ji įsikibo, pasijutusi lyg slystanti žemyn kažkokiame koš- 
mariškame sapne. 

— Šiai graužačiai nebus galo, — prabilo ji, žodžiais ban- 
dydama išblaškyti slegiantį jausmą.— Gėdingi, niekšiški ir 
žodžiai, ir žvilgsniai, jei juos reikia nuo kitų slėpti, nuo 
Liusi. Pagalvokite apie Liusi. 

— Aš daug apie ją galvoju — telaimina ją Dievas. Jei 
aš. ..— Stivenas uždėjo ranką ant įsikibusios jo parankės 
Megi rankos, ir abiem pasidarė sunku kalbėti. 

— Aš surišta, — šiaip taip pagaliau pratarė Megi,— 
net jei ir nebūtų Liusi. 

— Esate susižadėjusi su Filipu Veikemu? — iškart pa- 
klausė Stivenas.— Ar ne taip? 

— Aš save laikau su juo susižadėjusi ir už nieko ki- 
to neketinu tekėti. 

Stivenas vėl tylėjo, kol jie pasuko į paūksmingą, ap- 
žėlusį, medžių užstotą šoninį keliuką, o tada karštai pra- 
trūko: 

— Juk tai prieš gamtą, tai klaiku. Megi, jei jūs ma- 
ne taip mylėtumėte, kaip aš jus, mudu į viską motume 
ranka, kad tik galėtume vienas antram priklausyti. Mudu 
nutraukytume visus aklai užmegztus saitus, ir duotume vie- 
nas kitam žodį susituokti. 

— Aš geriau mirčiau nei pasiduočiau tokiai pagun- 
dai, — pasakė Megi iš lėto, aiškiai, lyg šią lemtingą va- 
landėlę pasitelkdama visas savo dvasines pajėgas, sukaup- 
tas per vargo metus. Kalbėdama ji ištraukė savo ranką iš 
jo parankės. 

— Tad pasakykite, ar jūs man abejinga? — klausė jis 
kone prievarta.— Pasakykite, kad mylite kitą. 

Megi šovė į galvą mintis, jog štai va dabar pasakys Sti- 
venui, kad jos širdis atiduota Filipui, ir išsivaduos nuo 
vidinės kankynės. Bet lūpos jai nepakluso, ir ji tylėjo. 

— Jei mane tikrai mylite, brangiausia, — tarė švelniai 
Stivenas, paimdamas jos ranką ir uždėdamas ant savo- 
sios, — būtų geriau, teisingiau, jei Mudu susituoktume. 
Juk mes nenorom kitus įskaudinsime. Viskas atsitiko be 
mūsų valios, savaime; šis jausmas mane užvaldė, nepai- 
sant visų Mano pastangų jam pasipriešinti. Dievas mato, 
kad aš stengiausi būti ištikimas žodžiu dar neištartam pa- 
sižadėjimui, bet nuo to niekam ne geriau — verčiau bū- 
čiau iš pirmo šiam jausmui pasidavęs. 

Megi tylėjo. O kad tai nebūtų nieko bloga, kad ji ga- 
lėtų tuo patikėti ir nebereikėtų grumtis prieš šitą srovę, 
veržlią ir malonią kaip vasarinė tėkmė. 

— Ištark „taip“, brangiausia, — meldė Stivenas pasilen- 
kęs žiūrėdamas jai į veidą. — Kas mums visas pasaulis, jei 
vienas antram priklausytume? 

Jis juto jos alsavimą, jo lūpos buvo prie pat josios, 
tačiau jo meilę jai lydėjo kažkoks baugesys. 

Jai lūpos ir akių vokai virpėjo; vieną akimirką ji 
plačiau atmerkė akis į jį lyg gražus laukinis žvėrelis, 
droviai priešindamasis glostančiai rankai, po to ūmai vėl 
pasisuko namo. 

— Galų gale, — kalbėjo toliau nekantriai Stivenas, ban- 

dydamas įveikti visas ir savo, ir jos dvejones,— aš nesu- 
laužau jokių sužadėtuvių, nes mes nebuvome susižiedavę; 
jei Liusi atitoltų nuo manęs ir palinktų prie kito, aš ne- 
turėčiau jokios teisės sutrukdyti. Jeigu nesate davusi ga- 
lutinio žodžio Filipui, mudu abu nevaržo jokie saitai. 

— Jūs pats netikite ką sakąs — galvojate ne šitaip, — 
tarė rimtai Megi.— Galvojate taip, kaip ir aš, kad tikrieji 
saitai — tai tie jausmai ir lūkesčiai, kuriuos mes kitiems 
pažadinome. Antraip, žinodamas, kad nebūsi nubaustas, 
visus pažadus galėtum laužyti. Pasaulyje nebūtų ištiki- 
mybės. 

Stivenas tylėjo, negalėdamas šito nuginčyti, bet, kovo- 
jant su savimi, priešingas įsitikinimas buvo labai sustip- 
Iėjęs ir greit jis vėl rado kuo jį paremti. 

— Pasižadėjimų negalima įsikibti,— įrodinėjo jis pri- 
mygtinai; — tai būtų dirbtina; mes apsimestume, kad esa- 
me kažkam atidavę savo širdį. Tai būtų paklydimas, ne- 
šantis sielvartą ne tik mums, bet ir jiems. Megi, supraski- 
te tai — juk jūs suprantate. 

Jis godžiai žiūrėjo į Megi veidą, laukdamas bent ko- 
kio ženklo, kad ji su juo sutinka; didelė, tvirta plaštaka 
švelniai spaudė jos ranką. Ji valandėlę tylėjo, nuleidusi 
akis žemėn, paskui giliai atsiduso ir pakėlusi į jį akis liūd- 
nai, rimtai pasakė: 

— O kaip sunku — gyvenimas toks sunkus! Vienu kar- 
tu man atrodo, kad mes turime paklusti savo stipriesiems 
jausmams, o kitu — kad tokie jausmai nuolat kertasi su 
saitais, nusistovėjusiais per ankstesnį gyvenimą — saitais, 
kuriais susirišame su kitais ir kurie būtų nutraukti. Jei gy- 
venimas būtų lengvas, paprastas kaip rojuje ir jei visa- 
da pirmąjį sutiktume tą, kurį... žodžiu, jei, atėjus mei- 
lei, mes pareiga nebūtume su niekuo surišti — meilė bū- 
tų ženklas, jog tie du žmonės turi priklausyti vienas ki- 
tam. Bet žinau, jaučiu, jog šitaip nebūna: gyvenime ten- 
ka daug ko atsižadėti, o kai kam tenka atsižadėti meilės. 
Man daug kas gyvenime nesuvokiama ir neįžvelgiama, bet 
viena tikrai aišku: savo laimės negaliu siekti per kitų 
kančias. Meilė mums dangaus duota, bet mums duota ir 
gailestis, ir ištikimybė, ir atmintis. Ir jie manyje toliau 
gyventų ir baustų, kam nepaklausiau jų balso. Mane per- 

sekiotų tos kančios, kurias kitiems sukėliau. Mūsų meilė 
būtų užnuodyta. Manęs nejtikinėkite, man padėkite, padė- 
kite, nes aš jus myliu. 

Megi vis karščiau kalbėjo, jai degė veidas, o jos my- 
linčios akys vis labiau meldė pagalbos. Stivenas buvo tau- 
raus būdo ir atsišaukė į jos meldimą, bet tuo pat metu — 
ar galėjo būti kitaip? — jis neatsispyrė tam meldžiančiam 
grožiui. 

— Brangiausioji,— sukuždėjo jis, apsikabindamas Me- 
gi — aš viską ištversiu, viską padarysiu, ko jūs geidžia- 
te. Bet prieš mums išsiskiriant... vienas bučinys... vie- 
nintelis. .. paskutinis. .. 

Vienas bučinys, ilgas žvilgsnis, ir Megi tarė nelygiu 
balsu: 

— Paleiskite mane, greičiau grįžkime. 

Ir ji nuskubėjo link namų, jiedviem daugiau nepra- 
tarus nė žodžio. Pamatęs Vilį su arkliu Stivenas sustojo, 
pamojavo jai ir Megi įžengė pro vartus. Ponia Mos sto- 
vėjo viena prie senojo priebučio durų, visus pusbrolius 
supratingai buvo nuvariusi vidun. Didelė laimė, kad tur- 
tingas ir gražus kavalierius mergina Megi, bet jai gal bus 
drovu sugrįžus, o gal tai ir nėra laimė? Šiaip ar taip, po- 
nia Mos nerimaudama norėjo viena sutikti Megi. Iškal- 
bus dukterėčios veidas aiškiai rodė, kad jei tai ir laimė, 
ta laimė labai nerami ir netvirta. 

— Prisėsk, širdele.— Ji įsivedė Megi į priebutį ir at- 
sisėdo greta ant suolo; namuose nebuvo kitos nuošales- 
nės vietos. 

— Ak teta Griti, aš labai nelaiminga. Kaip gaila, kad 
nenumiriau penkiolikos metų. Tada taip buvo lengva vis- 
ko atsisakyti, o dabar taip sunku. 

Vargšė mergina apsivijo tetos kaklą rankomis ir grau- 
džiai pravirko. 


12 
GIMINĖS SUSIĖJIMAS 


Gale savaitės Megi atsisveikino su gerąja teta Griti 
ir, kaip buvo sutarta, nuvažiavo į Gerum Fersą aplankyti 
tetos Pulet. Per tą laiką įvyko netikėti dalykai, ir Geru- 

me turėjo susirinkti visa giminė, pasišnekėti ir atšvęsti 
Taliverių likimo posūkį, galutinai išsklaidysiantį visus jų 
nešlovės šešėlius — vėl visu spindesiu sušvis jų dorybės, 
kaip pasibaigus užtemimui sutviska dangaus kūnas. Ma- 
lonu įsitikinti, jog ne vien naujojo, ką tik atėjusio į val- 
džią ministrų kabineto nariai sulaukia aukšto įvertinimo 
ir saldžialiežuvių pagyrų; mūsų krašte daug garbingų šei- 
mų, išskėstomis rankomis sutinka giminaičius, pradedan- 
čius daryti visai giminei garbę, ir jei toks pripažinimas 
rodomas laisva valia, be jokios išankstinės prievartos, 
mums atsiranda vilties, kad vieną gražią dieną nejučiom 
atsirasime aukso amžiuje, kur slibinai nebesikandžioja, 
o vilkai, jei parodo dantis, tai tik maloningai šypsodamiesi. 

Liusi atvažiavo kuo anksčiau, aplenkdama tetą Gleg, 
nes ji nekantravo pasišnekėti su Megi apie nuostabiąją 
naujieną niekieno netrukdoma. Atrodo, — argi ne taip? — 
pasakė ta žavioji gudragalvė Liusi — jog viskas, net žmo- 
nių nelaimės (vargšeliai!) dabar susimokė, kad tik vargšei 
mielajai tetai Taliver ir pusbroliui Tomui, ir neklaužadai 
Megi taip pat, jei tik ji neužsispirs, nusišypsotų laimė, 
kurios jie užsitarnavo per savo didžiausius vargus. Nejti- 
kėtina, jog tą pačią dieną — tą pačią dieną, — kai Tomas 
sugrįžo iš Niukaslio tas nevėkšla jaunasis Džetsomas, ku- 
Iį ponas Veikemas buvo įtaisęs dirbti malūne, pasigėręs 
nudribo nuo arklio ir dabar guli Seint Oge, o jo būklė la- 
bai bloga, tad ponas Veikemas pareiškė norą, kad nau- 
jieji pirkėjai tuojau pat imtų valdyti malūną! To vargšo 
vyruko gaila, bet nelaimė lyg tyčia atsitiko šiuo, o ne ko- 
kiu kitu metu, kad pusbrolis Tomas kuo greičiau gautų 
deramą atlygį už savo pavyzdinį elgesį — tėtė jį kelia į 
padanges. Teta Taliver, be abejonės, turės persikelti į na- 
mus prie malūno ir Tomui šeimininkauti; aišku, Liusi na- 
mų jaukumas nukentės, bet tik pagalvok: vargšė tetulė 
vėl sugrįš į senuosius savo namus ir pamažėle ten jau- 
kiai kursis! 

Dėl to Liusi ir mezgė gudrius savo planus, ir kai jie- 
dvi su Megi išblizgintais laiptais nepaslydusios nulipo į 
gražiąją svetainę, kur net saulės spinduliai atrodė švie- 
sesni, ji kaip Visi dideli strategai nukreipė puolimą į prie- 
šo silpnesniąją vietą. 

— Teta Pulet,— tarė ji, atsisėdusi greta jos ant sofos 
ir mMeiliai palygindama banguojantį kyko kaspiną,— gal jau 
jūs dabar nutartumėte, ką iš baltinių ir šiaip daiktų duo- 
site Tomui įsikurti; jūs visuomet tokia dosni, — dovano- 
jate tokias gražias dovanas, o jeigu jūs parodysite pavyz- 
dį, teta Gleg juo paseks. 

— Jai toli iki manęs, brangute,— atsakė teta Pulet 
neįprastai gyvai, — nes ji neturi tokių baltinių, kurie pri- 
lygtų maniesiems; aš tau tiesiai sakau. Net jei negailėtų 
pinigų, neprilygtų, nes skonio neturi. Jos visos staltiesės su 
plačiausiais langais arba žvėrimis — elniais, lapėmįs — nei 
vienos nėra su taškučiais ar rombeliais. Bet menkas 
džiaugsmas išdalinti visas savo drobules dar gyvai esant; 
nemaniau, kad šito sulauksiu, Besi, — kalbėjo toliau ponia 
Pulet linguodama galvą ir įsmeigusi žvilgsnį į sesę Tali- 
ver, — kai mudvi rinkomės dvigubus rombelius iš pirmo- 
jo mūsų lino verpimo. O kur dabar tavosios staltiesės, 
vienas Dievas težino. 

— Aš gi ne savo valia, sese,— atsakė ponia Taliver, 
pripratusi būti kaltinama, — negi iš gero kiauras naktis 
nemiegodavau ir galvodavau, kur tos mano gražiosios ba- 
lintos drobės — išsibarstė po visas apylinkes. 

— Prašom ledinukų, ponia Taliver, pasivaišinkite,— 
pasakė dėdė Pulet, įsitikinęs, jog siūlo pigų ir sveiką nu- 
siraminimą, ir paskatino savo pavyzdžiu. 

— Bet teta Pulet,— toliau įkalbinėjo Liusi,— jūs turi- 
te tiek daug gražių drobių. O tarkime, būtumėt turėjus 
dukterų! Tuomet joms ištekant, vis vien būtumėte savo 
atsargas išdalinusi. 

— Aš juk nesakau, kad nieko neduosiu, — atsakė po- 
nia Pulet — o dabar, kai Tomą lydi tokia sėkmė, jo ar- 
timieji turi juo pasirūpinti ir jį paremti. Va kad ir tos 
staltiesės, kur aš nupirkau per varžytynes, jos nuo tol 
pas mane komodoje pragulėjo. Bet Megi negaus nei ma- 
no indiško muslino, nei nieko kito, jei vėl eis tarnauti, 
kai galėtų man sudaryti draugiją, ir man siūti, jeigu bro- 
lio namuose nebus reikalinga. 

„Eiti tarnauti“ — tokiais žodžiais Dodsonų buvo api- 
būdinamas mokytojos ar guvernantės darbas, ir Megi no- 
ras vėl grįžti į tą vergišką padėtį, kai dabar aplinkybės 

siūlo jai labiau viliojančią ateitį, jos giminaičiams, išsky- 
rus Liusi, buvo nelyginant peršulys. Paauglystėje neran- 
gi, palaidais ant nugaros plaukais ir apskritai nežinia ką 
žadanti, Megi buvo labiausiai nepageidautina dukterėčia, 
bet dabar ji gali būti ir puošmena, ir pagalbininkė. Ši 
kalba vėl buvo užvesta drauge su teta ir dėde Glegais, 
geriant arbatą su sviestinėmis bandelėmis. 

— Na jau! Na jau! —tarė ponas Glegas geraširdiškai 
patapšnodamas Megi per nugarą. Kvailystė, tikra kvailys- 
tė! Kad daugiau negirdėtume jokių šnekų, Megi, kad tu 
vėl stosi į darbą; per muge aplink tave sukosi gal pustu- 
zinis kavalierių, ar tarp jų nė vieno tinkamo neatsirado? 
Kaip? 

— Pone Glegai,— kaip visad niūriai pasakė ponia Gleg, 
bet tik ypač mandagiai — mat buvo užsidėjusi labiau su- 
garbanotą šinjoną,— prašau man atleisti, bet jūsų amžiui 
toks lengvabūdiškumas nedera. Iš pagarbos ir pareigos 
tetoms bei kitiems giminėms, kurie jai buvo tokie ge- 
Ti, turėtų su jais tartis, ar jai važiuoti į tarnybą, 0 ne su 
kavalieriais, jei jau man tenka šį Žodį ištarti, nors savo 
šeimoje tokio žodžio niekad negirdėjau. 

— Che, o kaip mus vadino tada, kai jas merginome, 
kaimyne Puletai? Tuomet šis žodis buvo saldus, — pasakė 
ponas Glegas, draugiškai mirktelėdamas, o ponas Pulet, 
užsiminus apie saldumą, daugėliau cukraus į arbatą įsi- 
dėjo. 

— Pone Glegai,— tarė ponia Gleg,— jei esate nusitei- 
kęs nešvankauti, taip ir sakykite. 

— Džeine, juk tavo vyras juokauja,— įsiterpė ponia 
Pulet.— Tegul juokauja, kol sveikas ir drūtas. Štai vargšui 
ponui Tiliui persuko į šoną burną, ir tas, kad ir norėdamas, 
nebegali juoktis. 

— Pone Glegai, malonėkite man paduoti vazą su ban- 
delėmis,— paprašė ponia Gleg,— jei man leistina pertrauk- 
ti jūsų juokus. Gal svetimiems ir juokinga, kad dukterė- 
čia Moja ranka į motinos vyriausiąją seserį, šeimos galvą, 
tik trumpam pas ją užbėga būdama mieste ir vos kojas 
sušilusi išbėga, o paskui be mano žinios sugalvoja išva- 
žiuoti, bet aš gi surinkau visus kykus, kad man persiūtų, 
ir pinigus visiems po lygiai paskirsčiau. .. 

— Sese, — įsiterpė susirūpinusi ponia Taliver,— Megi 
tikrai nebūtų išvažiavusi, pas tave nepaviešėjusi tiek, kiek 
ir pas kitus. Ji gi ne mano noru išvažiuoja, anaiptol. Aš 
čia niekuo dėta. Aš jai sakiau ir sakiau: „Širdele, nėra 
ko ten važiuoti“. Bet iki jos išvažiavimo dar liko dešimt 
dienų, o gal net pora savaičių, ir ji pas tave taip pat pa- 
viešės, o turėdama laiko ir aš kai kada užšoksiu, ir Liusi. 

— Besi,— pasakė ponia Gleg,— jei bent kiek pagal- 
votum, susiprotėtum, jog dabar, jos laikui čionai jau bai- 
giantis, Man neverta atsegti lovos užuolaidą ir užsikrauti 
visus rūpesčius, kai nuo Dino namų iki mūsų penkiolika 
minučių kelio. Megi galėtų ateiti nuo pat ankstyvo ryto, 
pabūti iki vėlaus vakaro ir turėtų dėkoti Dievui, kad už 
poros žingsnių turi tokią gerą tetą, pas kurią gali pakie- 
minėti. Aš jos metų būdama tikrai taip būčiau dariusi. 

— Paklausyk, Džeine,— tarė ponia Pulet,— tavo 10- 
voms tik į naudą, jei kas ant jų pamiegos. Tas dryžiuota- 
sis kambarys baisiai pelėsiais atsiduoda, o ir veidrodis nuo 
drėgmės dėmėm nuėjo. Kai tu mane ten nusivedei, ma- 
niau, uždusiu. 

— O, va ir Tomas! —sušuko Liusi, suplodama ranko- 
mis. Jis atjojo Sindbadu, kaip ir prašiau. Bijojau, kad 
savo pažado jis neištesės. 

Megi pašoko ir karštai pabučiavo įėjusį Tomą, nes 
čia buvo jų pirmasis susitikimas sužinojus, kad jis vėl 
galės grįžti į malūną; paėmusi jį už rankos nusivedė ir 
pasisodino šalia. Jos nuolatinis troškimas, kad tarp juo- 
dviejų su Tomu nekristų joks šešėlis, buvo giliai įsišak- 
nijęs ir stipresnis nei visos permainos. Tą vakarą Tomas 
jai labai maloniai nusišypsojo ir tarė: 

— Na, Megsi, kaip gyvena teta Mos? 

— Sveiki gyvi, pone, — tarė ponas Glegas, ištiesdamas 
ranką.— Taigi, dabar tu didelis žmogus, visiems nušluos- 
tei nosį. Tu savo laimės gyslą radai kur kas anksčiau nei 
mes, seniai, bet aš tau linkiu kuo geriausios kloties, kuo 
geriausios. Vieną gražią dieną malūnas bus grynai tavo 
nuosavybė. Tu pusiaukelėje nesustoji. 

— Viliuosi, jis nepamirš, jog už tai savo motinos gi- 
minei turi būti dėkingas, — pasakė ponia Gleg, — jei ne- 
būtų turėjęs gero pavyzdžio, iki šiol nebūtų iš skurdo iš- 

bridęs. Mūsų giminėj nuo amžių dar niekas nenusigyveno, 
niekas nesibylinėjo, pinigų nešvaistė... ir nė vienas ne- 
numirė testamento nepalikęs... 

— Ir niekas staigia mirtim nenumirė,— pritarė teta 
Pulet,— visuomet daktaro sulaukdavo. Bet Tomas atsigi- 
mė į Dodsonus, aš taip seniai sakiau. Nežinau, ką tu jam 
ketini duoti, bet aš jam žadu duoti po staltiesę visų savo 
trijų didžiųjų matmenų, išskyrus vieną, ir dar paklodžių. 
Nesakau, ką jam dar žadu skirti, bet šitai tikrai atiduo- 
siu ir net jei mane rytoj mirtis ištiktų, tai nepamirškite, 
pone Puletai, nors jūs amžinai supainiojate raktus ir ne- 
prisimenate, jog kairiojoje spintoje ant trečiosios lenty- 
nos už naktinių kykų su plačiais kaspinais, o ne su siau- 
rais raukiniais yra padėtas raktas nuo komodos mėlyna- 
jame kambaryje, o komodoje guli raktas nuo mėlynojo 
sandėliuko. Jūs gi suklysite, ir man jau nebus lemta apie 
tai sužinoti. Jūsų atmintis mano piliulėms ir lašeliams 
stebėtina — visados šitą pripažįstu, bet raktus painiojate. 

Niūri mintis, kad po jos mirties kils šitokia painiava, 
labai paveikė ponią Pulet. 

— Tu perlenki, Sofi, — čia atrakini, čia užrakini,— ta- 
rė ponia Gleg, pasibaisėjusi šitokiomis kvailybėmis.— Tu 
peržengi visas mūsų šeimos ribas. Niekas nepasakytų, kad 
mano namuose viskas atlapa, bet aš rakinu apgalvotai, ir 
ne daugiau. O iš drobulių aš pasižiūrėsiu, kokią dovaną 
sūnėnui dovanoti, kad jam būtų naudinga; dar turiu ne- 
balintos drobės, geresnės nei koks olandiškas audinys; ir 
tikiuosi, ant jų gulėdamas jis susimąstys apie savo tetą. 

Tomas padėkojo tetai Gleg, bet išsisuko nuo pažado 
naktimis mąstyti apie jos dorybes, ponui Glegui labai lai- 
ku kitur pakreipus kalbą ir pasiteiravus, ar ponas Dinas 
neketina malūne įvesti garą. 

Liusi turėjo toliaregiškų užmačių, paprašiusi Tomą pas 
juos atjoti Sindbadu. Atėjus metui vykti namo, buvo nu- 
tarta, jog tarnas parjos arkliu, o pusbrolis Tomas parveš 
savo Motiną ir Liusi. 

— Tetule, jūs sėskite viena, — tarė ta jauna gudragal- 
vė panelė, — oO aš sėsiu su Tomu, nes daug apie ką su juo 
turiu pasišnekėti. 

Liusi, persiėmusi švelniu rūpesčiu dėl Megi, jokiu bū- 

du neketino atidėti pokalbio apie ją su Tomu, kuris, jos 
manymu, iš džiaugsmo, kad jo noras atgauti malūną taip 
greit išsipildė, bus nuolaidesnis bei sukalbamesnis. Pri- 
gimtis jai neįdavė rakto Tomo būdui atskleisti; ir jai bu- 
vo neaišku ir skaudu, kai jo veidas nemaloniai pasikeitė, 
sužinojus iš jos visą istoriją, kaip Filipas tėvui panaudojo 
savo įtaką. Ji tikėjosi, kad jos pranešimas,— kaip dide- 
lė diplomatinė sėkmė — iškart palenks Tomo širdį į Fili- 
pą, be to, parodys, kad senasis Veikemas mielai, su de- 
Trama pagarba pripažinsiąs Megi kaip marčią. Tad daugiau 
nieko netrūko, tik mielam Tomui, kuris visad taip malo- 
niai šypsosi, žiūrėdamas į savo pusseserę Liusi, pasisukti 
visu pusapskritimiu, pasakyti priešingai tam, ką iki šiol 
sakė, ir pareikšti, kad jis savo ruožtu džiaugiasi, jog vVi- 
sos skriaudos atitaisytos, ir Filipas galės, kaip pridera, pa- 
sipiršti Megi. 

Tačiau žmonėms, pasižymintiems ryškiomis teigiamo- 
mis bei neigiamomis savybėmis,— iš kurių ir susideda 
griežtumas,— stipria valia, nenukrypstamu tikslo siekimu, 
ribota vaizduote bei ribotu mąstymu, didele savitvarda 
bei valdingumu — tokiems žmonėms prietarai yra savai- 
minis penas jų polinkių, nesiremiančių tomis sudėtingo- 
mis, paskiromis, abejotinomis žiniomis, mūsų vadinamo- 
mis tiesa. Tegu prietaras bus iš tėvų paveldėtas ar iš 
mažens nusiklausytas, tegu tai tik gandas ar nuogirdas, 
bet jis tokių žmonių protuose visada įsitvirtins, atstos 
savų minčių stygių ir bus drąsiai bei tvirtai ginamas, ir tei- 
suoliškai, autoritetingai primetamas kitiems; tai vienu me- 
tu ir vėzdas, ir ramstis. Kiekvienas, atitinkantis šiuos 
tikslus prietaras yra neginčytinas. Mūsų dorasis, tiesusis 
Tomas Taliveris buvo tokio kirpimo žmogus; nors širdy 
smerkė tėvo trūkumus, jo prietaru įtikėjo; tai buvo nuo- 
stata prieš žmogų nelabai griežtų principų ir nelabai griež- 
to gyvenimo būdo; ties šiuo tašku kirtosi ir visos šeimos 
sudužusios viltys, ir asmeninis jo išdidumas. Ir kiti jaus- 
mai skatino bei stiprino Tomo nepakantumą Filipui bei jo 
sąjungai su Megi. Nepaisant Liusi galios tvirtavaliui pus- 
broliui, ji nieko nepešė, tik šaltą atsisakymą laiminti šias 
vedybas; žinia, Megi galinti elgtis kaip tinkama, ji jau 
pareiškusi apie savo pasiryžimą būti nepriklausomai. Pats 

Tomas vien iš pagarbos tėvo atminčiai ir vyriškos savigar- 
bos niekados nieko bendra su Veikemais neturėsiąs. 

Žodžiu, Liusi uolus tarpininkavimas Tomui tik pakišo 
mintį, kad Megi atgrasi užgaida stoti į tarnybą vėl netru- 
kus pasikeis, — kaip jau ne kartą buvo, kita tokia pat at- 
grasia, bet jau visai kitoniška užgaida — tekėti už Filipo 
Veikemo. 


13 
NEŠAMI SROVĖS 


Megi grįžo į Seint Ogą greičiau nei per savaitę ir išo- 
riškai jos gyvenimas buvo beveik toks pat kaip viešna- 
gės pradžioje. Rytus be jokių didesnių pastangų ji lei- 
do atskirai nuo Liusi, nes buvo pažadėjusi lankytis pas 
tetą Gleg, ir, savaime aišku, per paskutiniąsias savaites 
daugiau laiko skirdavo motinai, ypač kad reikėjo apgal- 
voti ir aptarti, kas bus reikalinga Tomo namų ūkiui. Bet 
Liusi nenorėjo nė klausyti jokių pasiaiškinimų, kad Megi 
nebūsią ir vakarais, ji iš tetos Gleg būtinai privalanti grįŽ- 
ti iki pietų. „,„Antraip kiek aš tave matysiu?“ — kone su 
ašaromis klausė ji neatsispiriamai pastačiusi lūputes. Ir 
ponas Stivenas Gestas kažkodėl ėmė kuo dažniau pietauti 
pas poną Diną, nors anksčiau visaip vengdavo. Iš pra- 
džių jis kasryt sau pasižadėdavo, kol bus Megi, ten ne- 
pietauti ir netgi vakarais nesilankyti. Jis netgi buvo su- 
manęs tokiu maloniu birželio oru leistis ilgesnėn kelio- 
nėn; visai įtikinama dingstis būtų galvos skausmai, kuriais 
jis teisinosi dėl savo užmaršumo bei tylėjimo. Bet jis ne- 
išvažiavo jokion kelionėn, o ketvirtos dienos rytą jo- 
kių aiškesnių pažadų dėl vakarų sau nedavė: jų laukė 
kaip trumpų valandėlių, kai dar bus Megi, ir gal bus lai- 
mėtas dar vienas žvilgsnis, dar vienas prisilietimas. O 
kodėlgi ne? Jiems nebėra ko slėpti, juodu viską žino — 
jau prisipažino mylį, vienas kito atsižadėjo ir greit nueis 
savais keliais. Juodu išskiria sąžinės balsas ir garbės su- 
pratimas. Megi tai nulėmė, iš širdies gelmių prabilusi į 
Stiveną, bet juk jie dar gali per tą prasižiojančią prarają 
ilgiau sulaikyti žvilgsnį kits į kitą, o po to nusigręš ir 
nebeatsisuks, kol ta ypatinga šviesa jų akyse užges. 

Megi visą tą laiką buvo pritilusi, netgi apatiška ir jos 
elgesys taip skyrėsi nuo jos įprasto žvalumo ir impulsy- 
vumo, kad Liusi gal būtų ieškojusi kitos tokios permai- 
nos priežasties, jei nebūtų įsitikinusi, kad Megi prislėgta 
būsena suprantama, nes ji, atsidūrusi tarp brolio ir Fili- 
po, save pasmerkė savanoriškai tremčiai. Tačiau po ta 
išviršine apatija vyko tokia nuožmi jausmų kova, kokios 
Megi per visą neramų gyvenimą nepatyrė ir nesitikėjo; 
jai atrodė, kad staiga sukilo. visi jos piktieji pradai, iki 
šiol pasalūniškai tūnoję, ginkluoti baisia, neįveikiama jė- 
ga! Retkarčiais negailestingas jos egoizmas tarsi paimdavo 
viršų — kodėl turi kentėti ne Liusi ar ne Filipas? Ji il- 
gus metus kentėjo, o ar kas vardan jos ko nors atsižadė- 
jo? Ir dabar, kai gyvenimo pilnatvė — meilė, turtai, ne- 
rūpestingas poilsis, subtilumas, visa, ko taip geidė — ran- 
ka pasiekiama, kodėl ji turi aukotis ir atiduoti ją kitiems, 
gal ne taip viso to reikalingiems? Bet per šią naują jaus- 
mų maišatį vis garsiau pasigirsdavo senieji balsai ir kart- 
kartėmis tą maišatį tarsi apmalšindavo. Ar ta ją vilio- 
janti būtis išties tokia pilnatvė, apie kokią ji svajojo? 
Kur tuomet jos atsiminimai apie ankstyvos jaunystės vi- 
dines pastangas, apie nuoširdžią užuojautą kito skaus- 
mui, puoselėtą per vargo ir atsidavimo metus; kur dieviš- 
ka nuojauta esant kažką aukštesnio nei asmeniniai ma- 
lonumai, kažką, darantį gyvenimą šventą? Kaip nesidžiau- 
gi pasivaikščiojimu, per kurį susižeidi kojas, taip nesi- 
džiaugi gyvenimu, kurį pradedi, pamynusi ištikimybę ir 
atjautą — geriausias savo dvasios savybes. Be to, jei skaus- 
mas jai toks baisus, tai kaip kitiems? ,,Ak Viešpatie, ne- 
leisk man kitų įskaudinti! Duok jėgų jį ištverti“. Kodėl ji 
susilpnėjo ir vėl turi grumtis su pagunda, nors manė 
esanti nuo jos taip saugi, kaip nuo tyčinio nusikaltimo? 
Kurią nelemtą valandėlę pirmą kartą gimė tas jausmas 
pakertantis jos teisingumą, prieraišumą ir dėkingumą, ir 
kodėl ji pasibaisėjusi nenusipurtė jo tarsi kokios šlykšty- 
nės? Betgi jei ji nepasiduos tai keistai, saldžiai, slopinan- 
čiai jėgai, jei tylomis kentės tik pati... dabar jos mintys 
sutapo su Stiveno mintimis, kad prieš išsiskirdami dar 
gali nutverti vieną kitą valandėlę nebylaus prisipažinimo. 
Argi Stivenas nesikankina? Ji diena iš dienos matė jo vei- 

de liguistą nuovargį, kai jis, jei tik nereikėdavo rodyti 
prisiverstinių pastangų, tapdavo abejingas viskam aplin- 
kui ir tik į ją įbesdavo akis. Negi ji kartais negali at- 
sakyti į tą meldžiantį žvilgsnį, sekiojantį ją tarsi tylus mei- 
lės ir sielvarto kuždesys? Ji vis sunkiau ir sunkiau jam 
atsispirdavo, kol galų gale vakare kartais abu susižvalgy- 
davo; juodu laukdami galvodavo apie tokias akimirkas, o 
sulaukę apie nieką kitą negalvodavo. Dar viena dabar 
patikdavo Stivenui — dainuoti, nes dainuodamas jis tarsi 
šnekėdavo su Megi. Gal ir pats aiškiai nesuvokė, kad dai- 
nuoti jį skatina slaptas troškimas, — paneigiantis visus sau 
duotus pažadus — stiprinti savo galią jai. Suprasite Sti- 
veno prieštaravimus, pasekę savo pačių kalbą ir paste- 
bėję, kaip ją vedžioja mūsų nelabai įsisąmonintos pas- 
katos. 

Filipas Veikemas dabar buvo retesnis svečias, bet kart- 
kartėmis apsilankydavo vakarais ir kaip tik buvo drauge, 
kai Liusi, prieš saulėlydį jiems susėdus ant vejos, pasakė: 

— Jau Megi vizitai pas tetą Gleg baigėsi ir dabar iki 
jos išvažiavimo kasdien irstysimės valtimi. Per tuos nuo- 
bodžius vizitus ji negavo iki valios pasiirstyti, nors jai 
tai — didžiausias malonumas. Tiesa, Megi? 

— Turite galvoje, jog valtis jai arčiau širdies nei ki- 
tos transporto priemonės, — tarė Filipas, nusišypsojęs Me- 
gi, kuri sėdėjo atsilošusi sodo kėdėje,— tad ji gali par- 
duoti savo sielą irklininko šmėklai, kuri vaidenasi ant Flo- 
so, kad amžinai plaukiotų jo valtimi, 

— O ar norėtumėte būti jos irklininku? — paklausė 
Liusi. — Jei norėtumėte, plaukime drauge ir sėskite už 
irklų. Jei Flosas būtų tykus ežeras, o ne upė, mes ir be 
džentelmenų išsiverstume, nes Megi moka puikiai irkluoti. 
Bet taip nėra, ir mes priverstos prašyti paslaugos riterių 
bei skvairų, kurie neskuba jų siūlyti. 

Ji pažvelgė su žaismingu priekaištu į Stiveną, žingsniuo- 
jantį ten atgal ir tyliai falcetu dainuojantį: 

„Sielos troškulį malšinsi 
dievišku gėrimu“. 

Jis neatkreipė dėmesio į jos žvilgsnį ir toliau laikėsi 
nuošaly; pastaruoju metu jis dažnai taip elgdavosi, esant 
Filipui. 

— Plaukiojimas valtimi jūsų, matyt, netraukia, — tarė 
Liusi, jam atsisėdus šalia jos ant suolo.— Ar nebepatinka 
irkluoti? 

— O, nepakenčiu, kai valtyje daug žmonių, — atsakė 
jis kone dirgliai.— Plauksiu, kai daugiau nieko nebus. 

Liusi paraudo, išsigandusi, kad Filipas neįsižeistų; Sti- 
venas šitaip niekada nekalbėdavo — pastaruoju metu tik- 
rai nekaip jaučiasi. Paraudo ir Filipas, bet ne tiek įsižei- 
dęs, kiek neaiškiai įtardamas, kad dėl Stiveno blogos nuo- 
taikos kažkuo dėta Megi, kuri sulig jo žodžiais pakilo nuo 
kėdės ir nuėjo prie laurų gyvatvorės pasigrožėti saulėly- 
džiu virš upės. 

— Panelė Din nežinojo, kad pakviesdama mane atstu- 
mia kitus,— tarė Filipas, — tad man tenka atsisakyti. 

— Ne, ne, jokiu būdu, — pasakė gerokai sumišusi Liu- 
si. — Aš ypač pageidauju, kad jūs rytoj plauktumėte drau- 
ge. Potvynis prasideda pusę vienuoliktos — nuostabus me- 
tas per porą valandų nuplaukti iki Lukreto ir, kol dar sau- 
lė nepradės kaitinti, pėsčiomis grįžti atgal. Kodėl jūs prieš, 
kad pasiirstytume keturiese? — pridūrė ji, žiūrėdama į 
Stiveną. 

— Aš ne prieš pasiirstyti, bet prieš, kad keturiese, — 
atsakė Stivenas atsitokėjęs ir gėdydamasis savo atžaru- 
mo.— Jei būčiau už tai, kad plauktume keturiese, tas ket- 
virtas tikrai būtumėte jūs, Filai. Bet mudu nepasidalin- 
sime garbe lydėti damas ir darykime tai pakaitom. Aš 
plauksiu kitą dieną. 

Po šio nemalonaus pokalbio Filipas vėl atkreipė neri- 
mastingą dėmesį į Stiveną su Megi, bet kai jie grįžo vi- 
dun, buvo pasiūlyta dainuoti, o kadangi ponia Taliver 
ėmė lošti kribidžą su ponu Dinu, Megi atsisėdo nuošaliau 
prie stalo, kur buvo sudėtos knygos ir mezginiai, ir nie- 
ko neveikė, tik išsiblaškiusi klausėsi muzikos. Stivenas 
tuoj surado dueto natas ir prisispyręs įsiūlė jį padainuoti 
Liusi su Filipu, jis ir anksčiau juos įprašydavo dainuoti, 
bet šį vakarą Filipui atrodė, kad kiekviename Stiveno 
žodyje, kiekviename žvilgsnyje įžvelgia kažkokį slaptą 
kėslą ir atidžiai jį stebėjo, pats ant savęs pykdamas už 
tokį įkyrų įtarumą. Ar Megi nepaneigė visų jo dvejonių? 
O juk ji — gyva tiesa; neįmanoma buvo netikėti jos Žo- 

džiais, žvilgsniais, kai juodu paskutinį sykį kalbėjosi so- 
de. Stivenas bus ja labai susižavėjęs (argi tai nuostabu?), 
ir Filipas pats savęs susigėdo, kam skverbiasi į skaudžią 
draugo paslaptį. Ir vis dėlto nenuleido nuo jo akių. Sti- 
venas, pasitraukęs nuo pianino, pamažu nuslinko prie sta- 
lo, kur sėdėjo Megi, ir atsainiai pavartė laikraščius. Pas- 
kui atsisėdo nugara į pianiną, ištraukė laikraštį iš po al- 
kūnės ir perbraukė pirštais plaukus, tarsi sudomintas kaž- 
kokios vietinės žinutės ,„Leishemo kurjeryje“. O iš tiesų 
jis žiūrėjo į Megi, kuri niekuo neišsidavė pajutusi jį pri- 
artėjus. Prie Filipo ji įgaudavo daugiau jėgų priešintis, — 
juk mums lengviau būti santūriems ten, kur pajuntame 
sau pagarbą. Tačiau galiausiai ji išgirdo žodį „„brangiau- 
sia“ tariant tokiu švelniu, skausmingu, meldžiančiu balsu, 
tarsi ligonis būtų prašęs to, ko turėtų be prašymo gauti. 
To žodžio ji nebuvo girdėjusi nuo pasivaikščiojimo Besi- 
te, jis vis sklido ir sklido nuo jo lūpų lyg tyli dejonė. 
Filipas neišgirdo to žodžio, bet, perėjęs į kitą pianino pu- 
sę, Matė, kaip Megi krūptelėjusi nuraudo, pakėlė į Stive- 
ną akis, bet tuoj baikščiai į jį patį pažvelgė. Ji nepajuto 
Filipą ją stebint, bet ją nusmelkė gėda, kad slapstosi, ji 
atsistojo ir priėjo prie motinos pasižiūrėti, kaip sekasi loš- 
ti kribidžą. 

Netrukus Filipas parėjo namo, kankinamas klaikios 
abejonės, sumišusios su liūdnu tikrumu. Dabar jis nebe- 
pajėgė priešintis minčiai, kad tarp Stiveno ir Megi esa- 
ma abipusio jausmo; ir pusę nakties jo dirglūs, jautrūs ner- 
vai buvo įtempti nuo šios liūdnos, varančios iš proto tie- 
sos; jis neberado paaiškinimo, kaip šią tiesą suderinti su 
jos žodžiais bei veiksmais. Kai būtinybė tikėti Megi vėl 
pagaliau paėmė viršų, jis netruko sau susikurti paaiški- 
nimą: Megi kovoja pati su savimi ir todėl leidžiasi į sa- 
vanorišką tremtį — štai kur paslaptis viso to, ką jis išVy- 
do sugrįžęs. Tačiau priešingai tokiam įsitikinimui jam į 
galvą lindo ir kitokie atvejai, kurių negalėjo išleisti iš 
akių. Jo vaizduotė sukūrė visą istoriją: Stivenas beprotiš- 
kai ją įsimylėjo ir tikriausiai jai prisipažino; ji atstūmė 
jį ir skuba iš čia kuo tolyn. Bet ar Stivenas duos jai ra- 
mybę, žinodamas, jog prieš jo įžiebtą jausmą ji bejėgė — 
ši mintis varė Filipą į neviltį. 

Išaušus rytui, Filipas nebeturėjo jėgų išlaikyti savo 
pažado irstytis valtimi. Visas įsiaudrinęs nieko negalėjo 
nuspręsti ir blaškėsi nuo vieno sumanymo prie kito. Iš 
pradžių jam atėjo mintis, kad reikia pasikalbėti su Megi 
ir prašyti atvirai jam viską pasakyti, bet vėlgi suabejo- 
jo ar toks kišimasis dera. Ar visą laiką jis savęs nepri- 
meta Megi? Kažkada iš jaunatviško neišmanymo ji ištarė 
jam kelis žodžius ir vien todėl gali jo nekęsti, kad tie žo- 
džiai jai tapo kaip pančiai. Ar turi jis teisę prašyti jos 
atskleisti savo jausmus, kuriuos, matyt, ketina nuo jo 
nuslėpti? Jis tik tada galės su ja susitikti, kai įsitikins, 
kad jį skatina nesavanaudiškas rūpestis ja, 0 ne savimej- 
liškas piktumas. Parašęs trumpą laiškelį Stivenui, nusiuntė 
jį per tarną, pranešdamas, kad negaluoja ir negalės išlai- 
kyti savo pasižadėjimo panelei Din. Gal Stivenas jam at- 
leistų ir jį pavaduotų? 

Liusi sugalvojo puikų planą ir buvo netgi patenkinta, 
kad Stivenas atsisakė kartu plaukti. Ji sužinojo, jog tėvas 
ryte dešimtą valandą važiuos į Lindemą, o ten kaip tik 
ji norėjo važiuoti dėl labai svarbių pirkinių, kokių jokiais 
būdais negalima atidėti kitam kartui; teta Taliver turi 
važiuoti drauge, nes kai ką perkant ir ji turi dalyvauti. 

— Bet juk tu vis viena pasiirstysi, — pasakė ji Megi, 
kai jiedvi papusryčiavusios lipo laiptais į viršų; — Filipas 
ateis pusę vienuoliktos, o rytas nuostabus. Ir nedrįsk spy- 
Tiotis, tu Mano miela liūdėtoja. Kokia prasmė man būti 
pasakos krikštamote, jei tu nusigręži nuo visų Mano ste- 
buklų? Negalvok apie tą netikėlį pusbrolį Tomą, kada ne 
kada gali jo ir nepaklausyti. 

Megi labai neprieštaravo. Ji kone apsidžiaugė dėl šio 
plano, nes pabuvusi viena su Filipu gal vėl atgaus jė- 
gų ir nurims; tai bus tarsi sugrįžimas į ankstesnius, ra- 
mesnius laikus, o ano meto vidinė kova, palyginus su da- 
bartine kiekvienos dienos maišatimi, atrodė kaip poilsis. 
Ji pasirengė iškylai valtimi ir pusę vienuoliktos atsisėdo 
laukdama svetainėje. 

Durų varpelis suskambo punktualiai, ir ji su atlaidžiu 
liūdesiu pamanė, kokia bus staigmena Filipui, kad jie 
plauks dviese, bet išgirdo koridoriuje tvirtus, greitus, tik- 


458 


Tai ne Filipo žingsnius; durys atsidarė ir įėjo Stivenas 
Gestas. 

Pirmąsias akimirkas juodu buvo tokie susijaudinę, kad 
žodžio nepratarė; mat Stivenas buvo iš tarno sužinojęs, 
kad visi kiti išvažiavo. Megi atsistojo, vėl atsisėdo, 0 šir- 
dis tik daužėsi. Stivenas, numetęs skrybėlę ir pirštines, 
tylėdamas atsisėdo šalia. Ji pamanė, kad tuoj ateis Fili- 
pas ir per didelę pastangą — visu kūnu pastebimai virpė- 
jo — pakilo ir paėjo prie toliau esančios kėdės. 

— Jis neateis, — tarė negarsiai Stivenas.— Aš plauksiu 
valtimi. 

— O, mes dviese negalime plaukti. — pasakė Megi.— 
Liusi šito nesitikėjo — ji užsigaus. Kodėl Filipas neateis? 

— Jis negaluoja ir manęs paprašė jį pavaduoti. 

— Liusi išvažiavo į Lindemą,— tarė Megi, drebančiais 
pirštais skubiai nusiimdama skrybėlaitę— Mes negalime 
plaukti. 

— Labai gerai, — atsakė svajingai Stivenas, uždėjęs 
ranką ant kėdės atlošo ir žvelgdamas į ją.—- Tuomet čia 
pasiliksime. 

Jis žiūrėjo į gilias, gilias jos akis — tolimas ir paslap- 
tingas lyg Žvaigždžių nusėta juoduma ir visgi labai arti- 
mas ir droviai mMylinčias. Megi pasėdėjo ramiai, nė nesu- 
krutėdama gal akimirką, gal kelias minutes, kol bejėgiš- 
kas virpulys praėjo ir jos skruostai ėmė kaisti. 

— Tarnas laukia, — jis nunešė į valtį pagalvėles, — 
pasakė ji. — Gal nueitumėte ir jam pasakytumėte? 

— Ką jam pasakyti? — paklausė Stivenas kone pakuž- 
dom. Dabar jis žiūrėjo jai į lūpas. 

Megi nieko neatsakė. 

— Eime,— sukuždėjo maldaujamaį Stivenas stodamasis 
ir paėmęs už rankos ją keldamas.— Kartu nebeilgai bū- 
sime. 

Ir juodu nuėjo. Megi juto, kaip tvirta rūpestinga ran- 
ka ją veda tarp rožių į sodą, padeda įlipti į valtį, sutvaI- 
ko prie jos kojų pagalvėles bei apsiaustą, išskėčia skėtį 
(kurį ji buvo pamiršusi) — be jos valios neša kažkokia 
stipresnė jėga, lyg kita jos esybė, kokia staiga prabun- 
da nuo stipraus gėrimo — ir daugiau nieko ji nejuto. At- 
mintis sustojo. 

Stivenas irklavo ir jie greitai čiuožė upe, nešami pa- 
sroviui pro Toftono medžius ir namus, tarp tylių, sau- 
lėtų laukų ir pievų, kurios, kupinos savaiminio džiaugs- 
mo, juodviem nesiuntė jokių priekaištų Prasidedančios, 
dar nepailsusios dienos dvelksmas, malonus ritmiškas irk- 
lų pliaukšėjimas, pasigirstanti padrika praskrendančio 
paukščio giesmės gaida, tarsi nulašėjusi nuo per kraštus 
išsiliejusios laimės, saldi vienatvė dviejų būtybių, su- 
jungtų rimto, nepasotinamo žvilgsnio, kurio nebereikia 
sukti į šalį — kas gi dar pirmąją valandą buvo jų širdyse? 
Kartkartėmis iš Stiveno lūpų išsprūsdavo tylus, ramus, 
prislopintas meilės šūksnis; jis irklavo lėtai, kone auto- 
matiškai, ir juodu nepratarė nė žodžio, nes žodžiai jau 
būtų minties išraiška. O į tą užkerėtą, juos apgaubusią 
miglą jokios mintys neprasiskverbė — jos priklausė nu- 
tolusiai už šios miglos praeičiai ir ateičiai. Megi tik blau- 
siai Matė pro juos praslenkančias pakrantes ir praslysda- 
vo žvilgsniu pro kaimus, jų neatpažindama; žinojo, kad 
dar jų turėjo būti keli iki Lukreto, kur jie visuomet su- 
stodavo ir palikdavo valtį. Megi dažnai būdavo išsiblaš- 
kiusi, tad nieko nuostabaus, kad neįsidėmėjo pažįstamų 
pakrantės vietų. 

Bet pagaliau Stivenas, vis lėčiau ir lėčiau irkluoda- 
mas, liovėsi yresis, padėjo irklus, sukryžiavo rankas ir 
užsižiūrėjo į vandenį, lyg stebėdamas, kokiu greičiu val- 
tis plaukia be jo pagalbos. Nuo tokios staigios permainos 
Megi atsitokėjo. Apmetė žvilgsniu ir toli nusidriekusius 
laukus, ir artimiausius krantus, o jie buvo jai neregėti. 
Ją pagavo baisi baimė. 

— O, negi mes praplaukėme Lukretą, kur turėjome 
sustoti? —sušuko ji, dairydamasi atgal, ar dar ta vieta ne- 
pranyko iš akių. Aplink nebuvo matyti jokio kaimo. Ji 
vėl atsisuko, įbesdama į Stiveną klausiamą, neramų žvilgs- 
nį. 

Jis žiūrėjo kaip žiūrėję į vandenį ir atsakė svajingu, 
kažkur nutolusiu balsu: 

— Taip — seniai. 

— O, ką man daryti? — suriko beviltiškai Megi.— Mes 
negreit grįšime namo... ir Liusi... O Viešpatie, man pa- 
dėk! 

Ji sugniaužė rankas ir pravirko it išsigandęs vaikas; 
galvojo vien apie tai, kaip susitiks Liusi ir pamatys jos 
įskaudintose, nustebusiose akyse dvejonę, o gal ir teisin- 
gą priekaištą. 

Stivenas pakilo, atsisėdo šalia jos ir švelniai praskyrė 
jos sugniaužtas rankas. 

— Megi,— tarė kupinu ramaus ryžto balsu, — daugiau 
negrįžkime tol, kol niekas nebegalės mūsų išskirti, kol 
mudu susituoksime. 

Nuo jo neįprasto balso, pribloškiančių žodžių Megi 
liovėsi kūkčiojusi, sėdėjo nė nepakrutėdama ir galvojo, 
ar nebūtų Stiveno galioje viską pakeisti ir panaikinti tas 
nelemtas aplinkybes. 

— Paklausykite, Megi,— viskas įvyko savaime, nors 
mūsų pastangos buvo kitaip nukreiptos. Mes net nesva- 
jojome, kad vėl pabūsime dviese, juk visa tai per kitus. 
Žiūrėkite, kaip srovė neša mus tolyn nuo visų dirbtinų 
saitų, kuriais stengėmės daug tvirčiau save suveržti, vel- 
tui stengėmės. Srovė mus nuneš į Torbį ir ten išlipsime, 
susirasime karietą ir su ja nudumsime į Jorką, o pas- 
kui į Škotiją; niekur nesustosime nė valandėlei, kol abu 
susijungsime taip, kad tik mirtis galės mudu išskirti. Tai 
vienintelis teisingas kelias, brangiausioji, tai vienintelė iš- 
eitis iš tos nelemtos painiavos. Jis mums lyg ranka paro- 
dytas. Čia ne mūsų sumanymas, patys mes nieko nesu- 
galvojome. 

Stivenas kalbėjo iš širdies maldaudamas. Megi klausė- 
si ir jos sumišusį išgąstį nustelbė didelis troškimas pa- 
tikėti, kad juos pasigavo srovė, kad ji gali duotis nešama 
tos greitos, tylios tėkmės ir daugiau nesiginti. Bet pro jos 
užliūliuotą sąmonę šmėkštelėjo pamėkliškas ankstesnių 
minčių šešėlis, ir ją staiga pagavęs siaubas, kad va dabar 
galiausiai prisėlino pražūtingas apsvaigimas, pabudino pik- 
tą pasipriešinimą Stivenui. 

— Paleiskite mane! — tarė ji susijaudinusi, žybtelėjusi 
į jį pasipiktinusiomis akimis ir bandydama ištraukti ran- 
kas.— Čia jūsų kėslas, kad aš nebeturėčiau kitos išeities. 
Žinojote, kad mes per toli nuplaukėme ir drįsote piktnau- 
džiauti mano užsimiršimu. Nevyriška mane statyti į to- 
kią padėtį. 


461 


Įžeistas šių priekaištų Stivenas paleido jos rankas, at- 
sisėdo į savo vietą ir bejėgiškai sukryžiavo rankas, po 
Megi žodžių puolęs į neviltį. Jeigu ji nesutiks toliau plauk- 
ti, jis keiks save, kam ją įtraukė į tokią nesmagią padėtį. 
Bet jos priekaištai buvo neištveriami; blogiau net nei 
išsiskyrimas, jeigu ji manys jį negarbingai su ja pasiel- 
gus. Pagaliau tvardydamas įtūžį jis prabilo: 

— Aš tik tada pastebėjau, kad praplaukėme Lukretą, 
kai jau buvome prie kito kaimo, o tuomet man ir šovė 
mintis plaukti tolyn. Čia ne pasiteisinimas, man derėjo jus 
įspėti. Vien todėl galite manęs neapkęsti, kadangi ne- 
mylite manęs taip, jog visa kita jums būtų nesvarbu kaip 
man. Gal sustabdyti valtį ir jus čia išlaipinti? Pasakysiu 
Liusi, kad pamečiau galvą, kad jūs manęs neapkenčiate, 
ir daugiau niekada jums ant kelio nesipainiosiu. Niekas 
negali jūsų kaltinti, nes aš pasielgiau neatleistinai. 

Megi atėmė jėgas, lengviau buvo atsispirti Stiveno 
prašymams nei jo nusakytam vaizdui — jis kankinasi, o 
ji išteisinta; lengviau nusigręžti nuo jo švelnaus nei nuo 
pikto, skausmingo žvilgsnio, atstumiančio ją nuo jo ir 
paliekančio egoistiškoje vienatvėje. Jis priminė tokius 
jausmus, kai jos pačios sąžinės graužatis pasirodė lyg vien 
egoistiškas rūpestis savo orumu. Pasipiktinimo kibirkštys 
jos akyse užgeso ir ji liūdna pažvelgė droviai į Stiveną. 
Ji kaltina jį, kam buvo nepataisomai peržengta riba — ji, 
kuri pati šitokia silpna. 

— Tarsi aš nežinočiau, kad jums atsitiko tas pat, kas 
ir man,— tarė ji jau su kitokiu priekaištu — meilės prie- 
kaištu, prašančiu didesnio pasitikėjimo. Mintis, kad Stive- 
nas kenčia, ji greičiau buvo paveikesnė, nei jo prašymai, 
nes mažai skyrėsi nuo kitų įsipareigojimų, davusių jos 
priešinimuisi moralinį pamatą. 

Iš jos žvilgsnio ir balso pajutus, kad Megi sušvelnėjo, 
Stivenui vėl atsivėrė dangus. Persėdęs prie jos ir paėmęs 
jos ranką jis alkūne atsirėmė į valties galą ir tylėjo. Bi- 
jojo pratarti žodį, bijojo sukrutėti, kad tik vėl ji neužsi- 
rūstintų ir jo neatstumtų. Gyvenimas priklausė nuo jos 
sutikimo, o visa kita — beviltiška, paini, pakertanti kančia. 
Taip juodu plaukė tolyn, abu ilsėdamiesi šioje tyloje tar- 
si prieplaukoje, abu būgštaudami, kad jų jausmai vėl ne- 

būtų perskirti, kol pastebėjo, kad susirinko debesys, gai- 
vus dvelksmas peraugo į stiprų vėją ir oras visai pasi- 
keitė. 

— Tokia plona suknele, Megi, sušalsite. Leiskite, aš 
apgaubsiu jums pečius apsiaustu. Kilstelėkite, brangiau- 
siOji. 

Megi pakluso; neapsakomas žavumas, kai tau sako ką 
daryti, už tave viską nusprendžia. Apgaubta apsiaustu ji 
vėl atsisėdo, o Stivenas kibo skubiai irkluoti, kad kuo 
greičiau nusigautų iki Torbio. Megi nelabai suvokė pa- 
sakiusi ar padariusi ką nors lemtinga. Mes paklūstame 
ne tokia ryškia sąmone kaip priešindamiesi, mūsų protas 
tuomet būna apsnūdęs, o mūsų asmenybė lyg ištirpsta 
kitoje. Viskas aplinkui ją stumte stūmė pasiduoti: tas 
svajingas plaukimas valtimi, užtrukęs keturias valandas, 
gerokai ją nuvargino ir išsekino; pailsęs kūnas priešinosi 
sunkiems keblumams išlipti nežinia kaip toli nuo namų 
ir pėsčiai eiti daug mylių — viskas prisidėjo, kad ją 
užvaldytų neatsispiriami, paslaptingi kerai ir atrodytų, jog 
išsiskyrimas su Stivenu — tai mirtis visiems džiaugsmams, 
mintis jį įskaudinti svilino tarsi įkaitintos geležies prisi- 
lietimas ir pakirto bet kokį ryžtą. Be to, kokia laimė da- 
bar būti su juo, daugiau niekam jėgų neliko! 

Netrukus Stivenas pamatė paskui juos plaukiantį lai- 
vą. Rytinio potvynio metu pro juos praplaukė keli lai- 
vai, tarp jų garlaivis į Madportą, bet per paskutinę valan- 
dą nė vieno nepasitaikė. Stivenas vis įdėmiau žiūrėjo į 
šį laivą, tarsi tas būtų pakišęs naują mintį, o po to dve- 
jodamas pažvelgė į Megi. 

— Megi, brangiausioji, — pagaliau tarė jis, — jei šis lai- 
vas plaukia į Madportą ar į kokį kitą miestą šiaurės pa- 
krantėje, būtų geriausia prašytis, kad mus paimtų į de- 
nį. Jūs pavargote, tuoj pradės lyti, ir šia valtimi nusigau- 
ti iki Torbio būtų vienas vargas. Tai prekinis laivas, 
bet, Manau, jums bus galima patogiai įsitaisyti. Iš valties 
pasiimsime pagalvėles. Nieko geriau nesugalvosime. Jie 
apsidžiaugs mus priimdami — aš prie savęs turiu daug 
pinigų, jiems dosniai sumokėsiu. 

Toks pasiūlymas Megi vėl užgavo ir jai ėmė neramiai 

plakti širdis, bet ji tylėjo, nes viena išeitis buvo ne leng- 
vesnė už kitą. 

Stivenas šūktelėjo laivui. Tai buvo olandų laivas, plau- 
kiantis į Madportą, ir kapitono padėjėjas anglas jiems 
pasakė, kad pavėjui jie bus ten greičiau nei per dvi die- 
nas. 

— Mes per toli nusiyrėme,— paaiškino jam Stivenas, — 
ir bandau nusigauti iki Torbio. Bet subjuro oras, ir ši da- 
mMa — Mano žmona — visai nusikamuos ir išalks. Gal pa- 
imtumėte mus į denį, o valtį vilktumėte iš paskos. Aš 
gerai sumokėsiu. 

Jau visai nusikamavusią ir drebančią iš baimės Megi 
užkėlė į denį, ir tuoj olandai ėmė ją varstyti sužavėtais 
žvilgsniais. Kapitono padėjėjas būgštavo, kad ledi bus 
vargas ant denio, nes čia nebuvo jokių patogumų visiš- 
kai nenumatytiems keleiviams — net atskiros kabinos, di- 
desnės kaip senoviškas klauptas bažnyčioje. Tačiau čia 
bent viešpatavo olandiška švara, ir todėl visi nepatogu- 
mai buvo pakenčiamesni. Laivugalyje iš pagalvėlių Me- 
gi buvo mikliai paklotas guolis. Bet pirmiausia po ilgo 
sėdėjimo ji norėjo pasivaikščioti, remdamasi į Stiveną, 
palaikoma jo tvirtybės, o po to — numalšinti alkį ir ra- 
miai pailsėti ant pagalvėlių, žinant, jog tą dieną nieko 
negalima nuspręsti. Viskas turi būti atidėta rytojui. Sti- 
venas atsisėdo greta Megi, suėmęs jos ranką; juodu ga- 
lėjo tik tyliai kalbėtis ir tik kada ne kada žvilgtelėti vie- 
nas į kitą, nes ant denio penkių vyrų smalsumas ne taip 
greit patenkinamas ir ne taip greit sumažėja susidomėji- 
mas jauna gražia nepažįstamųjų pora tiek, kiek, jūrei- 
vių manymu, dera jo rodyti viskam, kas yra arčiau nei 
horizontas. Tačiau Stivenas svaigo iš laimės. Įsitikinęs, 
kad Megi bus jo, jis kažkur toli atstūmė visas mintis, vi- 
sus rūpesčius. Šuolis jau padarytas; jei anksčiau jis kan- 
kinosi graužiamas sąžinės, įnirtingai grūmėsi su neįveikia- 
ma trauka, dvejojo, tai dabar nė kiek neatgailavo. Padri- 
kais žodžiais kuždėjo apie savo laimę, švelnius jausmus, 
jos garbinimą, įsitikinimą, kad jų gyvenimas kartu bus 
rojus, kad Megi artumas kiekvienai dienai suteiks žave- 
sio, kad jam nėra didesnės palaimos, kaip pildyti mažiau- 

sius jos norus, kad vardan jos jam niekas nesunku, ne- 
bent išsiskyrimas; o nuo šiol jie niekada nesiskirs, jis am- 
žinai jos, ir viskas, kas jam priklauso, yra jos ir tik to- 
dėl įgauna vertę, kad yra jos. Tokie Žodžiai, tariami pa- 
šnibždom, su nutylėjimais ir tas balsas, kuris pažadino pir- 
mąsias jaunystės aistras, patyrusioms galvoms iš toliau, 
didelio įspūdžio nedaro. Tačiau vargšei Megi jie buvo ta- 
riami Čia pat ir panešėjo į nektarą, priglaudžiamą prie iš- 
troškusių lūpų; vadinasi, o ypač čia, žemėje, mirtingiems gy- 
venimas gali būti nesunkus ir nešaltas, ir jame meilė — ne 
vien aukojimasis. Nuo aistringų Stiveno žodžių svajonė 
apie tokį gyvenimą akyse iškilo daug ryškesnė nei bet 
kada anksčiau ir užtemdė visą tikrovę — visa, išskyrus 
paskutinius vakarinės saulės blyksnius ant vandens, ku- 
rie susiliejo su pažadėtos laimės spinduliais — visa, išsky- 
rus ranką, spaudžiančią josios, jai kalbantį balsą ir akis, iš 
kurių į ją žvelgė stipri neišsakoma meilė. 

Nebežadėjo lyti, debesys vėl ritosi link horizonto, su- 
simesdami į dideles rausvas tvirtoves ir ilgas rausvas salas 
tos stebuklingos šalies, kuri mums atsiskleidžia saulei lei- 
džiantis, šalies, prie kurios budi vakarinė žvaigždė. Megi 
visą naktį turėjo išmiegoti laivugalyje, bet čia buvo ge- 
riau nei triume, ir ji buvo apklota šilčiausiais audeklais, 
kokius tik buvo galima rasti laive. Dar buvo nevėlu, kai 
po dienos nuovargių ją patraukė į miegus, į tikrą poilsį ir 
ji padėjo galvą ant pagalvėlių, žiūrėdama į blėstančią ža- 
rą vakaruose, kur vis ryškiau įsižiebė vienintelis auksinis 
žibintas — žvaigždė. Po to ji įsmeigė akis į Stiveną, pa- 
linkusį virš jos ir ranka atsirėmusį laivo šono. Bet už tų 
nuostabių reginių, kurie paskutinėmis valandomis plaukė 
virš jos lyg švelni srovė ir atėmė iš jos visas jėgas ką 
nors veikti, slypėjo neaiški nuojauta, kad ši būsena laiki- 
na ir rytojus vėl sugrąžins vidinę kovą ir ankstesnes min- 
tis, atkeršysiančias už tokį užsimiršimą. Bet dabar viskas 
skendėjo mMigloje, ją užliūliavo ta švelni, vis dar virš jos 
plaukianti srovė, o tie nuostabūs reginiai tirpo ir blanko 
kaip ta stebuklinga nežemiška šalis vakaruose. 

14 
PABUDIMAS 


Megi užmigus, Stivenas išvargęs nuo tokio neįprastai 
ilgo irklavimo ir stiprių vidinių pergyvenimų, patirtų per 
pastarąsias dvylika valandų, negalėjo užmigti ir dar po 
vidurnakčio vaikštinėjo, stoviniavo po denį, rūkydamas 
cigarą, bet nematė nei pajuodusio vandens, nei žvaigž- 
džių — gyveno vien artima bei tolima ateitimi. Galų gale 
nuovargis ir jį priveikė ir, susivyniojęs į brezentą, jis at- 
sigulė ant denio prie Megi kojų. 

Ji užmigo prieš devynias ir išmiegojo šešias valan- 
das, kol pradėjo brėkšti vidurvasario diena. Ji pabudo nuo 
ryškaus sapno, kokį išvystame prieš pat pabusdami iš 
gilaus miego. Tarsi ji plaukė valtyje su Stivenu plačiuose 
vandenyse ir, tirštėjant sutemoms, sušvito kažkokia žvaigž- 
dė, kuri vis didėjo, didėjo ir jie pamatė, kad tai Mergelė 
Marija sėdi Seint Ogo laive; laivas artėjo, artėjo ir pa- 
sirodė, jos Mergelė Marija tai Liusi, o irklininkas — Fili- 
pas, ne, ne Filipas, bet jos brolis, prairklavęs pro juos 
net į ją nežvilgtelėdamas, ir kai ji, tiesdama rankas, atsi- 
stojo jį pašaukti, jų valtis apvirto ir jie pradėjo skęsti; 
iš konvulsingos baimės ji tarytum pabudo ir buvo nedi- 
delė mergaitė, temstant sėdėjo jų senojoje svetainėje, o 
Tomas ant jos nė kiek nepyko. Aprimusi nuo pabudimo 
per sapną ji tikrai išsibudino nuo vandens teliuskavimo 
į valtį, nuo žingsnių po denį, nuo baugaus, žvaigždėto 
dangaus. Iš pradžių ji nieko nesusigaudė, negalėdama at- 
sipeikėti nuo susinarpliojusio sapnų tinklo, bet greit siau- 
binga tiesa išniro prieš akis. Tuo metu Stiveno šalia ne- 
buvo, ji liko viena su savo atmintim ir savo siaubu. Įvyk- 
dytas nepataisomas blogis, apjuodinęs jos gyvenimą: 
tiems, kieno likimas surištas su josios pasitikėjimu ir mei- 
le, ji atnešė kančias. Per kelias trumpas savaites gimęs 
jausmas pastūmėjo ją į nuodėmę, kuria labiausiai baisė- 
josi: ji sulaužė ištikimybę ir pasidavė nuožmiam egoizmui. 
Sutraukė saitus, įprasminančius pareigą ir pasmerkė sa- 
ve beteisiškumui, neturėdama jokių dvasinių gairių, iš- 
skyrus savo įnoringos aistros poreikius. Ir kur tai ją 

nuves? Ir kur jau atvedė? Ji sakė verčiau mirsianti nei 
pasiduosianti šiai pagundai. Ir dabar pajuto visas tokio 
nuopolio pasekmes, — dabar, kai jis dar neįgavo visų iš- 
orinių apraiškų. Ir visgi ilgų metų veržimasis į tai, kas 
tauru, gera, davė vaisių — jos dvasia, kad ir išduota, ap- 
gauta, patekusi į pinkles, gera valia nesirinktų niekingo 
kelio. O ką ji renkasi? O Dieve,— ne džiaugsmą, bet są- 
moningą žiaurumą ir beširdiškumą, nes argi ji kada ga- 
lės pamiršti Liusi ir Filipą, jų pražudytą pasitikėjimą bei 
viltis? Jos gyvenime su Stivenu nebūtų nieko šventa; smu- 
kusi ji klajos patamsiais, vedama to netikro potraukio, 
nes ji pametė gyvenimo kelrodį — tą kelrodį, į kurį senais 
laikais kabinosi visomis jaunatviškomis jėgomis. Anuomet 
atsižadėjo visų malonumų dar jų nepažinusi, kol dar jie 
buvo nepasiekiami. Filipas teisybę sakė, kad ji nieko ne- 
žino apie atsižadėjimą, jei mano, kad tai nedrumsčiama 
palaima. Dabar, atsidūrusi tikro atsižadėjimo akivaizdoje, 
suprato, jog liūdesys, kantrybė, meilė, ištvermė ir yra 
gyvenimo kelrodis, o spyglių vainikai amžinai spaudžia 
kaktą. Vakarykščios dienos nebeatšauksi, bet jeigu ji bū- 
tų galėjusi ją atpirkti tyliu ilgų metų nusižeminimu, su 
palengvėjimu būtų pasilenkusi po šiuo kryžiumi. 

Pradėjo aušti ir rytuose suspindo rausvėjanti žara, 
kol praeitis, ją šitaip pasigavusi, tvirčiau spaudė savo 
gniaužtais, į kuriuos paprastai patenkame paskutinę aki- 
mirką, kai dar galėtume išsigelbėti. Dabar ji jau įžiūrėjo 
ant denio kietai įmigusį Stiveną ir nuo jo vaizdo jai su- 
spaudė širdį ir išsiveržė ilgai tramdyta rauda. Išsiskyri- 
mas, apie kurį pagalvojus ji visu balsu norėjo šauktis 
pagalbos, sunkiausias bus todėl, kad įskaudins Stiveną. 
Bet viską nustelbė baimė, kad pati nepritrūktų jėgų, siau- 
bas, kad nenutiltų sąžinė, ir nepabustų, kai bus per vėlu. 
Per vėlu. Jau dabar per vėlu — kančios jau užtrauktos, 
viskas per vėlu, nebent dar galima pabėgti nuo galutinės 
niekšystės — paragauti laimės, išplėštos iš sugniuždytų 
širdžių. 

Tekėjo saulė ir Megi atsisėdo suvokdama, kad jai pra- 
sideda pasipriešinimo diena. Dar šlapiomis nuo ašarų 
blakstienomis, užsimetusi ant galvos skarą, ji sėdėjo už- 
sižiūrėjusi į lėtai išnyrantį saulės skritulį. Kažkas ir Sti- 

veną pabudino iš miegų ir atsikėlęs iš kieto savo guolio 
jis atsisėdo šalia Megi. Budrios meilės įjautrintas jis iš 
pirmo žvilgsnio pastebėjo kažką, kas jį išgąsdino. Jį nu- 
smelkė baimė, ar įveiks Megi prigimtinį priešinimąsi. Jam 
buvo nerami sąžinė, kad vakar atėmė jai laisvą pasirin- 
kimą — turėdamas įgimto garbingumo šito negalėjo ne- 
pajusti ir, jei Megi ims trauktis, jo elgesys pasibaisėtinas, 
O ji turės teisę jam priekaištauti. 

Bet Megi ne apie tai galvojo: graužėsi dėl savo pra- 
žūtingo bejėgiškumo, ir nujausdama, kad neišvengiamai 
suduos Stivenui smūgį, buvo kupina švelnumo. Ji neiš- 
traukė rankos, kai jis paėmė atsisėdęs greta, šypsojosi 
jam — tik gan liūdnokai, nieko nesakė, kas jį įskaudin- 
tų, išsiskyrimo valandėlei dar nepriartėjus. Abu kartu iš- 
gėrė kavos, pasivaikščiojo po denį, išklausė kapitono ti- 
kinimus, kad jie pasieks Madportą apie penkias — abu 
savaip prislėgti; bet jį slėgė neaiški baimė, kurią tikėjo 
artimiausiomis valandomis išsisklaidysiant, 0 ją — aiškus 
ryžtas, kurį tylomis bandė sutvirtinti. Visą rytą Stive- 
nas nuolat reiškė susirūpinimą, kad ją iškamavo nuovar- 
gis bei nepatogumai, vis užsimindamas, jog greit jie iš- 
lipsią į krantą ir karietoje ji galėsianti pailsėti, tarsi pats 
save norėdamas įtikinti, jog viskas iš tiesų būsią taip, 
kaip jis numatė. Ilgą laiką Megi tenkinosi tik jį ramin- 
dama, kad naktį ji gerai išmiegojo ir kad visai nesibaido 
plaukti laivu — juk čia ne atvira jūra ir gal tik šiek tiek 
nemaloniau nei irtis valtimi Flosu. Tačiau slepiamas ryž- 
tas išsiduodavo akyse ir dienojant Stiveną ėmė vis di- 
desnis nerimas, kad Megi pasyvumas visiškai dingo. Jam 
rūpėjo prašnekti apie vestuves, apie tai, kur po jų Vva- 
žiuos, kokių žingsnių imsis, pranešdamas tėvui bei ki- 
tiems, kas įvyko, bet nedrįso. Rūpėjo nuraminti save, kad 
jos tylėjimas reiškia sutikimą. Bet kaskart pažvelgus į ją 
ji atsakydavo kažkokiu kitokiu ramiu, liūdnu žvilgsniu, 
keliančiu jam didesnę baimę. Abu vis mažiau ir mažiau 
kalbėjo. 

— Štai ir Madportas matyti, — tarė jis pagaliau.— Da- 
bar, brangiausioji, baigsis jūsų didžiausias vargas... Iš- 
lipus ant kranto viskas greičiau eisis. Po valandos, pu- 

santros abu kartu sėdėsime pašto karietoje ir jums bus 
tikras poilsis po to, ką čia patyrėte. 

Megi pajuto, kad jau laikas prabilti — dabar tylėti bū- 
tų netgi beširdiška. Ji kalbėjo vos girdimai kaip ir jis, 
bet ryžtingu balsu: 

— Mudu nebūsime kartu, mudu turėsime išsiskirti. 

Kraujas plūstelėjo Stivenui į veidą. 

— Ne,— atsakė jis. — Aš žūsiu, 

Atsitiko tai, ko jis nuogąstavo, ir teks dar grumtis. 
Bet abudu nedrįso pasakyti nė žodžio, kol nuleido valtį 
ir juos nuirklavo iki prieplaukos. Ten stovėjo būrys žiop- 
lių ir keleivių, laukiančių, kada garlaivis išplauks į Seint 
Ogą. Kai juodu išlipo ir Stivenas greitai ją vedė per prie- 
plauką, Megi pasirodė, jog kažkas iš to būrio žengė link 
jos, tarsi norėdamas kažką pasakyti. Bet skubiai vedama 
ji buvo viskam abejinga, išskyrus būsimą išbandymą. 

Nešikas juos palydėjo į artimiausią viešbutį prie paš- 
to ir, einant per kiemą, Stivenas užsakė karietą. Megi tar- 
si negirdėjusi jo žodžių pasakė: 

— Paprašykite, kad mus nuvestų į kambarį, kur ga- 
lėtume pasėdėti. 

Įėjus į kambarį Megi nesisėdo, ir kai Stivenas, kurio 
veide buvo beviltiškas ryžtas, jau norėjo paskambinti var- 
peliu, ji tarė tvirtu balsu: 

— Aš nevažiuosiu, mudu čia turime išsiskirti. 

— Megi,— atsigręždamas į ją pasakė jis tokiu balsu, 
kokiu kalba žmonės, nujaučiantys prasidedant kankini- 
mams,— ar norite, kad aš žūčiau? Kokia dabar prasmė? 
Jau žingsnis žengtas. 

— Ne, dar nežengtas,— atsakė Megi.— Toli nueita, ir 
mes niekada neištrinsime pėdsakų to, kas įvyko. Bet toliau 
aš nežengsiu. Nesistenkite mane vėl įkalbinėti. Vakar aš 
neturėjau jokio kito pasirinkimo. 

Ką jam buvo daryti? Jis nedrįso prie jos artyn eiti, 
kad vėl neišsiveržtų jos pyktis ir neatsistotų tarp jų nau- 
ja kliūtimi. 

Varomas iš proto jis žingsniavo iš vieno kambario ga- 
lo į kitą. 

— Megi,— tarė jis pagaliau maldaujančiu, nelaimingu 
balsu, sustojęs priešais ją, — pasigailėkite manęs. .. išklau- 

sykite... atleiskite už vakardieną. Nuo šiol aš vien jūsų 
klausysiu, be jūsų valios ničnieko nedarysiu. Per savo ne- 
apgalvotą užsispyrimą nesugriaukite mums gyvenimo, nes 
nuo to niekam nebus geriau ir tik prišauks naujų nelai- 
mių. Atsisėskite, brangiausioji, palūkėkite, apgalvokite, ką 
ketinate padaryti. Nesielkite su manimi taip lyg būčiau 
nevertas jūsų pasitikėjimo. 

Jis kalbėjo paveikiausiais žodžiais, bet Megi visą va- 
lią buvo sutelkusi į būsimą skausmingą išsiskyrimą. Ji 
pasirinko kančių kelią. 

— Nebėra ko laukti, — atsakė ji tyliu, bet aiškiu bal- 
su,— tuoj pat turime išsiskirti. 

— Mudu negalime išsiskirti, Megi,— pasakė Stivenas 
dar karščiau.— Aš šito neištversiu. Kokia prasmė drasky- 
ti man širdį? Smūgis, kad ir koks jis buvo, jau suduotas. 
Ar kam nuo to bus lengviau, jei jūs išvarysite Mane iš 
proto? 

— Netgi vardan jūsų, — tarė drebančiu balsu Megi,— 
aš gera valia nepradėsiu naujo gyvenimo tuo, kam nede- 
rėjo įvykti. Aš tą patį jaučiu, ką jums sakiau Besite; ver- 
čiau būčiau numirusi, nei pasidavusi šiai pagundai. Būtų 
buvę geriau tada amžinai išsiskirti. Užtat dabar išsiskiI- 
sime. 

— Mes neišsiskirsime,— užsiplieskė Stivenas instinkty- 
viai užstodamas duris, pamiršęs visa, ką vos prieš aki- 
mirksnį sakė.— Aš palūšiu. Jūs mane stumiate į neviltį — 
aš dievažin ką galiu padaryti. 

Megi drebėjo. Suprato, kaip nelengva išsiskirti. Reikia 
neskubėti ir kliautis tauriausiomis Stiveno savybėmis; bus 
sunkiau nei strimgalviais lėkti tolyn, kol dar ryžtas neat- 
lėgs. Ji atsisėdo. Stivenas, žvelgdamas į ją iš nevilties niū- 
riu žvilgsniu, lėtai pasitraukė nuo durų, atsisėdo šalia ir 
suėmė jos ranką. Jai širdis plakė kaip išgąsdinto paukš- 
čio, bet toks tiesus jo pasipriešinimas jai buvo į naudą. 
Ji pajuto savo pasiryžimą tvirtėjant. 

— Prisiminkite, ką visai neseniai galvojote,— prabilo 
ji įtikinamai ir rimtai: — prisiminkite, ką mudu abu gal- 
vojome: jog mes esame su kitais susieti ir jog turime nu- 
galėti visus polinkius, galinčius šiuos saitus nutraukyti. 

Mudu sulaužėme savo nuostatą, bet visa kita liko kaip 
buvę. 

— Ne, neliko kaip buvę, — paprieštaravo Stivenas.— 
Mudu įsitikinome, jog tokios nuostatos neįmanoma laiky- 
tis. Įsitikinome, jog mudviejų jausmai kits kitam yra to- 
kie stiprūs, kad jų neįmanoma užgniaužti, jog gamtos dės- 
niai visa pranoksta ir jiems nevalia priešintis. 

— Ne, Stivenai, tai tikrai netiesa. Aš apie tai daug 
daug galvojau ir supratau, kad šitaip samprotaudami pa- 
teisintume visas išdavystes, žiaurumus; pateisintume šven- 
čiausių ryšių žemėje sutraukymą. Jei mūsų nesaisto pra- 
eitis, tai iš kur mūsų pareigos? Nebeliktų jokių įstatymų, 
visi klausytų tik įnoringų aistrų. 

— Bet kai kurių saitų negalima išlaikyti vien gerais 
pasiryžimais,— atsakė Stivenas atsistojęs ir vėl ėmęs žing- 
sniuoti po kambarį.— Kas ta ištikimybė, jei ji tik dėl akių? 
Argi jie būtų dėkingi už tokį nenuoširdumą, kaip pasto- 
vumas be meilės? 

Megi ne išsyk atsakė. Jai reikėjo atremti ir savo vi- 
dinį, ir jo priešinimąsi. Galų gale ji prabilo, karštai gin- 
dama savo įsitikinimą ir nuo savęs, ir nuo jo. 

— Taip atrodo teisinga tik iš pirmo, o įsigilinusi ma- 
tau, jog tai nėra teisinga. Ištikimybė ir pastovumas reiš- 
kia ne vien tai, kas mums patiems maloniausia ir leng- 
viausia, o greičiau atsižadėjimą viso, kas pakerta kitų 
pasitikėjimą mumis, viso, kas teikia skausmą žmonėms, 
paties gyvenimo surištais su mumis ir jau nuo mūsų ne- 
atsiejamais. Jei mes — jei aš būčiau geresnė, tauresnė, 
jei anie daigai manyje būtų stipresni ir širdyje visad gir- 
dėčiau jų balsą kaip dabar, pabudus sąžinei; stumiantis į 
kitokį kelią jausmas niekad nebūtų išsikerojęs, aš jį bū- 
čiau iškart užgniaužusi. Visa esybe būčiau meldusi pagal- 
bos, būčiau bėgusi nuo jo tolyn kaip nuo baisiausio pavo- 
jaus. Man nėra jokio pasiteisinimo — jokio. Juk aš nie- 
kad nebūčiau apvylusi nei Liusi, nei Filipo, jei nebūčiau 
buvusi silpna, savanaudiška, beširdė; jei jų skausmą bū- 
čiau pergyvenusi kaip savo, būčiau atsispyrusi visoms pa- 
gundoms. O ką dabar Liusi jaučia? Ji tikėjo manimi, my- 
lėjo, buvo man tokia gera. Apie ją pagalvokite. 

Tariant šiuos žodžius, Megi užgniaužė gerklę. 

— Negaliu apie ją galvoti, — atsakė Stivenas, tarsi iš 
skausmo treptelėdamas koja.— Apie nieką kitą nepajėgiu 
galvoti, tik apie jus, Megi. Reikalaujate iš vyro neįma- 
nomo dalyko. Pirma ir mano buvo tokios mintys, bet vėl 
prie jų grįžti nebegaliu. Ir kokia prasmė jums apie tai 
galvoti, nebent mane kankinti? Nebe jūsų galioje apsau- 
goti juos nuo sielvarto, dar jūsų galioje nuo manęs pasi- 
traukti ir sugriauti man gyvenimą. Ir netgi jei mudu galė- 
tume sugrįžti atgal ir atlikti savo įsipareigojimus — jei da- 
bar tai būtų įmanoma, būtų baisu, neištveriama pagal- 
voti, kad jūs būsite Filipo Žmona — nemylimo žmogaus 
žmona. Mudu abu išvengėme klaidos. 

Megi visa paraudo ir negalėjo žodžio ištarti. Stivenas 
tai pajuto. Vėl atsisėdo, paėmė jos rankas ir, žiūrėdamas 
į ją Maldaujančiu, aistringu žvilgsniu, pasakė: 

— Megi! Brangiausioji! Jei mane mylite — esate ma- 
no. Ar kas kitas gali į jus turėti didesnių teisių kaip aš? 
Nuo jūsų meilės priklauso mano gyvenimas. Jokia pra- 
eitis negali paminti mūsų teisių Vienas į kitą; pirmą kartą 
mudu abu pamilome visa širdimi, visa siela. 

Patylėjusi Megi nuleido akis. Stivenui vėl suspurdo 
nauja viltis — pergalės viltis. Bet ji pakėlė akis ir jis iš- 
vydo jose ne sutikimą, o atgailaujantį skausmą. 

— Ne, Stivenai, ne visa širdimi ir siela,— pasakė ji 
droviai, bet tvirtai. — Visa savo esybe šiam jausmui aš 
nebuvau atsidavusi. Aš esu valdžioje prisiminimų, prisi- 
rišimo, veržimosi į tikrą gėrį; iš jų ilgam niekada neiš- 
trūksiu, jie visados sugrįš, ir aš kankinsiuosi, atgailausiu. 
Aš niekada neturėčiau ramybės, jei tarp Dievo ir manęs 
kristų savavalės nuodėmės šešėlis. Žinau, jaučiu, kad per 
mane kiti kenčia, bet tai nebuvo laisva mano valia; aš 
niekados nebuvau tarusi „Tegul jie kenčia, kad aš būčiau 
laiminga“. Aš niekad minties neturėjau už jūsų ištekėti; 
jei lemtingą valandėlę, kai mane būtų užvaldęs jausmas 
jums, ir būtumėt laimėjęs mano sutikimą, visa siela ne- 
būčiau jums priklausiusi. Jei galėčiau persikelti atgal į 
užvakar dieną, aš likčiau ištikima ramesniam savo prie- 
raišumui ir rinkčiausi gyvenimą be meilės džiaugsmo. 

Stivenas paleido jos ranką, nekantriai atsistojo ir tvar- 
dydamas įtūžį pavaikščiojo po kambarį. 

— Viešpatie Dieve! — prasiveržė jam pagaliau.— Ko- 
kia pasigailėtina moters meilė greta vyro meilės! Betgi jūs 
manęs nemylite; jei bent dešimtadalį jaustumėte to, ką aš 
jums, net tokia mintis jums nešmėkštelėtų, kad galite ma- 
ne aukoti. Tačiau jums niekai, kad atimate iš manęs vie- 
nintelę gyvenimo laimę. 

Nuleidusi rankas ant skreito, Megi kone mėšlungiškai 
ėmė jas gniaužyti. Ją pagavo baisus siaubas; tarsi žaibo 
blykstelėjimai jai būtų nušvietę kelią, o po to ji vėl būtų 
turėjusi eiti apgraibom patamsyje. 

— Ne, aš jūsų neaukoju, negalėčiau jus paaukoti,— 
pasakė ji, kai tik atgavo žadą; — bet man sunku patikėti, 
jog būsite laimingas, žinodamas — juk mudu abu tai Ži- 
nome, — kitus padaręs nelaimingus. Mums nelemta nei sau 
išrinkti laimę, nei kitiems, mums net nelemta suprasti, 
kur ji. Mums skirtas tik toks pasirinkimas — ar mes pasi- 
duosime akimirksnio aistrai, ar jos atsižadėsime vardan 
dieviško balso mumyse, vardan mūsų gyvenimą šventi- 
nančių siekių. Taip, tokio priesako nelengva laikytis ir 
aš daug sykių esu nuo jo nuklydusi, bet jei visai jo ne- 
išpažinsiu, savo gyvenimą pasmerksiu tamsai, jokios švie- 
sos nematydama. 

— Bet Megi,— pasakė Stivenas vėl prie jos atsisėsda- 
mas, — negi nesuprantate, jog vakarykštė diena viską pa- 
keitė? Koks paklydimas, koks aklas išankstinis nusistaty- 
mas jums temdo akis? Per vėlu kalbėti apie tai, ką ver- 
čiau butume padarę ar ko nepadarę. Kad ir juodžiausiai 
žiūrėtume į tai, kas įvyko, bet tai jau įvyko, ir mūsų pa- 
dėtis pasikeitusi — kas buvo teisinga pirma, dabar nebe- 
teisinga. Turime susitaikyti su savo pačių poelgiais ir jais 
remtis. Tarkime, mudu vakar susituokėme? Juk tai beveik 
tas pat. Kitų akimis žiūrint, skirtumas nedidelis. Tik gal 
mums patiems būtų skirtumas,— pridėjo jis aitriai — ir 
jūs turėtumėte pripažinti, kad mudu jungiantys saitai yra 
stipresni nei jungiantys su kitais. 

Megi vėl išraudo, bet nieko nepasakė. Stivenas ir vėl 
pamanė, kad jo persvara, jam net tokia mintis nebuvo 

atėjusi, kad nebus jo persvaros; būna tokių nemalonių 
atvejų, apie kuriuos taip vengiame pagalvoti, kad net 
dėl jų nenuogąstaujame. 

— Brangiausioji,— tarė jis nuoširdžiausiu, švelniausiu 
balsu, pasilenkdamas prie jos ir apkabindamas,— jūs da- 
bar esate mano viso pasaulio akivaizdoje ir iš to išplau- 
kia mūsų pareigos; po kelių valandų būsite teisėtai mano 
ir tie, kas į mus turėjo teisių, jų atsisakys, įsitikinę, jog 
esama stipresnės jėgos nei jų teisės. 

Plačiai išplėtusi akis Megi su siaubu pažvelgė į prie 
pat jos palinkusį veidą, vėl pabalo ir atsistojo. 

— O, aš negaliu šito padaryti, — pasakė ji kone iš- 
kankintu balsu.— Stivenai, neprašykite, neįkalbinėkite. To- 
liau ginčytis aš nepajėgiu, nebežinau, kas būtų išmintin- 
ga, bet šitaip pasielgti man širdis neleistų. Jaučiu jų siel- 
vartą tarsi manyje išdegintą žymę. Aš daug kentėjau, ir 
nebuvo kas mane pagaili, o dabar per mane kiti kenčia. 
Filipas man brangus — kitaip brangus, prisimenu visus 
mudviejų kits kitam pasakytus žodžius; žinau, kad buvau 
vienintelė viltis jo gyvenime. Jis man buvo skirtas, kad 
palengvinčiau jo dalią, bet aš jį pamečiau. O Liusi — ji 
apvilta, nors manimi tikėjo kaip niekas kitas. Negaliu už 
jūsų tekėti, negaliu savo laimę kurti ant kitų skausmo. 
Mes neturime paklusti tai jėgai, kuri mus traukia vieną 
prie kito; ji mane atplėštų nuo ankstesnio gyvenimo, ku- 
ris Man brangus ir šventas. Negaliu pradėti naują gyveni- 
mą, praeitį ištrindama iš atminties; privalau grįžti į ją ir 
jos laikytis — antraip neturėsiu pamato po kojomis. 

— Viešpatie Aukščiausias, Megi! — sušuko Stivenas ir- 
gi atsistodamas ir sugriebdamas jai ranką.— Kaip jūs ga- 
lėsite grįžti neištekėjusi už manęs? Brangiausia, neįsivaiZ- 
duojate, ką apie jus Žmonės kalbės. Nesuprantate, kaip 
iš tikrųjų yra. 

— Ne, suprantu. Bet jie manim patikės. Aš viską pri- 
sipažinsiu. Liusi manim patikės, o jums atleis ir... ir... 
O jei nenusižengsime savo sąžinei, laimės gėris. Brangus 
brangus Stivenai, paleiskite mane! Nestumkite giliau į 
graužatį. Visa širdimi aš jums niekad nepaklusau ir da- 
bar nepaklūstu. 

Stivenas paleido jos ranką ir apglumęs nuo beviltiškos 
tužmasties krito į kėdę. Valandėlę jis tylėjo nė nežiūrėda- 
mas į ją, o Megi, išgąsdinta tokio ūmaus pasikeitimo, bu- 
vo įsmeigusi į jį ilgesingą žvilgsnį. Vis dar žiūrėdamas 
kitur, galų gale jis tarė; 

— Tad išeikite, palikite mane ir daugiau nekankinkite. 
Aš neištversiu. 

Ji savaime palinko prie jo ir ištiesė ranką, norėdama 
paliesti jo ranką. Bet jis pasitraukė lyg nuo įkaitintos ge- 
ležies ir vėl pakartojo: 

— Palikite mane. 

Megi nenutuokė, ką daranti, kai nusisuko nuo to gū- 
daus, kitur nugręžto veido ir išėjo iš kambario: ji viską 
darė savaime, tarsi vykdydama ankstesnę valią. Kas po 
to buvo? Laiptai, kuriais nulipo lyg per sapną; šaligatvio 
plytelės, pakinkyta pašto karieta, po to gatvė, posūkis į 
kitą gatvę, kur stovėjo diližanas, priimantis keleivius, ir 
jai šovė mintis, kad jis išveš ją iš čia ir gal nuveš namo. 
Bet ji neįstengė net pasiteirauti, įlipo ir tiek. 

Namai, kur motina ir brolis, kur Filipas, Liusi, kur 
visi jos vargai ir negandos, buvo jai kaip prieglobstis, į 
kurį veržėsi jos dvasia; kaip šventovė, sauganti jai šven- 
tas relikvijas ir gelbstinti nuo didesnio nuopuolio. Mintis 
apie Stiveną buvo lyg tvinksintis skaudulys, kuris kaip 
visi skauduliai skatino įvairias mintis. Tačiau tarp jų 
vargu ar buvo mintis, ką apie ją galvos ir kalbės žmonės. 
Viską nustelbė meilė, didelis gailestis ir kankinanti grau- 
Žatis. 

Diližanas vežė ją į Jorką, tolyn nuo namų, bet ji apie 
tai sužinojo tik vidurnaktį išlipusi tame sename mieste. 
Bet jai buvo vis viena, galėjo čia pernakvoti ir kitą die- 
ną leistis namo. Piniginė su visais pinigais — vienu bank- 
notu ir vienu soverenu — buvo kišenėje; pamiršo ją iš- 
siimti prieš porą dienų grįžusi apsipirkusi. 

Ar atsigulus niūriame seno viešbučio kambaryje jos 
valia nesusvyravo, kad pasirinko atgailos ir aukos kelią? 
Didžiosios gyvenimo kovos nelengvos, svarbiausi gyve- 
nimo klausimai painūs. Nakties tamsoje ji išvydo atkreip- 
tą į ją Stiveno veidą aistringą, kenčiantį, priekaištingą; 

ir vėl ja perbėgo džiaugsmingas virpulys, koks apimdavo 
būnant šalia jo, kai atrodydavo, jog yra nešama palaimin- 
ga gyvenimo srove be jokių pastangų, be tylios kantrios 
ištvermės. Atsižadėta jos meilė sugrįžo negailestingai ža- 
vi ir Megi, ją pasitikdama, išskėtė glėbį, bet ji tarsi iš- 
slydo, nublanko ir prapuolė, atsklido tik tilstantis, sodrus, 
neatsispiriamas balsas, taręs „Dingo, dingo amžinai“. 


SEPTINTA KNYGA 
GALUTINIS IŠSIGELBĖJIMAS 


1 
SUGRĮŽIMAS Į MALŪNĄ 


Penktą dieną po to, kai Stivenas su Megi paliko Seint 
Ogą, pavakary tarp ketvirtos ir penktos valandos Tomas 
Taliveris stovėjo ant žvyruoto keliuko, einančio į senąjį 
namą prie Dorlkouto malūno. Dabar jis čia buvo šeimi- 
ninkas: jis beveik įvykdė tėvo priešmirtinį norą ir per 
ilgus savitvardos bei nepailstamo darbo metus susigrąži- 
no gerą vardą — Dodsonų ir Taliverių paveldėtą pasidi- 
džiavimą. 

Bet ramią, saulėtą vasaros pavakarę Tomo veidas ne- 
švietė nei džiaugsmu nei pergale. Kai užsismaukęs nuo 
saulės ant akių skrybėlę, rankas susikišęs į kišenes ėmė 
žingsniuoti po žvyrkelį, jo lūpos buvo aitriai sučiauptos, 
griežta kakta giliai suraukta. Apie seserį nebuvo jokios 
žinios nuo tada, kai grįžęs iš Madporto Bobas Džeikinas 
pareiškė matęs Megi kartu su ponu Stivenu Gestu išli- 
pant prieplaukoje ir padarė galą visiems neįtikėtiniems 
spėliojimams, kad gal įvyko nelaimė upėje. Kokios kitos 
žinios laukti — kad ji ištekėjo ar dar kas? Veikiausiai ne- 
ištekėjo; Tomas tikėjosi visų blogiausio: ne mirties, o 
gėdos. 

Jam einant nuo vartų, nukreipus akis į šniokščiančią 
malūno užtvanką, prie vartų prisiartino mums gerai pa- 
Žįstama tamsiaakė mergina ir stabtelėjo į jį žvelgdama, o 
jai širdis ėmė tankiai plakti. Nuo pat vaikystės ji nieko 

taip nebijojo kaip brolio — tokią baimę jaučiame, jei mū- 
sų mylimas žmogus yra nepalenkiamas, nesušvelninamas, 
nepermaldaujamas, prie kurio mąstysenos prisiderinti ne- 
pajėgiama, bet kurio atšalimo neištveriama. Iš tos giliai 
įsišaknijusios baimės Megi dabar drebėjo, tačiau jos pa- 
siryžimas grįžti pas brolį kaip vienintelį jai lemtą prie- 
globstį nesusvyravo. Nusižeminusi dėl savo silpnumo, ken- 
tėdama, kad nuskriaudė kitus, ji kone geidė išklausyti 
griežtus Tomo priekaištus, kantriai tylomis paklusti žiau- 
Tiai, smerkiančiai jo nuomonei, prieš kurią taip dažnai 
maištavo; dabar ji jautėsi viso to nusipelniusi — ar dar 
kas yra silpnesnis už ją? Megi vylėsi, jog atvirai, nuo- 
lankiai prisipažinusi tiems, kieno žodžiai bei žvilgsniai at- 
spindės jos pačios sąžinę, ji pasisems stiprybės tauriau- 
siems savo ketinimams. 

Jorke Megi visą dieną nepasikėlė iš lovos, nes jai 
plėšte plėšė galvą — taip skaudėjo nuo baisios įtampos, 
trukusios visą parą. Jos veide, akyse dar buvo pėdsa- 
kai to fizinio skausmo ir ji visa — iki šiol su ta pačia suk- 
nele — atrodė suvargusi ir nelaiminga. Ji pakėlė vartų 
velkę ir iš lėto pro juos įžengė. Tomas jau buvo netoli 
šniokščiančios užtvankos ir negirdėjo, kaip atsidarė var- 
tai, bet tuoj atsisuko ir pakėlęs akis pamatė seserį tokią 
varganą ir vienišą, kad pamanė pasitvirtinus blogiausiems 
jo spėjimams. Jis sustojo išbalęs ir drebėdamas iš pasipik- 
tinimo bei pasibjaurėjimo. Megi irgi sustojo per kelis 
žingsnius nuo jo. Ją visą persmelkė išskaityta jo veide 
neapykanta, bet prisivertusi ji vos girdimai tarė: 

— Tomai, aš sugrįžtu pas tave, sugrįžtu į namus, į 
vienintelę savo priebėgą, kad galėčiau viską papasakoti. 

— Mano namuose tau nebus vietos, — atkirto jis dre- 
bėdamas iš įniršio. — Tu mums visiems užtraukei gėdą. 
Suteršei tėvo vardą. Esi prakeikimas geriausiems savo 
draugams. Esi niekšiška ir sukta; tavęs niekas nesulai- 
ko, tau nieko nėra šventa. Aš nuo tavęs amžiams nusi- 
plaunu rankas. Tu man daugiau ne sesuo. 

Tuo metu pro duris išėjo motina. Ji taip ir nustėro pa- 
mačiusi Megi ir išgirdusi Tomo žodžius. 

— Tomai,— pasakė Megi įsidrąsinusi.— Aš nesu tokia 
kalta, kaip tu manai. Aš nenorėjau savo jausmams pasi- 


478 


duoti. Kovojau su jais. Valtį taip toli nunešė, kad ne- 
spėjau grįžti antradienį. Kai tik galėjau, tuoj pat sugrį- 
Žau. 

— Daugiau aš tavimi netikiu, — atsakė Tomas, po pir- 
mųjų nervingų akimirkų pamažu darydamasis šaltas ir ne- 
palenkiamas.— Tu slapta susitikinėjai su Stivenu Gestu 
kaip anksčiau su kitu. Jis tave buvo aplankęs, kai sve- 
čiavaisi pas tetą Mos, ir viena su juo vaikštinėjai keliu- 
kais; su savo pusseserės jaunikiu pasielgei taip, kaip nė 
viena kukli mergina nepasielgtų, antraip nieko panašaus 
nebūtų įvykę. Lukrete žmonės matė jus praplaukiant; jūs 
praplaukėt ir pro visas kitas vietoves, puikiai žinodami, 
ką darote. Tu naudojaisi Filipu Veikemu kaip priedan- 
ga apgauti Liusi, ištikimiausią savo draugę, kokią kada 
esi turėjusi. Nueik ir pasižiūrėk, kuo jai atsilyginai: ji 
serga, net nepajėgdama kalbėti; motina jai į akis nesiro- 
do, kad tavęs neprimintų. 

Megi buvo kaip apdujusi ir iškamuota savo sielvarto 
net nepajėgė atskirti tikrąją savo kaltę nuo brolio kalti- 
nimų, o juo labiau teisintis. 

— Tomai,— tarė ji gniaužydama po apsiaustu rankas 
ir vėl prisiversdama kalbėti.— Kad ir kuo prasikaltau, aš 
skaudžiai atgailauju. Noriu išpirkti savo kaltę. Aš viską 
ištversiu. Noriu, kad mane sulaikytų nuo neteisingų žings- 
nių. 

— Kas tave sulaikytų? — pasakė Tomas su nuožmiu 
apmaudu.— Nei tikėjimas, nei garbė, nei įgimtas žmogui 
dėkingumas. O jis — jis būtų vertas nušauti, jei ne... 
Bet tu dešimt kartų už jį blogesnė. Aš baisiuosi tavimi 
ir tavo elgesiu. Sakai, kovojusi su savo jausmais. Taip ten 
ir buvo! Aš kovojau su savo jausmais ir juos nugalėjau. 
Mano gyvenimas buvo sunkesnis nei tavo, bet man buvo 
paguoda, kad aš atlieku savo pareigą. Tavęs aš niekuo 
nepateisinųu — tegul visi žino, kad aš nepainioju kas yra 
dora ir kas nedora. Jei ko stokosi, pranešk motinai, ir aš 
pasirūpinsiu, kad nepritekliaus neturėtum. Bet po mano 
stogu kojos nekelsi. Gana, kad mane grauš mintys apie 
tavo nešlovę, 0 tavęs akyse nenoriu matyti. 

Su neviltim širdyje Megi iš lėto apsisuko. Bet prabilo 

vargšės išsigandusios motinos meilė, stipresnė už bet ko- 
kią baimę. 

— Dukrele mano! Aš eisiu su tavim. Tu dar turi mo- 
tiną. 

O kokia saldi ramybė padvelkė į plyštančią Megi šir- 
dį motinos glėbyje! Lašas paprasto, žmogiško gailesčio 
nelaimėje labiau paveikia nei visa pasaulio išmintis. 

Tomas apsigręžęs nuėjo į vidų. 

— Eime, dukrele, — sušnibždėjo ponia Taliver.— Jis tau 
leis pasilikti ir miegosi mano lovoje.— Jei aš paprašysiu, 
jis neatsakys. 

— Ne, mama,— ištarė Megi tyliai tarsi aimaną.— Aš 
niekad ir slenksčio neperžengsiu. 

— Tada palauk lauke. Aš tuoj susiruošiu ir eisiu su 
tavim. 

Motinai pasirodžius su skrybėlaite, Tomas išėjo į prie- 
angį ir įdėjo jai į ranką pinigų. 

— Mano namai visados bus tavo namais, mama, — ta- 
rė jis.— Ko tik tau reikės, pasakyk; tu pas mane sugrįši. 

Vargšė ponia Taliver paėmė pinigus išsigandusi, bijo- 
dama ir prasižioti. Motiniška širdis jai sakė, kad privalo 
būti šalia savo nelaimingos dukters. 

Megi, laukusi už vartų, paėmė motiną už rankos ir 
abi kiek paėjo tylėdamos. 

— Mama,— pagaliau prabilo Megi,— eime pas Luką. 
Lukas mus priims. Kai dar buvau maža, jis man būdavo 
labai geras. 

— Pas jį mums dabar nebus vietos — jie gi tiek vVai- 
kų turi. Nežinau, kur mudviem eiti, nebent pas kurią ta- 
vo tetą, bet aš nedrįsčiau, — pasakė vargšė ponia Taliver, 
per šitokią bėdą visai pametusi galvą. 

Kiek patylėjusi Megi tarė: 

— Eikime pas Bobą Džeikiną, mama, jo žmona ras 
mums vietos, jei jie neturi priėmę kokio nuomininko. 

Ir jiedvi patraukė link Seint Ogo į senąją trobelę 
paupy. 

Bobas buvo namie, bet toks nusiminęs, kad net jo ne- 
prablaškė džiaugsmas ir pasididžiavimas, turint patį Žva- 
lųjį dviejų mėnesių kūdikį, kokio kada nors yra sulaukęs 
princas ar keliaujantis prekeivis. Jis gal nelabai būtų ir 

supratęs, kuo įtartinas Megi pasirodymas su ponu Stive- 
nu Gestu Madporto prieplaukoje, jei nebūtų pamatęs, 
kaip ši naujiena paveikė Tomą; be to, nuo tada šnekos 
apie aplinkybes, teikusias slaptam Megi pabėgimuį smerk- 
tiną pobūdį, iš aukštesnių Seint Ogo sluoksnių plačiau 
pasklido ir neaplenkė nei arklininkų, nei pasiuntinukų. 
Tad kai jis atidaręs duris pamatė priešais stovinčią su- 
vargusią ir nuliūdusią Megi, jam nekilo jokių klausimų, 
išskyrus vieną, kurį drįso tik sau užduoti: kurgi ponas 
Stivenas Gestas? Bobas turėjo vilties, kad dabar jis karš- 
čiausiame kampelyje to prieglobsčio, kuris, kaip manoma, 
šitaip nupuolusiems džentelmenams skirtas aname pasau- 
lyje. 

Kambarys niekam dar nebuvo išnuomotas ir tuoj buvo 
liepta tiek stambiajai poniai Džeikin, tiek smulkiajai kuo 
geriau sutvarkyti kambarį, kad būtų patogu „ir senajai 
poniai, ir jaunajai panelei“. Deja! Ji dar buvo panelė. 
Net ir sumanusis Bobas niekaip negalėjo susigaudyti, kas 
atsitiko, kad ponas Stivenas Gestas nuo jos pasitraukė ar 
leido jai pasitraukti, turėdamas progą su ja kartu būti. 
Bet jis tylėjo ir net Žmonai uždraudė apie tai jį klausi- 
nėti; jis pats neužeidavo į kambarį, kad nepasirodytų 
įkyrus ar pernelyg smalsus, ir buvo tamsiaakei Megi taip 
pat riteriškai nusiteikęs, kaip tais laikais, kai jai nupir- 
ko nepamirštamą dovaną — stirtą knygų. 

Po kelių dienų ponia Taliver vėl nuėjo į malūną po- 
Tai valandų Tomui namus aptvarkyti. Toks buvo Megi 
pageidavimas; atslūgus pirmajam jausmų proveržiui, kai 
atpuolė būtinybė veikti ir mamos paramos nebebuvo taip 
reikalinga, ji netgi panoro su savo sielvartu pabūti vie- 
na. Bet neilgai pabuvo viena senojoje svetainėje, langais 
į upės pusę, kai pasigirdo tylus beldimas į duris ir at- 
gręžusi liūdną veidą bei tarusi ,„Prašom“, pamatė Bobą 
su kūdikiu ant rankų ir Mampsį jam iš paskos. 

— Jei mes trukdome, panele, išeisime,— tarė Bobas. 

— Ne,— tarė tyliai Megi, nepajėgdama nusišypsoti. 

Uždaręs duris Bobas priėjo arčiau ir atsistojo prie- 
šais ją. 

— Matot, mes turime mažylę, sakau, gal būtumėte to- 

Mat mes savavališkai jai davėme jūsų vardą, ir būtų ma- 
lonu, jei skirtumėte jai bent lašelį dėmesio. 

Megi buvo atėmę žadą ir ji nieko nepasakė, bet iš- 
tiesė rankas ir paėmė mažą mergytę, o Mampsis suneri- 
męs apsiuostė, ar tai patikimos rankos. Megi širdis ati- 
tirpo nuo Bobo žodžių bei elgesio; ji puikiai suprato, kad 
šitaip jis nori išreikšti savo užuojautą bei pagarbą. 

— Sėskis, Bobai,— galų gale ištarė ji, ir jis atsisėdo ir 
tylėjo, lyg kas liežuvį būtų pririšęs ir jis negalėjo pa- 
sakyti, ką ketino. 

— Bobai,— tarė ji po valandėlės žiūrėdama į kūdikį 
ir atsargiai jį laikydama, tarsi būtų bijojusi, kad neišslystų 
jai iš rankų, — aš noriu tavęs vienos paslaugos paprašyti. 

— Nekalbėkite šitaip, panele, — atsakė Bobas, sugrieb- 
damas Mampsį už sprando, — jei aš kuo nors galėčiau jums 
pasitarnauti, Man tai būtų vienas malonumas. 

— Prašyčiau, kad tu nueitum pas pastorių Keną ir 
pasakytum, jog aš esu čia ir būčiau labai dėkinga, jei jis 
ateitų, kol mano mamos nėra. Ji iki vakaro negrįš. 

— Aš tuoj pat ten nulėkčiau,— iki jo pora žingsnių, 
bet kaip tyčia pastoriaus žmona dabar pašarvota, rytoj 
laidos, ji pasimirė tą dieną, kai aš iš Madporto parsira- 
dau. Juolab gaila, kad ji numirė dabar, kai jums pasto- 
rius reikalingas. Man širdis neleistų tokiu metu jam į 
akis lįsti. 

— Jokiu būdu ne, Bobai,— atsakė Megi,— palūkėkime 
keletą dienų, kol jis ims žmonėse rodytis. Bet gal jis iš- 
važiuos kur toliau iš čia,— pridūrė ji nuo tokios minties 
vėl nusiminusi. 

— Ne, panele,— Jis tikrai niekur nevažiuos. Jis ne iš 
tų didžponių, kurie, žmonoms mirus, traukia į kurortus aša- 
ras lieti; be to, yra ką čia veikti. Savo parapija jis taip 
rūpinasi, kad akių nenuleidžia. Jis mūsų mažylę krikšti- 
jo ir mane į nagą suėmė —ko aš sekmadieniais į baž- 
nyčią nevaikštau. Bet aš jam pasakiau, kad tris sekma- 
dienius iš keturių prakeliaunu su prekėmis; aš vis ant 
kojų ir ant kojų, kad bažnyčioje net šitaip ilgai neišsė- 
dėčiau. „Ir Dievulėliau, pone, — sakau jam,— negi bažny- 
čia kokių nuolaidų keliaujančiam prekeiviui nepadarytų. 
Jam ir taip ne pyragai, sakau, tai nėr ko per daug spaus- 

ti". Ak kaip mažajai ant jūsų rankų patinka, panele! Ta- 
rytum jus pažintų; gal taip ir yra, dievaži, o kaip paukš- 
čiai rytą atpažįsta? 

Bobui liežuvis atsirišo ir jau buvo pavojus, kad per 
daug jo nepaleistų. Bet taip sunku buvo prieiti prie jam 
rūpimų klausimų lyg prie stataus skardžio, o jo liežuvis 
vengė nepramintų takų ir geriau slydo lygiu keliu. Tai pa- 
jutęs Bobas patylėjo, galvodamas, iš kurio galo būtų ga- 
lima užduoti tą klausimą. Galų gale jis tarė drovesniu nei 
visada balsu: 

— Panele, gal leistumėte užduoti jums vieną klausimą. 

Megi net krūptelėjo, bet ji atsakė: 

— Taip, Bobai, jei tas klausimas apie mane, o ne apie 
ką nors kitą. 

— Taigi, va, panele: ar jūs danties ant nieko negrie- 
žiate? 

— Ne, ant nieko, — atsakė Megi pakėlusi į jį klausia- 
mas akis.— Kodėlgi? 

— Vajetau,— tarė Bobas dar smarkiau suspausdamas 
Mampsiui sprandą,— gaila, kad negriežiate; jei tik man 
pasakytumėte, aš jam taip kailį iškarščiau, kad net man 
pačiam ranka įskaustų, garbės žodis, o paskui tegul mane 
kad ir į teismą traukia. 

— Ak Bobai,— pasakė Megi vos šyptelėjusi,— tu la- 
bai geras mano draugas. Bet aš nenorėčiau nieko bausti, 
net to, kas mane būtų nuskriaudęs. Aš ir pati dažnai ki- 
tus nuskriaudžiu. 

Šitoks požiūris visai suglumino Bobą ir jam dar neaiš- 
kiau pasidarė, kas galėjo įvykti tarp Stiveno ir Megi. Ta- 
čiau toliau kvosti Megi būtų buvę įkyru, nors ir būtų su- 
galvojęs labai vykusius klausimus, tad jam teko išnešti 
kūdikį pas nekantraujančią motiną. 

Gal pageidautumėte su Mampsiu padraugauti, panele, — 
pasakė jis, vėl pasiėmęs mažylę.— Jis ištikimas draugas: 
viską iš pusės žodžio supranta, bet liežuvį laiko už dantų. 
Jeigu jam liepsiu, jis atsiguls priešais jus ir saugos net 
nepakrutėdamas, kaip mano ryšulį saugo. Jei leisite jam 
bent kiek pas jus pabūti, jis prisiriš prie jūsų. Vajetau, 
vienas malonumas, kai prie tavęs prisiriša nemokantis kal- 
bėti gyvulys — jis visada už tave stos, o gandų nepaskleis. 

— Gerai, prašau man jį palikti, — pasakė Megi.— Tur- 
būt bus malonu turėti tokį draugą kaip Mampsis. 

— Mampsi, gulk čia! — paliepė Bobas, rodydamas jam 
vietą prie Megi,— ir kad nepakrutėtum, kol tau nepalieps. 

— Mampsis išsyk atsigulė ir, šeimininkui išeinant, nė 
galvos nepasuko. 


2 
SEINT OGAS PRIIMA NUOSPRENDĮ 


Žinia, kad panelė Taliver sugrįžo, greit pasklido po vi- 
są Seint Ogą; vadinasi, ji pabėgo ne tam, kad ištekėtų už 
pono Stiveno Gesto; šiaip ar anaip, bet ponas Stivenas 
Gestas jos nevedė, o tai susieina į tą patį, jei turima gal- 
voje jos kaltumas. Mes apie kitus sprendžiame pagal pa- 
sekmes, o kaip kitaip, jei nežinome visos eigos, davusios 
tokias pasekmes? Jeigu panelė Taliver būtų po kelių mė- 
nesių sugrįžusi iš apgalvotai numatytos kelionės kaip po- 
nia Stiven Gest su savo kraičiu — kad ir gautu po vestu- 
vių — bei kitais privalumais, kuriuos turėtų net labiau- 
siai nepageidautina vienturčio sūnaus žmona, viešoji nuo- 
monė Seint Oge, kaip ir kitur, visad žinanti, ką kada de- 
ra galvoti, būtų sprendusi griežtai pagal šitokias pasek- 
mes. Tokiais atvejais viešoji nuomonė visuomet yra mo- 
teriškos giminės — ne visuomenė, o visuomenės veikėjų 
žmonos — ir būtų supratusi, kad du gražūs jaunuoliai — 
beje, ponaitis iš geriausios Seint Ogo šeimos,— atsidūrę 
keblioje padėtyje, pasirinko šitokią išeitį, švelniai tariant, 
itin neprotingą išeitį, suteikusią daug širdgėlos bei nu- 
sivylimo, ypač tam mielam jaunam padarėliui, panelei Din. 
Be abejonės, ponas Stivenas Gestas negražiai pasielgė, bet 
jauni vyrai greiti aistra užsidegti; gal ir negerai, kad po- 
nia Stiven Gest neatstūmė savo pusseserės jaunikio mei- 
likavimų (juk buvo kalbama, kad ji tikrai susižiedavusi 
su jaunėliu Veikemu, pats senasis Veikemas apie tai mi- 
nėjęs), bet ji visgi dar tokia jauna. „Na žinote, Veike- 
mas juk kuprius! O jaunasis Gestas toks žavus, o ją tie- 
siog garbina (žinia, neilgai!) ir esą pabėgęs su ja val- 
timi prieš jos valią — kas jai buvo daryti? Iškart grįžti 
negalėjo, visi būtų nuo jos nusisukę; o kaip jai prie vei- 

do tinka gelsvas atlasas! Matyt, klostės priekyje dabar 
madingos, keturios jos suknelės tokio fasono; sako, kad 
jis nieko jai negailįs, perka brangiausius rūbus. Vargšė 
panelė Din! Jos labai gaila, bet, kita vertus, jie dar ne- 
buvo susižiedavę, o pajūrio ore ji atsigaus. Galų gale, 
jei jaunojo Gesto jausmai jai buvo tik tokie, jos pačios 
naudai, kad už jo neišėjo. Šitokiai merginai, kaip panelė 
Taliver, nuostabios vedybos — kokia romantika! Beje, per 
kitus rinkimus į parlamentą jaunasis Gestas mūsų apygaI- 
doje išstatys savo kandidatūrą. Štai ką mūsų laikais reiš- 
kia prekyba! Tam jaunėliui Veikemui kone protas pasi- 
maišė, nors jis Visad buvo keistokas; bet jis vėl išvažia- 
vo užsienin, kuo toliau iš čia — jaunam luošiui geriau- 
sia išeitis. Panelė Junit pareiškusi niekad kojos nekelsian- 
ti į pono ir ponios Stiven Gest namus. Kokia kvailystė! 
Dedasi esanti geresnė už kitus. Visuomenė nustotų gy- 
vavusi, jei mes šitaip kištumėmės į kiekvieno asmeninius 
reikalus, ir krikščionybė moko kitų nesmerkti; bet man 
rodos, kad panelei Junit nebuvo atsiųstos vizitinės korte- 
lės“. 

Bet, kaip žinome, pasekmės buvo tokios, kad panašaus 
pasiteisinimo tam, kas įvyko, nelaidavo. Megi sugrįžo be 
kraičio, be vyro, ir buvo tokioje pažemintoje ir atstum- 
toje padėtyje, į kokią, kaip Žinia, visad atveda paklydi- 
mai; veikėjų Žmonos, iš gamtos joms duotos visuomenei 
išsaugoti tobulos nuojautos, seniai perpratusios, kad jos el- 
gesys neleistinas. Ar kas gali būti bjauriau? Šitiek savo 
draugams skolinga mergina, — ir ji pati, ir jos motina pa- 
tyrusios šitiek gera iš ponų Dinų,— užsimoja paveržti jau- 
nikio širdį iš savo pusseserės, kuri su ja elgėsi kaip tikra 
sesuo! Paveržti širdį? Ne tokiais žodžiais reikia kalbėti 
apie merginas, panašias į panelę Taliver, teisingiau būtų 
pasakius, kad ją skatino moteriai nepritinkanti drąsa ir 
nežabota aistra. Ji visad atrodė kažkokia įtartina. Tas 
ryšys su jaunėliu Veikemu, palaikomas, kaip žmonės kal- 
ba, Metų metais, atrodė labai nepadoriai, tiesą sakant, 
pasibaisėtinai! Bet ko norėt iš tokio elgesio merginos! 
Vien panelės Taliver išvaizda, kaip įžvelgė žmonos ta sa- 
vo neprilygstama nuojauta, gera nežadėjo. O vargšas po- 
nas Stivenas Gestas tik gailesčio nusipelno ir nieko kito, 

tokiais atvejais nereikia labai griežtai teisti dvidešimt pen- 
kerių metų vaikino,— jis tiesiog buvo įžūlios klastingos 
merginos auka. Aišku kaip dieną, kad jis jau buvo ne 
savo valioj ir atsikratė jos, kai tik galėjo; toks jų išties 
greitas išsiskyrimas meta ant jos dar juodesnį šešėlį. Be 
abejo, jis parašė laišką, visą kaltę prisiimdamas sau, tą 
istoriją nupiešęs labai romantiškomis spalvomis, kad tik 
ji atrodytų niekuo nekalta — jis gi kitaip pasielgti nega- 
lėjo! Bet, laimė, žmonų tobulos nuojautos neapgausi. An- 
traip kas gi liktų iš visuomenės? Ko norėt, tikras brolis 
jos pro duris neįsileido, o matyt, jau daugiau neapsikentė 
ir žinojo, ką darąs. Išties pagarbos vertas vaikinas tas po- 
nas Tomas Taliveris, jis aukštai pakils! Sesers nešlovė 
jam, aišku, sunkus smūgis. Tikėtina, kad ji išvažiuos iš 
šitų vietų. — į Ameriką ar dar kur — kad Seint Ogo oras 
apsivalytų nuo jos pėdsakų, ypač pavojingų jo dukterims! 
Ji tegul nieko gero nebesitiki; lai atgailauna ir prašo Die- 
vo pasigailėjimo; Dievui gi taip nerūpi visuomenės ge- 
rovė, kaip žmonoms. 

Kone dvi savaitės praėjo, kol tobuloji nuojauta įsi- 
tikino šiuo savo neklystančiu įkvėpimu; po savaitės Sti- 
veno tėvas gavo nuo jo laišką, kuriame sūnus papasakojo 
viską, kaip buvo, pridurdamas, jog išvykstąs į Olandiją, 
O pinigų paėmęs iš agento Madporte ir kad šiuo metu ne- 
galįs nieko spręsti. 

Visą tą laiką Megi kankino didesnis nerimas ir ji net 
nepagalvodavo, ką apie jos elgesį mano Seint Ogo visuo- 
menė; nerimas dėl Stiveno, Liusi, Filipo, sumišęs su mei- 
le, sąžinės priekaištais ir gailesčiu, užgriuvo vargšę jos 
širdį kaip negailestinga nesiliaujanti audra. Jeigu jai ir 
būtų atėjusi mintis, kad bus neteisingai atstumta, gal jai 
būtų pasirodę, visų blogiausia jau patirta, o po tų žodžių, 
kuriuos išgirdo iš brolio lūpų, jai nebuvo baisus joks smū- 
gis. Per visą jos nerimą dėl tų, kuriuos mylėjo ir nuskriau- 
dė, tie žodžiai vėl ir vėl ją nutvilkydavo kaip aštrus skaus- 
mas, ir būtų aptemdę, apnuodiję net dangiškus džiaugs- 
mus. Mintis apie tai, jog vėl kada nors patirs laimę, jai 
net nešmėkšteldavo; skausmas taip buvo persmelkęs visą 
jos esybę, kad nieko kito tarsi ir nebūtų įstengusi pa- 
jausti. Savo gyvenimą ji įsivaizdavo kaip ištisą atgailą, 

ir, susimąstydama apie ateitį, troško vieno — kad kas ją 
apsaugotų nuo tolesnių nuopolių; jos pačios silpnumas per- 
sekiojo ją baisiausiais vaizdais, kas ją gali dar ištikti, ir 
tik žinodama, kad turi saugų prieglobstį, ji būtų galėjusi 
atgauti dvasios ramybę. 

Bet jai rūpėjo ir būties dalykai, paveldėtas ir įprastas 
nepriklausomybės troškimas neleido pamiršti, kad ji pri- 
valo duoną užsidirbti; nieko aiškesnio nenumatydama, pa- 
manė, jog vėl reikia imtis siuvimo, kad bent turėtų iš 
ko Bobui už butą sumokėti. Ji nutarė įkalbėti motiną 
greičiau grįžti į malūną pas Tomą, o ji šiaip ne taip pra- 
gyvens Seint Oge. Gal pastorius Kenas jai padės ar ką 
patars. Ji prisiminė jo žodžius atsisveikinant mugėje. Pri- 
siminė, kaip kalbėdama su juo, pajuto jam begalinį pasi- 
tikėjimą ir dabar su ilgesinga viltimi laukė progos, kada 
galės jam atsiverti. Jos motina kiekvieną dieną užeida- 
vo pasiteirauti, kaip Liusi sveikata; žinios buvo vis liūd- 
nos — niekas jos negalėjo prižadinti iš pasyvaus bejėgiš- 
kumo, apėmusio po pirmojo smūgio. Tačiau apie Filipą 
ponia Taliver nieko nesužinojo; savaime suprantama, vi- 
si, ką ji sutikdavo, vengė su ja užvesti kalbą, galinčią 
paliesti jos dukterį. Galų gale ji sukaupė drąsos ir išsi- 
ruošė pas seserį Gleg, kuri tikrai viską Žinos — mat bu- 
vo netgi apsilankiusi pas Tomą malūne, poniai Taliver iš- 
vykus, nors tas nieko neprasitarė, kas ten buvo kalbėta. 

Vos motinai išėjus, Megi užsidėjo skrybėlaitę. Ji nu- 
tarė nueiti į pastoriaus namus ir pasiprašyti pamatyti pas- 
torių Keną; jis dabar slegiamas didelio sielvarto, tačiau 
tokiais atvejais kito sielvartas neapsunkina. Pirmą kartą 
po sugrįžimo ji išėjo iš namų, užsigalvojusi apie savo vi- 
zito tikslą, net nenumanė, kad bus nemalonu susitikti žmo- 
nes ir ištverti jų žvilgsnius. Bet vos praėjusi siauresnė- 
mis gatvelėmis nuo Bobo namų ji pajuto, kad yra vars- 
toma neįprastų žvilgsnių, ir sunerimusi paspartino žings- 
nį, bijodama grįžtelėti į kairę ar į dešinę. Tačiau ne- 
trukus priešpriešiais susitiko ponią ir panelę Ternbul, se- 
nas šeimos pažįstamas, bet tos abi pervedė ją keistu Žvilgs- 
niu ir nieko nesakydamos pasitraukė į šoną. Tokie be- 
jausmiai žvilgsniai skaudino Megi, bet ji buvo taip nu- 
sižeminusi, jog nė kiek nesipiktino; nieko stebėtino, pa- 

manė ji, kad jos su manim nesikalba, juk jos taip mylė- 
jo Liusi. Bet jai reikėjo praeiti pro būrį džentelmenų, sto- 
viniuojančių prie biliardinės durų, ir ji nenorom pamatė, 
kaip jaunasis Toris su tuo savo monokliu žengė į šalį ir 
nusilenkė jai taip atsainiai, tarsi būtų pasisveikinęs su ko- 
kia pažįstama baro tarnaite. Megi buvo išdidi ir netgi la- 
bai kentėdama pasijuto įžeista; pirmą kartą suvokė, kad 
ant jos pasipils šmeižtai ne tik tokie, kokių nusipelnė, ap- 
vildama Liusi pasitikėjimą. Bet ji jau buvo prie pasto- 
riaus namų ir gal čia sulauks ne vien pasmerkimo. Ją 
smerks visokiais balsais: žiauriausias, šiurkščiausias vVai- 
kigalis ant gatvės kampo galės ją užgaulioti; deja, pa- 
galba bei gailestis rečiau sutinkama ir sulaukiama tik iš 
teisingų Žmonių. 

Pranešus apie jos atėjimą, ji tuoj pat buvo palydėta į 
pastoriaus Keno kabinetą, kur jis sėdėjo apsikrovęs ne- 
labai dabar jį dominančiomis knygomis, priglaudęs skruos- 
tą prie jauniausios, trejų metų savo dukrelės galvos. Tar- 
naitė išvedė mergaitę, ir kai durys užsidarė, pastorius Ke- 
nas, patraukdamas Megi kėdę, pasakė: 

— Ketinau jus aplankyti, panele Taliver, bet jūs ma- 
ne aplenkėte, ir aš tuo džiaugiuosi. 

Megi pasižiūrėjo į jį tiesiai it vaikas kaip ir tada, mu- 
gėje, ir tarė: 

— Aš noriu jums viską papasakoti. 

Sulig šiais žodžiais jos akys prisipildė ašarų, jai už- 
gniaužė gerklę jausmai, susikaupę dėl pažeminimo gat- 
vėje. 

— Viską papasakokite,— tarė Kenas, o jo tvirtame, 
rimtame balse buvo ramus gerumas.— Žiūrėkite į mane 
kaip į daug patyrusį žmogų, galbūt sugebėsiantį jums pa- 
dėti. 

Iš pradžių gan padrikais sakiniais, su pastanga, O pas- 
kiau nebesivaržydama, nes atvėrus širdį visad palengvė- 
ja, Megi trumpai papasakojo apie vidinę savo kovą, kuri 
yra gal tik jos ilgų kančių pradžia. Dieną prieš tai pas- 
torius Kenas buvo supažindintas su Stiveno laiško turi- 
niu ir juo patikėjo dar neišgirdęs iš Megi patvirtinimo. 
Tas mugėje iš jos išsiveržęs skundas „O, man reikia įšva- 

žiuoli' buvo įstrigęs pastoriaus Keno atmintyje kaip jos 
vidinės sumaišties ženklas. 

Megi išsamiai norėjo jam atskleisti savo jausmus, dėl 
kurių sugrįžo pas motiną ir brolį, dėl kurių taip brangina 
praeities prisiminimus. Jai baigus kalbėti, pastorius Ke- 
nas valandėlę tylėjo, apniktas sunkių minčių. Atsistojęs 
ir susidėjęs rankas už nugaros jis ten ir atgal perėjo per 
kambarį. Paskui atsisėdo ir žiūrėdamas į Megi tarė: 

— Jūsų paskata eiti pas savo artimuosius, likti ten, 
kur užsimezgė visi gyvenimo saitai, yra teisinga paskata 
ir, Bažnyčia, laikydamasi pirminių savo įstatymų ir tvar- 
kos, ją remia ir atgailaujančius priima į savo glėbį, glo- 
boja juos iki paskutiniosios, niekad neapleidžia, jei tik 
jie nėra užkietėję nusidėjėliai. Bažnyčia turėtų atstovau- 
ti visos visuomenės nusiteikimą, kad kiekviena parapija 
būtų tampri šeima, Kristaus brolija, vadovaujama dvasi- 
nio tėvo. Tačiau visuomenė nebesilaiko krikščioniškos 
tvarkos ir krikščioniškos brolijos nuostatų, jos pamirštos, 
o jei dar ir gyvuoja siaurose atskalūnų bendruomenėse, 
tai tik daliniu, prieštaringu pavidalu; ir jei manęs nestip- 
rintų tvirtas tikėjimas, jog bažnyčia galiausiai turi at- 
gauti visą jėgą tų įstatymų, kurie vieninteliai atitinka žŽmo- 
gaus poreikius, aš dažnai pulčiau dvasia, matydamas, kaip 
mano paties kaimenėje stinga draugiškumo ir tarpusavio 
atsakomybės pojaučio. Šiais laikais tie saitai vis labiau 
silpsta, ir ištikimybę pareigai, įleidusiai mumyse šaknis 
nuo vaikystės, pakeičia savavališki įnoriai. Jūsų sąžinė ir 
širdis, panele Taliver, jus nukreipė teisingu keliu; aš vi- 
sa tai jums kalbu todėl, kad žinotumėte, ko jums linkė- 
čiau ir koks būtų mano patarimas, jei aš vadovaučiausi 
vien savo jausmais ir nuomone, neimdamas dėmesin jums 
nepalankių aplinkybių. 

Pastorius Kenas nutilo. Jo kalboje nebuvo nė lašo ge- 
ranoriškumo, iš jo rimto balso, žvilgsnio netgi dvelkė šal- 
čiu. Jei Megi nebūtų žinojusi, kad jo geranoriškumas pri- 
lygsta santūrumui, gal būtų buvusi įbauginta ir atvėsinta. 
Bet dabar ji klausėsi su viltimi, įsitikinusi, kad jo žodžiuo- 
se ras tikros pagalbos. 

— Jūs dar labai nepatyrusi, panele Taliver, ir negalite 
numatyti, kad apie jūsų elgesį susidarys labai neteisinga 

nuomonė — pražūtingo pobūdžio nuomonė, nors teisybė 
bylos priešingai. 

— O taip, aš pradedu suprasti, — prasiveržė Megi, ne- 
pajėgiančiai savyje užgniaužti ką tik patirtą įžeidimą.— 
Numanau, būsiu užgauliojama, apie mane galvos blo- 
giau nei aš nusipelniau. 

— Gal dar nežinote,— pasakė pastorius Kenas su nuo- 
širdžios užuojautos gaida balse,— jog yra gautas laiškas, 
paliudijantis apie jus nieko nežinantiems, kad jūs pasirin- 
kote sunkų erškėčių kelią, nutarusi sugrįžti — nutarusi to- 
kią valandėlę, kai grįžti buvo itin sunku. 

— O, kur jis? — paklausė Megi virptelėjusiu balsu ir 
paraudo, kaip būtų paraudusi bet kieno akivaizdoje. 

— Jis išvyko užsienin; savo tėvui parašė apie viską, 
kas įvyko, įrodydamas, jog esate nieko nekalta, ir aš ma- 
nau, kad žinia apie šį laišką teigiamai paveiks jūsų pusse- 
serę. 

Pastorius Kenas palūkėjo, kol Megi aprims ir kalbėjo 
toliau: 

— Šis laiškas, kaip minėjau, turėtų užkirsti kelią vi- 
siems melagingiems sprendimams apie jus. Bet atvirai 
jums sakau, panele Taliver, jog ir iš savo gyvenimiškos 
patirties ir dėl to, ką pastebėjau per pastarąsias tris die- 
nas , baiminuosi, kad nėra tokių įrodymų, kurie galėtų 
apsaugoti jus nuo skausmingų pasekmių, kokias sukels 
melagingi kaltinimai. Ir pirmieji nuo jūsų nusisuks tie, ku- 
rie labiausiai nesugeba kovoti su savimi vardan pareigos, 
kaip kad jūs kovojate, nes jie nepatikės jūsų pastangomis. 
Būgštaunu, kad jūsų gyvenimą čia lydės ne tik skausmas, 
bet ir daugelis kliūčių. Ir dėl šios priežasties — vien dėl 
šios — prašyčiau jūsų pagalvoti, ar nevertėtų pasiieškoti 
tarnybos toliau nuo čia, kaip iš pradžių ketinote. Aš sa- 
vo ruožtu tuojau pat dėčiau visas pastangas, kad jums 
padėčiau ją susirasti. 

— O, kad galėčiau čia pasilikti! — sušuko Megi.— Ne- 
turiu jėgų vėl pradėti gyvenimą svetur. Ten neturėčiau 
jokios atramos. Jausčiausi kaip vienišas klajoklis, atkirs- 
tas nuo praeities. Aš jau parašiau tai poniai, kuri Man 
pasiūlė tarnybą, ir atsiprašiau negalėsianti į ją stoti. Pasi- 
likus čia, gal kaip nors Liusi ir kiti man atleistų; aš juos 

įtikinčiau, kad labai gailiuosi dėl to, kas įvyko. Ir,— pri- 
dūrė ji vėl užsiplieksdama ankstesniu išdidumu,— aš ne- 
išvažiuosiu iš čia vien todėl, kad mane Žmonės šmeižia. 
Jie turės atsiimti savo šmeižtus. Jei man galų gale teks 
išvažiuoti todėl... todėl, kad kiti šitaip pageidaus, aš iš- 
važiuosiu bent ne dabar. 

— Ką gi, —tarė kiek pagalvojęs pastorius Kenas, — 
jei taip nutarėte, panele Taliver, pasikliaukite ta įtaka, 
kurią turiu Seint Oge dėka savo tarnybos. Aš esu parapi- 
jos kunigas ir mano pareiga jums padėti ir teikti mora- 
linę paramą. Galiu pridurti, kad man asmeniškai nuošir- 
džiai rūpi jūsų dvasios ramybė ir gerovė. 

— Aš tik vieno noriu — rasti kokį darbą, kad turė- 
čiau iš ko duoną valgyti ir būti nepriklausoma, — pasakė 
Megi.— Aš pasitenkinčiau mažu. Galėčiau gyventi ten, kur 
dabar. 

— Turiu apie tai rimtai pagalvoti — pasakė pastorius 
Kenas, — ir po kelių dienų man bus aiškesnis bendras nu- 
siteikimas. Aš pas jus užeisiu — tikrai nuolat turėsiu jus 
mintyje. 

Megi išėjus, Kenas stovėjo, susidėjęs rankas už nuga- 
ros, įsmeigęs akis į kilimą, apniktas sunkių minčių ir abe- 
jonių. Perskaitytas Stiveno laiškas ir susiklostę santykiai 
tarp asmenų, kuriuos palietė pastarųjų dienų įvykiai, pirš- 
te piršo mintį, jog Stiveno ir Megi vedybos būtų mažiau- 
sia blogybė, bet jų visų artumas Seint Oge dar ilgus me- 
tus būtų neįmanomas, ir ypač Megi čia pasilikusi susidurtų 
su neįveikiamais sunkumais. Kita vertus, pats pažinęs vi- 
dinius prieštaravimus ir ilgus metus ištikimai tarnavęs sa- 
vo tikėjimo broliams, jis numanė, kas dedasi jos širdyje 
bei sąžinėje, ir suprato, kad sutikimas tekėti jai reikštų 
šventvagystę; į jos sąžinės reikalus negalima kištis, ir 
ta nuostata, kuria ji vadovavosi, yra patikimesnė gairė 
nei Visi svarstymai apie galimas pasekmes. Patirtis jį įspė- 
jo, kad įsikišimas yra abejotinas ir uždėtų tokią didelę 
atsakomybę, kurios lengva ranka imtis neleistina; galimos 
išdavos — tiek Megi pabandžius atstatyti ankstesnius san- 
tykius su Liusi ir Filipu, tiek pasidavus gal vėl staiga pra- 
siveržusiam meilės jausmui — slypi tamsoje, juo labiau 

neįžvelgiamoje, nes kiekvienas žengtas žingsnis būtų kai 
kam neišvengiamai skausmingas. 

Tas, kas supranta, koks sudėtingas bei nepastovus yra 
santykis tarp aistros ir pareigos, niekad negalės pasakyti, 
ar jau atėjo ta akimirka, kai atgaila nebeįmanoma ir žmo- 
gus turi pasiduoti gniaužtams aistros, prieš kurią bandė at- 
sispirti kaip prieš nuodėmę, nes nėra visrakčio, tinkančio 
visiems atvejams. Į kazuistų metodus mojame ranka, ta- 
čiau iškreiptuose jų reikalavimuose kiekvieną atvejį smul- 
kmeniškai išnagrinėti esama lašo tiesos, kuriai mes dažnai 
pražūtingai akli akimis ir širdimi, — tiesos, kad visi mo- 
ralės sprendimai bus klaidingi bei tušti, jei mes neimsime 
dėmesin ypatingų aplinkybių, nužyminčių kiekvienos at- 
skiros asmenybės likimą. 

Plačių, laisvų pažiūrų žmonės jaučia instinktyvią an- 
tipatiją tiems, kas vadovaujasi nusistovėjusiais elgesio 
principais, nes dar jaunystėje suvokia, kad gyvenimas yra 
slėpiningas bei sudėtingas ir tokiais principais neaprėpia- 
mas, O susipančiodami panašiomis formulėmis mes savyje 
užgniaužiame dieviškus pradus ir įkvėpimą, išaugančius 
tik supratingumo ir užuojautos dirvoje. Tie principai bū- 
dingi eiliniams, siauriems protams, apie moralės klausi- 
mus sprendžiantiems pagal bendras taisykles ir manan- 
tiems, jog teisybę galima rasti gatavais, garantuotais me- 
todais, nereikalaujančiais iš jų nei kantrybės, nei atožval- 
gos, nei bešališkumo, nei širdies pajautos, kuri įsigyjama 
per karčią patirtį, pažinus pagundos jėgą, arba per inten- 
syvų, spalvingą gyvenimą, išsiugdžius brolišką jautrumą 
viskam, kas žmogiška. 


3 


PARODANTIS, JOG IR SENI PAŽĮSTAMI 
GALI MUS NUSTEBINTI 


Kai Megi grįžo namo, motina pranešė naujieną, jog te- 
tos Gleg elgesys visai nelauktas. Kol apie Megi nebuvo 
jokios žinios, ponia Gleg, būdama tikra, kad Megi nu- 
skendo, pridarė langines ir užtraukė užuolaidas; jai tai 
buvo kur kas labiau tikėtina, nei kad jos dukterėčia ir 

paveldėtoja būtų iškrėtusi ką nors tokio, kas būtų įžeidę 
seimos garbę pačioje jautriausioje vietoje. Galų gale su- 
žinojusi iš Tomo, kad Megi pargrįžo, ir iš jo žodžių su- 
pratusi, kaip toji paaiškino apie savo dingimą, ji smarkiai 
užsipuolė Tomą, kam tas apie seserį kažin ką pagalvojo, 
netgi niekieno nespiriamas. Jei mes neužsistosime saviškių, 
kol dar jie nėra visai garbės pametę, kas gi, susimilda- 
mas, juos užsistos? Dodsonai nebuvo linkę lengva ranka 
pripažinti kokio nors jų šeimos nario prasižengimo, dėl 
kurio būtų tekę perrašyti testamentą; ir nors ponia Gleg 
pranašavo Megi nekokią ateitį dar tada, kai kiti nebuvo 
tokie įžvalgūs, reikia turėti sąžinės, sąžinė yra didžiausia 
brangenybė, ir ji neleisianti, kad artimieji eitų išvien su 
tais, kas nori nuplėšti merginai gerą vardą ir išstumtų 
ją iš šeimos prieglobsčio visuotinai paniekai, kol dar ji 
netapo akivaizdžia šeimos gėda. Ponios Gleg patirtyje to- 
kios aplinkybės buvo neregėtos, nieko panašaus Dodso- 
nams dar nebuvo nutikę, bet tai buvo toks atvejis, kai 
prabilo paveldėtas jos dorumas, tvirtas būdas ir ištikimy- 
bė giminystei — šitokia teisinga ji būdavo ir sprendžiant 
piniginius reikalus. Susipykusi su ponu Glegu, kuris iš 
geros širdies užjautė vien Liusi, o apie Megi galvojo taip 
negailestingai, kaip pats ponas Dinas, ir niršdama ant se- 
sers Taliver, kam ta iškart nesikreipė į ją patarimo bei 
pagalbos, ji nuo ryto iki vakaro nėjo iš savo kambario, 
užsidariusi su Beksterio „Šventųjų poilsiu“ ir nepriėmė 
jokių svečių tol, kol ponas Glegas atnešė iš pono Dino ži- 
nią apie Stiveno laišką. Tada ponia Gleg, atgavusi kovi- 
nes pozicijas, padėjo į šalį Beksterį ir nusiteikė priimti vi- 
sus norinčius apsilankyti. Tuo tarpu, kai ponia Pulet tik 
lingavo galvą, ašarojo ir kartojo, jog verčiau būtų pusbro- 
lis Ebotas numiręs ir kažin kiek laidotuvių įvykę nei tai, 
ko jų giminėje niekad nebuvo atsitikę, ir kai net neži- 
nia, kaip elgtis ir net nebegali pasirodyti Seint Oge, kur 
visi pažįstami jau viską žino, ponia Gleg vylėsi, kad pas 
ją ateis ponia Vul ar dar kas nors su paskalomis apie 
tikrą jos dukterėčią, ir ji mokės atsikirsti tai lengvatikei 
viešniai! 

Vėl ji paėmė į nagą Tomą ir juo smarkiau, juo: tvir- 
tesnės dabar buvo jos pozicijos. Bet Tomas, kaip ir visi 

neišjudinamų įsitikinimų Žmonės, nuo pastangų jį paveik- 
ti tik dar labiau užsispyrė. Vargšas Tomas! Jis pasidarė 
išvadas tik pagal savo sugebėjimus suprasti, bet tos iš- 
vados ir pačiam teikė nemaža skausmo. Jis manė, jog 
ilgus metus stebėjęs seserį savo akimis, kurių tobulumu 
niekad nesuabejojo, teisingai nutarė, kad Megi iš prigim- 
ties yra visiškai nepatikima, turi gana ryškių blogų po- 
linkių ir nuolaidumas būtų netgi jai pačiai ne į naudą; 
kas bus, kas nebus, jis elgsis, remdamasis savo nuomone, 
bet jam nuo to dienos tik dar labiau apkarto. Tomas, 
kaip ir visi mes, buvo įrėmintas savo prigimties ribų, o 
jo išsilavinimas praslydo paviršiumi, vos šiek tiek jį te- 
nušviesdamas; jei griežtai sprendžiate apie jo griežtumą, 
atminkite, kad atlaidumas yra plačios mąstysenos bruo- 
žas. Tomo pasibjaurėjimas Megi buvo todėl stiprus, kad 
jie meilės buvo sujungti nuo ankstyvos vaikystės, kai su- 
sikibdavo mažais piršteliais, o vėliau buvo suartinti ben- 
dros pareigos ir bendro skausmo; štai kodėl dabar Megi 
vaizdas, kaip jai ir pasakė, buvo jam nepakenčiamas. Te- 
ta Gleg atsimušė į šios Dodsonų atžalos būdą, kietesnį nei 
josios — atžalos, įgavusios ryškių asmeninio išdidumo spal- 
vų ir kuriai giminystė jau nebereiškė atsidavimo savo 
genčiai. Ponia Gleg pripažino, kad Megi nusipelnė baus- 
mės — ji ne tokia moteris, kad tai neigtų — tačiau baus- 
mė turi atitikti prasižengimą, o ne primetamus jai kal- 
tinimus svetimų, kuriems gal tik proga pasipuikuoti, kad 
jų giminė geresnė. 

— Tavo teta Gleg, širdele, mane išbarė kaip dar nie- 
kad gyvenime, — pasakė vargšė ponia Taliver grįžusi pas 
dukterį — kam anksčiau pas ją neatėjau, negi ji pirma 
turėjusi ateiti, sakė ji. Bet ji kalbėjo kaip tikra sesuo; 
nors ji visad buvo šykštoka ir jai įtikti, Dievuliau, kaip 
nelengva, bet apie tave tokius gerus žodžius pasakė, kokių 
dar nebuvau iš jos girdėjusi. Ji sako, nors ir nemėgs- 
tanti, kai namuose atsiranda papildomas žmogus ir rei- 
kia traukti papildomų šaukštų ir viso kito, ir pačiai ten- 
ka prie jo derintis, bet jei būsi paklusni, tave ji priim- 
sianti po savo stogu ir apginsianti nuo tų, kas purvais 
drabsto. Aš jai pasakiau, kad tu net nieko matyti nenori, 
tik mane, šitaip esi bėdos prispausta, o ji sako: „Iš ma- 

nęs ji pikto žodžio neišgirs, gana, kad svetimi liežuviais 
plaka. Aš jai į galvą proto įdėsiu, jei tik ji bus man pa- 
klusni“. Negaliu atsistebėti Džeine, juk ji kabinėdavosi 
prie manęs dėl menkiausio nieko — tai aš razinų vyną 
perrūginusi, tai pyragą perkepusi ar dar ką nors ne taip 
padariusi. 

— O mama! — sušuko vargšė Megi, purtydamasi net 
minties, kad jai su kuo nors tektų nuolatos bendrauti — 
Pasakyk tetai, kad esu jai labai dėkinga ir kad aplanky- 
siu ją, kai tik pajėgsiu, bet šiuo metu neturiu jėgų nieko 
matyti, išskyrus pastorių Keną. Aš buvau pas jį nuėjusi; 
jis Man duos patarimą ir padės surasti kokį darbą. Pasa- 
kyk tetai Gleg, kad negaliu pas kitus gyventi ir nuo jų 
priklausyti, o turiu pati sau pelnytis duoną. Ar apie Fi- 
lipą — Filipą Veikemą — nieko negirdėjai? Nejau apie jį 
niekas neužsiminė? 

— Ne, širdele, bet aš buvau pas Liusi ir šnekėjausi su 
tavo dėde; jis sako, kad įkalbėjo Liusi pasiklausyti laiško, 
ir ji atkreipusi dėmesį į panelę Gest, uždavusi jai klau- 
simų; daktaro manymu, ji taisosi. Koks tas pasaulis — vie- 
nos nelaimės, širdele! Prasidėjo nuo bylinėjimosi, ir nei 
iš šio, nei iš to, kai jau, rodėsi, laimė į mus atsisuko, dar 
didesni vargai užgriuvo.— Pirmą kartą prie Megi pra- 
siveržė ponios Taliver skundas,— matyt, pasimatymas su 
seserimi Gleg atgaivino senus įpročius. 

— Vargše, vargše mama! — sušuko Megi, gailesčio ir 
atgailos suspausta širdimi ir apsikabino motinai kaklą.— 
Aš visad buvau neklaužada, per mane tiek nemalonumų 
turėjai. Jei ne aš, dabar būtum buvusi laiminga. 

— Ak širdele— pasakė ponia Taliver prisiglausdama 
prie jauno šilto skruosto.— Kokie yra vaikai, tokie, kitų 
nebeturėsiu. Jie man brangūs, kad ir nematau per juos 
laimės; nieko daugiau neturiu brangaus — baldai seniai 
kažin kur išnešioti. Ir tu jau buvai labai pagerėjusi; gal- 
va neišneša, kodėl viskas ne tais keliais pakrypo. 

Praėjo dar kelios dienos, o apie Filipą nieko nebuvo 
girdėti, dabar Megi labiausiai kankino rūpestis dėl jo ir 
kitą sykį apsilankiusi pas pastorių Keną ji sukaupė drą- 
sos pasiteirauti apie jį. Pastorius net nežinojo, ar jis na- 
muose. Senasis Veikemas pajuodęs nuo susikaupusių ne- 

malonumų: apviltas jaunojo Džetsono, prie kurio, matyt, 
buvo gerokai prisirišęs, naują smūgį patyrė, žlugus sūnaus 
viltims, kurias parėmė, nepaisydamas savo paties prie- 
šiškumo, be to, per neatsargumą jau buvo prasitaręs apie 
tai Seint Oge — jis pasišiaušdavo ir stačiokiškai atsikirs- 
davo, jei kas jo paklausdavo apie sūnų. Bet abejotina, 
kad Filipas serga, nes būtų buvęs pakviestas gydytojas 
ir Visi apie tai būtų sužinoję; veikiausiai jis kuriam laikui 
išvyko iš miesto. Megi krimtosi nežinioje, nuolat vaiz- 
duodamasi, ką turi Filipas ištverti. 

Pagaliau Bobas jai atnešė laišką be ženkliuko, ant voko 
jos pavardė buvo užrašyta gerai pažįstama rašysena — ta 
rašysena prieš daug metų jos vardas buvo parašytas ne- 
dideliame Šekspyro tomelyje. Kambaryje buvo motina, ir 
Megi nesitverdama savyje užlėkė laiptais į viršų, kad pa- 
ti viena netrukdoma galėtų perskaityti laišką. Ji skaitė 
apmirusia širdimi: 


MECGI, aš tikiu jumis, žinau, kad nenorėjote manęs ap- 
gauti, o stengėtės išsaugoti ištikimybę ir man, ir visiems. 
Tikėjau tuo dar negalėdamas niekuo kitu pasiremti, vien 
jūsų prigimtimi. Kai mudu išsiskyrėme, aš visą naktį pra- 
sikankinau. Iš to, ką pamačiau, įsitikinau, kad nesate lais- 
va, kad kitas jums turi tokios galios, kokios aš niekad ne- 
turėjau; visas įsiūčio ir pavydo pažadintas mintis — kone 
žudikiškas mintis, — išsklaidė mano tikėjimas jūsų dorumu. 
Esu įsitikinęs, kad nenorėjote nutolti nuo manęs, kaip man 
buvote sakiusi, kad atstūmėte jį, atstūmėte per sunkią 
vidinę kovą vardan Liusi ir manęs. Bet aš supratau, jog 
bet kokia išeitis jums lemtinga ir vien bijodamas dėl jū- 
sų nepasitraukiau. Pramačiau, kad jis nepaleis jūsų, bet ir 
tada maniau, kaip ir dabar manau, kad stipri jūsų tarpusa- 
vio trauka išplaukia iš tų jūsų prigimties savybių, kurios 
nepasiduoda mūsų valiai ir kurios nulemia žmogiškos da- 
lios tragizmą. Jūsų širdyje aš jutau tokių stygų virpėji- 
mą, koks iš jo nesklido. Gal aš klystu, gal jūs man nelygi- 
nant dailininkui paveikslas, į kurį jis įdėjo visą savo sie- 
lą, visą meilę ir gąsčioja, kad jis papuls į svetimas ran- 
kas ir kam kitam nebus toks gražus ir prasmingas kaip 
jam. 

Tą rytą buvau pagautas tokios egoistiškos aistros ir 
taip nualintas bemiegės nakties kliedesių, kad nedrįsau 
su jumis pasimatyti. Kažkada esu jums sakęs, jog niekad 
neišsižadėsiu savo pašaukimo, nors mano gabumai ir vi- 
dutiniški; kaip galėjau išsižadėti jūsų, susitaikyti su ne- 
tektimi to, kas man buvo duota šioje žemėje kaip pažadas 
tikro džiaugsmo, suteikiančio iki tol pergyventoms kan- 
čioms prasmę ir palaiminimą,— pažadas, kad mano ne- 
numaldoma meilė pavirs nuolat trykštančia dieviška pa- 
laima? 

Per anos nakties kankynę pasirengiau tam, kas įvyko 
prieš kitą naktį. Ir tai manęs jau nenustebino. Nė kiek 
neabejojau, kad jis įtikino jus viską paaukoti vardan jo 
ir nė kiek neabejojau, kad tuoj išgirsiu apie jūsų vedybas. 
Jūsų ir jo meilę matavau savo meilės matu. Bet aš sukly- 
dau, Megi. Jumyse yra kažkas stipresnio nei meilė jam. 

Nepasakosiu, ką per tą laiką pergyvenau. Bet netgi 
per didžiausią širdgėlą — netgi per baisiausią skausmą, ku- 
Iį iškenčia meilė, apsivalydama nuo egoistinių troškimų, 
vien mano meilės jums pakako, kad susilaikyčiau nuo sa- 
vižudybės,— nereikėjo jokių kitų dingsčių. Net ir užval- 
dytas didžiausio egoizmo nenorėjau mirties šešėliu tem- 
dyti jūsų laimės šventę. Nenorėjau pasitraukti iš gyve- 
nimo, kuriame jūs gyvenate ir kuriame gal dar būsite 
manęs reikalinga; juk buvau jums prisiekęs laukti ir vis- 
ką ištverti. Megi, aš jums rašau, kad žinotumėte — visos 
mano kančios nėra per brangi kaina už tą naują gyve- 
nimą, kuris man atsivėrė, jus pamilus. Nesielvartaukite 
man suteikusi skausmo. Aš augau įsisąmoninęs, jog esu 
likimo nuskriaustasis, ir niekad laimės nesitikėjau; bet 
jus pažinęs ir pamilęs radau tai, kas mane sutaikė ir da- 
bar sutaiko su gyvenimu. Mano širdžiai jūs buvote tuo, 
kas akiai yra šviesa, spalvos, o klausai — muzika. Rūpin- 
damasis jūsų džiaugsmais ir sielvartais labiau nei savais, 
aš atradau naują gyvenimą, kuriame maištingas mano ne- 
pasitenkinimas virto geranoriška kantrybe, o juk nuo jos 
ir prasideda žmogiška atjauta. Manau, niekas kitas, tik 
stipri besąlygiška meilė galėjo praplėsti mano gyvenimą, 
kuris nuolat auga, turtėdamas kitų gyvenimais, kadangi 
anksčiau mane varžė skaudus nepasitikėjimas savimi. Net 

kartais pagalvoju, jog pamildamas jus ir atsivėręs gyve- 
nimui radau naują jėgų šaltinį. 

Štai kodėl, mieloji, nepaisant nieko, esate mano gy- 
venimo palaima. Tegul jokie sąžinės priekaištai dėl ma- 
nes neapsunkina jums širdies. Veikiau aš sau turėčiau 
priekaištauti, primetęs jums savo jausmus ir paskubinęs 
jus ištarti žodžius, virtusius jums pančiais. Jūs stengėtės 
laikytis šių žodžių, jų ir laikėtės. Aš jūsų auką matuoju 
pagal tai, ką pats patyriau, būdamas su jumis tą pusvalan- 
dį, kai patikėjau svajone, kad galite mane pamilti. Megi, 
aš neturiu teisės dėti į jus kokių nors vilčių — nebent 
viltį, kad šiltai mane prisiminsite. 

Iki šiol bijojau jums rašyti, kad vėl neprimesčiau sa- 
vęs ir nepakartočiau ankstesnės klaidos. Bet jūs mane 
teisingai suprasite. Mudu dar ilgai negalėsime susitikti— 
jei Ne dėl ko kito, tai dėl piktų liežuvių. Tačiau aš nie- 
kur neišvykstu. Kad ir kur nukeliaučiau, mano širdis bus 
visad ten, kur esate jūs. Ir atminkite, kad aš ištikimai 
esu jūsų, jūsų be jokių egoistiškų troškimų — mano atsi- 
davimas panašius troškimus nustelbia. 

Laimink Dieve, mano mylimą didžiadvasę Megi. Net jei 
visi apie jus neteisingai galvoja, atminkite, kad jumis nie- 
kad nesuabejojo tas, kurio širdis prie jūsų palinko prieš 
dešimt metų. 

Netikėkite kalbomis, kad aš sergu, nes niekur neiš- 
einu iš namų. Man tik kartais skauda galvą, bet ne labiau 
nei visada. Tačiau dienos metu dėl nepakeliamo karščio 
nekeliu kojos iš namų. Bet jei duotumėte ženklą, man už- 
tektų jėgų pasitarnauti jums žodžiais ar darbais, 

Amžinai jūsų 
FILIPAS VEIKEMAS 


Megi apsipylusi ašaromis atsiklaupė prie lovos, spaus- 
dama prie savęs šį laišką, o jos jausmai išsiveržė pakuž- 
dom tariama dejone: 

— O Viešpatie, ar meilė gali teikti tokį džiaugsmą, 
kad aš pamirščiau apie jų kančias? 

4 
MEGI IR LIUSI 


Į savaitės pabaigą pastorius Kenas padarė išvadą, kad 
yra tik vienas kelias, kaip užtikrinti Megi pragyvenimo 
šaltinį Seint Oge. Netgi dvidešimt metų išdirbęs parapijos 
pastoriumi jis pasibaisėjo, kad žmonės nesiliovė ją kone- 
veikę, nepaisydami akivaizdžios tiesos. Iki tol jį gal net 
pernelyg garbstė ir jo patarimų ieškojo, bet dabar vardan 
Megi pabandęs praverti savo parapijietėms akis ir pra- 
bilti į jų protą bei sąžinę, staiga pasijuto toks bejėgis, koks 
būtų, sumanęs pakeisti jų skrybėlaičių fasoną. Pastoriui 
Kenui niekas nedrįsdavo prieštarauti, jį ir dabar išklausy- 
davo tylomis, bet kai jis išeidavo iš kambario, klausyto- 
jos pasidalindavo nuomonėmis ir likdavo prie savų įsiti- 
kinimų. Panelės Taliver elgesys yra nenuginčijamai smerk- 
tinas, netgi pastorius Kenas šito neneigia, bet, antra ver- 
tus, negi jis taip atlaidžiai apie ją galvoja, jei visus jos 
poelgius stengiasi nušviesti gana palankiai? Netgi pati- 
kėjus tuo, kas sunkiai tikėtina, — kad visa, kas apie pane- 
lę Taliver kalbama, yra netiesa,— tos kalbos meta ant 
jos šešėlį ir todėl visos moterys, kurioms rūpi jų pačių 
nesuterštas vardas ir visuomenės gerovė, turi jos šalin- 
tis. Tam, kad paimtum Megi už rankos ir tartum: „Aš ne- 
tikiu piktomis šnekomis apie tave, nes jos niekuo nepa- 
grįstos; mano lūpos jų niekad neištars, o ausys niekad ne- 
klausys; ir aš esu klystanti mirtingoji, dažnai suklumpan- 
ti ir neištesianti savo karščiausių prisižadėjimų; tavo lem- 
tis sunkesnė nei mano, pagunda stipresnė; padėkime vie- 
na kitai pakilti ir toliau eiti nesuklumpant!" — tam būtų 
reikėję drąsos, nuoširdaus atjautimo, savęs pažinimo ir 
kilnaus pasikliovimo; būtų reikėję proto, kuris nesimė- 
gauja apkalbomis, savęs neaukština kitą žemindamas ir 
neapsigaudinėja išpūstais žodžiais, tvirtai tiki, jog gyve- 
nime negali būti kitų moralinių tikslų, kitos kilniadvasės 
religijos nei siekimas absoliučios tiesos, teisingumo, įš- 
pažinimas meilės kiekvienam mūsų kelyje sutiktam vyrui 
ar moteriai. Seint Ogo damos nesilepindavo teoretiniais 
apmąstymais, bet turėjo savo mėgiamą abstrakčią idėją, 

vadinama visuomene, puikiai pasitarnavusią sąžinei nura- 
minti ir patenkinti savo egoistiniam polinkiui — blogai 
galvoti bei kalbėti apie Megi Taliver ir jai atsukti nuga- 
Ią. Savaime suprantama, pastorius Kenas, kuriam dvejus 
metus lankstėsi jo parapijietės, smarkiai nusivylė, kad jos 
staiga įsikibo pažiūros, priešingos jojo; kita vertus, jų pa- 
žiūra priešinga ir Aukščiausiajam Autoritetui, kurį jos dar 
ilgiau garbino. Šis Autoritetas duoda išsamų atsakymą 
tiems, kas ieško platesnio požiūrio ir nori žinoti, kur prasi- 
deda jų pareiga visuomenei. Ir toks atsakymas yra nu- 
kreiptas ne į visuomenės gerovę, bet į atskirą asmenį, 
nuklydusį nuo tiesaus kelio ir pakliuvusį į bėdą. 

Negalima teigti Seint Oge negyvenus jautrios širdies 
bei sąžinės moterų; žmogiško gerumo jame buvo tiek, 
kiek bet kuriame nedideliame tų laikų prekybiniame mies- 
telyje. Bet kol sutiksi vieną geraširdį vyrą drąsų, sutiksi 
daug geraširdžių moterų drovių, tokių drovių, jog net bi- 
jančių klausytis savo širdies balso ir atsidurti tarp mažu- 
mos. Seint Ogo vyrai anaiptol nebuvo drąsūs ir nė vie- 
nas jų netgi mėgo paliežuvauti, o kad jų paskalos skir- 
tųsi nuo moterų plepalų, įterpdavo į jas vyriškų juokų 
ir tik patraukydavo pečiais, jei moterys dergdavo viena 
kitą. Seint Ogo vyrai laikėsi bendros nuostatos, kad į mo- 
terų tarpusavio santykius nedera kištis. 

Štai kodėl pastoriui Kenui teko nusivilti visur, kur jis 
kreipėsi vildamasis sulaukti Megi palankumo ir kokio nors 
darbo. Ponia Džeims Tori net pagalvoti negalėjo apie tai, 
kad bent laikinai priimtų savo vaikams guvernante Me- 
gi — jauną merginą, apie kurią „sklinda tokios kalbos“ ir 
iš kurios „džentelmenai šaiposi“; o panelė Kerk, kuriai 
skaudėjo nugarkaulis ir reikėjo skaitytojos bei kompanjo- 
nės, buvo įsitikinusi, jog vien dėl Megi mąstysenos ver- 
čiau su ja neturėti nieko bendra. Kodėl panelė Taliver ne- 
priėmė savo tetos Gleg pasiūlymo ir pas ją neapsigyveno? 
Šitokiai merginai nederėjo jį atmesti. Kodėl ji neišvažiuo- 
ja iš Seint Ogo ir nepasiieško darbo, kur jos niekas ne- 
pažįsta? (Matyt, niekam nerūpėjo, kad ji savo pavojingus 
polinkius paskleis tarp nepažįstamų šeimų toliau Seint 
Ogo.) Ji tikriausiai labai įžūli ir bejausmė, jei nori pasi- 

likti parapijoje, kur į ją rodo pirštais ir kur apie ją visi 
šnabždasi. 

Pastorius Kenas, labai tvirto būdo žmogus, visur su- 
tikęs tokį pasipriešinimą, parodė daugiau ryžto nei derė- 
jo užsibrėžtam tikslui pasiekti. Jam pačiam reikėjo die- 
ninės guvernantės mažiesiems vaikams prižiūrėti, ir nors 
jis iš pradžių dvejojo, ar pasiūlyti šią vietą Megi, da- 
bar pasiryžo pasipriešinti visa savo asmeninės bei dva- 
sininko reputacijos jėga šmeižtui, gniuždančiam Megi ir 
varančiam iš gimtų vietų. Megi buvo dėkinga už pasiūly- 
tą darbą, suteikiantį pragyvenimo šaltinį bei pareigas: da- 
bar jos dienos nebėgs tuščiai, o vieniši Vakarai bus skirti 
poilsiui. Dabar poniai Taliver nebereikės aukotis ir gyventi 
su ja, ir Megi įkalbėjo motiną grįžti į malūną. 

Tačiau dabar daugelis atsigodėjo, jog pastorius Kenas, 
iki šiol buvęs visiems pavyzdžiu, turi savų užgaidų, o 
gal net silpnybių. Seint Ogo vyrai šelmiškai šypsojosi ir 
nesistebėjo, kad Kenui patinka kasdien žiūrėti į gražių 
akių porą, ir kad jis toks atlaidus Megi praeičiai, o mo- 
terys, tuo metu turėjusios mažesnę įtaką, į šį atvejį niū- 
riau pažvelgė. O kas, jei pastorius Kenas suviliotas ves 
panelę Taliver! Vyrais, net pačiais geraisiais, negalima 
pasikliauti. Apaštalas, ir tas nupuolė, o paskui graudžiai 
verkė, ir nors su švento Petro atsižadėjimu buvo sunku 
rasti tiesioginę sąsają, su jo atgaila, ko gero, bus galima. 

Vos Megi kelias savaites kasdien pavaikščiojo į pasto- 
rTiaus namus, jau pašnibždom pasklido kalbos apie tą bai- 
sų atvejį, kai ji anksčiau ar vėliau taps pastoriaus Žžmo- 
na, ir ponios ėmė svarstyti, kaip joms derės elgtis su ja 
tame vaidmenyje. Pasirodo, pastorius Kenas vieną rytą 
per panelės Taliver pamoką išsėdėjo klasėje visą pusva- 
landį — kur ten, jis kas rytą ten sėdįs, o vieną vakarą ją 
namo parlydėjęs; ne vieną vakarą, o kone kas vakarą, o 
jei nepalydi, tai vakarais aplanko. Na ji ir viliūgė! Kas 
per motina bus tiems vaikams! Vargšė ponia Ken kape 
apsivers, kad vos kelioms savaitėms praėjus po jos mir- 
ties, vaikai atiduodami šitokios merginos globai. Nejau 
jis prarado bet kokį padorumą ir ves ją, net metų po 
žmonos mirties nepalaukęs? Vyriškos, kandžiai nusiteiku- 
sios galvos manė, jog taip nebus. 

Panelėms Gest pastoriaus kvailystė šiek tiek palengvi- 
no širdgėlą; bent jų broliui nebegresia pavojus, nes Ži- 
nodamos, koks Stivenas užsispyręs, jos nuolat būgšta- 
vo, kad sugrįžęs jis gali vesti Megi. Jos nebuvo iš tų, ku- 
rie nepatikėjo brolio laišku, bet abejojo, ar Megi apsi- 
sprendimas tvirtas; jos įtarė, kad ji atsisakė tik slapčia 
pabėgti, o ne tekėti už Stiveno ir dabar niekur nevažiuo- 
ja iš Seint Ogo vildamasi jį sugrįšiant pas ją. Megi joms 
niekad nepatikusi, o dabar ją laikė viliūge ir išpuikėle, 
šiai savo nuomonei turėdamos tokį pamatą, kaip ir aš su 
jumis daugeliui panašių tvirtų nuomonių. Anksčiau tikė- 
tinos brolio vedybos su Liusi joms nekėlė susižavėjimo, 
bet dabar baimė, kad Stivenas gali vesti Megi, stiprino jų 
pasipiktinimą ir skatino didesnį gailestį švelniai, pames- 
tai mergaitei bei norą, kad jis pas ją sugrįžtų. Kai tik 
Liusi atgaus jėgas, panelės Gest nuo tvankaus rugpjūčio 
karščio išsiveš ją į pajūrį, kur jos tikėjosi prisivilioti Sti- 
veną prie jų prisijungti. Vos pasklido paskalos apie Me- 
gi ir Keną, jos tuoj apie tai laišku pranešė broliui. 

Megi dažnai gaudavo žinių iš motinos, tetos Gleg ir 
pastoriaus Keno, kad Liusi pamažėle taisosi, ir jos min- 
tys nuolat sukosi apie dėdės Dino namus; ji trokšte troš- 
ko pasikalbėti su Liusi bent penkias minutes, ištarti jai 
atgailos žodį, įsitikinti iš Liusi akių bei lūpų, kad ji netiki 
savavališka išdavyste tų, kuriuos mylėjo ir kuriais pasi- 
tikėjo. Bet ji suprato, kad net jei jų namų durys jai ne- 
būtų buvę uždarytos, dėl dėdės pykčio jaudinimasis per 
tokį pokalbį būtų pakenkęs Liusi sveikatai. Megi hūtų pa- 
lengvėję bent iš tolo ją pamačius, kad ir nepasišnekant, 
nes ją persekiojo Liusi veidas tuo savo švelnumu netgi 
nuožmus; jos atminties prieblandoje į ją atgręžtas veidas, 
džiugiai šviečiantis meile ir pasitikėjimu, nuo pirmojo šir- 
dies smūgio pasikeitęs, liūdnas ir nukamuotas. Tas vaiz- 
das diena iš dienos ryškėjo, nuo kerštingos graužaties 
rankos įgaudamas iškalbesnes apybraižas; švelniose, rus- 
vose, nuolat į ją įsmeigtose akyse buvo skausmas, o jų 
žvilgsnis skverbėsi giliai, nes Megi neįžvelgė jose jokio 
piktumo. Tačiau Liusi dar nepajėgė nueiti į bažnyčią ar 
į kokią kitą vietą, kur Megi būtų galėjusi ją pamatyti, ir 
net tokios vilties nebeliko, tetai Gleg pasakius, kad ji tik- 

rai išvyksta kelioms dienoms į Skarboro su panelėmis 
Gest, pasak kurių, jos ten viliasi susitikti su broliu. 

Suprasti, kas dėjosi Megi širdyje, kai tą vakarą suži- 
nojusi šią žinią iš ponios Gleg atsisėdo vienui viena, ga- 
li tik tie, kurie patys patyrė žiaurias vidines prieštaras, 
bijodami savo egoistinių norų — taip prie sergančio vai- 
ko budinti motina bijo išgerti migdomųjų vaistų, apmalši- 
nančių jos pačios skausmą. 

Megi sėdėjo prietemoje prie plačiai atverto į upę lan- 
go, nedegdama žvakės, o nuo tvankaus karščio likimo už- 
dėta našta atrodė dar sunkesnė. Atsirėmusi palangės ir 
užsigalvojusi ji žvelgė į bėgančią upę, sraunėjančią nuo 
kylančio potvynio, stengdamasi vidine savo rega vėl iš- 
vysti tą mielą, liūdną, nepriekaištaujantį veidą, kuris kart- 
kartėmis kažkur nugrimzdavo, užstotas tarp jų išnirusios 
figūros. Išgirdusi atidarant duris, ji pamanė, kad ponia 
Džeikin kaip paprastai tokiu laiku atneša vakarienę. Iš 
ilgesio bei nuovargio nenusiteikusi beprasmei šnekai, ji 
net nevaliojo atsigręžti ir pasakyti nenorinti vakarienės; 
geroji, smulkioji ponia Džeikin būtinai ims ją įkalbinėti. 
Bet net neišgirdusi žingsnių ji staiga pajuto kažkieno ran- 
ką švelniai paliečiant jos petį ir balsą prie pat ausies ta- 
riant: ,Megi!“ 

Štai tas veidas — pasikeitęs, bet dar mielesnis — ir rus- 
vos akys, savo gerumu veriančios širdį. 

— Megi! — pakartojo tylus balsas. 


— Liusi! — Šiame balse nuskambėjo šaižus skausmas; 
Liusi apsikabino Megi kaklą ir išblyškusiu skruostu prisi- 
glaudė prie jos degančios kaktos. 

— Aš vogčia išsėlinau,— kone pašnibždom pasakė ji, 
atsisėdusi šalia Megi ir paimdama ją už rankos, — kai tė- 
tės ir nieko daugiau nebuvo namie. Elisa mane palydėjo. 
Jos paprašiau man padėti. Bet aš negaliu užgaišti, nes 
jau labai vėlu. 

Iš pradžių buvo lengviau ištarti tokius žodžius nei ko- 
kius kitus. Jiedvi sėdėjo, žiūrėdamos viena į kitą. Atrodė 
kad šis pašnekesys ir baigsis, daugiau nieko nepasakius, 
nes kalbėti buvo labai sunku. Abi jautė, kad žodžiai jas 
nutvilkys, primindami apie nepataisomą skriaudą. Bet kol 

Megi žiūrėjo į pusseserę, visas jos mintis nuplovė meilės, 
atgailos banga ir žodžiai išsiveržė su rauda: 

— Telaimina tave Dievas, Liusi, už tai, kad atėjai pas 
mane. 

Kitus jos žodžius nustelbė rauda. 

— Megi, brangioji, nusiramink,— prabilo Liusi vėl pri- 
siglausdama prie jos skruostu.— Nesielvartauk.— Ji tyliai 
sėdėjo šalia ir švelniai glostydama Megi vylėsi ją nura- 
minti. 

— Aš nenorėjau tave apgauti, — tarė Megi, atgavusi 
žadą.— Aš labai graužiuosi, kad mane pagavo jausmai, 
kuriuos turėjau nuo tavęs slėpti. Maniau juos įveiksianti 
ir kad tu nieko neišvysi, kas tave galėtų žeisti. 

— Žinau, brangioji, — atsakė Liusi. — Žinau, kad tu nie- 
kad nenorėjai suteikti man skausmo. Ši neganda mus visus 
užgriuvo. Tau teko daugiau iškentėti nei man, nes tu nuo 
jo atsisakei tada, kai... Tu padarei tai, kas begaliniai sun- 
ku. 

Jos vėl nutilo ir sėdėjo susiėmusios rankomis, susi- 
glaudusios skruostais. 

— Liusi, — prabilo Megi,— jis irgi su savimi kovojo. 
Norėjo likti tau ištikimas. Jis pas tave sugrįš. Atleisk 
jam — ir jis bus laimingas, kada... 

Šie žodžiai buvo išplėšti iš Megi širdies su tokia kon- 
vulsinga pastanga, tarsi ji būtų gelbėjusis skęsdama. 

Liusi tylėjo visa virpėdama. 

Pasigirdo negarsus beldimas į duris. Tai pabeldė Elisa, 
Liusi tarnaitė, kuri įėjusi pasakė: 

— Ilgiau aš bijau užsibūti, panele Din. Jie pasiges jū- 
sų ir labai supyks, kad taip vėlai pareinate. 

Liusi pakilo ir tarė: 

— Gerai, Elisa, tuoj einu. Penktadienį aš išvažiuoju, — 
pridūrė ji, kai Elisa uždarė duris.— Grįšiu sustiprėjusi ir 
galėsiu elgtis kaip tinkama. Tave lankysiu, kada panorė- 
jusi. 

— Liusi, — pasakė Megi vėl prisiversdama,— aš nuolat 
melsiu Dievą, kad jis man padėtų daugiau niekad nesu- 
teikti tau skausmo. 

Suspaudusi mažą rankutę, kurią laikė tarp savo rankų, 

ji pažvelgė į palinkusį prie jos veidą. Liusi niekad ne- 
pamiršo šito žvilgsnio. 

— Megi,— pasakė ji tyliu balsu, suteikusiu iškilmingu- 
mo jos prisipažinimui,— tu esi geresnė už mane. Aš nega- 
lėčiau... 

Ji nutilo ir daugiau nieko nepasakė. Abi apsikabino 
paskutinį kartą atsisveikindamos. 

Antrąją rugsėjo savaitę Megi vėl sėdėjo vienišame 
kambaryje grumdamasi su savo čia nugalimais, čia vėl at- 
gyjančiais vaiduokliškais priešais. Jau buvo po vidurnak- 
čio, ir lietus, bloškiamas stiprių ūžaujančių vėjo gūsių 
barbeno į langą. Kitą dieną po Liusi apsilankymo oras 
staiga pasikeitė: po karščio ir sausros papūtė šaltas, ne- 
pastovus vėjas, atnešdamas liūtis; numatyta Liusi kelio- 
nė buvo atidėta, kol oras pagerės. Grafystės Floso aukštu- 
pyje lietus pliaupė be perstojo, net nebuvo galima nuimti 
visą derlių. O pastarąsias dvi dienas lietūs nesiliovė upės 
žemupyje, ir seni Žmonės linguodami galvas prisiminė, 
jog toks pat oras buvo prieš šešiasdešimt metų apie lygia- 
dienį, ir tada pakilo tokie dideli potvyniai, kad nunešė 
tiltą ir nusiaubė miestą. Tačiau jaunesnioji karta, mačiusi 
kelis nedidelius potvynius, neėmė į galvą tokių niūrių 
prisiminimų bei nuogąstavimų; Bobas Džeikinas, įtikėjęs 
laiminga savo žvaigžde, juokėsi iš motinos, kai ta ėmė 
apgailestauti, kam jie išsirinko namą paupyje, priminda- 
mas, kad užtat jie dabar turi valčių, kurios potvynio at- 
veju yra didžiausias turtas ir jomis galės toliau nuplaukti ir 
pasirūpinti maisto. 

Bet ir būgštaujantys, ir susirūpinusieji jau miegojo savo 
lovose. Iki ryto lietus tikriausiai aprims; jaunesniųjų at- 
mintyje buvo ir didesnių laimingai pasibaigdavusių pavo- 
jų, kai, pavyzdžiui, staiga prasidėdavo atlydys daug pri- 
snigus; blogiausiu atveju upė išsilies iš krantų žemupyje, 
kur potvynis veržlus ir nusineš visus vandenis, pridaryda- 
mas tik laikinų nepatogumų, bei nuostolių, patiriamų vien 
neturtingųjų, kuriems bus atlyginta per labdarą. 

Tad visi jau ramiai miegojo, nes buvo gerokai po vi- 

durnakčio,— visi, išskyrus tuos kelis, kurie kaip Megi bū- 
dravo vienumoje. Ji sėdėjo savo mažoje langais į upę sve- 
tainėje ir deganti žvakė skleidė prietemą, apšviesdama 
tik priešais ją ant stalo gulintį laišką. Tądien gautas laiš- 
kas ir buvo viena iš priežasčių, kodėl ji nemiegojo iki iš- 
naktų, nepastebėdama, kaip bėga valandos, nepasigesdama 
poilsio, net neįsivaizduodama poilsio, nebent tą tolimą po- 
ilsį, iš kurio nebereikės atsibusti nuolatinėms žemiško gy- 
venimo grumtynėms. 

Dvi dienos prieš tai, kai ji gavo šį laišką, Megi buvo 
pastoriaus namuose paskutinį kartą. Per tokį lietų ir šiaip 
nebūtų galėjusi ten lankytis, tačiau buvo dar kita priežas- 
tis. Pastoriui Kenui, pradžioje tik iš nuogirdų žinojusiam, 
kaip pakrypo paskalos ir šmeižtai apie Megi, vienas pa- 
rapijietis viską smulkiai išdėjo, atkakliai įrodinėdamas, 
kad tas neprotingai elgiasi, stengdamasis įveikti visoje 
parapijoje įsigalėjusią nuomonę ir prieš ją stodamas. Pas- 
torius Kenas, nesijausdamas kuo nors prasikaltęs, buvo 
linkęs eiti savu keliu ir nenusileisti pasibaisėtinam ir 
smerktinam bendram parapijiečių nusiteikimui; bet ga- 
liausiai jis buvo paveiktas samprotavimų apie ypatingą 
jo pareigų atsakomybę, apie būtinybę vengti bet kokio 
blogio pasireiškimo — o tas „pasireiškimas“ visad priklau- 
so nuo supančios mus mąstysenos lygio. Jei tie protai 
menki, neišlavėję, ,,„pasireiškimo“ ratas atitinkamai išsi- 
plečia. Gal jį skatina užsispyrimas, — mąstė pastorius Ke- 
nas — gal jo priedermė nusileisti; dori žmonės kaip savo 
priedermę paprastai renkasi sunkiausią kelią, o trauktis 
pastoriui Kenui visad būdavo sunku. Jis nusprendė, jog 
reikia patarti Megi kuriam laikui išvažiuoti iš Seint Ogo, 
ir šį sunkų uždavinį atliko kuo jautriau, iš tolo užsiminda- 
mas, kad padėjęs jai įsitvirtinti Seint Oge, jis įžiebė ne- 
santaiką tarp savęs ir parapijiečių, o per tokią nesantaiką 
jam sunkiau eiti dvasininko pareigas. Jis paprašė jos 
leidimo parašyti vienam bičiuliui dvasininkui, kuris tur- 
būt priims ją dirbti guvernante savo šeimoje, o jei ne, 
gal parekomenduos kokią tinkamą vietą merginai, kurios 
gerovė pastoriui Kenui labai rūpi. 

Vargšė Megi išklausė drebančiomis lūpomis, silpnu bal- 
su teištarė „ačiū, aš jums būsiu labai dėkinga“ ir išėjo 

namo per žliaugiantį lietų, puolusi į naują neviltį. Jai lem- 
ta būti vienišai klajūnei, stumti dienas tarp svetimų, ku- 
Iie, varstydami ją žvilgsniais, stebėsis, ko ji vis kaip že- 
mė; jai lemta pradėti naują gyvenimą, pakilti naujiems 
įspūdžiams, kai yra neišpasakytai, galutinai išsekusi! Pa- 
klydėlis neturi namų, nesulaukia pagalbos; netgi pagailė- 
jusieji priversti būti kietaširdžiais. Bet ar jai dera skųs- 
tis? Ar dera vengti pačio gyvenimo uždedamos bausmės, 
per kurią galės palengvinti kitiems kenčiantiems naštą 
ir paversti nuodėmingą aistrą nesavanaudiška meile ki- 
tiems? Visą kitą dieną ji praleido viena debesų ir šniokš- 
čiančio lietaus pritemdytame kambaryje, mąstė apie tokią 
ateitį ir galinėdamasi su savimi šaukėsi kantrybės; kaip 
kitaip vargšė Megi galėjo laimėti dvasios ramybę, jai ne 
galynėdamasi su savimi? 

O trečią dieną — kaip tik toji diena ir pasibaigė — at- 
ėjo laiškas, gulintis dabar priešais ją ant stalo. 

Laiškas buvo iš Stiveno. Jis parvažiavo iš Olandijos, 
vėl buvo Madporte slapta nuo visų draugų ir iš ten jai 
rašo, adresuodamas laišką patikėtam asmeniui Seint Oge. 
Nuo pirmos iki paskutinės eilutės tai buvo aistringas prie- 
kaištas, šauksmas prieš beprasmybę, aukojant jį ir save, 
prieš tą iškreiptą pareigos supratimą, per kurį vardan ne- 
tikro gėrio, o vardan įsikaltos idėjos ji sužlugdė visas jo 
viltis — viltis žmogaus, kurį ji mylėjo ir kuris ją mylėjo 
ta vienintele nenugalima aistra, vyrui duota tik kartą gy- 
venime. 

„Jie Man parašė, kad jūs ištekate už pastoriaus Keno. 
Tarytum aš tokiais dalykais patikėčiau! Gal jie tokius pra- 
manus jums apie mane pasakoja. Gal sako, kad aš ke- 
liauju. Taip, mano kūnas kažkur baldėsi, bet aš savo 
mintimis likau toje baisioje vietoje, kur jūs mane paliko- 
te ir kur aš atsitokėjęs nuo bejėgio įtūžio pamačiau, kad 
jūsų nebėra. 

Megi! Ar kieno kančios didesnės kaip mano? Ar kie- 
no žaizda gilesnė? Kas kitas yra sutikęs tą ilgą meilės 
žvilgsnį, įsispaudusį mano širdyje taip, kad joje nebeliko 
vietos jokiam kitam atvaizdui? Megi, pašaukite mane pas 
save! Prikelkite gyvenimui ir gėriui! Aš dabar nuo jų nu- 
tolintas. Niekur nematau prasmės, esu viskam abejingas. 

Per tuos du mėnesius tik dar tvirčiau įsitikinau, jog be 
jūsų gyvenimas man nemielas., Parašykite tik vieną žodį, 
ištarkite: „„Grįžk!“ Per dvi dienas būsiu su jumis. Megi, 
negi pamiršote, kokia laimė būti kartu, susitikti Žvilgs- 
niais, išgirsti vienas kito balsą?“ 

Pirmą kartą perskaičiusi laišką Megi pajuto, kad tikro- 
ji pagunda tik prasideda. Įžengdami į tamsų šaltą urvą 
mes nusisukame nuo šviesos bei šilumos kupini drąsos, 
bet kas tada, jei nuklampojus gilyn per drėgną tamsą ir 
jau pailsus bei apsilpus staiga viršuje atsiveria anga, vi- 
liojanti atgal į gyvybe alsuojančią dieną? Savaiminis no- 
ras nusimesti skausmo naštą yra toks stiprus, kad pamirš- 
tamos visos kitos paskatos tol, kol išsivaduojama nuo 
skausmo. 

Ilgas valandas Megi atrodė, kad jos visa kova buvo 
veltui. Ilgas valandas visas mintis, kurių ji stengėsi ka- 
bintis, užgožė Stiveno atvaizdas, laukiantis vienintelio 
žodžio, kad galėtų sugrįžti pas ją. Ji laišką ne perskaitė 
o išgirdo, ir jo balsas sukrėtė ją ankstesniąja galia. Visą 
tą dieną jai prieš akis vaidenosi vieniša ateitis, kurioje 
ji velka atgailos sunkenybę, palaikoma vien tikėjimo. O 
štai čia pasiekiama ranka primygtinai siūlosi kitokia atei- 
tis, kone reikšdama į ją teises, ir šioje ateityje nereikės 
sunkių, kantrių pastangų, nes džiaugsmingai remsis į mMy- 
limojo petį! Ir visgi ne pažadas džiaugsmo, išstumiančio 
liūdesį, buvo Megi baisiausia pagunda. Stiveno nelaimin- 
gas balsas ir dvejonė, ar ji teisingai pasielgė, išmušė ją 
iš pusiausvyros — štai kodėl ji vieną akimirką pakilo, pa- 
ėmė plunksnakotį, popieriaus ir parašė: „Grįžk!“ 

Bet vos Žengusi tokį ryžtingą žingsnį Megi pasibaisėjo, 
isdavusi save pačią, kokia būdavo stiprybės ir praregėjimo 
akimirkomis, ir ji pasijuto nupuolanti. Ne, ji dar palauks, 
pasimels ir jai užtemusi šviesa vėl nušvis; vėl atgis tie 
jausmai, anąsyk paskatinę pabėgti ir suteikę jėgų nuga- 
lėti agoniją, nugalėti meilę; ji vėl pasijaus kaip jautėsi, 
apsilankius Liusi ar skaitant Filipo laišką, kada pabudo vi- 
si syvai, sieję ją su ramesne praeitimi. 

Iki išnaktų ji sėdėjo kaip apmirusi, nė nepakrutėdama, 
nerasdama jėgų net mintyse pasimelsti ir tik laukė prare- 
gėjimo. O praregėjimas atėjo drauge su prisiminimais, ku- 

rių jokia aistra negalėjo ilgam nustelbti; prisikėlė sena 
praeitis, pabudinusi gailestį, savęs atsižadėjimą, prierai- 
šumą, ištikimybę ir ryžtą. Senoje knygelėje ramia ranka 
užrašyti žodžiai, kuriuos ji mintinai mokėjo, prasiveržė 
netgi pro lūpas ir išsiliejo tyliu šnabždesiu, net negirdi- 
mu per šniokščiantį į langą lietų ir kankinantį, ūžaujantį 
vėją: „Aš gavau kryžių, gavau iš Tavo rankų, ir nešiu 
jį, nešiu iki mirties, nes Tu man jį uždėjai". 

Bet netrukus kūkčiojimais buvo išsakyti kiti žodžiai: 
„Atleisk man, Stivenai! Visa tai praeis. Tu pas ją sugrįši“. 

Ji paėmė laišką, pridėjo prie žvakės ir baigė deginti 
židinyje. Rytoj ji parašys Stivenui paskutinį atsisveikinimo 


„Aš nešiu savo kryžių, nešiu iki mirties... Bet kaip 
ilgai reiks laukti, kol ateis mirtis! Juk aš tokia jauna ir 
sveika. Ar užteksiu kantrybės ir jėgų? Gal nuolatos ko- 
vosiu su savimi, nuolatos parpulsiu ir vėl atgailausiu? Ar 
manęs gyvenime laukia daugiau tokių sunkių išbandymų?“ 

Su šiuo nevilties šūksniu Megi parpuolė ant kelių ir 
priglaudė skausmingą veidą prie stalo. Jos mintys krypo 
į gailestingąjį Dievą, kuris neapleis jos iki paskutinės va- 
landos. Juk ne veltui jai skirtos tokios didelės negandos — 
iš jų daug ko pasimokys: atskleis žmogiško gerumo ir 
ilgo kentėjimo paslaptį, kurią mažiau klystantys vargu ar 
sužino? „O Viešpatie, jei man lemtas ilgas gyvenimas, 
leisk man kitiems nešti laimę ir paguodą. ..“ 

Tą akimirką Megi krūptelėjo, pajutusi, kad jos kelius, 
pėdas semia šaltas vanduo. Ji atsistojo — vanduo skver- 
bėsi pro durų apačią iš koridoriaus. Megi nė kiek nesumi- 
šo, žinojo, kad tai potvynis! 

Pastarąsias dvylika valandų prasiblaškiusi ir prasikan- 
kinusi ji buvo apimta nedrumsčiamos ramybės: net ne- 
aiktelėjusi su žvake nuskubėjo viršun, į Bobo Džeikino 
miegamąjį. Durys buvo praviros; įėjusi Megi papurtė Bo- 
bą už peties. 

— Bobai, prasidėjo potvynis! Namuose jau vanduo! 
Eime pasižiūrėti, ar valtims nieko neatsitiko. 

Ji pridegė jam žvakę, o vargšė Bobo žmona, griebda- 
ma kūdikį, ėmė klykti. Megi nuskubėjo žemyn pasižiūrėti, 
ar vanduo greitai kyla. Nuo laiptų aikštelės prie jos kam- 

bario durų buvo laiptelis, ir ji pamatė, kad vanduo jau 
sulig tuo laipteliu. Jai ten bestovint, kažkas su baisiau- 
siu bilsmu trenkėsį į langą, įstūmęs jį vidun sudaužė stik- 
lą, paleido šipuliais seną medinį rėmą, ir paskui jį pliūp- 
telėjo vanduo. 

— Tai valtis! — sušuko Megi.— Bobai, lipk žemyn pa- 
sigauti valtis! 

Nė kiek nesibaimindama ji įbrido į vandenį, greitai 
kylantį jai iki kelių, ir mirksinčioje paliktos ant laiptų 
žvakės šviesoje užsilipo ant palangės ir įsiropštė į valtį, 
kurios galas įstrigo, išsikišęs pro langą. Bobas tuoj atsku- 
bėjo paskui ją basas, nešinas žibintu. 

— Jos gi abi čia — abi valtys, — pasakė Bobas, įlipęs 
į tą, kurioje buvo Megi.— Stebėtina, kad nei spynos ne- 
sulaužytos, nei grandinės nesutraukytos. 

Skubėdamas perlipti į kitą valti, atkabinti ją nuo pir- 
mosios ir pasigriebti irklą, Bobas iš to susijaudinimo vi- 
sai pamiršo, koks pavojus gresia Megi. Mes nesibaimina- 
me dėl nelaimių, kai iškyla bendras pavojus, ir visos Bo- 
bo mintys sukosi apie tai, kaip išgelbėti likusias viduje 
bejėges moteris. Vien todėl, kad Megi nemiegojo, jį pa- 
žadino ir pirmoji pradėjo veikti, Bobui pasirodė, kad ji 
nereikalinga pagalbos ir gali padėti kitais pasirūpinti. Ji 
irgi neturėjo irklo ir atsistūmė nuo pakilusio lango rėmo. 

— Vanduo labai greit kyla,— tarė Bobas,— kaip mat 
užplūs ir viršutinius kambarius — namas toks žemas. Kad 
tik greičiau perkėlus Prisi, mergaitę ir motiną į valtį, ant 
vandens saugiau — senas namas gali neatlaikyti. Ir jeigu 
prasiirčiau valtimi... o kaipgi jūs, — sušuko jis, UmMai pa- 
kėlęs žibintą ir pašvietęs į stovinčią lietuje Megi išsidrai- 
kiusiais juodais plaukais ir laikančią rankoje irklą. 

Megi nespėjo nieko atsakyti, nes palei namus paupyje 
siūbtelėjo nauja galinga potvynio srovė ir nusinešė abi 
valtis į plačius vandenis, tolyn už upės tėkmės. 

Pirmas akimirkas Megi nieko negalvojo, nieko neju- 
to — vien tai, kad ūmai pasitraukė iš šio gyvenimo, ku- 
rio taip bijojo; tai buvo tarsi perėjimas į mirtį be jokios 
agonijos — ji liko viena tamsoje su Dievu. 

Viskas vyko greitai, tarsi sapne, ir nutrūko visos įpras- 
tinio supratimo gijos; Megi susmuko ant valties sėdynės, 

instinktyviai spausdama irklą, ir kurį laiką aiškiai nenu- 
tuokė, kur atsidūrusi. Ir tik tada atsigodėjo, kai nustojo 
lyti ir vos prabrėškusi aušra prasiskverbė pro tamsą ir at- 
skyrė gaubiančią juodumą nuo begalinės vandens platy- 
bės. Ją nešė potvynis —ta baisi Dievo rykštė, bausmė, 
apie kurią kalbėdavo tėvas ir kuris kaip košmaras sap- 
nuodavosi vaikystėje. Sulig ta mintim jai prieš akis iški- 
lo seni namai, Tomas, motina — jiegi visi drauge klausyda- 
vosi tėvo pasakojimų. 

— O Dieve, kur aš? Kurioje pusėje namai? — sušuko 
ji vieniša ūkanose. 

Kas ten juos ištiko malūne? Kartą potvynis jo vos ne- 
nugriovė. Gal jiems gresia pavojus, pražūtis; motina su 
broliu ten vienui vieni, aplink jokios pagalbos! Nuo tos 
minties jai suspaudė širdį, ir ji išvydo mylimus veidus, 
veltui ieškančus pagalbos tamsoje. 

Dabar ji plūduriavo ramiame vandenyje, gal virš užlie- 
tų pievų. Jai aplink kol kas jokios grėsmės aplinkui ne- 
buvo matyti, ir ji mintimis persikėlė į senuosius namus. 
Įtempusi akis pro ūkanų maršką bandė ką nors įžvelgti, 
bent kokį ženklą, pagal kurį galėtų susigaudyti, kur esan- 
ti ir kur ta vieta, į kurią veržiasi neramios jos mintys. 

O, ačiū Dievui, nyki vandens lyguma platėja, visą dan- 
gaus skliautą užtraukę debesys palengva kyla, virš stikli- 
nės plynės pamažu ryškėja juodi siluetai. Taip, ji dabar 
tikriausiai virš pievų, — ana, virš gyvatvorių kyšo medžių 
viršūnės. O kurgi upė? Atsigręžusi ji pamatė juodų me- 
džių eiles, o iš priekio jų nebuvo; vadinasi, upė priešais 
ją. Pagriebusi irklą, ji ėmė irtis į priekį iš visų jėgų, at- 
siradusių, įsižiebus vilčiai. Kai ji išsivadavo iš stingulio, 
tarsi ėmė greičiau aušti ir netrukus ant kalvos jau buvo 
matyti pulkelis išsigandusių vargšų gyvulėlių, kurie gel- 
bėdamiesi susispietė ant kalvos. Retėjančioje prieblando- 
je ji varėsi pirmyn čia vienu, čia abiem irklais; sušlapę 
drabužiai buvo prie jos prilipę, išsitaršiusius plaukus plaiks- 
tė vėjas, tačiau ji savo kūno nejuto, o juto tik savo stip- 
rybę, įkvėptą dvasinio pakilimo. Pagalvojus, koks pavo- 
jus jos mylimoms būtybėms gresia senuose namuose, ir 
kad juos reikia gelbėti, ją persmelkė neaiški nuojauta 
apie susitaikymą su broliu; koks pyktis, atžarumas, nėpa- 

sitikėjimas kits kitu gali atsilaikyti didelės nelaimės aki- 
vaizdoje, kai nukrenta visas dirbtinis mūsų gyvenimo luo- 
bas ir mus vieną su kitu suartina pirmapradės gyvybinės 
reikmės? Megi suvokė tai miglotai; atbudusi stipri meilė 
broliui lyg išbraukė iš atminties jo bejausmį nuožmumą, 
neteisingumą ir prikėlė neišdildomus, nedrumsčiamus pri- 
siminimus apie jų vaikišką brolystę. 

Dabar tolumoje buvo matyti kažkoks tamsus masyvas, 
o šalia ji jau įžvelgė upės tėkmę. Tas tamsus masyvas 
turbūt... taip, ten Seint Ogas. A, jau ji žino, kuriame šo- 
ne dairytis pasirodant pažįstamų medžių: pilkšvų gluos- 
nių, jau gelstančių kaštonų, o virš jų senojo stogo! Kol 
kas dar negalima įžvelgti nei spalvų, nei siluetų — viskas 
blausu, neryšku. Jai vis radosi daugiau jėgų, lyg šią va- 
landą būtų eikvojusi visam gyvenimui skirtą savo stipry- 
bę, kurios tarsi ateityje nebeprireiktų. 

Ji turi savo valtį įsukti į Floso tėkmę, nes kitaip nie- 
kaip nenusigaus iki Riplo ir nepriartės prie namų; ji tai 
suprato, vis gyviau įsivaizduodama aplinką, supančią gim- 
tuosius namus. O kas, jei srovė ją nusineš tolyn ir ji ne- 
pajėgs valties iš jos išsukti? Pirmą kartą jai į galvą ėmė 
smelktis apčiuopiamesnės mintys apie pavojų, bet nebu- 
vo iš ko rinktis, nebuvo kada dvejoti, ir ji įsuko į upės 
tėkmę. Dabar valtis plaukė greitai, be jokių Megi pastan- 
gų, ir švintant buvo geriau matyti puikiai pažįstami artė- 
jantys medžiai ir namų stogai — o taip, ji nebetoli verž- 
lios drumzlinos srovės, kuri tikriausiai ir yra neatpažįsta- 
mai pasikeitęs Riplas. 

Didysis Dieve! Ten plaukia kažkokia dideliausi grioz- 
dai, kurie gali atsitrenkti į jos valtį ir be laiko pražu- 
dyti. Kas ten tokie? 

Pirmą kartą Megi širdis ėmė daužytis iš mirtinos bai- 
mės. Ji sėdėjo bejėgė, ne tiek suvokdama, kad ją neša 
pirmyn tėkmė, kiek bijodama pražūtingo susidūrimo. Bet 
siaubas neilgai ją kaustė ir praėjo, vos išnirus Seint Ogo 
prekių sandėliams; vadinasi, Riplo žiotys jau praplauktos, 
ir dabar ji privalo sukaupti visus savo sugebėjimus bei 
jėgas, kad galėtų suvaldyti valtį ir išvairuoti ją iš Floso 
tėkmės. Jau buvo matyti sugriautas tiltas ir toli į pavan- 
denijusias pievas nuplukdyti laivų stiebai. Bet upėje ne- 

buvo nė vienos valties — visas, kurias tik sugriebė, panau- 
dojo susisiekti apsemtomis gatvėmis. 

Naujo ryžto pagauta ji čiupo irklą ir atsistojusi ėmė 
irtis, bet dabar prasidėjęs atoslūgis dar padidino upės 
sraunumą ir valtį nunešė už tilto. Iš langų į upės pusę 
iki jos atsklido šauksmai — tarsi žmonės jai būtų šaukę. 
Tik jau netoli Toftono jai pavyko išsukti valtį iš upės 
srauto. Metusi ilgesingą žvilgsnį link dėdės Dino namų, 
esančių upe žemiau, ji sėdo prie abiejų irklų ir iš visų 
jėgų ėmė irkluoti per apsemtus laukus atgal malūno link- 
me. Prašvitus atgijo spalvos ir artėjant prie Dorlkouto lau- 
kų buvo galima atskirti medžių atspalvius — toli dešinė- 
je buvo matyti senos balteglės, o prie jų namų kaštonai. 
O! Kaip giliai jie apsemti vandens, giliau nei medžiai šio- 
je kalno pusėje. O kur malūno stogas, kurgi jis? Ir ką ga- 
lėtų reikšti tos sunkios nuolaužos, nešamos veržlaus Riplo? 
Ne, tai ne namas, jų namas tvirtas stovi, nors apsemtas 
visas apatinis aukštas, bet jis tvirtas; Oo gal jis įlaužtas 
nuo malūno pusės? 

Nesitverdama džiaugsmu, kad ji galų gale čia,— džiaug- 
smu, nustelbusiu kankinantį nerimą, — Megi priplaukė prie 
namo iš priekio. Iš pradžių nebuvo girdėti jokio garso, 
nebuvo matyti nė gyvos dvasios. Valtis buvo viename ly- 
gyje su viršutiniais langais. Ji sušuko garsiai skvarbiu 
balsu: 

— Tomai, kur tu? Mama, kur tu? Čia aš, Megi! 

Netrukus iš palėpės lango pagrindiniame frontone pa- 
sigirdo Tomo balsas: 

— Kas čia? Ar tu su valtimi? 

— Čia aš, Tomai,— Megi. Kur mama? 

— Jos nėra namuose, užvakar išvažiavo į Geremą. Aš 
nulipsiu prie apatinio lango.— Atidaręs vidurinį langą, 
esantį sulig valtimi, Tomas labai nustebęs tarė: — Tu vie- 
na, Megi? 

— Viena, Tomai. Mane pats Dievas iki tavęs pripluk- 
dė. Greitai lipk. Ar dar kas yra viduje? 

— Ne,— atsakė Tomas, lipdamas į valtį. — Bijau, kad 
darbininkas prigėrė; man rodos, jį pasigavo Riplo srovė, 
kai sugriuvo malūno kampas, ant jo užvirtus medžiams ir 

akmenims; aš jį Vis šaukiau, šaukiau, bet niekas neatsi- 
šaukė. Duok man irklus, Megi. 

Ir tik tada Tomas suprato visą prasmę to, kas įvyko, 
kai, atsistūmęs ir išplukdęs valtį į plačius vandenis, at- 
sidūrė akis į akį su Megi. Jo dvasiai atsiskleidė gyveni- 
mo gelmės, iki tol buvusios už jo regos, kurią manė esant 
labai aiškią ir skvarbią, ir taip jį paveikė, kad jis nepa- 
jėgė nieko klausti. Abu sėdėjo, nebyliai žvelgdami kits 
į kitą: išvargusiame, nukamuotame Megi veide akys deg- 
te degė, o Tomo pabalęs veidas bylojo apie nusižemini- 
mą ir kažkokią nuolankią pagarbą. Nors jo mintys skriejo 
viena per kitą, lūpos tylėjo: nieko neklausinėdamas, jis 
nuspėjo, jog tas antgamtiškas sesers pastangas lydėjo die- 
viška Apvaizda. Galiausiai pilkšvai melsvos jo akys ap- 
sitraukė migla, o lūpos rado žodį, kurį valiojo ištarti — 
vaikišką, užmirštą ,,„Megsi!“ 

Užuot ką atsakius, iš tos stebuklingos, įstabios laimės, 
nebeatskiriamos nuo skausmo, Megi prasiveržė ilga, nuo- 
širdi rauda. 

Atgavusi žadą ji tarė: 

— Tomai, irkimės pas Liusi; pasižiūrėsime, ar jai nie- 
kas negresia, ir tada galėsime kitiems padėti. 

Tomas irklavo neatlėgstančia jėga ir kitokiu greičiu nei 
vargšė Megi. Valtis netrukus vėl įplaukė į sraunią upės 
tėkmę ir jie tuoj bus Toftone. 

— Park Hauzas stovi aukštai, potvynis jo nepasieks, — 
pasakė Megi.— Gal Liusi ten. 

Daugiau nebuvo ištarta nė žodžio; upė plukdė jiems 
naują grėsmę. Vienoje prieplaukoje neatlaikė kažkoks me- 
dinis įrenginys ir milžiniškos nuolaužos plaukė į juos. 
Jau tekėjo saulė, ir aplink vandens dykynė plytėjo krau- 
piai aiški — ir kraupiai aiškiai artėjo grėsmingi luitai. Val- 
tyje palei Toftono namus buvo būrelis žmonių ir kažkas, 
pamatęs koks jiems pavojus, sušuko: 

— Traukitės iš upės tėkmės! 

Bet iškart buvo neįmanoma pasitraukti, ir Tomas prie- 
šais pamatė į juos lekiančią mirtį. Didžiulės, grėsmingai 
susikibusios nuolaužos skersai užtvėrė upę kaip sieną. 


514 


— Megi, jau! — pasakė Tomas žemu, kimiu balsu ir 
metęs irklus ją apglėbė. 

Kitą akimirką valties nebebuvo ant vandens, o didžiu- 
lis masyvas it šiurpus nugalėtojas nuskubėjo tolyn. 

Netrukus išniro valties kylis — juodas taškelis saulės 
paauksintame vandenyje. 

Greit ir visa valtis išniro, bet brolis su seserimi nu- 
grimzdo apsikabinę nebeišskiriamame glėbyje, pačią pas- 
kutinę akimirką pergyvenę tas dienas, kai iš meilės su- 
sikibę rankomis klajojo po saulutėmis nusėtus laukus. 


PABAIGA 


Gamta atitaiso ką nuniokojusi — atitaiso saulės švie- 
sa ir žmogaus darbu. Praėjus penkeriems metams, ant že- 
mės paviršiaus maža buvo likę nusiaubusio potvynio pėd- 
sakų. Penktasis ruduo buvo našus auksinėmis javų stirto- 
mis, tankiomis kupetomis, iškylančiomis tolumoje virš gy- 
vatvorių; Floso prieplaukose bei sandėliuose darbas virė ir 
aidėjo nuo gyvybingų krovikų balsų. 

Visi šioje istorijoje paminėti vyrai ir moterys dar gy- 
veno, išskyrus tuos, apie kurių žūtį žinome. 

Gamta ne viską atitaiso, ką nuniokojusi. Išrauti me- 
džiai nebešaknija, ant suaižytų kalvų lieka randai, nauja 
augalija nebe tokia, kaip senieji medžiai, o ant kalvų po 
jų vainikais įsispraudžia praėjusios stichijos žymės. Tiems, 
kieno akys nukreiptos į praeitį, daug kas nebeatitaisoma. 

Dorlkouto malūnas buvo atstatytas. Dorlkouto kapi- 
nės, — kur potvynio metu didžiulis akmuo buvo užvirtęs 
ant mums pažįstamo tėvo plytinio kapo, — atžėlė ir atgavo 
deramą ramybę. 

Netoli plytų kapo, praėjus potvyniui, buvo pastatytas 
antkapis tiedviem jaunuoliams, kuriuos rado glaudžiai ap- 
sikabinusius. Šį kapą — visad atskirai vienas nuo kito — 
lankydavo du vyrai, nes čia buvo amžinai palaidota di- 
džiausia jų laimė ir didžiausias skausmas. 

Paskui praėjus nemažai metų, vienas jų vėl lankydavo 
šį kapą drauge su mielo veido moterimi. 

Antrasis visada vienišas. Didžiausi jo draugai buvo me- 
džiai Raudonojoje dauboje, kur tarsi sklandė palaidoto 
džiaugsmo dvasia. 

Antkapyje buvo iškalti Tomo ir Megi Taliverių vardai, 
o žemiau užrašyti žodžiai: 


„Jų neišskyrė nė mirtis“. 

„Megi buvo Vaikai A ur i 
"jų i ranka jautria šird imi ; "ir smalsiu 
| Ji patyrė daug nuoskaudų, ncatitikdan ma tuo- | 
"laikinio mergaitės ide alo. Dėl tamsaus s gy nio 

Bet suaugusi sveiku, ės grožiu ir savi- 
ta asmenybe Megi ėmė traukti aplinkiniu 
ypač vyrų - žvilgsnius, 0 tuomet 11 giminės sup- 
"ratoją galint būti kiekvienų namų papuošalu. 

Megi pamilsta garsiausios to miestelio 

anot jo, myli tik kartą gyvenime. Ir Megi ji my- 
li, Juodu, pagauti abipusio jausmo, patiria gra- 
žiausias akimirkas, kai irdamicsi valtimi už- 


simiršta ir juos neša Floso srovė. 

